
VINCO TRUMPOS SUGRĮŽIMAS 


Vincas Trumpa gimė 1913 m. gruodžio 2 d. Paliepių kaime, 
kuris pirmosios Nepriklausomybės metais priklausė Kėdainių 
apskričiai, Ariogalos valsčiui. Vaikystė prabėgo atokiame iš dviejų 
pusių miškų apsuptame viensėdyje, vienuolikos vaikų šeimoje ir 
išliko atmintyje kaip bene laimingiausi gyvenimo metai, visiškai 
nepanašūs į Juozo Baltušio „parduotąsias vasaras“. Ypač įsiminė 
kažkokios vidinės šilumos, ryšio su gamta, o svarbiausia, visiško 
saugumo jausmas.“ 

„Išėjimas iš kaimo“ prasidėjo mokantis Kėdainių gimnazijoje. 
Žinojo, kad „prie žemės“ negrįš, nors dėl tikrojo pašaukimo gana 
ilgai suko galvą. 1933 m. atvykęs į Kauną studijuoti, dar nebuvo 
visiškai apsisprendęs ką, nes gimnazijoje visi dalykai sekėsi maž- 
daug vienodai gerai. Traukė gamtos mokslai, matematikos moky- 
tojas Juozas Kartanas agitavo studijuoti matematiką, tačiau 
žymaus tautosakininko Jurgio Elisono paveiktas pasirinko lietu- 
vių kalbos ir literatūros studijas. Bet ir vėl — žinių troškimo 
genamas pavaikščiojęs į profesoriaus Levo Karsavino visuotinės 
istorijos paskaitas, po pirmo semestro perėjo į istorijos skyrių. 
Tai jau buvo galutinis apsisprendimas. 

Kadangi anuomet Vytauto Didžiojo universitete nebuvo priva- 
lomo paskaitų lankymo, o išklausius kursą nebuvo reikalaujama 


! V. Trumpa, „Žmogus be Dievo, Autobiografiniai škicai“, Metmenys, 1987, nr. 53, 
p. 129, 


tuoj pat išlaikyti ir egzaminą, daugeliui studentų studijos nusi- 
tęsdavo. Netrūko ir „amžinųjų studentų“. Tačiau V. Trumpa buvo 
tarp uoliųjų ir baigė universitetą per ketverius metus, kaip ir 
priklausė. Taip jau lemtingai sutapo, jog kaip tik tuo metu Lie- 
tuvos pasiuntinys Prancūzijoje Petras Klimas ėmė rūpintis, kad 
kas nors iš Lietuvos istorikų atvyktų į Paryžių pastudijuoti Pran- 
cūzijos ir Lietuvos santykių. Švietimo ministerijoje P. Klimo inicia- 
tyva susilaukė pritarimo ir buvo nutarta įsteigti specialią stipen- 
diją, o profesorius Ignas Jonynas rekomendavo, kad ji būtų 
paskirta V. Trumpai. 

Dar universitete (1936 m. pradžioje) rašytoje autobiografijoje 
V. Trumpa pažymėjo, jog norėtų dirbti mokslinį darbą: „Perskaitęs 
gerą veikalą iš istorijos, neiškenčiu nepasidalijęs įspūdžiais ir 
nepasigėrėjęs spaudoje jauno Lietuvos mokslo laimėjimais. Moks- 
lui jaučiu nepaprastos pagarbos, taip kad susidarius aplinkybėms 
drįsčiau ir visai jam pasišvęsti.“ Todėl pasiūlymą vykti pratęsti 
studijų į Sorbonos universitetą bei paieškoti Prancūzijos archy- 
vuose netyrinėtų šaltinių apie Lietuvos ir Prancūzijos santykius 
XVI-XVII a. priėmė nesvyruodamas. Vėrėsi perspektyva pagilinti 
"Vytauto Didžiojo universitete įgytas žinias, praplėsti akiratį ir 
pradėti naują vagą istorijos dirvonuose. Ir tikrai, Prancūzijos 
archyvuose aptikus dar niekieno nepanaudotos medžiagos, kilo 
mintis rašyti daktaro disertaciją apie Liudviko XIV laikų Prancū- 
zijos santykius su Lietuva. Lietuvių istoriografijoje tai buvo viena 
iš didžiausių spragų. 

Tęsdamas Pacų proprancūziškos orientacijos tyrinėjimus, 
1939 m. vasarą V. Trumpa išvyko rinkti medžiagos į Lenkiją, 
tačiau bestudijuojant Pacų korespondenciją Krokuvos Čartoriskių 
bibliotekoje, Vokietija užpuolė Lenkiją. Skubiai parvykęs į Kauną 
ir pusmetį padirbėjęs ką tik įkurtame Antano Smetonos lituanis- 
tikos institute Istorijos skyriaus sekretoriumi 1940 m. pradžioje 
vėl išvyko užsienin. Šį kartą ne mokslo reikalais, o kaip Lietuvos 


2 V. Trumpos 1936 02 09 autobiografija, Lietuvos centrinis valstybės archyvas, f. 631, 
ap. 3.D1 763, 153- 


aido korespondentas į Briuselį. Bet ši misija greitai nutrūko, nes 
gegužės mėn. Belgiją užėmė Vokietijos kariuomenė. Kol gavo 
vokiečių karo komendanto leidimą grįžti į Lietuvą, ją okupavo 
Raudonoji armija. Taigi namo išsirengė sunkia širdimi, nieko tikro 
nežinodamas apie tai, kas iš tiesų ten dedasi. Graužė abejonės, ar 
ne geriau būtų pasilikti Vakaruose, tačiau nebuvo su kuo pasitarti. 
Pakeliui užsukęs į Lietuvos pasiuntinybę Berlyne, patyrė, kad ir 
jos darbuotojai pasimetę. Vis dėlto dauguma buvo nusiteikę 
važiuoti namo, ir tai padėjo galutinai apsispręsti. 

Kai 1940 m. liepos mėn. parvyko į Lietuvą, Lietuvos aidas dar 
nebuvo uždarytas, bet redakcijoje šeimininkavo jau visai kiti 
žmonės. Vis dėlto ryžosi užeiti paprašyti už tris mėnesius neiš- 
mokėtos algos. Už redaktoriaus stalo sėdėjęs vyriškis gerokai 
nustebo dėl tokio „akiplėšiškumo“, tačiau sumokėjo tai, kas 
"priklausė, ir liepė kuo greičiau išsinešdinti. Prasidėjo visiškai 
kitoks gyvenimas, kuriame bene sunkiausia buvo susitaikyti su 
staigiu ir kardinaliu vertybių perkainojimu. Šiaip taip pavyko gauti 
mokytojo vietą Kauno 6-o0joje gimnazijoje, tačiau ateitis buvo 
visiškai neaiški. Nesaugumo jausmas ypač sustiprėjo, kai 1941 m. 
birželio viduryje per Lietuvą nuvilnijo masinių trėmimų banga. 
Todėl nekeista, jog nemaža Lietuvos gyventojų, išskyrus, žinoma, 
žydus, sveikino vokiečių kareivius kaip tikrus išvaduotojus. Tačiau 
greitai pranyko ir ši iliuzija. 

I. Jonynas nepaliovė rūpintis savo gabiu mokiniu ir pasistengė, 
kad Vilniaus universiteto Humanitarinių mokslų fakulteto taryba 
1941 m. rudenį išrinktų V. Trumpą vyresniuoju asistentu. Persikė- 
lęs gyventi į Vilnių, jame ir praleido visą vokietmetį dėstytojau- 
damas universitete. 1943 m. vokiečiams jį uždarius, dirbo Vilniaus 
miesto archyve. 

1944 m. vasarą, Raudonajai armijai vejant vokiečius iš Lietu- 
vos, į Vakarus pasitraukė apie 63 tūkst. jos gyventojų. Tame 
pabėgėlių sraute buvo ir V. Trumpa, nes antrojo sovietmečio 
išgyventi nebenorėjo. Nors iš tarybinių lėktuvų mėtomuose atsi- 
šaukimuose buvo teigiama, jog plačiai paplitusios kalbos apie 


Lietuvą užgriūsiančius bolševikų žiaurumus viso labo tėra „vokie- 
čių ir jų pakalikų“ skleidžiamos paskalos, nebeturėjo iliuzijų, jog 
galės ramiai gyventi. Kas žino, ar nebūtų buvęs išvežtas į Sibirą, 
kaip buvo išvežti du jo broliai ir sesuo? 

Taip prasidėjo naujas gyvenimo etapas, ir daug ką reikėjo pradėti 
iš pradžių. Nors turėjo aukštąjį išsilavinimą, buvo dėstęs univer- 
sitete, tačiau persikėlus gyventi į JAV visa tai nieko nereiškė. Tad 
turėjo pastudijuoti dar ir Kalifornijos universitete. Teko dirbti ir 
visai nekvalitikuotą darbą: restorane ant stalų dėlioti indus, sargauti 
mokykloje. Laimei, turėjo didelį bagažą, kurio galėjo pavydėti dau- 
gelis - mokėjo daug kalbų: rusų, lenkų, vokiečių, prancūzų, anglų, 
lotynų, esperanto. Tai ir padėjo įsidarbinti JAV Kongreso biblio- 
tekoje, kurioje ir dirbo iki pat pensijos. Tai nebuvo darbas, kuriam 
ketino paskirti visą savo gyvenimą, tačiau dirbdamas bibliotekoje 
galėjo gauti reikiamos literatūros bei šaltinių publikacijų. 

Anot V. Trumpos, istorikas be tėvynės — tai tarsi valstietis be 
savo žagrės, todėl gyvenant svetur beveik neįmanoma rimčiau 
tyrinėti savo krašto istorijos. Iš tiesų nė vienas iš Lietuvos pasi- 
traukusių istorikų negalėjo darbuotis visa jėga. Iš dalies dėl to, 
"jog dauguma iš jų Lietuvos istorijos tyrinėjimams galėjo skirti tik 
laisvalaikį, bet labiausiai pančiojo rankas archyvinių šaltinių 
trūkumas. Nelengva būdavo gauti ir spausdintų šaltinių bei isto- 
rinės literatūros. Tačiau, palyginti su tarybiniais tėvynainiais 
istorikais, jie turėjo vieną neabejotiną pranašumą. Kaip žinia, 
istoriko darbas neapsiriboja vien naujų faktų suradimu. Dar 
svarbiau tų faktų interpretacija, apibendrinimas, sujungimas į 
visumą, o tam reikia ne tik didesnės protinės įtampos, kvali- 
fikacijos, bet ir kūrybinės laisvės. Jos tarybiniais metais nebuvo 
ne tik istorikams, bet ir rašytojams, dailininkams, žodžiu, visiems 
kūrybos žmonėms. 

Tiesa, tam tikrų kūrybinės laisvės problemų egzistavo ir išeivi- 
joje. Iš dalies dėl didelės konfrontacijos su tėvynėje viešpataujančia 
tarybine santvarka, tačiau buvo ir „vietinio“ pobūdžio priežasčių. 
(Gana didelė išeivių dalis, tautinio identiteto išsaugojimo vardan, 

gyveno tarsi dvasiniame gete, o bet koks uždarumas nenuteikia 
blaiviai, kritiškai savianalizei. Nemaža visokių įtampų kildavo ir 
dėl iš Lietuvos išsivežto partinio susiskaldymo bei didelės prieš- 
priešos. 

V. Trumpos įsitikinimu, uždarumas - tai silpnumo požymis, 
todėl negali būti draudžiamų temų, o tuo labiau nereikia slėpti 
nei savo krašto, nei savo pačių klaidų. Gerai įsidėmėjęs savo 
mokytojo L. Karsavino žodžius, jog kiekvienas istorikas turi būti 
truputį skeptikas, nuosekliai laikėsi principo, kad skepticizmas, 
kaip metodas, yra kiekvieno mokslo ir bet kokios kūrybos pagrin- 
das. Taigi nieko nuostabaus, kad rašydamas gana „jautriomis“ 
pilietinės ir kultūros istorijos temomis, ypač svarstydamas lietuvių 
nacionalinio judėjimo XIX a., tautinės savimonės formavimosi, 
gyvenimo svetimųjų priespaudoje problemas, yra sukėlęs ne vieną 
kontroversiją, išprovokavęs karštą diskusiją. Skeptikai nėra per 
daug mėgstami ir iš romantinės istorijos puoselėtojų susilaukia 
priekaištų esą jiems „nėra nieko šventa“, o nuolatinis abejojimas 
kartais palaikomas tiesiog neapsisprendimu ar net nesugebėjimu 
nustatyti „tikrą“ tiesą. Atsakydamas į tai, V. Trumpa rašė: „Kai 
kas ir man yra priekaištavęs, kad mano rašiniuose per daug tokių 
žodelyčių, kaip kažin, turbūt ir ypač galbūt. Būdamas iš esmės 
skeptikas, sąmoningai vengiu per daug griežtų teigimų, vis prileis- 
damas galimybę, kad mano tiesa galbūt nėra vienintelė ar galutinė 
tiesa. Dažnai prisimenu G. K. Chestertono žodžius, kad „išmin- 
tingas žmogus yra tas, kuris mano, kad kvailys ne visados klysta“. 
Iš to ir plaukia mano skepticizmas““. Pasitaikydavo ir aštriau 
pasisakyti. 1964 m. Margutyje išspausdintame straipsnyje „Gal 
prisimintinas ir Simonas Daukantas“ ne be kartėlio pastebėjo: 
„Mums labiau patinka tokie raštininkai, kurie sąmoningai mus 
klaidina, o ne tie, kurie bando saugoti nuo apsirikimo.“ 

Yra istorikų, kurie nelabai rūpinasi savo tekstų kalba bei stilių- 
mi ir nesigaišina ieškodami kokio nors sinonimo ar vaizdingesnio 


3 V. Trumpa, „Žmogus be Dievo“, Metmenys, 1987, nr. 53, p. 129. 

palyginimo. Tarsi „mokslo kalboje“ to visai nereikėtų. V. Trum- 
pa - priešingai. Jam svetima abstraktaus, neįtaigaus, neišraiškingo 
„mokslinio“ stiliaus kalba, todėl ir „labai rimtuose“ straipsniuose 
nevengia pateikti tokių palyginimų, kuriuos perskaitęs jau nebeuž- 
mirši. Pavyzdžiui, kad ir tokio, pavartoto straipsnyje „Lietuvos 
nepriklausomybės idėja“: „Jos |Lietuvos - G.R.] vadovaująs 
sluoksnis, beveik per tris šimtmečius įsikibęs į Lenkijos skverną 
kaip kokia kvailai įsimylėjusi mergšė net valstybės agonijos va- 
landoje tesapnavo vieną vienintelį sapną - kaip išlikti ištikimai 
savo sužieduotiniui Lenkijai, net savo vardo išsižadėdama.““ 
Tačiau, anot V. Trumpos, būtų neblogai, jeigu visi mokslininkai, 
ypač istorikai, nespaustų per daug plunksnos darydami išvadas. 
Tai ir turėjo galvoje, kai straipsnyje apie savo bičiulį poetą Joną 
Aistį rašė: „Ir apie tautos likiminius klausimus poetas gali rašyti 
ir „žąsies paslėpsnio papurusia plunksnele“, ir iki baltumo įkaitintu 
yldeginiu, o istorikas ir filosofas ir vieno, ir kito turėtų vengti.“ 

Nuo 70 metų aukštumos apžvelgdamas savo gyvenimą, V. Trum- 
pa yra pasakęs, jog taip ir prasiblaškė tarp istorijos ir žurnalistikos. 
Gal ne visai taip. Ir skaitant jo publicistinius straipsnius, visur 
matyti, jog profesionalaus istoriko rašyta. Beje, ta pačia proga 
savo bičiulio Henriko Žemelio paklausias, kuri sritis — istorija, 
ar žurnalistika - arčiau širdies, savikritiškai pareiškė: „Nei viena, 
nei kita. Aplamai esu tinginys ir nemėgstu jokių rašto darbų. O 
kad taip galėčiau sekti sportą ir skaityti kriminalinius romanus!“" 
Nėra šiuose žodžiuose nei pozos, nei perdėto kuklumo, tačiau 
kad taip kiekvienam tokį „tinginiavimą“... 

V. Trumpa vienas iš pirmųjų stojo prieš Lietuvos izoliacijos 
politiką paremdamas jaunųjų išeivijos intelektualų šūkį „Veidu į 
Lietuvą!“ 1r yra gavęs už tai šiek tiek mušti. Tačiau būdamas ne 
iš bailiųjų optimistiškai tvirtino, jog Lietuva ne taip jau blogai 


4 „Lietuvos nepriklausomybės idėja“, in V. Trumpa, Lietuva XIX amžiuje, Chicago, 
1989, p. 132. 

3 „Nuo istorijos iki žurnalistikos. Pokalbis sa Vincu Trumpa“, Akiračiai, 1984, nr. 

išsisuko iš tų audrų, pirmąkart savo istorijoje turėdama Vilnių ir 
Klaipėdą. Be to, tie miestai niekada nebuvę tokie lietuviški. Dėl 
to jis ne tik pasisakė už kultūrinius ryšius su Lietuva, bet dar 
tarybiniais laikais buvo susirengęs grįžti į ją. Esą jei sugrįžo 
Laikinosios vyriausybės narys Vytautas Landsbergis-Žemkalnis, 
tai kodėl ir jam nebūtų galima. Ir TSRS ambasados Vašingtone 
pirmasis sekretorius Edmundas Juškys buvo užtikrinęs, kad nebus 
jokių kliūčių. Tačiau tarybinėje sistemoje netrūko pačių netikė- 
čiausių alogizmų. Kai Vilniuje gyvenanti sesuo atsiuntė iškvietimą, 
vizos gauti taip ir nepavyko. 

Sugrįžimas į Lietuvą prasidėjo kiek kitaip. Pirmiausia Lietuvos 
istorijos institutui vadovavęs profesorius Vytautas Merkys pasirū- 
pino, kad būtų perspausdinta 1973 m. Čikagoje išleista stambiau- 
sioji ir reikšmingiausioji V. Trumpos studija Napoleonas. Baltija. 
tyta. Beje, tai buvo pati pirmoji oficialiai išleista išeivijos istoriko 
knyga. Atkūrus Lietuvos istorijos draugiją bei nutarus atnaujinti 
Praeities žurnalo leidimą, 1992 m. išėjo dar 1940 beveik baigtas 
rengti, bet taip ir nebeišėjęs 3-1asis jo tomas. Jūratė ir Zigmantas 
Kiaupos jį sudarė iš naujo įtraukdami ir V. Trumpos šiam tomui 
skirtą straipsnį „Nauja medžiaga Štumdorfo deryboms“. Paga- 
liau 1997 m. ankstyvą pavasarį į Lietuvą gyventi sugrįžo ir pats 
V. Trumpa. 

Šis straipsnių rinkinys yra jo paties sumanytas. Tokia mintis, 
bent jau iš dalies, kilo perskaičius 1991 m. išėjusį Sauliaus Žuko 
sudarytą A.]. Greimo straipsnių rinkinį Iš arti ir iš toli, kuriame 
yra skyrius „Apie žmones“. V. Trumpa irgi nemažai yra parašęs 
„Apie žmones“. 

Tie straipsniai nėra lygiaverčiai turinio bei apimties atžvilgiu 
ir ne visi grynai biografiniai. Tai ir akademinės studijos, ir įvairių 
sukakčių proga parašyti straipsniai, pagaliau - knygų recenzijos 
ir nekrologai. Išsibarstę išeivijoje ėjusiuose laikraščiuose ir 
žurnaluose, plačiajai visuomenei jie mažai žinomi, tai ir paskatino 
juos surinkti vienon krūvon. Dėl tos pačios priežasties įtraukti ir 

13 


- 


keletas straipsnių iš 1289 m. Čikagoje išleisto Liūto Mockūno 
sudaryto rinkinio „Lietuva XIX amžiuje“, kadangi net ir ne 
kiekvienoje bibliotekoje jis yra. 

Apie kai kurias asmenybes V. Trumpa yra parašęs net po keletą 
straipsnių, bet labai nedaug pasikartodamas, todėl ir ryžomės juos 
visus sudėti į rinkinį. Vienu atveju skaitytojas susipažins su iki 
šiol nedaug žinomomis asmenybėmis, kitu — su gana savitomis 
imterpretacijomis, kadangi V. Trumpa yra pajudinęs ne vieną 
stereotipą. Ypatingo dėmesio nusipelno jo pastaba apie didžiules 
permainas Lietuvos istorijos tyrinėjimuose Atgimimo metais. 
1992 m. išspausdintame nekrologe, skirtame istorikui Juozui Jakš- 
tui, jis rašė: „Dabar Lietuvoje vyksta didelis istorikų, ir ne tik 
istorikų, sukilimas prieš bandymą juos paversti vienos ideologijos 
ir vienos sovietinės valstybės tarnais. Truputį baugu, kad nusikratę 
vienos vergijos jie nepataptų perdėto patriotizmo ir ypač nacio- 
nalizmo tarnais. Istorija kartais prisiima tarnaitės vaidmenį, bet 
ne tos tarnaitės, kuri savo ponios padalkas neša, o tos, kuri su 
žiburiu rankoje jai kelią rodo.“ Reikia pripažinti, jog nerimas 
nebuvo be pagrindo ir šie žodžiai vis dar tebėra aktualūs. Tai irgi 
buvo paskata imtis šio straipsnių rinkinio sudarymo. 

Publikuojami straipsniai redaguoti minimaliai, pakeistas vienas 
kitas pasenęs, nebevartojamas žodis, vienur kitur ištaisyta sakinio 
konstrukcija, kur buvo įmanoma, papildytos arba rekonstruotos 
trūkstamos išnašos. Šiokių tokių paaiškinimų ar patikslinimų 
pateikiama žvaigždute pažymėtose išnašose. 

Gediminas Rudis 

Be lakavimo ir priešų ieškojimo 


PASKUTINIAI V. GOSIAUSKIO METAI 


Gosiauskio asmuo 


1662 m. lapkričio 29 d. sąmokslininkų žiauriai nužudytas DLK- 


tės iždininkas ir lauko etmonas Vincas Korvinas Gosiauskis buvo 


viena centrinių XVII a. vidurio Lietuvos figūrų." Įvairiai jį apibū- 


dina mūsų laikų istorikai, kaip įvairiai vaizdavo ir to laiko šal- 


tiniai. Jau pats faktas, kad prieš jį buvo suruoštas atentatas, rodo, 


! Šitame straipsnyje nagrinėjami 1661-1662 m. Lietuvoje. Jame paliesti du klausimai: 
Gosiauskio išlaisvinimas iš Maskvos nelaisvės ir jo veikimas Lietuvoje 1662 m. 
Autorius daugiausia remsis archyvine medžiaga, surankiota įvairiuose Prancūzijos 
archyvuose: Užsienio reikalų ministerijos ir Bibliotbegue Nationale Rankraščių 
skyriaus Paryžiuje ir de Condė archyvu Chantilly. Svarbiausi tų šaltinių autoriai 
yra prancūzų ambasadorius Lenkijoje Antoine'as de Lumbres, specialus de Condė 
atstovas Jacąue'as Caillet ir karalienės sekretorius Pierre'as Des Noyers. Iš spausdintų 
šaltinių naudojamasi Gazette de Erance tų metų numeriais, S. Węslawskio Victor 
ei victus V. Corvinus Gosiewski (1664), įvairiais dokumentais, surinktais Scriptores 
Rerum Polonicarun: (toiau - SRP) 3-iame tome, K. Waliszewski, Polsko-francuskie 
stosunki w XVIII w. (1644-1667), Krakow, 1889, Jono Vladislovo Počobuto- 
Odlianickio, Jono Chrizostomo Paseko, Wespazjano Kochowskio, Joachimo Jerliczo 
kronikomis ir kt. Išsamesnės literatūros šiuo klausimu kol kas neturime, nors tuos 
įvykius trumpai mini visi tą periodą nagrinėjantieji istorikai. Turime tik vieną 
specialiai tam skirtą straipsnį: S. Skarbek-Kruszewska-Nowodworska, „Sprawa 
šmierci Wincentego Korwin Gosiewskiego“, in Ksiega pamiginicza kota bistorykėw 
stucbaczy Uniwersitetu St. Batorego, 1933. Plačiau juos mini ir T. Korzon, Dola : 
niedola Jana Sobieskiego 1629-—-1674,+1. 1, Krakow, 1898, p. 125—138. Remdamiesi 
prancūziškaisiais šaltiniais, turėsime progos ypač paliesti Gosiauskio santykius su 
prancūzų partija Respublikoje. Dėl pačios rašybos atpuolą visai Gonsiausko 
(Gąsewski) rašymas. Lenkiškuose šaltiniuose jis vadinamas Gosiewski (lot. 
Gosievius). Bet kadangi toji giminė jau kelinta savo karta veikė Lietuvoje, tad 
manome būsiant tikslu rašyti Gosiauskis. 

kad jis turėjo smarkių priešų. Bet jis turėjo taip pat daug atsida- 
vusių Žmonių, jo politikos šalininkų. Dėl to ir atsirado tas baisus 
nesutarimas įvairių autorių charakteristikose. Vieni jį laiko vals- 
tybės išdaviku ir bajoriškųjų laisvių priešu, kiti į padanges kelia 
jo dorybes ir nuopelnus tėvynei. Jo bendradarbis Samuelis Węs- 
lawskis (Upytės pavieto teisėjas, vėliau karaliaus raštininkas), 
pirmasis ir išsamiausias jo biografas, parašė plačią šio vyro panegi- 
riką. Beveik niekas neneigia j0 gabumo, didelio išsilavinimo, 
sugebėjimo karo dalykuose. Niekas taip pat neabejoja jo au- 
toritetu ir Lietuvoje, ir visoje Respublikoje. Jį jis įsigijo savo 
kovomis su Brandenburgu, Maskva ir švedais. Nenuostabu, kad 
visi užsienio diplomatai stengėsi kiek įmanydami laimėti Go- 
siauskio palankumą. Švedai, mažai juo pasitikėdami, verste vertė 
jį prisiekti ištikimybę Švedijos karaliui“, imperijos ambasadorius 
siūlė jam visą Livoniją savo suvereno vardu“, Prancūzija aukojo 
nemažas sumas įam patraukti. Specialus Prancūzijos atstovas, 
gerai pažinęs visus Respublikos vidaus santykius, apie jį yra šitaip 
pasakęs: „Niekas kitas šalyje neturi daugiau sumanumo ir gabumo 
dideliems žygiams; šaltas, neatviras; karalienė* daug remiasi į0 
patarimais, nors nemėgsta jo temperamento.“* Panašios varžy- 
tynės dėl jo vyko ir krašto viduje. Kiekviena stambesnė partija 
norėjo jį turėti savo eilėse. Jis buvo reikšmingas taip pat ir savo 
užimama vieta. Būdamas lauko etmonas ir iždininkas, jis sujungė 
dvi labai svarbias įstaigas, arba ministerijas. Jis galėjo sustiprinti 
savo įtaką ne tik krašto viduję, bet ir kitose valstybėse. Tais 
neramiais nuolatinio karo laikais etmonas, vadovaudamas kariuo- 
menei, dažnai buvo verčiamas labai savarankiškai politikuoti ir 
politikuodavo. Kartais karaliaus pavedamas, o kartais ir savo valia 


2 S. Pufendort, Histoire du Regne de Charles Gustave, kn.2, par. 48. 

3 Relations d'Antoine de Lumbres, ambassadeur en Pologne et eu Allemagne, leid. 
G. Lhommel, t. 2, Paris, 1912, p. 173--174. + 

* Turima galvoje Liudvika Marija Gonzaga, antroji Respublikos valdovo Vladislovo 
Vazos žmona, po jo mirties ištekėjusi už karaliaus Jono Kazimiero (Vladislovo 
Vazos brolio). 

* K. Waliszewski, op. cit., p. 257. 

jis priiminėjo užsienio atstovus, derėdavosi su jais dėl paliaubų 
arba net dėl taikos. Buvo momentų, kada, pavyzdžiui, pas tą patį 
Gosiauskį buvo atvykę vienu kartu imperijos, Brandenburgo ir 
Maskvos pasiuntiniai. Tiesa, Gosiauskis tebuvo lauko etmonas, 
bet šiuo tarpu jis turėjo ypatingas teises. Karalius, skirdamas 
Povilą Sapiegą (po Jonušo Radvilos mirties) didžiuoju etmonu, 
jautė, kad skriaudžia Gosiauskį. Dėl to pastarajam suteikė savo- 
tišką nepriklausomybę nuo didžiojo etmono ir atskyrė jų veikimo 
sritis: Gosiauskio — etnografinėje Lietuvoje (Žemaičiuose ir Livo- 
nijoje jis turėjo teisę Žiemoti), o Sapiegos — Lietuvos rytuose ir 
Ukrainoje. 

Neliesime plačiau kirų jo būdo ypatybių. Mūsų tikslui ypač 
svarbu suprasti, kaip Gosiauskis laikėsi Lietuvos-Lenkijos santy- 
kių atžvilgiu, nes tai padės išaiškinti ir tragišką jo mirtį. Gosiauskis 
pasirašė garsųjį 1655 m. Švedijos-Lietuvos unijos aktą, kuris buvo 
pati ryškiausia Lietuvos separatizmo manifestacija. Tikrasis akto 
autorius buvo didysis etmonas Jonušas Radvila. Tarp jų greit 
prasidėjo nesantaika, ir Radvila buvo Gosiauskį net suimdinęs. 
Sakoma, kad ir patį aktą Gosiauskis pasirašęs prievarta. Istorikas 
J. Bartoszewiczius Radvilos ir Gosiauskio asmenyse matė dvi viena 
kitai priešingas tendencijas, pasireiškusias to laiko Lietuvoje. 
Pirmasis siekęs atskirti Lietuvą nuo Lenkijos, antrasis dirbęs ir 
kovojęs už santykių palaikymą.“ Tačiau vargu ar ši mintis yra 
visiškai tiksli. Jeigu J. Bartoszewiczius būtų giliau susipažinęs su 
tolimesne Gosiauskio veikla, šios išvados jis nebūtų padaręs. Kiek 
šaltiniai leidžia spręsti, Kėdainių sutartis yra sunkaus Lietuvos 
gyvenimo vaisius. Ir Radvila, ir Gosiauskis buvo nusivylę Lietu- 
vos-Lenkijos unija, kuri pasirodė tokia nepajėgi gintis nuo priešų. 
Tuo metu beveik visa Lietuva buvo arba Maskvos, arba švedų 
rankose. Tad tarp abiejų blogumų - Švedijos ir Maskvos - reikėjo 
rinktis vieną, ir užtat suprantama, kad švedams pasiūlius uniją, 


3 A. Walewski, Historya wyzwolenia Polski za panowania Jana Kazimierga 
1655-1660, t. 2, Krakow, 1868, p. 275. 
6 Tygodnik Ulustrowanny, 1862, t. 6, p. 101 ir kt. 

lietuviai sutiko, juoba kad švedai pasižadėjo padėti atimti iš 
Maskvos visas DLK. tės žemes. Vėlesnė Gosiauskio veikla aiškiai 
rodo, kad jis niekuomet neatsižadėjo panašios politikos, tik vėliau 
Švediją pakeitė Maskva arba kitu galimu Respublikos sąjungi- 
ninku. Juk žmonės ne kartą jį kaltino, kad jis norįs nutraukti 
uniją ir susitarti su Maskva. Tuo kaltino Gosiauskį ir jo mirties 
„autoriai“. Panašios idėjos buvo labai populiarios to laiko Res- 
publikos visuomenėje. Respublika pasirodė nesąs organiškai su- 
jungtas politinis vienetas. Įvairios sritys buvo atsijusios viena nuo 
kitos ir daugiausia savo interesų tepaisė. Viena, kas jungė tas sritis, 
buvo socialinė Respublikos santvarka. Ponų luomo solidarumas 
buvo tas ramstis, kuris stodavo skersai kelio kiekvienam separa- 
tistiniam judėjimui. Vardan to luomo privilegijų ir laisvių buvo 
kovojama ir smerkiami visokie nauji sumanymai ir planai. Į jas 
sudužo taip pat visi to laiko bandymai retormuoti valstybės 
santvarką. Tuo ponų luomo solidarumu reikia aiškinti ir kiekvieną 
opoziciją prieš kurį nors asmenį, mėginusį prieštarauti esamai 
santvarkai.“ Radvila ir Gosiauskis skyrėsi tik savo pažiūromis į 
šią socialinę santvarką. Pirmasis buvo linkęs į reformas, o antrasis, 


“ Lietuvos-Lenkijos separatizmą iškeliant, taip pat reikia turėti tai prieš akis. 
Tas separatizmas dažniausiai rėmėsi viena kuria svetima valstybe: Švedija, Maskva, 
Prancūzija. Besididžiuojanti savo santvarkos tobulumu Respublikos ponija su 
panieka žiūrėjo į kiekvieną tų valstybių. Tuo metu visose tose valstybėse buvo kitoks 
politinis režimas negu Lietuvoje-Lenkijoje. Užtat tų valstybių parama eilinio 
plikbajorio akyse reiškė pasikėsinimą į Respublikos vidaus santvarką. Tas dalykas 
ypač ryškus santykiuose su Prancūzija: kas tik prancūziška, tuo pačiu yra absolutum 
dominium“ , yra priešinga ponų laisvėms ir privilegijoms. Viso to be galo bijojo 
ponų luomas. Tuo tik galima paaiškinti didelę opoziciją prieš Gadiačo uniją** 

"kazokai irgi buvo žemesnis luomas), prieš karalių (kada jis galvojo apie sosto 
įpėdinį vivente rege* **), prieš Radvilą, Gosiauskį, K. Pacą ir kt. Tie opozicionieriai 
nebūtinai buvo Lietuvos-Lenkijos sąjungos šalininkai, bet tik senos socialinės 
santvarkos šalininkai. Tai mes pastebime tik prabėgomis. Nors tą dalyką jau 
pastebėjo ir A. Šapoka savo knygoje Lietuva ir Lenkija po 1569 metų Liublino 
unijos (Kaunas, 1938), bet ten jis nėra aiškiai akcentuotas. 

“ Neribota valdžia, absoliutizmas (lot.). 

** Gadiačo unija. 1658 m. rugsėjo 16 d. Gadiače Ukrainos etmonas Ivanas Vygovskis 
ir Lenkijos-Lietuvos Respublikos atstovai pasirašė sutartį dėl Ukrainos susijungimo 
su Respublika. Tačiau sutartis neįsigaliojo, nes 1659 m. Ukrainos susijungimo su 
Rusija šalininkai sukilo ir nuvertė Vygovskį. 

Valdovui gyvam esant (lot.). 

kaip ir Sapiega, buvo konservatorius. Bet dėl to negalima jo 
kaltinti prolenkiškumu. Tautinis momentas iš viso dar vos te- 
buvo žymus. Tai netrukdė taip pat visų pirma tik Lietuvos inte- 
resais rūpintis ir dėl to savarankiškai politikuoti. 

Gosiauskis mėgo tarptautines derybas ir nė vieno kaimyno 
nevengė. Kol buvo patogu, jis derėjosi su švedais, vėliau su Mask- 
va, dar vėliau su Brandenburgu ir Prancūzija. Nebuvo svetimas 
jis ir imperijai. Pagrindinis jo, kaip 17 daugelio kitų to laiko 
Lietuvių, siekimas buvo taika su Maskva. Jeigu nori su ja susitarti, 
tesitaria visa Respublika, jei ne - tarsis viena Lietuva. Dar būda- 
mas švedų nelaisvėje, jis rašė carui, kad liautųsi kovojęs su Respub- 
lika ir nenuoširdžią draugystę su švedais, kurie jau ruošiasi karui 
dėl Lietuvos ir Žemaičių su pačiu caru, pakeistų draugyste su 
lenkais, visuomet ištikimais, ginklais, drabužiais, kalba gimi- 
ningais. Magino net carą, kad po Jono Kazimiero mirties jis arba 
jo vaikai bus lengvai išrinkti į Republikos sostą, o tada, susijungus 
abiem valstybėms, jo imperija apims plotą nuo Kaspijos ir Juodųjų 
jūrų iki Šiaurės, Suomių įlankos ir Baltijos jūros.“ Derėdamasis 
su Maskva, jis pakliuvo į jos nelaisvę, iš kurios grįžęs vėl buvo 
taikos su Maskva šalininkas. 1662 m., būdamas Vilniaus komisijos 
direktoriumi, jis informavo Kristupą Pacą, kad kol kas jam neblo- 
gai vyksta derybos su kariuomene ir kad jis tikisi, patraukęs 
Lietuvos kariuomenę, priversti ir Lenkijos kariuomenę ateiti į 
protą ir nusileisti. (Lenkijos kariuomenė tuo metu buvo susibūrusi 
į konfederaciją ir nenorėjo nei vesti derybų, nei kariauti su Mask- 
va.) Ber šitoks veikimas iš šalies sukeldavo įtarimą. Ponija dery- 
bose su Maskva, kaip ir anksčiau su švedais, pirmiausia žiūrėjo, 
ar nebus kas nors daroma priešinga Respublikos Konstitucijai. 
Tuo metu galbūt jinai ir neklydo. Bent kai kuriems dvaro politi- 
kams derybos ir taika su Maskva buvo priemonė pravesti elekciją 
prie gyvos karaliaus galvos. Tai idėjai, kaip matysime toliau, rodė 
simpatijas ir Gosiauskis. Toms deryboms, kaip tuo metu puikiai 
atitikusiomis Lietuvos interesus, pritarė dauguma lietuvių, bet 


š S. Węslawski, op. cit., p. 13. 

kai buvo paliesti ir vidaus klausimai - tuojau sukilo opozicija 
pačioje Lietuvoje. Toji opozicija — pasišovusi kovoti su „unijos 
priešais“ (kas tik bandė kokias nors reformas daryti, buvo „unijos 
priešas“) už senąsias teises bei laisves - nebuvo daugiau prolen- 
kiška negu tie, kurie su tomis teisėmis ir laisvėmis „kovojo“. Bet 
kadangi Lenkija buvo tų teisių ir laisvių pradininkė, tad ir opozi- 
cijai buvo teikiamas tam tikras lenkiškas atspalvis. Dėl to, verti- 
nant to laiko veikėjus, jų programas, jų veikimą ir prieš tą veikimą 
kilusią opoziciją, nereikia daryti per greito sprendimo. Opozicija 
prieš Radvilą, Gosiauskį, Pacus buvo labai didelė ir smarki, tačiau 
ji kilo (ypač Lietuvoje) ne prieš tų asmenų savarankiškas idėjas, 
ber iš baimės, kad su kitų valstybių pagalba nebūtų reformuota 
Respublika. Tokia opozicija kildavo prieš kiekvieną naują idėją 
ir jos propaguotojus. Lietuva-Lenkija buvo pats konservatiškiau- 
sias socialinis junginys, koks kada nors egzistavo. 

Visa tai turint galvoje, būtų galima suderinti tas priešingas 
nuomones, kurias yra pasakę apie Gosiauskio asmenį vienalaikiai 
liudininkai ir mūsų dienų istorikai. Jis buvo savo gyvenamojo 
meto Žmogus, su visomis to laiko silpnybėmis ir ypatybėmis. Kai 
kas jį laiko išdaviku, ne vienos politinės linijos žmogumi. Jis iš 
pradžių taręsis su švedais, vėliau su Maskva, elektoriumi* ir 
pagaliau su Prancūzija. Prof. W. Konopczynskis jį vadina „dvi- 
veidžiu etmonu“, o T. Korzonas lygina su Jonušu Radvila. Jam 
primetamas taip pat kyšininkavimas tr savanaudiškumas. Tai yra 
dažnos to meto ydos. Už pinigus ar riebesnę seniūniją galima buvo 
nusipirkti kiekvieną to laiko didiką. Papirkinėdavo juos dvaras, 
papirkinėdavo ir svetimos valstybės. Gosiauskis čia nebuvo jokia 
išimtis. Net taip lenkų garbinamas Jonas Sobieskis buvo vienas 
didžiausių kyšininkų. Papirkinėjimai tarnavo politiniams sieki- 
mams, nes tik už pinigus buvo galima įsigyti sau šalininkų, buvo 
galima ardyti seimus, net išlaikyti kariuomenę. Dėl papirkimų 


> . - - * E . 4 - . . r. + 
Dabar istorinėje literatūroje labiau vartojamas terminas „kurfiurstas“. Taip 
vadinamas Sv. Romos imperijos feodalas, turėjęs teisę kurfiurstų kolegijoje (nuo 
XIII a.) rinkti imperatorių. 


kalta buvo valstybės santvarka, o ne atskiri asmenys. Lygiai taip 
pat ir savanaudiškumas buvo dažna to meto yda. Kova dėl vietų 
buvo taip įleidus: šaknis, kad dėl vietos didikas dažnai pakeisdavo 
partijas, susidėdavo su svetima valstybe, 1mdavo kovoti su centro 
valdžia ir t.t. To laiko kovos - Gosiauskio su Radvila, Gosiauskio 
su Sapiega, Pacų su Radvilomis — dažniausiai prasidėdavo dėl 
vietų. Vėliau tos kovos virsdavo kova dėl pirmenybės.“ Gosiauskio 
veikimas šiuo atžvilgiu niekuo nesiskiria nuo kitų, gal tik jis 
ryškesnis, nes pats Gosiauskis buvo ambicingas, plačių užsimojimų 
ir gabus žmogus. Jį papirkti reikėjo stambios sumos, jį patenkinti 
reikėjo pirmųjų valstybės vietų. 

Ypač į gyvenimo pabaigą Gosiauskis pasidarė labai atsargus ir 
šaltas. Tas į0 charakterio bruožas pykdė karštesniuosius prancūzų 
partijos žmones. Tuo atžvilgiu jis buvo priešingybė Kristupui 
Pacui. Grįžęs iš Maskvos nelaisvės, jis ilgą laiką studijavo bajorijos 
ir kariuomenės nuotaikas, kol pagaliau ryžosi paremti princo de 
Condė arba jo sūnaus Enghieno duko* kandidatūrą į Respublikos 
sostą. Atrodo, Gosiauskio dvasiai buvo svetima mintis žūtbūt 
pravesti elekciją, nors grėstų pavojus net prarasti uniją. Tai visai 
lengvai galėjo padaryti Pacas, bet ne Gosiauskis. Gosiauskis iš 
viso nemėgo naujovių. Savo socialine struktūra jis buvo tikras 
konservatorius, o kaip toks, ir unijos su Lenkija šalininkas, jeigu 
tą uniją Mes suprasime mūsų aukščiau išdėstyta prasme. Prieš 
pat mirtį jis gal ir buvo kiek paveiktas prancūzų partijos, bet ne 
taip smarkiai, kaip kai kas nori matyti. Nors ir ambicingas, bet 
jis nesiekė taip toli kaip Jonušas Radvila arba Kristupas Pacas. 
Jo siekimai apsiriboja įtakinga vieta Lietuvoje. Nei savo turtais, 
nei plačia gimine (jis turėjo brolį Kristupą, kuris tais laikais garsėjo 
kaip nepaprastasis pasiuntinys Prancūzijoje, kur turėjo pasirūpinti 
Jono Kazimiero išvadavimu iš nelaisvės; kalbamu metu Kristupas 


> Žr. V. Trumpa, „Lietuvos užsienio politikos klausimas XVII amž.“, Židinys, 1939, 
nr. 3, p. 351-360. 
“ Turimas galvoje Enghieno hercogas Henri Jules?'is de Condė de Bourbonas. 


jau buvo miręs) jis negalėjo lygintis nei su Radvilomis, nei su 
Pacais arba Sapiegomis. Gosiauskis į pirmąsias vietas prasimušė 
savo sugebėjimais ir jose jam nebuvo lengva išsilaikyti. Tik tuo 
paaiškinamas jo blaškymasis tarp švedų, Maskvos, Brandenburgo, 
imperijos ir Prancūzijos. Kaip Žomo novus“ jis neturėjo politinių 
tradicijų. Jis ten linko, kur tuo metu, rodos, buvo palankiau 
Lietuvai ir jam pačiam. Kaip gerai išmokslintas žmogus““, jis 
suprato, ko trūksta valstybei, bet nemokėjo surasti priemonių 
tiems trūkumams pašalinti. 

Mes čia atkreipėme dėmesį tik į tas Gosiauskio būdo savybes, 
kurios padės suprasti tolimesnę įvykių eigą. Reikšmingiausias čia 
dalykas yra jo pažiūros į Lietuvos-Lenkijos uniją. Lietuvos reika- 
lus jis aiškiai atskyrė nuo Lenkijos (tai rodo visos jo vestos dery- 
bos), bet kaip konservatorius labai vertino uniją, kaip tam tikros 
socialinės struktūros išraišką. Dėl to Gosiauskio negalima lyginti 
nei su Radvila, nei su Pacu, bet taip pat nei su Sapiega. Jis už 
visus šiuos tris veikėjus mažesnis ir jo pažiūros daugiau atitiko 
eilinio to meto bajoro pažiūras. 


Gosiauskio išlaisvinimas 


1658 m. spalio 21 d. pralaimėjęs ties Verkiais (netoli Vilniaus) 
mūšį, Gosiauskis pateko į Maskvos nelaisvę'“, kurioje išbuvo iki 
1662 m. kovo mėn. Per šį laiką įvyko nemaža permainų ir tarp- 
tautiniuose santykiuose, ir Lietuvos viduje. 1600 m. gegužės mėn. 
Olivoje pasirašyta taikos sutartis su švedais. 1661 m. pabaigoje 


* Naujas, mažai kam žinomas žmogus (/ot.). 

'0 Apie jo išsilavinimą, gal kiek perdėdamas, sako Węslawskis: „Netrūko jam jokio 
humanitarinio mokslo, tiek dvasinio, tiek 1r pasaulietinio. Pažino gerai teisės, re- 
torikos, matematikos, strategijos (arcbiteciurae bellicae) ir ekonomijos, filosofijos, 
taip pat ir teologijos mokslus. Šalia gimtosios kalbos puikiausiai mokėjo lotyniškai, 
itališkai, maskviškai (rusiškai). Prancūziškai Maskvoje būdamas pramoko.“ 
S. Węslawski, op. cit., p. 337. 

" Pats patekimas į nelaisvę nėra visiškai aiškus. Gosiauskis vyko prie Vilniaus dery- 
boms, bet dėl gerai neišaiškintų priežasčių susikirto su Dolgorukio kariuomene ir 
pateko į nelaisvę. Didysis etmonas P. Sapiega stovėjo irgi netoliese, bet nėjo ginti 
lauko etmono. Žr. L. Kubala, Wojny duriskie i pokėj Oliwski 1567-1660, Lwėw, 
1914, p. 146-147. 


—-— 

Vilniaus ir kitų sričių atgavimas Lietuvos situaciją iš esmės pakeitė. 
Viduje vis labiau ir labiau įsigalėjo gausi Pacų giminė, kurios spiri- 
tus movens buvo didysis Lietuvos kancleris Kristupas Pacas. Jis 
kurį laiką ėjo Ir iždininko pareigas, o vėliau jas perleido Adomui 
Maciejui Sakavičiui*. Šalia didžiojo etmono Povilo Sapiegos vis 
didesnio autoriteto siekė Kristupo Paco pusbrolis Mykolas Pa- 
cas, ėmęs vadovauti kairiajam Lietuvos kariuomenės sparnui, 
anksčiau priklausiusiam Gosiauskiui. Tuo metu Respublikoje bai- 
gė pribręsti sosto įpėdinio rinkimo prie gyvos Jono Kazimiero 
galvos klausimas. Ta idėja pačiam karaliui buvo brangi įau nuo 
seno, bet garsiai apie ją imta kalbėti tik po Olivos taikos. 1661 m. 
pasipriešinus Lenkijos didžiajam maršalui Jurgiui Sebastijonui 
Liubomirskiui**, elekcijos bandymas nepavyko. Karaliaus dvaro 
politikai, pamatę, kad Lietuva palankesnė įpėdinio klausimui, 
ieškojo priemonių, kaip su Lietuvos pagalba nugalėti Lenkijos opo- 
ziciją. Tam reikėjo turėti savo rankose Lietuvos kariuomenę (Lenki- 
jos kariuomenė jau buvo susikonfederavusi), kuri, ypač sudarius 
taiką su Maskva, galėjo ne juokais nulemti įvykių eigą. Bet Lietuvos 
kariuomenei trūko įtakingo ir dvaro politikai palankaus vado. 
Povilas Sapiega nebuvo tinkamas nei vienu, nei kitu atžvilgiu. Jis 
visados daugiau ar mažiau žiūrėjo, ką darys Lenkijos opozicija, 
turėjo slaptų ryšių su pačiu Liubomirskiu ir niekuomet nebuvo 
geras Kristupo Paco draugas. Sapiegai trūko kariuomenės pasiti- 
kėjimo, ypač kairiajame Lietuvos kariuomenės sparne; be to, kai 
kurie jį kaltino, kad dėl jo neatėjimo laiku į pagalbą, Gosiauskis 
pakliuvęs į Maskvos rankas.““ Kadangi Sapiega taip pat svyravo 
dėl elekcijos vivente rege, dvaro partijai buvo svarbu surasti tokį 
žmogų, kuris greitai įgytų simpatijų Lietuvos kariuomenėje. 
“ Adomas Motiejus Sakavičius (Adam Maciej Sakowicz) - buvęs Ašmenos seniūnas, 
Smolensko vaivada, 1659 m. buvo paskirtas iždo valdytoju. 
“* Jurgis Sebastijonas Liubomirskis (Jerzy Sebastian Lubomirski) -- didysis Lenkijos 
maršalas ir lauko etmonas. 
12 Turint galvoje Gosiauskio ir Sapiegos nesutarimus jau nuo 1656 m., kai Gosiauskiui 
esant švedų nelaisvėje karalius Sapiegą paskyrė didžiuoju etmonu, nors tai vietai 


gal daugiau tiko Gosiauskis, galime lengvai suprasti, kad tokie gandai galėjo būri ir 
ne be pagrindo. Relations d'Antoine de Lumbres..., t. 2, p. 173-174, 213. 


Žį 


Gali atrodyti keista, kodėl! tokiu žmogumi negalėjo būti gerai 
pasižymėjęs įvairiose kovose Lietuvos stovyklininkas Mykolas 
Pacas. Tačiau tuo metu prasidėjęs Lietuvos žemesniosios ponijos 
judėjimas buvo priešingas kurios vienos giminės įsigalėjimui. Be 
to, 1661 m. seime Kristupas Pacas per daug karštai užsidegė 
pravesti elekciją. Savo kalboje seime jis grasino, kad su prancūzų, 
švedų, lietuvių, kazokų ir totorių pagalba nugalės Austrijos inspi- 
ruojamą ponų lenkų opoziciją.'? Toks griežtas ir ne be ironijos 
tonas sukėlė prieš jį nemažą audrą ne tik pačioje Lenkijoje, bet ir 
Lietuvoje. Žemesnioji ponija tuojau pamatė Kristupo Paco plane 
pavojų senajai Respublikos santvarkai, ypač todėl, kad buvo per- 
šamas prancūzų kandidatas, ir apkaltino jį noru nutraukti uniją 
(tai labai būdinga). Tad veikti su vienais Pacais buvo pavojinga, 
įeigu net neminėtume karalienės nepasitikėjimo Kristupu Pacu, 
ir ypač j0 žmona, nors abi buvo prancūzės. 

Gosiauskis čia buvo savotiškas išganymas. Prancūzijos am- 
basadoriaus liudijimu, karalienė Gosiauskio grįžimo proga samp- 
rotavusi, kad Lietuvos iždininkas galės laimėti likusią Didžiosios 
Kunigaikštystės dalį, nes jis yra ros kariuomenės dalies lauko 
etmonas, o jos konfederacijos maršalas yra buvęs jo Žmogus (som 
domestigue). Čia turima galvoje Kazimieras Ch. Žeromskis“, 
1661 m. susikonfederavusios Lietuvos kariuomenės maršalas, 
vėliau nužudytas kartu su Gosiauskiu. Karalienė tikisi juo lengviau 
palenkti iždininką, nes jis bus nepatenkintas karūnos etmonu ir 
maršalu, kurie visą laiką nenorėjo grąžinti dviejų Maskvos belais- 
vių, buvusių jų rankose įkaitais už Gosiauskio paleidimą. Prancūzų 
partijai jis bus dėkingas už Liudviko XIV pastangas jį išvaduoti 
(apie tai jį painformavo Gosiauskienė). Dar labiau palengvin- 
siantys tą reikalą Gosiauskio ambicija ir savanaudiškumas (estani 
interessė et ambitieux au point gu'il est). 


13 A. Podgėorski, Pomniki dziejow Polskich wieku siedemnastego, t. 2, Wraclaw, 1840, 
p. 340-343. 

* Kazimieras Chvalibogas Žėromskis — Vilniaus stalininkas. V. Gosievskio vado- 
vaujamos kariuomenės husarų poručikas. 

"Tačiau ne vien prancūzų partija troško Gosiauskio išsivadavimo. 
Gretimos valstybės, turėjusios šiokių tokių reikalų su Respublika, 
taip pat domėjosi Gosiauskio likimu. Čia galime paminėti Prancū- 
ziją, imperiją, Švediją, totorių chaną, Brandenburgo elektorių ir 
Kuršo duką. Tas išvadavimas buvo susijęs su Lietuvos santykiais 
su Maskva. Gosiauskis ten buvo lyg savotiškas įkaitas arba agentas. 
Būdamas nelaisvėje, jis kartu atliko tam tikrą diplomatinę misiją. 
Maskvos vyriausybė su juo elgėsi ne visai taip kaip su belaisviu. 
Leisdavo jam pasimatyti su svetimais atstovais, leido rašyti laiškus. 
Tik dėl to, kad kartu su Gosiauskio išleidimu buvo tikimasi taikos 
su Maskva, pats išleidimas tapo tarptautinės politikos objektu. 

Prancūzų vyriausybė iš pradžių abejojo dėl Gosiauskio asmens, 
kaip ir dėl pačios taikos su Maskva. Princas de Condė 1661 m. 
rugpjūčio mėn. rašo savo agentui Lenkijoje, kad „Gosiauskio 
sugrįžimas būtų mums labai kenksmingas, ir aš manau, kad jį 
reikia sutrukdyti, kol reikalas nebus baigtas“ (vadinasi, iki elek- 
cijos). Gosiaukio pozicija nebuvo aiški, o Prancūzija tuo metu 
visą Lietuvą laikė savo šalininke. Taika su Maskva galėjo suma- 
žinti reikalą rinkti sosto įpėdinį. Bet greitai pasirodė, kad toli 
gražu ne visa Lietuva galima pasitikėti, kad už dyką tarnaujančioje 
jos kariuomenėje prasidėjo bruzdėjimas, kad joje vis labiau rūgsta 
maištinga dvasia ir vis lengviau smelkiasi priešinga Prancūzijai 
agitacija. Tačiau labiausiai Liudviko XIV dvarą išgąsdino žinia, 
kad Habsburgai taip pat susirūpinę Gosiauskio laisve. 1661 m. 
liepos mėn. į prancūzų rankas pateko imperijos ambasadoriaus 
Lisolos“ laiškas imperatoriui, kuriame tarp kita ko skaitome: 
„Gouzeuskii uxor bumillimas Mati Vrae refert gratias pro man- 
dato ablegatis suis in Moscoviam clementer dato, guatenus ope- 
ram darent procurandae mariti sui libertati, gue in potestate Matis 
Vrae erit si conditionem, guam Mosci desiderant dignabitur.“ 
(Gosiauskienė dėkojanti už nurodymą imperijos pasiuntiniams 
Maskvoje išlaisvinti jos vyrą.) Toliau ambasadorius pabrėžia, kad 


* Franzas Paulis von Lisola (1613-1674) - austrų diplomatas, 1655-1665 m. amba- 
sadorius Varšuvoje. 


už Gosiauskio paleidimą bus dėkinga visa Lietuva. Iš tikrųjų, kaip 
liudija ir S. Węslawskis, 1661 m. imperijos pasiuntiniai Maskvoje 
susisiekė su Gosiauskiu ir ne tik savo, bet ir Kuršo hercogo vardu 
pareiškė jam simpatiją.“ Prancūzija tuo metu neturėjo savo at- 
stovybės Maskvoje, bet irgi negalėjo nesidomėti Respublikos ir 
Maskvos santykiais. Sutaikius Respubliką su Švedija, Liudvi- 
kui XIV magėjo tarpininkauti ir jos konfliktui su Maskva. Bet 
tai tebuvo priemonė pasodinti savo kandidatą į sujungtosios 
valstybės sostą. Elekcijai 1661 m. nepavykus, de Lumbres stengėsi 
parengti savo suvereno nuotaiką naujai problemai: jis nurodinėjo, 
kad elekcijos klausimas smarkiai pašlijo, kad Lenkija jai priešinga, 
kad ir karalienė, ir jis pats dabar nemato kitos išeities, kaip tik 
pravesti elekciją pasiremiant vien Lietuva. Bet šioji nuolat kariau- 
janti su Maskva. Tad tik sudarius taiką arba bent paliaubas galima 
būsią per elekciją disponuoti visa Lietuvos jėga. Čia reikėjo užbėgti 
už akių ir imperijai, kuri, sutaikiusi Lietuvą su Maskva, irgi įgytų 
Lietuvos simpatijas. Lisolos laiškas buvo nedviprasmiškas. Nuo 
1661 m. antros pusės pats Liudvikas XIV ėmė rimtai galvoti ir 
apie Prancūzijos tarpininkavimą. Tuo tarpininku turėjo būti gerai 
žinąs Šiaurės Europos reikalus Antoine'as de Lumbres. 
Liudvikas XIV garsino pasauliui, kad svarbiausias į0 tikslas — 
Šiaurės Europos taika, naudinga pačioms Šiaurės Europos vals- 
tybėms, bet kartu verta ir titulo, kurį įgijo jo karūna, tarpi- 
ninkaudama tarp Lenkijos ir Švedijos. 1661 m. rugpjūčio 13 d. 
pats Liudvikas XIV rašo savo ambasadoriui ilgą laišką, kuriame 
nurodo, kad dabar daugiausia galima remtis DLK-tės kariuomene. 
Bet reikia pirma sudaryti taiką su Maskva, nes kitaip Maskva 
galinti pasinaudoti proga ir pulti Lietuvą bei Ukrainą. Su Maskva 
susitarus, imperija savaime bus eliminuota iš tų įvykių, juoba kad 
ji turinti bėdų ir krašto viduje. Liudviko XIV ir jo Ministrų 
korespondencijoje dėl Gosiauskio kol kas buvo tylima. Bet štai 
rugpjūčio pabaigoje gaunamas aukščiau cituotas Lisolos laiškas, 
ir Liudvikas XIV, nieko nelaukęs, griebiasi plunksnos ir įsako de 


4 S. Weslawski, op. cit., p. 186-187. 

Lumbres: „II me parait de la derniėre importance d'y apporter 
du remėde d'une facon ou d'autre.“* Gosiauskio išvadavimą 
Liudvikas XIV dabar laiko „gyvybiniu reikalu“. Tai buvo ir de 
Lumbres, ir K. Paco nuomonė. De Lumbres spalio mėn. pradžioje 
pranešė savo vyriausybei, kad jis tiki prancūzų tarpininkavimo 
dėl taikos arba dėl paliaubų efektingumu, ir pasižadėjo veikti ta 
kryptimi, kartu rūpindamasis Gosiauskio išlaisvinimu. Tuo reikalu 
de Lumbres pradėjo korespondenciją su Naščiokinu**, palankiau- 
siu deryboms asmeniu visoje Maskvoje. 

Pati Prancūzija mažai reiškė šiose derybose. Kitas daiktas, jos 
sąjungininkė Švedija. Gosiauskio biografijoje skaitome, kad „Šve- 
dijos pasiuntinys kažkuriam lenkų belaisviui slapta parodė savo 
pasiuntinybės instrukciją: fuisse si0i a Corona suetica injunctam 
curam gosievianae libertatis“ .* ** Tai jau buvę per vėlu ir Švedijos 
pasiuntinys galėjęs tik pasveikinti Gosiauskį su laisve. Nežinia, 
ar savarankiškai, ar prancūzų inspiruojami padarė švedai šią 
intervenciją." Remdamiesi Prancūzijos šaltiniais, galime manyti, 
kad iniciatyva išėjo iš jos rankų. Tuo laiku (1661 m. antroje pusėje) 
čionai buvo atvykęs švedų diplomatas grafas Totas, su kuriuo po 
ilgesnių derybų spalio mėn. buvo pasirašyta vadinamoji Fontenblo 
sutartis dėl Prancūzijos-Švedijos bendros politikos Lenkijos- 
Lietuvos elekcijos reikalu. Tose derybose Prancūzija prašė Švedijos 
vyriausybės padaryti demaršą Maskvoje dėl Gosiauskio išvadavi- 
mo. Liudvikas XIV pats rašė apie šias derybas savo atstovui 
Varšuvoje (1661.X.28): 


Pagaliau, remdamasis paskutiniu p. Caillet praėjusio mėn. 30 d. prane- 
šimu, aš pasiekiau to, kad grafas Totas per tą patį kurjerį, kuris neša sutartį 
(pasirašytą Fontenblo) į Stokholmą, parašytų savo karaliui, smarkiai jo 


* Man atrodo, nėra taip svarbu vienaip ar kitaip kažką bandyti pakeisti (pranc). 

*“ Afanasijus Lavrentjevičius Ordin-Naščiokinas -- rusų karvedys ir diplomatas. 1662- 
1666 m. dalyvavo derybose su Respublika 17 1667 m. pasirašė Andrusovo paliaubų 
sutartį. 1667 m. paskirtas Pasiuntinių prikazo vadovu. 

*** Karaliaus liepta pasirūpinti V. Gosievskio išlaisvinimu (Jot.). 

15 Šiuo reikalu kreipiausi į švedų prof. B. Fahiborgą, didelį to periodo Švedijos užsienio 
politikos specialistą. Jis maloniai sutiko pasiteirauti Švedijos archyvuose, bet nieko 
pozityvaus nesurado. Žr. jo Sveriges yttre politik 1660-1664, Stockholm, 1932. 

reikalaudamas daryti visus žygius ištraukti p. Gosiauskiui iš maskvėnų 
rankų. Reikalui esant jis galės patikinti carą, kad Gosiauskis prieš rusus 
nekariaus. Kadangi Švedija turi teisę reikalauti šio belaisvio ir kadangi 
maskvėnai iki šiol nerodė noro susipykti su šia karūna (Švedija), galimas 
daiktas, kad širas demaršas galės išvaduoti belaisvį ir kad tuo būdu mes 
sutrukdysime Lisolos pastangas, kad už savo laisvę Gosiauskis būtų 
dėkingas vien Habsburgams. 


Švedų karalius turi taip pat nurodyti carui, koks jam būtų pavo- 
jus, jei imperijos kandidatas sėstų į Respublikos sostą. Be aukščiau 
cituoto 5. Weslawskio liudijimo, nežinome, kaip tai buvo vykdo- 
ma švedų vyriausybės, bet 1661 m. gale Liudvikas XIV rašė, kad 
švedai pareiškę Maskvai, jog jie negali pakęsti karo Livonijos 
pašonėje. Be to, Liudvikas XIV nurodė, kad greitu susitarimu su 
Maskva reikia pastoti kelią Maskvos ruošiamam žygiui prieš 
Lenkiją, nes, Gosiauskio pranešimu, Maskva norinti atskirti 
totorius ir net kazokus nuo Lenkijos ir kartu su jais suduoti smūgį 
pačiai Lenkijai. 

1661 m. Respublika su totoriais vedė labai gyvą susirašinėjimą 
ir diplomatinius pasitarimus. Juose buvo svarstomi ne tik galima 
bendra akcija prieš Maskvą, bet ir Gosiauskio išvadavimas. 
1661 m. balandžio 21 d. iš Bachčisarajaus didysis viziris Sefer 
Gasi aga rašė didžiajam kancleriui, jog chanas pasiuntęs savo 
pasiuntinį pas carą reikalaudamas pasitraukti iš Ukrainos ir 
Lietuvos, atitaisyti Lietuvai padarytas skriaudas ir išleisti V. Go- 
siauskį su belaisviais.“ 

Trumpai sakant, Gosiauskio išvadavimu, ėjusiu ranka rankon 
su taikos su Maskva perspektyvomis, rūpinosi du dideli frontai, 
kurie šiuo metu buvo suskaldę Europą. Šitie du frontai atitiko 
dvi stambias partijas Lietuvos-Lenkijos valstybėje: prancūzų 
partiją, kuriai rūpėjo išrinkti sosto įpėdinį prie gyvos Jono Kazi- 
miero galvos (ši partija tuo metu daugiausia rėmėsi Lietuva), ir 


16 Tie susirašinėjimai matyti iš Compendiuni Arcbivi Regni Secretioris Varsaviensis 
Summarie cum expressione essentialium conscriptum. 1766. (Varšuvos valstybinis 
archyvas.) 

jos priešų partiją, kuri siekė išlaikyti Respublikoje status guo, 
pastoti kelią Prancūzijos įtakai ir pagaliau net pastatyti Habsburgų 
kandidatą prieš princą de Condė arba Enghieno duką ir kurios 
atramos taškas buvo Lenkija su daugiau ar mažiau jai palankiu 
Lenkijos maršalu J. Liubomirskių. Bet galutinį Gosiauskio išva- 
davimą nulėmė ne anie didieji Europos frontai ir ne šios dvi 
didžiosios partijos, bet tiesioginės Respublikos arba, tiksliau 
sakant, Lietuvos derybos su Maskva ir karo laimė, pagaliau 
pakrypusi Lietuvos naudai. 

1660-1661 m. daugelyje kautynių Lietuvos kariuomenei pavy- 
ko ne vieną kartą sumušti Maskvos kariuomenę. jiems čia talkino 
dalis lenkų kariuomenės su Rusios vaivada Stefanu Czarnieckiu*, 
bet jų talkinimas nebuvo be priekaištų. Lemiamu momentu dažnai 
kildavo nesusipratimų ir kariuomenės išsiskirstydavo nesuda- 
vusios priešui galutinio smūgio.'“ Karas ir algų neišmokėjimas 
kėlė nepasitenkinimą Lietuvos kariuomenėje; ją agitavo taip pat 
Lenkijos ir imperijos agentai. Pagaliau ir Lietuvos kariuomenė 
1661 m. rudenį netoli Dysnos paskelbė konfederaciją, t.y. atsisakė 
klausyti savo vadų ir išsirinko naują konfederacijos maršalą, 
substitutą** ir tarybą. Ji nebuvo priešinga karaliui ir, rodydama 
aiškias simpatijas Gosiauskiui, pasižadėjo saugoti jo turtus ir 
rūpintis jo išvadavimu.““ Nors ir ne kažin kokios miglos tos susi- 
būrusios į konfederaciją kariuomenės tebuvo, bet ji pasijuto 
besanti krašto šeimininkė. Konfederacijos maršalu buvo išrinktas 
K.Ch. Žeromskis, artimas Gosiauskiui žmogus. Smarkiai sumušus 
Maskvos kariuomenę ties Kušlikais, konfederacija nusprendė 
siųsti pasiuntinį į Maskvą. Karalius, kuris tuo metu buvo Lie- 
tuvoje, sutiko siųsti pasiuntinį. Pasiųstas buvo Wladislawas 


" Stefanas Czarnieckis - nuo 1657 m. Rusios vaivada, nuo 1664 m. Kijevo vaivada ir 
Lenkijos lauko etmonas. 

V Apie šiuos įvykius randame žinių Mackevičiaus, Počobuto, Kochowskio, Jerliczo 
kronikose ir T. Korzono Dzieje wojen i wojskowošci w Polšcie, t. 2, Lwow, 1923, 
Plg. mūsų straipsnį 1939 m. Lietuvos aide. Neblogai juos registravo ir Gazette de 
France. 

““ Substitutas — padėjėjas, pavaduotojas. 

'š Įvairūs su konfederacija susiję dokumentai. SRP, t. 3. 

Sokolowskis. Jis esą labai griežtai carą prispyręs, net pagrasinęs 
kariuomene. Tad tesirenka caras taiką arba karą. Jei jis nori taikos, 
teišleidžia Gosiauskį. Maskvos vyriausybė ilgai svarsčiusi šį rei- 
kalą; ji bijojusi Gosiauskio keršto ir abejojusi, ar susitarus su 
sukilusia kariuomene karalius sutiks pasikeisti belaisviais. 1662 m. 
pradžioje per išvykstantį atgal Sokotowskį Gosiauskis perdavė 
laišką Žeromskiui, siūlydamas liautis kariavus, sudaryti paliaubas 
ir pasitraukti kiekvienam į savo kraštą.“ 

Nežinia, ar ryšium su tuo, ar slegiamas sunkių aplinkybių 
Gudijoje ir Lietuvoje, caras pasiuntė į Varšuvą naują pasiuntinį 
Nesterovą derėtis dėl paliaubų ir dėl pasikeitimo belaisviais. Ir 
viena, ir kita pusė tų belaisvių turėjo gana daug; tarp jų buvo ir 
gana žymių žmonių. Maskvos nelaisvėje pats žymiausias buvo 
V. Gosiauskis; buvo dar Stefanas Niewiarowskis*, Obuchowi- 
czius** ir kt. Lietuvių-lenkų rankose randame kunigaikštį 
P.J. Chovanskį, kunigaikščius O. ir S. Ščerbatovus ir kt. (Lietuvo- 
je - Vilėnuose buvo 242 rusų belaisviai). Nesterovo misija nebuvo 
lengva, ypač todėl, kad su pasikeitimu belaisviais buvo siejamas 
taikos bei paliaubų ir kariuomenės atitraukimo iš Lietuvos (iš 
Kijevo, Perejaslavlio, Polocko, Vitebsko, Daugpilio, Borisovo, 
Bychovo ir kt.) klausimai. Be to, Respublika nenorėjusi daryti 
paliaubų, nesusižinojusi su tororių chanu, o ras turėjo užvilkinti 
pačias derybas. Bet Nesterovui Varšuvoje besiderant Gosiauskis 


** 1662 m. kovo mėn. 17 d. jis su keliais 


staiga buvo paleistas. 
draugais, Maskvos delegato lydimas, galėjo išvykti tiesiai į tėvynę, 
o kiti belaisviai turėjo sustoti Smolenske ir ten pasilikti tol, kol 
antroji pusė neatgabens savo belaisvių į Mogiliovą. Už vieną 
Gosiauskį buvo išleisti penki patys žymiausi Maskvos karo vadai: 
O. ir S. Ščerbatovai, Gr. Kozlovskis, J. Akinfovas ir P. Chovanskis. 


1 S. Węslawski, op. cit., p. 230--232. 
+ . 1 - * . . + " 
Stefanas Niewiarowskis - samdytinės kariuomenės pulkininkas. 
“* Michalas Leonas Obuchowiczius - LDK kariuomenės pulkininkas, Mozyriaus, nuo 


1662 m. Naugarduko pakamarininkis (pakamorė), 1665 m. paskirtas sargybininku. 
20 

Jeigu šiandien reikėtų pasakyti, kas daugiausia prisidėjo prie 
Gosiauskio išlaisvinimo, vargu ar pakaktų turimos medžiagos. 
Pats Gosiauskis savo kalboje Lietuvos konfederatams tarp kita 
ko pareiškė, kad ginkluota pasiuntinybė, kariuomenės pasiųsta į 
Maskvą, daug prisidėjo jam išvaduoti. Prancūzų partijos šalininkai 
ir pats ambasadorius įtarė, kad Gosiauskis davęs Maskvai svarbių 
pasižadėjimų. Ypač jiems nesuprantamas buvo paskutinis caro 
gestas, kai jis sutiko išleisti Gosiauskį vykti tiesiog į Varšuvą, 
nesulaukęs nė už jį gautų savo belaisvių. Panašiai galvojo ir 
Gosiauskio mirties kaltininkai. Gosiauskis, atvykęs į Smolenską, 
parašė carui laišką, nurodydamas, kad reikia paskubinti delegatų 
suvažiavimą, paminėjo pasikeitimą belaisviais ir Austrijos tarpi- 
ninkavimą. Apie tuos dalykus carui, matyt, buvo maloniausia 
girdėti, o pats Gosiauskis tai vadino supremum ei libertatis decus“. 
Taika, sudaryta tarpininkaujant imperijai, kuri buvo palanki 
Maskvai, bei pasikeitimas belaisviais ir galėjo būti tai, ką Go- 
siauskis pažadėjo paremti grįžęs į tėviškę. Nežinia, ar buvo jis 
kalbėjęs apie caro kandidatūrą į Lietuvos-Lenkijos sostą. Turint 
galvoje 1656-1658 m. Vilniaus derybas ir caro pretenzijas, galima 
būtų manyti, kad ir šiuo reikalu buvo pasikeista nuomonėmis. 
Lietuvoje caro kandidatūra visuomet turėjo šalininkų. 


1662 metai 

Kaip Gosiauskio sugrįžimą sutiko įvairios politinės grupės? 
Nesuklysime pasakę, kad, kaip ir esant Gostiausktiui nelaisvėje, 
vyko varžytynės tarp įvairių politinių partijų, siekiančių laimėti 
jo palankumą, stengiantis jį išvaduoti, taip tosios varžytynės 
nesiliovė ir dabar. 

Prancūzų partijoje buvo jaučiamas tam tikras sąmyšis, net 
nesutarimas. Vieni, pavyzdžiui, karalienė ir Czarnieckis, buvo 
sukrėsti staigaus Gosiauskio sugrįžimo. Kiti, pavyzdžiui, Kristupas 
Pacas ir pats ambasdorius de Lumbres, visados labai arti Paco 


“ Didžiausia jam laisvės puošmena (Jot.). 

stovėjęs ir dažnai jo mintis dėstęs savo vyriausybei, už ką vėliau 
jį net apkaltino jo įpėdinis, ne per daug bijojo tokių Gosiauskio 
pasižadėjimų. Pacas savo korespondencijoje, dar esant Gosiaus- 
kiui nelaisvėje, sutarė su juo, kad pirmiausia reikia sudaryti taiką 
su Maskva o tik paskui rūpintis kitais reikalais. Sužinojęs, kad 
norima Gosiauskį paleisti, jis viešai pareiškė savo pasitenkinimą, 
nes tai bus „pradžia sudaryti abiem tautoms taip reikalingą tai- 
ką“.“' Taika su Maskva buvo kertinis Kristupo Paco užsienio poli- 
tikos akmuo. Aiškus daiktas, toji taika Lietuvai buvo ypač reika- 
linga. Bet ji buvo naudinga ir pačiam Lietuvos kancleriui. Kaip 
minėjome, Lietuvos kariuomenė susikonfederavo 1661 m. rudenį. 
Iš pradžių, kaip matyti iš Počobuto*, labai arti stovėjusio prie tų 
visų įvykių, dienyno, toji konfederacija, nebūdama priešinga nei 
karaliui, nei kam nors kitam, reikalavo tik atlyginimo už kariautą 
laiką.“ Vėliau pasireiškė labai didelė jos neapykanta Kristupui 
Pacui ir Lenkijos kancleriui; konfederacija reikalavo jų teismo, 
arba net prašė juos atiduoti į jos rankas. Apskritai, joje prasidėjo 
agitacija prieš bet kokias valstybės reformas, o juo labiau prieš 
įpėdinio paskyrimą prie gyvos karaliaus galvos. O Pacas, niekam 
nebuvo paslaptis, stovėjo naujų planų priešaky.“* Gosiauskis turėjo 
arba patraukti konfederaciją į savo pusę, arba padėti sudaryti 
taiką su Maskva. Tada kariuomenę bus galima išskirstyti į namus. 


21 SRP, t. 3, p. 187-188. 

* Jonas Vladislovas Počobutas-Odlianickis (1640-1703) 1658 m. pradėjo tarnauti 
kariuomenėje pas Ukmergės rotmistrą Mykolą Šemetą, vėliau — pas V. Gosievskį. 
Dalyvavo karuose su švedais ir Maskva. 1671 m. pasitraukė iš kariuomenės. Nuo 
1684 m. Ašmenos stalininkas. Parašė atsiminimus (j.W. Poczobut Odlanicki, 
Pamiginik (1660-1684), Warszawa, 1877). 

22 Muzeum K. Šwidziūskiego, t. 3, p. 48-49. 

23 Konfederacija buvo institucija Respublikos senajai santvarkai saugoti. Konfe- 
deracijos rūpindavosi, kad nieko nebūtų įvesta, kas priešinga senosioms kons- 
titucijoms. Jose visuomet buvo keliamas „unijos“ šūkis, tokios unijos, kokią mes 
aprašėme pirmame šios studijos skyriuje. Konfederacijų metu vėl būdavo pa- 
brėžiama ištikimybė senosioms privilegijoms ir laisvėms, kuriomis rėmėsi pati 
unija. Konfederacijos dar laukia savo tyrinėtojo, nes A. Rembowskio darbas 
Konfederacja i rokosz, pordwnanie stanowycb paristw europieįskich z ustrojem 
Rzeczypospolitej Polskiej (Warszawa, 1896) jau pasenęs ir nepilnas. Be to, į kon- 
federaciją reikia pažiūrėti lietuvišku požiūriu. 

Panašias mintis ir išdėstė de Lumbres balandžio mėn. susirūpinu- 
siai karalienei ir savo vyriausybei. Be to, de Lumbres siūlė užmegzti 
gerus Prancūzijos 11 Maskvos santykius. Rodos, šiuo klausimu 
diplomatas neklydo. Bet Prancūzija iš tradicijos per daug laikėsi 
Švedijos skverno, o ši valstybė, nors ir buvo susitarusi su Maskva 
(Kardiso-Hardu sutartis), nenorėjo, kad ir jos sąjungininkė Pran- 
cūzija su Maskva užmegztų glaudesnius ryšius. Tradicija šiuo 
atveju, kaip ir dažnai, pastojo kelią to laiko reikalavimams. 
Prancūzų partijos priešai taip pat nesnaudė. Priešingai partijai, 
kurią galima pavadinti habsburgiškąja, dabar jau vadovavo J. Liu- 
bomirskis, nors oficialiai jis dar nebuvo nutraukęs ryšių nei su 
karaliene, nei apskritai su dvaro politika. Visų pirma habsburgiškoji 
partija pareiškė didelį pasitenkinimą dėl Gosiauskio išsilaisvinimo. 
Šiai partijai daugiau ar mažiau prielankumo rodė ir Brandenburgo 
elektorius. Jo ministras Johannas von Howerbeckas pareiškė Go- 
siauskienei didelį Liubomirskio džiaugsmą. Kiek vėliau pats Liubo- 
mirskis pasiuntė pas Gosiauskį savo atstovą, kuris turėjo pasveikinti 
grįžtantį Lietuvos iždininką. Tarp tų dviejų partijų svyravo Bogu- 
slavas Radvila ir Vilniaus vaivada Povilas Sapiega. Pirmasis jų, nors 
ne kartą prisipažino esąs artimas princo de Condė draugas (mat 
seniau dalyvavo jo kariuomenėje ir parsivežė labai gerų prisi- 
minimų), bet, būdamas artimas Brandenburgo elektoriaus bend- 
radarbis (buvo Rytprūsių gubernatorius), niekuomet neturėjo pasiti- 
kėjimo prancūzų partijos sluoksniuose. Dažnos jo konferencijos 
su Howerbecku ir Liubomirskiu tą įtarimą dar didino. Apie Sa- 
piegos politines pažiūras vargu kas šiuo metu ką nors tikro galėjo 
pasakyti. Tas senas karo vadas aiškios politinės linijos šiuo metu iš 
viso neturėjo. Nemėgo jis karšto Kristupo Paco, bet ne geriau galėjo 
sugyventi ir su Gosiauskiu, su kuriuo jau iš seniau nesutiko. Grįžusį 
Gosiauskį stengėsi patraukti ir imperijos ambasadorius Lisola. Jis 
net siūlė jam Livoniją. Prancūzų partija norėjo visoms toms int- 
rigoms užbėgti už akių ir sukompromituoti savo priešus. Čia jai 
daug pasitarnavo Gosiauskio žmona. Ji sugebėjo iškelti Prancū- 
zijos nuopelnus jos vyro išlaisvinimui; taip pat nurodė, kad ir 


Liubomirskis, ir Lenkijos didysis etmonas (Potockis) ilgai priešinos 
ir nenorėjo sutikti iškeisti už Gosiauskį ir jo draugus savo rankose 
turimų Maskvos kalinių. Be to, ji pranešinėjo Prancūzijos amba- 
sadoriui apie jo priešų daromus žygius. 

1662 m. balandžio 6 d. Gosiauskis išvyko iš Smolensko, kuris 
tuo metu jau buvo Maskvos rankose ir amžinai jose pasiliko. 
Lietuvos teritorijoje Gosiauskis buvo visur iškilmingai sutiktas. Per 
Oršą, Minską, Naugarduką ir Slonimą keliavo jis į Varšuvą. Žmo- 
nės jo pasitikti išeidavo toli už miesto sienų, sakė sutikimo kalbas, 
dvasininkai giedojo šventas giesmes. Įdomiai ir būdingai Gosiauskis 
buvo sutiktas Lietuvos kariuomenės. Ji tuo metu stovėjo Kobrynėje, 
netoli Lietuvos Brastos. Pasklidus gandams apie jos buvusio vado 
sugrįžimą, ji visa sujudo. Tenai buvęs Maskvos pasiuntinys buvo 
didžiai dėl to nustebęs. Konfederacijos vadovybė nutarė siųsti 
delegaciją Gosiauskio pasitikti ir jį užkviesti pas save. Prie tos 
delegacijos prisidėjo minios žmonių, ištroškusių pamatyti žmogų, 
kurį išlaisvinti stengėsi daugelis valstybių ir valdovų.“ 

Gosauskio sutikti buvo pasiųsta 1000 konfederatų. Pačioje 
stovykloje jį pasitiko maršalas K.Ch. Žeromskis, bet negalėjo 
vargšas žodžio pratarti — išsiveržusios džiaugsmo ašaros žadą 
užkando. Paspaudė vienas antram dešinę ranką ir nuėjo į miestą. 
Ten pats Gosiauskis prabilo ir labai išgarbino konfederatų reikšmę 
savo išvadavimui. Konfederatų vardu jam atsakė Albrychtas 
Ciechanowieckis*. Apie tą iškilmingą sutikimą Varšuva gaudyte 
gaudė žinias, ten buvo svarbu sužinoti, kokią įtaką lauko etmono 
sugrįžimas padarys Lietuvos konfederacijai. Dvaras nežinojo, ar 
džiaugtis, ar liūdėti dėl tokio iškilmingo jo priėmimo. Iš Lenkijos 
kanceliarijos sklido gandai, kad slaptame pasitarime su konfede- 
ratais Gosiauskis pasiūlė jiems nedelsiant paskelbti Maskvos caro 
sūnų Lietuvos didžiuoju kunigaikščiu; Lenkija irgi turės su tuo 
sutikti. Bet esą kariuomenė šitam pasiūlymui nelabai pritarusi. 
Dalis konfederacijos, seniau buvusioji Vilniaus vaivados kariuo- 


24 5. Węslawski, op. cit., p. 318-319. 
* Albrychtas Konstantas Ciechanowieckis - Oršos maršalka, konfederacijos patarėjas. 

menė, net ketino grįžti P. Sapiegos paklusnybėn, o pats Sapiega 
esą ruošėsi paremti dvaro politiką. Dvare net buvo galvota veikti 
be Gosiauskio ir prieš jį. Bet vis dėlto karalienė pasiuntė iš Varšu- 
vos porą žmonių jo pasitikti. Buvo pasiųstas ir karaliaus sekreto- 
rius Fantoni, su kuriuo Gosiauskis nuo seno gerai sugyveno. Manė 
tuo būdu greičiau iškvosti tikrąjį Gosiauskio nusistatymą. Pagal 
Fantoni raportą karalienei Gosiauskis sužinojęs, kad Lietuvos 
konfederatai maža terodo palankumo Maskvos kunigaikščiui ir 
jo sūnui, tačiau taip pat jie nori išbraukti iš kandidatų sąrašo ir 
Prancūzijos bei Habsburgų kandidatus. Palankiausi jie esą Bran- 
denburgo elektoriui, nes maną „tuo būdu prijungti prie savo 
karūnos Rytprūsius ir Pomeraniją, kurie priklauso šiam princui, 
bet seniau sudarė dalį Lenkijos“. 

Lietuvos konfederacijos politika viduje nėra visai aiški. 1662 m. 
"pavasario seime, kuriame dalyvavo ir konfederacijos atstovai 
(berods tai pirmas atsitikimas seimų istorijoje“), buvo pareikšta 
karaliui padėka ir pasitikėjimas, bet kartu priversta dar kartą 
įrašyti į konstituciją, kad karaliaus rinkimo procedūra nebus 
pakeista.““ Pažadėjus amnestiją sukilusiems kariams ir atlyginimą 
už ištarnautą laiką, galima buvo konfederaciją nesunkiai numal- 
šinti. Tuo atžvilgiu tarp Lietuvos ir Lenkijos konfederacijų, bent 
šiuo momentu, buvo didelis skirtumas. Tiesa, vėliau Lietuvos ir 
Lenkijos konfederacijos sudarė tam tikrą sutartį veikti išvien, vė- 
liau ir Lietuvos konfederacija nukreipė savo akciją prieš dvaro 
politiką, bet iš pradžių ji net prašė, kad karalius atsiųstų Pacą 
tartis su ja, tik žinoma, ne tuščiomis rankomis. Be to, ji reikalavo, 
kad lenkai ateitų jai į pagalbą prieš Maskvą.“ Vėliau ėmė vis 
griežčiau reikalauti. Karalius siuntė delegaciją po delegacijos, bet 
iš to nieko gero neišėjo. Vienas tokių delegatų buvo Lietuvos 
arklininkas* Boguslavas Radvila. Jis ypač norėjo patraukti į savo 


25 I. Szujski, Dzieje Polski, t. 3, Krakow, 1865, p. 488-490. 
26 Volumina Iegum, t. 4, Petersburg, 1859, 
27 Muzeum K. Swidziūskiego, t. 3, p. 55. 

“ Dabar vartojamas terminas „žirgininkas“. 

pusę svetimtaučių kariuomenę ir sujungti ją su Czarnieckio armi- 
ja, kuri sudarė savotišką kontrkonfederaciją. Bet Lietuvos konfe- 
deratai ne tik patys Radvilos nepriėmė, bet net uždraudė svetim- 
šalių kariuomenei sueiti su juo į sąlytį. Kiekviename panašiame 
akte konfederatai ėmė įtarinėti slaptus dvaro politikos tikslus. 
Pagaliau nutarė teisti abu kanclerius, kurie, būdami „įstatymų 
sargai“, patys sulaužė įstatymą, siekė sutramdyti uniją. Kitame 
seime jie vienu metu su Lenkijos kariuomene reikalavo abiejų 
kanclerių teismo.““ Tai buvo 1662 m. pavasarį. Vadinasi, dar prieš 
Gosiauskio sugrįžimą Lietuvos konfederacija buvo pradėjusi akci- 
ją prieš Kristupą Pacą, o kartu ir prieš dvaro politiką. 

Šiuo kritiškų momentu prancūzų partijai reikėjo saugoti tai, 
kas esamomis aplinkybėmis buvo galima išsaugoti. Jai buvo svar- 
bu sutrukdyti galutinai susitarti abiem konfederacijoms. Laikinai 
buvo būtina nuslėpti elekcijos arba sosto įpėdinio prie karaliaus 
gyvos galvos pravedimo idėją, nes dabar ji tikrai nebūtų praėjusi. 
Lietuvos konfederatai pakankamai aiškiai pasisakė už bajorijos 
laisves, o elekcija arba sukcesija“ jos akyse buvo tas pats, kaip 17 
absolutum dominium įvedimas. Prieš šitą bandymą lietuviai ir 
lenkai stos kaip vienas. Rizikuoti nebuvo jokios prasmės, nes toji 
rizika tikrai privestų abiejų tautų konfederatus prie bendros 
opozicijos. Tai suprato ir Gosiauskis, ir tatai pateisina Gosiauskio 
rezervuotą laikyseną dvaro politikos atžvilgiu, nors jis ne kartą 
pykdė karštesniuosius prancūzų partijos atstovus, ypač karalienę. 

Tokioms nuotaikoms vyraujant, gegužės mėn. pabaigoje Go- 
siauskis iš Kobrynės atvyko į Varšuvą. Cia jam tuojau atsiuntė 
sveikinimus imperatorius Leopoldas, Liudvikas XIV, Brandenbur- 
g0 elektorius Frydrichas Vilhelmas, Kuršo ir Žiemgalių kunigaikštis 
Jokūbas. Įvairūs priėmimai, puotos ir pasitarimai užėmė jo pirmą- 
sias dienas. Birželio 1 d. karalienė turėjo su juo ilgesnį pasikalbėjimą. 
Jau anksčiau jis paneigė gandus apie tariamas slaptas jo derybas 
su Lietuvos konfederatais dėl Maskvos caro pasodinimo į Lietuvos 


28 SRP,+t. 3, p. 302. 
“ Sukcesija - įpėdinystė. 

sostą. Dabar jis išdėstė karalienei, kodėl negalima skubėti su elek- 
cijos klausimu. Jis kol kas nesijaučia galįs tarnauti tam tikslui, 
kuriam jis galės tarnauti po kiek laiko. Jis dar nėra pakankamai 
išstudijavęs visas nuotaikas, jis dar nėra ir Lietuvos konfederacijos 
viešpats. Be to, jis mano, kad su opozicija negalima visai nesiskaityti. 
Visoms toms kliūtims nugalėti reikia nemažai laiko. Tad Gosiauskis 
ne tik iš karto nepuolė į prancūzų partijos glėbį, bet jau iš pat 
pradžios buvo priešingas greitam ir staigiam S. Czarnieckio siūlo- 
mam veikimui. Jis nelaikė negalima karalienės išdėstytą mintį, kad 
Lenkijos didysis etmonas bei didysis maršalas ir Lietuvos didysis 
etmonas bei arklininkas“ ruošiasi pasodinti į Lietuvos-Lenkijos 
sostą Brandenburgo elektorių, bet jis taip pat įvertino visą opozicijos 
svorį. Šitą Gosiauskio delsimą karalienė aiškino jo įgimtu tempe- 
ramentu (i/ est assez lent de son naturel). Birželio 11 d. karalienė 
vėl kalbėjosi su Gosiauskiu. Dabar jis pasirodė nuolaidesnis ir prašė, 
kad Prancūzija gerai priimtų Lietuvos konfederacijos maršalo 
K.Ch. Žeromskio du sūnus, norinčius ten vykti. 

Varšuvoje tuojau prasidėjo ir intrigos. Vienas dvasininkas tuo- 
jau pranešė Kristupui Pacui, kad Gosiauskis per Jį susižinąs su 
imperijos ambasadoriumi Lisola. Lisola su Gosiauskiu pasikeitę 
laiškais ir Gosiauskis pasižadėjęs remti imperijos kandidatą išvien 
su Jj. Liubomirskiu. Be to, Gosiauskis slaptai vedąs derybas su 
Brandenburgo ambasadoriumi Howerbecku. Tai prancūzų par- 
tijos įtarimą dar padidino. Tačiau ji nesijautė galutinai pralai- 
mėjusi. Šitos Gosiauskio derybos buvo paprastas daiktas, o bendrų 
dalykų jo ir partijos pažiūrose atsirado vis daugiau. Pagaliau tą 
patį birželio mėn. pavyko gauti iš Gosiauskio nors ir nepilną 
pasižadėjimą, tiesa, už gana brangią kainą. Karalienė už tai pasiūlė 
jam 10 000 talerių (eskudų) ir vieną turtingą seniūniją ant jūros 
kranto. Gosiauskis prašė nė žodžiu neprasitarti apie šitą susitarimą 
nei Kristupui Pacui, nei pačiam ambasadoriui. To susitarimo slap- 
tumas buvo jo silpnumas. Galbūt Gosiauskis norėjo lošti dvejomis 


* Atitinkamai Stanislavas Potockis, Jurgis Liubomirskis, Povilas Sapiega ir Boguslavas 
Radvila. 

kortomis? Kodėl nepasitikėta Pacu ir pačiu ambasdoriumi, nekal- 
bant jau apie Sapiegą? Suprantama, kad karalienė negalėjo per 
daug džiaugtis. Ji svajojo apie visą susijungusią Lietuvą, nes tik 
tokia galėsianti įvykdyti savo norus ir priversti Lenkiją apsigalvoti. 
Pagaliau šitas nesutarimas buvo ir pavojingas, nes Lietuvos konfe- 
deracija nebuvo baigta. Jeigu Sapiega nesusitars su Gosiauskiu, 
kiekvienas jų temps konfederaciją į savo pusę. Ir vienas, ir kitas 
joje turėjo savo šalininkų: Sapiega dešiniajame sparne, Gosiaus- 
kis - kairiajame. 

Pačioje konfederacijoje nuotaikos kito kaip vaizdai filme. Matė- 
me, kaip ji iškilmingai sutiko Gosiauskį. Vėliau joje prasidėjo 
skilimas: vieni šaukė norį grįžti į priklausomybę Sapiegai, kiti 
norėjo, kad visos konfederacijos maršalas būtų Gosiauskis. Ją 
pasiekė ir Gosiauskio derybos su dvaru ir padarė, matyt, jai blogą 
įspūdį. Išsklaidyti įtarinėjimams Gosiauskis jau birželio mėn. pa- 
siuntė pas konfederatus Stanislovą Osinskį“* ir įdavė jam tam tikrą 
instrukciją — „informaciją“, kurioje patikino konfederatus, kad 
kariuomenės reikalų neapleis ir kvietė jos atstovus atvykti į Varšuvą 
ir čia susitarti.“ Nežinia, kaip pasisekė Osinskio misija, bet, matyt, 
konfederatų įtarimo neišsklaidė. Savo posėdyje jie nutarė neleisti 
nė vienam iš etmonų dalyvauti Vilniaus komisijoje, paskirtoje 
derėtis su konfederacija ir ypač rūpintis jos atlyginimu. Su šios 
komisijos veikimu susijęs paskutinis Gosiauskio gyvenimo etapas. 

1662 m. pavasario seime buvo paskirtos dvi komisijos; viena 
Lenkijai - Lvove, kita Lietuvai - Vilniuje. Tų komisijų uždavinys 
buvo suskaičiuoti, kiek valstybė skolinga kariuomenei ir pasirū- 
pinti tai sumokėti. Į Lietuvos komisiją buvo išrinkti Vilniaus 
vyskupas Jurgis Bialozoras, Kristupas Pacas ir abu etmonai Povilas 
Jonas Sapiega ir Gosiauskis. Komisija turėjo susirinkti liepos 19 d. 
Vilniuje.“ Tokios komisijos būdavo skiriamos visada, kai tik iždas 


“ Stanislovas Osinskis tarnavo V. Gosievskio vadovaujamos kariuomenės kazokų 
vėliavoje (pulke). 
2 S. Skarbek-Kruszewska, op. cit., p. 84. 
30 Volumina legum, t. 4, p. 416 ir toliau. 

nepajėgdavo sumokėti kariuomenei reikalingų pinigų. Šiuo metu 
ir Lietuva, ir Lenkija buvo be galo prasiskolinusios. Kariuome- 
nėms reikėjo dešimčių milijonų auksinų.“' Atsižvelgiant į bendrą 
1659-1661 m. ekonominę ir ypač finansinę krizę, nesunku supras- 
ti, kad komisijos darbas nebuvo lengvas. Gosiauskis, būdamas 
Lietuvos iždininku, toje komisijoje galėjo ir privalėjo dalyvauti. 
Sapiega mielai jam užleido komisijos pirmininko arba direktoriaus 
vietą. Dvaro politikai daug tikėjosi iš Vilniaus komisijos, sveikino 
taip pat Gosiauskio susitarimą su Sapiega, nors tas susitarimas 
nebuvo visai nuoširdus. 

Praleidęs Varšuvoje pirmąją liepos mėn. pusę ir sušvelninęs 
santykius su kai kuriais lenkų vadais, pavyzdžiui, su didžiuoju 
etmonu ir net pačiu Liubomirskiu, kurio prielankumą labai aukš- 
tai vertino (dėl to nesutarė ir su karaliene), liepos mėn. 12 ar 
14 d. Gosiauskis išvyko į Vilnių. Gosiauskio programa šiuo metu 
buvo gana aiški: svarbiausia - nesileisti į jokias avantiūras; tartis 
sų visais, su kuo tik galima. Ieškoti modus vivendi su Maskvą. 
Visomis priemonėmis pasirūpinti patenkinti kariuomenę. Kol šie 
klausimai nebus išspręsti, apie naują elekciją arba įpėdinio pasky- 
rimą negali būti nė kalbos. Dėl pačios elekcijos Gosiauskis pasiūlė 
pirma sutvarkyti anuos visus reikalus ir vienų vestuvių proga 
visiems įtakingiems asmenims suvažiuoti į Varšuvą ir galutinai 
sudaryti tolimesnę programą. Gosiauskio planas nedaug tesiskyrė 
nuo karalienės plano. Pagrindinis skirtumas, tai taktika su Liubo- 
mirskiu. Karalienė buvo galutinai juo nusivylusi, o jeigu jis bandy- 
tų kelti maišrą, tai karalienė to nelabai tebijojo. Liubomirskis esą 
geresnis politikas negu karo vadas 17 Czarnieckis lengvai su juo 
apsidirbs. Gosiauskis vidaus karo bijojo labiau negu ko kito. Jis 
niekados nenustojo vilties tartis su Liubomirskiu. Gosiauskio 
planui įgyvendinti reikėjo daug laiko. Del to jis nelabai patiko ir 
pačiam Liudvikui XIV. Viename savo laiške ambasadoriui jis rašo, 
kad su džiaugsmu sutikęs žinią apie Gosiauskio ir Sapiegos susitai- 


3! Lenkija - 19 mln., Lietuva - 9 mln. W. Konopczyūski, Dzieje Polski Nowožytnej, 
t. 2, Warszawa, 1936, p. 49-51. 

kymą ir mano, kad būtų gerai, jeigu Sapiega užleistų Gosiauskiui 
didžiojo etmono vietą. Nors jam ne visiškai patinka Gosiauskio 
planas, bet „i! faut s'accommoder ė ce gui se pėut guand on ne 
volt pas jour de faire mieux“"* „Liudvikas XIV pasitikėjo Gosiaus- 
kiu ir pritarė ambasadoriui, kad ne viską galima sakyti karalienei, 
nes ji galinti išplepėti. Įdomu, kad Liudvikas XIV pritarė taip pat 
de Lumbres sumanymui vykti su Gosiauskiu ir Pacu ir bandyti 
tarpininkauti derybose su Maskva. De Condė buvo irgi panašios 
nuomonės, tik stovėjo truputį arčiau karalienės. Jis prašė savo 
atstovą Varšuvoje (Caillet) kiek galima spausti Gosiauskį. 

Svarbiausias Gosiauskio uždavinys Lietuvoje buvo paruošti 
dirvą elekcijai./* Kariuomenės apmokėjimas ir derybos su Maskva 
buvo tik priemonė šiam tikslui pasiekti. Šis uždavinys, kaip ir 
derybos su Maskva, turėjo būti slaptas. Bet jau rupgpjūčio mėn. 
Gazette de France atsispaudė korespondenciją iš Gdansko, kurioje 
rašoma, kad Gosiauskio kelionės į Lietuvą tikslas — priversti 
kariuomenę paklusti ir pasiekti susitarimą su Maskva. Apie tai 
emė tuojau kalbėti visas pasaulis. 

Pirmieji Gosiauskio žingsniai Vilniuje buvo gana laimingi. Vos 
čia atvykęs, jis rašo Pacui, kad komisija pradėjo savo darbus, jį 
išrinko maršalu ir kad jis tikisi susitarti su kariuomene. Jei tai 
pavyktų, tada ir lenkų konfederatai būtų sukalbamesni. Bet toji 
graži pradžia neilgai truko. Karalienė paskleidė gandus, kad tarp 
Gosiauskio ir Paco prasidėjo pavydas. Pacas esą nenorėjęs, kad 
Gosiauskis būtų per daug galingas, nes su Maskva susitarus būtų 
galima paleisti kariuomenę, kurioje vis didesnį autoritetą įgauna 
Gosiauskis. Kada de Lumbres pasakė šią paslaptį pačiam Pacui, 
šis griežčiausiai tuos gandus paneigė. Jis nurodė, kad su Gosiaus- 
kiu jie yra giminės (Gosiauskis - Ievos Pacaitės sūnus), kad jie 


“ Reikia juo pasitenkinti, nes nieko geresnio gali ir nebūti (pranc.). 

32 Šiuo metu karalius ir karalienė ėmė jau galvoti apie abdikaciją**, nes tik tokiu 
būdu buvo galima dalyką pagreitinti. Bet abdikacijai reikėjo paruošti dirvą dar 
labiau negu sukcesijai. 

“* Abdikacija - atsistatydinimas, valdžios, sosto atsisakymas. 

abu galės lengviau valdyti LDK, kad jų sutarimas būtinas bendram 
prancūzų partijos labui. Savo draugiškumui pareikšti jis sakėsi 
perleisiąs reikalo vadovavimą Gosiauskiui, nors tos pareigos 
priderėtų jam, kaip kancleriui. Panašus, o gal dar reikšmingesnis 
nesutarimas prasidėjo tarp Gosiauskio ir Sapiegos. Nors Sapiega 
buvo pažadėjęs visiškai nutraukti ryšius su Lietuvos konfederacija 
ir nevykti į Lietuvą, tačiau to savo pažado netesėjo. Jo kelionė į 
Lietuvą kėlė rimtą susirūpinimą dvaro sluoksniuose. Sapiega 
turėjo pasitikėjimą dešiniajame sparne, o be to, ar galėjo palyginti 
neturtingas Gosiauskis lygintis su turtuoliu Sapiega. Juk galutinai 
viską nulems pinigai. Spalio mėn. Gosiauskis skundžiasi, kad Vil- 
niaus vaivada stoja jam skersai kelio. Karalienė kiek galėdama 
stengėsi juos išlaikyti nors šiokioje tokioje santaikoje. Ji pasiuntė 
Lenkijos raštininko brolį (taip pat Sapiegą) tuo reikalu į Lietuvą. 
Tačiau tuo pat metu nesnaudė ir Liubomirskis. Jis, viena, bandė 
sueiti į kontaktą su Gosiauskiu, antra, platino Lietuvos konfedera- 
cijos proklamacijas prieš jį. Konfederacijoje iš tikrųjų prasidėjo 
bruzdėjimas. Reikėjo kuo greičiausiai pinigų. Tik jų nebuvo iš 
kur pasemti. Veltui buvo kreiptasi į Prancūzijos vyriausybę. Pran- 
cūzija visu šiuo laiku skyrė nemažas sumas stambesniems ponams 
papirkti, bet nedavė didesnės pašalpos kariuomenei apmokėti. O 
be pinigų ir Vilniaus komisijai nebuvo geriau kaip Lvovo. Dar 
spalio mėn. Gazette de France korespondentas pranešė iš Vilniaus, 
kad kariuomenė ramiai laukia komisijos darbų ir pasiryžusi, gavus 
atlyginimą, eiti prieš Maskvą, kurios kariuomenės judėjimas 
pastebimas Lietuvos pasienyje. Bet truputį vėliau to paties laikraš- 
čio korespondentas iš Rygos jau rašė, kad nors komisija dar 
tebedirba, bet „kiekvieną dieną iškyla tiek kliūčių, jog netikima 
geresnio jos galo, kaip 1r Lvovo komisijos“. Agitacija prieš komisi- 
ją darėsi vis įžūlesnė. Kariuomenėje buvo paskleisti prieš komisiją 
labai aštrūs paskviliai. Pirmiausia kaltinama komisija, kad ji 
norinti pasodinti prancūzą į sostą. Taigi konfliktas tarp komisijos 
ir kariuomenės brendo. 

Tragiška Gosiauskio mirtis 


Spalio mėn. 10 d. Gosiauskis esą rašė kancleriui, kad jis pasi- 
ryžęs tapti auka dėl visuomenės labo, dirbąs, ką galįs, ir gailinąsis, 
kad įsivėlęs į tas bėdas. „O kad be manęs būtų tęsiamos tos 
beprotybės, kurias be manęs pradėjo!“ Neilgai Gosiauskiui teko 
laukti. Tą pat mėnesį konfederatai iš Kobrynės pajudėjo link 
Gardino, kur karaliaus ekonomijoje galėjo rasti daugiau maisto. 
Lapkričio mėn. konfederatai sustojo Volpoje, kairiajame Nemuno 
krante netoli Gardino. 21-22 d. sesijoje visi konfederatai prisiekė 
veikti išvien. Paskum suėjo į bažnyčią, gerai nežinodami kuriuo 
tikslu. Ten turėjo būti padaryta priesaika. Vieni prisiekė iš žingei- 
dumo, kiti prievarta. Tada konfederacijos substitutas Konstantinas 
Kotovskis (maršalas Žeromskis tuo metu buvo Vilniuje) pasakė 
kalbą, labai apgailestaudamas, kad Respublikos priešai užtraukė 
totorius, ir parodė Gosiauskiui Paco laišką, kuriame buvo mini- 
ma totorių orda, nors viso laiško, dėl labai painaus šifro, nebuvo 
galima perskaityti. Nutarė Gosiauskį suimti, bet neužmušti. Taip 
aprašė tuos įvykius Počobutas, pats tuose pasitarimuose dalyva- 
vęs.?? Volpoje sudarytame akte (lapkričio 21 d.) konfederatai 
nurodė tuos pavojus, kurie kylą Respublikai, jei tokia padėtis, 
kokia ji buvo tuo metu, ilgiau užtruktų. Šitame akte buvo iškelti 
penki pagrindiniai klausimai: 1. Laivų perleidimas Dauguva; 
2. Slaptos koniederacijos su Pacu; 3. Reikalas pravesti tardymą 
ir kaltuosius bausti; 4. Prisiekti neišduoti paslapties ir 5. Neapleisti 
substituto.““ Kiek vėliau (lapkričio 29 d.) Kotovskis savo laiške 
komisijos nariams pareiškė konfederatų ištikimybę karaliui ir 
paprašė komisiją tęsti ir laimingai baigti darbus bei apmokėti 
kariuomenę tais pinigais, kurie yra ižde ir pas mokesčių rinkėjus. 
Panašiai Kotovskis rašė ir Lietuvos vicekancleriui Aleksandrui 
Naruševičiui.'? Buvę ir kitų kaltinimų Gosiauskiui. Gosiauskio 
tik kūnas sugrįžęs iš Maskvos, siela dar tenai pasilikusi. Jis par- 
33 Muzeum K. Swidziūskiego, t. 3, p. 61-63. 


34 SRP, t. 3, p. 316-317. 
35 Ibid., p. 317-318. 

davęs Maskvai Smolenską ir Severo kraštą, taręsis su dvaru dėl 
bajorijos laisvių panaikinimo, norėjęs užtraukti švedus, totorius 
ir kazokus, ėmęs iš prancūzų pinigus ir t.t. Be to, Žeromskį dar 
kaltino sulaužius konfederacijos priesaiką. 

Dalis tų kaltinimų paaiškėja iš poros Gosiauskio laiškų Kristu- 
pui Pacui (lapkričio mėn.). Iš tų laiškų matyti, kad pašto susisie- 
kimas tarp Paco, kuris tuo metu buvo Lvove ir Gosiauskio (Vilniu- 
je) buvo smarkiai sutrikdytas. Laiškai ateidavo arba pavėluotai, 
arba ir visai neateidavo. Į konfederatų rankas pakliuvęs kažkoks 
lapkričio 3 d. Paco laiškas, kuriame buvę svarbių dalykų (particu- 
laritates). Galbūt tai ir bus tas pats laiškas, kurį mini ir Počobutas, 
tr minėtas Volpos aktas. Lapkričio 19 d. laiške Gosiauskis buvo 
davęs leidimą Rygos pirkliams gabenti prekes Dauguva. Bet tie 
pirkliai jo gerą valią, kuri atitiko ir Lenkijos-Švedijos sutartį, 
piktam panaudoję. Jis buvo uždraudęs gabenti javus, pelenus ir 
kt. prekes, bet to jo draudimo pirkliai, matyt, nesilaikę. Dauguvos 
apsauga buvusi palikta Drujos pulko komendantui, kurį konfe- 
deratai užpuolė ir atsigabeno į Volpą; čia jį lapkričio mėn. 20 d. 
turėjo teisti bendroji konfederacijos sesija. Konfederatų sluoks- 
niuose pasklido gandai, kad laivais Dauguva gabenami pinigai, 
kuriuos Gosiauskis gavęs už Smolensko pardavimą Aleksejui 
Michailovičiui. Panašų leidimą pirkliams buvo davęs ir kontede- 
racijos maršalas K.Ch. Žeromskis. Savo laiške Gosiauskis taip 
pat mini jo ir Žeromskio adresu gautus laiškus iš A. Ordin-Naš- 
čiokino; šis prašė praleisti jį į Varšuvą. Ordin-Naščiokinas per 
Livoniją, Kuršą, Ukmergę ir Vilnių paskubomis vykstąs į Varšuvą. 

Pabaigoje Gosiauskis prašo greičiau sutvarkyti Maskvos belais- 
vių grąžinimo reikalą, nes dėl to kyląs vis didesnis nepasiten- 
kinimas Maskvoje.“ Šios visos aplinkybės buvo tikroji įvykusios 
tragedijos priežastis. Klausimo esmė buvo kariuomenės išgąstis, 
kad Gosiauskis einąs prieš ponijos laisves ir prieš pačią kariuo- 
36 SRP,t.3, p. 313—315. Plg. S. Skarbek-Kruszewska, op. cit., p. 88. Maskvos pasiuntinį 


ir slaptus laiškus jam mini ir Apxeo2pagduveckui C6OpHuK OOKYMEKHMOS, OMHOCRIUY4UXCA 
K ucmopuu Ce6epno-3anaduoi Pycu, t. 8, Bunbna, 1885, p. 396. 

menę. Kariuomenė pasiryžo užbėgti tiems įvykiams už akių ir 
įvykdė tai, ko galbūt sąmoningai ir nenorėjo. Tokią pritvinkusią 
atmosferą be trenksmo nebuvo galima pragiedrinti. 

Pačios nužudymo aplinkybės to meto šaltinių nėra vienodai 
aiškinamos. Minėjome, kad lapkričio 21-23 d. Volpoje buvo pa- 
daryti nutarimai suimti, teisti ir, jei reikės, bausti Gosiauskį ir 
Žeromskį. Tam nutarimui vykdyti į Vilnių buvo pasiųsti Bogdanas 
Chlevinskis ir Jonas Novošinskis su 500 žmonių. Jie čia atvyko 
25 d. rytą. Novošinskis apie Volpos nutarimą pranešė S. Nievia- 
rowskiui, kariuomenės atstovui Vilniaus komisijoje. Po to jis 
nuvyko į Karmelitų bažnyčią"“, ten surado besimeldžiantį Žeroms- 
kį, jį areštavo 17 per Antakalnį nugabeno į Dubnų dvarelį, kur jis 
tr buvo užmuštas. Chlevinskis tuo tarpu Gosiauskį apsupo Iždo 
rūmuose (prie turgavietės, netoli rotušės), apgaule išviliojo sergantį 
iš lovos ir suėmė. Niekas tam veiksmui nepasipriešino, Gosiauskis 
neturėjo nė sargybos. Suimtą Gosiauskį įsodino į ratus ir pro 
Aušros vartus išgabeno Volpos link. Gabenamas buvo palengva 
ir pakeliui, Gosiauskienės liudijimu, įvairiai kankinamas. Lapkri- 
čio mėn. 29 d. jį randame Kubravkoje, tūlo Chladoveckio dvare, 
netoli Lydos. Iš čia Chlevinskis esą pasiuntęs pasiuntinį pas Ko- 
tovskį pasiteirauti, ką toliau daryti, o pats su Gosiauskiu palengva 
keliavęs Ostrinos link. Tą pačią dieną, dar neprikeliavęs Ostrinos, 
Chlevinskis pamatė Novošinskį su grupe žmonių. Nulipęs nuo 
arklio ir pristartinęs prie vežimo, kuriame sėdėjo Gosiauskis su 
tėvu jėzuitu Kudorovskiu, Novošinskis pareiškė, kad visos kariuo- 
menės nutarimu jis turi būti nužudytas. Gosiauskį smarkiai sujau- 
dino ši Žinia. Jis teisinosi nieko bloga nepadaręs ir prašėsi nuga- 
benamas į kariuomenės stovyklą. Veltui buvo jo įtikinėjimai ir 
maidavimai. Leista buvo tik paskutinę išpažintį atlikti. Į jį buvo 
paleista daug šūvių, ir jis ten pat (netoli Ostrinos) krito negyvas. 
Egzekutoriai buvo tiek įtūžę, kad jau negyvą norėjo sukapoti į 
gabalus, bet, tėvo jėzuito prašomi, leido nugabenti į Ostriną. 


37 J. Kurczewski, Košci6t Zamkowy cžyli katedra Wilenska, t. 3, Wilno, 1916, p. 173. 

Vėliau jis buvo pergabentas į Vilnių ir palaidotas Šv. Kazimiero 
bažnyčioje. Įvykdę bausmę kariai sugrįžo į Kubravką ir iškėlė 
puotą su šokiais.“ | 

Gosiauskio mirtis visuose sluoksniuose padarė didelį įspūdį 
(Žeromskis, kaip antraeilė asmenybė, greit buvo pamirštas). Net 
konfederatai, sužinoję apie įvykius, verkė. Konfederatų vadovybė 
išsigando keršto ir maištų. Todėl už poros dienų sudarė naują 
aktą, kuriuo pasižadėjo neapleisti substituto ir kovoti išvien. Kartu 
jie aiškinosi negalėję leisti prasidėjusiai ugniai išsiplėsti į didelį 
gaisrą. Įspūdžiui sumažinti jie skelbė naujus argumentus: esą gavę 
A. Ordin-Naščiokino laiškus Gosiauskiui ir Žeromskiui, kuriuose 
kalbama apie jų susitikimą Biržuose apsvarstyti tuos reikalus, 
kuriuos buvo nutarę Maskvoje. Be to, jie šaukė į Vilnių visų sričių 
suvažiavimą išsiaiškinti tokio poelgio priežastis. Bandė gauti ir 
įtakingųjų Respublikos vyrų užtarimą. Tuojau po Gosiauskio 
nužudymo jie kreipėsi per pasiuntinį į Boguslavą Radvilą prašy- 
dami, kad šis sutiktų būti jų maršalu. Siuntė pasiuntinius taip pat 
pas Gniezno arkivyskupą, Lenkijos didįjį etmoną ir pas Lenkijos 
konfederatus. Gniezno arkivyskupas smarkiai juos išbarė, grasė 
ekskomunika, bet vis dėlto pažadėjo parašyti laiškus karaliui 1r 
Radvilai. Niekas iš politinių vadų nedrįso viešai solidarizuotis su 
sąmokslininkais. Boguslavas Radvila atsisakė būti konfederatų 
maršalų. Senatoriai, esantys prie karaliaus Lvove (šoninė taryba), 
tarp kurių buvo du lietuviai (Kristupas Pacas ir Mykolas Radvila), 
oficialiai kreipėsi į Lietuvos senatorius, reikalaudami pasiaiškinti, 
kaip visa tai įvyko ir kodėl atentatas laiku nebuvo sulaikytas. 
Lietuvos senatoriai, susirinkę Punske* (ten dalyvavo Žemaičių 
vyskupas Aleksandras Sapiega, Aleksandras Oginskis, V. Sapiega“ * 
ir kt.), pareiškė apgailestavimą dėl iždininko mirties ir pasiteisino, 


38 Šiuos faktus paėmėme iš Gosiauskienės skundo (SRP, t. 3, p. 348-352), S. Węslawskio, 
imperijos ambasadoriaus Augustino Mayerno von Mayrbergo, P. Des Noyerso, Ga- 
zette de France ir kt. liudijimų. Kiek kitaip tuos įvykius aprašo Kėdainių seniūnas 
Steponas Oborskis. Žr. Apxeoepagbuveckui c6opnux, t. $, p. 394—-397. 

“ Ne Punske, o Punioje. 
“" Tame susirinkime dalyvavo Vilniaus vaivada ir LDK didysis etmonas Povilas Jonas Sapiega. 

kad jie negalėjo apginti Gosiauskio. Savaime suprantama, kad 
atentarą visu griežtumu pasmerkė ir pats karalius. Jis irgi neturįs 
teisės be teismo vykdyti bausmės, juo labiau tos teisės neturį 
Respublikos piliečiai. Jis iškilmingai pareiškė, kad „regnum sine 
justitia non regnum, sed latrocinia“ 2" 

Tuojau po atentato atsirado skilimas ir pačioje kariuomenėje. 
Veltui jos vadovybė sesijas darydavo bažnyčiose. Ir Bažnyčia 
negalėjo pridengti nusikaltėlių. Kai kurie tuojau ėmė piktintis 
Gosiauskio nužudymu, sakė, kad tai ne visos konfederacijos valia 
padaryta, bet tik mažos grupės, siūlė išsiskirstyti, net grasė išduoti 
kaltininkus. Konfederatai pasidalijo į dvi dalis (iš dviejų dalių 
susidėdavo visa Lietuvos kariuomenė, tos dvi dalys, arba sparnai, 
buvo ir konfederacijoje). Dešinieji nuėjo prie Brastos 1r į Polesę, 
kairieji (gosiauskininkai) į Žemaitiją. Pats Kotovskis apsigyveno 
Šeduvoje; jis apsirūpino artilerijos ir pėstininkų apsauga, pasidarė 
sustiprinimus, siuntinėjo pasiuntinius į karūnos kariuomenę, taip 
pat iškilmingai priiminėjo kitų pasiuntinius. Ten jis išsilaikė iki 
1663 m. gegužės mėn., kai Mykolas Pacas, jį ir kitus atentato 
autorius apsupęs su savo kariuomene, suėmė. 

Gosiauskio mirtis Respublikoje iškėlė visą eilę problemų: kas 
yra tikrieji sąmokslo autoriai ir vykdytojai, kas juos rėmė, kurios 
valstybės įtaka tai padaryta ir kuri juos finansavo, kiek tai atsilieps 
dvaro politikai, kas užims Gosiauskio turėtas vietas ir t.t. Dvaro 
politikai su pasitenkinimu konstatavo, kad sąmokslas padarytas 
ne visos kariuomenės, o tik jos dalies. 1663 m. Lietuvos kariuo- 
menė pasiuntė delegaciją pas karūnos kanclerį pranešti, kad dėl 
iždininko užmušimo kaltas tik substitutas su savo bendrininkais. 
Kristupas Pacas savo laiške Mykolui Pacui kaltininkais laiko 
substitutą (Kotovskį), Niewiarowskį, Novošinskį ir Ješmaną“, 
39 Valstybė be teisingumo yra ne valstybė, o plėšikų gauja (/oz.). Šiuos visus duomenis 

randame SRP, t. 3. 

“ Kristupas Ješmanas 1661 m. paskirtas samdytinės kariuomenės generolu leitenantu. 

1663 m. suimtas kaip vienas iš V. Gosievskio nužudymo organizatorių, bet išsisuko 


ir greitai buvo paleistas. 1665 m. tapo Vilniaus gubernatoriumi, 1672 m. paskirtas 
Naugarduko kaštelionu, o 1677 m. - Smolensko vaivada. Mirė 1687 m. 

ypač šį pastarąjį, kuris praėjusiame seime iš imperatoriaus buvo 
gavęs pinigų. Be to, Ješmanui pažadėta du dvarai. K. Pacas laikė 
Ješmaną ypač pavojingu savo giminės ir dvaro politikos priešu.“ 
K. Pacui šiuo metu iš tikrųjų grėsė Gosiauskio likimas. 

Buvo duomenų prie sąmokslininkų priskirti 1 Povilą Sapiegą. 
Žinome, kad išgabenęs Gosiauskį iš Vilniaus Chlevinskis grįžo į 
Vilnių ir pranešė ten esančiam Sapiegai apie kariuomenės nutari- 
mą. Sapiega į tai niekaip nereagavo.“ Karalienės sekretorius tuo 
metu rašė, kad pats Vilniaus vaivada davęs kariuomenei suprasti, 
jog Gosiauskis norįs ją apgauti, siekiąs jėga pasodinti įpėdinį į sostą 
ir turįs tam reikalui 20 000 karių Livonijoje. Pats ambasadorius 
įtarinėjo Sapiegą, tačiau tai nesą tikra. Panašiai įtariamas buvo ir 
Liubomirskis. Bet ir prancūzų partija Lietuvoje, ir pati prancūzų 
vyriausybė nebuvo linkusi kaltininkų skaičiaus plėsti. Geriau visu 
griežtumu nubausti tikruosius kaltininkus, negu naujais kaltinimais 
didinti nepatenkintųjų skaičių, dėl ko galėtų kilti vidaus karas. Pats 
Sapiega buvo šiuo tarpu ypač reikalingas, ir karalius per Žemaičių 
vyskupą kreipėsi į jį prašydamas gelbėti skęstančią tėvynę. 

Dvaro partija šiuo kritiškų momentu buvo labai atsargi; tai 
rodo ir jos politika dėl pasilikusių laisvų po Gosiauskio mirties 
vietų. Kandidatų į tas vietas netrūko. Tačiau reikėjo į tas atsakin- 
gas vietas paskirti tokius žmones, dėl kurių nekiltų nepasitenki- 
nimo ir pavydo. Sodinti aiškius savo šalininkus dvaras bijojo, 
nes tai dar labiau nukreiptų prieš jį opoziciją. Reikėjo įtraukti 
naujų žmonių, šiokiu ar tokiu būdu lojalių dvaro politikai. Toks 
pirmas kandidatas buvo Boguslavas Radvila. Jis pats jau nuo seno 
pretendavo į kokią nors aukštesnę vietą; šiuo tarpu jis norėjo 
lauko etmono vietos. Sapiega siūlė į tą vietą Polubinskį*. Be to, į 
lauko etmono vietą tykojo patekti ir Mykolas Pacas. Prancūzų 
ambasadorius de Lumbres, plačiai aprašydamas tas varžytynes, 


40 Kristupo Paco laiškai Mykolui Pacui yra Čartoriskių bibliotekoje Krokuvoje, 
t. 412 ir 413. 
41 S. Skarbek-Kruszewska, op. cit., p. 92. 
“ Aleksandras Hilaris Polubinskis - LDK kariuomenės raštininkas. 

laikė pavojinga tą vietą atiduoti į Radvilos rankas, nes jis per 
daug susijęs su Brandenburgu ir palaikąs santykius su Liubo- 
mirskiu. Lygiai taip pat pavojinga į iždininko vietą skirti Sapiegą 
bei atiduoti tas dvi svarbias pareigas į rankas šito „brutalaus 
žmogaus, kurį valdo tik jo kaprizai ir iš kurio negalima išgauti 
Jokio pozityvaus žodžio“. Be to, jis taip pat Liubomirskio draugas. 
Būtų nepatogu per daug iškelti ir Pacų namus, nes tai sukeltų 
Sapiegos, Radvilos ir kariuomenės nepasitenkinimą. Kristupas 
Pacas savo pusbrolio pats truputį privengė, nes tai buvo ūmus ir 
keistas žmogus (brusgue et bisare). Geriausia todėl karaliui kol 
kas šias vietas pasilaikyti savo rankose, kol galutinai paaiškės, 
kas geriausia daryti. Tolimesnius įvykius nulėmė sėkminga Mykolo 
Paco veikla. Nors ne be didelių kliūčių, Pacai padarė dar vieną 
žingsnį į savo hegemoniją Lietuvoje. 


Lietuvos praeitis, t. 1, sąs. 1, Kaunas, 1940, p. 109-136 

SIMONAS DAUKANTAS - 
NAUJOSIOS LIETUVOS PRADININKAS! 


I 


Praėjo 1964 metai, kai kurios emigrantinės spaudos vadinami 
Kristijono Donelaičio metais. Plačiai ir gražiai paminėjome to 
didžiojo Prūsų Lietuvos poeto sukaktį, poemas ir eiles jo garbei 
surašydami, jo veikalus spektakliais paversdami. Ir beveik visiškai 
pamiršome, kad tais pačiais 1964 metais sukako lygiai 100 metų 
nuo Simono Daukanto mirties. Vienas kitas skurdus straipsnelis 
spaudoje, kuklūs prisiminimai Vašingtone ir Čikagoje - štai beveik 
ir viskas. 

Kas buvo Daukantas, kad jis dar ir po šimto metų turėtų būti 
minimas? Šavo Pasakojimo apie veikalus lietuvių tautos senovėje 
pratarmėje Daukantas pats save pavadino „vargo pele“. Tuos žo- 
džius vėliau, po jo mirties, 1884 m. kun. Ignas Vaišvila iškaldino 
ant antkapinio akmens Papilėje, kur buvo palaidotas Daukantas. 
Toje pačioje pratarmėje, kaip ir kituose veikaluose, Daukantas aiški- 
nosi ir beveik teisinosi, kodėl tokia vargo pele esant sunku pasi- 
daryti dideliu istoriku ir prašė, kad ypač mokyti rašto žmonės jo 
nepasmerktų. Pagaliau ne jiems jis juk ir rašė. Jeigu jiems būtų 
rašęs, jis būtų rašęs gražiai išdailinta lenkų kalba, o ne žemaitiškai. 
Jis rašė tai motinai žemaitei, kuri prie ratelio sėdėdama mėgdavo 
pasakoti savo vaikams apie veikalus senovės lietuvių, kalnėnų 1r 
žemaičių, o neturėdama iš ko pasiskaityti apie tuos veikalus, dažnai 


! Paskaita, skaityta Vašingtone ir Toronte 1965 m. 

suklysdavusi. Jos klaidomis, o ne mokytų žmonių klaidomis rūpi- 
nosi Daukantas, nors, kaip matysime toliau, šių pastarųjų klaidos, 
Daukanto akimis, buvo daug didesnės negu anos motinos klaidos. 

Taip Daukantas žiūrėjo į save ir į savo darbą. Taip į jį žiūrėjo 
ir jo vienalaikiai, kurie visiškai jo nesuprato. Nesuprato jo nei 
triukšmingi Vilniaus universiteto studentai, nei apskritai visas 
vadovaująs ano laiko Lietuvos sluoksnis. Nesuprato jo net jo drau- 
gas Žemaičių vyskupas Motiejus Valančius, pavadinęs jo istorinius 
veikalus girto žmogaus darbu. Kad vadovaujantieji to laiko Lietu- 
vos sluoksniai nesuprato Daukanto, rodo ir tas faktas, kad išsky- 
rus Būdą senovės lietuvių, visi kiti pagrindiniai jo veikalai nebuvo 
išleisti prie jo gyvos galvos. Nebuvo išleista net jo paruošta 
žemaitiška maldaknygė. 

Taigi kaip Daukantą pamiršome mes, visiškai taip pat dar gyvą 
Daukantą pamiršo ir jo vienalaikiai. Iš tikrųjų Daukantas savo 
vienalaikių buvo žiauriai pamirštas. Dėl to nenuostabu, kad kelio- 
nėn į paskutinio poilsio vietą Papilėje jį palydėjo vos keletas 
kaimiečių. 

Tad gal ir nevertas iš viso Daukantas prisiminti šiandien po 
šimto Metų nuo jo mirties? Kad Lietuvoje buvo daug lengviau 
iškilmingai atšvęsti Kristijono Donelaičio sukaktį negu Simono 
Daukanto, nesunku suprasti. Jis per daug lietuviškas, jis per daug 
mylėjo laisvę ir tiesą. 

Bet ir čia, emigracijoje, gal Daukantas nėra tokios rūšies didvy- 
tis, kuris labai jautriai atlieptų mūsų širdžiai ir protui. Visų pirma 
jis buvo daugiau tėvynės mylėtojas negu kovotojas. Nedalyvavo 
jis nei Vilniaus universiteto studentų sąmoksluose prieš rusų 
valdžią, nesikapojo jis su jais kardu ar šake nei 1831 m. sukilime, 
nelaimino jis, jau visiškas senelis būdamas, 1863 m. sukilimo. 
Net ir žodžiu ar raštu jis vengė šaukti tautą į kovą. Jis tik jai 
nuolat ir be atvangos dirbo. 

Antra, mūsų laisvės supratimas taip pat daug kur skiriasi nuo 
Daukanto liuosybės supratimo. Daukantas, išaugęs Šviečiamosios 
gadynės ir Didžiosios prancūzų revoliucijos idėjų sūkuryje, buvo 

už visų žmonių laisvę. Tai jis savo raštuose nuolat kartojo. Sveti- 
moji priespauda jam buvo tiek pat nepriimtina, kaip ir savoji. 
Savo gražiausią veikalą Bždas senovės lietuvių, kalnėnų ir žemai- 
čių, kuris gali būti laikomas pirmuoju mūsų tautos filosofijos 
kompendiumu, aprašęs Lietuvos valstybės žlugimą XVIII a. pabai- 
goje, užbaigia šiuo labai filosofišku pastebėjimu: 

Ant galo, kad svetimos tautos ėmė mauroti Lietuvos ūkėje, jos vyresnybė 
atsibudusi suskato rėdytis kaip reikiant ir ėmė piles globoti [...], bet jau 
nebebuvo laiko, kaipogi susiedai antpuolusys išsidalijo Lietuvos ūkę; svietas 
tuo tarpu nuvargęs vampsojo tam dedantis, vildamos naujus ponus malo- 
nesnius dėl savęs rasiąs.“ 

Nė žodžio nei apie Kosciuškos, nei apie Jasinskio sukilimą. 

Tuo tarpu mes šiandien daugiau rūpinamės tik savo laisve, tiesa, 
dažnai mėgindami ją sutapdinti su savo tautos laisve. Bet laisvė 
apskritai, visų žmonių ir visų tautų laisvė, dažnai mums visiškai 
nerūpi. Kitaip kodėl, daukantiškai tariant, reikėtų kelti tokį ermy- 
derį, kai kas nors prisimena Misisipės ar Angolos negro „liuosybę“. 

Trečia, Daukantas, pats visą amžių vargęs, labai jautrus buvo 
kiekvieno vargšo žmogaus bėdoms ir nelaimėms. Tuo atžvilgiu, 
savo laiko mastu matuojant, jis buvo liberalus, pažangus ir stovėjo 
tų laikų visuomeninės diferenciacijos skalėje beveik pačioje kairėje. 
O kaip baisūs visi tie žodžiai pasidarė šiandien mums. 

Toliau, Daukantas buvo tiesus žmogus ir lietuvius, senovės ir 
savo laikų, norėjo matyti teisybę ir liuosybę labiau vertinančius 
už visa kita. Tai jis savo raštuose nuolat kartojo. Nebijojo jis net 
ir skaudžios teisybės. Negalėčiau pasakyti, kad mes labai smarkiai 
pasižymėtume tomis dorybėmis. 

Pagaliau mes pasidarėme kartais šventesni už popiežių. Įsi- 
vaizduokite tik sau, kad tam tikros mūsų bendruomeninės organi- 
zacijos kreiptųsi į tam tikrus mūsų vadinamus veiksnius, kad šieji 
nutartų, jog krikščionybė Lietuvoje buvo įvesta ne XIV a. pabai- 
goje ar XV a. pradžioje, bet mindauginiame XII amžiuje, o gal 


2 S. Daukantas, Būdas senovės lietuvių, kalnėnų ir žemaičių, red. J. Talmantas, Chi- 
cago, 1954, p. 310. 

dar anksčiau. Vadinas, mes patys norime išbraukti bent pusantro 
šimto metų iš savo pagoniškosios istorijos, kuria privalėtų žavėtis 
ne tik patys lietuviai, bet kuria žavisi daugelis ir užsieniečių. 
Prisimenu, kaip prof. Leonas Karsavinas savo daugiatomėje Euro- 
pos kultūros istorijoje kalbėdamas apie viduramžines imperijas 
su nuostaba minėjo pagoniškąją Gedimino ir Algirdo imperiją. 
Simonas Daukantas tikrai turėtų grabe apsiversti, išgirdęs tokias 
kai kurių mūsų bendruomenininkų ir neva istorikų nuomones. 
Daukantas pirmojo savo veikalo Darbai senyjų lietuvių ir že- 
maičių, kurį parašė dar studentu būdamas Vilniaus universitete 
tr kuris pirmą kartą tik 1929 m. buvo brolių Biržiškų paskelbtas, 
pratarmėje jau atsakė tokiems dabartiniams rašytojams ir visokių 
naujų teorijų autoriams: 


Ne vienas skaitytojas, skaitydamas mano raštus, rūgos, jog aš anuos 
lietuvius ir žemaičius daugioj vietų giriu, o darbus ir kares krikščionių 
peikiu, kaipo neteisingai daromus. Bet jei rymionys 17 graikai, nors pagonys, 
taip šiandien yra garbinami visų krikščionių už savo dorybę ir kantrybę, 
dėl ko gi žemaitis arba lietuvis negali būti giriamas, jei kantriai gynė savo 
namus ir liuosybę nuo neprietelių, mylėjo dorybę, o neapkentė nedorybės? 
Aš tam nekaltas, jei krikščionys tų amžių buvo užmiršę tą prisakymą 
Viešpaties Išganytojo: Mylėk artimą savo kaipo patsai save. 


Iš šių ir panašių Daukanto pasisakymų nereikia pasidaryti 
išvados, kad jis buvo kažkoks bedievis ar priešiškai nusistatęs 
krikščionybės atžvilgiu. Visiškai ne. Simonas Daukantas buvo 
giliai tikintis žmogus, pats paruošė žemaitišką maldaknygę ir 
stengėsi ją išleisti, tik, gaila, nei vyskupas Giedraitis, nei jo įpėdinis 
Motiejus Valančius nerodė didelio susidomėjimo tokios malda- 
knygės išleidimu, kaip matyti iš Daukanto susirašinėjimo su šiais 
Bažnyčios dignitoriais Lietuvoje. 

Kaip ten būtų dėl tų ar kitų priežasčių apie šimtmetinę Daukan- 
to mirties sukaktį buvo beveik visiškai tylima. Gal čia šiek tiek 
kaltas ir Kristijonas Donelaitis, sau vienam užsigrobęs visus 1964- 
uosius metus. Nieko negalima pasakyti prieš atitinkamą Donelai- 
čio paminėjimą, juoba kad ir pats Daukantas laikė jį „pagirtinu 

dainiumi“. Bet galbūt nereikėtų visiškai pamiršti ir Simono 
Daukanto. 


II 


Kas iš tikrųjų buvo Simonas Daukantas? Norint j0 asmenį tr 
jo vaidmenį geriau suprasti, reikia bent keliais bruožais apibūdinti, 
kas buvo Daukanto laikų Lietuva. 

Keistu likimo supuolimu, Daukanto gimimo ir mirties metai 
sutampa su dviem labai reikšmingomis datomis lietuvių tautos 
istorijoje. Jis gimė 1793 m. spalio 28 d., mirė 1864 m. gruodžio 
6 d. Tą septynių dešimčių metų laikotarpį trumpai galima apibū- 
dinti kaip senosios istorinės Lietuvos visiško sugurimo arba su- 
bankrutavimo laikotarpį. 

Kaip žinia, 1793 m., vadinasi, Daukanto gimimo metais, Mask- 
vos ir prūsų kariuomenės okupavo visą Lenkijos ir Lietuvos 
Respubliką, atsikirsdamos sau nuo jos didelius žemės gabalus, 
panaikindamos visas tuo metu bandytas pravesti reformas, pirmo- 
je eilėje Gegužės 3-iosios konstituciją, ir palikdamos Varšuvos 
Lenkiją ir Vilniaus Lietuvą visiškoje savo priklausomybėje. Tiesa, 
galantišku Kosciuškos ir Jasinskio sukilimu Lenkija ir Lietuva 
dar paskutinį kartą bandė gelbėti, kas jau nebebuvo galima išge!- 
bėti, tuo tik pagreitindamos galutinį Respublikos pasidalijimą 
1795 m. Nežinia, ar Tadas Kosciuška po Maciejovicų mūšio 
pralaimėjimo, kur jis pats buvo sužeistas ir paimtas į nelaisvę, 
ištarė, ar ne žodžius Finis Poloniae (Lenkijos galas), bet tuos 
žodžius daug kas tuo metu būtų galėjęs pasakyti, nes jie buvo 
beveik kiekvieno žmogaus lūpose. Tadas Čackis, tų įvykių liudinin- 
kas ir Lietuvos teisės istorijos tyrinėtojas, savo veikalą Apie 
lietuvių ir lenkų teises, kuriuo daug naudojosi ir Daukantas, 
pradėjo žodžiais: „Juž Polska wymazana jest z lizcby narodėw“ 
(Jau Lenkija ištrinta iš tautų skaičiaus). Visi su tuo sutiko ir niekas 
dėl to sau galvos labai nekvaršino. Kaip matėme, Daukantas labai 
stoiškai pastebėjo, kad gal nauji ponai malonesni bus žmonėms 
už senuosius ponus. 

Tačiau likimas žaidžia savo žaidimą kaip su atskirais žmonėmis, 
taip ir su tautomis. Netrukus Napoleono sujudinta Europa sukėlė 
viltis ne tik tarp gausių to laiko Lietuvos ir Lenkijos emigrantų, 
bet 17 pačiame okupuotame krašte. Lenkijos ir Lietuvos laisvės 
bei nepriklausomybės atstatymas pasidarė pagrindinis visų rū- 
pestis. Prieš karą studijuojant Paryžiuje, teko perskaityti tris 
storulius tomus prancūzų konsulų Karaliaučiuje ir Klaipėdoje 
pranešimų savo vyriausybei iš 1808-1812 metų. Tarp kira ko ten, 
tarp tų dokumentų, buvo ir išverstas į prancūzų kalbą tekstas 
poterių į Napoleoną, kuriuos tada esą plačiai kalbėję Lietuvoje, 
laukdami prancūzų-rusų karo. Tas karas be begalinio vargo ir 
vadinamosios prancūziškos ligos nieko gero nedavė. 

Bet laisvės siekimo idėja nemirė. Ji buvo gyva Vilniaus uni- 
versitete studentų sluoksniuose, ji gaivališkai pasireiškė 1831 m. 
sukilimu, Simono Konarskio sąmokslais, pagaliau 1863-1864 m. 
sukilimu. Tačiau nors visa ta kova vyko ir Lietuvoje ir joje dalyvavo 
ir Lietuvos bajorai bei mužikai, tai nebuvo kova už Lietuvos laisvę 
ir Lietuvos nepriklausomybę. Niekas, o niekas, per visą tą 70 
metų aštrios kovos laikotarpį neįsivaizdavo Lietuvos, nesusiejusios 
savo likimo su Lenkija. Daukantas buvo viena vienintelė išimtis, 
bet dėl to jis toje kovoje visiškai ir nedalyvavo. Man atrodo, ligi 
šiol visi mūsų istorikai ir šiaip jau raštininkai be reikalo išleidžia šį 
faktą iš akių ir iškreipia visą mūsų XIX a. istorijos vaizdą. 

Jau XVIII a. antros pusės Lietuvos dominikonų provincijolas 

Kantas Baginskis savo Cborografijoje arba šventosios Žemaitijos 
aprašyme rašė: 
Žemaičių kalba - nei šis, nei tas. Ja kalba kiekviename paviete, beveik 
kiekvienoje parapijoje vis kitaip [...]. Štai kame glūdi didžiausia jaunų 
žemaičių prastumo ir neišsiauklėjimo priežastis. Jie nenori mesti savo 
absurdiškos (balamutnos) kalbos ir pasirodyti pasauliui. 


XVIII a. pabaigos ir XIX a. pradžios žemaičių poetas Antanas 
Klementas sakėsi tik juokais ėmėsi eiliuoti lietuviškai, o garsiosios 


3 Cit. iš L. Gineitis, Kristijonas Donelaitis ir jo epocha, Vilnius, 1964, p. 25-26. 

„Arklio ir meškos“ pasakėčios autorius Simonas Stanevičius laikė 
tiesiog stebuklu, kad lietuvių giminės dar sveikos liko. 

Peržiūrėję visą XIX a. pirmosios pusės lietuvių tiek krašte, tiek 
emigracijoje veiklą, niekur, išskyrus Daukanto raštus, negalėjome 
užtikti pasisakymų už tautinę Lietuvą. Nė vienas to laiko lietuvių 
veikėjas, ar tai būtų žemaitis, kuris gal dėl nenoro pamiršti savo 
„balamutnos“ kalbos, grojo pirmuoju smuiku, ar aukštaitis, ar 
suvalkietis, niekas nė įsivaizduoti neįsivaizdavo nepriklausomos 
tautinės Lietuvos idėjos. Iš kur Mykolas Biržiška surado toje 
kovoje tiesiog lirvomanišką Lietuvos bajorų kultūrinio ir literatū- 
rinio gyvenimo kryptį“, vienas Dievas težino. Daukantas tikrai 
čia buvo vienintelė išimtis ir vien dėl to jis nusipelno naujosios 
tautinės Lietuvos pradininko vardo. Visi kiti negalėjo įsivaizduoti 
Lietuvos be Lenkijos. Ir visa kova dėl laisvės ir nepriklausomybės 
ėjo su Lietuvos likimo sujungimo su Lenkija vėliava. 

Kaip žinia, toji kova buvo didžiai nesėkminga. Vienas pralai- 
mėjimas po kito, smūgis po smūgio krito ant karžygiškai, bet 
dažnai ir beprotiškai kovojančios Lietuvos sprando. Po 1831 m. 
buvo uždarytas Vilniaus universitetas, po Konarskio sąmokslo 
panaikintas Lietuvos Statutas, po 1863-1864 m. sukilimo ne tik 
uždraustas raštas lotyniškomis raidėmis, bet užginta Lietuvoje 
viešai kalbėti lenkiškai. Aišku, kad visi tie smūgiai silpnino ir 
šiaip jau išgverusius Lietuvos vadovaujančius sluoksnius. O juo 
tie sluoksniai daugiau gvero, tuo daugiau progos atsirado kilti 
naujai revoliucinei kartai, kuri, iš šiaudinės pastogės išaugusi, 
baudžiavos užgrūdinta, ims vadovauti naujai Lietuvai, kuri per 
Aušrą ir Varbą nuves tikrai į laisvos ir nepriklausomos Lietuvos 
rytojų. 

Kaip 1863-1864 m. sukilimas buvo paskutinis ir lemiamas 
smūgis senajai Lietuvai, taip baudžiavos panaikinimas buvo lyg 
naujosios Lietuvos krikštas. Teisingai Mykolas Romeris baudžia- 
vos panaikinimą pavadino Lietuvos atgimimo Jonu Krikštytoju. 


4 Žr. M. Biržiška, Lietuvių tautos kelias į naująjį gyvenimą, t. 1, Los Angeles, 1952, 
p. 202. 

Tokiu naujosios Lietuvos Jonu Krikštytoju galima laikyti 17 Dau- 
kantą, kuris dar gerokai prieš naujosios Lietuvos gimimą skelbė 
ir aiškino apie jos atėjimą. Jo mirtis toje baudžiavos panaikinimo 
ir 1863-1864 m. sukilimo sankryžoje tikrai buvo simboliška. 


III 


Galbūt ne pro šalį prisiminti keletą Daukanto gyvenimo faktų 
ir pagrindines jo veiklos sritis. Jis gimė Kalvių kaime Lenkimų 
parapijoje, dabartiniame Skuodo rajone, vadinamųjų karališkųjų 
valstiečių šeimoje. Mykolas Biržiška spėja, kad Daukanto tėvas 
galėjęs būti suvalstietėjęs bajoras, tačiau jokių duomenų tam savo 
teiginiui paremti nenurodo. Pastaruoju metu Lietuvoje surasta 
tam tikrų duomenų tai hipotezei paremti. Daukanto tėvas, be 
savo ūkio, ėjo dar ir miško eigulio pareigas. Šie keli faktai daug 
paaiškina Daukanto gyvenimą ir veiklą. Būdamas eigulio sūnus, 
jis ypač pamėgo mišką, ir jo raštuose istoriniai Lietuvos miškai ir 
rūpestis dėl jų nykimo buvo vienas pagrindinių rūpesčių. Antra, 
Skuodas ir Lenkimai yra netoli Baltijos jūros, kuri taip pat užėmė 
didelę vierą Daukanto raštuose ir svarstymuose. Šia prasme jis 
pralenkė daugumą kitų Lietuvos istorikų, kurie, kažkaip nuklydę 
į tolimas rytų ir pietų lygumas, pamiršo Lietuvos pajūrį, kur iš 
tikrųjų ir slėpėsi tikroji lietuvių tautos stiprybė. Įdomu, kad 
Daukantas buvo beveik vienintelis Lietuvos istorikas, kuris rūpi- 
nosi tokiais klausimais kaip Amerikos atradimo reikšmė Lietuvos 
ūkiui, kalbėjo apie lietuvių pastangas kolonizuoti kai kurias 
Vidurio Amerikos salas (Tobago), Šventosios uosto reikalus ir 
t.t. Jau vien šiuo atžvilgiu jis mums, gyvenantiems Amerikoje, 
turi būti įdomus. 

Toliau, Lenkimai ir Skuodas yra pačiame Latvijos pasieny, bet 
taip pat nelabai toli nuo prūsų, kuriuos Daukantas vadino Parus- 
ne, o jos gyventojus parusnėnais. Tuo galbūt galima paaiškinti jo 
simpatiją ir meilę šioms abiem lietuvių giminėms. Turbūt iš mažens 
jis jau mokėjo latviškai, o vėliau, tarnaudamas Rygos generalgu- 

bernatoriaus raštinėje, jis ir gerai tos kalbos išmoko, ir tiesiog su 
pasigardžiavimu latviškus žodžius pynė į savo raštus. Trumpai 
jam teko gyventi 17 Karaliaučiuje, vadinas, betarpiškai susipažinti 
su Rytprūsių Lietuva. Savo istoriniuose raštuose Daukantas labai 
aiškiai ir kategoriškai latvius ir prūsus laikė tais pačiais lietuviais 
ir beveik nedarė tarp jų jokio skirtumo. Žinoma, šiandien latviai 
turbūt priešintųsi tokiai Daukanto pažiūrai, tačiau jie turbūt 
nedaug sunkiau galėtų suprasti jo raštus negu dzūkai ar zanavykai. 
J. Basanavičius, dar būdamas Maskvos universiteto studentu, rašė, 
kad studenčiokai „su didele ukvata“ skaitė Daukanto Būdą, bet 
net jis pats sunkiai suprantąs daugelį jo žodžių? Lietuvių, latvių 
ir prūsų vienybės idėja, kurią taip kategoriškai skelbė Daukantas, 
vėliau buvo priimta aušrininko Jono Šliūpo, ji rado pasekėjų tiek 
Lietuvoje, tiek Latvijoje nepriklausomybės metu. Galbūt ji nėra 
mirusi ir šiandien. Kaip ten būtų, man atrodo, mūsų kalbininkai 
kartais per daug stengiasi pabrėžti lietuvių, latvių ir prūsų kalbi- 
nius skirtumus, ypač kalbėdami apie istorinį šių kalbų išsivystymą. 

Baigęs šešių klasių Kalvarijos dominikonų mokyklą, Daukantas, 
sakoma, pėsčias, su keliais rubliais kišenėje išžygiavo į Vilnių, 
tuos Šiaurės Atėnus, kur tuo metu kaip saulė švietė imperatoriška- 
sis Vilniaus universitetas, į kurį, baigęs vidurinę mokyklą, įstojo 
ir Daukantas. Ten tuo metu mokėsi nemaža žemaičių bajoraičių 
(formaliai ir Daukantas turėjo susidaryti bajoro dokumentus), gi 
tuo pat metu studijavęs Simonas Stanevičius galėjo dainuoti apie 
„Vilniaus miestą nuog žemaičių apsėstą“. Studijuodamas filologi- 
jos, moralinius ir teisės mokslus, Daukantas čia turėjo progos 
klausytis tokių garsenybių kaip klasikinės filologijos tūzo Gotfrido 
Grodeko, istoriko Joachimo Lelevelio, teisės istoriko Igno Danila- 
vičiaus. Ypač didelės įtakos jam turėjo iškalbusis istorikas Ignas 
Onacevičius, kurio ugningos paskaitos iš Lietuvos istorijos turbūt 
daugiausia paveikė Daukantą. 

Be galo gyvas buvo tuo metu studentų gyvenimas Vilniuje. Už 
Daukantą ketveriais metais jaunesnis Adomas Mickevičius rašė 


5 Žr. Dr. K. Griniaus jubiliejinis Varpas, Kaunas, 1926, p. 32-33. 

savo masonišką „Odę jaunystei“, Vėlines ir Gražiną; veikė slaptos 
filomatų ir filaretų organizacijos, klestėjo masonų ložės ir karbo- 
narų sąjūdžiai, į kuriuos buvo įsitraukusi net aukštoji katalikų 
dvasininkija, sklido Voltaire'o, Rousseau ir kt. bedieviškos ir 
revoliucinės idėjos. Bet Daukantas mažai tesidomėjo visu tuo 
verdančiu Vilniaus universiteto ir miesto gyvenimu, jis jam atrodė 
svetimas, nes lenkiškas, jis jautėsi ten lyg svetimame krašte gyven- 
damas. Galjis šiek tiek palaikė ryšius su kitais žemaičiais studen- 
tais, bet daugiausia užgulęs rašė savo pirmąjį istorinį veikalą 
Darbai senyjų lietuvių ir žemaičių, kuriame jau dėstė savo filoso- 
tiją, kad 

...lietuviai žemaičiai, pagonimis būdami, giriose gyvendami, drąsūs kare, 
laisvi namuose, daugiau turėjo dorybės ne kaip jų kaimynai krikščionys. 


Baigęs universitetą „pilosopijos“ magistro laipsniu, Daukantas, 
turbūt Onacevičiaus paragintas, kiek laiko rinko medžiagą Kara- 
lLiaučiuje, paskui ilgus metus dirbo Rygos generalgubernatoriaus 
raštinėje, o nuo 1835 m. gyveno Petrapilyje, tarnaudamas Senato 
kanceliarijoje, kur tarp kita ko turėjo progos prieiti prie Lietuvos 
Metrikos ir kitų svarbių Lietuvos istorijos šaltinių. Petrapilyje 
Daukantas parašė pagrindinius istorinius veikalus Istoriją žemai- 
tišką, Būdą, kuris vienintelis prie jo gyvos galvos buvo išspaus- 
dintas Jokūbo Laukio slapyvardžiu, ir Pasakojimą apie veikalus 
lietuvių tautos senovėje. Petrapilyje jis parašė arba išvertė ir 
daugelį praktiškų knygelių apie apynių ir tabokos auginimą, apie 
bites ir sodus, apie medžių sėklas ir kaip apsisaugoti nuo ugnies, 
apie pašarinės žoles ir girių kirtimą (šias dvi pastarąsias išleido 
jau gyvendamas Lietuvoje). Kaip daug jis tuo metu dirbo ir kaip 
vargingai gyveno, Daukantas pats vaizdžiai aprašė viename laiške 
didžiajam Lietuvos istorikui Teodorui Narbutui, su kuriuo jis 
palaikė artimus korespondencinius ryšius ir talkino jo istoriniams 
darbams. 1846 m. birželio 24 d. laiške jis rašė: 


Mano likimas buvo ir yra labai liūdnas, todėl ir atsakau taip sutrukęs. 
Sėdėdamas per dešimtį metų drėgnam ir šaltam archyve po 8 arba 9 valandas 

beveik nesikeldamas nuo vietos, taip baisiai nutirpdavau, kad paskui 
eidamas visą laiką nejausdavau kojų, taip gyvendamas gavau ligą, kurios 
patys daktarai neatspėja. Trijų Karalių vigilijoje šoko man kraujas į galvą 
taip baisiai, jog rodėsi, kad aš pasiusiu ba kitos dienos nebesulauksiu, ir 
vos ne vos, daktarų padedamas, per keturis mėnesius tiek pasiraisiau, kad 
galėjau vaikščioti. Nuo tos ligos taip nusilpo nervai, kad žirnis krisdamas 
mane gąsdina ir kojų sopulys, ypač vienos, toks didelis, kad negaliu toliau 
eiti per kelis šimtus žingsnių. Ir taip aš tebesikankinu lig šios dienos. 
Gydytojai sako, kad tai esanti podagra, bet savo gyvenime aš neišgėriau 
vyno nė pusės gorčiaus ir jokių ištaigų nemačiau. Po kiekvienų pietų būčiau 
galėjęs suvalgyti dar kitus, jei būtų pasitaikę. Nei mano tėvas, nei senelis, 
miške gyvendami, ne tik nematė, bet ir girdėti negirdėjo podagros.“ 


1850 m. dėl sveikatos Daukantas buvo priverstas mesti tarnybą 
ir grįžti į savo mylimuosius Žemaičius. Čia kiek laiko gyveno pas 
vyskupą Valančių, vėliau — pas įvairius pažįstamus, o paskutinius 
savo gyvenimo metus praleido pas Papilės kleboną kun. I. Vaišvilą, 
kur ir pasimirė. Ant jo kapo akmens buvo iškaldinti žodžiai: 


Ateivi, minėk sau, jog čionai palaidotas Simonas Daukantas, pirmas iš 
tarp mokytų vyrų rašytojas senovės veikalų Lietuvos, Žemaitijos ir kitų 
naudingų knygelių. Jis per savo gyvenimą it vargo pelė paliaubos tenorėjo 
vienutiniai žemaitiškai rašyti dėlei naudos vientaučių. 


IV 


Vincas Kvieska, kalbėdamas apie lietuvių tautinį judėjimą ir 
varpininkus ligi 1905 m. Didžiojo Vilniaus seimo ir peržvelgęs 
įvairias XIX a. politines ir tautines tendencijas, kurios privedė 
prie Aušros, Varpo, Tėvynės Sargo ir socialistų, rašė: „S. Daukan- 
tas visai išvysto tautininkų darbų programą.““ Be abejo, būtų 
per daug pasakyti, kad Daukantas būtų sukūręs ar juo labiau 
išvystęs kokią nors tautinę ar tautininkų programą. 

Daukantas atokiai stovėjo nuo visų didžiųjų savo laiko prob- 
lemų. jis nešaukė tautos, bet taip pat nesėdėjo rankas sudėjęs 
„po šakom akacijos baltos“. Jis nesukūrė naujosios Lietuvos 

Š A. Janulaitis, „Š. Daukanto laiškai“, Mūsų senovė, t. 1, Kaunas, 1922, p. 760-761. 


7 V. Kvieska, „Lietuvių tautinis judėjimas ir varpininkai. Ligi Didžiojo seimo Vilniuje 
1905 m.“, in Dr. K. Griniaus jubiliejinis Varpas, Kaunas, 1926, p. 31. 

programos, bet jis neabejotinai turėjo viziją, kokia ta naujoji 
Lietuva turėtų būti. Reikės dar ilgus dešimtmečius po jo mirties 
laukti, kol atsiras basanavičiai ir kudirkos, maironiai ir šliūpai, 
vaižgantai tr višinskiai, smetonos ir kairiai, kurie sukurs naujosios 
Lietuvos programą tr ją įgyvendins 1918 m. vasario 16 d. aktu. 

Bet iš visų Daukanto darbų, iš jo monumentalių Lietuvos istori- 
jos veikalų, iš jo liaudies dainų ir tautosakos rinkinių, iš jo žodynų 
it abėcėlės, iš jo žemaitiškos maldaknygės ir praktiškų knygelių 
apie apynių ir tabokos auginimą, visur matyti, kad jis kalba 
naujajai Lietuvai —- žemaičių ir kalnėnų Lietuvai, jos kaimynų 
prūsų ir latvių Lietuvai. 

Kiekvienas naujas kultūrinis ar idėjinis, politinis ar socialinis, 
tautinis ar tarptautinis sąjūdis pirmiausia pasireiškia senojo režimo 
kritika. Be tokios kritikos nebūtų galima suprasti, kodėl toks 
naujas sąjūdis yra reikalingas. Toji kritika dažniausiai būna labai 
aštri, ne visados gerai pagrįsta, dažnai ne visiškai teisinga. Bet ji 
būtina. Todėl pirmiausia kiekvienas naujas sąjūdis yra prieš ką, 
o tik paskui už ką. 

Daukantas labai gerai žinojo, prieš ką jis buvo ir prieš ką 
kovojo. Žinia, savo laiko romantizmo idėjų paveiktas, jis labai 
aukštino senovės, ypač pagonišką Lietuvą. Jam toje senojoje 
žemaičių ir kalnėnų praeityje atrodė viskas gražu, gera, teisinga ir 
dora. Manau, kad ir dabartiniai kai kurie mūsų karštakošiai neva 
istorikai ir šiaip raštininkai nedaug kuo galėtų pralenkti Daukantą 
praeities idealizavimu. Žinoma, jis tokių nesąmonių nerašė kaip 
kai kurie dabartiniai daktarai, kad senovės lietuviai būtų jau važi- 
nėję į antikinę Graikiją ir pas Platoną 1r Aristotelį mokęsi valstybės 
valdymo ir kitokios išminties. Negynė jis ir karalių Lietuvos, nes 
karalius jam buvo jau Lietuvos smukimo ženklas. 

Bet Daukantas, dažnai būdamas nekritiškas senosios praeities 
atžvilgiu, buvo labai kritiškas savo gyvenamosios dabarties ir 
netolimos praeities atžvilgiu. Jis matė ir suprato, kokioje apverk- 
tinoje padėtyje atsidūrė tas kilnusis ir gražusis žemaičių ir kalnėnų 
kraštas, jis žinojo arba tarėsi žinąs, kas buvo viso to kaltininkai 

ir nepasigailėjo jų adresu pačių aštriausių žodžių. Savo Bide keletą 
paskutinių skyrių jis paskyrė Lietuvos nuopuolio (dabar pasakytu- 
me — nuosmukio) kaltininkams apnuoginti ir jiems kailį išperti. 
Ir peria jis be jokio pasigailėjimo, net išviršinę jų išvaizdą, apval- 
kalą, valgį ir gėrimą išjuokdamas. Štai keletas jo posmų: 


Kas kokį šaldrą kame pamatė, tas jam tuojau apdaru pavėdauti norėjo, ir 
taip, rankoves savo koboto perskėlę, ant pečių susvarstė, galvas sau nuskuto 
it bepročiai, kelnes it dumples užsimovė, dažytais batais apsiavė, it tars: 
ketėdami iš trobos neišeiti, o idant prikimštas jų skilvis visokiais skaniniais 
neperplyštų, minkšta šilkų juostele pajuosė. 

Ne be ironijos jis toliau rašė: 

Lietuvos senovės kardas, kalavijas ar ragotinė sunkūs rodėsi tiems vyrams, 
kurie šoblelę it skalelį ant šilkelio pasijuosę, vieni tarškino po pilių gasus, 
žvitblius ūlyčioje gandindami, kiti midaunyčių užstalėse sirpo uostus 
sukdami, it tarsi minėdami savo senovę ir norėdami dar vyrais, ne mergomis 
būti... 

Į tokių rankas pakliuvus Lietuvos vairui, nedaug ko gero galima 

buvo laukti. Daukantas labai skeptiškas buvo savo laikų riterių 
ir didvyrių atžvilgiu. Nei Napoleono armijoje dalyvavusių Lietu- 
vos karių drąsa, kurie savo ir savo žirgų kūnais padarė gyvą tiltą 
per Nemuną, nei Vilniaus universiteto studentų deklamacijos, nei 
1831 m. sukilėliai nelabai težavėjo Daukantą, nes ne už tą Lietuvą 
jie kovojo, kuriai jis dirbo ir rašė. Kai Teodoras Narbutas suradęs 
XVII a. kauniškio istoriko jėzuito Alberto Vijūko-Kojelavičiaus 
Lietuvos herbyno rankraštį ir nesurasdamas leidėjo skundėsi 
Daukantui, šis jam rašė: 
Jeigu Pats neišgalėtum, tai ar nerastum kur kokio Vytauto kareivio, kuris 
Tamstai padėtų pabaigti tą didelį darbą - argi jau būtų visų senovės getų 
širdyse užgesęs kraujas? Argi nepasigailėtų Dievas, ar neatsibustumėm kada, 
atsiminę žinomąjį priežodį: kas save gerbia, tą ir kiti gerbia.“ 


Jau pats tokių klausimų kėlimas rodo, kad Daukantas nelabai 
betikėjo savo laiko „Vytauto kareiviais“. Iš teisybės, nei Narbutas, 


Š A. Janulaitis, op. cit., p. 719, 


nei pats Daukantas nesurado tokių kareivių savo veikalams leisti. 
Kai kurie turėjo laukti daugiau kaip šimtą metų, kol buvo iš- 
spausdinti. 

Antras dalykas, kuriam Daukantas nepagailėjo savo aštrios 
kritikos plunksnos, buvo lenkų įtaka Lietuvoje. Visuose savo 
raštuose jis buvo kategoriškai ir griežtai antilenkiškas. Dėl to jam 
ir kliuvo nuo lenkų. Toks Aleksandras Brūckneris, tarp kita ko ir 
Lietuvos mitologijos tyrinėtojas, rašė, kad Daukantas gėdą darė 
senajam Vilniaus universitetui. Kadangi dėl lenkų įtakos Lietuvoje 
plėtimo Daukantas nepasigailėjo ir Bažnyčios, tai ir Valančius ne 
vieną kitą skaudų žodį jo adresu yra paleidęs. Nemėgo Daukanto 
ir kai kurie bajoriškai romantiški naujosios Lietuvos kultūros ir 
literatūros istorikai. 

Nors teigiamai vertindamas krikščionybės įvedimą Lietuvoje, 
Daukantas smerkė dalį Lietuvos bažnytinės hierachijos, kad ji 
nutolo nuo savo tautos reikalų. Savo Istorijoje žemaitiškoje jis rašė: 


Nesang kad lenkų vyskupai savo tautos laban viską gaubė, tad Lietuvos 
pralotai vėpsodami žiovavo. 


Šiandien mums, ypač tiems, kurie išėjo antilenkišką Lietuvos 
mokyklą, išgyveno kovos dėl Vilniaus psichozę, tas Daukanto 
antilenkiškumas (pavyzdžiui, kalbėdamas apie laikus po Liublino 
unijos, jis rašė, kad Žygimantas Augustas „pats šiokių tokių lenkų 
ubagų atvedė į Lietuvą ir Žemaičius, kuriuos tenai žemėmis ir 
tėviškėmis apdovanojo ir su Lietuvos bei Žemaičių žemlionimis 
sulygino“) gali atrodyti labai lengvai suprantamas dalykas. Bet 
iš tikrųjų Daukanto laikais tai buvo kažkas nepaprastai nauja, 
tikrai beveik revoliucinga. Unija su Lenkija buvo lyg dogma, kuria 
niekas, bet tikrai niekas, išskyrus Daukantą, nedrįso ir abejoti. 
Nei Poška, nei Valančius, nei Stanevičius niekur atvirai prieš ją 
nėra pasisakę. 1863 m. sukilimo išvakarėse visur Lietuvoje buvo 
iškilmingai su procesijomis apvaikščiojama Liublino unijos sukak- 
tis. Mikalojus Akelaitis, anas chlopas iš Marijampolės, vertė į 
lietuvių kalbą neoficialų lenkų himną „Bože coš Polskę“ (Dieve, 

saugok Lenkiją), o Anykščių šilelio autorius Antanas Baranauskas, 
gali sakyt, tiesiog išplūdo visus tuos, kurie neva norėjo įvaryti 
kylį į lietuvių-lenkų santykius. Ką ir kalbėti, jeigu dar 1919- 
1920 m. ne kas kitas, o Lietuvos kariuomenės vadas* dalyvavo 
Pilsudskio organizuojamame ir Aukštuolaičio vykdomame prolen- 
kiškame perversme, kuriuo Lietuvos likimas turėjo būti susietas 
su Lenkija. 

Bet Daukantas ne tik kritikavo. Nepaisant tos, rodos, bevil- 
tiškos padėties, jis nebuvo pesimistas, nes tikėjo lietuvių tauta ir 
jos ateitimi. Ir to jo tikėjimo pagrindas buvo ne tik senovės 
Lietuvos didybė, bet ir jos, kad ir labai skurdi, dabartis. O toje 
dabartyje jis matė ypač du gyvus daiktus: tai lietuvių kalbą ir 
lietuvių liaudies kūrybą, dainas, pasakas, patarles ir priežodžius. 
Kol tie du dalykai yra gyvi, tol ir tauta yra gyva. 

Simboliškai Simonas Daukantas tai pavaizdavo pratarmėje savo 

gražiausio veikalo Būdas senovės lietuvių, kalnėnų ir žemaičių, 
kuris 1845 m. buvo išleistas Petrapilyje ir kurį godžiai skaitys 
būsimieji aušrininkai ir varpininkai. Pasisakęs, kad nuo seno 
lietuviai turėjo skirtingą nuo kitų kalbą, „aiškesnę ir skaistesnę 
už visas šiandien kalbamas“, ir kad ta kalba seniau kalbėję visi 
viešpačiai, rikiai ir kunigaikščiai, toliau Daukantas rašo: 
Vienok viso to šiandien nebėra: kaipogi pati aptvinusi svetimomis tautomis, 
jos viešpačiai, karaliai, kunigaikščiai ir patys jos kunigai kalbą jau svetima 
kalba, svetimą rėdą, svetimą tiesą sekanti, trumpai sakant, savo pavasario 
žalių lapelių nieko nebeturinti, tiktai vienus minavojamus savo veikalus 
senovės raštuose, it giria žiemos laiku savo žagarus rodanti, tarp kurių 
tiktai viena pati kalba, it žalia bruknelė, nuo speigų apšarmojusi, lig šiai 
dienai tebežaliuoja, kaipo ženklas viso to buvusio. 


Gražiau savo laiko Lietuvos turbūt niekas nei eilėmis, nei 
spalvomis nebūtų sugebėjęs pavaizduoti. 

Bet kol toji kalba, toji žalia bruknelė tebėra gyva, tol ir tauta 
gyvena. Ir turbūt niekas labiau nesirūpino tos kalbos, tos žalios 


“ Turimas galvoje generolas Silvestras Žukauskas, tačiau nėra jokių įrodymų, kad jis 
buvo įsivėlęs į pelviakų rengtą perversmą. 

bruknelės gyvybe ir jos puoselėjimu kaip Daukantas. Jis atsisakė 
bet ką rašyti kita kuria kalba, jis atmetė Vilniaus lenkiškų žurnalų 
kvietimą bendradarbiauti. Ir nieko, nei vienos eilutės jis neparašė 
kita kalba, išskyrus laiškus, kuriuos jis ne tik istorikui T. Narbutui, 
lietuvių kalbos nemokėjusiam, bet ir Žemaičių vyskupui Gied- 
raičiui ir jo įpėdiniui Valančiui buvo priverstas lenkiškai rašyti. 
Prisiminus, kad lenkiškai tarp savęs susirašinėjo ir Jonas Basa- 
navičius, ir Povilas Matulionis, ir Petras Vileišis, galima suprasti, 
kokia silpna buvo tos lietuvių kalbos - tos žaliosios bruknelės — 
gyvybė. Bet ji buvo gyva ir su ja gyva buvo ir lietuvių tauta. 

Ir jos gyvybė daugiausia rėmėsi ne Lietuvos syvais, bet prūsų, 
arba daukantiškai sakant, parusnėnų syvais, kur lietuvių kalba 
buvo daug daugiau rūpinamasi, kur pagaliau ta kalba rašė ir 
didysis Donelaitis. Kalbos grynumo ir visais kitais atžvilgiais 
negalima nei palyginti to laiko Didžiosios ir Mažosios Lietuvos 
raštų. Daukanto bendraamžis, bet iš bajorų kilęs Simonas Stane- 
vičius 1829 m. Vilniuje perspausdintos lietuvių kalbos gramatikos 
įžangoje, palygindamas, kas daroma lietuvių kalbos kultūrai 
Didžiojoje ir Mažojoje Lietuvoje, rašė, kad šioje pastarojoje 
leidžiamos lietuviškos knygos „prilygsta sodnams, kur medžiai 
ranka žmogaus po tiesumu ir patogiai susodinti yra“, o Didžiosios 
Lietuvos „tolygūs yr miškams per save augantiems, be sargo ir be 
jokio pridabojimo“./ 

Daug buvo darbo kalbos kultūrai pakelti, ir Daukantas jį dirbo 
be atvangos, rinkdamas žodžius, rašydamas abėcėlę, rengdamas 
žodynus, rinkdamas tautosaką. Ilgus metus gyvendamas užsienyje 
(pagal jį ir Vilnius buvo toks užsienis, nes ir ten jis mažai lietuviškai 
begirdėjo), jis rūpinosi, kad ir jo kalba jau skurdo, nebebuvo tokia 
turtinga ir žodinga, kad į ją jau veržėsi visokios svetimybės. Ir dėl 
to Daukantas jaudinosi ir kentėjo. Grįžęs į savo gimtuosius Žemai- 
čius, nors jau senas ir paliegęs, jis ligi pat mirties tą žalią bruknelę 
laistė ir ugdė. Nes, anot Daukanto, jei lietuvių kalba liks gyva, 


? Cit. iš J. Lebedys, Simonas Stanevičius, Vilnius, 1955, p. 171. 

gyvens ir lietuvių tauta. Štai yra pirmasis ir pagrindinis Daukanto 
naujosios Lietuvos sampratos teiginys. 

Knygose yra pasakyta, kad pradžioje buvo žodis. Nuo žodžio 
prasideda visa kūryba. Bus lietuviškas žodis, bus ir lietuviška 
kūryba. Gėrėdamasis lietuvių liaudies dainomis, pasakomis ir 
patarlėmis, kuriomis jis gausiai išmargino savo raštus, Daukantas 
suprato, kad, kaip gyvas tebėra lietuviškas žodis, taip gyva tebėra 
tr lietuvių tautos kūryba. Savo Istorijoje žemaitiškoje, kalbėdamas 
apie lietuvių kalbą ir liaudies kūrybą, Daukantas prisiminė garbin- 
gą išminčių Lessingą, kuris esą vos dvi Lietuvos daineli teperskai- 
tęs, pasakė: „Lietuvių tauta kurią dieną galės didžiuotis visų 
didžiausiais dainiais.“ Anot Daukanto, Lessingas pavėlavo, nes 
Lietuva jau turi tokį dainių Kristijoną Donelaitį. 

Štai kur susitiko XVIII a. poetas ir XIX a. istorikas, naujosios 
Lietuvos idėjos pradininkas. Ties tuo susitikimu norėčiau ir baigti 
šiuos savo svarstymus. 


Metmenys, t. 9, 1965, p. 123-142; 
V. Trumpa, Lietuva XIX amžiuje, p.157-172 

DR. KAZYS GRINIUS 
IR TAUTINIS ATGIMIMAS 


Žodis, tartas brez. Kazio Griniaus 100 metų gimimo sukakties 
minėjime Vašingtone 1966 m. gruodžio 18 d. 


Dr. Kazys Grinius priklausė antrajai Lietuvos tautinio atgimimo 
veikėjų kartai. Pirmoji tautinio atgimimo kūrėjų, arba pradininkų, 
karta buvo labai negausi: Jonas Basanavičius, Vincas Kudirka, Jonas 
Šliūpas, dar vienas kitas menkesnio kalibro, ir maždaug viskas. 
Tos kartos pagrindinę idėją gerai išreiškė tėvynės mylėtojo sąvoka, 
į kurią atsirėmė Aušra ir maždaug pirmųjų penkerių metų Varpas. 

Tėvynės mylėtojo sąvoka, matyt, buvo lyg ta labai gerai išbrin- 
kusi sėkla, kuri krito į taip pat labai gerai pūdymuotą dirvą. Dėl 
to antrosios kartos tautinio atgimimo veikėjai dygo kaip grybai 
po lietaus. Čia buvo ir dr. Kazys Grinius, ir kunigai Juozas Tumas- 
Vaižgantas su Aleksandru Dambrausku-Jakštu, ir visa eilė Vileišių, 
ir gausybė Matulaičių, ir Povilas Višinskis, ir visa plejada moterų 
rašytojų bei visuomenininkių. Na, žinoma, čia buvo ir anoji 
tautinio atgimimo lakštingala — poetas Jonas Mačiulis-Maironis, 
kuris tą tautinio atgimimo Lietuvą pavadino Jaunąja Lietuva. Iš 
tikrųjų, pasižiūrėjus į tuos 20-30 metų jaunuolius (dr. J. Basana- 
vičius, vienas seniausiųjų, Aušrą ėmė leisti būdamas 32 metų), 
tautinio atgimimo vadus, negi kitaip ir galėtum to laiko Lietuvą 
pavadinti, juoba kad daug kas senesnių, ypač iš vadovaujančio 
to laiko dvarininkų ir kunigų sluoksnio, jos visiškai nesuprato 
arba nenorėjo suprasti. 

Tačiau man atrodo, tai buvo ne tik Jaunoji Lietuva, bet taip 
pat ir Naujoji Lietuva. Ligšioliniai mūsų tautinio atgimimo 
tyrinėtojai, neišskiriant ir lenkų prof. J. Ochmanskio, gali sakyt, 
tiesiog iš kailio nėrėsi, stengdamiesi organiškai sujungti tautinį 
atgimimą su lenkų romantikais rašytojais ir istorikais, senuoju 
Vilniaus universitetu, lituanistiniu sąjūdžiu XIX a. pradžioje ir 
visa senąja Lietuvos istorija. Be abejo, nei Basanavičius, kuris 
visus, kurie nepažįsta istorijos, išvadino vaikais, nei Kudirka, 
kuris liepė iš praeities semtis stiprybės, neneigė istorijos reikšmės. 
Tačiau jie taip pat gerai žinojo ir suprato, kad kas buvo, tas 
niekados nesugrįš ir nereikia, kad sugrįžtų, 1r kad tai, kas kuriasi, 
yra visiškai nauja — liaudiška ir demokratinė — Lietuva. Juk ir 
tas pats Maironis giedojo „naują giesmę“, skelbė „naują gadynę“ 
ir liepė nusimesti „rūbą seną“. Jis taip pat aiškino, iš kur toji 
naujoji Lietuva kils ir skleisis, būtent iš tos daukantiškosios 
žaliosios bruknelės, iš lietuvių kalbos. O įi, žinia, kur dar tebebu- 
vo išlikusi gyva: 

Jei nori atrasti lietuvį šiandieną, 

Žiūrėk, kur aprūkę šiaudiniai stogai. 


Eat 
RB 


Persilaužimo laikotarpis tarp naujosios ir senosios Lietuvos 
maždaug sutapo su Kazio Griniaus gimimo metais. Žiaurus 1863- 
1864 m. sukilimo sutriuškinimas pastatė kryžių ant senosios — 
bajoriškos ir prolenkiškos — Lietuvos, baudžiavos panaikinimas 
ir caro valdžios kova su tikėjimu ir raštu sudarė sąlygas, kad ir 
baisiai sunkias ir skausmingas, naujajai Lietuvai gimti. Bet juk ir 
joks gimimas nėra be skausmo. 

Ir maždaug per 30 pirmųjų Griniaus gyvenimo metų koks 
didelis stebuklas įvyko! Jo gimimo metu Rusijos mokslų akade- 
mijos narys korespondentas, filologas ir folkloristas Aleksandras 
Hilferdingas pats agitavo rusų šviesuomenę ir universitetus do- 
mėtis lietuvių kalba, kelti lietuvių atskirumo nuo lenkų idėją, 


69 


visiškai nebijodamas jokio galimo rusų-lietuvių konflikto, kurio 
tada visiškai nebuvo ir kurio, anot jo, ir vėliau negalėjo būti.' 

O po trisdešimties metų ne tik atsirado aštrus lietuvių-rusų 
konfliktas, bet pats Vilniaus generalgubernatorius Piotras Sviato- 
polkas-Mirskis turėjo prisipažinti, kad rusų administracija buvo 
bejėgė kovoti su draudžiama lietuvių spauda ir prašė Petrapilio 
vyriausybės panaikinti spaudos draudimą, kad tuo būtų palengvin- 
tas lietuviškos spaudos cenzūravimas ir viso lietuviško tautinio 
sąjūdžio kontroliavimas. 


J r P. 
+++ 


Kai 1894 m., baigęs mokslus Maskvoje ir beveik metus laiko 
paplaukiojęs Kaspijos įūroje, dr. Kazys Grinius grįžo į Marijam- 
polę ir pradėjo savo gana intensyvią politinę, visuomeninę ir 
kultūrinę veiklą, prasidėjo naujas tautinio sąjūdžio laikotarpis. 
Jis jau nebetilpo į per daug bendrą tėvynės mylėtojo idėją. Iš 
kultūrinio ir prodemokratinio jis įžengė į politinio ir tikrai demo- 
kratinio sąjūdžio barą su labai aiškiomis politinės diferenciacijos 
apraiškomis. Dešiniajame sparne kristalizavos: katalikiškoji srovė 
su Juozo Tumo-Vaižganto Tėvynės sargu, iš kurios XX a. pradžioje 
išsivystys Krikščionių demokratų partija. Kairiajame sparne - 
socialdemokratai, kurie pirmieji (jau 1896 m.) susiorganizavo į 
politinę partiją, kuri nebuvo tokia galinga, bet kuri mokėjo ir 
sugebėjo labai garsiai šaukti. Viduryje liko varpininkų dauguma, 
kol kas dar labai mažai teapipavidalinta politinė srovė, kurios 
bendruosius principus turbūt geriausiai išreiškė kaip tik tuo metu 
parašyto Vinco Kudirkos himno žodžiai. 

Kai kas, pavyzdžiui, dr. Zenonas Ivinskis, bandė teigti, kad 
visos tos kitos srovės išsivystė iš Varpo ir kad Varpas buvęs įvairių 
politinių partijų „perykla“. O Steponas Kairys, tikruosius ir 

! Be reikalo mūsų bostoniškė Lietuvių enciklopedija ir kiti raštai nori tą geros valios, 
bet kiek naivų mokslininką paversti kažkokiu piktu rusifikatoriumi ir lietuvių tautos 


priešu. Daug teisingiau jo veiklą ir istorinę reikšmę apibūdina vilniškė Mažoji 
lietuviškoji tarybinė enciklopedija. 

tariamuosius varpininkų nesutarimus ir aiškios programos stoką 
turėdamas galvoje, Varpo laikotarpį pavadino „lietuviškuoju 
Babelio bokštu“. Labiau įsigilinus, vargu ar būtų galima su šiomis 
nuomonėmis sutikti. Juk dešinieji poaušriniu metu beveik visą 
laiką ėjo savo atskiru keliu, leisdami Apžvalgą ir pagaliau Tėvynes 
sargą. Tuo tarpu socialdemokratų kūrėjai Lietuvoje Andrius Do- 
maševičius ir Alfonsas Moravskis net lietuviškai mažai tesigraba- 
liojo, ir, aišku, jie ne tik apie Varpą, bet apskritai apie lietuvių 
tautinį sąjūdį mažai tenusivokė. Juk ir pirmoji jų programa, ir 
pirmieji leidiniai buvo parašyti lenkų kalba. Tas pats dr. Grinius 
tą jų programą ir kai kuriuos kitus raštus vertė į lietuvių kalbą ir 
skelbė Varpe. Ligi Stepono Kairio, Augustino Janulaičio, Vinco 
Mickevičiaus-Kapsuko atėjimo į socialdemokratus, jų ryšys su 
lietuvių tautiniu sąjūdžiu buvo labai nestiprus. 

Be abejo, Varpas yra nubarstęs savo žmonių ir į dešinę, ir į 
kairę. Pavyzdžiui, trys iš keturių Krikščionių demokratų partijos 
programos autorių — Tumas-Vaižgantas, Mačiulis-Maironis ir 
Pranciškus Bučys — buvo varpininkai. Tik ketvirtasis - Dambraus- 
kas-Jakštas, berods, Varpe nebendradarbiavo. Dar daugiau žmo- 
nių Varpas yra davęs socialdemokratams. Pats dr. Grinius, at- 
stovaudamas kairiajam varpininkų sparnui, gal ir ne be savo 
pirmosios žmonos Joanos Pavalkytės įrakos, gana arti socialdemo- 
kratų stovėjo. Bet vien dėl to negalima Varpo vadinti tų partijų 
perykla. Negalima būtų taip pat pasakyti, kad tarp Varpo redak- 
torių ir bendradarbių nebūtų buvę jokio susikalbėjimo ir interesų 
bendrumo, ką implikuotų jo palyginimas su biblinių Babelio 
bokštu. 

Tas pats Steponas Kairys, kaltindamas varpininkus, kad jie taip 
ilgai nesukūrė jokios politinės bei kultūrinės programos, lyg jų 
pateisinimui pavadino juos „skurdžiais naujakuriais“, kurie nepa- 
veldėję iš praeities nei idėjinio bagažo, nei patyrimo visuomeni- 
niame darbe. Tai iš dalies teisinga. Bepigu buvo krikščionims 
demokratams, kurie galėjo atsiremti į Leono XIII enciklikas ir 
kitų kraštų krikščioniškųjų partijų patyrimą. Gal net dar lengviau 

buvo socialdemokratams, kurie turėjo Marxą ir Engelsą bei platų 
socialistinį judėjimą pasaulyje. Varpininkams reikėjo, kaip vėliau 
mėgdavo sakyti taip pat vienas iš vėlesniųjų varpininkų Antanas 
Smetona, savo programą lipdyti iš vietinio molio. O tai niekados 
nėra labai lengvas uždavinys. Žinoma, Varšuvos pozityvizmas ir 
Rusijos narodnikų judėjimas veikė Varpą, bet ne tiek, kiek Leo- 
nas XIII krikščionis demokratus arba Karlas Marxas socialistus. 

Tiesiogiai iš Varpo XX a. pradžioje išriedėjo Lietuvių demokra- 
tų partija, kurios programą rengiant žymų vaidmenį suvaidino 
dr. Kazys Grinius šalia Jono Vileišio ir Povilo Višinskio. Šis pasta- 
rasis turėjo būti tikrasis Vinco Kudirkos įpėdinis, jeigu mirtis 
nebūtų taip skubiai jo pakirtusi. Tai turėjo būti tikrai tautinė, 
dabar net galėtume pasakyti, nacionalistinė partija, atsirėmusi į 
plačiausią ir anuo metu lietuviškiausią gyventojų sluoksnį - vals- 
tiečius ūkininkus. Toje programoje ryškiau negu socialdemokratų 
buvo iškeltas nepriklausomos Lietuvos idealas. Jos įžangoje, tarp 
kita ko, skaitome: 

Šauksmai ir maldavimai susimylėjimo prieš valdžią, užsispyrusią surusinti 
mūsų kraštą, nieko negelbsti, prieš valdžios stiprumą prisieina išstatyti 
dar stipresnę, tautišką sumanią lietuvišką organizaciją. 

[...] Ilgainiu pradėjo Lietuvoje atsirasti naujos šviesos žiburėliai. Tie 
žiburėliai, skelbėjai laisvos ir nepriklausomos Lietuvos, užšvito pagaliaus 
ir surūkusiose lietuvių vargdienių grintelėse po kaimus ir miestus. Lietuva — 
lietuviams, Lietuva turi būti laisva! — 


gana drąsiai šaukė Lietuvių demokratų partijos programos autoriai. 

Kai toji programa 1902 m. pabaigoje buvo paskelbta Varpe, 
tuojau pasipylė gana aštrios kritikos prieš ją jau tame pačiame 
Varpe. Buvo prikišama, kad jai trūksta mokslinio pagrindimo, 
ekonominių problemų aiškesnio išdėstymo, politinės santvarkos 
ir rinkiminės sistemos aiškesnio aptarimo. Ji buvo atmesta 1903 m. 
varpininkų suvažiavime, kuris įgaliojo varpininkų vadovybę pa- 
ruošti naują partijos programos projektą. 1905 m. komisija, 

susidedanti iš dr. Griniaus, Jono Vileišio ir Višinskio, paruošė 
naują, dabar jau ne lietuvių, bet Lietuvos demokratų partijos 
programą, pagal kurią toji partija ir veikė iki Didžiojo karo. 

1917 m., jau dr. Griniui nedalyvaujant ir smarkiai pučiant iš 
Rusijos radikaliems ir revoliuciniams vėjams, jos vietoje susikūrė 
Lietuvos socialistų liaudininkų partija, kuri Nepriklausomybės 
metais, vėl dr. Griniui aktyviai įsijungus į Lietuvos politinę areną, 
pavirto Lietuvos valstiečių liaudininkų sąjunga, kuri vadovavosi 
pagrindinėmis Varpo ir varpininkų idėjomis. 

Lietuvių tautinis atgimimas kentėjo ne nuo patriotizmo ir 
nacionalizmo, kurio pasekmes dažnai jaučiame dar ir šiandien. 
Kentėjo nuo to siauro ir uždaro patriotizmo ir nacionalizmo ypač 
pirmasis tautinio atgimimo laikotarpis, kai aušrininkai įrodinėjo 
Himalajų ir Kelno lietuviškumą, arba kai Andrius Višteliauskas 
apskelbė Kraszewskio Vitolio raudą lietuviškuoju Naujuoju Testa- 
mentu. Mažiau kentėjo nuo to antrasis tautinio atgimimo laiko- 
tarpis, nors ir čia retkarčiais prasiverždavo siauros nacionalistinės 
tendencijos, kaip šūkis „Lietuva - lietuviams“ pirmajame Lietuvių 
demokratų partijos programos projekte. 

Iš esmės siauro ir aklo patriotizmo ir nacionalizmo idėja nebu- 

vo nei sava, nei būdinga Varpui 17 varpininkams. Varpas tik 
retkarčiais pagnaibydavo žydus ir kitas tautines mažumas. Iš esmės 
Varpas ėjo plačiu humaniškumo, demokratiškumo, liaudiškumo 
keliu. Nacionalistinio uždarumo, netolerancijos, atžagariškumo 
idėjos buvo iš esmės jam svetimos. 1895 m. berods pats Vincas 
Kudirka rašė Varpe: 
Prie dabartinių sąlygų ne tas tikrai myli Lietuvą, kuris laiko pakabinęs ant 
sienos Vytauto paveikslą, kuris dega patriotiška meile Lietuvai ir jos 
žmonėms, bet tas, kuris be viso to dar su atida žiūri, kas gera yra pas kitus, 
idant galėtų nurodyti tai savo tautiečiams. 


Ne pro šalį šiuos žodžius ir dabar prisiminti. Tuo plačiu huma- 
niškumo, demokratiškumo, liaudiškumo ir pažangos keliu visą 
savo gyvenimą stengėsi eiti 17 dr. Kazys Grinius. 

Metmenys, t. 13, 1967, p. 85-90 

J. TUMAS-VAIŽGANTAS — 
GYVENIMO KRITIKAS 


I 


Atrodo, visiems gana gerai pažįstamas Vaižganto, kaip deiman- 
čiukų ieškotojo, labai atlaidaus visokiems bedieviams ir mažadie- 
viams, politiniams ir gal net moraliniams nukrypėliams, dosnaus 
visiems, reikalingiems ir nereikalingiems, didelio pakantūno ir 
didelio humanisto, paveikslas. Tokį paveikslą padėjo susikurti jo 
Pragiedruliai, jo literatūros istorijos paskaitos ir jo sangviniška 
asmenybė, kuri atsispindi daugumos atsiminimuose apie Tumą, 
kaip amžinai kažkur skubantį, basomis lakstantį panemuniais, 
ugningai kalbantį įvairiuose subuvimuose ar sakantį pamokslą 
Vytauto bažnyčioje. Jo anksti pražilę plaukai, gyvas veidas ir labai 
judri laikysena gerai tiko tam paveikslui. Jo aukštaitiška prigimtis 
jam tiesiog neleido būti kitokiam. 

Daug mažiau žinomas kitas Juozo Tumo-Vaižganto paveikslas, 
kaip gyvenimo kritiko, mokėjusio pasakyti aštrų žodį tiesiai ir 
atvirai, nepabūgusio nei didžiausių savo laiko galiūnų, nei Sme- 
tonos su Voldemaru, nei arkivyskupo Skvirecko su visa savo 
bažnytine hierarchija, ypač nemėgusio viso to, kas visiems atrodė 
taip populiaru, nemėgusio mados, establišmento*, tvarkos ir 
įstatymo. Šiuo atžvilgiu Tumas-Vaižgantas buvo maištininkas, 
beveik revoliucininkas. Šito Tumo-Vaižganto paveikslo mozaiki- 
nes daleles susirandame kai kuriuose, ypač vėlesniuose, jo raštuo- 


“ tbe Establisbment (angl.) - oficialiosios visuomenės gyvenimo normos. 

se, jo publicistikoje, jo laiškuose, kurių, deja, dar labai maža dalis 
tebėra paskelbta. Tas antrasis paveikslas yra ne mažiau tikras, 
kaip ir pirmasis, nors jis toli gražu nėra toks populiarus.“ 

Jeigu šie abu paveikslai iš tikrųjų yra realūs ir tikri, tada kyla 
klausimas: kaip tokius priešingumus suderinti viename ir tame 
pačiame asmenyje? Gal Tumas-Vaižgantas buvo Janusas, vieną 
veidą rodęs į vieną pusę, kitą - į kitą? Ne. Tumas-Vaižgantas buvo 
lygiai nuoširdus, kai jis džiaugėsi nors mažiausiais gyvenimo 
„deimančiukais“, kaip jis buvo nuoširdus, kai negailestingai čaižė 
visokias gyvenimo negeroves. Ir tai vienas kitam visiškai nesiprie- 
šino, ir tai visiškai galima buvo suderinti su pagrindiniu Tumo- 
Vaižganto nusiteikimu - jo optimizmu. Jo optimizmas buvo atrem- 
tas į įsitikinimą, beveik tikėjimą, kad priešingumus reikia ir galima 
derinti, kad gyvenimas ir yra ne kas kita, kaip priešingumų derini- 
mas. Tai, tarp kita ko, daktaro Gintauto lūpomis Vaižgantas dėstė 
jau savo Pragiedruliuose“ 

Antanas Venclova naujo Pragiedrulių leidimo įžangoje rašo: 
Būdamas buržuazinis veikėjas ir rašytojas, Vaižgantas, žinoma, negalėjo 
teisingai pavaizduoti dviejų kultūrų — pažangiosios ir reakcinės — egzista- 
vimo ir kovos lietuvių nacionalinėje kultūroje kapitalizmo sąlygomis.“ 


Tai tik iš dalies teisinga. Visų pirma Vaižgantas, ypač savo 
vėlesniuoju periodu, nieko taip labai nekritikavo kaip suburžua- 
zėjimo, užtat vadinant jį buržuaziniu veikėju ir rašytoju truputį 
prasilenkiama su tiesa. Antra, savo Pragiedruliuose Vaižgantas 
vaizdavo XIX amžiaus paskutiniojo dešimtmečio ir pačios XX a. 
pradžios Lietuvą, kurioje tų tariamų dviejų kultūrų dar beveik 


! Dar labai neseniai Draugo kultūriniame priede buvo priešinami „atlaidusis 
Vaižgantas“ ir „kietasis Jakštas“. Dr. Jonas Grinius tame pačiame Drauge paskelbė 
ilgutėlį straipsnį apie „dėmes šviesioje Vaižganto kūryboje“. Teisingai Grinius mano, 
kad ligi šio! per daug buvo keliamos šviesiosios Vaižganto kūrybos savybės, tačiau 
visiškai nesuprantama, kodėl aistrų, keršto, žmogžudysčių ir panašių reiškinių 
vaizdavimą literatūroje reikėtų vadinti „dėme“. Juk rada beveik visa Shakespeare'o 
kūryba būtų viena didelė dėmė. 

2 Vaižgantas, Pragiedruliai, t. 1, Vilnius, 1969, p. 206-208. 

3 Ibid., p. 16. 


75 


nebuvo. Kad jis stovėjo pažangiosios Lietuvos pusėje, trykšta 
beveik iš kiekvieno Pragiedrulių puslapio. Neneigė Vaižgantas ir 
kovos momento, net visą veikalą pavadino „kovos dėl kultūros 
vaizdais“. Tačiau, o tai turbūt svarbiausia, Vaižgantas kovą supra- 
to ne taip kaip kai kurie kairieji ir dešinieji ekstremistai, kuriems 
kova reiškė ir tebereiškia visišką savo oponento arba priešo 
sunaikinimą. Vaižgantui tokia kovos samprata tikrai buvo sveti- 
ma, užtat jis į savo kovą dėl lietuviškosios kultūros bandė įtraukti 
ir sulenkėjusį dvarininką Sviestavičių, ir konservatyvų kleboną 
Kumstevičių. Daktaras Gintautas jų įtraukimu į tą kovą džiaugėsi 
galbūt labiau negu tais kovotojais, kurie ir negalėjo nekovoti. 
Vaižgantas į tą kovą įtraukė ir žydus Zeligmaną ir Šumakerį, kas 
tiesiog buvo beveik negirdėta ano meto lietuvių literatūroje. Net 
toks liberalus galvotojas kaip Vincas Kudirka nelabai galėjo tai 
suprasti. Vaižgantas tikrai gyvenimą suprato dialektiškai, hegeliš- 
ka dialektikos prasme, nors nežinia, ar jis su Hegelio filosofija 
buvo bent kiek susipažinęs į Vaižgantui nebuvo pakeliui nei su 
kairiaisiais ekstremistais, kurie buržuazijos sunaikinime norėtų 
matyti proletariato pergalę, nei su dešiniaisiais ekstremistais, kurie 
nekatalikų arba antikaralikų sunaikinime norėtų matyti katalikų 
Bažnyčios pergalę. Kad šioji antroji alternatyva Vaižgantui buvo 
svetima, matyti ir iš to, kaip šviesiai jis pavaizdavo liuteronus 
Vidmantą ir jo dukrą. Priešingumų derinimas, o ne oponentų ar 
priešų naikinimas buvo Vaižganto dialektikos pagrindinis teiginys. 

Tai labai svarbu turėti galvoje kalbant apie Tumą-Vaižgantą 
kaip apie gyvenimo ir visuomenės kritiką. Šiam klausimui ir 
skirsime Šį savo rašinį. 


II 
Vieną kartą kanauninkas Tumas-Vaižgantas, kreipdamasis į 
jauną kunigą, rašė: 


Jei nesi drąsus, kaip pridera Kristaus karžygiui, geriau užsirišk akeles tamsia 
skarele, idant nematytumei; jei ne, tai bent užsimerk: aš tave stumtelėsiu į 
pragarą, gyvenimu vadinamąjį. 

Tai buvo ne carinės priespaudos laikais, bet 1925 metais, 
krikščionims demokratams Lietuvą valdant. Jeigu anais senais 
gerais laikais Vaižgantui gyvenimas buvo pragaras, tai galima 
lengvai įsivaizduoti, ką jis sakytų šiandien, kada tą gyvenimą 
„papuošė“ koncentracijos stovyklos, žiaurusis karas su atominių 
ginklų grybais, užteršta gamta ir ideologinis bei rasinis smurtas. 

Tačiau kaip tada Vaižgantas tą jauną kunigėlį stūmė į tą gyveni- 
mą — pragarą, taip ir mes šiandien iš jo negalime pasitraukti. Tai 
yra mūsų pragaras ir tik mes patys galime iš jo ką nors geresnio 
padaryti. Tai yra mūsų moralinis įsipareigojimas. Vaižgantas buvo 
įdomus ypač tuo, kad jis to pragaro priežasčių ieškojo ne pas 
kitus, bet pas save, pačioje savo tautoje, net ir tada, kada toji 
tauta, rodos, buvo laisva ir nepriklausoma. 

Be abejo, kaip kovotojas dėl šviesesnės Lietuvos, gyvendamas 
carinėje priespaudoje, Vaižgantas labai lengvai galėjo pasidaryti 
rusiškosios administracijos - žandarų ir činovnikų - kritiku. Jis 
toks ir buvo. Pragiedruliai tuo atžvilgiu yra tikras kaltinamasis 
aktas. Bet tai buvo per daug lengvas uždavinys. Kas tik tų žandarų 
ir tos rusų biurokratijos nekritikavo! Vaižganto nuomone, tai 
nebuvo tiesioginis lietuvio aktyvisto uždavinys. Tegu tai daro patys 
rusai liaudininkai, socialdemokratai, eserai. Dėl tų žandarų tebū- 
nie jiems gėda ir kova su jais tebūnie jų moralinis įsipareigojimas. 
Kai anuos rusus pamėgdžiojant ėmė rastis Lietuvoje ir liaudininkų, 
ir socialistų, ir eserų, Tumui-Vaižgantui nebuvo pakeliui su jais. 
Jis nebuvo internacionalistas. Carus versti ir kelti revoliucijas buvo 
ne jo darbas. Tarpais jis net labai smarkiai susibardavo su lietuviš- 
kaisiais internacionalistais, kam jie kiša nosį ne į savo reikalą. 
Bet kai 1919 m. pasklido gandas, kad mirė Vincas Kapsukas, 
Vaižgantas parašė labai šiltą nekrologą. „Tokio antro žmogaus, 
žinoma, ne komunisto, reikėtų dabartinei Lietuvai“, — sakė jis. 
Lietuvis revoliucininkas, lietuvis socialistas, lietuvis liaudininkas, 
net ir lietuvis komunistas - gerai, bet ne lietuvis internacionalistas. 
Vaižgantui niekados nekilo dilemos: Selma ar Dainava. Jis būtų 
pasakęs: ir Selma, ir Dainava, kaip jūs jas suprantate, yra Amerikos 

barščiai ir tegu Amerika juos srebia. Nei gražiais pavadinimais, 
nei paštininkų, šaulių, birutiečių ar šatrijiečių“ pavadinimais jūs 
neperkelsite lietuviškosios dilemos į Ameriką. Lietuviška dilema 
yra kažkur ties Vilniumi arba Tolminkiemiu, nors ir kaip tu 
norėtum tai ignoruoti. Tu, kaip išeivis, gali padėti man tą dilemą 
spręsti, bet negali jos spręsti už mane. Tik savajame krašte gyven- 
damas gali spręsti savo krašto likimą. 

Tiesa, vieną kartą Vaižgantas tapo Amerikos gyvenimo kritiku. 
Ir dar kokiu! 1911 m. jis kartu su kunigu Konstantinu Olšausku 
išvažiavo Amerikon parinkti aukų statomiems „Saulės“ draugijos 
namams Kaune. Tačiau už 19 000 dolerių, kas tuo metu nebuvo 
jau tokia maža suma, Amerika nenupirko Vaižganto. Sugrįžęs į 
Lietuvą, jis pavarė tokią agitaciją prieš Ameriką, kad geresnės 
nesugebėjo duoti nei Uptonas Sinklairis savo Džiunglėse. 
Jaunas tai kraštas, bet kick jau bjaurių jo istorijos lapų! Rodos, patsai 
velnias Mefistofelis išsirinko tą šalį įrodyti svietui, kaip aukso stabas 
valdo jį, - 
rašė Vaižgantas tada. Ir toliau: 
Visam šimtui metų praslinkus, į XX amžių įsivarius, baltaodžiai vis dar 


tebeužsimiršta ir gyvuliškai tebedrasko, linčiuoja šimtus tų pačių „juodu- 
kų“, už kuriuos jų bočiai kraują liejo. 


Ir kreipdamasis tiesiog į eventualų emigrantą lietuvį, jis rašė: 


Ne balandėli-darbininke! Teka Amerikoje turtai-pinigai per tavo ūsus ir 

barzdą, bet visa nelaimė, kad ne į tavo ūsus ir barzdą, tik į kapitalisto 
4 

nasrus. 


Daug karčios teisybės pasakė Vaižgantas apie gyvenimą Ameri- 
koje, bet taikydamas tai ne pačiai Amerikai, kurią mokyti gyventi 
nebuvo jo tikslas, bet tam lietuviui vaikinui ar mergaitei, kurie 
svajojo apie Ameriką kaip lengvo uždarbio ir laimės kraštą. Tuo 


“ Įvairių Amerikos lietuvių draugijų ir sąjungų pavadinimai. Kai kurie jų surapo su 
Nepriklausomos Lietuvos organizacijų pavadinimais. 

* „Ten gera, kur mūsų nėra: arba neapleiskime tėvynės“, 1912. Perspausdinta 
Raštuose, t. 17, p. 46-206. 

laiku kasmet iš Lietuvos emigruodavo po 10-20 tūkstančių jau- 
nuolių į Ameriką. Reikėjo juos trūks plyš sulaikyti, nes jie buvo 
reikalingi naujai atgimstančiai tėvynei. Užtat Vaižgantas ir paleido 
tą propagandos baražą“ prieš Ameriką. Didelė tos Amerikos 
kritikos dalis galioja ir šiandien: socialinės ir ekonominės nelygy- 
bės, materialinio egoizmo, rasinės ir kitokios neapykantos proble- 
mos tebėra gyvos ir šiandien, nors ir padaryta nemaža pažanga, 
palyginti su 1911 metais. Nėra abejonės, kad ir šiandien Vaižgan- 
tas nesidžiaugtų nė vienu lietuviu, kuris apleidžia savo kraštą. Į 
vieną Tumo-Vaižganto Amerikos kritikos bruožą ypač verta at- 
kreipti dėmesį. Jis tada rašė: 


Niekas nesigiria, jog tame „laisvės krašte“ yra jisai laisvės prisigėręs ir ją 
pamėgęs. 


Gal ir giriamės mes šiandien tariamai priklausydami laisvajam 
pasauliui, kurį, beje, be jokių kabučių rašome, tačiau dauguma 
nesame nei tą laisvę labai pamėgę, nei juo labiau jos prisigėrę. 
Tiesa, nelinčiuojame negrų, nes esame per daug silpni, bet su kokiu 
malonumu linčiuojame savo brolį, jeigu tik jis išdrįsta truputį 
kitaip pagalvoti. 


I 


Nei carinės Rusijos, nei Amerikos kritika nebuvo Vaižganto, 
kaip gyvenimo kritiko, pagrindinis uždavinys, nes Tumas-Vaižgan- 
tas, kaip ir anksčiau gyvenęs Simonas Daukantas, buvo vienas iš 
nedaugelio, kurie dėl Lietuvos nelaimių nevertė bėdos nei ant 
lenkų, nei ant rusų, nei ant kitų kaimynų ar nekaimynų. Nelaukė 
jis iš niekur ir pagalbos. Ir tai buvo teisinga. Pagrindinis jo uždavi- 
nys buvo savo tautos ir savo krašto kritika, nes tik sava tauta yra 
atsakinga už savo krašto ateitį. 

Įdomu, kad tas pats Vaižgantas, kuris labai kritiškais Lietuvai 
1917 metais Petrapilio seime karščiau negu kas nors kitas gynė 
Lietuvos nepriklausomybės idėją, pasidarė vienu aršiausių Lietuvos 


* Užtvara (rus.). 

gyvenimo kritikų, kai toji Lietuva tapo nepriklausoma. Turbūt daug 
nesuklysime pasakę, kad per visą Nepriklausomos Lietuvos lai- 
kotarpį, ligi pat savo mirties, Vaižgantas buvo opozicijoje, ne 
pozicijoje. Net paėmus valdžią Antanui Smetonai, su kuriuo jį siejo 
ilga praeities draugystė ir politinių filosofijų panašumas, jis pir- 
miausia susikirto su Augustinu Voldemaru, o paskum ir su pačiu 
Smetona, pats pasilikdamas su savo „mikrovisuomene“, o Smetoną 
apkaltindamas „makrodiktatoryste“.' Žodžiu, Vaižgantas nepri- 
tapo nė prie vienos valdančiosios partijos Lietuvoje ir užtat beveik 
niekados nebuvo vadinamojo establišmento gynėjas. 

Gal dėl to ir Vaižganto šimtmetinė gimimo sukaktis lyg atžaga- 
ria ranka tebuvo paminėta, ypač čia, emigracijoje. Katalikams jis 
nepatinka dėl savo liberalizmo ir „liaksiškumo“ *, tautininkams — 
dėl Smetonos makrodiktatorystės pasmerkimo, o visoms kitoms 
demokratinėms partijoms dėl savo demokratinės Lietuvos kritikos 
ir dėl susidėjimo su pažangiečiais ir tautininkais. Kažkaip nepri- 
dera beveik tuo pačiu metu minėti ir Vaižganto šimtmetinę gimi- 
mo, ir Steigiamojo Seimo penkiasdešimtmetinę sukaktį. Su Vaiž- 
gantu nelabai pakeliui ir dabartiniam Lietuvos establišmentui, 
nors Lietuvoje Vaižgantas buvo truputį šilčiau prisimintas, išlei- 
džiant naują jo Pragiedrulių leidimą ir net užsimojant pastatyti 
filmą pagal jo Dedes ir dėdienes. Dabartinės Lietuvos kultūros 1r 
literatūros tyrinėtojams turėtų būti malonu prisiminti, kaip čaižiai 
Vaižgantas kritikavo skubų Lietuvos suburžuazėjimą ir apskritai 
buržuazinę Lietuvą. Tačiau Vaižgantas, kriikuodamas Nepriklau- 
somą Lietuvą, visiškai nenorėjo j0s griauti. Kaip ir apskritai jis 
nieko nenorėjo griauti, net ir carinės Rusijos. Jis buvo statytojas, 
o ne griovėjas. Jis buvo už priešingumų derinimą ir lyginimą, jis 
buvo už tiltų statymą, o ne už užtvarų tvėrimą. 

Vienu metu Vaižgantas buvo pradėjęs bendradarbiauti šiau- 
liškėje Kultūroje, aiškiai materialistinės pasaulėžiūros ir kairiosios 
krypties žurnale. Dėl to baisiai sujudo Žemaičių vyskupijos 


; Žr. J. Tumo-Vaižganto laišką P. Klimui, Metmenys, t. 19, p. 65. 
“ Bailumas (iš lenk. Iekliuošė) . 

vigilantai“. Kunigas Tumas šiaušėsi ir spardėsi, bet iš dalies turėjo 
nusileisti. Savo rašte kurijai jis tarp kita ko pareiškė: 


Ir viso mano gyvenimo tendencija - tiesti tiltą tarp vieno ir kito krypsnio 
inteligentų — yra davę, aš tai matau, labai dažnai geresnių rezultatų negu 
šalinimasis arba brutalus prieštaravimas. Teorijoje griežtumai gerai, prakti- 
koje tik aržumas.“ 


Ir tai nebuvo tik tušti žodžiai. Tik iš Kultūros leidėjų jis pasi- 
traukė, o bendradarbiauti joje ir toliau neatsisakė. 

Kai reikėjo, jis rado gerą žodį ir Vincui Kapsukui, o Mikalojumi 
Katkumi ir jo Balanos gadyne tiesiog žavėjosi, nors tas bedievybę 
ir socializmą buvo pažarstęs po visą Krakių valsčių.“ Vaižgantas 
išdrįso užtarti ir Kostą Korsaką, kai šis, dar gimnazistas būdamas, 
pakliuvo į kalėjimą už komunistinę veiklą. Kas šiandien tokią 
drąsą parodytų! Apskritai Tumas-Vaižgantas buvo nuomonės, kad 
„kultūros darbe neišvengiamas bendradarbiavimas visokių partijų 
ir nuomonių žmonių“. Gaila, kad to dar ir šiandien nesupranta 
kai kurie kongresų rengėjai ir jų vertintojai ir šiapus, 1r anapus. 

Niekas taip labai neerzino Tumo-Vaižganto, kaip velniškai greitas 
Nepriklausomos Lietuvos buržuazėjimas, biurokratėjimas ir valdi- 
ninkėjimas: Jau 1921 m. Lietuvių balse jis įspėjo dėl per didelio 
inteligentijos suvaldininkėjimo, kuris grėsė visišku idealizmo išblė- 
simu. O „pilvui nurimus, lengviau ir dvasiai nurimti“, — rašė jis. 

Vaižgantas buvo vienas iš tų retų žmonių, kurie nemanė, jog 
Lietuvos nepriklausomybė buvo Dievo duota ir kad dėl jos nerei- 
kėtų nuolat rūpintis. Jau tada jį buvo apsėdęs rūpestis „dėl ateities, 
dėl mūsų laisvės, nepriklausomybės, dėl mūsų pažangos ir garbės“. 
lr jis beveik desperatiškai apeliavo į Lietuvos buržuaziją, į valdi- 
ninkus ir biurokratus: 


* Drausmės sergėtojai (pranc.). 

6 A. Merkelis, Juozas Tumas-Vaižgantas, Chicago, 1955, p. 316. 

" Tai aš gana gerai žinau, nes buvau iš gretimo valsčiaus ir pradžios mokyklos metus 
praleidau M. Katkaus gimtinės pašonėje. Per paskutinius demokratinius rinkimus 
1926 metais Krakių valsčius turbūt buvo vienintelis Lietuvoje, kur socialdemokratai 
gavo daugiausia balsų. Katkaus ažytėniškiai jau tada mokėjo apsieiti „be bažnyčios, 
be altorių, be sumainymo žiedų“. 

...paneikite tai, sakykite, kad aš meluoju. [...] Ak, kaip man būtų miela, 
kad visi im gremio* mūsų valdininkai sukiltų už tai prieš mane, kuo smar- 
kiausiai išsipravardžiuotų spaudoje, net susitikę fiziškai mane užgautų, 
parodydami, jog aš klystu, šmeižiu, o jie nekaltai kenčia.“ 


Niekas tada neapdaužė Vaižganto ir niekas neįrodė, kad jis 
melavo. Ir vis rečiau girdėjosi kritiškų balsų dėl Lietuvos laisvės, 
nepriklausomybės ir ateities. Vis labiau ją palikome Dievo ir vadų 
valiai. O be kritiškų balsų tautai ir valstybei labai nesunku nueiti 
klystkeliais. 


IV 


Prieš keletą metų, kalbėdamas iš tos pačios vietos, Tumą- 
Vaižgantą pavadinau kairiuoju. Už tai gavau pylos iš mūsų kai- 
riųjų, tebesispiečiančių apie Varpo žurnalą. Gal tai ir per drąsus 
buvo pavadinimas, nes tas pats Vaižgantas yra nemaža karčių 
žodžių pasakęs apie kai kuriuos kairiuosius. Šiandien kai kas 
galbūt geriau jį norėtų pavadinti revizionistu. Mat naujoji Ame- 
rikos kairė, atrodo, išgąsdino ir pačius drąsiausiuosius kairiuosius. 

Man vis dėlto geriau patinka kairiojo vardas, jeigu ne dėl ko 
kito, tai bent dėl to, kad jis toks lietuviškas ir taip giliai jaugęs į 
Lietuvos žemelę. Kad šiandien nėra kairiųjų nei čia, emigracijoje, 
nei ten, Lietuvoje, nieko nereiškia. Tai tik laikinas reiškinys. 
Atsiras jų ir čia, ir ten dėl to, kad pats gyvenimas negali išsiversti 
be kairės. Gyvenimas nėra greitkelis, kuris niekur neišsišakoja, 
gyvenimas yra kryžkelė, kurios viena šaka būtinai veda į kairę. 

Pagrindinis kairiojo bruožas yra nepasitenkinimas esama padė- 
timi ir noras ją pakeisti. Kairysis privalo būti nepatenkintas net 
ir tuo atveju, kada kairieji sėdi valdžioje arba kada kairieji sudaro 
vadinamąjį establišmenrą. Kitaip atsirastų pavojus, kad kovos su 
pozicija uždavinys pakliūtų į reakcijos rankas. Taip iš dalies 
atsitiko Lietuvoje 1926 metais, taip atsitiko Vokietijoje ir Ispani- 
joje kiek vėliau. Jokia valdžia nėra tokia gera, kad jos negalima 


* Susitelkę, vienu metu (lof.). 
Šš Vaižgantas, Raštai, t. 1-19, Kaunas, 1922-1938; t. 4, p. 7-8. 

būtų kritikuoti, kad prieš ją nereikėtų organizuoti opozicijos. Net 
ir Griniaus-Sleževičiaus valdžią buvo galima ir reikėjo kritikuoti, 
nors to dar šiandien daug kas iš vadinamųjų kairiųjų nenori leisti. 
Žinia, šėtonas net ir rojuje stengėsi sukelti nepasitenkinimą ir 
visiškai sėkmingai. O žmogiškoji tvarka niekados negali būti tokia 
tobula kaip dieviškoji tvarka. 

Kai kas paklaus, ar tai, ką mes čia sakome, nėra opozicijos dėl 
opozicijos skatinimas, ar tai nėra suteikimas kairei tiktai griau- 
namojo, vadinasi, iš esmės neigiamo vaidmens? Nepasitenkinimas, 
kritika 17 opozicija nebūtinai turi būti neigiama. Kita vertus, 
kiekviena kūryba yra tam tikras neigimas. O kas išdrįstų tvirtinti, 
kad, pavyzdžiui, ir dabartiniame amerikiniame gyvenime nieko 
nebūtų, dėl ko reikėtų reikšti nepasitenkinimą, ką reikėtų kriti- 
kuoti. Ir tai ne tik Indokinijos karas. Kas taip galvotų, tas būtų 
už vis daugiau teršiamą ir užterštą orą ir vandenis, už visišką 
kultūrinio ir intelektualinio gyvenimo subizninimą ir t.t., ir t.t. 
Dirva opozicijai ir kairei Amerikoje yra labai plati.“ 

Spręsdamas savo laiko problemas, toks kairysis buvo ir Vaiž- 
gantas. Jį tokį jau matome dar žalią Žemaičių kunigų seminarijos 
klieriką, parašiusį labai aštrų rašinį prieš baudžiavinę santvarką. 
Tada seminarijos inspektorius prelatas Edvardas Barauskis, tarp 
kita ko, buvęs vyskupo Valančiaus sekretorius, jį smarkiai išbarė 
ir pasakė: „Juk taip anarchistai terašo.“ Ir bandė įrodyti, kad 
baudžiavos laikais mužikui buvo daug geriau gyventi negu bau- 
džiavą panaikinus. Panašiai šiandien visokie Wallace ir Maddox 
bando įtikinti, kaip viskas gera gražu buvo Pietuose, ko! nepasi- 
rodė Kingas ir kiti kovotojai už pilietines laisves. Jaunasis klierikas 
Tumas garbingajam hierarchui atsikirto: „Galbūt vis dėlto nei 
aš, nei mano tėvai, nei mano dėdė nebenorėtume, kad tie laikai 
sugrįžtų?“ Tai buvo iš esmės atsakymas kairiojo, kuris žiūri į ateitį, 
o ne praeitį. 

? Simo Kudirkos atvejis aiškiai rodo, kas atsitinka net su kariniais daliniais, kai juose 
įsiviešpatauja prisitaikėliška dvasia. Tai yra tokia gėda, kurios ilgai nepavyks 


nusiplauti. Ką prieš tai reiškia papūgiškas šnekėjimas apie laisvuosius Vakarus ir 
demokratiją? 


Toks kairysis Taumas buvo ir kunigu tapęs, ir pradėjęs leisti Tėvy- 
nės sargą, kurį Mykolas R6meris visiškai teisingai pavadino kairiųjų 
katalikų žurnalu. Vaižgantas kairysis buvo dėl to, kad jis kovojo 
su tuolaikine katalikų Bažnyčios hierarchija, su jos prolenkiška 
įtaka, su jos abejingumu ir net priešiškumu tautiniam judėjimui. 
1905 m. jis rašė savo konfratrui Aleksandrui Dambrauskui-Jakštui: 


...vergai esame kits kito: kamendoriai klebonų, klebonai džiakonų, džiako- 
nai kanauninkų, pralotai vyskupo. Aš baigiu trokšti šitoje garbingoje 
atmosferoje.“ 


Dar ilgai reikės trokšti vaižgantiško tipo katalikiškai kairei toje 
„garbingoje“ atmosferoje, mažne iki Jono XXII laikų. O Ameri:- 
koje dar ir šiandien daug kas joje tebetrokšta. 


V 

Tai toli gražu nereiškė, kad Tumo-Vaižganto kritikos kairė 
išvengė. Nemėgo Vaižgantas pozicijos, nemėgo pozos ir mados. 
Kai gyvenimas pakrypdavo per daug į vieną pusę, kai kas nors 
pasidarydavo per daug populiaru, jis kažkaip, gal nesąmoningai, 
nusigręždavo į kitą pusę. Gal tik vieną kartą, pačioje Lietuvos 
nepriklausomybės pradžioje, jam grėsė pavojus tapti pozicijos 
žmogumi. Jis tada buvo kviečiamas į beveik visų organizacijų 
komitetus, renkamas garbės nariu, vienu metu jis net sutiko, Vlado 
Putvinskio kviečiamas, būti oficialiu Šaulių sąjungos leidinio 
Trimitas redaktoriumi. Tada iš tikro atsirado Vaižganto kulto 
pavojus, tada kairioji rašytoja Gabrielė Petkevičaitė rašė: 
Mano nuomone, jaunuomenė dabar, Krėvės, Vaižganto raštais penima, visai 
idealizmo nustojo [...], turime karjeristų kartą. 


Tačiau Vaižganto atžvilgiu tai tebuvo reta išimtis. Šiaip jau iš 
prigimties jis buvo opozicininkas. Tarpais jis gana griežtai atsisuk- 
10 A. Merkelis, op. cit., p. 152. 
1 G. Petkevičaitė-Bitė, Laiškai, Vilnius, 1968, p. 228. Niekados nemaniau, kad kada 


nors V. Krėvė-Mickevičius būtų buvęs toks populiarus 17 kad jam būtų grėsę tapti 
establišmento žmogumi. 

davo prieš kairiuosius, kai tik tas kairumas pasidarydavo mada 
arba fetišu. Bene pirmą kartą jis pakėlė balsą prieš tai dar pačioje 
XIX-XX amžių sąvartoje, kai Lietuvoje kaip koks prerijų gaisras 
ėmė sklisti socializmo idėjos, kai, anot Maironio, net piemenys 
po kaimus ėmė šnekėti apie Marxą. Iš to paties šaltinio tada gimė 
ir „Lietuvos neprigulmystės“ idėja. Nors tuo metu nereali tai buvo 
idėja, bet demagogiškai labai patraukli, kurią dar visokio plauko 
socialistai bandė susieti su kova prieš Bažnyčią. Tada Tėvynės 
sarge Vaižgantas smarkiai išsibarė, laikydamas tą „neprigulmys- 
tės“ idėją tuščia svajone ir grasindamas jos šalininkams ir puoselė- 
tojams knyslę sumalti. 

Daug kas vėliau iš to bandė pasidaryti išvadą, kad Tumas- 
Vaižgantas buvo carinės valdžios pataikūnas ir prisitaikėlis. Tai 
nebuvo tiesa. Iš tikrųjų jis tada galvojo, kad reformų ir nekruvinos 
revoliucijos keliu buvo galima daugiau pasiekti negu madingais, 
bet nerealiais socialistiniais šūkiais. Priešingumų derinimas, o ne 
vieno priešingumo bandymas užmušti kitą priešingumą buvo 
Vaižganto gyvenimo filosofijos taisyklė. Kad šiuo atveju Vaižgan- 
tas taip pat nelabai klydo, netrukus įrodė tie patys socialistai, 
kurie jau 1907 m. Lietuvos „neprigulmystės“ reikalavimą išmetė 
iš savo partijos programos, o 1917 m. demonstratyviai pasitraukė 
iš Petrapilio seimo, kai šis priėmė rezoliuciją, aiškiai reikalaujančią 
Lietuvai nepriklausomybės. Ir tada Tumas-Vaižgantas ištarė labai 
reikšmingus žodžius: 

Aš greičiau kairysis, ne vidurinis; gal į socialistus linkęs, gal į komunistus; 
ar aš žinau [...], tačiau aš negaliu būti tųjų tarpe, kurie drįsta tokį didelį 
tautos darbą ardyti vien dėl to, kad tas darbas ne jų vaga kol kas eina.“ 


Iš Tumo pusės tai nebuvo pozicijos gynimas, ypač Petrapilyje. 
Priešingai, pozicija tada buvo kaip tik su ta revoliucine banga, 
kuri tuo metu, atrodė, tuojau užlies visą pasaulį. Vaižgantas galbūt 
nesąmoningai jautė, koks nuobodus būtų pasaulis, jeigu bent 
kokia idėja jame absoliučiai įsigalėtų. 


12 A, Merkelis, op. cit., p. 235. 

Kitą kartą, kada Vaižgantas išdrįso pakelti balsą prieš tai, kas 
buvo baisiai populiaru, priimant žemės reformos įstatymą. Rodos, 
tokiam liaudies vaikui, tokiam baudžiavos priešui ir tokiam anti- 
lenkininkui, koks buvo Vaižgantas, žemės reforma turėjo būti labai 
arti širdies. Ir staiga jis pasisako prieš ją. Kaip tokį paradoksą 
suprasti, kuo jį galima paaiškinti? Juk tada dėl žemės reformos 
varžėsi beveik visi, kiekvienas norėjo ją kaip galima greičiau ir 
kaip galima griežčiau įgyvendinti. Mykolo Krupavičiaus tipo 
krikščionys demokratai lenktyniavo su liaudininkais ir socialistais, 
kurie jau tada siūlė visiškai panaikinti žemės nuosavybę. Ir vis 
darbininkų, bežemių ir mažažemių labui, vis liaudies gerovei. 
Nieko nėra lengviau, kaip sujudinti mases plėšti svetimą turtą. 
Tada Tumas-Vaižgantas ir išėjo į kovą prieš tuos „fetišus“, kuriuos 
ant altoriaus „iškėlė Marxas, užkerėjo bolševikai ir dabar minias 
hipnotizuoja krikščionys demokratai“. Vaižgantas tada rašė: 
Kas tik ta liaudimi nesideda! Didžiumiečiai (suprask, bolševikai — V.T.), 
mažumiečiai, liaudininkai baltieji, buržujais šaukiamieji, krikščionys taip 
sau ir krikščionys demokratai, — visi, visi nė duonos kąsnelio nenuryja, 
nepasiklausę liaudies. 


Ir toliau ne be ironijos tas pats Vaižgantas: 


O jei ir nuryja ar automobiliu pavažinėja, tai gink Dieve, ne sau, tik vis tai 
M 14 
vienatinei meilužei (liaudžiai — V. T.) tarnaudami. 


Iš tikrųjų tada Krupavičius ir vežiojo Stulginskį automobiliu, no- 
rėdamas įtikinti pastarąjį, kad žemės reforma reikalinga. Sąjūdis dėl 
žemės reformos tada buvo truputį panašus į dabartinį sąjūdį Ameri- 
koje dėl pilietinių teisių. Kaip tada kiekvienas stengėsi įrodyti, kaip 
jis myli bežemį ir mažažemį, taip dabar kiekvienas stengiasi įtikin- 
ti, kaip labai jis myli negrą. Bet ar iš tikrųjų taip buvo ir taip yra? 

Kritikavo Vaižgantas žemės reformą ne todėl, kad jis būtų buvęs 
prieš liaudį, prieš darbininkus, bežemius ar mažažemius. Kritikavo 
jis dėl to, kad tame tematė tuščius žodžius, madą, fetišizmą. „Bus 


15 Vaižgantas, Raštai, t. 3, p. 235. 
14 Ibid., p. 32. 

laikas, kad Tautos pažanga (partija, kuriai tada Vaižgantas pri- 
klausė — V. T.) mokės ir galvą padėti už skriaudžiamųjų teises“, — 
rašė daugiau savo negu partijos vardu Vaižgantas. Deja, tas laikas 
neatėjo, o Tautos pažangos partija išvirto gana reakcinga tauti- 
ninkų partija, kuri buvo dažnai kurčia skriaudžiamųjų teisėms ir 
iš kurios Tumas-Vaižgantas pasitraukė anksčiau, negu ji suspėjo 
atsisėsti į valdžios balną." 

Kad ir to visuotinio susiliaudinimo atveju Vaižgantas daug 

neklydo, parodė visiškai netolima ateitis. Nepriklausomoje Lietu- 
voje tie visokie „raudonieji liaudininkai“ taip greitai suponėjo ir 
suburžuazėjo, kad dažnai nei akių, nei ausų nebedrįso parodyti 
tarp darbininkų arba kaime. Ir Tumas-Vaižgantas savo ir visų jų 
vardu rašė: 
Mes, inteligentai, vis smarkiau šaukdami apie nepaprastą, tiesiog savo 
demokratingumą, iš tikrųjų vis toliau randamės nuo to dievinamojo demo- 
so, tos mūsų liaudies, juodadarbių. [...] Socialistai taip pat suponėjo, kaip 
ir komunistų mandarinai komisarai.'“ 

Ir tai buvo šventa teisybė. Kažin, ar tie Vaižganto žodžiai netiktų 
ir dabar, vienai ir kitai tvoros pusei. 


VI 
Tie keletas faktų ir ypač tie atviri ir tiesūs žodžiai iš Vaižganto 
lūpų, man atrodo, nėra pakankamas pagrindas laikyti jį „mūsų 
klasiniu priešu“, kaip kalbėjo anuomet jo draugas Vincas Kap- 
sukas, arba „lietuvių buržuazijos ideologu“, kaip šiandien skelbia 
$ 17 | . M -“- „2 p + 
Jonas Zinkus ', juo labiau „buržuazijos aukštintoju, jos adora- 
toriumi, jos dainiumi“, kaip rašo Pragiedrulių įžangoje Antanas 
j 18 kd . * 2 . .- 
Venclova“ arba žmogumi, „pilančiu vandenį ant buržuazijos 
15 Keistoka, kai ką tik pasirodęs žurnalas Naujoji viltis įžanginiame straipsnyje cituoja 
Tumą-Vaižgantą. Nieko Vaižgantui nebūtų taip svetima kaip Naujosios vilties dvasia. 
16 Vaižgantas, Raštai, t. 4, p. 16. 
17 J. Zinkus, „Vaižgantas kunigas ir Vaižgantas žmogus“, Komunistas, 1969, nr. 9. 
Iš Apie tą patį Tumą-Vaižgantą tas pats A. Venclova visiškai kitaip rašė Švietimo 
darbe 1929 m., Vaižganto šešiasdešimtmečio proga. Nežinau, aš Venclovos 
nepažįstu, bet, spręsdamas iš Pulgio Andriušio prisiminimų, laikyčiau jį didesniu 
buržuazijos aukštintoju negu Vaižgantą. 

malūno“, kaip sako Domas Šniukas.'" Būdamas buržuazijos ideo- 
logu, Vaižgantas nebūtų taip labai smerkęs mūsų inteligentijos 
suburžuazėjimo ir suponėjimo. 

Visi tokie ir panašūs epitetai, segiojami šiandien Vaižgantui, 
galėtų būti pateisinami tik tuo atveju, jeigu klasinio priešo, buržua- 
zinio ideologo Ir reakcininko sąvokas taip išplėstume, kaip tai 
bandė padaryti Stalinas savo Trumpajame VKP(b) istorijos kurse. 
Bet tada kažin ar daugelis dabartinių rašytojų, intelektualų ir 
mokslininkų taip pat nebūtų paskelbti klasiniais priešais, buržua- 
ziniais ideologais arba reakcininkais. Žinia, kaip Leninas išbarė 
visus tuos, kurie Tolstojų norėjo įrikiuoti į klasinių priešų eiles. 
Manytume, kad lietuviškasis Leninas gerokai turėtų išbarti visus 
tuos, kurie norėtų Tumą-Vaižgantą įrikiuoti į klasinių priešų, 
buržuazinių ideologų, tuo labiau į reakcininkų eiles. Koks buržua- 
zinis ideologas būtų galėjęs pasisakyti prieš visų suburžuazėjimą 
ir suponėjimą, arba koks reakcininkas galėtų taip pulti klebonijas, 
prieš kurių puikumą kaimiečių lūšnos atrodžiusios kaip vištų 
užpakaliai, pašiurpę prieš vėją. Koks reakcininkas reikalautų, kad 
klebonijos būtų apstatytos „prieglaudomis našlaičiams, prieglau- 
domis palieguosiems beduoniems, liaudies namais, [...] amatų 
mokyklomis“. Vaižgantas buvo visiškai teisus sakydamas, kad 
tokiu atveju net bolševikas nedrįstų kunigo pavadinti buržujumi. 
Juo labiau tas bolševikas neturėtų laikyti paties Vaižganto buržua- 
zijos ideologu ar dainiumi. Tarp kita ko, Vaižgantas ir pats savęs 
nelaikė jokiu dainiumi. 

Kita vertus, koks vandens pylėjas ant reakcijos malūno galėtų 
taip aštriai kritikuoti savo bažnytinę hierarchiją, kaip tai pakar- 
totinai darė Vaižgantas. Tame pačiame Literatūros ir meno nume- 
ryje, kuriame tilpo anas visais atžvilgiais įdomus ir geras Domo 
Šniuko straipsnis, yra išspausdintas 1932 m. Vaižganto laiškas 
J. Lindei-Dobilui, vadinasi, rašytas vos metai prieš mirtį. Iš to 
laiško kalba greičiau koks nors Jonas XXIII, o ne reakcininkas. 
O galir Jonas XXIII buvo reakcininkas? Tada, žinoma, vėl reikėtų 


12 D. Šniukas, „Toks buvo Vaižgantas“, Literatūra ir menas, 1969, rugsėjo 20. 

grįžti prie anos baisiai plačios reakcininko, klasinio priešo ir 
buržuazinio ideologo sampratos. 

Tiesa, Vaižgantas tame pačiame laiške Lindei-Dobilui kritikavo 
naująsias literatūros sroves, trečiafrontininkus ir keturvėjininkus, 
ne dėl jų naujumo ar pažangumo, bet dėl to, kad, anot Vaižganto, 
jie kalbėjo daugiau iš mados, o ne iš širdies. Ir šiuo atveju Vaižgan- 
tas daug neklydo. Iš tikrųjų tuo metu buvo užėjęs savotiškas šišas 
kurti naujus sąjūdžius ir naujas sroves. Dažnai nerimtai, dažnai 
karščiuojantis. Atsakydamas į Naujosios romuvos anketą, Vaiž- 
gantas tada ištarė turbūt dažniausiai kartojamus žodžius: „Jei 
kas po savim pašlapina, tai dar ne srovė; srovė teka ir neša.“ 

Savo gana įžvalgioje Vaižganto charakteristikoje tas pats Domas 
Šniukas tarp kita ko sako, kad nebūtų prasmės svarstyti, kuo 
Vaižgantas būtų buvęs „socializmo sąlygomis“. Kodėl ne? Kiek- 
vienu atveju jis nuo jų nebūtų bėgęs, kaip jis nebėgo nuo Vinco 
Kapsuko vyriausybės 1919 metais. Vaižgantas visados buvo su 
savo tauta ir su savo liaudimi ir jis visados buvo Vaižgantas. Jis 
pasiliko Vaižgantu buržuazijos sąlygomis, jis pasiliktų Vaižgantu 
ir socializmo sąlygomis. Jis būtų toks pat kritiškas, toks pat 
pažangus, toks pat liaudiškas, toks pat kairysis. Kad socializmas 
galėtų tikti Vaižgantui, negali būti nė mažiausios abejonės. 

Bet ar socializmui tiktų Vaižgantas, tai jau kitas klausimas, į 
kurį atsakymas ne nuo Vaižganto priklausytų. Tai priklausytų 
nuo to, kaip pats socializmas būtų suprastas. Žinoma, jeigu 
socializmas būtų suprastas taip, kaip jį suprato siaurasis VKP(b) 
partijos kursas, Vaižgantui tokiame socializme nebūtų vietos. Bet 
socializmas, kuris ne tik nebijo, bet kuris dar ir skatina kritiką, 
Vaižgantui labai tiktų, nes jis visų pirma ir buvo gyvenimo ir 
visuomenės kritikas. Ypač Vaižgantui tiktų socializmas, kuris stovi 
už tiltų statymą tarp įvairių kultūrų 1r įvairių politinių, socialinių 
ir ekonominių sistemų. Socializmas tik turėtų žengti dar vieną 
žingsnį. Jis turėtų būti ir už skirtingų pasaulėžiūrų derinimą, nes 
to Iš jo reikalauja teisingai suprasta dialektika arba, jeigu norite, 


20 Vaižgantas, Raštai, t. 19, 1933, p. 93. 

egzistencinė gyvenimo samprata. Atominiame amžiuje berods 
kitaip ir būti negali. O kaip tokiam amžiui būtų reikalingas Juozas 
Tumas-Vaižgantas, tas idealusis priešingumų derintojas! 


Metmenys, 1971, t. 21, p. 78-96 

HILFERDINGAS IR 
TOLIMOS PARALELĖS 


I 


Istorikai ir sociologai dažnai naudojasi istorinėmis paralelėmis, 
nors savaime aiškus faktas, kad niekas istorijoje nesikartoja. Tokie 
filosofuojantys istorikai kaip Oswaldas Spengleris 17 Arnoldas 
Toynbee daugumą savo išvadų parėmė istorinėmis paralelėmis. 
Vietoje savaime aiškaus teiginio, kad niekas nesikartoja, jie atsi- 
remia į kitą taip pat gana akivaizdų teiginį, kad istorijos vyksme 
neįvyksta nieko naujo. 

Paprastai žmonės linkę galvoti, kad jų gyvenamasis momentas 
yra vienintelis, nuo kurio priklausys ateinančių šimtmečių ir net 
tūkstantmečių istorija. Žinia, kaip buvo kuriamas tūkstantmetis 
reichas. Vis dėlto kartais istorinis vyksmas tikrai daro smarkų 
posūkį arba paima visiškai naują kryptį. Bent tiek, kiek tai liečia 
vadinamąją Vakarų civilizaciją, galima išskirti tris tokius momen- 
tus: Kristaus gimimą, 1789 ir 1917 metų revoliucijas. Krikščio- 
nybė, atgręžusi žmogaus žvilgsnį nuo nuodėmingos praeities į 
viltingą ateitį, tikrai pakeitė istorijos kursą. Sunkiau būtų tą patį 
pasakyti apie anas dvi revoliucijas, nors revoliucininkai buvo giliai 
įsitikinę, kad su jų revoliucijų pasirodymu pasauliui atsivėrė 
naujoji era. Jeigu būtų gana sunku surasti paralelę tarp krikščio- 
nybės pasirodymo ir kokio nors kito istorinio momento, tai ne 
tik buvo labai daug panašumo tarp prancūzų ir rusų revoliucijų, 
bet ir tarp šių pastarųjų ir pirmosios užprotokoluotos revoliucijos 

žmonijos analuose senajame Egipte, kuri įvyko maždaug pusantro 
tūkstančio metų prieš mūsų erą. Taigi 2ibil novi sub sole". 
Šiame savo pranešime apie tolimąsias paraleles mes sustosime 
prie dviejų tokių paralelių, kurių atstumą išreikšime ne tiek laiko, 
kiek erdvės masteliu. Bandysime pravesti paralelę tarp to, kas 
dėjosi XIX a. viduryje Lietuvoje ir kas tuo pačiu metu vyko Šiaurės 
Amerikoje, ir abu šiuos įvykius sugretinti su tuo, kas vyksta 
Amerikoje šiandien. Studijuodami baudžiavos panaikinimą ir 
1863 m. sukilimą Lietuvoje, negalime nepastebėti tam tikro pana- 
šumo su tuo, kas vyksta šių dienų Amerikoje naikinant segregaciją 
ir deginant miestus*. Ypač įdomus šiuo atveju palyginimas, kaip 
reagavo į baudžiavos panaikinimą anų laikų vadovaujantis sluoks- 
nis Lietuvoje ir kaip reaguojame mes šiandien, kai iš buvusių 
ekonominių ir tautinių baudžiauninkų pasidarėme ekonominiais 
ir nacionalistiniais bajorais. Dabar už įstatymą ir tvarką galbūt 
karščiausiai pasisako kaip tik tie, kurių protėviai buvo už reformas 
ir revoliuciją. Taigi, anot Maironio, „mainos rūbas margo svieto“. 
Nors apie 1863 m. sukilimą turime baisiai gausios literatūros, 
kuri ypač pasipylė ryšium su šimtmetine šio sukilimo sukaktimi, 
ligi šiol lieka labai neaiškus klausimas, kodėl būtent buvusiems 
Lietuvos baudžiauninkams reikėjo taip gausiai įsijungti į šį sukili- 
mą. Juk pats caras ryžosi naikinti baudžiavą: reikėjo tik trupučio 
kantrybės ir viskas savaime būtų išsisprendę. Tiesa, caras kol kas 
tesiūlė laisvę be žemės, bet atgavus laisvę žemė pati būtų nukritus: 
į baudžiauninkų sterblę. Sunku būtų patikėti sukilimo priešininkų 
tvirtinimu, kad valstiečius į fanatizmą pastūmėjęs prolenkiškas 
vadovaujantis sluoksnis — ponai ir kunigai. Dar sunkiau būtų pati- 
kėti sukilimo entuziastų teiginiu, kad tuo metu revoliucinės idėjos 
buvo taip smarkiai paplitusios liaudyje, kad ji su nekantrumu 
laukusi menkiausios kibirkštėlės sukilti. Tai paprasčiausia netiesa. 
Turbūt taip pat būtų nelengva išaiškinti, kodėl dalis Amerikos 
negrų griebėsi revoliucinės taktikos kaip tik tuo metu, kai Aukš- 


! Nieko naujo šioje žemėje (lot.). 
“ Turima galvoje Amerikos juodųjų judėjimas. 

čiausiasis teismas ir žymi visuomenės dalis pasisakė už lygias teises 
ir galimybes. Iš to būtų galima daryti išvadą, kad revoliucija 
dažniausiai įvyksta ne tada, kai reikalas didžiausias, bet kaip tik 
tada, kai ir be revoliucijos atsiranda galimybės atitaisyti senas 
skriaudas ir pravesti reikalingas reformas. Revoliucija paprastai 
yra nukreipta ne prieš senąjį režimą, kurį neva ji turėtų nuversti, 
bet prieš reformas, kurias skatina pats gyvenimas. Revoliucija 
yra priešingybė reformoms. 1789 m. revoliucija sužlugdė Liudvi- 
ko XVI pradėtas reformas ir atnešė terorą, Napoleono diktatūrą 
ir restauraciją, taigi lyg pasuko istorijos ratą atgal. Ar ne tokiu 
atžagariniu keliu pasuko ir 1917 m. Rusija? Truputį ciniškai nusi- 
teikęs istorikas galėtų aiškinti, kad ir 1863 m. sukilimas buvo 
sukeltas siekiant sutrukdyti Aleksandro II pradėtąsias reformas. 

Apetitas ateina bevalgant, - sako prancūzų priežodis. Laimėji- 
mai, kuriuos neša reformos, žadina revoliucininkų apetitus. Jeigu 
galima laimėti truputį, kodėl nepabandyti laimėti viską. Prancū- 
zijos trečiajam luomui nepakako trečiosios dalies, jis tuojau pasi- 
skelbė esąs visa tauta ir nuėjo revoliucijos keliu. Kostas Kalinaus- 
kas teisingai rašė savo Mužikiškoje tiesoje, kad „žmogaus tokia 
jau prigimtis: arba jis nieko neišmano ir nieko nenori, arba sužino- 
jęs nori gauti viską, kas jam priklauso“. O gal ir truputį daugiau, 
negu jam priklauso. Kituose Mužikiškos tiesos numeriuose jis jau 
skelbė, kad „mužikiška laisvė — tai tas pats kaip kilpa ant kaklo 
visiems tiems, kurie plėšia ir engia žmones“. Arba „kai mužikas 
įsismagins, visame plačiajame pasaulyje kraujas pasipils“. Ir tai 
jis rašė jau po to, kai caras paskelbė baudžiavos panaikinimo 
manifestą. Panašiai kalba apie „baltųjų kiaulių“ kraują kai kurie 
revoliucininkai ir šiandien. 

Kita vertus, vadovaujantieji sluoksniai, arba establišmentas, 
kartais per daug greitai išsigąsta to, kas dažnai tėra tik silpni 
požeminiai dūžiai, kurie neva turėtų reikšti visuotinį žemės drebė- 
jimą. Tada, XIX a. viduryje, net galingasis caras išsigando ir ėmė 
gąsdinti dvarininkus siūlydamas daryti reformą iš viršaus, nelau- 
kiant, kol ji prasidės iš apačios. Panašiai perdeda kai kas ir 

šiandien, lygindamas dabartinę revoliucinę situaciją Amerikoje 
su 1916-1917 m. revoliucine situacija Rusijoje. Tokia paralelė 
tereiškia tiek, kiek ir kiekviena kita istorinė paralelė. Revoliucija 
nenukrenta ant žemės kaip prinokęs obuolys. Vien tik žinojimas, 
kad praeityje panašiomis sąlygomis revoliucija įvyko, beveik 
garantuoja, kad dabar tomis pačiomis sąlygomis revoliucija ne- 
įvyks. Tai turbūt vienas iš pagrindinių istorinės dialektikos dėsnių. 
Tai taip pat šiek tiek pakelia istorinio pažinimo vertę ir įprasmina 
pačią istoriją. 


H 

Net ir pati konservatyviausia visuomenė keičiasi. Lietuvos 
visuomenė ligi XIX a. vidurio buvo labai konservatyvi visuomenė. 
Senojoje Lenkijos-Lietuvos Respublikoje per porą šimtų metų ne 
tik nebuvo jokio perversmo, jokios revoliucijos, bet nebuvo įgy- 
vendinta jokia reikšmingesnė reforma. Tik į Respublikos pabaigą 
susirūpinta reformomis, kurios sukėlė didelę opoziciją iš vidaus 
ir intervenciją iš šono, ir Respublika nelabai garbingai užbaigė 
savo dienas. Beveik visa buvusios Lietuvos Didžiosios Kunigaikš- 
tystės teritorija atiteko carinei Rusijai. Pergyvenusi stambesnius 
pasikeitimus XVIII ir XIX amžių sandūroje, Rusija taip pat sustin- 
go savo konservatizme, ypač kiek tai lietė krašto administraciją, 
ekonominį tr socialinį gyvenimą. Sunkiai sekasi tiems politikuo- 
jantiems istorikams, kurie norėtų įrodyti, kad bent ekonominiu 
atžvilgiu Lietuvos įjungimas į Rusiją buvo pažymėtas pažangos 
ženklu. 

Lietuvos vadovaujančiam sluoksniui tokia administracija buvo 
gana patogi, ypač kol ji mažai tesikišo į vietinę savivaldą ilgą 
laiką palikdama senąją Lietuvos teismų ir seimelių sistemą ir kol 
netrukdė savosios, taigi lenkiškosios, kultūros klestėjimui. Iš 
tikrųjų Vilniaus imperatoriškojo universiteto gyvavimo metu net 
Varšuva ir Krokuva galėjo pasimokyti kultūros iš Lietuvos sosti- 
nės. Ir mokėsi. Lenkų literatūrai ir mokslui Vilnius tuo metu davė 
daugiau negu Varšuva ar Krokuva. 

Gal dėl to ir politinės laisvės ir nepriklausomybės netekimas 
nebuvo taip skaudžiai išgyventas, kaip daug kas vėliau bandė 
įsivaizduoti. Nepaisant be galo gyvos politinių emigrantų veiklos, 
ypač po 1831 m. sukilimo, kraštas buvo tam gana abejingas. 
Lenkų istorikas Dovydas Fainhauzas, nuodugniai ištyrinėjęs to 
meto revoliucinį sąjūdį Lietuvoje ir Gudijoje, sako, kad jeigu koks 
emigrantų emisaras tada būtų bandęs įpiršti sukilimo idėją, lietuvis 
valstietis būtų jam atsakęs: „Czyš ty, panozcku, zdurnial?“ (Ar 
tu, ponaiti, sukvailiojai?)“. Žinia, kad dar ir XIX-XX amžių 
sandūroje J. Tumas-Vaižgantas kalbėjo apie iki kaulų smegenų 
konservatyvią Lietuvos visuomenę. 

O tačiau tam tikri požeminiai dūžiai buvo jaučiami ir toje 
visuomenėje. Jie buvo jaučiami ir Vilniaus universitete, ir Kražių 
mokykloje, juos jautė ir Motiejus Valančius, kalbėdamas apie 
visokias „volteriškas bliuznerstvas“, juos juto ir Lietuvos admi- 
nistracija, ir pats caras Nikalojus I atsisveikindamas su naujai 
paskirtu Žemaičių vyskupu M. Valančiumi. Socialinės revoliucijos 
tdėja į Lietuvą atėjo pirma negu tautinės revoliucijos 1dėja. Tadas 
Blinda savo veiklą pradėjo pirma negu Jonas Basanavičius, nors 
kai kas jau tada, kaip kai kas ir šiandien, bando abi šias revoliu- 
cijas susieti priežastingumo ryšiu. Vienas tokių buvo Vilniaus 
universiteto istorikas Joachimas Lelevelis, kuris be socialinės 
revoliucijos neįsivaizdavo atgimstančios Lenkijos. Vienas tokių 
buvo ir rusų akademikas Aleksandras Hilderfingas, kuris siekė 
naujai kylančią lietuvių jėgą nukreipti tautine linkme ir tuo būdu 
įvaryti kylį tarp jos ir vadovaujančio Lietuvos sluoksnio. 

Iš tikrųjų ano meto Lietuvoje labai mažai kas galvojo tokiomis 
kategorijomis, ypač užguitų ir engiamų baudžiauninkų sluoks- 
niuose. Nepaisydami kai kurių istorikų (J. Žiugždos, V. Sruo- 
gienės) priešingos nuomonės, drįstame tvirtinti, kad tautinės 
Lietuvos idėja tuo metu dar nebuvo subrendusi. To pavojaus dar 
nejautė ir vadovaujantieji Lietuvos sluoksniai, kurių filosofija, 


2 D. Fainhauz, Rucb konspiracyjny ma Liiwie i Biatorusi 1846-1848, Warszawa, 
1965, p. 153. 

bent ligi 1863 m. sukilimo, buvo unijinė arba bendro likimo su 
Lenkija filosofija. Tą liudijo, tarp kita ko, labai pagyvėjusios 
demonstracijos bažnyčiose ir kitur kartu su artėjančia Liublino 
unijos sukaktimi. Nors vyskupo M. Valančiaus liudijimu, Lenkijos 
himną giedant liaudis eidavusi lauk iš bažnyčių, tačiau būtų 
netikslu aiškinti, kad toji liaudis jau tada turėjusi savo politiškai 
tautinį idealą. 

Toji liaudis tada siekė tik dviejų dalykų: žemės ir laisvės. Karš- 
tesnieji revoliucininkai kaip Kostas Kalinauskas galvojo, kad 
nereikia laukti, kol toji žemė ir toji laisvė ateis iš valdžios malonės, 
kad jas reikia pasiimti patiems savo rankomis. Toks galvojimas, 
matyt, buvo nesvetimas ir kai kuriems kunigams, nes tas pats 
Valančius savo 1859 m. aplinkraštyje įspėjo juos „pamoksluose 
vengti išsitarimų, keliančių nesutikimą“ ir siūlė 
Evangelijos dvasioje raginti prie kantrybės, paklusnumo, priderančios 


pagarbos ir meilės savo ponų, tuo labiau jog šio krašto ponai pirmieji 
(V *- . . - , „- - "2 - . . * + 3 
išreiškė norą pagerinti savo valstiečių būvį ir toje pakraipoje darbuojasi. 


Deja, tokiais atvejais tos kantrybės dažniausiai ir pritrūksta. 
Siūlomos reformos buvo aiškinamos ne kaip vadovaujančio sluoks- 
nio geros valios, bet kaip jo silpnumo ženklas. Užtat reikia tik 
truputį daugiau jį paspausti, ir laimėjimas bus didesnis negu re- 
formų pažadai. Tai pirmas žingsnis į revoliuciją. Tokios revoliu- 
cinės nuotaikos ryšium su baudžiavos panaikinimu sklido ir 
Lietuvoje. Jos daug kur kėlė baimę ne dėl to, kad daug kas būtų 
priešinęsis valstiečių išlaisvinimui, bet todėl, kad daug kas rūpt- 
nosi, ar baudžiauninkai ta laisve mokės pasinaudoti. Štai viena 
dvarininkė iš Minsko gubernijos rašė: 


Mano nuomone, mūsų liaudis tokia tamsi ir taip mažai religinga, kad duoti 
jai laisvę būtų tas pats, kaip paleisti tigrą iš narvo. Šiandien dar šiaip taip, 
nes tą liaudį varžo baimė, bet, gink Dieve, panaikink tuos varžtus, tai iš 
tikrųjų būsi priverstas gyventi kaip tarp Žvėrių. 


3 A. Alekna, Žemaičių vyskupas Motiejus Valančius, Klaipėda, 1922, p. 128. Valančius 
buvo teisus pirmenybę šiuo atveju atiduodamas Lietuvos ponams. 

Pabaigoje toji rūpestingoji ponia pridūrė, kad ir tų pačių išlais- 
vintų baudžiauninkų gyvenimas pasidarytų baisiai apverktinas.“ 
Nebūtų galima pasakyti, kad tas rūpestis ir toji baimė būtų 
buvę visiškai be pagrindo. Kiekviena reforma, ypač taip smarkiai 
pavėluota, kaip valstiečių išlaisvinimas ir baudžiavos panaiki- 
nimas, yra susijusi su gilesnėmis socialinėmis, ekonominėmis ir 
net moralinėmis permainomis. Tapti laisvam ir savarankiškam 
nėra jau toks lengvas uždavinys, kurį kiekvienas automatiškai 
sugeba išspręsti. Be to, nereikėtų išleisti iš akių ir kito dalyko, 
kuris dažnai pamirštamas. Socialinės ir ekonominės reformos nėra 
chirurginė operacija: skaudulį pašalinai, ir organizmas vėl sugrįžta 
Į savo seną normą. Aišku, baudžiava Lietuvoje, kaip ir segregacija 
Amerikoje, buvo tokie skauduliai. Bet jų chirurgo skalpeliu negali- 
ma pašalinti. Visuomenės gyvenime nėra nei absoliučiai gerų, nei 
absoliučiai blogų dalykų. Bandymas vieną ar kitą dalyką abso- 
liučiai pasmerkti arba absoliučiai išaukštinti tėra paprastų papras- 
čiausia demagogija. O bandymas visuomenę operuoti dažnai 
sužaloja visą socialinį organizmą. Liūdnos 1789 ir ypač 1917 m. 
revoliucijų pasekmės ir atsirado kaip tik dėl to, kad feodalinę 
sistemą pirmuoju atveju ir kapitalistinę - antruoju norėta paversti 
absoliučiu blogiu, kurį neva reikėjo visiškai sunaikinti. Šiandien 
būtų juokinga ginti baudžiavas (nors daug kam desegregacija yra 
paties velnio išmislas). Tačiau istoriškai būtų visiškai neteisinga 
vienur 1r kitur vien tik bloga tematyti. Sistemos, kuriose žmonės 
galėjo gyventi ir gyveno šimtmečius, negali būti absoliučiai blogos. 
Tarp Lietuvos istorijos instituto paskelbtų XIX a. pirmosios pu- 
sės istorinių šaltinių randame ir dvarininko Rėmerio instrukcijų 
dvarų administratoriams ištraukas. Jeigu jau law and order (įstaty- 
mas ir tvarka) laikyti gerovės masteliu, tai idealesnės tvarkos 
negalima ir įsivaizduoti, Pagal tą instrukciją ekonomai, vaitai, 
teisėjai privalo žinoti, kaip kiekvienas ūkininkas savo namuose 
* D. Fainhauz, op. cit., p. 42. Jau į XIX a. pabaigą Kauno kunigų seminarijos 
profesorius E. Barauskis bandė įtikinti klieriką J. Tumą, kad baudžiavą panaikinus 


valstiečiams pasidarė blogiau gyventi. Žr. A. Merkelis, J. Tumas-Vaižtantas, Kaunas, 
1934, p. 34. 


tvarkosi, ar yra santaika ir vienybė, ar šeimyna klauso šeimininko, 
ar vaikai gerbia tėvus, negirtuokliauja ir netinginiauja darbo 
dienomis, ar namuose viešpatauja pamaldumas, kuklumas ir 
susilaikymas nuo nusižengimų. Rūpinasi taip pat, kad trobos būtų 
tvarkingos, stogai nekiauri, kad užtektų sėklos ir duonos ir t.t., 
ir t.t. Rykštinės baudos numatytos už tėvų įžeidimą, girtuok- 
liavimą, svetimoterystę. Iliustracijai štai pora to unikalaus law 
and order dokumento paragrafų: 


5. Kiekvienas ekonomas turi anksti keltis vasarą su diena, žiemą su gaidžiais, 
turi sukelti namų šeimyną ir žiūrėti, kad karvės būtų gerai išmelžtos, kad 
galvijai vasarą su rasa paėstų, kad žiemą peniūkšliai su gaidžiais būtų 
pašerti, kad mergos siūlus verptų, vyrai tinklus megztų, žodžiu, kad šeimyna 
nedykinėtų ir kiekvienas dirbtų paskirtą darbą. [...] 

21. Jeigu paaiškėtų, kad kurio nors ūkininko žmona gyvena nepadoriame 
santykyje su kitu, tą moterį kaime, kur ji gyvena, jei tik nėra nėščia, nubausti 
viešai, kad visos ištekėjusios moterys po 5 rykštes šertų, o jeigu mergaitė, — 
tai mergaitės baustų.? 

Manau, kad ne vienas „Įstatymo ir tvarkos“ šalininkas pasirašy- 
tų po panašiomis instrukcijomis, kurias išleido anas Rytų Lietuvos 
dvarininkas. Turime panašių liudijimų ir iš ano laiko Žemaitijos. 
Kun. Liudvikas Jucevičius toli gražu nebuvo baudžiavos šalinin- 
kas. Vienoje vietoje savo žemaitiškų prisiminimų jis rašė: 
Žemaičių liaudis yra tai retas pavyzdys |...] susikaupusių teigiamybių: ydų, 
kurių yra žemaičiuose, paprastajai liaudžiai prikišti negalima, jas turi šlėktos 
ir dvarininkai. 

Kalbėdamas apie tos liaudies santykius su ponais, kun. Juce- 
vičius rašė: 

Žemaičių kiemonis yra prisirišęs prie savo pono ir myli jį ne kaip valdytoją, 
bet kaip tėvą, apvaizdos jam skirtą. Vagystės nusikaltimų čia be galo reta, 
žmogžudysčių - nė negirdėti.“ 

Gal ir per daug romantiškai gražiai jis piešė Žemaitijos kai- 
miečių gyvenimo paveikslą, tačiau vargu jį būtų galima apkaltinti 


S Lietuvos TSR istorijos šaltiniai, t. 1, Vilnius, 1955, p. 368, 371. 
6 L. Jucevičius, Raštai, Vilnius, 1959, p. 444. 

pataikavimu dvarininkams ir šlėktai. Kaip lygiai negalima kaltinti 
Dedes Tomo lūšnelės autoriaus negrų vergijos palaikymu Ame- 
rikoje. 

Valdžios iš Dievo malonės idėja turbūt tokia pat sena, kaip ir 
pati žmonių bendruomenė. Negalima įsivaizduoti visuomenės, 
kurioje nebūtų valdančiojo sluoksnio. Utopiška būtų svajonė apie 
visuomenę be valdančiojo sluoksnio, kaip lygiai utopiška neklasinė 
ir neluominė visuomenė. Klausimas tik, kas tą valdantį sluoksnį 
turi sudaryti. Tarpais ateina laikas keisti vieną vadovaujantį 
sluoksnį kitu. Toks laikas, atrodo, buvo XIX a. viduryje Lietuvoje. 
Socialinės 17 ekonominės reformos ir revoliucinis sąjūdis pabudino 
iš ilgo miego lietuvį valstietį-ūkininką. Pirmiausia jis ryžosi imti į 
savo rankas ekonominių ir socialinių problemų sprendimą. Bet 
kad iš jo išaugtų naujas vadovaujantis sluoksnis, reikėjo jo tautinio 
sąmoningumo. Tas ateis tik vėliau. Įdomu, kad šiuo atžvilgiu jis 
susilaukė netikėtos pagalbos iš beveik visiškai nesitikėto ir nelauk- 
to šaltinio. 


Hi 


Akademikas Aleksandras Hilferdingas (1831-1872) nebuvo 
pirmasis rusų mokslininkas, susidomėjęs lietuvių tauta. Gerokai 
anksčiau grafas Nikolajus Rumiancevas ir Vilniaus universiteto 
profesorius Ivanas Loboika (1786-1861) patys domėjosi ir kitus 
ragino domėtis Lietuvos praeitimi, lietuvių kalba ir kultūra. Šis 
pastarasis net kėlė reikalą leisti lietuvių kalba žurnalą. Nemaža 
nuopelnų lituanistikos tyrinėjimams turėjo ir Piotras Kepenas 
(1793-1864). Tačiau Hilferdingas buvo bene pirmasis rusų inte- 
lektualas, susidomėjęs ir politiniu lietuvių tautos likimu. Tai jis 
darė ne kokio sentimentalaus romantizmo pagautas. Hilferdingui, 
savo jaunystę praleidusiam Varšuvoje, ypač opus buvo lenkiškas 
klausimas. 1863 m. sukilimas tą klausimą pastatė tiesiog ant 
briaunos. Nuo jo sprendimo iš dalies priklausė Rusijos imperijos 
likimas. Blaivesnieji ano meto rusų intelektualai, tarp jų ir Rilfer- 
dingas, suprato, kad jėga vargu pasiseks rusų-lenkų konfliktą 

išspręsti. Net ir kraštutiniai nacionalistai netikėjo rusiškojo pansla- 
vizmo sprendimu, ypač kiek tai lietė lenkų tautą, kuri, beje, tuo 
metu buvo padalyta į prūsiškąją, austriškąją ir rusiškąją Lenkiją. 
Hilferdingas, kaip ir daugelis kitų rusų intelektualų, nebuvo 
priešingas Lenkijos savarankiškumui. Jis tik bijojo, kad Lenkija 
nepakliūtų į Prūsijos ar Austrijos įtakos sferą. 

Tačiau Hilferdingas visiškai nenorėjo sutikti su Lenkijos preten- 
Zijomis į visą buvusią Lietuvos Didžiąją Kunigaikštiją. Lenkijos 
iredentizmo patenkinimas reikštų ne tik atsisakymą nuo Lietuvos, 
bet ir nuo didelės dalies Gudijos ir Ukrainos. Be abejo, tada jau 
nebuvo sunku įrodyti, kad nei ukrainiečiai, nei gudai nebuvo 
lenkai. Sunkiau buvo su lietuviais, kuriuos su Lenkija siejo kone 
penkių šimtmečių unija tr labai stiprus lenkiškos kultūros ir kalbos 
prasiveržimas net ligi tolimiausių Žemaitijos užkampių. Įdomu, 
kad kai kurie Varšuvos ir emigracijos lenkai Lietuvą, kaip ir 
Ukrainą, laikė lyg savo kolonija ww bandė pravesti paralelę tarp 
Lenkijos ir Didžiosios Britanijos. XIX a. viduryje slaptai platina- 
mame lenkų veiklos katekizme buvo išdirbta taktika, kaip tas 
„kolonijas“ išlaikyti, tarp kita ko skatinant įsigyti dvarus, žadi- 
nant rusų-vokiečių antagonizmą ir puoselėjant užmaskuotą len- 
kų-rusų bendradarbiavimą.“ 

Ligi XIX a. vidurio, teisingiau sakant, ligi pat Muravjovo 
gadynės, nei Petrapilio vadovaujantieji sluoksniai, nei ypač daž- 
niausiai gana buka rusiškoji Lietuvos administracija neturėjo 
aiškios politikos Lenkijos klausimu. Toji administracija gana inty- 
miai broliavosi su vadovaujančiu Lietuvos sluoksniu ir nekririškai 
priėmė prolenkišką jo filosofiją. Tik revoliucinio sąjūdžio sustip- 
rėjimas XIX a. viduryje ir ypač 1863 m. sukilimas smarkiau supurtė 
Rusijos vadovaujančius sluoksnius ir carinę administraciją Lietu- 
voje. Generalgubernatoriaus Muravjovo pagrindinis uždavinys ir 
buvo visomis galimomis priemonėmis išlaikyti Lietuvą ir kitas 
vakarines sritis Rusijos imperijoje. Ir tą savo uždavinį jis negailes- 


" Zr. C6ophuk cmameli DA3GACHAKOUUX ROAbCKOC DEAO NO OMHOwWeKUumo K JanaduoU 
Poccuu, 1-as leid., Burna, 1885, p. 216-220. 

tingai vykdė žiauriai numalšindamas sukilimą ir suduodamas 
beveik mirtiną smūgį prolenkiškoms tendencijoms Lietuvoje. 

Tačiau ir brutaliausia okupacija negali visiškai nesiskaityti su 
okupuoto krašto gyventojais. Užtat ir Muravjovas bandė pa- 
taikauti kai kuriems antstolių sluoksniams tiek organizuodamas 
kaimų sargybas, tiek pritardamas geresnėms baudžiavos panai- 
kinimo sąlygoms Lietuvoje. Kaip jis prasitarė baigdamas savo 
misiją Lietuvoje, jo tikslas buvo „privesti prie skilimo“ taiką tarp 
baudžiauninkų ir vadovaujančio sluoksnio, ypač lenkiškos kilmės 
dvarininkų.“ Tačiau, atrodo, Muravjovas visiškai nesuprato poten- 
cialaus lietuvių tautinio atgimimo sąjūdžio vaidmens. Nesupraio 
to ir dauguma inteligentijos, ką jau kalbėti apie carinius biuro- 
kratus. Ne vienas ano meto rusų istorikas manė, kad vien pašalinus 
lenkų ir katalikų įtaką Lietuvoje šis kraštas tikrai taps rusiškų 
kraštu. Jų nuomone, visa istorinė Lietuva nuo pat XIII a. buvusi 
rusiška valstybė. Tuo metu imta vartoti ir lietuvių-rusų valstybės 
samprata, kurios neatsisakė net ir tokie objektyvūs rusų istorikai 
kaip Antonovičius, Liubavskis ir Lappo. 

Beveik vienintelė išimtis čia buvo mūsų minėtas akademikas 
Hilferdingas, generalgubernatoriaus Muravjovo patarėjas lenkų 
klausimu, žinomas slavisras ir tautotyrininkas. Jis tuo metu parašė 
porą trejetą labai įdomių straipsnių. Tai, kaip atrodo, buvo ne- 
daug, bet kai kurios pionieriškos idėjos, išreikštos tuose straips- 
niuose, verčia jais susidomėti, ypač kai paties Hilferdingo vaidmuo 
dažnai gana klaidingai nušviečiamas. Vienoje tų studijų jis stengėsi 
atsakyti į dabar, rodos, taip naiviai skambantį klausimą, kas yra 
lietuvių ir žemaičių giminė. Hilferdingas čia sąmoningai pavar- 
tojo žodį pliemia, ne narod, tuo pabrėždamas, kad jam rūpi 
etnografinė, o ne istorinė lietuvių tautos samprata. Istorinė Lietuva 
buvo pažįstama ne tik nuo Jaroslavo laikų, kai jie neva mokėję 
jai duoklę „šluočiukėmis ir karnomis“, bet ypač nuo tada, kai 
beveik visa Kijevo valstybė buvo inkorporuota į Lietuvos Didžiąją 
Kunigaikštiją. 

Š H. Mošcicki, Pod berlem cardw, Warszawa,1924, p. 186. 

Hilferdingo nuomone, rusai turėtų domėtis lietuviais ir dabar, 
nes jie gyvena ne kažkur už kalnų ar tundrose, bet prie paties 
didžiojo kelio į Vakarų Europą ir prie svarbiausių jūrų kelių. 
Lietuviams esą nėra kito pasirinkimo: arba su rusais, arba su 
lenkais. Kaip žinia, panašią dilemą tuo metu kėlė ir kunigas 
Antanas Mackevičius. Tada tai nebuvo žingsnis į kapituliaciją. 
Nepriklausomybės prasme toji alternatyva buvo žingsnis į priekį, 
nes tuo buvo pripažįstama, kad vietoj vienos vienintelės galimy- 
bės - bendro žygio su Lenkija — dabar atsirado ir antroji galimy- 
bė —- koegzistencija su Rusija. O pasirinkimo galimybė yra jau 
gerokas žingsnis į laisvę ir nepriklausomybę, nes tai tarp kita ko 
implikuoja ir konflikto galimybę tarp dviejų konkurentų. O dviem 
besipešant kartais laimi trečias. Kad Hilferdingui nekilo mintis, 
jog lietuviai sugebėtų gyventi nepriklausomi nuo Rusijos ar Len- 
kijos, per daug stebėtis netenka, nes tokia mintis tada dar nekilo 
ir patiems lietuviams. Tiesa, Kostas Kalinauskas savo Mužikiškoje 
tiesoje lygiai keikė ir maskolius, ir lenkų ponus, bet jam labiau 
rūpėjo socialinės, o ne tautinės problemos. 

Tačiau šią savo studiją rašydamas Hilferdingas neturėjo tikslo 
įrodyti, kodėl lietuviams būtų naudinga eiti išvien su rusais. Jam 
ypač svarbu buvo parodyti, kodėl rusams nevalia visiškai ignoruoti 
tos lietuvių ir žemaičių giminės. Kad ligi šiol taip buvo, Hi!- 
ferdingas daug neklydo. Paminėjęs Stanislovo Mikuckio ir Jono 
Juškos straipsnelius, jis ne be ironijos rašė, kad rusai daugiau 
domisi samojedais ir buriatais negu lietuviais. Jis pastebėjo kaž- 
kokį nesuprantamą rusų linkimą į Rytus ir Vakarų baimę. Tai 
nelabai slavofiliška mintis. Hilferdingo nuomone, negalima igno- 
ruoti lietuvių, nes 


„..Hietuvių giminė teikia tiek įdomaus ir svarbaus daugeliui mokslo šakų, 
kad abejingumo jai nebūtų galima atleisti jau vien dėl grynai teorinių 
sumetimų. [...] Mokslo interesas, - sako jis toliau, - čia visiškai sutampa 
su visuomeniniu ir politiniu interesu. 
| 4 
Ir tuojau pat Hilferdingas pasileidžia į vertinimą lietuvių kalbos, 
kuri daugiau atliepianti prokalbę negu Homero kalba, ir jos 

puoselėjimą, siūlo įvesti ją į visas valdžios mokyklas Vilniaus, 
Kauno ir Augustavo gubernijose, o lietuvių kalbos katedras ati- 
daryti Maskvos, Petrapilio ir Kijevo universitetuose. Oficialyjį 
žurnalą Vilenskij viestnik siūlo leisti ne rusų ir lenkų, bet rusų ir 
lietuvių kalbomis. 

Štai, — rašo jis toliau, - viena geriausių priemonių lietuvių tautai suartėti 
su rusiškuoju gyvenimu, užmegzti su Rusija socialinius ir moralinius 
santykius. 


Dabar jis jau drąsiai kalbėjo apie lietuvių tautą, ne giminę, 
nes, turėdama savo mokyklas, savo kultūrą, savo inteligentiją ir 
eventualiai savo vadovaujančius sluoksnius, giminė tampa tauta. 
O Hilferdingo nuomone, giminė, kuri turi savo Donelaitį, kaip 
„aukščiausios rūšies meno kūrėją“, ir savo daumantus, kęstučius, 
algirdus, vytautus ir gediminus, prieš kuriuos drebėję rusų pul- 
kai, gali būti verta tautos vardo. | 

Hilferdingas atmetė lenkų teigimą, esą lietuvių kalba dar ne- 
buvusi pakankamai apdorota. Hilferdingas manė, kad lietuviai 
privalo šviestis, neverčiami tapti lenkais, kad jie privalo ugdyti 
savo tautinę sąmonę ir išsivaduoti iš lenkų ponų įtakos ne tik 
kultūriškai, bet 17 ekonomiškai. Lietuviškojo separatizmo Hil- 
ferdingas nebijojo, nes separatizmas Lietuvoje, jo nuomone, te- 
buvo susijęs su lenkiškųjų tendencijų įsiviešpatavimu. Esą tik 
lietuviškojo elemento ugdymu ir galima kovoti su tuo separatizmu 
Lietuvoje. Be abejo, Hilferdingas čia klydo. Nepraeis nė dvidešimt 
metų, ir lietuviškasis separatizmas bus jau įvykęs faktas. 

Hilferdingas taip pat atmetė kai kieno tuomet siūlomą idėją 
Kauno guberniją įjungti į vadinamą „ostzėjišką“ sritį (Latviją ir 
Estiją), nes esą baudžiava Lietuvoje panaikinta palankesnėmis 
vokiečiams sąlygomis negu tenai. Be to, vadinamosiose Baltijos 
provincijose viešpataujanti kalba esanti vokiečių. Saugodamas 
lietuvius nuo lenkų įtakos, Hilferdingas nenorėjo nustumti jų į 
vokiečių glėbį.“ 

? A. Masdbepnaų, «<Heckonbko 3aMeuanKi o JlurosckoM h 2KMyjCKoM nneMeKKo, in 

C60phuK cPiameU pa3bACHAKIYŲUX NOABCKOe Deno..., 1-as leid., p. 106-127. 

Štai pagrindinės mintys, kurias dėstė akademikas Aleksandras 
Hilferdingas savo studijoje apie lietuvių ir žemaičių giminę. Tai 
buvo lyg atsišaukimas į rusų mokslininkus daugiau domėtis lie- 
tuvių kalba, tautosaka, literatūra, istorija ir kultūra apskritai. Joje 
galima užgirsti ir politinę gaidelę, nors dar labai silpną. Žadindamas 
tyrinėjamąjį susidomėjimą lietuvių tauta, Hilferdingas sakytum 
ieškojo naujo politinio partnerio Rusijos-Lietuvos santykiuose. 
Didžiausia kliūtis čia, Hilferdingo nuomone, buvusi baudžiava, kuri 
pastačiusi tuos santykius dans un cercle vicieux (į užburtą ratą) ir 
privertusi rusus bendrauti tik su lenkais. Koks gi bendravimas galėjo 
būti įmanomas su baudžiauninkais, kokiais dauguma lietuvių tuo 
metu ir buvo? Hilferdingas per mažai pažino Lietuvą, kad būtų 
galėjęs įžvelgti josios vadovaujančiame sluoksnyje tam tikrus revo- 
liucinius pasikeitimus, kurie pasireiškė jau nuo Vilniaus universiteto 
laikų. Greičiausia jis mažai buvo girdėjęs apie tokius žmones kaip 
Simonas Daukantas, Anupras Jacevičius, jonas Goštautas, Liud- 
vikas Jucevičius, net vyskupas Motiejus Valančius. Užtat jis taip 
pat nelabai suprato, kodėl tiek daug lietuvių 1863 m. kovojo, kaip 
jis sakė, „už lenkišką reikalą“. Kaltas dėl to buvo rusų nesidomė- 
jimas lietuvių tauta ir kalta dėl to buvo baudžiava. Tik baudžiavą 
panaikinus galėtų atsirasti tas lietuviškasis partneris, su kūriuo būtų 
galima ne tik bendrauti, bet ir bendradarbiauti. 

Tuos ir panašius klausimus Rilferdingas nagrinėja kituose 
dviejuose straipsniuose „Dėl ko kovoja rusai su lenkais“ ir „Kur 
ieškoti lenkų klausimo sprendimo“. Pirmajame jis apžvelgė Len- 
kijos ir Rusijos konflikto istorinį podirvį, laikydamas Lenkiją 
„lotyniškai germaniškų Vakarų“ atstove, lyg savotiška slavizmo 
išdavike. Čia Hilferdingas pasireiškė kaip tikras panslavistas. 
Antrajame jis nagrinėjo rusų-lenkų konfliktą 1863 m. sukilimo 
šviesoje. Čia jis surado labai įdomią paralelę, į kurią ligi šiol berods 
niekas nėra atkreipęs dėmesio.“ 


10 A. Thnccbepannr, «B uĖM WCKkaTb PO3PEKIEHKA KHOJBCKOTO RONpoca», «324 WTO GOpIoTCA 
pyccKHe c nonakaMuo, ibid., p. 50-69, 

Tuo pačiu metu, kai Lietuvoje buvo panaikinta baudžiava ir 
vyko sukilimas, tolimojoje Amerikoje buvo iškeltas klausimas dėl 
negrų vergijos panaikinimo ir įsiliepsnojo žiaurus pilietinis karas. 
Tarp tų dviejų įvykių Hilferdingas bandė surasti kai ką bendro. 
Jis lygino Amerikos plantatorių separatizmą su lenkiškuoju sepa- 
ratizmu. Kaip Amerikos konfederatai, rašė Hilferdingas, šaukėsi 
Vakarų Europos pagalbos, taip ir Lenkijos sukilėliai. Ir vieni, ir 
kiti šios pagalbos, bent moralinės, susilaukė. Anglija, o ypač 
Prancūzija, Lenkijoje ir Lietuvoje rėmė sukilėlius laisvės vardan, 
kaip rėmė tr pietines valstijas Amerikos vergijos vardan. Paralelę 
būtų galima pratęsti: carinė Rusija rėmė jankius Amerikoje laisvės 
vardan ir lygiai žiauriai malšino lenkų-lietuvių sukilimą vergijos 
vardan. Tai dar vienas įrodymas, kad ideologija labai mažai reiškia 
tarptautiniuose santykiuose. 

Žinoma, su tokiu istorinės paralelės pratęsimu nebūtų sutikęs 
Aleksandras Hilferdingas. Jis norėjo pats tikėti ir kitus įtikinti, 
kad XIX a. viduryje Rusija ir Šiaurės Amerikos valstybės kovojo 
maždaug už panašų reikalą: Amerika — už negrų laisvę, Rusija — 
už baudžiavos panaikinimą ir ponų prislėgtos liaudies laisvę. Šiuo 
atžvilgiu Hilferdingas tik iš dalies buvo teisus. Tiesa, kad Lietuvos 
ir pačios Rusijos baudžiauninkų padėtis buvo panaši į Amerikos 
negrų padėtį; tiesa taip pat, kad kai kurie Lietuvos dvarininkai 
buvo nusigandę revoliucinių nuotaikų, kurios sklido Lietuvoje ir 
pačioje Rusijoje ryšium su baudžiavos panaikinimu, kaip buvo 
nusigandę ir pietiniai Amerikos plantatoriai, laikydami kalbas 
už negrų laisvę „agitacija už socializmą 17 pavojumi, kad negrai 
nepradėtų pjauti baltųjų“ (Hilferdingo teigimas). Tačiau iš tikrųjų 
dauguma Lietuvos dvarininkų nesipriešino baudžiavos panai- 
kinimui. Priešingai, jau 1817 m. dauguma Lietuvos seimelių 
pasisakė už baudžiavos panaikinimą. Iš tikrųjų didžiausia baudžia- 
vos panaikinimo kliūtis buvo ne dvarininkai, bet carinė admi- 
nistracija, kuri pagaliau nusileido ne iš kokios ypatingos meilės 
baudžiauninkui, bet bijodama revoliucinės situacijos ir siekdama 
sėkmingiau eksploatuoti žemę. Berods pats caras Aleksandras II 

pasakė, kad geriau baudžiavą naikinti iš viršaus negu laukti, kol 
ji bus panaikinta iš apačios. 

Grįžkime prie ano Hilferdingo straipsnio apie lenkų klausimo 

sprendimą. Įdomiausia jame yra tai, kad jis baudžiavos panaikinimą 
Lietuvoje siejo su tautine problema. Gerokai vėliau, jau XX a. 
pradžioje, Mykolas Romeris, rašydamas apie lietuvių tautinį sąjūdį, 
baudžiavos panaikinimą laikė to sąjūdžio Jonu Krikštytoju. Ne- 
tiesiogiai, atrodo, tai suprato ir Hilferdingas. Kovodamas prieš 
lenkiškąjį separatizmą vadinamosiose vakarinėse ir pietinėse Rusi- 
jos gubernijose, jis kaip atsvarą kėlė tautinį principą. Jis rašė, kad 
Rusija, „besąlygiškai pripažindama tautinį principą vakarinėse 
gubernijose, negali jo paneigti ir lietuviškų giminių gyvenamame 
krašte“. Ir toliau jis nevengia daryti priekaišto pačiam sau. 
Jeigu, — rašo jis, - būtume anksčiau laikęsi tokios pažiūros ir neleidę 
lenkiškajai mažumai įsiviešpatauti lietuvių tautoje, tai, aišku, nei kunigams, 
nei šlėktai nebūtų pasisekę sufanatizuoti Įsuagituoti] Lietuvos ir Žemaitijos 
už Lenkiją, nuo kurios lietuvių tauta taip ilgai ir tiek daug kentėjo. 


Be abejo, tokie gana blaivūs Hilferdingo samprotavimai buvo laiko 
ir aplinkybių padiktuoti. 1863 m. sukilimas pastatė vakarinių Rusijos 
gubernijų likimą ant kortos. Muravjovas galėjo manyti, kad šią prob- 
lemą galima išspręsti kartuvėmis. Hilferdingas ieškojo teisingesnio 
ir pastovesnio sprendimo. O tai, jo nuomone, buvo galima pasiekti 
tik suradus m0dus vivendi su lietuvių ir kitomis tautomis. 


Pasistenkime, — rašė Hilferdingas toliau tame pačiame straipsnyje, — tą 
Lenkijos prislėgtą tautą prikelti iš numirusių, atverti jai duris į švietimą 
savo kalba, į tautinio susipratimo išsivystymą, ir mes įvykdysime vieną iš 
pačių svarbiausių Rusijos uždavinių Vakarų krašte. 


Toliau jis dėsto maždaug tą pačią programą, kaip ir anksčiau 
minėtame straipsnyje: pašalinti lenkiškąjį „švietimo monopolį“, 
atverti lietuviams duris į visas mokyklas, įstatymus skelbti ir 
aiškinti lietuviškai ir t.t. Lyg norėdamas kompensuoti lenkams, 
Hilferdingas ėjo net taip toli, kad siūlė pačios Lenkijos reikalus 
atiduoti į pačių lenkų rankas. 

Toks buvo Hilferdingo planas. Gyvenimas nuėjo visiškai kitu 
keliu. Užuot skatinę tautinį sąmoningumą, caro žandarai graibs- 
tydavo ir konfiskuodavo lietuviškas maldaknyges ir kantičkas. 
Bet dėl to nebuvo kaltas akademikas Aleksandras Hilferdingas.'' 


Meimenys, t. 25, 1973, p. 15-35; 
V. Trumpa, Lietuva XIX amžiuje, p. 200-215 


1 Mūsų spaudoje jau buvo kilęs ginčas dėl Hilferdingo vaidmens. Plg. Meimenys, 
1969, t. 17, p. 174-183. 

JONAS AISTIS (1904-1973) 


Šis tas apie žmogų ir poetą 


Kai 1973 m. birželio 13 d. mirė Jonas Aistis, abu didieji Vašing- 
tono dienraščiai įsidėjo jo nekrologus su nuotrauka. Viena mano 
bendradarbė, nešina The Wasbington Post, nustebusi sako man: 
„Žiūrėk, nežinojau, kad mūsų bibliotekoje dirba tokie įžymūs 
rašytojai.“ Aiškinau, kad keistu likimo sprendimu trys patys 
žymiausi mūsų poetai rado prieglobstį Kongreso bibliorekoje: 
Henrikas Radauskas, Jonas Aistis ir Alfonsas Nyka-Niliūnas. 

Nors toji bendradarbė, kuri pati rašo ir verčia eiles, pasisiūlė 
ir Aistį versti, turbūt kasdien matydavo jį praeinant pro šalį ar 
stabtelėjant prie manęs vienu kitu žodžiu persimesti, niekados 
nepagalvojo, kad štai čia yra poetas. Turbūt ir tas, kuris kasdien 
kalbėtųsi su Atsčiu, bet nieko nežinotų apie jo poeziją, vargu galėtų 
pasakyti, kad štai čia su juo kalba poetas. Galėtų pasakyti, kad 
tai labai šnekus žmogus, mėgstąs sparnuotą žodį, anekdotą ir 
perdėjimą, gal net piktokas, bet ypač nemėgstąs literatūros žmo- 
gus. Apie nieką Aistis taip labai nevengė kalbėti, kaip apie poeziją. 
Tiesa, jis rašė ir apie Miškinį ir Binkį, ir apie Girą ir Baltrušaių, 
bet kaip mažai jis ten kalbėjo apie juos kaip poetus. Kartais, rodos, 
galėtum pagalvoti, kad Aisčio akivaizdoje kalbėti apie kitą kokį 
poetą būtų lyg šventvagystė, lyg anasai minėjimas Viešpaties vardo 
be reikalo. Įdomu, kad ir paskutiniame savo viešajame pasi- 
kalbėjime su spauda, kurį paskelbė Akiračiai , jis kalba apie viską, 


1 „Mums reikia kiekvieno lietuvio. Pokalbis su Jonu Aisčiu“, Akiračiai, 1973, nr. 2, 
TA 

bet nieko apie poeziją. Kiek man žinoma, vieną vienintelį kartą 
Aistis sulaužė šią tylą, bet ir ten jis prisipažįsta, kad žodį „poetas“ 
jis taria tokiu pat tonu, kaip teisiamasis taria žodį „kaltas“. 

Užtat turbūt galima visiškai atskirai kalbėti apie Aistį kaip 
žmogų ir apie Aistį kaip poetą. Bet ar verta kalbėti apie Žmogų, 
kuris yra par excellence poetas, vienas iš pačių didžiųjų mūsų 
poetų? Juk praėjo tie laikai, kada apie kokį iškilų poetą buvo 
galima pasakyti, kad jis buvo batsiuvys ir dar be to poetas. Apie 
Aisųų kaip poetą nedrįsčiau kalbėti, nors ir jis pats gal truputį 
pravėrė į tai duris. Vienoj savo pagarsėjusių Milfordo gatvės 
elegijų“ jis rašė nesutinkąs su kai kieno skelbiama mintimi, jog 
apie istorijos dalykus teturi teisę kalbėti istorikai. Tai esą dikta- 
tūros atrūgos. lr pats Aistis labai daug apie istoriją prišnekėjo. 
Bet kiek toliau toje pačioje elegijoje jis išmintingai priduria: „Labai 
malonu rodyti sumanumą ten, kur nesi kvalifikuotas.“ Be abejo, 
galėčiau nueiti tokio sumanumo demonstravimo keliu ir kalbėti 
apie Aistį kaip apie poetą; galėčiau, pavyzdžiui, įrodinėti, kad 
kaip tik pirmasis jo eilėraščio „Kalba vėjas šile ir vanduo akme- 
nyse“ variantas yra pats geriausias, nors jis pats atrinko trečiąjį 
variantą savo poezijos rinktinei. 

Nors nuo Aristotelio laikų poezija ir istorija buvo išskirtos, 
tačiau ne visiškai ir ne amžinai. Nežinau, kiek istorija padeda 
poezijai (Aistis sakėsi be ašarų akyse negalįs skaityti Christburgo 
sutarties!), bet be poezijos istorikas tikrai negalėtų išsiversti. Kaip 
mes atkurtume senųjų graikų gyvenimą be Iliados ir Odisėjos, 
prancūzų —- be Rolando giesmės, vokiečių - be Nibelungų, suo- 
mių — be Kalevalos. Jokie kiti istoriniai šaltiniai neleis taip gerai 
pavaizduoti XVIII a. lietuvių gyvenimo kaip Donelaičio Metai, o 
mūsų Atgimimo — kaip Maironio Jaunoji Lietuva. Tiesa, daugiau- 
sia tai yra epinė poezija, o Aistis - lyrinis poetas, intymių giesmių 
kūrėjas. Bet ir tose intymiose giesmėse daug istorijos. Štai kad ir 
eilėraštis „Vaiski valanda“, parašytas 1934 m.: 


“ Šis bei dar keletas Aisčio publicistikos ir eseistikos straipsnių rinkinių 1991 m. 
išleisti viena knyga Lietuvoje: |. Aistis, Mi/fordo gaivės elegijos, Vilnius, 1991. 

Nešu gyvenimą, kaip sunkų lažą 
Keliu baudžiauninkų prastų: 
Čionai, pasauly, laisvės maža, 
O priespaudos apstu. 


O ką kalbėti apie tokius eilėraščius, kaip „Karaliaus šuo“ arba 
„Vienas kraujo lašas“, kurie ne tik išėjo iš istorijos, bet kurie jau 
tiesiog Įėjo istorijon. Sunku turbūt būtų rasti mūsų poezijos 
istorijoje eilėraštį, kuris būtų riek daug cituojamas, net veda- 
muosiuose, kaip anas „kraujo lašas“. Net nė Radausko „Ne 
pranašas esu“. 

O be to, Aistis buvo ne tik poetas; jis lygiagrečiai reiškėsi kaip 
aktyvus spaudos žmogus, gyvai ir dažnai kandžiai reaguodamas 
į įvairius šios dienos tautos likimo klausimus. Ir čia istorija buvo 
viena iš mėgstamiausių jo temų. Būtų galima net pasakyti, kad 
bent vienu atveju Aistis (tada dar Kossu-Aleksandravičius) padarė 
nemažą pasitarnavimą Lietuvos istorijai. 1931 m. mirus prot. 
Jonui Yčui, Aistis buvo vienas iš tų, kurie labai karštai puolė 
mūsų universiteto Lietuvos istorijos katedrą už apsileidimą ruo- 
šiant jaunesnių istorikų kadrus. Tas priekaištas nebuvo visiškai 
be pagrindo. Tiesiog ar ne Aistis prisidėjo prie to, kad Lietuvos 
istorijos katedra šiuo atžvilgiu smarkiai pasitempė tr turbūt bene 
geriausiai išsprendė jaunesniojo personalo problemą, bent Huma- 
nitarinių mokslų fakultete. 

Įdomu, kad paskutiniais savo gyvenimo metais Aistis dar labiau 
palinko į istoriją. Jis buvo užsimojęs parašyti romaną iš senųjų 
prūsų gyvenimo ir baisiai smarkiai studijavo senąsias kronikas 
bei dokumentus. Mirčiai artėjant, gailėjosi, kad šio romano nebe- 
galės užbaigti. „Daugiau nei dešimt metų, kai intensyviai galvoju 
apie savo tautą“, — rašė jis savo Elegijose. lr kritiškai jis į tą tautą 
žiūrėjo ir ieškojo jos praeityje daugiau klaidų negu didvyriškų 
pasiekimų. Ir ne be aistiškos ironijos ir labai teisingai jis rašė: „O 
kai paskaitai kurios nors ponios parašytą Lietuvos istoriją, tai 
visas sutirpsti iš puikybės ir džiaugsmo.“ Nors jis ir pats mėgo ta 
istorija puikuotis. Bene paskutinis jo straipsnis turėjo būti apie 

Koperniką, siekiant įrodyti, kad jis nebuvo nei lenkas, nei vokietis, | 
o tik gryniausias prūsas, vadinas, lietuvis. Su nemažu pasiten- 
kinimu Aistis išskaitė senose knygose, kad Bolonijos universitete 
Kopernikas užsirašė kaip Borussus torunensis. Deja, berods ir 
šio straipsnio jis nebesuspėjo užbaigti. 


Mirtis —- žaismas su skausmu 


Ne kiekvienas žmogus lygiai taip par susitinka su mirtimi. Kai 
kurie moralistai ir egzistencialistai norėtų, kad žmogus visą laiką 
turėtų mirtį prieš akis, nes mirtis ne tik yra jo gyvenimo įpras- 
minimas, bet ir jo nuolatinis rūpestis. Rodos, tik apie mirtį galvo- 
damas Žmogus ir tampa žmogumi. Gyvulys apie mirtį negalvoja, 
nebent paskutinę mirties akimirką. Mirtis ir mirties baimė žmogui 
yra pagrindinė jo gyvenimo situacija. Teisybė, mirtis ir žudymas 
mūsų laikais padarė tokią „pažangą“, kad susirūpinimas visu tuo 
iš tikrųjų gali pavirsti žmogaus „tikruoju rūpesčiu“ (Heideggeris). 

Kiti apie mirtį galvoja kaip apie svečią, nors gal ir ne visados 
laukiamą. Man atrodo, prie šios antrosios grupės priklausė ir 
Jonas Aistis. Jis net ištisą eilėraščių rinkinį pavadino Imago mor- 
tis (Mirties atvaizdas). Ir labai gerai pavadino. Mat iš tikrųjų tai 
ir tėra tik mirties atvaizdas, o ne pati mirtis. 

Iš kažkur šalta mirtis atjoja: 

Barška kaulai, dalgis žvanga. 

Ir gyvenimas kaip šuo po kojų 

Cypia susirangęs. 


Aišku, kad mirtis nebūtų nei šalta, nei karšta, jeigu ji būtų 
tikra mirtis, o ne vien tik mirties atvaizdas. Ir gyvenimas nebūtų 
tik šuva po kojų... Poetinis žaidimas? Taip. Ir kai Aistis kalba 
apie žmogų kaip apie žemės dulkę, kuris į dulkę ir pavirsta, jis 
taip kalba ne apie visą žmogų, bet tik apie vieną jo dalį, ir turbūt 
ne pačią reikšmingiausią. Patį elegiškiausią Imago mortis rinkinio 
eilėraštį Aistis pavadina „Pastorale“. Savo poezijos rinkinyje jis 
13 sugretina su eilėraščiu „Kūrimo valanda“. Juose abiejuose 

vaizduojamas saulėlydis - senatvės ir mirties simbolis. Savo vienin- 
telėje poetinėje išpažintyje „Poesis et veritas“ Aistis rašo: „Tas 
pats gamtos reiškinys - saulėlydis „Pastoralėje* skaudus, „Kūrimo 
valandoje“ giedras (Nežinau, ar tuo kas galėtų nepatikėti).“ Tikrai 
kiekvienas patikės. Bet truputį toliau tas pats Aistis apie tą pačią 
„Pastoralę“ rašo: „Eilėraštis graudus, bet giedras.“ Vėl būtų 
galima pakartoti, kad mirtis negalėtų būti nei graudi, nei giedra, 
jeigu ji Aisčio poezijoje nebūtų tik žaidimas, tik mirties atvaizdas. 
Net ir toje pačioje „Pastoralėje“, be abejo, viename pačių gra- 
žiausių Aisčio eilėraščių, tą saulėlydį - mirtį galima pavadinti tam 
tikru žaidimu, ypač pirmąjį ir paskutinį jo posmą: 

O Viešpatie, koks vakaras, koks nerimas, 

Koks sielvartas mane apėmęs! 

Toli balti laivai liūliavo mariomis — 

Raiti kaip baltos chrizantemos... 

Už šilo spinduliai nusilpo bekyšodami 

Ir tartum skęstančio ranka paniro. 

Ir medžiai, šermenų giesmes giedodami, 

Pravirko, ir lyg vargonai gaudė girios... 

Gal kaip tik dėl to šaukimosi į Viešpatį, kurį Aistis taip paprastai 
ir taip konkrečiai tikėjo, kaip tikėjo jo mama, tėvas ir senelis, ir 
mirtis jam tebuvo kažkoks žaidimas su skambančiais piemenų 
varpeliais Ir su vargonuojančiomis giriomis. 

Bet ar galima žaisti, kai mirtis iš tikrųjų atsistoja tiesiai prieš 
akis? Kiekvienas esame liudininkai, kad net 1r stipriausias žmogus, 
ir tikintis, ir netikintis, sugniūžta tokioje akistatoje. O Aistis 
tokioje akistatoje gyveno ne dienas, ne mėnesius ir ne metus, bet 
ištisą virtinę metų. Jau savo Ėlegijose, kurios pasirodė 1969 m., 
bet kurias rašė paskutinį savo gyvenimo dešimtmetį, jis, gali sakyti, 
su piktu atvirumu prisipažino: „Aš pats vis ir vis daugiau įsitikinu, 
kad mane tiktai karsto lenta teišties. Ir čia turiu pranešti draugams 
ir priešams džiuginančią žinią, kad aš čia per ilgai neužsibūsiu ir 
neužsimausiu.“ Vietoj žaidimo su mirtimi čia jau išlenda ironija, 
ir dar kažkokia makabriška ironija. 

Kurie buvo arčiau per pastaruosius keletą metų kaip ir pats 
Aistis žinojo, kad ateina mirtis. Kai negailestingas vėžys įsiveisė 
jo viduriuose, mirtis jau nebebuvo kažkas tolimo, su kuo dar 
galima pažaisti. Bet pirmoji operacija pasisekė. Jis atgavo jėgas ir 
vėl bandė žaisti. „Žiūrėkit, ko gero, aš dar jus visus palaidosiu.“ — 
„Nelabai tai malonus užsiėmimas“, - atsakiau truputį susijaudi- 
nęs, ypač dėl to, kad man pačiam toji pati mirtis dar taip neseniai 
ir taip nemielaširdingai žvelgė tiesiai į akis. Žinoma, tokiais 
pasakymais Aistis ne draugus (ir ne priešus) laidojo, bet tik norėjo 
išsakyti savo neišvengiamą likimą. 

Antroji operacija jau beveik nebepaliko jokios vilties. Noras 
gyventi ir... rašyti didelis. „O kad dar taip metus kitus, kad 
galėčiau užbaigti savo romaną.“ Skausmai didėja, jėgos senka, 
bet Aistis vis dar kasdien Kongreso bibliotekoje, dar studijuoja 
Koperniko gyvenimą. Bet mirtis jau nebe ix1ag0, nebe atvaizdas. 

O saulė leidosi balta, pailsusi: 

Ji leidos nežinion į rūką tirštą — 

Mačiau, sutąsė spindulius konvulsijos, 

Mačiau ir vakarą, kaip žmogų, mirštant, — 


rašė jis tada. O dabar tie baisūs skausmai. „Jūs nežinote, kaip 
sunkų mirti“, — kartojo jis artimiesiems. Ir tas sunkumas ne 
metafizinis, ne moralinis, bet grynai fizinis. Be abejo, prisiminė 
Aistis ir savo šilą, ir šilainę, kadaise mamos į škaplierius jaustą, 
ir vienas paskutinių jo norų buvo sugrįžti ten. Pagaliau birželio 
13 dieną Jonas Aistis paskutinį kartą užmerkė savo akis. Užgeso 
chimeros akys amžinai... 


Nuo gegutėlės iki elegijų 

Savo poetinėje išpažintyje „Poesis et veritas“, kuri yra atspausta 
jo straipsnių rinkinyje Apie laiką ir žmones, Aistis rašo: „Aš visą 
gyvenimą stengiausi būti paprastas ir aiškus.“ Ir tos pastangos 
nebuvo veltui. Jau 1930 m. parašytame eilėraštyje, kuris parinktas 
10 rinktinės prologu, skaitome: 

Nebūk naivus, brangus skaitytojau, 
Nebūk naivus ir neieškok daugiau: 
Kaip ant dangaus, giedrai išlytojo, 
Nėr debesų, taip čia —- žmogaus. 


Žinoma, „Žmogaus“ didžiąja raide, apie kurį tiek daug kas 
yra pasišovęs kalbėti, ypač šiais Žmogaus nuopolio ir kosminės 
didybės laikais. Tik ne Aistis. Nemėgo jis ne tik žmogaus didžiąja 
raide, bet ir poeto. „Su eilėraščių mat būna kaip su ratlankio 
dėjimu: reikia sudėti visus stipinus ir tada lanką dėti“, — rašė jis 
toje pačioje savo poetinėje išpažintyje. Nors savo elegijas jis sakėsi 
rašęs ne liaudžiai, bet „vadams ir vadeliams“, tačiau greičiau. 
siekdamas jiems kailį išvelėti. Iš čia ir jo ironija. 

Tiesa, kartais Aistis bando pasišaukti į pagalbą pasaulio di- 
džiuosius;: ir Aristotelį, ir Tomą Akvintetį, ir kokį Ispanijos vys- 
kupą. Ber ir vėl greičiau iš jų pasišaipyti norėdamas negu jų 
išmintimi žavėdamasis. Pavyzdžiui, Aristotelis jam tereikalingas 
tam, kad būtų patvirtinta, įog poetai yra paperkami žmonės. Ir 
ne iš Tomo Akviniečio jis mokėsi veritas, consonantia, claritas 
(tiesos, sąskambio, aiškumo), bet iš savo senelio, kaimynų sodiečių 
ir amatininkų, kurių vaizdinis taiklumas ir pastabumas jį labiausiai 
stebindavo. „Tasai žmonių pastabumas buvo mano tikra poetikos 
mokykla“, — rašė jis vėl savo poetinėje išpažintyje. 

Turbūt būtų galima pasakyti, kas Aistis labiau mėgo sofistus, 
o ne filosofus, ypač jų lietuviško derliaus. Jis tiesiog laikė „ne- 
gandu“, kai mūsų filosofai ėmė nagrinėti literatūrines temas, o 
poetai filosofuoti. „To negando pasekmės gali būti tikrai Hūd- 
nos.“ Savo elegijose mūsų filosofiją ir sociologiją jis tiesiog 15- 
vadino „skysta tyrė“. Kuriuos mūsų filosofus čia jis turėjo 
galvoje, labai aišku. Rodos, tuo Aistis lyg norėtų pasakyti: ot, 
kad tie „filosofai“ būtų tokie išmintingi kaip mano senelis ar 
daugiavaikis kaimynas, būtų ir giesmė kita. Ir kai Aistis perkėlė 
tą išmintį į gegutėlę vyšnių sode arba į šilainę škaplieriuose, jis 
pasiekė tikrai aukštos poezijos. Tačiau ne visur tokios išminties 
pakanka. 

Iranas Lim liu 7 m Ža 

Aristotelis ne tik kalbėjo apie poetų nepaperkamumą, bet, 
aiškindamas skirtumą tarp istorijos ir poezijos, dar nurodė, kad 
istorija kalba apie tai, kas atsitiko, o poezija — kas galėtų atsitikti. 
Vienas kraujo lašas gal ir būtų galėjęs išgelbėti tėvynę, bet jos 
neišgelbėjo nė upeliai kraujo. Ir apie tautos likiminius klausimus 
poetas gali rašyti 17 „žąsies paslėpsnio papurusia plunksnele“, 
tr iki baltumo įkaitintu yldeginiu, o istorikas ir filosofas ir vieno, 
1r kito turėtų vengti. Metafora ir hiperbolė yra neišvengiamos 
poeto palydovės, ar tai kalbant apie devynis vilkus, vieną bitę 
bepjaunančius, ar apie žiogelius, šokančius menuetą. Bet isto- 
rikas vargu ar patikės, kad Liudas Gira iš karto sušveitė 67 to- 
toriškus koldūnus. 

Jonas Aistis buvo nepamainomas pašnekovas. Artimieji jo 
bendradarbiai jį šnekučiu ir vadindavo. Ir labai įdomus pašnę- 
kovas. Tas jo šnekumas pasireiškia visuose įo prozos raštuose. 
Piešdamas rašytojų siluetus, jis pademonstruoja tokį pat taiklų 
pastabumą kaip anie jo sodiečiai amatininkai, kad ir palygindamas 
Igno Šeiniaus cilinderį su alaus bačkute. Kartais jis aštrokas ir 
net piktas. „Argi ne žmogiška pasijuokti iš artimo silpnybės“, - 
prisipažįsta Aistis. Ir ne iš artimo, bet ir iš artimiausių, net ir iš 
paties savęs. 

Toks buvo Jonas Aistis, nepaprastai įdomus žmogus ir tikrai 
didelis poetas. 


Metmenys, 1973, t. 26, p.17-26 

MOTIEJUS VALANČIUS — MOKYTAS 
IR IŠMINTINGAS ŽEMAITIS 


I 


Įvairiais atvejais kalbėdamas apie Motiejų Valančių kaip isto- 
rinę asmenybę ir istoriką, esu tarp kita ko pareiškęs nuomonę, 
kad Valančiaus niekas neišbrauks iš mūsų XIX a. istorijos, lygiai 
kaip jo vardas amžinai pasiliks gyvas mūsų istoriografijoje. Tai 
buvo šių Valančiaus šimtmetinės mirties sukakties metų pradžioje. 
Dabar, žengiant prie šių metų užsklandos, kyla šiek tiek susi- 
rūpinimo, ar pirmoje šio sakinio dalyje nebus per daug pasakyta. 
Tiesa, išeivija, tiek, kiek jos jėgos leidžia, stengėsi kaip galima 
iškilmingiau prisiminti šį garbingą žemaitį. Pasirodė vienas kitas 
įdomesnis straipsnis mūsų spaudoje (ypač verta paminėti mūsų 
romėnų istoriko Pauliaus Jatulio paskelbtą straipsnį, kuriame gana 
blaiviai apžvelgti pagrindiniai Valančiaus veiklos barai, tarpais 
panaudojant ir naujų archyvinių duomenų"), surengti keli minė- 
jimai, rengiama bent pora monografijų. Tačiau gerokai keista, 
kad ligi šiol Lietuvoje tas liaudies vaikas ir vyskupas chlopomanas 
berods nei žodeliu nebuvo prisimintas. 

Kadaise Jonas Šliūpas, bene pirmasis Valančiaus biografas 
lietuvių kalba, smarkokai užsipuolė Lietuvos kunigiją, kad ji 
neinanti „to milžino“, kuris kurstė „šviesos ir darbštumo ugnį“, 
keliais, kad ji (toji kunigija) apie Valančių „tyli lyg žiame““. Kitas 


1! P. Jatulis, „Motiejus Valančius — idealus vyskupas“, Aidai, 1975, nr. 5, 
p. 193-207, 

ano meto pažangus kultūros darbininkas Vincas Mickevičius- 
Kapsukas paskelbė net du straipsnius 1901 m. Varpe ir Ūkininke“ 
Valančiaus šimtmetinės gimimo sukakties proga, o vėliau, net ir 
sėdėdamas caro kalėjimuose, prašė draugų, kad jam atsiųstų 
Valančiaus Žemaičių vyskupystę ir kitus jo raštus, iš kurių, beje, 
jis norėjo mokytis lietuvių kalbos. Rimtesni šių laikų Lietuvos 
XIX amžiaus istorijos tyrinėtojai taip pat nepritaria grynai nega- 
tyviam Valančiaus veiklos vertinimui.“ 

Atrodė, ypač pakils susidomėjimas Valančiaus veikla 1972 m. 
Vilniuje išleidus gražų jo rinktinių raštų dvitomį su įžvalgiomis 
Vytauto Vanago ir Vytauro Merkio įžangomis, komentarais ir 
rodyklėmis? Žemaičių vyskupystės antro leidimo mokslo pasaulis 
jau seniai laukė, ne tik istorikai, bet ir kultūros istorikai, kalbi- 
ninkai, etnologai ir visi kiti. Šiuo dvitomiu „Lituanistinė biblio- 
teka“ pasipuošė nauju laimėjimu. Viso to akivaizdoje sunku 
suprasti, kodėl visiškai tylomis buvo praleista šimtmetinė Valan- 
čiaus mirties sukaktis Lietuvoje.“ 

Ligi šiol Valančius susilaukė tik vienos vienintelės monografijos 
lietuvių kalba. Kunigas, vėliau profesorius, Antanas Alekna, 
gausiai naudodamasis Valančiaus rankraštynu ir kitais archy- 
viniais bei spausdintais šaltiniais, stengėsi apžvelgti visą Valančiaus 
gyvenimą ir veiklą, palikdamas nuošalėj tik Valančiaus, kaip 
rašytojo, vertinimą. Kadangi jo veikalas jau pasidarė bibliografinė 
retenybė (jis buvo išspausdintas Klaipėdoje 1923 m.), jo perspaus- 


2 J. Šliūpas, Lietuviszkiejie rasztai ir rasztininkai, Tilžė, 1890, p. 52. Tiesa, ir pats 
Šliūpas kiek anksčiau Aušroje puolė Valančių, ypač dėl jo santykių su Simonu 
Daukantu. 

3 V. Kapsukas, „Žemaičių vyskupas M. Valančius“, Varpas, 1901, nr. 12; Pilkis, 
„M. Valančiaus paminėjimas“, Ūkininkas, 1901, nr. 12. 

* Pavyzdžiui: C. Jlaaymka, Pesoamoyuonnaa cumyauua B Nurme B 1859-1862 r.r., Mocksa, 
1961; R. Vėbra, Lietuvos katalikų dvasininkija ir visuomeninis judėjimas, Vilnius, 
1968; B. Genzelis, Švietėjai ir jų idėjos Lietuvoje, Vilnius, 1972, ir kt. 

> M. Valančius, Raštai, t. 1-2, Vilnius, 1972. 

6 Tiesa, Česlovas Kudaba Pergalės 1975 m. liepos mėn. numeryje paskelbė puikų 
straipsnį „Septyni keliai iš Varnių“. Taigi, nors tiek, pagal aną adagio: „Wer den 
Dichter will verstehen, muss ins Dichters Lande gehen“ — norėdamas poetą suprasti, 
turi jo šalyje apsilankyti. 

dinimas turės nemažos reikšmės ne tik Valančiaus asmeniui, bet 
ir visam tam mūsų istorijos laikotarpiui nušviesti. Kai kurie kun. 
Aleknos panaudoti šaltiniai šiandien istorikui galbūt pasidarė iš 
viso nebeprieinami, todėl ši monografija pati tapo neišsenuamu 
Lietuvos bažnytinės, kultūrinės, iš dalies politinės ir ekonominės 
istorijos šaltiniu. Ji parašyta su dideliu kruopštumu ir objekty- 
vumu, kas nėra toks dažnas dalykas tarp šiais laikais visokias 
istorijas rašančiųjų. 

Valančiaus veikla tokia plati ir šakota, kad jos nei viename 
straipsnyje, net nei vienoje monogralijoje nej manoma aprėpti. Kun. 
Alekna daugiausia dėmesio skyrė Valančiaus pasroraciniam darbui, 
blaivybės skatinimui, parapinių mokyklų organizavimui, kovai prieš 
rusišką raštą 17 rusų kalbą Lietuvos Bažnyčioje 17 pastangas pa- 
skleisti pravoslaviją Lietuvoje. Kai kurie 1š tų klausimų šiandien 
jau susilaukė papildomų studijų. Blaivybės reikalą plačiai nušvietė 
kun. Kazys Gečys savo lenkiškoje disertacijoje Vilniaus universitete.“ 
Labai gerai, kad jos vertimas į lietuvių kalbą netrukus pasirodys 
Romoje, kaip rašo P. Jatulis. Labai praverstų, jei būtų išspausdinta 
ir kun. Jono Bičiūno disertacija apie Valančiaus santykius su rusų 
valdžia, 1953 m. apginta Orientaliniame institute Romoje. Lietuvos 
rusinimą per pradžios mokyklas tyrinėjo Jonas Matusas“, o prof. 
Vaclovas Biržiška pateikė plačias Valančių liečiančias bibliografines 
nuorodas“ ir Valančiaus gyvenimo bei darbų apžvalgą.“ Kun. 
Pranciškus Vaičekonis yra parašęs disertaciją apie katalikų dvasi- 
ninkijos teisinę padėtį Lietuvoje XIX a.“ 

Šio rašinio tikslas — paryškinti vieną kitą Valančiaus būdo ir 
veiklos bruožą ir, svarbiausia, bandyti atsekti tas istorines sąlygas, 
kuriose jam teko veikti. Nereikia pamiršti, kad Lietuva tada buvo 


" K. Gieczys, Bractwa Trzežuošei w diecezji žmudskiej w laiacb 1858-64, Wilno, 
1935, 

Š T. Matusas, Lietuvių rusinimas per pradžios mokyklas, Kaunas, 1937. 

> Žr.: V. Biržiška, Aleksandrynas, +. 3, Chicago, 1965, p. 95-119. 

10 V. Biržiška, „Vyskupo Motiejaus Valančiaus biografijos bruožai“, Aidar, 1951, nr. 
S-10 (ir atskiras 99 p. atspaudas). 

1 P. Vaičekonis, De statu iuridico cleri catbolici in territorio Litbuaniae saec. XIX, 
Šv. Tomo Akviniečio Pontifikalinių studijų universitetas, 1972. 

okupuota ir jokio savarankiško vaidmens negalėjo vaidinti. Jos 
vardu arba, teisingiau pasakius, Vilniaus generalgubernijos vardu 
galėjo kalbėti tik jos generalgubernatorius ir niekas kitas. Kas turėjo 
ir galėjo kalbėti lietuvių tautos vardu, visiškai nebuvo aišku. Lietu- 
vos vadovaujantis sluoksnis (dvarininkija ir iš dalies dvasininkija) 
buvo gerokai nutolusi nuo lietuvių tautos, o naujas tautinis va- 
dovaujants sluoksnis dar nebuvo subrendęs. Kaip matysime toliau, 
vyskupas Valančius nemažai prisidėjo prie to naujo vadovaujančio 
sluoksnio genezės. Čia jo turbūt pars didžiausias nuopelnas. 
Kertinė to laikotarpio problema buvo rusų-lenkų konfliktas. 
Etnogratinė Lietuva ir kai kurios istorinės Lietuvos žemės (Gu- 
dija) buvo lyg tas nesantaikos obuolys, kuris nedavė šiam konf- 
liktui nurimi. Be abejo, ano meto Lietuvos vadovaujantis sluoks- 
nis norėjo šiame konflikte dalyvauti ir dalyvavo, bet ne kaip 
savarankiškas veiksnys, o daugiau kaip Lenkijos satelitas. T4 jis 
įrodė 1831 ir 1863 m. sukilimuose. Užtat, tiksliai šnekant, lie- 
tuvių-rusų konflikto tuo metu dar iš viso nebuvo. Tas koniliktas 
1ms žiestis tik paskutiniais Valančiaus vyskupavimo metais, kai 
jam ir kitiems šviesesniems Lietuvos veikėjams teks grumtis su 
brukama rusų kalba į Lietuvos mokyklą ir su brukama pra- 
voslavija į Lietuvos Bažnyčią. Valančiaus išmintis daugiausia ir 
pasireiškė tuo, kad jis labai realiai suprato rusų-lenkų konfliktą 
it Jam per daug nesiangažavo. Kaip Žinia, Simonas Daukantas to 
konflikto atžvilgiu buvo visiškai abejingas. „Ne mūsų kiaulės — 
ne mūsų pupos“, - rodos, kalbėjo jis. Netoli to buvo ir Valančius. 
Kai kas bandė to rusų-lenkų konflikto akivaizdoje mus pa- 
statyti į tertius gaudet“ vaidmenį. Tačiau tuo metu dar ir nebuvo 
kam džiaugtis. Daukantas tam buvo abejingas, Valančius dėl to 
rūusų-lenkų konflikto tikrai ir nuoširdžiai kentėjo, nes, tarp kita 
ko, tas konfliktas grėsė ir visos katalikų Bažnyčios reikalui Lietu- 
voje. O tai Valančiui buvo svarbiausia. Pirma reikėjo sukurti tą 
tretįjį sluoksnį, reikėjo išugdyti tautą, sukurti jos kultūrą ir įdiegti 
jai laisvės ir nepriklausomybės troškimą. Valančiaus laikais toji 


* Trečias džiaugiasi (/ot.). Plg. liet.: Kai du pešasi, trečias laimi. 

tauta dar težengė pirmuosius žingsnius šia kryptimi. Prieš ją 
tebestovėjo dar beveik vienintelė dilema: su Lenkija ar su Rusija. 

Valančiaus išmintis ir pasireiškė tuo, kad Muravjovui naikinant 
lenkiškąjį miražą jis nepasidavė rusiškajam. Sava Bažnyčia, sava 
kalba, savas raštas, sava literatūra, savas tautinis charakteris, sava 
praeitis ir eventualiai sava ateitis - štai kas suteikė jėgų šiam 
paliegusiam septyniasdešimtmečiui vyskupui išvystyti veiklą tie- 
siog su karštligišku užsidegimu. Jo švietėjiškas įsitikinimas, kad 
nieko šiame pasaulyje nėra pastovaus, suteikė tai jo išminčiai 
gilesnį filosofinį pagrindą. 


|| 

Gerai, kad Valančius pradėjo nuo istorijos. Prieš tapdamas 
Žemaičių vyskupu, jis labai rimtai išstudijavo tos vyskupijos 
praeitį ir parašė jos istoriją, kokios dar ligi šių laikų neturi nė 
viena kita Lietuvos vyskupija, neišskiriant ir pačios seniausios 
Vilniaus vyskupijos. Liudvikas Jucevičius, dar tik nebaigtą tos 
istorijos rankraštį paskaitęs, įtraukė Valančių į mokytų žmonių 
tarpą savo biografiniame žymiųjų rašto žmonių žodyne, kurį jis 
užbaigė rašyti 1840 m. ir kuris tik neseniai buvo išleistas Vilniuje. 
Jucevičius apie Valančių, tada dar tik Vilniaus dvasinės aka- 
demijos adjunktą, taip rašė: „Tau sukaupė daugybę medžiagos 
Žemaičių Bažnyčios istorijos klausimais — labai įdomios, lig šiol 
arba mažai kam, arba visai niekam nežinomos.“ Ir toliau Jucevi- 
čius rašo: „Reikia tad iš visos širdies palinkėti, kad ją kuo grei- 
čiausiai parodytų visuomenei.“ Ir Jucevičius prisipažįsta kad „j0 
(Valančiaus - V. T.) rankraščiais, kuriuos maloniai teikėsi mums 
duoti peržiūrėti, pasinaudojome, papildydami keliomis detalėmis 


religinių rašytojų biografijas“.!“ 


12 L. Jucevičius, Mokyti žemaičiai, Vilnius, 1975, p. 172173. Verta atkreipti dėmesį 
į ano meto mūsų šviesuomenės nuoširdų bendradarbiavimą. Kajetonas Nezabitauskis 
tuojau pasišovė Simono Daukanto Būdg ir Valančiaus Žemaičių vyskupystę išleisti 
lenkų kalba, tik vargšas apsiriko tikėdamasis, kad ir vieno, ir kito veikalo originalas 
buvo parašytas lenkų kalba. 

Šitas nuoširdus Liudviko iš Pakievės linkėjimas tik po gerų 
aštuonerių metų, jau jam seniai mirus, tapo kūnu: 1848 m. Vil- 
niuje, garsioje Juozapo Zavadskio spaustuvėje, buvo išspausdinta 
Valančiaus Žemaičių vyskupystė dviem tomais." Įžangoje jis labai 
įdomiai pastebi, kad „mūsų gadynės žmonės, tarsi pritrūkę kuo 
besidžiaugti, dideliai pamėgo senovės dalykuose“. Iš tikrųjų Lie- 
tuvos Didžioji Kunigaikštija užbaigė savo dienas, kraštas okųu- 
puotas, kuo beliko besidžiaugti, jeigu ne savo praeitimi. 


Lygia dalia ir aš elgdamos, - rašo toliau Valančius, - perkračiau daug knygų, 
peržieberiojau nemaž jau supelėjusių ir sukandėjusių lakštų, pakolei 
sugrambiau daiktus, toj knygoj patalpintus. 


Tokiu būdu ir atsirado Žemaičių vyskupystė, pirmas rimtas 
istorinis veikalas lietuvių kalba. Tai buvo nauja ir reikšminga, kad 
jis pasirodė lietuvių kalba, kaip ir prieš kelerius metus Daukanto 
Būdas. Valančius skundėsi Daukantui: „Ne vienas ir ant manęs 
rūgoja, kad nelenkiškai rašau.“'“ Nežinia, ar Daukantas, kuris iš 
principo buvo nusistatęs nieko lenkiškai nerašyti, įkvėpė šią mintį 
Valančiui, ar ne, tačiau jau 1845 m. Valančius rašė kun. J. Gintilai 
iš Petrapilio: „Aš užmezgiau ryšius su su ponu Simonu, jumctis viri- 
bus“ triūsiame prie žemaičių literatūros, gal ką nors 17 padarysi- 


«15 (ž 


me“ ' (žinoma, šis Valančiaus laiškas Gintilai buvo rašytas lenkiš- 


kai). Nedaug tepadarė, nes Valančius, nepakęsdamas Petrapilio 

klimato, netrukus išsidangino į Žemaičius, o Daukantas, paliegęs 

ir pasenęs, abejojo, ar parneš „sawa kujbynas** į Žiamajtius“.'“ 
Daug kas, ypač iš lenkų, nuogąstavo, kad Žemaičių vyskupystė 

lietuvių kalba neturės skaitytojų. O vis dėlto jų buvo. Jos buvo 

atmušta 1500 egzempliorių, o gale pridėtas apie 120 žmonių 

sąrašas, iš anksto užsisakiusių šį veikalą. Daugumas jų buvo 

3 Zemajtiu wiskupiste. Aprasze K. Motiejus Wolonzcewskis, Vilniuje, 1848, I ir II 
dalys, 

G M. Valančius, Raštai, t. 1, p. 506. 

* Bendrai, bendromis jėgomis (lof.). 

15 Ibid., p. 503. 


** Naginės (laiv.). 
16 Ibid., t. 2, p. 10. 

kunigai, ne vienas klierikas, o nemaža ir šiaip jau ponų. Nota 
beme: tuo metu Valančius dar nebuvo vyskupas ir šiokiu ar tokiu 
būdu jų įtaigoti negalėjo. 

Teisingai Valančius rašė, kad susidomėjimas savo krašto pra- 
eitimi tada buvo smarkiai pakilęs. Kiek praeities ugnies buvo 
įžiebęs Vilniaus universitetas su tokiomis garsenybėmis kaip Lele- 
velis, Onacevičius, Danilavičius ir kt. Visas romantizmo sąjūdis 
buvo atsirėmęs į praeitį. Juo buvo užsikrėtęs ir Daukantas. Bet 
ne Valančius. Jis buvo auklėtinis anos geros Šviečiamojo laiko- 
tarpio istorinės mokyklos, kuri buvo paremta dviem pagrindiniais 
kiekvienos geros istorijos stulpais: istoriniais šaltiniais ir sveiku 
protu. Tai pripažįsta ir prof. V. Merkys savo įžangoje į naują 
Žemaičių vyskupystės leidimą. 

Valančius mokėjo blaiviai, šaltai, o kartais net skeptiškai žiūrėti 
į istorinius įvykius, nei nieko per daug neaukštindamas, nei nieko 
per daug nesmerkdamas. Niekas, atrodo, Valančiui nebuvo labiau 
svetima, kaip bet koks praeities klastojimas, nesvarbu, ar tai būtų 
patriotizmo, ar Bažnyčios, ar kokios nors ideologijos vardu. Užtat 
jo istoriją gali lygiai gerai skaityti katalikas, kitatikis ir net be- 
dievis. Ji visiškai palankiai buvo sutikta ir lenkų, kai 1898 m. 
buvo išleista lenkų kalba Krokuvoje. Ir Jonas Šliūpas, aptaręs 
Žemaičių vyskupystę, galėjo visiškai nuoširdžiai sušukti: „Už tai 
amžina garbė Motiejui!“ 

Valančius nebūtų buvęs istorikas, jeigu jis nebūtų galvojęs, kad 
nieko nėra amžino, kad laiko tėkmėje viskas keičiasi. Vienoje iš 
savo gausių brošiūrų jis rašė: 

Visa, kas yra ant svieto, persimaino ir persikitavoja. Žmonių mįslis ir 
nuomonės, jų parėdymai, įstatymai ir patys yra vis kitoniški kiekviename 
šimtmetyje.“ 


"Tokia pažiūra padėjo Valančiui ne tik šaltai ir objektyviai žiūrėti 
į praeiti, bet ir pakelti savo gyvenamojo meto sunkumus. Jeigu 


17 Į. Šliūpas, op. cit., p. 63. 
18 Cir. iš B. Genzelis, op. cit., p. 113. Panašią mintį Valančius parašė ir Palangos Juzės 
įžangoje. 

nieko pasaulyje nėra amžino, nebus amžina ir toji slogi dabartinė 


situacija. 


Hi 

Savo Žemaičių vyskupystėje paminėjęs, kad 1715 m. Augus- 
tas I Žemaičių vyskupu skyrė, o popiežius tuojau pat patvirtino 
kunigaikštį Povilą Sapiegą, Valančius tuojau pat pridūrė: „Bepigu 
tai didžiūnams ko neįgyti“ ir po šių žodžių padėjo šauktuką.““ 
Nors tas Sapiega Žemaičiuose nevyskupavo, tačiau didelė dalis 
Žemaičių vyskupų buvo kilę iš didžiūnų: Giedraičiai, Pacai, Tiš- 
kevičiai. Nebūtinai iš didžiūnų išėję turėjo būti blogi vyskupai. 
Daugelis iš jų nusipelnė didelės visų vyskupijos sluoksnių pagarbos 
ir meilės. Tas pats Valančius aprašo, kaip jo pirmtakas Juozapas 
Arnulfas Giedraitis, nors kilęs iš kunigaikščių, labai atjautė varg- 
šus, juos valgydino ir šelpė. Kai šie kartais nė nepadėkoję išspruk- 
davo pro duris, vyskupo tarnas papriekaištavo, kad kunigaikštis 
kartais per daug nereikalingų žmonių maitinąs Alsėdžiuose. Vys- 
kupas Giedraitis atsakęs: „Teisybė, jog anie man nereikalingi, bet 
aš jiems reikalingas.“"" 

Nors mokslus eidamas susibajorinęs ir iš Valančiaus Valan- 
čiausku pasidaręs, jis jokiu būdu nebuvo iš didžiūnų. Užtat jam 
nelengva buvo tapti vyskupu. Čia reikėjo nugalėti dvi dideles 
kliūtis: reikėjo, kad caras jį nominuotų ir kad popiežius pa- 
tvirtintų. Tokios praktikos buvo laikomasi i1r seniau, Lietuvos 
Didžiosios Kunigaikštijos metu, tokia praktika buvo tęsiama ir 
carų laikais, o 1847 m. konkordatas tarp Rusijos ir Šventojo Sosto, 
nors Rusijoje nepaskelbtas ir įstatymo galios neturėjęs, formaliai 
šią praktiką įteisino. 

Vyskupui J.A. Giedraičiui mirus (1838), Žemaičių vyskupija 
ilgam liko be tikrojo ganytojo. Caras buvo siūlęs net du kandi- 
datus į šią vietą — Simoną Giedraitį 17 mūsų jau minėtą Joną 
Krizostomą Gintilą — tačiau popiežius jų nepatvirtino, iš dalies 


1? M. Valančius, Raštai, t. 2, p. 151. 
20 Ibid., p. 187. 

gal ir dėl to, kad 1831 m. sukilimo metu jie pasirodė dideliais 
caro pataikūnais besą. Savo Pastabose pačiam sau““, kurias sulie- 
tuvino ir išleido kun. J. Tumas-Vaižgantas, Valančius nupiešė tokį 
Gintilos paveikslą, kad tikrai jis į vyskupus nebūtų tikęs. Jis ir 
„tabaką gėręs ir cigarą rūkęs“, jis ir pinigus, skirtus Šiluvos 
bažnyčiai remontuoti, panaudojęs karčemos statybai, jis ir, hebrajų 
kalbos gerai nemokėdamas, visokių niekų prirašęs hebraistikos 
klausimais, jis ir karstą iš anksto pasigaminęs ir vis į jį gulinėjęs, 
lyg prisimatuodamas, ar bus gera jame po mirties gulėti. Bet 
svarbiausia, jis buvęs „valdžios pakalikas“, carų apdovanotas 
visokiais kryžiais ir nieku daugiau nesirūpinęs, kaip tik savo 
asmenišku iškilimu.““ Be abejo, tokio žmogaus Šv. Sostas negalėjo 
tvirtinti vyskupu. Kaip aiškėja iš labai rimtos jėzuito Adrieno 
Boudou studijos, Šv. Sostas labai rūpestingai stengėsi ištirti kandi- 
datus į vyskupus prieš juos konsekruodamas.“" Ypač tokiai svar- 
biai ir didelei vyskupijai, kokia tada buvo Žemaičių vyskupija. 
Bene pirmasis Valančiaus kanditatūrą į vyskupus iškėlė Petra- 
pilio dvasinės akademijos rektorius Ignotas Holovinskis, vėliau — 
Mogiliovo arkivyskupas. Jis gerai pažino Valančių dar iš Vilniaus 
seminarijos laikų 1r iš tos pačios dvasinės akademijos, kur Va- 
lančius profesoriavo 1842-1845 m. Jis jau 1846 m. rašė apašta- 
liškajam nuncijui į Vieną, kad Valančius būtų tinkamas į vyskupus, 
nes jis buvo 
„„gaivinamas karšto uolumo Bažnyčios labui ir dvasinei tikinčiųjų naudai, 
yra nepalaužiamo charakterio ir pasiruošęs visa iškentėti, gindamas religijos 
principus ir Bažnyčios reikalus. Jo elgesio taurumas, jo pamaldumas ir 
protingumas ypatingu būdu jį daro visiems priimtiną ir yra manoma, jog 
bus didelis laimėjimas, jeigu jam bus suteikta vyskupo garbė.“ 


Be abejo, vien to neužteko. Šv. Sostas pravedė nuodugnų tyri- 
nėjimą pačiame Petrapilyje, ten išsikviesdamas ir patį Valančių. 


21 M.Valančius, Pastabos pačiam sau, iš lenkiškosios vyskupo Motiejaus rašliavos 
surinko ir savo pastabas pridėjo J. Tumas, Klaipėda, 1929. 

22 M.Valančius, Raštai, t. 1, p. 486-491. 

23 A. Boudou, Le Saint Siege et la Russie, t. 1-2, Paris, 1922-1925. 

24 P. Jatulis, op. cit., p. 194. 

Ir pagaliau 1849 m. pabaigoje iš kelių kandidatų popiežius pasi- 
rinko Valančių, o 1850 m. pradžioje caras Nikalojus I patvirtino 
jį Žemaičių vyskupu. 

Mūsų minėtas jėzuitas A. Boudou aukštai kėlė vyskupą Valančių 
tarp visų Rusijos, Lietuvos ir Lenkijos vyskupų, vadindamas jį 
„nuostabiuoju“ ir „garbinguoju“ vyskupu, ypač iškeldamas j0 
sąžiningumą, pamaldumą, dorą, teisingumą ir būdo tvirtumą.“ 
Gilus Žemaičių vyskupijos praeities pažinimas Valančiui labai 
pasitarnavo atliekant sunkias vyskupo pareigas, ypač kai prisi- 
meni, kad jis praktiškai visiškai nebuvo susipažinęs su Bažnyčios 
administravimo darbu, ligi tol visą laiką dėstė teologiją ir tyrinėjo 
Lietuvos Bažnyčios istoriją. Geri ir blogi buvusių vyskupų pa- 
vyzdžiai, kurių netrūko ilgoje Žemaičių vyskupijos istorijoje, 
dažniausiai išmintingi bažnytinių sinodų nutarimai buvo tas kel- 
rodis, kuris padėjo Valančiui vairuoti didžiulės vyskupijos laivą 
per ištisus 25 metus. 

Iš visų savo šakotos veiklos sričių Valančius turbūt daugiausia 
dėmesio skyrė mokyklų, mokslo ir apskritai švietimo reikalams. 
Kunigus, pamėgusius mokslą, jis laikė brangiausiu turtu. Deja, 
aplankęs savo vyskupijos parapijas, Valančius turėjo prisipažinti, 
kad „parapinės dvasiškijos tarpe labai maža tėra mylėjimo lite- 
ratūros“.““ Kun. Jeronimas Račkauskas, pirmasis Valančiaus 
biografas, bus teisingai pasakęs, kad Valančius išmokė žemaičius 
skaityti. Ir tą jie ne taip greitai pamiršo kaip, sakysime, blaivybę. 

Tačiau Valančiui iškilo naujų problemų, kurioms spręsti nepa- 
kako nei istorinio patyrimo, nei praeities pavyzdžių. Su tokiomis 
problemomis nebuvo susidūręs nė vienas Žemaičių vyskupas. Jas 
spręsdamas, Valančius galėjo pasikliauti tik savo sveiku protu ir 
gilia išmintimi, kurią jam beveik visi ano laiko liudininkai pri- 
25 A. Boudou, op. cit., t. 2, p. 9. Toli gražu ne visus vyskupus ar kandidatus į vyskupus 

A. Boudou taip palankiai apibūdino. Pavyzdžiui, Seinų vyskupijos administratoriui 

Bonaventūrui Butkevičiui jis nepagailėjo aštrios kritikos, ypač dėl jo pataikavimo 

rusų valdžiai. Gal dėl to jis 1 nebuvo paskirtas vyskupu, nors kitais atžvilgiais jis 


buvo karštas lietuviškų reikalų gynėjas. 
26 A. Alekna, Zemaičių vyskupas Motiejus Valančius, Klaipėda, 1923, p. 17. 

pažįsta. Savo Palangos Juzei moto Valančius pasirinko liaudies 
priežodį: „Tankiai su sermėga apsivilkusi vaikščioja tikra iš- 
mintis.“ Tai galima pasakyti ir apie patį Valančių, kuris iš tikrųjų 
ir buvo pirmasis sermėgius vyskupas Žemaičių vyskupijos soste. 


IV 

1831 m. sukilimą Valančius palyginti ramiai pergyveno dės- 
tydamas tikybą Mozyriaus apskrities mokykloje, toli nuo tikrosios 
Lietuvos. Tačiau to sukilimo šmėkla nepranyko su j0 numalšinimu 
ir 50 didelės dalies Lenkijos ir Lietuvos sukilėlių pasitraukimu į 
vadinamąją didžiąją emigraciją, nes nepranyko tr Lenkijos laisvės 
troškimas, kuris neišvengiamai turėjo vesti prie lenkų-rusų konf- 
lHikto. O to konflikto priežastis buvo Lietuva: kam ji turėjo pri- 
klausyti. Ir viena, ir kita šio konflikto pusė savo pretenzijas į 
Lietuvą rėmė tam tikromis istorinėmis prielaidomis. Lenkai gal- 
vojo, kad Lietuva buvo neteisėtai atplėšta nuo Lenkijos ir užtat 
j05 susigrąžinimas buvo vienas iš pagrindinių lenkų nacionalinio 
sąjūdžio siekių. Tai buvo Lenkijos irredenta" , kurios ji neatsisakė 
per visą XIX amžių. 

Pagal vyraujančią tarp lenkų istorikų sampratą, Krėvos ir ypač 
Liublino unijos aktais Lietuva tapo Lenkijos dalimi ir dėl to 
Lenkija jos niekados negali išsižadėti. Reikia pripažinti, kad 
daugiau kaip per du bendro gyvenimo šimtmečius toji samprata 
tapo daugiau ar mažiau priimtina ir vadovaujančiam Lietuvos 
sluoksniui, nors tarpais įis užsidegdavo gana karštomis sepa- 
ratistinėmis tendencijomis. 1791 m. gegužės 3 d. konstitucija, 
kurioje jau nebeliko nė Lietuvos vardo, buvo lyg testamentas 
būsimajai Lenkijai. Nors iš tikrųjų tai konstitucijai nebuvo lemta 
įgyti pagrindinio valstybės įstatymo galios, tačiau joje išreikštas 
idealas — vieningos ir centralizuotos Lenkijos idėja — nemirė nei 
Lenkijoje, nei Lietuvoje. 


* Iredentizmas (it. irredeztio — neišvaduotas) - nacionalistinis sąjūdis, siekiąs tautinės 
mažumos apgyventą kraštą sujungti su tos pačios kalbos tautine valstybe. 

Tuo tarpu Rusijai, kuri trimis padalijimais okupavo beveik visą 
buvusios Lietuvos Didžiosios Kunigaikštijos teritoriją, buvo pa- 
togiau galvoti, kad Lietuva niekados nebuvo Lenkijos dalis ir kad 
Lenkijos iredentizmas neturi jokio istorinio pagrindo. Iš esmės 
tai buvo teisingas galvojimas. Tačiau kodėl Lietuva, nebūdama 
integralinė Lenkijos dalis, turėjo būtinai pasidaryti integraline 
Rusijos dalimi? O toks tik ir tebuvo Rusijos siekimas nuo Kotry- 
nos Il ligi Muravjovo laikų. Tik labai retais atvejais ir Rusijoje 
švysteldavo federacinės idėjos kaip kai kurių dekabristų galvose, 
tačiau visados viršų paimdavo vienos nedalomos Rusijos sam- 
prata, su kuria akis į akį susidurti teko is mūsų vyskupui Valančiui. 
Muravjovas buvo tos idėjos karščiausias advokatas 17 vykdytojas. 

Lietuvos vadovaujančiam sluoksniui vis labiau sutapatinus savo 
politinius ir kultūrinius siekius su Lenkijos siekiais, buvo tik du 
keliai: arba susitaikius su esama padėtimi stiprėti ekonomiškai ir 
kultūriškai, arba aktyviai mestis į rusų-lenkų konfliktą, žinoma, 
Lenkijos pusėje. Reikia pasakyti, kad pirmasis kelias labai daug 
žadėjo. Ilgą laiką Rusija nedarė beveik jokių kliūčių lenkų kultūrai 
plisti Lietuvoje. Lietuva niekados taip smarkiai nelenkėjo kaip XIX 
amžiaus pirmoje pusėje. Ekonomiškai dvarininkams dalykai taip 
pat atrodė neblogai. Carinė administracija visiškai nekliudė jiems 
dirti baudžiauninkams kailį, net nustatydama, kiek gorčių degtinės 
kiekvienas baudžiauninkas turi nusipirkti iš dvarininkų bravorų. 

Tačiau kad ir kažin kaip skani prisitaikėlio duona, ne ja viena 
žmogus gyvena. Ir sotus žmogus ne visados gali pamiršti kovą 
dėl laisvės, ypač kad paskata nuolat plaukė 17 iš gausių emi- 
grantinių sluoksnių, ir iš Varšuvos. Užtat visa XIX a. pirmoji pusė, 
lig: 1863 m. imtinai, numarginta gausybe kovos dėl laisvės prasi- 
veržimų Lietuvoje. Vis dėlto be reikalo kai kurie istorikai ir 
publicistai bando tuose kovos dėl laisvės prasiveržimuose matyti 
lietuvių-rusų susidūrimą. Visuose XIX a. žinomuose sąmoksluose 
tr sukilimuose, ar tai būtų brolių Ciecierskių sąmokslas 1797 ra., 
ar Vilniaus universiteto studentų slaptų organizacijų antirusiška 
veikla, ar 1831 m. sukilimas 17 Simono Konarskio sąmokslas, ar 

pagaliau ir 1863 m. sukilimas, visur čia veltui ieškotume rusų- 
lietuvių konflikto. Iš tikrųjų tai tebuvo tik atgarsis to didžiojo 
lenkų-rusų konflikto, kuris tarpais Lietuvoje pasireiškė smarkiau 
negu pačioje Lenkijoje. Ir suprantama dėl ko. Bent ligi 1863 m. 
sukilimo Rusija visiškai negalvojo paversti Lenkijos integraline 
Rusijos dalimi. Be abejo, bent dalis Lietuvos vadovaujančio 
sluoksnio taip pat nenorėjo, kad Lietuva taptų integraline Rusijos 
dalimi. Iš čia ir tie visi sąmokslai ir sukilimai, kūrių tikslas buvo 
išsikovoti Lietuvai panašų statusą, kokį turėjo Lenkija. O į tai 
vedė tik vienas kelias — bendros su Lenkija kovos kelias. Net 
Žemaitijoje 1831 m. sukilėliai giedojo, kad Lenkija dar nepražuvo, 
kol žemaičiai gyvi. 

Su kuo Rusija nenorėjo ir negalėjo sutikti, tai su Lenkijos 
iredentizmu, kuris siekė visos Lietuvos, dalies Latvijos, Gudijos 
ir Ukrainos. Šių siekių Lenkija neatsisakė ir vėliau, kas aiškiai 
matyti iš Pilsudskio ir endekų politinių programų atstatant Len- 
kijos Respubliką 1917 metais. 

Lietuviško tautinio ir kultūrinio sąjūdžio užuomazgos reikia 
ieškoti ne lietuvių-rusų, bet lietuvių-lenkų konflikte. Vadinamo 
lituanistinio sąjūdžio metu XIX a. pradžioje to lietuvių-lenkų 
konflikto tik pirmieji daigeliai pasirodė. Dionizas Poška gerokai 
įsiuto, kai Vilniaus studentai ir nestudentai (šubravcai) pasijuokė 
iš jo Baublio ir jame sukauptų etnografinių senienų, nors šiaip 
jau jis nebuvo antilenkininkas. Tačiau ir tie maži žemaitiško 
separatizmo probrėškiai, ypač antilenkiška Simono Daukanto 
laikysena, atrodo, sukėlė truputį nerimo bajorui Simonui Stane- 
vičiui ir jis savo pasakėčioje „Arklys 17 meška“ bandė apeliuoti į 
prolenkišką arklį, kad jis nesibaidytų žemaitiškos meškos, nes jų 
abiejų vienodas likimas. Žodžiu, nėra ko nuogąstauti dėl žemai- 
tuško separatizmo. 

Pirmasis ir tikrasis antilenkininkas buvo Simonas Daukantas, 
ne tik savo antilenkiškumą atremdamas į visiškai naują Lietuvos 
istorijos sampratą, bet ir į lietuvių kalbą ir būdą. Be abejo, 1842-— 
1845 m. gyvendamas Petrapilyje, Valančius turėjo nemaža progų 

su Daukantu susitikti ir išsikalbėti Lietuvos praeities, o gal ir 
ateities klausimais. Maždaug tuo metu Petrapilyje pasirodė Dau- 
kanto Būdas. Turbūt ne be Daukanto įtakos ir didžioji Valančiaus 
Žemaičių vyskupystės istorija išėjo lietuvių kalba, sukeldama 
daugelio lenkų ir lenkuojančių lietuvių nepasitenkinimą. 
Įdomu, kad gerokai vėliau Vilniaus universiteto istorijos tyri- 
nėtojas Juozapas Bielinskis rašė: 
Nežinia, ar sąmoningai, ar ne pasireiškė jo (Valančiaus) nepalankumas 
šlėktai. [...] Šiaip jau buvo jis žmogus išmintingas ir visapusiškai išsilavinęs, 
užtat juo nuostabiau, kad sėjo nesantaikos grūdus, kurie, deja, nekrito į 
nederlingą žemę.“ 


Ką tas „nepalankumas šlėktai“ reiškė, nesunku suprasti, kaip 
lygiai nesunku suprasti, ką reiškė Valančiaus pravardžiavimas 
„chlopomanu“. Kas šiek tiek geriau pažįsta Valančiaus filosofiją, 
tam visiškai negalės kilti mintis, kad Valančius būtų užsiėmęs 
luominės nesantaikos grūdų sėjimu ar panašia akcija. Iš tikrųjų 
čią norėta pasakyti, kad skilti ėmė pats Lietuvos vadovaujantis 
sluoksnis. Vienas pralaimėjimas sekė kitą Ir nenuostabu, kad ne 
vienas ėmė klausti, kas kaltas. Jau ir po 1831 m. sukilimo pralai- 
mėjimo toks Jonas Goštautas surašė tiesiog kaltinamąjį aktą prieš 
dvarininkiją, reikalaudamas, kad ir valstiečiai būtų įtraukti į 
aktyvesnę veiklą.“ 1863 m. sukilime jau atvirai pasireiškė kai 
kurios antilenkiškos tendencijos, pavyzdžiui, kai kuriuose K. Ka- 
linausko ir kun. A. Mackevičiaus pareiškimuose. 

Visa tai buvo greičiau tik senojo Lietuvos vadovaujančio sluoks- 
nio irimo ženklai negu kažko naujo apraiškos. Lietuvių-lenkų 
konfliktui dar nebuvo atėjęs laikas, o apie lietuvių-rusų konfliktą 
dar negalėjo būti nė kalbos. 

Iš Petrapilio vyskupas Valančius buvo išlydėtas su visa jam pri- 
derama pagarba ir apdovanotas gausiomis dovanomis. Į savo atsi- 
sveikinimo audiencijos pabaigą caras labai maloniai nusišypsojo 
27 Cit. iš ibid., p. 119. 


28 |. Goštautas, Ponas teisėjaitis arba pasakojimas apie Lietuvą ir Žemaitiją, Vilnius, 
1 96 ra 

ir tarė: „Sudiev, vyskupe.“ Valančiui net atrodė, kad caras norėjęs 
pabučiuoti jam ranką, bet jis nedavęs. Panašiai su juo atsisveikino 
ir vidaus reikalų ministras bei Religinių reikalų departamento 
direktorius. To reikalavo protokolas, to reikalavo geri valstybės 
ir Bažnyčios santykiai, to reikalavo civilizuotų tautų ir civilizuotų 
žmonių etiketas. Tos pačios audiencijos metu caras vis dėlto rado 
reikalo priminti naujajam vyskupui, kad 1831 m. Žemaitija pa- 
sirodė jam neištikima ir įspėjo, kad į jo vyskupiją nesiskverbtų 
svetimų kraštų dvasia. Tai buvo conditio sine gua non“, jeigu 
Valančius norėjo išlaikyti gerus santykius tarp jo ir rusų admi- 
nistracijos ir tarp valstybės ir Bažnyčios apskritai. Naujasis vys- 
kupas pažadėjo carui, kad 1831 metai jo vyskupijoje nepasikartos. 
Ir tai nebuvo tuščias pažadas. To jis visomis priemonėmis stengėsi 
laikytis, savo vyskupijos kunigams griežtai įsakydamas rūpintis 
tik savo parapijų reikalais, naujų bažnyčių statyba ir senų re- 
montu, kovoti su girtuokliavimu ir kitomis žemaičių nedorybėmis, 
šviestis ir šviesti. Šis pastarasis rūpestis turbūt buvo arčiausia 
vyskupo Valančiaus širdies. 


V 


Tokia ir panašia veikla užsiimant, nebuvo daug progos susi:- 
kirtimams ne tik su aukštąja Petrapilio valdžia, bet ir su vietine 
okupuotos Lietuvos administracija. Tiesa, dėl blaivybės kilo nepa- 
sitenkinimo, bet daugiausia vietinių dvarininkų, kurie neblogai 
pelnėsi iš degtinės varymo ir karčemų laikymo, kurias, beje, 
dažniausiai arenduodavo žydai. Jiems Valančius taip pat neturėjo 
geros akies. Nepatiko blaivybė ir vietinės administracijos parei- 
gūnams, kurie ir patys mėgdavo išlenkti stikliuką, o dar labiau 
mėgo būti vaišinami. Įdomu, kad bent porą kartų caras Aleksand- 
ras II, Nikalojaus I įpėdinis, blaivybės reikalu aiškiai atsistojo 
vyskupo Valančiaus pusėje, laikydamas jo vyskupiją pavyzdžiu 
visai savo imperijai. Laimingų sutapimu, bent du Vilniaus general- 


* Būtina sąlyga (lot.). 

gubernatoriai Valančiaus vyskupavimo metu — Nazimovas ir 
Potapovas —- buvo protingi, ramūs ir kultūringi žmonės, svetimi 
bet kokiam religiniam ir kitokiam fanatizmui. 

Tą konstruktyvų ir labai naudingą vyskupo Valančiaus darbą 
galėjo nutraukti tik toji svetimoji dvasia, dėl kurios caras jį buvo 
spėjęs, išlydėdamas iš Petrapilio. Nors ir kaip Valančius gynėsi 
nuo tos svetimos dvasios, griežtai savo kunigams įsakydamas 
laikytis altoriaus ir brevijoriaus, tačiau toji dvasia iš Vakarų 
Europos skverbėsi į šventąją Žemaitiją, neaplenkdama nei kunigų. 
Mat XIX amžius nebuvo XX amžius. Jis nežinojo nei pasų, nei 
jokių geležinių ar bambukinių užtvarų. Nors caras Nikalojus I 
kartais buvo laikomas Europos žandaru, ypač po jo intervencijos 
į; Vengriją 1848 m., tačiau ir jo viešpatavimo metu revoliucinių 
idėjų sklaida Rusijoje nebuvo visiškai sulaikyta.?“ 

Ypač sustiprėjo tos revoliucinės dvasios plėtra nelaimingo 
Rusijai Krymo karo metu. Visokie gandai sklaidėsi kaip ant mielių 
pasiekdami net tolimąją Žemaitiją. Vienur buvo kalbama, kad 
turkai pereiną į katalikybę ir kad už juos reikia melstis, kitur — 
kad anglų ir prancūzų desantas jau pakeliui į Žemaitiją ir kad jos 
išsilaisvinimas jau tiesiog lipa ant kulnų. Tai erzino vietinę admi- 
nistraciją, žadino jos budrumą ir vertė griebtis griežtesnių savi- 
saugos priemonių. 

O čia dar baudžiava. Rusija - vienintelė valstybė, kur tebebuvo 
baudžiava, žinoma, pamirštant ĮAV, kur tebebuvo vergija. Smar- 
kiai auganti Rusijos pramonė reikalavo darbininkų, o baudžiava 
juos laikė pririšusi prie žemės. Atėjo laikas pereiti iš baudžiavinio 
į kapitalistinį ūkį. Su tuo buvo susijusios ir visos kitos reformos, 
kurias vykdyti buvo lemta labai žmoniškam, bet nelaimingam 
carui Aleksandrui II. 

Reformų kelias visados yra sunkus kelias. Kartą prisipažinus, 
kad ne viskas gerai, kad reformos reikalingos, ne visados galima 
pasakyti, kur bus galima sustoti. Nuo reformų kartais tebūna 


2 Plg. įdomią Dovydo Fainhauzo studiją Rucb konspiracyjny na Litwie i Bialorusi, 
1846-1848, Warszawa, 1965. 

vienas žingsnis į revoliuciją, kaip, pavyzdžiui, atsitiko su Liudvi- 
ko XVI Prancūzija. Reformos jau savaime sako, kad ne viskas 
gerai. O po Krymo karo pralaimėjimo kas būtų išdrįsęs tvirtinti, 
kad Rusijos imperijoje viskas buvo gerai! Aleksandras II skubinosi 
su reformomis iš viršaus, kad jos staiga neprasiveržtų iš apačios. 

Ta padėtimi negalėjo nepasinaudoti Varšuva, kuri jau buvo 
atsigavusi po 1831 m. sukilimo ir tik laukė progos nusikratyti 
nekenčiamos Rusijos globos, nors tarpais taip globojama ji galėjo 
jaustis kaip inkstas taukuose, ypač kiek tai lietė lenkiškos kultūros 
spinduliavimą į Lietuvą ir kitus pakraščius. Užtat beveik tuo pačiu 
metu, kai Aleksandras II skelbė savo emancipacinį manifestą, 
Varšuvoje prasidėjo religinės ir politinės manifestacijos. Aleksand- 
ro II nuolaidos dar daugiau sužadino apetitą. Ekstremistai, vadi- 
namieji raudonieji, tose nuolaidose tematė Rusijos silpnumą ir 
ėjo prie atviro sukilimo. 

Toji sukilimo dvasia labai greitai persimetė ir į Lietuvą. Vaiz- 
dingu dr. J. Totoraičio pasakymu, „Lietuva tada žiūrėjo į Varšuvą, 
ir taip ji ir šoko, kaip ten dūdavo“ J“ Be abejo, toji Lietuva nereiškė 
visos Lietuvos, tačiau, bent ano meto supratimu, kas vadovavo 
kraštui, tas reiškė ir visą kraštą. 

Vyskupui Valančiui iškilo labai didelių ir sunkių problemų. Jis 
daug vilčių dėjo į baudžiavos panaikinimą ir kitas Aleksandro II 
reformas. Jo santykiai su naujuoju monarchu buvo gana draugiški, 
ypač po 1558 m. Aleksandro II vizito į Lietuvą, kurio metu caras 
labai aukštai įvertino Valančiaus blaivybės akciją. Atrodė, jog 
Bažnyčios reikaluose naujasis caras taip pat bus nuolaidesnis už 
savo pirmtaką. Be to, Valančius buvo per didelis realistas ir per 
daug gerai pažinojo Rusiją, kad būtų galėjęs patikėti sukilimo 
pasisekimu. O ir jo pasisekimu kažin ar jis būtų galėjęs labai 
nuoširdžiai džiaugtis. Nors Valančius nebuvo antilenkininkas, 
tačiau jame jau buvo pakankamai prabudęs lietuvybės jausmas, 


30 J. Totoraitis, Lietuvos atgijimas, Chicago, 1921, p. 14. Šioje būsimojo Lietuvos 
universiteto profesoriaus studijoje ano meto įvykiai blaiviau ir teisingiau nušviesti 
negu daugelio kitų istorikų. 

jo valstietiška prigimtis, jo chlopomaniškumas gerokai jį skyrė 
nuo likusio Lietuvos vadovaujančio sluoksnio. Toliau, Valančius 
nebuvo maištininkas. Jis tikėjo natūralia įvykių kaita. Reikėjo 
tik kantrybės ir darbo, ir viskas galės pasikeisti į gera. 1862 m. 
Valančius ruošėsi važiuoti į Romą. Vilniaus generalgubernatorius 
Nazimovas, jausdamas revoliucinę nuotaiką Lietuvoje, labai atvi- 
rai prašė Valančių susilaikyti nuo tos kelionės. Laiške Valančiui 
jis rašė: 

Dabartiniu laiku, kada aukštesniojo luomo ūpas taip pakilęs apsireiškia 
politiškai — religinėmis manifestacijomis, Tamstos tikrai krikščioniškos 
pastangos ir naudinga įtaka drauge su ta visuotine pagarba, kurią Tamsta 
esi įgijęs savo vyskupijoje, labai reikalingos tvarkai palaikyti, ir kas žino, 
ar kas kitas, Tamstai išvažiavus, įstengtų su pasisekimu pildyti įvairias ir 
sunkias ganytojo priedermes taip plačioje vyskupijoje, turinčioje dargi savo 
vietinių ypatingumų. Tamsta patsai teiksies pripažinti, kad kiekvienam 
kitam, užėmusiam Tamstos vietą, nelengva bus palaikyti Tamstos įvestą 
tvarką ir įkvėpti dvasiškijai supratimą reikalo neiškrypstant eiti sunkiu 
keliu, Tamstos nurodytu, kad galėtų apsisaugoti Katalikų Bažnyčios kunigai 
nuo teisingų apkaltinimų už nepritinkantį ir dažnai kenksmingą jų kišimąsi 
į šio pasaulio dalykus ir politiką. Be to, dar ir tai reikia atminti, jog iki 
galutiniam valstiečių klausimo išrišimui dvasiškija Tamstos artimiausiu 
vadovavimu didesniu pasisekimu galėtų veikti, kad palaikytų dar gana 
tamsų ir lengvatikį valstiečių luomą tame įsitikinime, jog jie tiktai kantriai 


ir ramiai laukdami savo likimo išrišimo gali apsisaugoti nuo pražūtingų 
l 4 g 1 . li bū | k + k - 31 
pasekmių, į kurias gali būti įtraukti kurstytojų. 


Tas laiškas akivaizdžiai liudija, kaip blaiviai Vilniaus general- 
gubernatorius vertino esamą padėtį 11 vyskupo Valančiaus vaid- 
menį. Tik viena šio laiško vieta yra nevisiškai aiški, kurioje jis 
kalba apie Žemaičių vyskupijos „vietinius ypatingumus“. Jeigu 
jis turėjo galvoje Žemaičių vyskupijos tautinį savitumą, tikrai 
reiketų stebėtis šio generalgubernatoriaus įžvalga ir inteligencija. 

Nors Valančius į Romą neišvažiavo, tačiau sukilimas įvyko. 
Jam malšinti buvo atsiųstas M.N. Muravjovas, kuris jau Rusijoje 
buvo gavęs koriko vardą. Ir kai jo aukomis tapo keletas kunigų, 
Valančius negalėjo likti pasyvus. Pirmasis Valančiaus rūpestis buvo 


3! Cir. iš A. Alekna, op. cit., p. 141. 

apsaugoti savo Bažnyčią, kad ji nekristų sukilimo auka. Antrasis 
jo rūpestis buvo apsaugoti valstiečius baudžiauninkus, kad savo 
prisidėjimu prie sukilimo jie nesutrukdytų vykdyti baudžiavos 
panaikinimą. Šiuo pastaruoju atveju Valančius susilaukė talki- 
ninko, kurio turbūt visiškai nesitikėjo, būtent paties Muravjovo. 
Norėdamas atitraukti valstiečius nuo sukilimo ir baisiai nemėg- 
damas lenkuojančios Lietuvos dvarininkijos, jis, anot to paties 
Totoraičio, „kuo labiausiai nekęsdamas baudžiavos naikinimo 
Rusijoje, kuo smarkiausiai tą baudžiavą naikino Lietuvoje“ .?* Ir 
iš tikrųjų baudžiava Lietuvoje buvo panaikinta baudžiauninkams 
palankesnėmis sąlygomis negu visoje Rusijoje. O kol tas pats 
Muravjovas iš šaknų rovė lenkystę Lietuvoje, Valančiui turbūt 
labai širdies neskaudėjo. Tik spėjo Muravjovas uždaryti visas 
lenkiškas mokyklas Lietuvoje, Valančius tuojau pat ragino savo 
klebonus atidaryti lietuviškas parapines mokyklas. Jis tada dar 
nenujautė, kad netrukus bus uždarytos visos nevaldiškos mo- 
kyklos, o valdiškose viskas bus rusiška. Jis tada dar taip pat 
nežinojo, kad tas pats Muravjovas ir jo įpėdiniai bandys Lietuvą 
ne tik surusinti, bet ir supravoslavinti. Bet tai jau naujas ir pasku- 
tinis skirsnis vyskupo Motiejaus Valančiaus veikloje. 

Paties sukilimo atžvilgiu Valančius buvo pasyvus, jeigu ne tiesiog 
jam priešingas. Ir savo Palangos Juzę iš Tytuvėnų miškų, kur siautė 
sukilėliai, jis kuo skubiausiai nudangino į Betygalos parapiją, kur 
buvo daug ramiau. Tarp kita ko jis atsidūrė Bernotų Mačiulių 
šeimoje. Tai tie patys Mačiuliai, kurių sūnus buvo mūsų didysis 
poetas Maironis. Štai kaip pats Juzė tuos įvykius pavaizduoja: 


Tytuvėnų miškuose mūsiesiems su maskoliais kariaujant ir audrą verčiant, 
aš pašmaukšt pakrypau į Betygalos parapiją, į Bernotų sodžių, kame pas 
Aleksių Mačiulį (Maironio tėvą - V. T.) darbavaus. Tas išmintingas žmogus 
pats mane slėpė"? 

Žinia, Valančius gerai pažino Mačiulius, ir Mačiuliai Valančių. 
Tegu ir post factum, Valančius, pripažindamas Mačiulį išmintingų 


32 J. Totoraitis, op. cit., p. 29. 

žmogumi esant, kad jis pats sukilime nedalyvavo ir Palangos Juzę 
nuo sukilimo slėpė, išreiškė ir savo pažiūras į sukilimą. 

Dėl jo laikysenos sukilime Valančių smarkiausiai puolė kunigas 
(vėliau iškunigis) Vladislovas Dembskis, kuris 1901 m. Čikagoje 
išleido net visą knygelę (37 puslapių) ir ją pavadino Ar vyskupas 
Valančius (Volončauskas) nebuvo viliūgiu lietuvystes? Dembskis 
pats labai aktyviai dalyvavo sukilime, nešiojo raudoną kepurę, 
buvo sukilėlių būrių kapelionu. Valančių jis laikė tiesiog Lietuvos 
išdaviku ir sakosi, kad jei būtų žinojęs, jog Valančius pakvietė 
maskolių būrį į Varnius sukilėlių malšinti, jis pats būtų jį pakoręs. 

Galima suprasti kraštutinių sukilimininkų (raudonųjų) nepasi- 
tenkinimą Valančiaus laikysena sukilimo atžvilgiu, jo bendra- 
darbiavimuų su abiem Muravjovais, tėvu ir sūnumi — Vilniaus 
generalgubernatoriumi ir Kauno gubernatoriumi, jo cirkuliarais 
ir pamokslais, raginančiais prie maldos ir atgailos, jo patarimais 
jauniems kunigams laikytis altoriaus ir brevijoriaus ir t.t. Tačiau 
ar galima jį dėl to smerkti? Ar galima jį smerkti, kad jis iš pat 
pradžių netikėjo sukilimo pasisekimu, kad jo, kaip Žemaičių 
vyskupo, pirmoji pareiga buvo saugoti savo vyskupijos Bažnyčios 
ir tikinčiųjų reikalus? Be to, ar jo aktyvus įsijungimas į sukilimą 
būtų pakeitęs sukilimo eigą? Pats Valančius tikrai taip negalvojo. 
Kad už taijis pats ir daugybė jo vyskupijos kunigų būtų atsidūrę 
Sibire, nėra nė mažiausios abejonės. Turbūt teisingai apibūdino 
Valančiaus laikyseną sukilimo atžvilgiu A. Alekna, teigdamas, 
jog Valančius „kovoje buvo tamprus, bet lankstus. Todėl jo 
neišvertė ir tokia audra, kaip 1863 m. sukilimas“.“ Kas būtų 
atsitikę su Žemaičių vyskupija Valančių išvertus, šiandien tik 
spėlioti galime. 

Tačiau visiškai nesuprantamas pagrindinis V. Dembskio kalti- 
nimas, kad Valančius, aktyviai neprisidėdamas prie sukilimo, 
pasidarė „viliūgiu lietuvystės“. Pagal Dabartinės lietuvių kalbos 


33 M. Valančius, Raštai, t. 1, p. 280. Plg. V. Zaborskaitė, Maironis, Vilnius, 1968, 
p. 16. V. Zaborskaitė klaidingai mini Bertonų, ne Bernotų sodžių. 
4 A. Alekna, op. cit., p. 274. 

žodyną (1972 m. leidimo) viliūgas reiškia viliotoją, apgaudinė- 
toją. J. Šliūpas, kuris redagavo šią Dembskio knygelę, ne tiek 
dėl Valančiaus neprisidėjimo prie sukilimo, kiek dėl Valančiaus 
elgesio su Simonu Daukantu, kaltino Valančių. Šiandien, žiūrint 
į anuos laikus iš laiko perspektyvos, jokiu būdu nebūtų galima 
tvirtinti, kad tie, kurie prisidėjo prie sukilimo, buvo geresni 
lietuviai už tuos, kurie atokiai stovėjo nuo jo ir netapdino lie- 
tuvybės reikalo su sukilimu. Kodėl tas, kuris bažnyčioje ir kitur 
giedojo „Bože, coš Polskę“ (Dieve, saugok Lenkiją), turėjo būti 
geresnis lietuvis už tą, kuris tokios giesmės nenorėjo giedoti? 
Galima taip pat gerokai abejoti, ar sukilimo laimėjimas būtų 
išėjęs lietuvybės naudai? Kažin ar Lietuva nebūtų tapusi paprasta 
Lenkijos provincija, ko aiškiai siekė to meto Varšuva, o pagal 
jos birbynės, anot Totoraičio, šoko tada ir Lietuvos vadovau- 
jantis sluoksnis. 


VI 

Valančius ir Dembskis atstovavo dviem beveik diametraliai 
priešingoms veiklos pozicijoms: realisto darbininko, žinojusio, 
kas anomis sąlygomis buvo galima ir reikėjo daryti, ir aktyvisto 
kovotojo, kuris su ginklu rankoje šokosi nusikratyti nekenčiamo 
„maskoliaus“ jungo; išmintingo vairininko, kuriam pirmiausia 
rūpėjo kasdieniniai vyskupijos reikalai, ir fanatiko revoliuci- 
ninko, norinčio pirma sugriauti tai, kas yra, o paskui statyti 
kažką naujo arba atstatyti tai, kas buvo prarasta. Šios dvi tenden- 
cijos visados pastebimos okupuotame krašte, bet jos ypač išryš- 
kėja kritiškais momentais, kada viršų ima aktyvistas kovotojas, 
nors toli gražu ne visados jis laimi. Pralaimi dažnai abi pusės, o 
gyvenimas nueina nauju trečiuoju keliu. Tokia paprasta yra 
Istorijos dialektika. 

Žinia, ką galvojo ir ko siekė Valančius. Būdamas iš esmės 
konservatorius, bet giliai tikėdamas, kad nieko šiame pasaulyje 
nėra pastovaus, Valančius pirmiausia rūpinosi savo Bažnyčios 
gerove, kuri daugmaž sutapo su vyskupijos žmonių gerove: dorine, 

ekonomine, kultūrine. Dėl to jis tiek daug dėmesio kreipė į blai-| 
vybės ir švietimo reikalus, dėl to jis taip labai bijojo, kad sukilimas 
nesužlugdytų baudžiavos panaikinimo ir kitų reformų. 

Žinojo, ko siekė ir sukilimininkai kovotojai - šalin caro valdžia! 
O kas toliau? Šičia tai jau tikrai nesutarė „baltieji“ su „rau- 
donaisiais“, dar daugiau nesutarė valstiečiai ir dvarininkai. Vals- 
tiečiai baudžiauninkai, kurių gana daug sukilime dalyvavo, pir- 
miausia norėjo žemės ir laisvės, nors retas iš jų būtų galėjęs 
pasakyti, ką toji laisvė reiškia. Tikrai būtų buvę per daug iš jų 
reikalauti, kad jie siektų krašto ar tautos laisvės. Laisvė jiems 
reiškė laisvę melstis, mokyti vaikus, dirbti savo žemę, važinėti į 
turgus, galbūt rinktis savo seniūnus ir kitus valdininkus. Tai 
maždaug ir viskas. Tik retas kuris svajojo apie laisvę pjauti ponus, 
nors buvo ir tokių. 

Sukilimo vadai - dvarininkai ir dalis kunigų —- be nusikratymo 
caro valdžia kitos savo originalios programos neturėjo. Tikrai nė 
vienas iš jų neturėjo nepriklausomos tautinės Lietuvos programos, 
kaip kartais tą programą mes dabar jiems stengiamės primesti. 
Toks bandymas yra ne kas kita kaip paprastas istorijos falsifi- 
kavimas. Tiesa, jie siekė atskirti Lietuvą nuo Rusijos, bet kad 
tuojau pat ją vėl sujungtų su Lenkija. Kad toji valstybė būtų ne 
tik politiškai, bet ir kultūriškai lenkiška, beveik negalima abejoti. 
Berods tik vienas kun. A. Mackevičius kartais į savo sukilėlius 
prabildavo žemaitiškai, o dauguma sukilimo vadų, kaip Siera- 
kauskas, Kalinauskas, Narbutas, Zvieždovskis, Malachovskis ir 
kt. greičiausiai lietuviškai net nemokėjo. Žinoma, tai teigdami 
nenorime pasakyti, kad tuo keliu gyvenimas būtų ir nuėjęs. Mika- 
lojus Katkus savo atsiminimuose pateikia vieną labai įdomią 
smulkmeną. Jis sukilimo metu mokėsi Dotnuvos mokykloje, be 
abejo, lenkiškai rusiškoje. Prasidėjus sukilimui, staiga vienas 
mokytojas ėmė mokyti lietuviškai. Nors, anot Katkaus, mokiniai 
gana skeptiškai sutiko šią naujovę““, bet galbūr ir daugiau tokių 
naujovių būtų atsiradę. Juoba kad Valančius tuojau šokosi orga- 


35 |. Jurginis, Mikalojus Katkus, Vilnius, 1963, p. 25-26. 

nizuoti lietuviškas mokyklas, kai tik Muravjovas uždraudė len- 
kiškąsias. 

Prieš sukilimą ir sukilimo metu buvo daug kalbama apie tėvynės 
laisvę. Daugiausia ir labiau apsišvietusių žmonių galvose ta: reiškė 
didžiosios tėvynės laisvę, vadinasi, Lietuvos kartu su Lenkija 
laisvę. Žinia, dar Maironis sulenkėjusiems dvarininkams piktai 
priekaištavo, kad ojczyzna jiems kvepėjusi ne meile tėvynės, 
vadinas, Lietuvos. Bet anuo metu kai kuriems ta tėvynės laisvė 
galėjo reikšti ne tik Lietuvos, atskirtos nuo Rusijos, bet ir nuo 
Lenkijos laisvę. Tokią mintį gana ryškiai kėlė Kalinauskas, visiškai 
nusivylęs varšuviškiu sukilimo vedimu. Bet jo Lietuva būtų vis 
vien buvusi gudiškai-lenkiška Lietuva. 

Valančius savo pažiūras į sukilimą ir į lietuvių tautos ateitį 
išdėstė 1866 m. gegužės 8 d. savo garsiajame pamoksle Kauno 
katedroje. Kun. A. Alekna, neturėdamas jo lietuviško teksto, sa- 
kosi šį pamokslą laisvai išvertęs iš rusiškojo nuorašo, kurį Valan- 
čius pasiuntęs Vilniaus generalgubernatoriui, ir paskelbė savo 
monografijoje apie Valančių.““ Tame Aleknos paskelbtame vertime 
yra į Valančiaus lūpas įdedamas ir toks sakinys: 

Kartą ant visados atsisakyti minties, jog būsime savistovi tauta, nepri- 
klausoma nuo Rusijos. 


Nejaugi, pagalvoji, sukilėliai ir Valančius būtų galvoję apie 
savarankišką Lietuvą. Tai būtų daugiau, negu kur kitur ano meto 
šaltiniuose galime rasti, pasakyta. 

Dr. Juozapas Stakauskas 1938 m. paskelbė to pamokslo len- 
kišką tekstą, rašytą paties Valančiaus ranka.“ Tarp Aleknos 
vertimo iš rusų kalbos ir lenkiškojo to pamokslo originalo yra 


36 A. Alekna, op. cit., p. 170-171. 

37 Žr. jo didelę studiją „Valančiaus laikų lietuviškasis darbas“, Tiesos kelias, 1938, 
nr. 3, 4, 7, 8, 11. Pamokslo lenkiškas tekstas - nr. 11, p. 746. Tai labai graži ir 
vertinga mūsų istoriko studija apie Valančių, paremta daugiausia archyvine 
medžiaga. Visiškai teisingai Stakauskas rašė, kad „neįmanoma iš Valančiaus 
reikalauti, kad jis tais sunkiais laikais būtų tikėjęs Lietuvos valstybės sukūrimo 
galimumu“. Gal tik jis kiek perdėjo sakydamas, kad „50 metų vėliau apie tai dar 
niekas nė sapnuoti nesapnavo“. Ibid., p. 744. 

vienas reikšmingas skirtumas. Lenkiškajame tekste vietoj žodžio 
„savistovus“ randame žodį „oddzielny“, kas lietuviškai reiškia 
„atskiras“. Todėl iš tikrųjų ši Valančiaus pamokslo vieta lietu- 
viškajame vertime turėtų skambėti taip: 


Taigi kartą ant visados atsisakyti tos vilties (ne minties, kaip vertė Alekna), 
kad kada nors būsime atskira, nuo Rusijos nepriklausoma tauta. 


Be abejo, būti atskira, nuo Rusijos nepriklausoma tauta reiškė 
visiškai ką kita, kaip būti savarankiška, nuo Rusijos nepriklau- 
soma tauta. Atsiskirti nuo Rusijos norėjo beveik visi, tikrai to 
siekė sukilimininkai. Bet 1866 m., po tokio žiauraus sukilimo 
sutriuškinimo, ir tokia viltis Valančiui atrodė nereali. Tuo metu, 
kada anas pamokslas buvo pasakytas, kitaip galvoti vargu ar 
buvo galima. Net lenkus, ypač nesulietuvėjusius Lietuvos lenkus, 
buvo laikinai apleidusi nepriklausomos Lenkijos viltis. Kitame 
savo rašinyje pats Valančius rašė: „Kad Lenkai atgytų ir vėl 
karalystę įgytų, sunku yra tikėti.““* Reikės palaukti bent keletą 
dešimtmečių, kol ji vėl atsigaus. Bet tada jau atsiras ir nepriklau- 
somos tautinės Lietuvos idėja. 

Tame 1566 m. Valančiaus pamoksle yra daug kitų įdomių 
dalykų. Pradžioje jis pasidžiaugė laimėjimais, kurių pasiekė per 
17 savo vyskupavimo metų, ypač iškeldamas parapinių mokyklų 
reikšmę. „Atsikvėpėme laisvai. Šviesiausias Viešpats buvo mums 
malonus, niekas nesikėsino į mūsų tikybos reikalus, viskas klos- 
tėsi gerai.“ Ir kas mus išmušė iš to gražaus kelio? - klausia toliau 
Valančius. Ir čia pat atsako: mes patys, nes 


„-nuo senų laikų būdami lenkų įtakoje ir mes, lietuviai su žemaičiais, kurie 
skaitomės esą tvirtesnės galvos, pasidavėme klaidingoms idėjoms, ypač iškeldami 
lenkų kalbą aukščiau už mūsų gimtąją lietuvių kalbą, pasisavinome lengvą būdą, 
blaškomą bet kokio naujesnio vėjo.“? 


28 M. Valančius, Maskoliams katalikus persekiojant, surinko ir paaiškino J. Tumas, 
Kaunas, 1929, p. 76. 

3? Verčiame iš Stakausko paskelbto lenkiškojo originalo, kuris kai kur nesutampa su“ 
Aleknos vertimu iš rusiškojo nuorašo. 

Valančius supratęs, ką tokie nauji vėjai nešė su savimi, bet nieko 
negalėjęs padaryti, ypač su jaunimu. Ir žvelgdamas į ateitį Valan- 
čius pasakė tikrai reikšmingus žodžius: 


Niekados nesekti savo senų kaimynų lenkų lengvabūdiškumu, tegu jie savo 
reikalus tvarko, kaip patys išmano. 


: š š 40 sa į 
Toliau gal kiek pataikaudamas rusams" Valančius sakė: 


Būdami nedaloma Rusijos dalimi, mokykimės rusų kalbos, tačiau ne- 
pamiršdami ir savo tėvų lietuvių arba žemaičių kalbos, laikykime rusus 
savo broliais ir juos pamilkime. 


Smarkesnio pasisakymo prieš lenkus ir ypač prieš jų įtaką 
Lietuvoje iš vyskupo, kuris niekada nepasižymėjo antilenkiškumu, 
sunkų buvo laukti. Tai jau buvo galima laikyti lietuvių lenkų 
kontlikto pradžia ir kartu tautinio Lietuvos atgimimo programos 
pirmuoju formulavimu. Žinant Valančiaus būdo žemaitišką kie- 
tumą, vargu būtų galima tą pamokslą laikyti išprievartavimo 
rezultatu. Neretai Valančius mokėjo atsilaikyti ir prieš labai didelį 
rusų administracijos spaudimą. Net Sibiru jo negalima buvo 
išgąsdinti. Kaip ten būtų, tai buvo aiškus iššūkis prieš lenkų įtaką 
Lietuvoje. Ir tai atėjo iš Lietuvos vadovaujančio sluoksnio, kuriam 
vyskupas Valančius, be abejo, priklausė. Čia buvo skirtumas tarp 
Daukanto ir Valančiaus antilenkiškos veiklos: pirmasis, kaip 
istorikas, kalbininkas ir etnografas, padėjo, jeigu taip galima 
pasakyti, intelektualinius pagrindus tam antilenkiškumui; antrasis 
suteikė jam praktiškos veiklos pobūdį. Pats daug rašydamas, pats 
organizuodamas lietuviškos spaudos spausdinimą Klaipėdoje ir 
Rytprūsiuose ir platinimą Lietuvoje, Valančius įstatė lietuvių tautą 
į naują veiklos barą. 


*0 Reikia atsiminti, kad šio pamokslo rusiškas vertimas turėjo būti pasiųstas Vilniaus 
generalgubernatoriui, kuriuo tada buvo liūdnos atminties surusėjęs vokietis 
Kaufmanas, spaudos draudimo Lietuvoje griežtas vykdytojas. 

VII 


Spaudos draudimas ir kova su juo buvo pats svarbiausias faktas 
per kitus 40 metų. Į to laikotarpio pabaigą (1899 m.) Varpas 
galbūt ir turės pagrindo rašyti, kad jeigu ne spaudos draudimas, 
Lietuva būtų buvusi ramiausias Rusijos kampelis.“ Ko Rusija 
visiškai nelaukė ir nesitikėjo uždrausdama Lietuvoje spausdinimą 
lotyniškomis raidėmis, tai to tiesiog spontaniško ir beveik visuo- 
tinio lietuvių pasipriešinimo. 

Kaip jau minėjome, net Rusijos intelektualiniuose sluoksniuose 
supratimas apie lietuvių kalbą ir tautą buvo nepaprastai menkas. 
Akademikas A. Hilferdingas bene pats pirmasis buvo pradėjęs 
aiškinti rusų mokslininkams apie lietuvių kalbos, istorijos ir 
tautosakos savitumą. Maža supratimo apie Lietuvą, kaip atskirą 
tautinį vienetą, įgydavo ir vietinė rusų administracija Lietuvoje, 
kuri dažniausiai buvo menko išsilavinimo ir bendraudama tik su 
jau smarkiai aplenkėjusiomis viršūnėmis, dažnai ir nežinojo, kad 
dar yra kažkokia lietuvių tauta. 

Tai reikia būtinai turėti galvoje, norint teisingai suvokti Rusijos 
politiką per sukilimą ir po jo. Mes kartais norime tai politikai 
pridurti antilietuvišką bruožą, kada ji tokia dar nebuvo, mes 
kartais bandome sukurti rusų-lietuvių kontliktą gerokai anksčiau, 
negu jis iš tikrųjų atsirado. Sukilimo metu jokio rusų-lietuvių 
konflikto tikrai nebuvo. Patiems rusams tai tebuvo lenkiškas 
reikalas (polskoje dielo), ir daugiau nieko. Jie ir katalikybės, arba 
lotynizacijos, neskyrė nuo paties lenkiško reikalo. Tai, anot J. To- 
toraičio, buvo didžiausia Muravjovo klaida. To meto lietuviams 
tai tebuvo, kaip rašė aktyvus sukilimo dalyvis Mikalojus Akelaitis, 
„Lenkų wajna su Maskolejs“. Ir vėliau savo atsiminimuose žŽmo- 
nės tą laikotarpį lenkmečiu tevadindavo. 

Užtat nei spaudos lotynų raidėmis draudimas, nei parapinių 
mokyklų uždarymas, nei kitos Muravjovo ir jo įpėdinių priemonės, 


41 Žr. K.J. Čeginsko straipsnį apie spaudos draudimą Lietuvių enciklopedijoje, t. 28, 
p. 336. 

rusų akimis, nebuvo nukreiptos prieš lietuvių tautą, apie kurią jie 
ir supratimo neturėjo, bet tik prieš lenkybės ir katalikybės įtaką 
Lietuvoje. Ir vyskupas Valančius paskutiniais savo vyskupavimo 
metais susiginčijo su vietine rusų administracija ne dėl to, kad jis 
būtų gynęs lietuvių tautos savarankiškumą, kurio jis taip pat dar 
nesuprato, bet dėl to, kad visomis jėgomis norėjo pasipriešinti 
Lietuvos supravoslavinimui, išlaikyti savo vyskupiją katalikišką. 
Valančius labai gerai suprato, kad katalikybė ir lenkybė nėra vienas 
ir tas pats dalykas, kad Lietuva gali pasilikti katalikiška nebūtinai 
tapdama lenkiška. Kaip matėme, jis pats dabar ėmė kritiškai žiūrėti 
I per didelę lenkų įtaką ir tuo atžvilgiu jo pažiūros nedaug tesiskyrė 
nuo Muravjovo pažiūrų. 

Tačiau kai Muravjovas ir jo įpėdiniai galvojo, kad sunaikinus 
lenkybę Lietuvoje žlugs ir katalikybė ir kad jų vietą galės užimti 
pravoslavija, rusų kalba ir rusų tauta, Valančius visomis jėgomis 
ir labai sėkmingai stengėsi savo didžiąją Žemaičių vyskupiją 
išlaikyti katalikišką, katalikybę atskirti nuo lenkybės, tiesiog 
sukurti lietuviškąją katalikų Bažnyčią. Jau kelis kartus minėtame 
savo pamoksle Valančius, aiškindamas kai kurių jaunų ir „blogo 
elgesio“ kunigų prisidėjimą prie sukilimo, sakė, kad lyg pats 
Viešpats Dievas pasinaudojo šia priemone dvasiškijos apvalymui. Nėra jų 
šiandien, nes jie visi pasišalino už diecezijos ribų. 


Žinoma, daugelis iš jų buvo paties Muravjovo pašalinti ne tik 
iš diecezijos, bet ir iš šio pasaulio. 

Tiesiog su nuostabia energija paskutinį savo gyvenimo dešimt- 
metį Valančius paskyrė tam, kad Lietuvoje būtų sukurta lietuviška 
Bažnyčia. Jis suprato, kad stipri ir Lietuviška katalikų Bažnyčia 
Lietuvoje padės augti ir sąmonėti lietuvių tautai. Kai 1864 m. 
Muravjovas neva pasigyrė Valančiui, kad va, žiūrėk, jau keletas 
žmonių lietuviškose gubernijose perėjo į pravoslaviją, sakydamas: 
„Na ką, vyskupe, mūsų pravoslaviškasis tikėjimas plečiasi.“ Va- 
lančius atsakęs: „Dėkui Dievui, nes tokiu būdu mūsų šventasis 
katalikiškasis tikėjimas pasidarys švaresnis.“ Kun. Alekna gana 

išsamiai aprašo rusų pastangas supravoslavinti Lietuvą ir visišką 
jų nepasisekimą. Toks pat nepasisekimas lydėjo ir jų pastangas 
surusinti Lietuvą. Nuostabiai maža lietuvių pavirto į rusus. Tai 
buvo iš dalies ir Valančiaus nuopelnas. Jis savo Žemaičių vysku- 
pyste, Vaikų ir Paaugusių žmonių knygelėmis, Palangos Juze ir 
Pasakojimu Antano tretininko bei savo religinėmis brošiūromis 
stiprino ir sąmonino lietuvių tautą, kuri XIX a. pabaigoje išdrįso 
atvirai stoti į kovą su Rusija dėl savo krašto ir tautos laisvės ir 
nepriklausomybės. 


A. Alekna, Žemaičių vyskupas Motiejus Valančius, 
Chicago, 1975, p. IX-XXX (įvadinis straipsnis); 
V. Trumpa, Lietuva XIX amžiuje, p. 173-199 

MOTIEJUS VALANČCIUS ISTORIJOJE 
IR ISTORIKAS 


Vyskupo Motiejaus Valančiaus asmenyje susitinkame su ne taip 
dažnu atveju, kai vienas ir tas pats žmogus kartu kuria ir rašo 
"istoriją. Be abejo, Valančiaus niekas neišbrauks iš mūsų XIX a. 
istorijos, kaip lygiai jo vardas amžinai pasiliks mūsų istorio- 
gralijoje. Pastaruoju atžvilgiu galima pasakyti net daugiau: Valan- 
čius lietuviškoje istoriografijoje užima tiesiog pionierišką vietą. 
Nors kai kurie istoriografiniai Simono Daukanto darbai buvo 
parašyti ir išleisti anksčiau negu Valančiaus Žemaičių vyskupystė, 
tačiau Valančius buvo pirmas parašęs daugiausia neskelbtais 
šaltiniais pagrįstą ir kritišku žvilgsniu apdorotą istorinį veikalą 
lietuvių kalba. Faktas, kad jo Vyskupystės lenkišką vertimą reda- 
gavo ir jam įžangą parašė prof. S. Smolka, vienas žymiausių XIX a. 
lenkų istorikų, aiškiai liudija, kaip rimtai Valančių, kaip istoriką, 
vertino istorijos mokslas. 

Reikia pasidžiaugti, kad pagaliau 1972 m. Vilniuje kartu su 
kitais rinktiniais Valančiaus raštais buvo išleista naujas kritiškas 
Žemaičių vyskupystės leidimas su įžvalgia prof. Vytauto Merkio 
įžanga apie Valančių, kaip istoriką, ir vertingais komentarais, 
rodyklėmis ir žodynėliu. Šis dvitomis yra geriausias paminklas 
šiam tauriam žemaičiui — ir kaip istorikui, ir kaip beletristui- 
rašytojui. 

Valančius gyveno sunkiu mūsų tautos istorijos metu ne tik dėl 
to, kad kraštas buvo okupuotas, bet gal dar labiau dėl to, kad 
tautos vadovaujantis sluoksnis vis labiau atsiknojo nuo savo 
tautos, vis labiau žiūrėjo į Varšuvą ir siejo su ja savo likimą. Jau 
1831 m. sukilimo metu, paratrazuodami Lenkijos himną, žemai- 
čiai giedojo: „Lenkija dar nepražuvo, kol žemaičiai gyvi.“ O prieš 
1863 m. sukilimą Liublino unijos metinės buvo švenčiamos su 
didžiulėmis procesijomis daugelyje Lietuvos bažnyčių. Adomas 
Jakštas, gyvenęs netoli tų laikų ir juos studijavęs, rašė: 


Daugelis anų laikų inteligentų politikos srity neskyrė Lietuvos reikalų nuo 
Lenkijos. [...] Liublino unija buvo laikoma šventenybe.' 


Kita vertus, naujas tautiškai lietuviškas sąjūdis, šiek tiek sušvitęs 
XIX a. pradžioje Žemaičiuose ir Vilniuje, kalėsi labai pamažu ir 
ne be didelių sunkumų. Patį Valančių daug kas puolė, kam jis 
Žemaičių vyskupystę rašė ir skelbė ne lenkų, o lietuvių kalba. 
Svetima krašto administracija, dažnai nekompetentinga, o kartais 
ir visiškai obskurantiška, negalėjo sudaryti tinkamų sąlygų tam 
naujam sąjūdžiui augti ir plėtotis. Ypač slogi atmosfera buvo po 
1831 m. sukilimo. Didžiosios XIX a. idėjos - tautų pavasario ir 
žmogaus laisvės šūkiai — tik labai vargingais keliais galėdavo 
pasiekti Lietuvą, kuri dabar pasidarė tokia pat uždara, kaip ir 
visa didžioji carų imperija; ypač valdant Nikalojui I, valdingam 
ir tamsiam autokratui. 

Valančius pats yra palikęs labai įdomius užrašus apie savo 
audienciją pas carą. Kaip žinia, Valančius buvo konsekruotas 
vyskupu 1850 m. vasario 25 d. Petrapilyje. Išvykstantį į savo 
vyskupiją, kovo 5 d. jį priėmė pats caras. Tarp kita ko, jis atkreipė 
naujojo vyskupo dėmesį, kad jo vyskupija patirianti daug blogio 
is kaimyninės valstybės (vadinas, Vokietijos) pusės. Kai Valančius 
bandė aiškinti moralinę to blogio pusę, caras jį pertraukė ir 


! A. Jakštas, Užgesę žiburiai, Kaunas, 1930, p. 248. 

pareiškė, kad daug svarbiau, „kad į mano valstybę nesiskverbtų 
svetimų kraštų dvasia“ ir priminė Valančiui 1831 m. sukilimą. 
„Tiesa, - atsakė vyskupas, — bet žemaičiai niekuomet nebūtų to 
padarę, jeigu ne sumaiščiai Lenkijoje.“ Ir užtikrino carą, kad tai 
daugiau nepasikartos, nebent svetima galybė įsiveržtų į kraštą. 

Čia caras trinktelėjo ranka į stalą ir pareiškė: „Aš jokios galybės 
nebijau.“ Ko caras bijojo, tai naminio karo, kurį galėjo sukelti 
kaip tik toji svetima dvasia, apie kurią jis anksčiau užsiminė. Iš 
tikrųjų carų imperiją ir sugriovė ne svetimos kariuomenės, bet 
toji revoliucinė dvasia, kurios ir drastiškiausiomis priemonėmis 
nebuvo galima sulaikyti. 


II 

Mūsų tautinis sąjūdis irgi buvo tam tikra prasme revoliucinis 
sąjūdis. Pagarsėjęs Vilniaus universiteto istorikas Joachimas Lele- 
velis Lenkijos tautinio atgimimo negalėjo įsivaizduoti be socialinės 
revoliucijos, o tai galbūt dar labiau tiko Lietuvai, kur, kaip minė- 
jome, vadovaujantis sluoksnis ir tautos kamienas buvo labai išsi- 
skyrę. Tik iš to kamieno išaugusi nauja vadovaujanti karta galėjo, 
Maironio žodžiais tariant, nuvesti tautą „naujais atgimimo keliais“. 

Valančiui vyskupaujant įvyko du dalykai, kurie turėjo nepa- 
prastai didelę reikšmę mūsų tautiniam sąjūdžiui ir kurie kartu 
išryškino paties vyskupo asmenybę ir nusistatymą. Turime galvoje 
1863 m. sukilimą ir baudžiavos panaikinimą. Sukilimo sutriuš- 
kinimas sudavė beveik lemiamą smūgį unijinei ideologijai. Dabar 
beveik visi suprato, kad nei iš Varšuvos, nei iš kur kitur išlais- 
vinimas neateis, kad reikia pasitikėti tik savo pačių jėgomis. Kartu 
gana gausus valstiečių dalyvavimas ir kai kurios revoliucinės idėjos, 
išryškėjusios tame sukilime, gerokai sustiprino jų sąmoningumą. 

Tuo tarpu baudžiavos panaikinimas, dėl to paties sukilimo 
„uždelstas, Lietuvoje buvo pravestas palankesnėmis baudžiau- 
ninkams sąlygomis negu visur kitur Rusijos imperijoje. Tas pats 
zeneralgubernatorius Muravjovas, kuris pačioje Rusijoje buvo iš 
viso prieš baudžiavos panaikinimą, Lietuvoje, norėdamas ati- 

traukti valstiečius nuo sukilimo ir nuo lenkybės, staiga pavirto 
valstiečių teisių gynėju ir iš lenkininkų pusės susilaukė totoriškojo 
Grakcho pravardės. Todėl baudžiavos panaikinimas su teise išsi- 
pirkti savo dirbamą žemę labai sustiprino valstietiją ir sukūrė 
ekonominę bazę naujam vadovaujančiam sluoksniui žiestis. Tur- 
būt ne be pagrindo Mykolas Rėmeris baudžiavos panaikinimą 
laikė Lietuvos tautinio atgimimo Jonu Krikštytoju. 

Be abejo, Valančius džiaugėsi baudžiavos panaikinimu ir kito- 
mis reformomis, kurias buvo užsimojęs daryti Aleksandras II. 
Reformų kelias buvo ir Valančiaus kelias. Bet čia staiga sukilimas, 
revoliucija. 1831 m. sukilimą jis galėjo pusėtinai ramiai praleisti 
tolimajame užkampyje Mozyriuje, tuo tarpu dabar, kaip Žemaičių 
vyskupas, jis negalėjo pasilikti sukilimo nuošalyje. Daug kas 
kaltino Valančių šaltumu to sukilimo atžvilgiu ir grasino vyskupo 
Masalskio likimu, o iškunigis Vladislovas Dembskis, pats karštas 
sukilėlis, laikė Valančių caro agentu ir net tiesiog lietuvybės 
viliūgu. Žinoma, šis pastarasis kaltinimas neturėjo jokio pagrindo. 
Muravjovui naikinant lenkiškas mokyklas Lietuvoje, Valančius 
tuoj pat ėmė paginti klebonus jų vietoje steigti lhietuviškas. O ir iš 
viso būtų galima labai rimtai klausti - kažin ar lietuvybei būtų 
buvęs naudingesnis sukilimo laimėjimas? 

Kaip ten būtų, Valančius mažų mažiausiai buvo skeptiškas 
sukilimo atžvilgiu. Jis negalėjo pamiršti ir ano savo pasikal- 
bėjimo su caru Nikalojumi I. Ir jam šis sukilimas kvepėjo svetima 
lenkiška dvasia. Būdamas realistas, jis negalėjo tikėti sukilimo 
pasisekimu, ir, svarbiausia, bijojo, kad sukilimas gali sugriauti 
baudžiavos panaikinimo ir kitas reformas Lietuvoje. Savo cirku- 
liaruose ir pamoksluose Valančius nuolat tai prisimindavo ir 
tuo bandė atgrasyti nuo sukilimo, ypač valstiečius. O jie jam 
daugiausia ir rūpėjo. 

Turbūt teisingiausiai Valančiaus poziciją sukilimo atžvilgiu 
aptarė kun. Antanas Alekna, iki šiol vienintelės monografijos apie 
Valančių autorius: „Kovoje (Valančius — V. T.) buvo tamprus, 
bet lankstus. Todėl jo neišvertė ir tokia audra kaip 1863 m. 

sukilimas.““ O išversti galėjo, ypač kai Muravjovas vartė vys- 
kupus, kunigus, ponus ir paprastus žmonelius be pasigailėjimo. 
Buvo sudaryta didelė byla ir prieš Valančių. Prof. Vytautas Va- 
nagas savo bendroje Valančiaus Raštų dvitomio įžangoje iškelia 
įdomų, iki tol nežinomą faktą. Remdamasis Leningrade tebesančia 
archyvine Valančiaus bylos medžiaga, jis rašo, kad prieš Valančių 
buvo iškelta daug kaltinimų: neapykanta rusų imperijai, liaudies 
maištingumo skatinimas, sukilimo rėmimas, net kunigų demora- 
lizacija ir t.t. Ir buvo siūloma Valančių pašalinti iš vyskupo pareigų 
ir ištremti į Rusijos gilumą. Tačiau tai nepadaryta, tarp kita ko, 
dėl to, kad Žemaičių vyskupas turėjęs tokį autoritetą, kad „galėtų 
per kelis mėnesius sukelti naują maištą“ J 

Gal ir būtų galėjęs, bet Valančius nebuvo maištininkas. Šiuo 
ypač sunkiu metu jam ne maištas buvo galvoje, bet kaip pagelbėti 
tiems, kurie jau nukentėjo, ir apsaugoti savo vyskupystę nuo 
galimų naujų smūgių. Ko šiuo metu žmonėms daugiausia reikėjo, 
tai ištvermės ir kantrybės. „Kantrybės!“ — rodos, iš visos širdies 
šaukė vyskupas. Ir tikrai, mūsų žmonių aukos būtų buvusios daug 
didesnės, jeigu ne toji žemaitiška Valančiaus kantrybė. Ir ištvermė. 
Kai caro valdininkai jį tiesiog spyrė prie sienos ir grasino kalėjimu 
bei ištrėmimu, jis stoiškai ramiai aiškinosi: „Senas esu, nedaug 
man beliko gyventi, bet aš turiu priedermę palaikyti savo tikė- 
jimą.“ Ir palaikė, ir kitus mokė palaikyti iki pat savo mirties lygiai 
prieš šimtą metų. 


Iti 


Nors iš esmės būdamas konservatorius, Valančius labai gerai 
suprato, kad niekas šiame pasaulyje nestovi vietoje, ypač kiek tai 
liečia žmones ir jų darbus. Ir savo Palangos Juzės prakalboje jis 
rašė: „Viskas pasaulyje persimaino.“ Tą pačią mintį jis plačiau 
išvystė savo brošiūroje apie popiežių neklaidingumą: 


2 A. Alekna, Žemaičių vyskupas Motiejus Valančius, Chicago, 1975, p. 274. 
3 M. Valančius, Raštai, t. 1, Vilnius, 1972, p. 11. 


148 


Visa, kas yra ant svieto, persimaino ir persikvitavoja. Žmonių mįslis ir 

nuomonės, jų parėdymai, įstatymai yra vis kitoniški kiekviename šimt- 
„ 4 

metyje. 


Tai labai drąsūs žodžiai konservatoriaus vyskupo lūpose. Bet 
ir labai teisingi. Tai yra kiekvienos istorijos pagrindas, tai yra 
taip pat kiekvienos istorinės sampratos kertinis akmuo. 

Valančius panašiai galvojo ir dar palyginti jaunas kunigas 
būdamas, kai jis rašė savo monumentalią Žemaičių vyskupystę. 
Aprašęs Viržuvėnų, arba Janapolės, rūmus netoli Varnių, kuriuos 
vyskupas Jonas Lopacinskis buvo labai puikiai ištaisęs ir padaręs 
gražiausia vieta visoje Žemaitijoje, kuri tačiau prie jo įpėdinių 
buvo apleista, Valančius rašo: 

Ilgainiui sugriuvo rūmai, medžiai darže padžiūvo, vos didžiosios liepos, 
apsukui daržo suaugusios, lig mūsų gadynės pateko. 

Ir čia Valančius, nežinia ar su gailesčiu, o gal ir su ironijos 
kruopele, priduria: „Taip gaišta visi darbai žmonių.“" 

Valančius buvo senos istorinės mokyklos, pagrįstos sveiku protu 
tr istoriniais šaltiniais, atstovas. Nors jis mokėsi Vilniuje ir drau- 
gavo su Simonu Daukantu, kuris greičiausiai ir paskatino jį rašyti 
lietuviškai, tačiau jo kažkaip nepalietė tuo laiku Vilniuje klestintis 
romantizmas. Be abejo, jo nespėjo paliesti ir visokie kiti -iz721ai ir 
pažangios teorijos, kurie neretai labai smarkiai sudarkė vėles- 
niuosius ir mūsų laikų istorijos rašymus. Kaip savo Žemaičių 
vyskupystėje, taip ir vėliau savo beletristiniuose dalykėliuose, kurie 
iš tikrųjų taip pat, anot Tumo, buvo istorijos, Valančius buvo ir 
pasiliko realistas. Net ir senąjį lietuvių tikėjimą jis labai realiai 
nupiešė, ko dažnas dar ir šiandien nemokame padaryti. Ir gana 
giliai jis suprato to tikėjimo istorinę reikšmę, būtent, kad tas 
tikėjimas padėjo išlaikyti vienybę ir laisvės troškimą. 

Tiesa, jog tikėjimas tas buvo klaidus, — rašo Valančius, — ir išganymo 
dūšioms atnešti negalįs, vienok Lietuvos kunigaikštystei dideliai geliavo. 


* Cit. iš B. Genzelis, Švietėjai ir jų idėjos Lietuvoje, Vilnius, 1972, p. 113. 
> M. Valančius, Raštai, t. 2, p. 169. 

Tas tai tikėjimas darė, kad žemaičiai, drąsūs ir narsūs karėse [...Į, tas juos, 
nors išskydusius po miškus, vienos nakties būvy surinkdavo į vieną būrį 
dėl atmonijimo neprieteliams. Tas ant galo kutino juose didį norą liuo- 
sumo... 


Ir žvelgdamas į savo laikų katalikišką ir šventą Žemaitiją, 
Valančius vėl ne be gailesčio pastebi: 


Ko viso (vadinas, tos vienybės ir to laisvės troškulio — V.T.) vos šašuolėtis 
beliko.“ 


Jeigu reikėtų iškelti vieną vienintelį Valančiaus, kaip istoriko 
ir kaip žmogaus bruožą, turbūt tai būtų jo didelė teisybės meilė. 
Vardan teisybės jis nesibijojo pabarti nei didžiūnų, nei kunigėlių, 
nei paprastų žmonelių, nors jis juos visus lygiai vertina 1r myli. 
Didžiūnų Pšeciševskių piktus darbus jis taip vaizdžiai išklojo, kad 
tokia palyginti švelni anų laikų cenzūra neleido to skyrelio 1Š- 
spausdinti pirmoje Žemaičių vyskupystės laidoje. Arba prisiminęs 
vyskupo Antano Tiškevičiaus trijų mėnesių pataisos kursą kuni- 
gams, kurie taip mažai nusimanė tikėjimo dalykuose, Valančius 
rašo: 

Dėl norėjimo, rods, ne visai tenorėjo vargšai kunigėliai antru atveju 
seminariją SE bet, neturėdami kur dingti, vilkos viens po kito nosis 
nuknabinę.“ 


Galbūt labiausiai Valančius mylėjo prastuolius valstiečius, iš 
kurių ir pats buvo kilęs, ir dėl to kartais chlopomanu buvo vadi- 
namas. Ir savo Palangos Juzės moto jis pasirinko: „Tankiai su 
sermėga apsivilkusi vaikščioja tikra išmintis.“ Tačiau vardan 
teisybės, neužsimerkia jis ir prieš jų silpnybes, ar tai aprašydamas 
neva stebuklingą Ugionių šaltinį, gydantį žmonių akis, ar gar- 
siuosius Žemaitijos kryžius, kuriuos stato „kožname kieme, pas 
bažnyčias, antkeliuose ir ant kapų [-..] Kame vien upelis teka per 
kelią, stato stulpą su stovyla šv. Jono Nepomuceno“. Ir po to 
Valančius tik šmaukšt su visiškai nelaukta išvada: „Taip rody- 


6 Ibid., p. 41. 
7 Ibid., p. 159. 

damos dievobaimingais, geba vienok gerti arielką, paleistuvauti 
ir vogti užvis arklius.““ Viena didžiausių Valančiaus laikų bėdų, 
kurią jis patyrė ypač 1863 m. sukilimo metu ir vėliau, orga- 
nizuodamas kontrafrakcinių knygų platinimą, buvo visokie įskun- 
dimai ir liežuvio nevaldymas. Savo Pasakojime Antano tretininko 
Valančius į vieno žandaro lūpas tarp kita ko įdėjo ir tokius žodžius: 
Oi, prakeikti jūs, žemaičiai, meldžiatės, spaviedojatės, tačiau nė kokios 
meilės artimo neturit. Niekas tarp jūsų negali nė pabezdėti, kad mums 
nepraneštumėt.“ 


Skaitydamas Žemaičių vyskupystę ir kitus Valančiaus raštus, 
jauti, kad jis nelabai teskiria savo nuo svetima, kad jis nieko per 
daug neaukština ir nieko per daug nesmerkia. Įdomu, kad net ir 
dabartinio jo Raštų dvitomio leidėjai tesurado tik tris Valančiaus 
prozos pasakojimus, kurie tarsi es3 „savo turiniu svetimi tautų 
draugystės dvasiai“ ir dėl to neįdėti į tą leidinį. Prisimename, kiek 
vargo turėjo leidėjai cenzūruodami Vinco Pietario kūrybą. Tiesa, 
Valančius kartais daugiau pabara kryžiokus, čigonus ar žydus, iš 
kurių net „krūčauti“ (t.y. vagišiauti) išmokę žemaičiai. Supranta- 
ma, Valančius nemėgo kitatikių ir, žinoma, ateistų - bedievių, ku- 
rie bandė Žemaitijoje platinti visokias „volteriškas makliarstvas“. 

Bet apskritai ir Žemaičių vyskupystėje, ir kituose savo raštuose, 
jis stengėsi piešti gyvenimą, koks jis iš tikrųjų buvo. Tai ir yra 
kiekvieno istoriko, o galbūt 17 kiekvieno rašytojo pareiga. Gy- 
venimas niekada nėra nei per daug geras, nei per daug blogas, 
kaip ir žmonės bei tautos nėra nei per daug geros, nei per daug 
blogos. Paskutinius savo Žemaičių vyskupystės paragrafus Va- 
lančius paskiria žemaičių elgsenai apibūdinti. Ir čia, kaip jam 
būdinga, jis, pavyzdžiui, apie XVII a. rašo, kad tame amžiuje 
„kaip mažne visuomet atsitinka, randam gerus ir piktus žmo- 
nes, pasergim dorybę ir nedorybę tarp žemaičių“.!" Panašiai jis 


S Ibid., p. 395. 
9 Ibid., t. 1, p. 398. 
10 Ibid, t. 2, p. 392. 

apibūdina ir kitus amžius. Tai yra istoriko žvilgsnis į gyvenimą. 
Tik iš teisingai suprastos istorijos galima pasimokyti. Būdinga, 
kad vieną savo brošiūrą Valančius pavadino Isz Tamsybes ved 
tiktay kelis Teysybes. Tai turėtų atsiminti ypač šių laikų žmogus, 
kada melas taip smarkiai įsiviešpatavo tarp mūsų. Dažnai mes 
nerandame net kito ginklo kovoti su melu kaip melą, lyg, rodos, 
vienas melas būtų geresnis už kitą melą. Valančius siūlė teisybės 
kelią, kuris vienintelis gali ir mus išvesti iš tos baisios šios dienos, 
kurią dabar pasaulis gyvena. 


11 


Toks buvo pirmasis sermėgius žemaičių vyskupas Motiejus 
Valančius. Jis buvo labai paprastas ir tiesus žmogus, ir jam suprasti 
nereikia jokių „naujų dimensijų“. Netroško jis nė jokios didybės, 
kuria kai kas šiandien norėtų apsunkinti jo galvą. Tačiau labiausiai 
įžeistume tą garbingą žemaitį, jei, švęsdami jo šimtmetinę mirties 
sukaktį, paleistume apie jį melų srautą, kaip jau ne kartą esame 
darę su kai kuriais kitais garbingais sukaktuvininkais. Kiekvienas 
rašąs apie Valančių turėtų prisiminti jo žodžius, kad iš tamsybės 
gali išvesti tik kelias teisybės. Kazys Binkis, tarp kita, ko apie 
Valančių yra pasakęs, kad jis išmokė mus skaityti, ir to mes jau 
daugiau nebeužmiršome. Teisybė, kad Valančius nemažai prisidėjo 
prie kovos su analfabetizmu. Tačiau kažin ar šios gražios valan- 
činės tradicijos mes nebepradedame užmiršti, kaip lygiai pamir- 
šome ir Valančiaus blaivybės puoselėjimą. 


Lituanistikos instituto 1975 metų suvažiavimo darbai, 
Chicago, 1976, p. 9-15 

LEONAS KARSAVINAS — 
ISTORIKAS, FILOSOFAS, ŽMOGUS 


Šio straipsnio autorius labai gerai supranta, kad negali nė 
pretenduoti į visapusišką Leono Karsavino, kaip istoriko, filosofo 
11 Žmogaus, įvertinimą. Jam net nėra prieinami visi Karsavino 
raštai. O be specialaus semantinio pasiruošimo ir be tobulo rusų 
kalbos mokėjimo kai kuriuos jo filosofinius raštus nelengva su- 
prasti. Ypač sunkiai įkandama jo sistematiškiausia filosofinė 
studija O /ičmosti (Apie asmenybę). Vėliau, jau mano studen- 
tavimo metais, palyginti labai gerai išmokęs lietuvių kalbą ir ja 
rašęs savo monumentalųjį veikalą Ezr0pos kultūros istorija, 
Karsavinas mėgdavo girtis, kad lietuviškai jam geriau sekasi rašyti 
negu rusiškai. Esą, ką jis rusiškai parašęs, kartais nė pats negalįs 
suprasti. Įdomu, kad ir vienas jo mokytojų, III a. po Kristaus 
graikų filosofas Plotinas prašydavo savo mokinių išaiškinti kai 
kurias tamsesnes savo traktatų vietas. 

Savo stiliumi ir minties raida Karsavino Apie asmenybę primena 
maždaug tuo pat metu pasirodžiusią Martino Heideggerio Sein 
und Zeit (Būtis ir laikas). Abiejose studijose kalba ir žodis įgauna 
ypatingos prasmės. Kadangi ir vokiečių, ir rusų kalba labai gerai 
tinka sąvokinėms manipuliacijoms, jie abu kuria savo filosofinį 
žodyną, kuris kartais primena savotišką žodžių žaismą. Turbūt 
tai turėdamas galvoje prof. B. Zenkovskis ir kalba apie Karsavino 
arabesgue de mots (žodžių arabeską). Iš tikrųjų, Žinoma, toje 
1r vieno, ir kito tariamoje žodžių arabeskoje yra gili prasmė, 

bandymas kaip galima tiksliau nusakyti būties, laiko, istoriškumo, 
žmogaus, pasaulio ir Dievo esmę. Žodis yra pats nuostabiausias 
žmogaus išradimas. Užtat ir sakoma: pradžioje buvo žodis. O 
kad visi mokėtų jį taip vertinti ir branginti kaip Karsavinas ir 
Heideggeris! 

Buvus kelerius metus jo mokiniu, o ir vėliau su juo ir jo raštais 
nenutraukus ryšio jau seniai knietėjo parašyti apie šį nuostabų 
žmogų, istoriką ir filosofą. Tačiau kažkaip vis trūkdavo drąsos. 
Tik dabar, paaiškėjus Karsavino mirties aplinkybėms ir dr. Juozui 
Jakštui, ilgiau ir arčiau bendravusiam su juo, paskelbus savo 
studiją apie jį, atsirado daugiau drąsos. Tai, kas čia toliau bus 
rašoma, iš dalies yra prisiminimai, iš dalies - pakartojimas, kas 
kitų apie jį pasakyta, iš dalies mano paties bandymas įspėti kai 
kurias profesoriaus Leono Platonovičiaus Karsavino minties pas- 
laptis. 


I 


Jau 1932 m. Kaune Karsavinas paskelbė savo poemą apie mirtį.“ 
Ten tarp kita ko randame pasikalbėjimą su Nukryžiuotoju, arba 
greičiau paties Karsavino monologą ir išpažintį. Prisipažinęs dėl 
viso savo nuodėmingo gyvenimo ir plepalų, kuriuos buvo pa- 
skelbęs dar 1922 m. garsiosiose Petrapilio naktyse (Noctes 
petropolitanae), Karsavinas prieina prie mirties ir ją sveikina: „ Štai 
prieš mane mirtis, ir aš kartoju Tavo šventojo žodžius: Būk pasvei- 
kinta, mano sesuo!“ 

Jeigu tada, toje Mirties poemoje, tas mirties pasveikinimas galėjo 
atrodyti lyg savotiškas iššūkis, gal net protestas iš lūpų vos 50 metų 
amžiaus sulaukusio, nuodėmingo ir abejojančio filosofo, nors ir 
pasitikinčio, kad ir po mirties, ir pragare, jo Nukryžiuotasis neap- 
leis, tai dabar, atsiskleidus paskutiniems jo gyvenimo metams 

! Gaila, rašant šias eilutes, man tas keistokas visokių aforizmų ir dialogų rinkinys 
nėra prieinamas. Pasinaudojau ilgokomis ištraukomis iš jo, kurias pateikė jė- 


zuitas Bernhardas Schultze savo įdomioje knygoje Russiscbe Denker, 1950, 
p. 413-414. 

tolimoje Rusijos šiaurėje, galime suprasti, kaip ramiai ir su kokiu 
begaliniu tikėjimu jis pasitiko tą savo seserį mirtį. 

1958 m. dr. E.E Sommeris paskelbė, kaip jis pats sakosi, pa- 
vėluotą Karsavino nekrologą, kuris dabar dr. M. Krasauskaitės 
išverstas į lietuvių kalbą ir paskelbtas Lietuvių tautos praeityje“. 
Remiantis daugiausia vokiečių karo belaisvių liudijimu, tame 
nekrologe aprašyti paskutinieji šio žymaus filosofo gyvenimo 
metai. 1949 m. už idealistinį jaunuomenės auklėjimą Karsavinas 
buvo nuteistas dešimčiai metų „darbo ir persiauklėjimo“ stovyklos 
tolimoje šiaurėje, netoli garsiosios Vorkutos, apie kurią, kaip man 
rašė vienas grįžęs iš jos Lietuvos vokietis, kaliniai buvo sudėję 
net eilėraštį: 

Vorkuta, Vorkuta, 


Tai tokia žemė, kurioje 12 mėnesių žiema, 
O visa kita vasara. 


Karsavinas ten išgyveno apie trejetą metų. Jis mirė 1952 m. 
liepos 12 d., sulaukęs lygiai 70 metų amžiaus. Šiemet sukanka 25 
metai nuo jo mirties. Tų gyvų liudininkų liudijimu, jis ligi pat 
mirties pasiliko mokytojas. Ir mokė jis ne kaip reikia gyventi — 
anomis sąlygomis koks tuščias tai būtų darbas - bet kaip reikia 
mirti, nes mirtis yra tikrasis ir vienintelis kelias į tobulosios buities 
įsigalėjimą ir susijungimą su Absoliutu, ar ir vėl sugrįžimą į visa 
ko vienovę. Užtat galima patikėti paskutinio jo gydytojo liudijimu, 
kad Karsavinas visiškai nejautė baimės ir mirdamas neprarado 
giedros nuotaikos. Būk pasveikinta, mano sesuo mirtie! 

Tai plaukė iš visos jo gyvenimo filosofijos. Savo krikščio- 
niškosios metafizikos principuose jis rašė: „Kaip iš mirties švyti 
gyvenimas, taip iš abejonių - tiesa. Norėdamas gyventi, aš nepri- 
valau bijoti mirti.“? Ir savo veikale Apie asmenybę jis kalba apie 
„prisikėlimą mirštant“ ir apie „tobulą mirimą“. O galbūt niekur 

2 Lietuvių tautos praeitis, t. 4, kn. 1., 1977, p. 72-80. Ten pat paskelbtas ir minėtas 

Jakšto straipsnis apie Karsaviną. 


3 „Peri archon“, in Hurnanitarinių mokslų fakulteto raštai, t. 5, sąs. 2, Kaunas, 1928, 
p. 58 (vokiečių kalba). 

kitur nebuvo taip lengva tą tobulą mirimą pasiekti kaip toje 
Rusijos šiaurėje, beveik visiškai atsikračius visų šio pasaulio 
daiktų, kurie iš tikrųjų ir trukdo žmogui būti pačiu savimi, kurie 
veda į „netobulą egzistenciją“ ir į nuolatinį „netikusį mirimą“ 
(durnoje umiranije). 

Užtat taip pat nenuostabu, kad ligi paskutinio atodūsio aname 
mažame paliegėlių kambarėlyje su langu į Vakarus (jo gerojo 
daktaro paskutinė jam paslauga) Karsavinas buvo susirūpinęs ne 
laiko nuoboduliu, bet visalaikiškumo betarpiškumu. Taip jis 
paskutiniu metu suprato amžinybę. Jis rašė sonetus (palikęs neva 
apie 150) 1r dėstė savo filosofiją bei metafiziką. Vokiečiai karo 
belaisviai stebėjosi jo giliu vokiečių filosofijos ir literatūros paži- 
nimu. lr, atrodo, jis nedarė skirtumo tarp kalinių ir kalintojų. 
„Nesipriešink blogiui, nes pikto nėra.“ Daryk gera ir bandyk ir 
tariamajame blogyje surasti nors kibirkštėlę gėrio, puoselėk ją ir 
visas pasaulis nuo jos užsiliepsnos. Taip maždaug jis rašė jau savo 
traktate apie asmenybę. Vokiečių belaisviai stebėjosi, kaip tokia 
savo laikysena jis sugebėdavo visus nuginkluoti. 

Tų pačių liudininkų tvirtinimu, paskutiniosiomis savo gyvenimo 
dienomis Karsavinas iš pravoslavijos perėjęs į katalikybę. Iš esmės 
tai nėra didelės reikšmės dalykas. Nors filosofijos daktarai rusai 
(Losskis, Zenkovskis) stengiasi pabrėžti Karsavino pasaulėžiūros 
pravoslaviškumą, tačiau jis buvo užsikrėtęs ekumenine dvasia 
(kaip Solovjovas ir kiti rusų religiniai mąstytojai) jau anksčiau, 
negu ji mūsų laikais įsiliepsnojo tarp visų krikščioniškų religijų. 
Savo pažiūras į katalikybę jis išdėstė dar 1918 m. savo knygoje 
Katoličestvo (Katalikybė). Ten jis tarp kita ko rašė, kad jo katali- 
kybės samprata nepatiks nei pozityvistams (ne jiems jis ir rašąs), 
kurie apkaltins jį misticizmu, nei pravoslavams, kurie laikys tai 
katalikybės skelbimu, nei protestantams, kurie jo išvedžiojimus 
laikys sofistika. Bet taip pat ji nepatiks ir katalikams, kurie 
greičiausiai apkaltins jį daugybe eretiškų teiginių (p. 113). Pats 
Karsavinas, atrodo, erezijos labai nebijojo. Jis mėgdavo cituoti 
šv. Pauliaus pirmą laišką korintiečiams, kur šis apaštalas pataria 

nesijaudinti, jei pirminėje krikščionių Bažnyčioje pasireikš nuo- 
monių skirtumai, nes tik tokiu būdu išryškės teisingieji. 


II 


Leonas Karsavinas buvo tikras petrapilietis, gimęs ir mokslus 
ėjęs šioje aukštos kultūros ir labai sofistikuotoje imperinės Rusijos 
sostinėje. Jo tėvas — baletininkas, sesuo Tamara - pasaulinio garso 
balerina. Į baleto mokyklą buvo pasiųstas ir Levukas. Vėliau, jau 
senyvas profesorius būdamas, Karsavinas stebindavo studentus, 
0 ypač studentes, grakščiai pašokdamas „Noriu miego“ Huma- 
nitarų draugijos metiniuose baliuose. 1901-1906 m. jį sutinkame 
Petrapilio universitete, studijuojantį Romos ir krikščioniškųjų 
viduramžių istoriją. Dvasinė viduramžių kultūra ne tik tapo jo 
viso gyvenimo pagrindiniu studijų objektu, bet iš jos jis sėmėsi 
savo metafizikos ir istorijos tilosofijos metmenis. 1910-1912 m. 
jį jau Matome prie pačių tos kultūros versmių Italijoje ir Pran- 
cūzijoje, renkantį medžiagą savo kandidatinei disertacijai Religinio 
Italijos gyvenimo bruožai XII-XIII a., kuri buvo išspausdinta 
1912 m. 1916 m. jis gavo daktaro laipsnį už savo darbą apie 
viduramžių religingumo pagrindus. Jėzuitas A. Wetter mini, kad 
maždaug tuo pačiu metu Petrapilio dvasinė akademija suteikusi 
jam ir teologijos daktaro laipsnį, kas esą buvę labai reta tarp 
pasauliečių.“ Nuo 1913 m. Karsavinas ėmė dirbti Petrapilio univer- 
sitete, 1918 m. tapo ekstraordinariniu profesoriumi. 

Maždaug tuo pačiu metu Petrapilio universitete savo akademinę 
karjerą pradėjo ir mūsų Augustinas Voldemaras, kuris, nors buvo 
metais už Karsaviną jaunesnis, jau 1911 m. tapo Petrapilio univer- 
siteto docentu. Prisimindamas tuos laikus, Karsavinas visados 
stebėdavosi, kaip šis nerusas sugebėjo taip sėkmingai kopti aka- 
deminės karjeros laiptais. Deja, besikurianti naujoji Lietuvos 
valstybė gal daugiau buvo reikalinga politikų negu mokslininkų. 
Šiuo keliu ir pasuko Voldemaras, padarydamas nemažai žalos 


* Pycckaa penuzuozno-bunocobckaa Mbicnb XX seka, Pittsburg, 1975, p. 251. 

mūsų istorijos ir filologijos mokslui ir neatnešdamas daug gero 
politikai. 

1917 m. revoliucija ne iš karto išmušė Karsaviną iš mokslinio 
darbo vėžių, nors darbas universitete, be abejo, pakriko. 1917- 
1922 m. vis dar gyvendamas Petrapilyje, Karsavinas parašė net 
keletą religinių, filosofinių ir istorinių veikalų: Vidurinių amžių 
kultūra, Katalikybė, Rytai, Vakarai ir rusiškoji idėja, Noctes 
petropolitanae, Įvadas į istoriją. Tuo metu jis parašė ir savo 
Istorijos filosofiją, kuri pasirodė jau 1923 m. Berlyne. 

1922 m. Karsavinas buvo suimtas ir su nemaža grupe rusų 
intelektualų ir filosofų ištremtas. Pirmiausia jis atsidūrė Berlyne, 
kur buvo susispietęs nemažas rusų emigrantų būrys. Be minėtos 
Istorijos filosofijos, čia jis išspausdino studijas Giordano Bruno, 
Dialogai ir kt. 1926 m. Karsavinas persikėlė į Paryžių, kur išleido 
savo Bažnyčios tevus. O 1927 m., daugiausia prof. Izidoriaus Ta- 
mošaičio iniciatyva, buvo pakviestas į Lietuvos universitetą Kaune. 

Teisingai prof. Juozas Jakštas nurodo, kad jaunas Lietuvos 
universitetas negalėjo išsiversti tik savo jėgomis. Reikėjo kviestis 
specialistus iš kitur. Kai dėl universiteto Humanitarinių mokslų 
fakulteto, turbūt daugiausia jam nusipelnė trys kviestiniai rusai 
profesoriai: Ivanas Lappo, Vasilis Sezemanas ir Karsavinas. Nors 
pirmasis jau buvo per senas išmokti lietuvių kalbą ir visiškai 
įsijungti į lietuviškąją mokslo kūrybą (jis paskaitas skaitė rusiškai), 
tačiau išleisdamas stambų veikalą apie III Lietuvos Statutą ir 
parengdamas paties Statuto tekstą jis be galo daug nusipelnė 
Lietuvos ir lietuvių teisės istorijai. To veikalo įžangoje Lappo labai 
jautriais žodžiais dėkojo Lietuvos universitetui ir vyriausybei už 
suteiktas sąlygas dirbti mokslinį darbą. Sezemanas ir Karsavinas 
ne tik puikiai išmoko lietuvių kalbą, bet taip pat prisidėjo prie 
lietuviškosios mokslinės (ypač filosofinės) terminologijos kūrybos. 
Prisimenu, kai ieškodamas lietuviško žodžio Blovieščių (rus. — 
blagoveščenije) šventei nusakyti ir žinodamas, kad liaudis tikėjo, 
jog per šią šventę parskrenda gandrai, Karsavinas siūlė jai Gand- 
rinių pavadinimą. Turbūt neklystant galima sakyti, kad daugiau 

kaip 20 metų, praleistų Lietuvoje, buvo patys laimingiausi Kar- 
savino gyvenime. J. Jakštas jau minėtame straipsnyje aprašo 
paskutinį atsisveikinimą su prof. Karsavinu 1944 m. Vilniuje. 
Karsavinas buvo galutinai apsisprendęs niekur iš Lietuvos nesi- 
traukti, nebent kas prievarta iš jos jį gabens, kaip 1š tikrųjų ir 
atsitiko. Nors jis jautė, kad atėjo galas jo mokslinei karjerai, bet 
taip pat gerai suprato, kad būtų lygiai tas pats, jeigu jis vėl bandytų 
pasitraukti į Vakarus. 

Žinia, kaip sunku buvo Vilniuje gyventi vokiečių okupacijos 
metu, ypač tiems, kurie neturėjo ryšių su kaimu. Tokia, be abejo, 
buvo ir prof. Karsavino šeima. Tačiau kolegoms ir studentams 
padedant, ji galėjo šiuos sunkius metus prastumti. Rašantis šias 
eilutes, grįždamas iš kaimo į Vilnių po vasaros, Kalėdų ar Velykų 
atostogų, vis prisimindavo mylimo profesoriaus šeimą ir steng- 
davosi bent šiek tiek jos vargą palengvinti. 


iII 


Nors, kaip jau minėjome, Karsavinas savo akademinę karjerą 
pradėjo Petrapilyje, tačiau greitai užklupęs karas ir revoliucija 
neleido jai visiškai išsiskleisti. Tik Lietuvos (vėliau — Vytauto 
Didžiojo) universitete jis galėjo visu mastu pasireikšti kaip istorijos 
profesorius. Ketverius metus klausius jo paskaitų ir dalyvavus jo 
vadovaujamuose seminaruose, nesvyruojant galima tvirtinti, kad 
Karsavinas buvo neeilinis profesorius. Vėliau turėjus progos klau- 
sytis ne vieno Vakarų Europos ir Amerikos didžiųjų universitetų 
istorijos profesorių, Karsaviną drąsiai galima įrikiuoti į jų eilę. 
Gal vienas kitas galėtų jį pralenkti metodo ar sistemos griežtumu, 
tačiau Karsavinas daugumą jų pralenkė tuo, kad jis buvo kartu i1r 
istorikas, ir filosofas —- gana reta kombinacija. Šių dviejų spe- 
cialybių išmanymas jo istorijos kursą darė ypač įdomų, visuomet 
daugiau keliantį problemas negu duodantį gatavus atsakymus. 

1933 m. atvykęs į Kauną studijuoti, nebuvau labai tikras 
ką pasirinkti. Gimnazijoje visi „mokslai“ lygiai gerai sekėsi. Iš 
pradžių, daugiausia buvusio mano direktoriaus zoologo ir tauto- 

sakininko Jurgio Elisono įraigojamas, buvau pasirinkęs lietuvių 
kalbą 1r literatūrą, bet kartu lankydavau visų žymesniųjų profe- 
sorių paskaitas. Du iš jų labiausiai patraukė jauno studento 
dėmesį: Mykolas Romeris ir Leonas Karsavinas. Po pirmo semest- 
ro maniau pereiti į Teisių-Ekonomikos fakultetą, vadinasi, pas 
Rėomerį, bet paaiškėjus, kad viską reikėtų pradėti iš pradžios, 
"vadinasi, žūtų vienas semestras, apsisprendžiau už istoriją, pa- 
sirinkdamas pagrindine studijų šaka Lietuvos istoriją. Prof. Ignas 
Jonynas žavėjo nepaprastai geru savo dalyko išmanymu, didelį 
įspūdį darė ir Jaunas, ką tik pradėjęs skaityti paskaitas vyr. asis- 
tentas Adolfas Šapoka. Lietuvos istoriją pasirinkti skatino ir tuo 
metu kilęs visuomenės maištas, kurio vienas efektyviausių kursty- 
tojų buvo poetas Jonas Kossu-Aleksandravičius. Mat 1931 m. 
pabaigoje, staiga ir netikėtai mirus prof. Jonui Yčui, Lietuvos 
istorijos katedra pasiliko gana tuščia. Vytautinių metų jaudrinta 
visuomenė šaukė: „Istorijos, istorijos, istorijos!“ Žodžiu, norom 
nenorom prisiminei vieną iš devynių gerų darbų: alkaną papenėk, 
tr bandei pasidaryti istoriku. 

Humanitarinių mokslų fakultete nebuvo reikalaujama būtinai 
lankyti paskaitas. Semestro pabaigoje įskaitas dažniausiai duo- 
davo veltui. Kursą išklausius, nereikalaudavo tuoj pat laikyti ir 
egzaminus. Šita liberali, gali sakyti, palaida sistema dažnai neišei- 
davo studentams į naudą. Atsirado vadinamųjų amžinų studentų. 
Buvau vienas iš tų uoliųjų, dažnai nuklystančių ir ne į savo daržą, 
kas tada visiškai nebuvo draudžiama. Pastebėjau, kad į prof. 
Karsavino paskaitas taip pat dažnai atklysdavo kitų fakultetų 
studentai. Jau pati jo išvaizda buvo profesoriška: ilgi, truputį 
praretėję ir ant pečių gulantys plaukai, ilga 17 nelabai tvarkinga 
barzda ir ne kaklaraiščiu, bet šilkine skepetaite padengta krūtinė, 
sausas pailgas veidas, truputį šelmiškos ir žvarbios akys, labai 
melodingas žemas balsas — štai kai kurie išoriniai profesoriaus 
Karsavino bruožai. Ypač jis didžiavosi savo barzda ir kalbėdamas 
apie barzdotus viduramžius, vis priekaištaudavo: „O kas dabar 
benešioja barzdą: Smetona, du Biržiškos ir aš.“ Matyt, su trečiuoju 

barzdotu matematikų Viktoru Biržiška jam rečiau prisieidavo 
susitikti. 

Nors savo paskaitose, kaip ir daugiatomėje Europos kultūros 
istorijoje, Karsavinas mėgdavo pažerti daugybę smulkių faktų, 
vardų ir datų, bet jo paskaitos nebuvo sausos. Jis jas pamar- 
gindavo vienu kitu, kartais ir rieboku, anekdotu. Jis ypač gerai ir 
vaizdingai sugebėdavo apibūdinti istorinius asmenis: karalius, 
karo vadus, politikus, mokslininkus, rašytojus. Šalia jų didybės 
jis su pasimėgavimu iškeldavo vieną kitą silpnybę ar net komišką 
jų būdo ypatybę. Jo Orleano mergelės charakteristikos galėtų 
pavydėti Anatole'is France'as ir Bernardas Shaw. Kas galėtų susi- 
laikyti nesišypsojęs, kai aiškindavo, kaip garsusis Reinekės lapinas 
nuplukdė vilkei vainikėlį, arba velnias, pasivertęs žalčiu, gundė 
šv. Klarą. Nei šventasis jam nebuvo absoliučiai šventas, nei nedo- 
rėlis — absoliučiai nedoras. Prie pačių didžiausių istorinių asme- 
nybių jis priskirdavo Cezarį ir Napoleoną, žinoma, ir juose steng- 
damasis surasti vieną kitą silpnesnę vietelę. | 

Taip pat labai retai ką jis pavadindavo genialiu. Pagrindinis 
genialumo bruožas, jo nuomone, yra originalumas. Viduramžių 
thlosofijos istorijoje jis rado berods tik tris gentalius filosofus: 
Plotiną, meisterį Ackehartą 1r Nikolajų Kuzietį (Nicolaus Cusa- 
mus). Nei šv. Augustino, nei Tomo Akviniečio jis nelaikė genialiais. 
Apie Hegelį sakydavo, kad tai buvo didelis filosofas, jeigu ne pats 
didžiausias. 

Karsavinas buvo susikūręs ne tik istorijos filosofiją, bet ir 
istorijos teoriją, kuri gal ir nebuvo visiškai originali, bet labai 
įdomi. Dar Petrapilyje jis buvo išleidęs Istorijos įvadą, kuris vėliau 
buvo pakartotas ir lietuvių kalba. Akcentuodamas skirtumą tarp 
vadinamųjų gamtos ir dvasios mokslų, kurį ypač buvo išryškinę 
vokiečių filosofai W. Dilthey'us ir H. Rickertas, Karsavinas smar- 
kiai kritikavo tuomet labai madingus bandymus „sumokslinti“ 
istoriją: ieškoti joje priežastingumo, dėsningumo, determiniz- 
mo. Jam visiškai svetimas buvo ir ekonominis materializmas, ir 
sociologizmas. Istorikui, jo nuomone, privalo rūpėti ne kas bend- 

ra, bet kas konkretu ir individualu. Istoriniame vyksme, arba 
procese (ne raidoje, kaip tada, mėgdžiodami gamtininkus, mėgo 
rašyti daugelis istorikų), jis matė ne priežastis ar pasekmes, bet 
tik atskirus momentus kaip individualius žmogaus ir žmonių 
pasireiškimus. Karsavinas įspėdavo savo mokinius, kad jie neban- 
dytų ieškoti atsakymo, kodėl viena ar kita istorinė asmenybė taip 
ar kitaip pasielgė. Tokių priežasčių būtų begalybė. Savo Europos 
kultūros istorijos pirmajame tome kalbėdamas apie Romos im- 
perijos žlugimą, jis neieško ro žlugimo priežasčių, kaip darė 
daugybė istorikų nuo Gibbono laikų, bet stengiasi aprašyti konk- 
rečius to žlugimo momentus, visiškai nesirūpindamas, kuris iš jų 
buvo priežastis, kuris pasekmė. Aišku, kad kiekviena tariama 
priežastis kartu yra ir pasekmė. 

Karsavinas taip pat labai skeptiškai ir net kritiškai žiūrėjo į 
pažangos idėją, kuri tada buvo labai populiari, 17 kuri tebeturi 
savo advokatų ir šiandien, kada, rodos, pasaulis šuoliais rieda iš 
vienos bedugnės į kitą. Karsavinas neigė, kad tas, kas įvyksta 
vėliau, kartu yra ir tobuliau - pagrindinį pažangos idėjos teiginį. 
Gal kaip tik priešingai: juo toliau, tuo labiau žmogus pasidaro 
savo paties sukurtų daiktų vergu ir tuo sunkiau gali išlikti pačiu 
savimi. Heideggeris kadaise rašė, kad XIX amžius buvo pats 
tamsiausias iš visų amžių, nors niekados pažangos idėja nebuvo 
taip labai kilnojama ant šakių kaip tada. Karsavinas lygiai gerai 
galėjo pasakyti, kad XX a. yra pats tamsiausias iš visų amžių, 
ypač sėdėdamas Vorkutoje, kur jo kalintojai buvo kartu ir di- 
džiausi tariamos pažangos adoratoriai. 


IV 


Nors Karsavinas buvo vienas originaliausių rusų filosofų, tačiau 
ligi šiol jis nesusilaukė net tokio dėmesio kaip, pavyzdžiui, Ber- 
diajevas. Jo veikalai dar tebėra neišversti į jokią svarbesnę kalbą. 
Apie jo filosofiją ligi šiol nepasirodė jokia monografija, nors 
uoliausias jos tyrinėtojas jėzuitas Gustavas Wetteris jau senokai 
skelbėsi rašąs veikalą apie Karsavino visa ko vienovės metafiziką. 

Ligi šiol pasirodė tik dvi stambesnės jo studijos.' Bendrinėse 
N. Losskio (angliškai) ir B. Zenkovskio (prancūziškai) rusų filo- 
sotijos istorijose Karsavinui skirti atskiri skyriai. Neblogą Kar- 
savino krikščioniškosios filosofijos charakteristiką pateikė jėzuitas 
B. Schultze.“ Tai maždaug ir viskas. Savo laiku dr. K. Ambrozaitis 
buvo parašęs plačią Karsavino studijos O ličnosti recenziją, apie 
kurią pats Karsavinas šių eilučių autoriui yra sakęs, kad Ambro- 
zaitis visiškai jo nesupratęs. Aš pats esu bandęs Karsavino isto- 
riškumo sampratą paliesti savo dar, galima sakyti, studentiškoje 
studijėlėje.“ 

Jeigu Karsavinas būtų bandęs nustatyti mokslų gradaciją, be 
abejo, pačioje viršūnėje jis būtų pastatęs teologiją, arba mokslą 
apie Dievą. Jis visiškai sutiko su sena viduramžių teze, pagal kurią 
filosofija tebuvo laikoma teologijos tarnaite. Jis tik tuojau pat 
pridurdavo, kad ne toji tarnaitė, kuri savo poniai padalkas paneša, 
bet kuri su žibintu jai kelią pašviečia. Užtat jis neskelbė grįžimo į 
viduramžius šūkio, dėl kurio kai kuriuose mūsų sluoksniuose toks 
populiarus pasidarė Berdiajevas. Karsavinas kritikavo tomistus, 
okamistus ir visus tuos, kurie norėjo atskirti filosofiją ir mokslą 
nuo religijos. Savo Katalikybėje jis ėjo dar toliau ir ėmė tvirtinti, | 
kad ir mokslas tampa tikru mokslu tik religijos tarnaite pasidaręs. | 

Be abejo, visa tai kilo iš Karsavino visa ko vienybės metafizikos, 
kurią jis pasisavino ne tiek iš Solovjovo, kaip skelbė kai kurie jo 
mmterpretatoriai, bet betarpiškai studijuodamas dar pagonį Plo- 
tiną, Bažnyčios tėvus ir kardinolą Nikolajų Kuzietį. Kaip sunku 
pasakyti, kur pasibaigia Karsavino teologija ir prasideda filosofija, 
taip lygiai sunku atskirti jo istorijos sampratą nuo filosofijos. O 
jo istorijos samprata labai paprasta: Kristus yra tikrasis pasaulio 
istorijos centras ir viršūnė ir tik juo remiantis galima dabartį susieti 

5 G. Wetter, „L.P. Karsawins Ontologie der Dreienheit“, Orientalia Cbristiana 

Periodica,t. 9, 1943, p. 366-405; „Zum Zeitproblem in der Philosophie des Ostens: 

die Theorie der Allzeitlickhkeit bei L.P. Karsavin“, Scbolastik, XX-XIX, sąs. 3, 1949, 

p. 345—-366. Be to, tas pats Wetteris apžvelgė visą Karsavino filosofiją kolektyviniame 

veikale Pycckaa penuzuoano-Guaocobckaa MbiCAb XX seka, p. 251-261. 


6 B. Schultze, Russicbe Denker, 1950, p. 409-419. 
" V. Trumpa, „Istoriškumo problema“, Eranus, 1939, p. 97-150. 

su praeitimi ir ateitimi arba išsiaiškinti, kas yra laiko vienovė ir 
visalaikiškumas.* Daug kas turbūt stebėsis, kaip galima laikyti 
Kristų pasaulio istorijos centru ir viršūne, kai tiek daug taip pat 
pasaulinių civilizacijų žiedėsi, klestėjo ir žlugo visiškai nei Kristaus, 
nei krikščionybės nepažindamos ir negalėdamos pažinti. Negi 
mūsų istorikas, tapęs filosofu, būtų taip smarkiai susipainioję 
istorijoje. Toks įtarimas ne visiškai vietoje. Gaila, Karsavinas 
nesuspėjo užbaigti ir išleisti savo pasaulio istorijos dvitomio, prie 
kurio dirbo karo metu (jo rankraštis gal ir yra kur nors išlikęs). 
Ten jis greičiausiai būtų atskleidęs, kad krikščioniškosios trejybės 
idėja jam tebuvo tik kaip gnoseologinis modelis, reikalingas 
pasaulio vyksmui, kaip daugingai vienovei, išaiškinti, ir kad tas 
modelis gali būti pritaikytas visoms kultūroms ir visoms reli- 
gijoms. Kalbėdamas apie pagonišką Plotino visa ko vienybės idėją, 
kuri daug kuo primena krikščionišką Karsavino visa ko vienybės 
sampratą, jis tik apgailestauja, kad, atsistojęs šalia krikščionybės, 
Plotinas negalėjęs įvertinti didžiulės krikščioniškosios dogmos 
„euristinės reikšmės“.? Toji dogma, be abejo, yra Šv. Trejybės 
dogma, kuri Karsavino bhlosofijoje ir jo istorijos sampratoje vai- 
dina labai didelį vaidmenį. Rytietiškai arba pravoslaviškai supras- 
ta trejybė padėjo jam išspręsti asmenybės problemą. „Asmenybė 
arba visiškai negali egzistuoti, arba ji yra vienybė trejybėje (žrije- 
dinstvo), kaip Šv. Trejybės atvaizdas ir panašumas“, — rašė Karsa- 
vinas savo veikale O ličnosti. 

Dėl panašios asmenybės sampratos kai kas gali prikišti Karsa- 
vinui miglotą misticizmą, o jo istorijos filosofiją laikyti nera- 
cionalia. Tiesa, kaip ir kiti egzistencialistai, Karsavinas nelabai 
vertino racionalizavimą ir racionalistus tradicine prasme. Garsioje 
Descartes'o formulėje cogito ergo sum svarbesnis jam buvo ne 
cogito — visų racionalistų arkliukas, bet 51771 — visų egzistencialistų 
kertinė sąvoka. Ką žmogus išgalvoja, yra niekis, palyginti su tuo, 

Š Pirmiausia šias savo mintis jis dėstė jau minėtame „Peri archon“, p. 54 ir kt. Vėliau 


ių pilną sklaidą randame jo pagrindiniame filosofiniame veikale O ličnosti. 
2 L. Karsavin, O ličnosti, p. 47. 

kas žmogus yra. Karsavinas žiūri į žmogų ontologiškai, vadinas, 
kas jis iš esmės yra, o ne gnoseologiškai, t.y. ką žmogus pažįsta ir 
žino. Žmogus nėra tik pažinimo mašina, dabar pasakytum, kom- 
piuteris. Žinojimas kartais daugiau kenkia negu padeda. Žmogus 
visų pirma yra, gyvena, kelia baimę, kenčia, myli, nusideda ir, 
svarbiausia, miršta. Ontologiškai būtų klaidinga kalbėti apie 
žmogų ir pasaulį, galima kalbėti tik apie žmogų pasaulyje. Mes 
esame istorijoje, ne istorija yra mumyse. „Pagrindinis istorinio 
galvojimo tikslas yra suprasti visatą, visą sutvertą visa ko vienovę, 
kaip vieną besivystanti subjektą“, - rašė Karsavinas savo Istorijos 
filosofijoje (p. 77)!“ 

Ontologiškai, rodos, taip pat turėtų būti negalima Dievo ir 
pasaulio akistata. Galėtų būti tik Dievas pasaulyje, kaip galvoja 
visokio plauko panteistai, arba pasaulis Dievuje, kaip bando 
įrodyti Karsavinas.'' Bet kadangi pasaulis yra laike, tai ir Dievas 
turėtų būti laike. Vadinas, tada reikėtų kalbėti ne tik apie pasaulio 
laikiškumą ir istoriškumą (tarp tų dviejų sąvokų nėra esminio 
skirtumo), bet taip pat ir apie Dievo laikiškumą ir istoriškumą. 
Nors tai kai kam atsiduos erezija, tačiau pastaruoju metu net 
labai rimti teologai bando svarstyti jeigu ne Dievo istoriškumo, 
tai bent Dievo laikiškumo problemą. Kai seniau kas nors svars- 
tydavo Dievo ir pasaulio santykius, dažniausiai juos išreikšdavo 
labai paprastai: pasaulis yra laikinas, Dievas —- amžinas. Dievo 
amžinybė buvo statoma šalia laiko, kaip ir pats Dievas buvo 
statomas šalia pasaulio. Yra žinomas anekdotas apie Napoleoną 
ir Laplace*'ą. Napoleonas, susipažinęs su Laplace'o kosmogonijos 
sistema, pasigedo joje Dievo. „Viešpatie, jis man nebuvo rei- 
kalingas“, - atsakęs Laplace'as. Įeigu Dievo amžinybė yra šalia 
pasaulio, tai galbūt galima ir aiškinant laiką, pasaulį apsieiti be 
Dievo. Tuo keliu ir nuėjo visokie materialistai ir bedieviai. 

10 Karsavinas turbūt sutiktų su garsiuoju teologu prof. R. Bultmannu, kad „norėdamas 
suprasti visuotinę istoriją, nesižvalgyk aplink save, bet žvelk į savo paties asmenišką 

istoriją“. History and Escbatology, 1975, p. 155. 


"| Be abejo, kai kas (ypač Losskis) kaltina Karsaviną panteizmu neturėdami rimto 
pagrindo. 

Karsavinui, kaip giliai religingam ir labai krikščioniškam žmo- 
gui, toks sprendimas buvo visiškai nepriimtinas. Tiesa, dar savo 
pirmuose filosofiniuose raštuose (pvz., Noctes petropolitanae) jis 
kalbėjo apie amžinybę kaip kažką, esantį šalia laiko. Vėliau 
tradicinę amžinybės, kaip viršlaikiškumo arba net tiesiog belai- 
kiškumo, sąvoką jis vis dažniau ėmė keisti į visalaikiškumo są- 
voką, kol pagaliau jo veikale Apie asmenybę amžinybės sąvoka 
beveik visiškai pranyko. Amžinybė toli gražu nėra tas pat, kaip 
belaikiškumas arba šalialaikiškumas. Amžinybė yra visalaikiš- 
kumas. 

Jau Heideggeris pastebėjo, kad tradicinė amžinybės, kaip kažko 
pastovaus, sąvoka kilo iš per daug vulgaraus laiko supratimo. 
Esą filosofiškai Dievo amžinybę galima suprasti tik kaip kažką 
labiau susijusį su pirminiu laiku, arba kaip „begalinį laikiškumą“ 
(unendliche Zeitlicbkeit).“ Šios išnašos interpretacijai prof. Schu- 
bert M. Ogdenas skyrė visą studiją apie Dievo laikiškumą, 1š- 
spausdintą kolektyviniame leidinyje, dedikuotame prof. Rudolfo 
Bultmanno 80-ajam jubiliejui.'* Tai, ką Heideggeris vadina bega- 
liniu laikiškumu, Karsavino religinėje filosofijoje išreiškiama 
visalaikiškumo (vsevremennost) terminu. Nėra abejonės, kad abu 
šie mąstytojai prie šių labai artimų viena kitai išvadų priėjo visiškai 
savarankiškai. Gal tik jų abiejų gilios viduramžių teologijos ir 
filosofijos studijos padėjo jiems tokią išvadą padaryti. 

Kaip jau užsiminėme, spręsdamas ontologinę visa ko vienovės 
bei Dievo laikiškumo ir visalaikiškumo problemą, Karsavinas 
pasinaudojo krikščioniškąja dogma kaip labai parankiu gno- 
seologiniu instrumentu. Tarp laiko, kaip praeities, dabarties ir 
ateities vienovės, ir Dievo, kaip tėvo, sūnaus ir šv. Dvasios vie- 
novės, arba Šv. Trejybės, yra tam tikro panašumo. Užsiminėme 
taip pat, kad istorijos viršūne Karsavinas laikė Kristų. Iš tikrųjų 


12 M. Heidegger, Sein und Zeit, p. 427, 1 išnaša. 

I3 Zeit und Geschichte, Tuebingen, 1964, p. 381-398. Įdomu, kad Ogdenas ne tik 
pripažįsta didelę Heideggerio įtaką šių laikų teologams, bet ir suseka stiprų teologinį 
Heideggerio ontologijos pagrindą. 

su Kristumi Dievas lyg sugrįžo į laiką, arba, tiksliau sakant, į 
dabartį. Dabartis yra tikrasis laikas, dabartis yra tai, kas viską 
įprasmina. Užtat Kristaus dievažmogiškumas turi tokios begalinės 
reikšmės Karsavinui ir kai kuriems kitiems rusų I mąstytojams. Ligi 
tol istorija buvo atsigręžusi tik arba į praeitį, arba į ateitį: arba į 
tai, ko jau nebėra, arba į tai, ko dar nėra, bet ne į tai, kas yra. 
Praeityje buvo ir prarastasis rojus, ir vadinamieji aukso amžiai. 
Ateityje bus mesijas ir visokios mesianistinės utopijos. Iš tikrųjų 
tik dabartyje, kaip visa ko vienovėje ir dabartyje, kaip visa- 
laikiškume, istorija suranda savo prasmę. Dėl to dabarties visa- 
vieniškumo ir visalaikiškumo Karsavino filosofiją galima laikyti 
egzistencialistine filosofija. Nenuostabu, kodėl tiek daug pana- 
šumo ne tik tarp Karsavino ir Heideggerio filosofavimo būdo, 
bet ir tarp jų žmogaus, pasaulio ir Dievo sampratų. 

Turbūt neklysime pasakę, kad šitoks mąstymas įprasmino ir 
patį Karsavino gyvenimą. Jis, rodos, gyveno tame aukštesniame 
pasaulyje, kur bet kokie materialiniai, nacionaliniai ir net mirties 
rūpesčiai netenka prasmės. Ypač toks galvojimas turėjo paleng- 
vinti paskutinius jo gyvenimo metus, kada visa ko vienovės ir 
visalaikiškumo idėjos atsistojo prieš jo akis turbūt ryškiau negu 
bet kada anksčiau. 


Metmenys, t. 34, 1977, p. 135-152 

Iš V. KAPSUKO REVOLIUCINĖS 
IR KULTŪRINĖS VEIKLOS 1903-1911 M. 


Keistoka, kad ligi šiol Vincas Mickus-Mickevičius-Kapsukas 
(1880-1935) nesusilaukė jokios išsamesnės biografinės mono- 
grafijos. Skelbti ir perskelbti įvairūs jo rašiniai, išleistas daugia- 
tomis jo raštų rinkinys, pavadinta jo vardu nemaža kolūkių, 
gatvių, Marijampolei duotas jo vardas, jo vardu pakrikštytas 
senasis Vilniaus universitetas (1955), pristatyta nemaža paminklų, 
jo gyventos vietos pažymėtos memorialinėmis lentomis ir t.t., ir 
t.t., o jo gyvenimo aprašymo ligi šiol kaip nėra, taip nera. Tiesą 
pasakius, trūksta ligi šiol ir išsamesnės Lenino biografijos, išleistos 
Tarybų Sąjungoje. 

Atrodo, apie didžiuosius revoliucininkus geriau kalbėti bendro- 
mis frazėmis, negu gilintis į jų asmeninio gyvenimo smulkmenas. 
Gal tikras revoliucininkas kaip ir vienuolis visiškai ir neturi savo 
asmeninio gyvenimo. Jis gyvena ad majorem ... gloriam* . Gili- 
nimasis į įo asmeninio gyvenimo užkampius gali tik nublukinti 
jo revoliucingumą arba vienuoliškumą. Jie gyvena tik dėl kitų 
arba dėl idėjos. Prisimename kito žymaus Lietuvos revoliucininko 
Antano Sniečkaus (1907-1974) laidotuves: jose dalyvavo daugybė 
savų ir svetimų dignitorių, tačiau tik vienas vienintelis Lenkijos 
komunistų partijos atstovas savo kalboje prisiminė Sniečkaus 
šeimą ir pareiškė jai užuojautą. 


* Visų garbei; vardan daugumos (Iot.). 

Iš tikrųjų, kaip matysime toliau, Kapsukas savo laiškuose 
Jurgiui Šauliui neatrodo toks revoliucingas, kokį jį bando pavaiz- 
duoti jo revoliuciniai draugai arba koks jis išplaukia iš savo 
atsišaukimų, straipsnių arba ir iš savo atsiminimų iš vadinamųjų 
caro kalėjimų. Gal revoliucija ir buvo jo pagrindinis rūpestis, bet 
toli gražu ne vienintelis. 

Bene plačiausiai apie Kapsuką bus rašęs Partijos istorijos insti- 
tuto direktorius Romas Šarmaitis pirmojo jo Raštų tomo įžan- 
goje.' Šarmaičio Kapsukas yra „vienas žymiausių marksizmo- 
leninizmo idėjų platintojų mūsų krašte, vienas Lietuvos komunistų 
partijos organizatorių ir vadovų“. Ir taip maždaug nuo neat- 
menamų laikų. Iš tikrųjų geroką savo veiklaus amžiaus dalį Kap- 
sukas praleido labai mažai težinodamas apie marksizmą, o kas 
tas leninizmas, tada niekas (net pats Leninas) nė sapnuoti nesap- 
navo. Leninizmas buvo sukurtas jau po Lenino ir beveik po 
Kapsuko laikų. 

Ankstyvieji Kapsuko gyvenimo metai yra labai glaudžiai susiję 
su Mūsų tautiniu atgimimu ir ypač su lietuviškosios socialde- 
mokratijos judėjimu. Tuos laikus prisimindamas, Kapsukas 1924 
m. pirmajame Kibirkšties numeryje rašė: 

... jau buvau socialistas, teisingiau pasakius, - socialpatriotas, kaip ir kiti 
tų laikų lietuvių socialdemokratai. Aš buvau labai susiinteresavęs lietuvių 
atgimimo istorija ir „Aušros“ gadynė.“ 


Vaclovas Biržiška trumpoje Kapsuko gyvenimo apybraižoje 
nurodė, kad jis buvo 


„autorius plačiai kadaise mėgiamos (dainos): „Baime, nespausk mums 

krūtinės, / Leisk mumis gint nuo gudų Lietuvą mūsų tėvynę, / Garbę ir 
5 i : 4 

laisvę žmonių.“ 


' R. Šarmaitis, „Vincas Kapsukas“, in V. Kapsukas, Raštai, t. 1, Vilnius, 1960, p. 5- 
80. Tame pačiame tome, p. 81-98, yra stambokas J. Zinkaus straipsnis apie ankstyvąją 
Kapsuko publicistiką. 

2 Ibid., p. 6. 

3 Cir. iš V. Kapsukas, Raštai, t.10, Vilnius, 1971, p. 435. 

* Bibliografijos žinios, Kaunas, 1935, nr. 1. 

Kapsukui buvo savos tos pačios, kaip ir kitiems ano meto mūsų 

veikėjams, patriotinės lietuvių tautos kultūrinio 17 visuomeninio 
stiprėjimo ir atkaklaus priešinimosi rusų valdžios užmačioms 
nuotaikos. Štai Varpe (1901, nr. 12), minėdamas vyskupo Valan- 
čiaus 100 metų gimimo sukaktį, jis rašė: 
Negalime praeit ir „Varpe“ visai neatsiliepę apie nuopelnus to vyro, kuris 
dar prieš 25-50 metų taip gausiai apdovanojo neturtingą mūsų literatūrą 
ir daug prisidėjo prie užkirtimo kelio pravoslavijai Lietuvoje. [...] pasibaigus 
1863 m. maištui, gudų valdžia nusprendė apmaskolint mūsų kraštą. Kad 
lengviau tas jai eitų, tūkstančius lietuvių ištrėmė į Siberiją ir Gudiją, o į jų 
vietą atgabeno šimtus maskolių šeimynų. |...] Maskolius ateivius padarė 
ponais, o lietuvius jų bernais; lietuviams katalikams neleido net išpažint 
liuosai savo tikėjimo, uždraudė bažnyčias statyt, savaip Dievą garbint, varu 
pradėjo versti į pravoslaviją. [...į Pagaliau uždraudė lietuviams savaip 
knygas spausdinti ir ėmė brukti jiems savo „graždanką“. Bet nežiūrint ant 
viso darbštumo maskolių valdžios ir jos apaštalų, nepasisekė jai įkūnyt 
savo troškimų, nepasisekė apmaskolint lietuvių. Stipriausiu faktorium iš 
lietuvių pusės buvo tikėjimas. 


Pacitavome ilgesnę Kapsuko straipsnio ištrauką, kad matytume, 
kaip ilgainiui pasikeitė Kapsuko pažiūros. Todėl ir nenuostabu, 
kad tas straipsnis (taip pat ir kai kurie kiti) nebuvo išspausdintas 
jo Raštuose. Greičiausia teisingai rašė Steponas Kairys, kad tik 
maždaug 1914 m. Kapsukas pradėjo persiorientuoti į bolševiz- 
mą." Rūpestis tautiniu atgimimu ir po to nedingo, ką liudija jo 
1924-1926 m. Kibirkštyje ir kitur skelbiama medžiaga iš Aušros 
archyvų. 

Turbūt taip pat neklystant galima pasakyti, kad Kapsuko ir kitų 
mūsų socialdemokratų, demokratų ir net kai kurių kunigų revo- 
liucingumas išaugo daugiau iš tautinio sąjūdžio negu iš marksizmo- 
leninizmo. Mat tas sąjūdis iš esmės buvo giliai demokratinis ir 
revoliucinis, turint galvoje, kad senasis Lietuvos vadovaujantis 
sluoksnis buvo nutolęs nuo tautos kamieno ir tik jį visiškai sunai- 
kinus buvo galima tikėtis ko nors naujo ir geresnio. Tokia Gabrielė 
Petkevičaitė tarpais taip pat revoliucingai rašydavo, kaip ir Kap- 


3 S. Kairys, Tau Lietuva, Boston, 1964, p. 128. 

sukas. Tuo nenorime teigti, kad Marxo, o ypač socializmo idėjos 
būtų buvusios visiškai svetimos ano meto Lietuvoje. 1895 m. 
Maironis savo poemoje Tarp skausmų į garbę rašė, kad „Marksą 
dabar net plikabambiai vaikai po kaimus išvardinti moka“. Bet ir 
po tais Marxo ir socializmo populiarumo pamatais reikia ieškoti 
ro esminio Mūsų tautinio atgimimo demokratizmo ir revoliucin- 
gumo, ypač kai jis susilaukė savo vyriško amžiaus XIX a. pabaigoje 
tr XX a. pradžioje. Nebūtų buvę taip lengva nustatyti inteligentiją 
tr sukelti liaudį prieš ponus, iš dalies ir prieš kunigus, jeigu jie ir 
tautiškai (ne tik ekonomiškai) nebūtų pasidarę jiems svetimi. Tai 
žinant, lengviau bus galima suprasti Kapsuko ir kitų ano meto 
veikėjų kovingumą ir revoliucingumą. Tuo taip pat galima paaiš- 
kinti, kodėl, pavyzdžiui, Lenkijoje ir pačioje Rusijoje to kovingumo 
ir revoliucingumo buvo daug mažiau. Ten, gali sakyti, tebuvo vienas 
priešas — caro valdžia. Ateities Lietuvos sampratą turbūt geriausiai | 
formulavo Povilas Višinskis (1875-1906): nepriklausoma Lietuva, 
nusikračiusi savųjų ir svetimųjų ponų. 


I 

Laiškai — vienas iš patikimiausių biografinių šaltinių. Jais galima 
daugiau pasitikėti negu dienoraščiu ar atsiminimais. Laiškuose 
geriausiai atsispindi to momento jų autoriaus darbai ir galvojimas. 
Šie Kapsuko biografiniai jaunystės bruožai atsiremia beveik išim- 
tinai į jo laiškus Jurgiui Šauliui, kurie kartu su visu Šaulio rank- 
raštynu 1r su jo bibliotekos lituanika yra Pensilvanijos universiteto 
bibliotekoje. 

Dr. Jurgis Šaulys (1879-1948) varpininkas, Lietuvos Valstybės 
Tarybos narys, 1918 m. vasario 16 d. akto signataras, vėliau 
Nepriklausomos Lietuvos diplomatas, buvo vienas iš tų retų 
žmonių, kuris labai anksti ėmė rinkti gaunamus laiškus, rūpes- 
tingai metrikuodamas, pažymėdamas, kada laiškas gautas bei 
kada į jį atsakyta, ar neatsakyta. Būdamas ano meto mūsų kultū- 
rinio ir politinio gyvenimo pačiame sūkuryje, jis pažino daug 
veiklių žmonių, ypač iš kairiojo sparno. Užtat jo archyve susikaupė 

labai gausi epistolinė literatūra. Pro Pensilvanijos universitetą 
Filadelfijoje šiandien negali praeiti nė vienas, studijuojantis Lietu- 
vos istoriją, literatūrą ir kitas, su lituanistika susijusias mokslo 
šakas. Šio straipsnio autorius tai pat dėkingas dr. Vincui Maciūnui, 
dirbančiam toje bibliotekoje, už visokeriopą pagalbą. 

Savo paskaitoje-straipsnyje „Dr. Jurgio Šaulio archyvas““ Ma- 
ciūnas, tarp kita ko, atkreipė dėmesį ir į Kapsuko laiškus Šauliui, 
kurių jis priskaičiavo iki 60, ir į jų istorinę vertę. Kapsukas, Šaulio 
bendraamžis, buvo gana artimas jo draugas. Nuo pat XX a. 
pradžios jie abu aktyviai dalyvavo politiniame ir kultūriniame 
ano meto Lietuvos gyvenime, abu buvo varpininkai-demokratai 
ir gerai pažino daugumą to sparno veikėjų. Maždaug nuo 1903 m. 
Kapsukas pasitraukė iš Demokratų partijos ir su visu jauno revo- 
liucininko įkarščiu metėsi į socialdemokratinį ir socialistinį judė- 
jimą, bandydamas į jį įtraukti ir Šaulį. Nors tos pastangos nepa- 
sisekė daugiausia dėl finansinių reikalų (studijuodamas Berne, 
Šaulys gaudavo finansinę paramą iš demokratų-varpininkų), ta- 
čiau jų draugystė dėl to nenutrūko, ką liudija ir gana gausi jų 
tarpusavio korespondencija, ypač 1904-1907 m. laikotarpiu. 

Tas jų artimumas atsiliepė 1: Kapsuko laiškų bei atvirlaiškių 
pobūdžiui. Dažniausiai jie labai lakoniški ir konkretūs. Juose 
beveik be išimties pasitenkinama tik vardais, slapyvardžiais arba 
inicialais. To, be abejo, reikalavo ir konspiracinis tų laiškų pobū- 
dis, ypač todėl, kad dažnai tuos laiškus Kapsukas rašydavo Lietu- 
voje arba Lietuvos pasienyje Rytprūsiuose, kur gana lengvai galėjo 
pasiekti Rusijos cenzūros ir žvalgybos įstaigos. Tas pats buvo 
praktikuojama ir ano meto spaudoje, kur, be to, reikėjo parodyti, 
kiek daug esama rašančiųjų (senoji Daukanto tradicija). Taigi 
šiandien yra apskaičiuota, kad toks Augustinas Janulaitis (1878— 
1950), vienas uoliausių ano meto spaudos darbininkų, yra vartojęs 


bene 77 slapyvardžius.“ 
6 V. Maciūnas, „Dr. Jurgio Šaulio archyvas“, Lituanistikos instituto 1973 metų 
suvažiavimo darbai, Chicago, 1975, p. 39-64. 
" Zr. V. Andriulis, Augustinas Janulaitis, 1878-1950: bibliografija, Vilnius, 1972, p. 
59-61. 

Dauguma tų kriptonimų galėjo būti žinomi tokiems aktyviems 
ano meto veikėjams ir artimiems draugams kaip Kapsukas ir 
Šaulys, bet toli gražu ne taip lengva juos šiandien iššifruoti. 
Pavyzdžiui, keletą kartų Kapsuko laiškuose minimas Mažosios 
Lietuvos veikėjas ir kandidatas į Draugo redaktorius, kažkoks 
Storimas, kurio šiandien turbūt nebeįmanoma identifikuoti. Kar- 
tais dėl tų kriptonimų ir tada kildavo nesusipratimų. 1904 m. 
buvo organizuojama knygoms leisti draugija „Augmuo“, kurioje 
aktyviai dalyvavo ir Jonas Biliūnas. Buvo vedamos derybos su 
„Tėvynės mylėtojų draugija“ (TMD) Amerikoje dėl finansinės 
paramos. Matyt, apie tai Šaulys informavo Kapsuką, kuris 
1904 m. gruodžio mėn. rašo Šauliui: 


Čia vėl mažiukas nesusipratimas išėjo. Tavo laiške aš perskaičiau: Ame- 
rikiečiai išreiškė norą su Aug. tarties. Atvažiavęs pamatysi laišką. Dabar 
suprantu, kad tai kalbama apie Augmenį, bet aną kartą man rodėsi, kad 
Aug. — tai Augustinas. Užtat aš ir rašiau Tau, kad Augustinas su TMD 
derybas pradėjęs, ar ką... Gavęs Paltinavyčiaus laišką, aš nenustoju vilties, 
kad bus galima kas nors su jais padaryti. 


Tas Augustinas, be abejo, buvo Janulaitis, su kuriuo Kapsuko 
santykiai buvo kaip katės su šunim. Dėl to jis taip ir išsigando 
dėl tariamų jo pasitarimų su TMD. Laiške minimas Paltinavyčius 
iš tikrųjų yra Mikas Paltanavičius (1875-1936), JAV lietuvių 
veikėjas, 1898-1907 m. - TMD pirmininkas. 

Iš Šaulio metrikos prie Kapsuko laiškų matyti, kad į daugumą 
Šaulys labai greitai, dažniausiai tą pačią gavimo dieną, atsa- 
kydavo. Nežinia, ar yra išlikę Šaulio laiškai Kapsukui, kurio 
rankraštynas, atrodo, dabar yra LKP CK archyve.* Jie padėtų 
išaiškinti ne vieną sunkiau suprantamą vietą Kapsuko laiškuose. 
Iš kai kur kitur žinome, kad Kapsukas taip pat gana rūpestingai 
saugojo savo rankraštyną. Taip jis išsaugojo dar 1904 m. nemaža 
laiškų, pasiimtų iš Aušros archyvo Bitėnuose pas Martyną Jankų. 


* Deja, iki šiol taip ir nėra paaiškėję, ar išliko V. Kapsuko rankraščiai, korespondencija 
ir kt. medžiaga. Galimas daiktas, Jog visa tai pražuvo, nes netrukus po V. Kapsuko 
mirties jo šeimą užgriuvo stalininio teroro banga. 

Tada Kapsukas buvo užsimojęs rašyti monografiją apie Aušros 
gadynę. Nors tos monografijos jis neužbaigė, bet dalį laiškų 
paskelbė 1924-1926 m. Kibirkštyje ir kituose leidiniuose.“ 
Nepaisant šių kriptoniminių sunkumų, Kapsuko laiškus skaityti 
lengva: jo rašysena aiški, kalba gera, sakinys tvarkingas. Lietuvių 
kalbos dalykuose jis buvo tiesiog skrupulingas. Neretai jo laiš- 
kuose užtinkame skaitmenimis pažymėtą kitokią, taisyklingesnę 
žodžių tvarką sakinyje negu iš karto buvo parašyta. Ruošdamas 
pirmąjį Draugo numerį, jis vis nuogąstavo, kad kalba nebus labai 
gera, kad Jagomasto spaustuvė neturinti ū raidės, kad dėl to 
reikės skaitytojų atsiprašyti. Matyt, Šaulys buvo laikomas geru 
lietuvių kalbos žinovu, nes Kapsukas dažnai klausia jo patarimų, 
pvz., at galima sakyti „ant stoties“. 

Nors Kapsukas skundėsi, kad jis esąs negabus kalboms, tačiau 
jis ne tik lietuvių kalbą gerai mokėjo. Vėliau, jau besėdintį Suvalkų 
tr Varšuvos kalėjimuose, matyt, kalėjimo cenzūra vertė rašyti 
laiškus rusiškai arba lenkiškai. Nors jo rusų ir lenkų kalba nebuvo 
tokia žodinga, bet jis neturėjo didelių sankumų šiomis kalbomis 
išsireikšti. Be to, jis pusėtinai gerai mokėjo vokiškai, o kalėjime 
sėdėdamas pradėjo mokytis ir prancūzų kalbos. 


I 


Kapsuko laiškuose Šauliui dominuoja dvi pagrindinės temos: 
revoliucinė ir tautinė veikla. Labai nedaug juose asmeninių ir 
šeimyninių reikalų. 1903 m. Kapsukas, Žiburelio draugijos remia- 
mas, atsidūrė Berne ir pradėjo studijuoti politinius ir ekonominius 
mokslus. Berno universitetas tada buvo svarbus lietuvių studentų 
užsienyje centras. Tarp pirmųjų Berno studentų lietuvių buvo ir 
Vanda Didžiulytė (1881-1941), žinomo aušrininko ir bibliografo 
Stanislovo Didžiulio (1850-1927) ir rašytojos Liudvikos Nitaitės- 
Didžulienės-Žmonos (1856-1925) duktė, kuri taip pat yra para- 
šiusi keletą beletristikos dalykėlių ir buvo Kapsuko redaguojamo 


Š Dabar toji medžiaga perspausdinta jo Raštų 10-ajame tome. Plg. V. Maciūnas, op. 
cit., p. 4547. 

Draugo bendradarbė. 1903 m. liepos 3 d. ji rašė iš Berno Šauliui, 
tada gyvenusiam Tilžėje 17 redagavusiam lietuviškus laikraščius: 


Draugui Jurgiui 

Dar toli žiemos semestras; jai Barzdyla |]. Biliūnas] ruošiasi specijališkai į 
univ[ersitetą], tai dar drąsiai gali 3 mėnesius laukti. Rudenio vakacijos 
prasidės tik 25 to mėn. Rugpjūtis, Rugsėjis ir lig 20 Spalių - liuosas laikas. 
Saviškiai ruošiasi: atvažiuos Tūbelis iš Varšavos (bet dar nežinia iš tikrųjų). 
Daumant[as] atvažiuos, bet į Ciurichą. Dar daugiau lietuvių suradome: du 
Berlyne (veterin. ir inžin.) — viens Byliuje (technišk. mokykl.) ir viens 
Frieburge (Badeno) irgi ant inžinierio mokinosi. Šveicarijos Frieburge yra, 
rodos, 12 kuningų (studentų) lietuvių — tik kelius iš jų pažįstam, nes vis 
neprisirengiam nuvažiuot. Kuningai suradę dar 2 lietuvaites, bet mes dar 
nieko sulig jų nežinome. 

Mūsų Berne keturi: aš, Kazakauckaitė, Vincas ir Šliageris. (Petrulis jau 
išsikėlė į Losanną). 

Vienu žodžiu, jau nemaža kuopelė yra, — greit bus visa kolionija mūsų 
užsieny!.. 

Visi, apart (Friburg. ir Petrulio, išstojusio pagal savo norą) sutraukti į 
vieną draugystelę: „Susivienlijimą| lietuvių jaunuomenės užrubežyj“. Yra 
išdirbti įstatymai, paskirtas mokestis, išrinkta vyriausybė (užžiūrėtoja tvar- 
kos). Knygynėlis tik šįmet pradėjo rengtis ir gali pasigirti: turi „Vienybę“, 
„Lietuvą“, „Kataliką“, beveik visus geresniuosius išdavimus „Lietuvos“, 
L.S.D.P.; po vakacijų, rodos, ir Varpo išleidimus galėsim gauti. „Varplą]“, 
„Ūlkininką]“, „NfaujienasĮ“, „Dlarbininkų| B[alsą|“ — tuos visus turim. Dar 
gaunam nuo vieno draugo „Die neue Zeit“, „Naują liet. Zeitungą“, „Osvo- 
boždenie“, „Iskra“ ir „Revoliucionnaja Rossija“ teipgi už dyką atsiunčiama. 

Mes važiuojame ant vakacijų tėvynėn; Vinc., aš ir Kazakauckaitė važiuo- 
sim apie 15-20. Kelias dienas užtruksim pas Berlyno draugus, paskum į 
Tamstų pusę; iš ten mudvi su drauge norim Nemunu iki Kauno keliauti. 
Vinc. pasiliks pas Jus ilgiau. 

Sulig pasimatymo! 
Vanda Mickienė 
Martai [Zauniūtei| labų dienų! 


Prie to laiško Kapsukas pridėjo tokį prierašą: 


Drauge! Mudu liekame po vakacijų Berne; lieka ir kiti lietuviai. Kaip pas 

mus einasi, pasikalbėsime pasimatę plačiau. Kodėl beveik per ištisą mėnesį 
nieko mums neparašei? 

Tiek tuo tarpu 

Vincas 

Taip galvojo abu Mickai-Mickevičiai 1903 m. vasarą grįždami 
iš Berno atostogų į Lietuvą... Iš tikrųjų 1903 m. rudenį jie grįžo į 
Berną, bet 1904 m. anksti pavasarį vėl grįžo atgal, turbūt svar- 
biausia, dėl dviejų priežasčių: Mickevičienė laukėsi kūdikio, o 
Kapsukas - dėl neramių laikų. Mat tais metais prasidėjo rusų- 
japonų karas, kuris revoliuciniam veikimui atskleidė naujas per- 
spektyvas. 1904 m. balandžio 13 d. laiške iš Leipcigo Kapsukas 
gana smulkiai aprašė savo kelionę iš Berno pro Frankfurtą į 
Leipcigą, kuris jam labai patiko: 


Miestas čia puikus, didelis, bet nedaro tokio milžino įspūdžio, kaip 
paveizdan, Frankfurtas. Jau šiek tiek pažinau aš jį. Judėjimas didelis, labai 
panašus į Berlyno. Man, teisybę pasakius, nepatinka toks didelis judėjimas. 
Žmogus dirbi, pavargsti, išeini pasivaikščioti, nori pailsėt, o ten vėl tokia 
daugybė įspūdžių — tai baisiai mane vargina ir vietoj šito „judėjimo“ 
malonėčiau Berno tykumo. Bet muziejai, knygynai Berno anaiptol negali 
susilyginti su Leipcigo. Tu galėtum čia labai daug kuo pasinaudoti. Aš 
vaikščiojau po muziejus, bet dabar jau nustojau — tokia baisybė įspūdžių — 
man galvą ima sopėti. Ir politiškai gyvenimas čia kur kas intensyviškiau 
plaka negu Berne: tankiai žymūs socialdem. (vokiečiai) atvažiuoja iš Berlyno 
referatus skaityt... Aš da labiau pradėjau svajot pasitrinti toliau kokį vieną 
kitą mėnesį po Vokietijos miestus ir universitetus. 


Bet ypač jis buvo sužavėtas šilto Jono Biliūno priėmimo: 


Jonas mudu meiliai pasitiko ir gražiai priėmė. Aš nė nesitikėjau, kad teip 
bus. Augustinas [Janulaitis] ir jam baisiai įsipykęs, jis jį jau daug daugiau 
keikia negu aš. Mat ant Augustino dabar užpuolusi apatija, jam visiškai 
neina darbas ir jis viską krauja Jonui ant pečių; šitas gi purtosi ypač nuo jo 
„politikos“ 17 „diplomatijos“. Seniau Aug. buvo teip pastatęs mudviejų 
dalyką: arba aš turiu prasišalint, arba jis prasišalys; dabar jau truputį ne 
teip smarkiai rėžia, nes pamatė, kad vis tik yra žmonės, ką mano pusėj 
stovi. Per suvažiavimą bus didelės peštynės, kuri pusė laimės, sunku pasakyt 
iš kalno — dabar jųdviejų spėkos maždaug lygios... Aug. mato, kad vis tik 
nepuikiai išeina, sakosi atsisakąs nuo red.; girdi, policijai pasiduosiąs... 
Red. veikiausiai bus trijose rankose be jo... 


Toliau pastebėjęs, kad Biliūnas kratosi politikos, kad jis „pamylė- 
jęs literatūrą; daug skaito, šį tą bando rašyt“, Kapsukas dėsto Drau- 
go reikalus. Sakosi, kad į Lietuvą būtinai norįs nuvažiuoti prieš 

gegužės 1-ąją, kad paruošęs tai progai atsišaukimą, kuris „orto- 
doksams“ nepatiksiąs ir kad dabar ruošiąs atsišaukimą prieš karą. 

Kitas laiškas, kurio išsamias ištraukas pateikia V. Maciūnas 
savo paskaitoje-straipsnyje apie Šaulio archyvą, jau rašytas iš 
Tilžės. Tik, atrodo, Kapsukas šiame laiške bus parašęs klaidingą 
datą - 1904 m. sausio 23-24 d. Šaulio ranka prie šio laiško pridėta 
įprastinė metrika: „Be atsakymo 26.IV.04.“ Iš Tilžės laiškai Berną, 
kur jau tuo metu buvo Šaulys, paprastai pasiekdavo per dvi dienas. 
Sunku tikėti, kad šis laiškas būtų keliavęs daugiau kaip tris mė- 
nesius. 1904 m. sausio mėn. Kapsukas turėjo būti Berne ir negalėjo 
šio laiško rašyti iš Tilžės. Kad tas laiškas rašytas balandžio, o ne 
sausio mėn., liudija ir jo post scriptum. Ten tarp kita ko skaitome: 


Oras pas mūs, man atvažiavus, buvo gana šaltas, dabar jau atšyla. Medžiai 
da vos vos tik pradeda šiepties. Nemunas išsiliejęs, bet ledai jau per Velykas 
nuėję. Į lauką jau pradeda žmonės eiti, sėja tiktai kur smėlyje, šilainėje, 
keliai da bjaurūs, per sieną ėjimas blogas. 


Be abejo, visa tai galėjo būti tik balandžio, o ne sausio mėn. 
1904 m. rugsėjo 15 d. (senuoju stiliumi) Kapsukams gimė duktė, 
kurią pakrikštijo Vandos-Vincentos vardu. Nors ir kaip labai Kap- 
sukas nemėgo kalbėti apie savo šeimos ir asmeninius reikalus, bet 
vis dėlto šio įvykio negalėjo nepaminėti. 1904 m. spalio 24 d. laiške, 
teisindamasis, dėl ko negalėjo atvykti į Berną studijuoti, jis rašė: 
Neatvažiavau aš ir da turbūt negreit atvažiuosiu. Matot, susilaukėva dukters 
Vandutės. Gimdymas buvo labai sunkus, nes 1) gimė aukštyn galva, 2) 
buvo truputį didesnė negu paprastai esti, 3) Vtės [žmonos] organizmas 
nelabai išsiplėtojęs. Kad tai būtų atsitikę ne pas daktarą-svainį, tokių dalykų 
specialistą, tai blogai būtų pasibaigę; ir jis jau buvo besirengiąs dalimis 
imti. Vtė sirgo smagiai, vienu tarpu temperatūra pasiekusi 40 laipsnių, bet 
dabar jau nebėr pavojaus: išvažiuodamas iš ten, jau palikau ją atsikėlusią. 
Mažiukė normališka, gerai auga, nedaug rėkia. Gimė 15.IX s.st.; nuvažiavęs 
tuomet jau radau užgimusią. 


Dėl to jis dabar negalįs atvažiuoti „į kalnus“ (taip Kapsukas 
laiškuose dažnai vadindavo Šveicariją), bet vasaros semestrui visi 
trys atvažiuosią. 

Taip, galima sakyt, protokoliškai Kapsukas painformavo savo 
draugus - Šaulį ir Biliūną - apie dukters gimimą. Tai ir maždaug 
viskas, kas gana plačioje Kapsuko korespondencijoje su Šauliu 
randama apie jo šeimos gyvenimą. Kartais jis perduodavo linkė- 
jimus nuo žmonos arba jos vardu atsiprašydavo, kodėl ji Šauliui 
nerašanti. Toji jų dukrelė vėliau pagarsėjo kaip dailininkė vun- 
derkindas ir jaunutė mirė džiova Kryme. Vanda Didžiulytė vėliau 
išsiskyrė su Kapsuku ir ištekėjo už kompozitoriaus Jurgio Albrech- 
to. 1933 m. grįžo į Lietuvą ir šiek tiek reiškėsi spaudoje. 


Ii 


Tame pačiame laiške, kuriame Kapsukas aiškinosi savo drau- 
gams Berne, kodėl negali atvažiuoti „į kalnus“, skaitome taip pat: 


Rasi jau seniai laukiate manęs atvažiuojant, laukiate ir nesulaukiate, nė 
laiško negaunate. Žinot ką: dabar toksai laikas, kad ir visiškai nebe- 
važiuotum, keliautum stačiai prie žmonių, viešai šauktum juos neiti į karę, 
slapstyties, bėgti... Jau vakar patyriau, kad pas mus mobilizacija. Kaip ji 
eina, tikrų žinių neturiu, bet eina gandas, būk Zarasų pavietas „bunta- 
vojęsis“, būk ten net iš Šiaulių policiją nugabeno, o iš Vilniaus kazokus. Ir | 
tai galimas daiktas, juoba kad neseniai prieš mobilizaciją tr ten buvo 
išplatinti atsišaukimai „Susipraskim“. Suvalkų pusėj rasi dar blogiau 
dalykai stovi. Da turiu atsišaukimų, važiuosiu iš Vilniaus ten, paleisiu 
paskutinius. Matot, Vilkaviškio ir Naumiesčio pavietų da nešaukia - kad 
ten jau vos kelios dešimtys beliko... E, kad dabar turėtume daugiau spėkų, 
kokia tai gera proga būtų! Teip viskas nerimauja, juda, kruta, tik nėra 
spėkų pastatyti tam įudėjismui į tam tikras vėžes |mano išskirta - V.T). 


Laiške minimas atsišaukimas „Susipraskim“, atrodo, vėliau 
buvo įtrauktas į Kapsuko brošiūrą Rusijos karas su Japonija, kuri 
buvo išleista 1904 m. pabaigoje.“ 

Iš tikrųjų Kapsukas visados norėjo būti ten, kur „viskas neri- 
mauja, juda, kruta“. Jis buvo maištininkas par excellence. 1905 m. 
sąmyšiams dar labiau pasireiškus Rusijoje ir Lietuvoje, Kapsu- 
kas ėmė šaukti: revoliucija prasidėjo! 1905 m. balandžio 5 d. jis 
rašė Šauliui: 


3 Žr. V. Kapsukas, Raštai, t. 1, p. 256-260. 

Ką tik gavau Tavo laišką ir... tik liūdna pasidarė. Kaltinti Tavęs Čia 
negaliu“... No ką, varysiu, kiek įstengsiu! Tik teip pamažu man darbas 
eina — pailsęs, per daug užsivežęs, o nedirbt negaliu. Pagaliau veikiausia nė 
į kalnus nevažiuosiu: juk jau prasidėjo revoliucija, jos bangos jau pasiekė 
ir Lietuvą, tai kur čia besiknisi po kokias dulkes |Įmano išskirta - V. T]. O 
malonėčiau kiek pasiknisti, kiek pasilsėti, bet negaliu: mano pažiūros, 
temperamentas man neleidžia to daryt. 

Tu užsimeni apie „Aušrą“. Bet aš negaliu ten kreipties, kadangi dabar 
ne mokslas man galvoje, o revoliucija [mano išskirta — V.T.], jai aš savo 
spėkas aukauju, bet ką darysi, kad mes tokie plikiai. Vis tik, kai būtinai 
reikia, Vladas |Požela] kad ir iš žemės iškasa — net man kartais nesmagu 
mmti: jis būna be pietų (Dorpate, dabar jau namie)... Ar šiaip, ar teip, O vis 
tik darbas eina tolyn, ir nesigailiu pradėjęs; anaiptol, būčiau pernai netikėjęs, 
kad teip mažai spėkų turėdainas vis tik tiek daug gali padaryt. Turi žinot, 
kad beveik visos atspausdintos mūsų knygelės ir lapeliai jau anoj pusėj ir 
kai kurios pasiekė tolimiausius užkampius. 


Tas revoliucinis Kapsuko temperamentas pasireiškė nuo pat 
mažumės, kada jį pašalino iš Seinų kunigų seminarijos, kada jis 
turėjo sprukti iš Mintaujos gimnazijos, nors buvo pasiturinčių 
ūkininkų sūnus. Sunku šiandien būtų išsiaiškinti, iš kur atsirado 
tokia baisi jo neapykanta ne tik carui, bet apskritai ponams. 
Pavyzdžiui, jis rašo: 

Rietavo miestelyje gyvena kunigaikštis Bogdanas Oginskis. Tas kunigaikštis 


karališkos veislės (jo tėvas Aleksandras II), apsieina su žmonėmis 
Lk : | į 2 Ra 11 
Jarbininkais kaip tikras kraugerių despotų pasekėjas. 


Net garsųjį rietaviškio Oginskio orkestrą jis paverčia rykščių 
plakimo įrankiu. Įdomu, kad Ukininkas, kuris toli gražu nebuvo 
labai radikalus laikraštis, spausdino tokias ir panašias korespon- 
dencijas. Tikriausiai tas Oginskis nėra išgėręs nė vieno lašelio 
kraujo. 

Ber Kapsukas, atrodo, pats tikėjo ir, svarbiausia, norėjo kitus 
įtikinti, kad visas valdantysis sluoksnis, visi valdininkai, visi ponai 
yra ne kas kita kaip kraugeriai, parazitai, paleistuviai ir t.t. Ir 


'0 Atrodo, Šaulys atsisakė Drauge bendradarbiauti. 
"| Ūkininkas, 1900, nr. 3. Perspausdinta: V. Kapsukas, Raštai t. 1, p. 367. 

Kapsukas toks buvo ne vienas. Reikia tik pasiskaityti ano meto 
sociaidemokratų ir net demokratų atsišaukimus, kad pajustum, 
kokia baisi neapykanta buvo skiepijama žmonėms. Nenuostabu, 
kad tokia neapykanta galėjo išauginti tik kerštą, kuris vėliau 
pasireikš tikru kraujo liejimu ir teroru. 

Dabar tiesiog ironiškai skamba toji Kapsuko vizija, kurią jis 
projektavo į XX amžių ir kurią skelbė 1901 m. kovo mėn. Ūkininke: 
Mokslo spinduliai pasklis po visą pasaulį, neaplenks jie nė mūsų gūžtelės — 
tada virs kita gadynė, žmonės bus lygūs, liuosi, tada neskriaus vieni kitų... 
Mokslas kaip upės vanduo užlies mūsų visą kraštą - neįstengs sustabdyti 
jo nei baisūs gudų [rusų] persekiojimai, nei kunigų keiksmai, nei kratos, 
nei areštai, nei kalėjimai!.. Mokslą, šviesą — štai ką mums žada dvidešimtas 
šimtmetis!“ (mano išskirta - V. T) 


XX amžius iš tikro atnešė daugiau šviesos ir mokslo, tai tiesa, 
bet kad jis būtų atnešęs daugiau „liuosybės“ arba kad jis būtų 
sumažinęs vienų kitiems daromas skriaudas, tenka truputį abejoti. 
Skriaudžiamieji ir skriaudėjai tik pasikeitė rolėmis: anie „skriau- 
dė“ be neapykantos, šių skriaudas lydėjo neapykanta ir kerštas. 
Gerai, kad dėl anų laikų komunikacijos priemonių menkumo tokie | 
pilni neapykantos, pagiežos ir keršto balsai negalėjo pasklisti labai 
plačiai, bet jie vis dėlto smarkiai užnuodijo ano meto atmosferą, 
kuri dar nėra visiškai pranykusi ir šiandien. 

Laiškuose Šauliui atsiskleidžia gerokai kitoks Kapsukas. Iš 
propagandisto-agitatoriaus jis pasidaro blaivus, kritiškas ir net 
objektyvus įvykių stebėtojas. Jis nebijo net pasakyti, kad buvo 
padorių ir pasienio žandarų, ir net kalėjimo prižiūrėtojų ar virši- 
ninkų. Berods tik vieną kartą jis bandė per daug sudramatinti 
padėtį Lietuvoje. 1905 m. lapkričio 3 d. laiške jis rašė: 

Buvau nuvykęs, teisybę pasakius, tik nosį įkišęs į aną pusę — viskas virte 
verda; daugelyje vietų jau ir Lietuvoj buvo kraujo praliejimas, pvz., Vilka- 


viškyj (3 žmonės nušauti), Vilniuj... Dabar, manding, ir prasidės kraujo 
liejimas — iki šiol tiktai preliudija buvo. 


12 V. Kapsukas, Raštai, t. 4, p. 105. 

Gal tik dėl to, kad jis vos nosį tebuvo įkišęs Lietuvon, jam 
pasirodė, kad ten viskas virte verda ir liejasi kraujas. Tiesa, Vilniuje 
keletas žmonių Žuvo, tiesa taip pat, kad trys žmonės buvo nušauti 
Joniškyje, bet apskritai kalbėti apie kraujo praliejimą 1905-1907 
m. Lietuvoje yra grynas nesusipratimas. Atrodo, žinia apie tą 
tariamą susišaudymą Vilkaviškyje buvo paremta tik gandais, kurie 
tokiu metu paprastai labai greitai susidaro ir sklinda. Nei Kipras 
Bielinis, kuris kaip tik tuo metu lankėsi Suvalkijoje, nei Bronius 
Pušinis (1888-1967), kuris tuo metu veikė Suvalkijoje, nei paga- 
liau istorikas Antanas Tyla, kuris labai rūpestingai ištyrinėjo 1905- 
uosius metus Lietuvos kaime, tokio susišaudymo ir tokio kraujo 
praliejimo nežino.'? 

Įdomu, kad apie 1905 m. liepos įvykius Joniškio-Žagarės 
apylinkėse, kur tikrai tarp demonstruojančios minios ir dragūnų 
įvyko muštynės, kurių metu 6 buvo sužeisti (iš jų 3 mirė) ir kur 
Kapsukas vaidino gana svarbų vaidmenį, jis terado reikalo Šauliui 
parašyti (1905 10 22): „Kaip paskutinį kartą buvau dvaruose, 
pasirodo, dragūnai pėdomis sekė.“ O apie tuos pačius įvykius 
einąs Kauno gubernatoriaus pareigas P. Veriovkinas, remdamasis 
Šiaulių apskrities ispravniko pranešimu, rašė Vilniaus general- 
gubernatoriui, kad Komaro ir grafo Keizerlingo dvaruose 5 dienas 
streikavę 440 darbininkų, tarp kurių pasirodę kažkokie dar- 
bininkais persirengę ir nusigrimavę asmenys, vadovavę tam strei- 
kui. Esą ir dvarininkams nusileidus bei susitarus su darbininkais, 
šie nedrįsę eiti į darbą, kol negavo leidimo iš vieno tų agitatorių, 
kurį darbininkai vadinę savo viršininku „Vincuku pravodniku““. 
Kai pasirodė dragūnai, kiti agitatoriai išsislapstė, o tas „Vincukas“ 
vis dar maišėsi tarp dvaro darbininkų ir tik pasibaigus deryboms 
su dvarų administracija leidęs jiems grįžti į darbą. Už tai jie surinkę 
jam 73 rublius. Džiaugiasi gubernatorius, kad Šiaulių ispravnikui** 

3 Žr. K. Bielinis, Penktieji metai, New York, 1959; B. Pušinis, „Kovinės dienos 

Suvalkijoje“, in Revoliucinis judėjimas Lietuvoje, Vilnius, 1957, p. 106—-108; 

A. Tyla, 1905 metų revoliucija Lietuvos kaime, Vilnius, 1968. 


* Vedlys, skleidėjas (rus.). 
* Policijos viršininkas (rus.). 

pavykę surinkti žinių apie tą Vincuką. Esą tai buvęs Mintaujos 
gimnazijos VII klasės mokinys, už politinį nelojalumą pašalintas, 
pavarde Mickus arba Mickevičius, jo tėvai gyveną Linkuvos 
valsčiuje (!). Bet sučiupti jo nepasisekė dėl jo nepaprasto atsar- 
gumo. Ispravnikas būtų ir toliau aiškinęsis jo asmenybę, bet tuo 
tarpu kilo neramumai Joniškyje, ir jis su 20 dragūnų išskubėjęs 
ten.“ 

Kaip matome, Kauno gubernatorius ir Šiaulių apskrities isprav- 
nikas greičiau žavėjosi tomis Vincuko pravodniko išdaigomis, 
negu dėl jų pyko. O kad dvarų darbininkai išsikovojo iš dvari- 
ninkų geresnes darbo sąlygas ir atlyginimus, taip pat jiems širdies 
visiškai neskaudėjo. 

Apskritai, kaip anų metų spaudoje (ypač socialistinėje) ir atsi- 

šaukimuose, taip ir šių laikų visokiuose atsiminimuose ir net kai 
kurių istorikų veikaluose dažnai per daug juodinama ano meto 
situacija ir per daug iškeliami tariami revoliuciniai žygdarbiai. 
Kapsuko laiškai Šauliui gali padėti suprasti realią anų laikų padėtį. 
Pavyzdžiui, K. Bielinis labai aukštai kelia socialdemokratų veiklą, 
kurioje ir jam pačiam teko dalyvauti.'" Tuo tarpu Kapsukas 1905 - 
m. spalio 22 d. rašo Šauliui: 
Viladas Požela] labai įdomių daiktų papasakojo apie stipriausiąją Kupiškio 
organizaciją; žmonių ten iš tikrųjų esama, bet apie organizaciją sunku 
kalbėti: nuo Naujų Mfetų| tik porą kartų tebuvo jie susirinkę, literatūros, 
nuo pernai metų nr. 4, išėmus atsišaukimus, Gapono laiškus ir vieną egz. 
Dlarbininkų] Bjalso|, nieko neturėjo, kasos - jokios, knygyno — jokio, 
mokesties - jokios. 


Kaip atrodė padėtis Lietuvoje 1905 m. pavasarį, matyti iš 
Kapsuko 1905 m. kovos 20 d. laiško: 
Vos vakar vakare teparvykau. Apsukau, kaip ir seniau, beveik visą Lietuvą, 


tik pas p. G[abrielę Perkevičaitę], norint labai norėjau, negalėjau užsukti: 
kiek iš kelio, o keliai dabar ten labai pabjurę... Apskritai sakant, visur, 


4 Zr. Pesonmoyus 1905-1907 22 6 Jlumee. ĮĮoKKyMeKHmMo! U Mamepuaab, Bunbnioc, 1961, 
p. 328-330. 
15 K. Bielinis, op. cit., p. 48 ir t.t. 

ypatingai Suvalkų gub., žmonės labai interesuojasi, kas miestuose darosi, 
bet kad būtų kur nors jau teip subrendę, kad patys galėtų į kareivių eiles 
stoti, to nėra. Be Šiaulių, lieruvių darbas beveik niekur nepasirodė. Buvo 
manyta padaryt demonstraciją ir Anykščiuose, bet ten patyrė apie tai 
klebonas ir pranešė policijai; tuoj arūžė ekstra traukiniu kareiviai, policija 
areštavo 8 aptariamus žmones, ir viskas pasibaigė. Dabar visur rengiamasi 
pirmajai gegužės. Dirbame kiek galėdami ir mes, norint mūsų darbas - tai 
lašas jūrėse. LSDP veikia po senovės, mes pradedame kiek simpatijos įgyti, 
bet per maža da turime spėkų, kad galėtume paimti judėjimą į savo rankas. 
Vis tik pasirodo, kad ir tokiomis neskaitlingomis spėkomis daug kas galima 
padaryti. Pirmiausia, jau pasisekė mums organizuot transportai; vos spėja 
išeiti mūsų raštai, tuoj jau būna anoj pusėj. Sunkiai tai buvo iki šiol 
pasiekiama, sunku vienam žmogui ir rašyt, ir transportus organizuot, ir 
pačiam ant savęs vilkt, ir agituot, bet vis tik jau daug kas čia padaryta: 
nesigailiu tupėjęs šiuos metus čia, nesigailiu nė žygių, nė nuovargio ir 
tikiuosi, kad šitas atneš da gausesnius vaisius. Tik teip pailsti kartais 
žmogus, teip sunki pasidaro galva, kaip ant beveik vieno pečių viskas guli, 
anaiptol negalima visko, kaip tai būtų geistina, atlikti... 

Sakaisi negalėsiąs vasarą D. Lietuvon parvažiuoti... Niekis... Žinai, man 
jau nebėr sienos ir Tu galėsi puikiausia pereit. Matai, vienoj vietoj įpuoliau 
vienam sienos valdininkui į akį; čia, mano jis, kas nors yra... Susiėjęs su 
mano pažįstamu, jis pasako jam apie tai, tas paaiškina, kas per ponai 
mudu... Gana to, tas valdininkas ir jo pati patys ant savęs mano turtus 
parneš, o aš sau kaip ponas vaikščiosiu šen ir ten, kaip jo diena bus... 
Maitinu dabar tą poną „Osvoboždenije“* ir kitokia panašia literatūra... 
Vadinas, bus gerai... Anoj pusėj jau turiu žmogų, kuris vien literatūros 
gabenimu ir teužsiima, jį laiko organizacija, bet tai tik pelną jai atneša. 
Matai, vis tik, bent želvės žingsniu, darbas eina. Be abejonės, daug geriau 
galėtų eiti, jei būtų daugiau žmonių... 

Taigi 1905 m. pradžioje, anot Kapsuko, tik želvės (vėžlio) 
žingsniu ėjo visoks organizacinis tir agitacinis darbas. Nelabai 
geriau dalykai atrodė ir tų metų pabaigoje. 1905 m. lapkričio 26 d. 
laiške Kapsukas rašė: 

Iš savo pusės tiek tegaliu pasakyt, kad iš tikrųjų baisiai reikalingi anoj 
pusėj žmonės. Juo tolyn, tuo labyn aš persitikrinu, kad mūsų s.-d. [social- 


demokratų) iki šiol tebuvo šaukiama, o ne dirbama. Aiškiausią to pavyzdį 
dabar pamačiau Kaune. O dirva puikiausia — į kelias dienas jau pasisekė 


* Išsivadavimas (7us.). Rusų liberalų žurnalas, ėjęs 1902-1905 m. Paryžiuje, Štutgarte. 
Redaktorius P. Struvė. 


183 


man įgyti ten plačių minių gana didelę simpatiją (vienoj pabrikoj - Šmito — 
1100 darb., kitoj - Rekašo —- 800). Ir demonstraciją visai „ekspromtu“ 
LSDP vardu buvome seredoj padarę - dalyvavo per 1000 žmonių. Ir visur, 
kur pasisuksi, skylės, skylės ir skylės. Kad galėtume įgyt bent kokią politišką 
autonomiją, reikia dabar išsivilkus dirbt, kadangi plačiose miniose ta idėja 
tik dabar tepradeda platinties... Pats supranti dalykų stovį, žinai, kad dėl 
žmonių stokos prisieina mums po 10 „profesijų“ kartu varyti, žinai teip 
pat, kad momentas dabar labai svarbus! Apsvarstęs tai, daryk, kaip rasi 
parankiau ir naudingiau. Mano nuomone, būtų puiku, kad sugrįžtum, kad 
tik čia galėtum įsitraukt į darbą. Koks darbas? - Prakalbos, organizavimas, 
agitatorių lavinimas, moksleivių plėtojimas etc. Kaipgi tuomet su mokslu? 
Čia sunkiausias punktas - rasi, audrai pasibaigus, paskui galima būtų tęsti. 


Apie tas 10 profesijų turbūt geriausiai Kapsuką charakterizavo 
Biliūnas: „Juk tai žmogus, kuris apsiima parašyt ir už save, ir už 
tave, ir už trečią, Lt už ketvirtą.“ Pas jį esą „brošiūros dygsta kaip 
grybai po lietaus (žinoma, šiltam ore)“. 

Paskaitę anksčiau cituotus ir kitus Kapsuko laiškus Šauliui, 
nerandame beveik nieko, išskyrus vieną kitą jausminę frazę, kas 
liudytų, kad iš tikrųjų 1905-1906 m. Lietuvoje vyko kokia nors 
revoliucija. Galima būtų tai pavadinti neramumais, streikais, 
demonstracijomis, bet ne revoliucija. Caro valdžia taip pat nelaikė 
tai revoliucija. Turbūt reikėtų mums kritiškai peržiūrėt šį svarbų 
mūsų istorijos laikotarpį ir nebevadinti jo revoliucija. 


IV 


Nuo 1904 m. Šaulys pradėjo rinkti ir metrikuoti Kapsuko 
laiškus, nors jie, kaip matėme, buvo pažįstami ir susirašinėjo jau 
ir anksčiau. Tų metų svarbiausias įvykis buvo rusų-japonų karas, 
savotiškas Rusijos Vietnamas, žymiai sustiprinęs revoliucines jėgas 
visoje Rusijos imperijoje. Kapsukas labai daug energijos parodė 
agituodamas prieš tą karą ir stengdamasis jį išnaudoti revo- 
liuciniam ir tautiniam Lietuvos reikalui. Nemaža jo atsišaukimų 
prieš karą paskelbta jo Raštų pirmajame tome. Nepaisant smar- 
kios vyriausybinės propagandos, tas karas nebuvo populiarus. 
Caras Nikolajus II buvo priverstas daryti nuolaidas. 1904 m. 

gegužės 7 d. buvo panaikintas spaudos draudimas, daug kieno 
sutiktas su dideliu džiaugsmu. Kapsukas buvo vienas iš tų, kuris 
bijojo, kad vyriausybės cenzūruojama spauda bus mažiau radikali. 
Be to, kiekvieną nuolaidą jis aiškino kaip caro valdžios silpnybės 
ženklą, kurį galima išnaudoti didesnei akcijai. Tais metais jis 
galutinai nutraukė ryšius su Lietuvos demokratų partija ir su visa 
savo energija ir temperamentu stojo į socialdemokratų eiles. 

Bet čia jis labai greitai susikirto su panašios energijos ir pa- 
našaus temperamento žmogumi Augustinu Janulaičiu, kuris buvo 
Darbininkų balso redaktorius ir pusiau oficialus partijos įgaliotinis 
užsienyje. Janulaitis nepasitikėjo ką tik iš demokratų perbėgusiu 
Kapsuku, bet kartu jautė jame pavojingiausią sau konkurentą, 
lygiai mikliai valdantį plunksną ir mėgstantį intrigas. Kapsuką 
gerai pažinęs Steponas Kairys, turbūt teisingai rašė: 

Kapsukas, rodos, visuomet nešiodavosi akmenį užantyje, kad ir ne visuomet 
žinodamas, kam jį skirs. Augustinui Janulaičiui, iš dalies ir Vladui 


Sirutavičiui Vincas neužkasė savo „tamagauko“ žemėn net ir tuomet, kai 
jau dirbo vienos partijos eilėse. 


Anot to paties Kairio, Janulaitis taip pat buvo nepėsčias, ypač 
kai reikėjo „demokratus pakedenti“.'/ 

Šaulio liudijimu, 1903-1904 m. žiemą Berne, kur tuo metu 
studijavo Kapsukas ir jo žmona Vanda Didžiulytė, buvo svars- 
tomas naujo žurnalo Draugas reikalas. Šaulys siūlęs neskubėti, 
kad jį galėtų apsvarstyti daugiau studijuojančio jaunimo, kuriam 
tas žurnalas ir turėjo būti skiriamas.'* Tačiau Kapsukas tuojau 
pat tuo reikalu parašė entuziastingą laišką Biliūnui, kuris taip 
pat jį sutikęs išskėstomis rankomis. Biliūnas tuo metu jau buvo 
pasinėręs į literatūros studijas, kritiką ir beletristinę kūrybą. Jis 
net tikėjosi, kad ir naujasis žurnalas daugiausia bus literatūrinis. 
1904 m. pavasarį viešėdamas pas Biliūną Leipcige, Kapsukas 


16 S. Kairys, Lietuva budo, New York, 1957, p. 346. 
17 Ibid., p. 340. 
18 Cit. iš M. Lukšienė, Joxo Biliūno kūryba, Vilnius, 1956, p. 230. 

išsamiai apsvarstė žurnalo reikalus ir sustatė jo turinį. Jau minė- 
tame laiške Šauliui (1904 m. balandžio 13 d.) Kapsukas rašė, 
kad nepaisant Jono kratymosi politikos naujo žurnalo reikalu 
tarp jų pilnas sutarimas: 


Mudu su įuo šituose dalykuose sutinkava, juo labiau kad jis didei nemėgsta 
5 

tos bjaurios „politikos“, melavimo „partijos labui“, gyrimosi... Dabar jis 
Ę > 3 

rašo šį tą „Draugui“. Apskritai kalbant, „Draugas“ jam labai patinka. 

Matai, ar šeip, ar teip, o jam, kaip ir man, rašinėjimas kitos partijos 
2 p, 3 ; , 

laikraščiuosna vis tik nelabai smagu; esant „Draugui“, bus galima jame 

laisvai talpinti straipsniai ir visokie rašiniai. Be to, į;aunūmenės klausimas 

b] 
yra labai svarbus pas mus, jos auklėjimu mes būtinai turime rūpinties... 
Teip pakrypus dalykams, „Draugas“ veikiausiai da prieš vakacijas išeis. 


Toliau Kapsukas pateikia būsimojo Draugo turinį, iš kurio 

matyti, kad beveik išimtinai viskas liečia mokslą, švietimą, lite- 
ratūrą, spaudą. Tiesa, vedamajame, kurį neva parašę Kapsukas 
ir Biliūnas kartu, kalbama apie „pribrendusius visuomenės ir 
politikos klausimus“, apie „nepasitenkinimą absoliutišku caro 
jungu ir buržuazijos viešpatavimu“, apie „revoliucinio judėjimo“ 
bangas, kurios „jau užliejo ne tik Lietuvą, Latviją..., bet ir pačią 
Rusiją“. Tačiau ten taip pat skaitome: 
Didelę atidą taip pat atkreipiame ir į dailiąją literatūrą ir literatūros kritiką... 
Gera literatūros kritika padeda suprasti dailiąją literatūrą, parodo gerąsias 
ir blogąsias jos puses, ji sukuria ją, o pas mus pirmoji buvo iki tol neuž- 
tektinai perprantama, o antroji — visiškai užmesta. Talpinsime ir istoriškai 
literatūrinius straipsnius, ir kritines spaudos peržvalgas.““ 


Ši pastaroji pastraipa tikriausiai išplaukė iš Biliūno plunksnos, 
nes ji sutampa su anuometinėmis jo lireratūrinėmis pažiūromis. 
Biliūnas pirmajame Draugo numeryje išspausdino vieną savo 
beletristinį dalykėlį „Pabėgėlis“ ir reportažą „Laiškas iš užsienio“ 
apie užsienio universitetus. 

Tačiau toliau Biliūnas vis labiau šalo ir nuo politikos, ir nuo 
Draugo. Tarpais jis iš viso abejojo, kokia čia gali būti politika netu- 


12 V. Kapsukas, Raštai, t. 1, p. 139-143. 

rint savo valstybės. Tai ypač išryškėjo organizuojant minėtą „Aug- 
mens“ draugiją knygoms leisti. Savo įstatuose toji draugija buvo 
įsirašiusi, kad ji leis „socialinio ir politinio turinio knygas“. Biliūnas 
tiesiog paklausė: „Kokią gi politiką varys ta draugystė?“ Maždaug 
tuo pačiu metu Biliūnas vienam laiške Povilui Višinskiui rašė: 

Aš anaiptol vieno; politikoj išganymo nematau: viena politika užsiimant, 
galbūt ant galų galo ir galima būtų sutverti liet. respubliką, bet gali atsitikti, 
kad tada jau nė vienas lietuvis lietuviškai nebekalbės (jeigu, žinoma, būtų 


užmestas kultūriškas darbas). Taigi reikalinga ir vienas, ir antras, o galbūt 
2 „aš 4 E 2 A gė aa Mo a Ža 20 
ir kas trečias; ir vienas kito purvinti ir niekinti visai nereikėtų. 


Biliūno ir Kapsuko santykiai dar labiau atvėso, kai šis tre- 
čiajame Draugo numeryje, aiškindamasis dėl atsiskyrimo nuo 
socialdemokratų, pacitavo vieną asmenišką Janulaičio laišką 

"Eu » 21 . *17- “—- , "——- 

Biliūnui.“ 1905 m. kovo mėn. Biliūnas pranešė Šauliui, kad 
visiškai pasitraukė iš Draugo ir iš LSDP. Šia proga nereikia pa- 
miršti, kad Biliūnas jau nuo 1902 m. buvo įsimylėjęs Juliją Janu- 
laitytę, Augustino Janulaičio seserį, kurią vėliau vedė. Šaulys 
pranešė Kapsukui apie Biliūno pasipiktinimą. Kapsukas suprato 
negerai padaręs. Jis rašė Sauliui (1905 m. kovo 31 d.): 
Ką tik gavau Tavo atvirąjį laišką. Matai, ir pasirodo, kaip tai yra bjauru 
vienam viskas atlikti! Man nei į galvą nebuvo atėjusi mintis apie tai, ar 
galima, ar ne naudoties tuo laišku, dabar supratau, kad vis tik bent pa- 
siklausti reikėjo... Bjauru... Tik dabar aš pradedu galvot, ar turėjau tiesą 
tai apgarsinti, ar ne, bet jau popiet šaukštai! Su Jono paminėjimu „Drauge“, 
tai jokios bėdos nėra - jei jis to nori, o turbūt nori, tai N 4 bus galima 
parašyt, kad teip ir teip. Jis dabar atsitolinęs ir nuo „Draugo“. N 4 „Drau- 
go“ rūpinsiuosi [sic!] kuo greičiausia surinkt, kad bent už nedėlios būtų 
galima paduot, užtai tą savo straipsnį pasiskubink atsiųsti. 

Daugiau ką negaliu tuo tarpu rašyti - teip mane sujudino ta naujiena 
nuo Jono. 

P.S. Savo laišką ir pridedamąjį čia laiškutį nusiųsk Jonui. 


Iš tikrųjų Draugo nr. 4 buvo įdėtas Gražio (J. Biliūno) pareiš- 
kimas, kad jis jau nuo nr. 1 išstojęs iš Draugo. K. Bielinis, kuris 
20 Cit. iš M. Lukšienė, op. cit., p. 227-228. 

2! Žr. V. Kapsukas, Raštai, t. 2, p. 270-271. 

gana plačiai nagrinėjo Kapsuko ir Draugo atsiskyrimą nuo LSDP, 
tą Janulaičio laiško Biliūnui ištraukos paskelbimą vadina tiesiog 
„chamišku elgesiu“. Pats Biliūnas, atrodo, tos visos istorijos 
neėmė taip tragiškai. Kai 1906 m. vasario 17 d. Kapsukas buvo 
išvaduotas iš Suvalkų kalėjimo ligoninės, Biliūnas rašė Šauliui: 
„Džiaugiuos, kad Vincas liuosas, o dar labiau džiaugiuos, kad 
turi tokius draugus, kurie nepabijojo jo išliuosuoti. Tai bent 
draugai.“ Jis jau nuo antro numerio atsisakė bendradarbiauti 
Drauge daugiausia dėl to, kad nemėgo politikos ir norėjo visiškai 
pasišvęsti literatūrai. 

Nesisekė Kapsukui ir Šaulį pritraukti prie Draugo, nors per 
Berno pasitarimus jis ir buvo prižadėjęs bendradarbiauti. Vėliau 
Kapsukas daug kartų ragino Šaulį rašyti siūlydamas įvairias temas 
ir skųsdamasis, kaip jam vienam sunku toji našta nešti. Atvir- 
laiškyje iš Berlyno (1904 m. balandžio mėn.) jis rašė: 


Tavo laišką gavau da Leipcige būdamas. Subatoj atvažiavau į Berlyną ir 
šiandien vakare važiuoju tolyn. Esu pusėtinai pavargęs nuo Leipcigo įspū- 
džių, kalbų su Jonu [Biliūnu], rengimo „Draugo“; gal Lietuvoj (Prūsų) 
kiek atsigaiveliuosiu. „Draugas“ da nebaigtas taisyti. Be abejonės, būtų 
gera, kad Tu galėtum prisidėti, bet ką daryt, kad negalima. Su Jonu rūpi- 
namės atlikti jį kaip reikiant, bet kalba vis truputį šlubuos. Ar galima 
pasakyt „ant stoties“? 


Kitame atvirlaiškyje jau iš Prūsų Lietuvos (1904 m. gegužės 11 d.) 
vėl skundžiasi: 
Didei užverstas darbu prie „Draugo“. Siunčiu Tau porą projektų - įduok 
kitiems berniečiams... „Draugas“ bus geras - sulig turiniu, o su kita puse 
galbūt toliau tegalėsime geriau įsitaisyti. Atlikęs didžiausią prie „Draugo“ 
darbą, gana gerai jaučiuosi. Pirmas lankas jau atspausdintas. Formatas 
truputį didesnis už p.m. „Varpą“. 


Vis vien Kapsukui nepasisekė pritraukti Šaulio prie Draugo. 
Šaulys, kaip iš dalies ir Biliūnas, iš viso buvo prieš per didelį, ypač 
pažangiosios inteligentijos, skaldymąsi. Jam buvo artimesnė de- 
mokratų-varpininkų srovė, nors vienu metu jis buvo pakrypęs 


22 K. Bielinis, op. cit., p. 128. 

daugiau į kairę. 1904 m. pabaigoje Šaulys vėl grįžo prie Varpo, ir 
tai Kapsukui buvo didelis smūgis. 1904 m. lapkričio 20 d. jis rašė: 


Tavo atsisakymo motyvus gavau nuo VI. [Poželosį. Nusistebėjau truputį 
juos gavęs, norint jau ir prieš tai tokia mintis man kartais lįsdavo į galvą. 
Nuvykęs paskutinį kartą pas G. [Petkevičaitę], aš dargi išsitaręs jai buvau, 
kad bijausi, kad Tu ko gero neatsisakytum; bet aš anaiptol nemaniau, kad 
vėl prie „V-o“ | Varpo] prisidėtum: maniau įsigilįsi į savo mokslą... Pasirodė 
kas kita. Nesmagi tai man navyna, bet ką daryt. Vis tik nė VI., nė aš 
neatsisakova nuo užmanyto darbo. Tu sakaisi: 1) esąs per silpnas ne tik 
vadovauti, bet ir kokiu nors būdu šelpti... Per silpnas, o vis tik vadovavai ir, 
neabejoju, toliau vadovausi, tik ne ten, kur buvai žadėjęs, o ten, su kuo 
sakeisi visus ryšius sutraukęs. 2) Sakaisi nematąs svarbios priežasties naujam 
keliui skinti; ypatingai dėl to, kad „nė iš šio, nė iš to tuoj pradėti skaldyties... 
Juk mes dar nėsame kaip reikiant pažinę to vaiko | Varzpo?!|, tai kodėl tuoj 
skirties? Kas kita, jei pinigų ir šeip spėkų būtų |originale išskirta — V.T']. 
Kad da kalbėtum apie skaidymos nuo „D.B.“ [Darbininkų balso|, tai da 
būtų galima ką sakyti, o dabar... Argi da Tu teip nepažįsti to vaiko? Ar da 
turi kokią viltį jame padėjęs? Tarytum seniau ir Tau teip aišku buvo?!. Mano 
auomone, pirmutinėj vietoj turi būti principališkoji pusė, o su pinigais, tai 
šeip teip išeisime; literatų spėkų, kad da pats būtum prisidėjęs, būtų netrūkę... 
Bet kad teip išėjo, irsimės vieni; aš tvirtai tikiu, kad ilgainiui Tu da geriau 
pažįsi „tą vaiką“ |suprask, Varpą|; 1 tuomet mes, rankas išskėtę, priimsime 
Tave į savo eiles; kad tik ta valanda kuo greičiausia ateitų. 


Deja, jis to nesulaukė. Iš viso Draugui nepasisekė suburti di- 
desnio bendradarbių skaičiaus. Nuo nr. 2 beveik viską prirašydavo 
pats Kapsukas. Iš viso teišėjo j0 tik keturi numeriai: pirmieji du — 
kaip „pirmeivių jaunuomenės laikraštis“, paskutinieji du — kaip 
1904 m. įsikūrusios organizacijos „Draugas“ laikraštis. Vėliau toji 
organizacija bandė pavirsti į Lietuvių socialdemokratų darbininkų 
partiją. Nors Kapsukas bandė pūsti ir to žurnalo, ir tos organi- 
zacijos-partijos reikšmę, gal ir neklydo kai kurie Amerikos lietuvių 
laikraščiai sakydami, kad tai tebuvo trijų žmonių darbas. 

Vis dėlto tai buvo nemaloni schizma lietuvių socialdemokratų 
eilėse. Gal teisingiau visą Kapsuko akciją pavadinti secesija, kaip 
tai aiškino Mykolas Rėmeris““, nors pats Kapsukas neabejotinai 


23 Žr. M. Romer, Litwa. Studium o odrodzeniu narodu litewskiego, Lwow, 1908, 
p. 370-372. 

bandė perimti visą socialdemokratinę srovę į savo rankas. Tokiai 
užmačiai nepasisekus, 1905 m. pabaigoje Kapsukas vėl sugrįžo į 


LSDP, o kartu su juo, kaip rašė Kairys, nemažas „energingų 


inteligentų būrelis“.*“ 


Nepasisekė Kapsukui įtraukti Jurgį Šaulį ir į socialdemokratų 
gretas. 1905 m. lapkričio 3 d. jis rašė Šauliui iš Tilžės: 


Apie Tavo norėjimą prisidėt prie LSDP aš esu pranešęs CK, kaip mudviejų 
buvo kalbėta; pranešiau teip pat ir apie tai, kad Tu esi priverstas imti nuo 
demokratų šalininkų stipendiją ir už tai turėjau prisižadėti jiems parašyti 
po kokį straipsnį į „Varpą“; sakiau, kad Tu teapsiėmei rašyt socijal- 
demokratų dvasioje, sakysime, apie kitų kraštų darbininkų judėjimą. Išgirdę 
tai, kiti CK. nariai pasakė, kad, apskritai imant, iki šiol pas mus nebuvo 
kokio oficijališko į partiją priėmimo: kas dirba partijos programos ir 
taktikos dvasioje, tai ir yra jos narys (ar tikrai apribavau tai, negaliu griežtai 
pasakyti); jei Tu dirbsi tokioj dvasioj, tai ir būsi partijos nariu [originale 
"išskirta - V. T]. Kokių rašytų organizacijos įstatymų (organizacionnyj ustav) 
partija iki šiol neturėjo, norint dabar įau mano juos sutaisyti; iki šiol tebuvo 
tradicija. 

Apie rašymą į demokratų organus buvo sakyta, kad partijos narys negali 
to daryti |originale išskirta — V. T.|. Dėl tos stipendijos kai kurie stebėjosi, 
kad tokia sąlyga pastatyta; sako, seniau tą pačią stipendiją gaudavęs koks 
aktyviškas LSDP narys. 


Matyt, tas reikalas Kapsukui atrodė labai opus, kad jis tą pačią 
dieną parašė dar ir antrą laiškutį, kuriame Vandos ir savo vardu 
siūlosi Šauliui skolinti bent po 10 rublių mėnesiui vietoj demo- 
kratų duodamos stipendijos. Matyt, tas ir kiti dalykai Šaulį smar- 
kiai užpykdė, kad jis ant Kapsuko laiško nugarėlės užrašė: 
6.X1.05. pranešta Vincui, kad dėlei pastatytosios sąlygos susilaikau įstoti 
partijon, kol neišsiaiškįs materijalinis padėjimas, kolei negalėsiu atsisakyti 
nuo demokratų pašalpos. 


Nors tokios sąlygos niekados nesusidarė, ir Šaulys į LSDP 
neįstojo, tačiau jo santykiai ir korespondencija su Kapsuku nenu- 
trūko. Kapsuko laiškuose Šauliui randame paliestų daug įdomių 
visokių klausimų: spaudos reikalai draudimą atšaukus, smarki 


24 S. Kairys, Tau Lietuva, p. 169. 

Vilniaus žinių ir Petro Vileišio bei Jono Kriaučiūno kritika, Jurgio 
Smalsčio-Smolskio „afera“, ryšiai su lenkų socialistų partija Lie- 
tuvoje. Dėl tų santykių įdomus 1906 m. birželio 15 d. laiškas: 


Su PPS na Litwie (jie dabar pasivadino Socjalno-Demokratyczna Partija 
Litwy) pradėjom pertraktacijas; matyt, jie norėtų mus ant savo kurpaliaus 
išversti. Svarbiausias klausimas pas mus, tai ar Bielostoką ir Brestą galima 
prie Lietuvos skaityt - jie būtinai spiria, kad skaityt —- mat be tų vietų jie 
maža spėkos turėtų ir mes viršų paimtume. Vilniaus darbin. sako, kad 
reikia jungties, tik labai atsargiai reikia tai daryt. 


Tame pačiame laiške Kapsukas informuoja Šaulį, kad „Vilniuj 
jau kertasi autonomistai su federalistais“. Ką tos dvi sąvokos 1š 
tikrųjų reiškė, nebuvo labai aišku, nes nebuvo aišku, ką reiškė 
1896 m. LSDP programoje įrašytas paragrafas: „Savistovi demo- 
kratiška respublika, susidedanti iš Lietuvos, Lenkijos ir kitų šalių, 
paremta ant liuosos federacijos.“ Draugo epizodo metu Kapsukas, 
aiškindamasis, dėl ko jie atsiskyrė nuo LSDP, tarp kita ko rašė, 


kad 


„Mes anaiptol negalime iš kalno priimti į savo programą nepriklausomos 
Lietuvos reikalavimo. Tas klausimas dar tebėra visiškai neišaiškintas mūsų 
literatūroje ir mes stebimės, kaip tai žmonės, neturėdami apie tai jokio 
supratimo arba eidami stačiai prieš tą reikalavimą, vis tik gali laikyti save 
už LSDP narius!“ 


Kaip matome, nedaug ką pasako ir tas Kapsuko komentaras. 

Tik vėliau, po Spalio revoliucijos, Kapsukas, rašydamas savo 
atsiminimus, atkūrė praeities Istoriją sakydamas: 
Pabėgęs iš kalėjimo““, aš padariau šiuo žvilgsniu žymų žingsnį pirmyn, 
pamažu perėjau nuo federalistų prie autonomistų. 

Tada jau, žinoma, Kapsuko sampratoje autonomistas reiškė 
beveik tą patį, ką bolševikas, nors jis juo tapo tik Didžiojo karo 
metu. 


25 V. Kapsukas, Raštai, t. 1, p. 272. 
26 Vadinas, 1906 m. 
27 V. Kapsukas, Raštai, t. 4, p. 20. 

V 

Nepaisant savo miklių kojų, kaip jis kartą save apibūdino, 

išvengęs suėmimo, ir, nepaisant nepaprasto atsargumo, kaip jį 
apibūdino Šiaulių apkrities ispravnikas, Kapsukas, taip aktyviai 
dalyvaudamas subversyvinėje“ veikloje, negalėjo išvengti kalė- 
jimo, kaip ir daugumas ano meto revoliucininkų. Tarp 1905-1913 
m. jis apie šešerius su puse metų praleido kalėjime ir ištrėmime. 
Jis pats tai aprašė savo knygoje Caro kalėjimuos, kurią suredagavo 
1925-1928 m. Rusijoje ir kuri 1929 m. buvo išleista Brukline. 
Dabar ji pakartotinai išleista su kai kuriais papildymais 4-ajame 
Raštų tome 1962 m. Vilniuje. Nors tarpais kalėjime būdamas jis 
vedė užrašus ir juos panaudojo šiai savo knygai, bet, kaip ir jis 
pats įžangoje prisipažįsta, ir tuos užrašus vesdamas, turėjo žiūrėti, 
kad jiems pakliuvus į policijos rankas nebūtų juose rasta inkri- 
minuojančios medžiagos. Dar daugiau — jis rėmėsi savo prisi- 
minimais, kuriuose atsispindėjo ne tik atminties trūkumai, bet ir 
gyvenamojo laiko reikalavimai. Tik labai retais atvejais Kapsukas 
galėjo pasinaudoti savo paties rašytais laiškais. Tai, kaip pats 
Kapsukas ir kaip kai kurie jo biografai pavaizdavo jo kalėjime 
praleistą laiką, turbūt geriausiai susumavo Mažoji lietuviškoji 
tarybinė enciklopedija: 
Skaitydamas ten įv. būdais gaunamus K. Markso, E Engelso, V. Lenino, G. 
Plechanovo, F. Meringo. A. Bebelio raštus, Klapsukas| gilino teorines žinias 
iš marksistinės pol. ekonomijos ir filosofijos srities, susidarė marksistinę 
pasaulėžiūrą.“ 

Iš Kapsuko laiškų Šauliui paaiškėja, kad jis kalėjime toli gražu 
ne vien sau marksistinę pasaulėžiūrą kūrė. Jo interesai buvo daug 
platesni ir dažniausiai nieko bendro neturintys su marksizmu. 

Kaip žinia, pirmą kartą Kapsukas buvo suimtas 1905 m. gruo- 
džio 15 d. prie Marijampolės, buvo kalinamas Kalvarijos, vėliau 
Suvalkų kalėjime, kur dėl ligos paguldytas į ligoninę, iš kurios 


* Subversyvinė veikla - griaunamoji, ardomoji veikla. 
28 Mažoji lietuviškoji tarybinė enciklopedija, t. 2, p. 51. 

1906 m. kovo 17 d. Vlado Poželos ir kitų išlaisvintas. Iš to 
laikotarpio nėra nė vieno Kapsuko laiško Šauliui. Tik išėjęs iš 
kalėjimo ir atsidūręs Tilžėje, jis 1906 m. balandžio 3 d. parašė 
laišką Šveicarijos studentams socialdemokratams, kuriems tada 
priklausęs Šaulys, Šliogeris ir kiti, kurie dabar (rašyta jau po karo) 
esą ir socialisto vardo bijosi.“ Tas laiškas nepakliuvo į Šaulio 
rankraštyną. Tik vieną vienintelį kartą Kapsukas prisimena Šaulį 
savo atsiminimų knygoje Caro kalėjimuos, ir tai tik išnašoje, nors 
iš įvairių kalėjimų jis jam yra parašęs bent 20 laiškų, prašęs iš jo 
įvairių paslaugų ir taręsis su juo visokiais reikalais. Žinoma, iš tų 
laiškų visiškai nematyti, kad Kapsukas „caro kalėjimuos“ būtų 
ypatingai domėjęsis Marxo ar Lenino raštais. Čia mes duodame 
tų laiškų tekstus arba svarbesnes ištraukas be jokių platesnių 
komentarų dėl to, kad jų prasmė ir šiaip yra gana aiški. 

Antrą kartą Kapsukas buvo suimtas Vilniuje 1907 m. gegužės 17 
d. ir įkalintas Lukiškių kalėjime. 1907 m. liepos 26 d. jis rašė Šau- 
liui (įdomu, kad šį laišką Šaulys gavo tik 1907 m. rugpjūčio 14 d.): 
Draugai! Iš mažo akmeninio urvo, geležimi apkaustyto, siunčiu Jums 
pasveikinimą, perskaitęs Jūsų atsiliepimą į pirmeivius plunksnos draugus.“" 
Ir aš priguliu prie tų, kurie jau seniai suprato tokio organo reikalingumą, 
dėlto, kad ir kalėjime sėdėdamas, noriu pasakyti apie jį savo nuomonę. 

Kad toks organas yra reikalingas, apie tai, man rodos, negali būti nė 
kalbos. Sutinku taip pat su tuo, kad jis turi būt bepartijinis, bet jei žada 
būti tarp kita ko ir visuomenės, ir politikos organu, būtinai turi turėt tam 
tikrą pakraipą, o nesimėtyt į visas puses; rišdamas įvairius visuomenės ir 
politikos klausimus, turi būtinai tam tikro visuomenės sluoksnio (klesos) 
akimis žiūrėti. Daugybė klausimų pas mus yra labai neaiškių, dėlto būtinai 
turi būti jame „žodžio ir kritikos laisvė“, bet ta laisvė negali peržengti 
žinomų ribų, o tos ribos Draugų atsiliepime labai neaiškiai nurodytos. Tai 
išrodo, tarytum Draugai bijosi: stačiai pasakyt, koks organas jiems rūpi, 
arba patys da nėra tvirtai ant kojų atsistoję — nėra da išsiaiškinę sau gerai, 
koks tai organas turi būt. Toks neaiškumas, man rodos, tik gali užkenkti 
jo plėtojimuisi. 


22 V. Kapsukas, Raštai, t. 4, p. 64, išnaša. 

30 1907 m. Šaulys su keliais draugais buvo paskelbęs spaudoje atsišaukimą apie reikalą 
leisti „mūsų pirmeivės (apšviestesniosios) visuomenės organą“. Žr. V. Maciūnas, 
op. cit., p. 50, 

Aiškios tariamojo organo pakraipos aš nematau Draugų atsiliepime - juk 
mokslas mokslui taip pat yra nelygus: vienas mokslas yra, sakysime, 
klerikalų, kitas —- demokratų, trečias — socijaldemokratų, - kurių mokslą 
žada išsirinkti sau tariamasis organas? Paimsime kad ir vienus pirmeivius — 
juk čia anaiptol mes nerasime pažiūrų vienodumo! Ir kiekvienas sluoksnis 
rūpinasi įkurt savo laikraštį: kunigai jau turi „Draugiją“, demokratai jau 
taip pat bene turi „Jaunąją Lietuvą“, soc.-dem. tik svajoja apie tai. Man 
rodos, kad tariamasis organas ir turi stovėti ant bendrųjų soc.-dem. pamatų 
ir aiškiai pasisakyt, kuo nori būt. Jei pasirašiusieji kitaip mano, tegu taip 
pat aiškiai pasisako - aiškumas nėkuomet neužkenks laikraščiui, o tik padės 
jam surasti tikrus savo draugus. Ir daugiau, geriau turėt mažiau draugų, 
bet tvirtų ir aiškių, o ne daug, bet neaiškių, abejojamų. Aš iš tikros širdies 
sveikinčiau tokį organą, kuris, bepartijiniu būdamas, stovėtų ant tarptau- 
tinės socijaldemokratijos pamatų. Nesibijokit, Draugai, kad nedaug teat- 
siras spėkų, kurios galės jį paremti. Manau, kad ne daugiau spėkų pritrauktų 
ir koks neaiškios pakraipos laikraštis: vienam atsitikime vieni atsisakys 
nuo prisidėjimo prie jo, kitam — kiti. Nesvarbus čionai yra darbininkų 
skaičiaus didumas — kad bent keli atsirastų tikrai jam atsidavę, o viskas 
gerai eis: savo patyrimu pasiremdamas galiu tvirtint tai. Ir jei tokiam organui 
neilgai būtų lemta gyvuot, tai anaiptol neprivalo Draugų atšaldyt nuo jo 
įvykinimo: bent pirmutiniai ledai bus sulaužyti, keliai praminti, spėkos 
išbandytos. Antra vertus, kad ir vos keli numeriai teišeitų jo, jis, gerai 
redaguojamas, galėtų nemažą naudą atnešti. Kalbėdamas apie jo ėjimo 
tankumą, tiek norėčiau pasakyt: tegul bus „non multum, sed multa“*. 
Dabar kuo gi aš galėčiau prisidėt prie jo? Laisvas būdamas, be abejonės, 
prisidėčiau, o dabar... Įrempęs nervus, stengiuosi sekti gyvenimo bėgį. Kolei 
kas maždaug suspėju pasekt, bet toliau veikiausia nutrūks tas siūlas — 
tuomet, žinoma, sunku bus ir bekalbėti apie kokį nors prisidėjimą. Ar ilgai 
man reikės gyvam kalėjime kirmyti, nežinau, bet rasi ilgai, ilgai, rasi ne 
vienus ir ne dvejus metus — prie mūsų tvarkos juk viskas galima! Vienok, 
jeigu tariamasis Jūsų organas eis pažymėtoj mano pakraipoj, mano dvasia 
visuomet su Tumis bus. 
Spaudžiu Draugams ranką 
Kalinys 


1907 m. rugpjūčio 22 d. Kapsukas parašė atvirlaiškį savo senai 
draugei ir globėjai Gabrielei Petkevičaitei į Puziniškį. Tą atvirlaiškį 
Petkevičaitė persiuntė Šauliui: 


* non multa, sed multum (lot.) - nedaug, bet gerai. 

G.T.! Tamsta jau žinai apie mano ligą. Daktarai tikrina, kad tuoj pasitaisysiu, 
vis sako už poros nedėlių, bet jau trys mėnesiai perėjo, o vis kaip guliu, taip 
guliu aš ant patalo. Galų gale aš visai nustojęs klausęs tų tikrinimų. Dabar 
tik vieną išėjimą matau: imt radikaliai gydyties, bet tam reikalingi pinigai, o 
jų nėra iš kur paimt. Kitokio išėjimo nematydamas, aš priverstas esu kreiptis 
prie savo bičiulių ir prašyt, kiek galima, rinkti nuo mano (ir savo) pažįstamų 
tam tikslui. Be savo ligos, aš dar turiu pareigas sulig kai kurių žmonių - jie 
dabar be niekur nieko sėdi. Pagalba reikalinga kuo greičiausia. Siųst galima 
Tilto gatvės adresu ir pažymėt - „ligonio reikalams“. 

Šiaip jaučiuosi aš ne blogiausiai, tik labai sunku ir bjauru tokiam 
darbymety, kuomet taip reikalingas žmogus, gulėt surištomis rankomis ir 
kojomis. Vienok ką tai reiškia mano kančios, sulyginus su tūkstančių kitų 
žmonių kančiomis: tai juk šešėlis prieš anas. Dvasia mano tvirta ir, manau, 
negreit sulaužys ją visokios fiziškos negalės. 

Atsiprašau Tamstos, kad aš tiktai nelaimėn pakliuvęs parašiau Tamstai. 
Manau, kad nepaskaitysi tai man Tamsta už pikta, žinodama, įkad] tiktai 
dėt darbų daugybės negalėjau to padaryt. Kaip juodas jautis vilkau savo 
jungą; ant galo suklupau, iš dalies jo sunkumo prislėgtas, bet nekaltinu už 
tai nieko: jaučiuosi sąžiningai atlikęs savo pareigas. Tikiuosi, kad ir senieji 
mano geradariai neišmetinėja man už tai. Tiek šiam kartui. Viso labo 
visiems. Sveikink visus Tamsta! 


Be abejo, laiškas simboliškas: liga — tai kalėjimas. Atrodo, 
Kapsukas tikėjosi, kad turėdamas pinigų vėl galės iš kalėjimo 
pasprukti. Petkevičaitė buvo viena iš „Žiburėlio“ organizacijos 
steigėjų ir vadovių. „Žiburėlis“ anksčiau yra rėmęs Kapsuką. Gal 
jis ir dabar tikėjosi iš „Žiburėlio“ paramos bent savo šeimai. 

Kitas Kapsuko laiškas rašytas jau iš Suvalkų kalėjimo 1909 m. 
sausio 26 d. rusiškai. Jame jis prašo Šaulio parduoti jo Berne 
pasilikusias vokiškas knygas, o rusiškas, lietuviškas ir lenkiškas 
pasiųsti jam. Tarp lietuviškų mini Juškos Lietuvių liaudies dainas, 
Valančiaus Žemaičių vyskupystę, Daukšos Katekizmą, A. Brūck- 
nerio Starožytna Litwa. 

Labai įdomus kitas lietuviškai parašytas laiškas, kurį, atrodo, 
jis slapta perdavė. Jis be datos, bet Šaulio ranka prirašyta: „g|auta] 
22.11.09. Parašyta kopija Mortai [Zauniūtei] 22.NI.09.“ 


Dr. Ačiū už greitą atsakymą. Dėl kitų priežasčių negalėjau stačiai atsa- 
kyt, dėl to, siųsdamas knygas, parašyk man per kontorą, kad siunti, 

nesulaukdamas nuo manęs jokio atsakymo siųsk, visas vokiškas parduok 
už tą kainą, kaip pažymėjai. 

Ii. Pridėk da nupirkęs porą vokiškų iš naujųju beletristų, Hauptmanno | 
ar ko kito; tas pačias nupirkęs atsiųsk ir prancūziškam vertime. Mortai 
parašyk, kad atsiųstų iš Liettuvos| mano knygų, Daukanto istoriją ir 
beletristiką ir poeziją, ką cenzūra tikrai praleidžia — Bitės, Žemaitės, 
Raganos, |Lazdynų| Pelėdos, Aišbės, Kudirkos vertimus, Pietario atsimini- 
mus, Keidošių Onutę, Jasiukaičio ką ten ras. Pirma tegu viską duoda įrišr 
į kokias tris knygas. Tegul žiūri, kad jokių parašų ir antspaudų nebūtų. 

Tavo V. 

Rasi da ras Mor[ta Zauniūtė] ŽemĮaičių vysk|upystę], Aleknos ir Zelvio 
eiles, Vaižganto piešinius, Petliuko „Laimė iš svetur“ etc, Laišku, žinomu jai 
adresu, tegul atsiunčia iškirpus iš 1900 m. N 1 „Varpo“ apie Kudir[ką| straip. 


— Po Velykų bus karo teismas 


Reikia stebėtis, kaip gerai Kapsukas orientavosi mūsų litera- 
tūroje, nors ir kalėjime sėdėdamas. Iš tos pačios 1909 m. vasaros 
dar yra keletas jo trumpų lietuviškai arba rusiškai rašytų laiškų 
panašia tema. Vienur jis prašo vaizdelių iš Šveicarijos kalnų, kurių 
jis „išsiilgęs“. Laukia teismo, džiaugiasi gavęs naują viršininką — 
„Žmonišką žmogų“. 1909 m. rugsėjo 4 d. praneša, kad teismas 
atidėtas pusantro — dviem mėnesiams, kad kvies 20 ar daugiau 
liudininkų, kad gins geri advokatai iš Petrapilio ir Varšuvos ir 
kad baigsis „vsia eta kuterma bolee ili menee blagopolučno“ (vi- 
sas tas sąmyšis daugiau mažiau laimingai), o jau 1909 m. lapkričio 
13 d. rašo““: 


Brangieji! Ir taip vakar įvyko sprendimas ir ką manote, kokie rezultatai? 
Tiktai 8 metai katorgos!.. Taigi geras kąsnis... Nors dabartiniais laikais 
reikia būt pasirengusiam visokiems netikėtumams, tačiau tokio nuospren- 
džio mano atžvilgiu dargi ir mano gynėjai nesitikėjo. Teisme paaiškėjo, 
kad aš prie išlaisvinimo tikrai nieko neprisidėjau, tik pasinaudojau proga 
ir išėjau“; už tai gi nebaudžiama. Nežiūrint į tai, pritaikė man patį griež- 
čiausią paragrafą. Kaltinamųjų buvo 23, iš kurių 13 išteisinta po pusantrų 
metų kalėjimo, 4 gavo po 8 metus (tarp jų ir aš), 2 po 5 m., 3 po tris 
mėnesius ir 1 —6 mėn. „už nepranešimą“. Tarp nuteistųjų ir stud. Jaščoltas, 
kuris pristatė teismui aiškų įrodymą, kad įis tuo metu buvo Lvove, bet į tai 


31 Vertimas iš rusų kalbos. 
32 Turima galvoje 1906 m. išlaisvinimas iš Suvalkų kalėjimo. 

nebuvo atkreipta dėmesio. Puikūs buvo gynėjai, ypač mano (ir kitų) iš 
Petrapilio Kerenskis, Jaščolto iš Varšuvos Makowskis, buvo ir Dūmos narys 
Bulota, bet ir tai nepalengvino mūsų likimo. Aišku, paduosim apeliaciją. 
Gynėjas tvirtina, kad yra daug vilties, kad sprendimas bus pakeistas arba 
ir panaikintas. Mano nuotaika prislėgta, bet toli gražu ne beviltiška. Gaila 
geriausių gyvenimo metų, ką gi, išeisi suskretęs senis... Ačiū už pagalbą. 
Ateityje ji bus dar reikalingesnė. 

Mickevič“' 


Laiške minimas Kerenskis buvo tas pats garsusis advokatas 
Aleksandras Kerenskis, kuris po 1917 m. vasario revoliucijos buvo 
ministras ir ministras pirmininkas. 

Netrukus po teismo sprendimo Kapsukas buvo perkeltas į 
Varšuvos Arsenalo kalėjimą. Pirmame atvirlaiškyje iš Varšuvos, 
jau lenkiškai rašytame (1910 m. sausio 23 d.), jis vis dar nenustoja 
vilties, kad sprendimas bus pakeistas, rašo, kad vėl trūksta knygų, 
nes iš Suvalkų negalėjęs pasiimti su savimi: 


Aplamai norėčiau užkaišioti mokslo spragas, išmokti vokiečių ir prancūzų 
kalbas, sekti lietuvių kalbos raidą etc. 


Kitame 1910 m. kovo 13 d atviriaiškyje jis rašo (vertimas iš 


lenkų kalbos): 


“6 1 


Jūsų atvirlaiškį ir „Lesebuch der franzoesischen Sprache“* gavau — ačiū. 
Pradėjau mokytis ir greita: padarysiu pažangą, nes dar šį tą prisimenu iš 
gimnazijos laikų. Būtinai reikalinga ir antroji dalis, kurios laukiu. Šiandien 
per paštą sužinojau, kad išsiųstas man Mehringo IV tomas. Labai dėkui, 
nors dar negavau, kai gausiu, pranešiu. 

Jeigu išėjo Matulaičio Lietuvos istorija arba Biržiškos“ lietuvių lite- 
ratūros istorija, prašau kuo greičiau pasiųsti. O gal išėjo Kudirkos bio- 
grafija ir jo „Tėvynės Varpai“ arba aplamai jo raštų rinktinė? Prašau man 
prisiųsti. O gal pasirodė koks svarbus mokslo veikalas ar beletristikos 
kūrinys lietuvių kalba? O gal kas svarbaus Bitės, Žemaitės etc? Kaip laikosi 
plonas] Viltis, p. Ūkininkas? O gal jų šeima padidėjo? Girdėjau apie tai, 
bet kažkaip neaiškiai. Sūnus ar duktė? Koks vardas? [...]“ 


33 Šaulio ranka pabaigoje prirašyta: „g. 3.XILO9, ats. 8.XII.09“. 
* Prancūzų kalbos skaitiniai (vok.). 

34 Parašyta: Beržiszki. 

35 Toliau praneša, kad laukia teismo, iš kurio daug nesitiki. 

P.S. Jei siųsite ką lietuvių kalba, siųskit iš užsienio, kad čia ateitų su rusų 
cenzūros antspaudu. Tarp kita ko labai domiuos kultūros istorija, bet kol 
kas tuo neužsiimu. Gal ateityje, kai turėsiu tikrus 8 metus... Jau baigiu 
sėdėti trečius metus, o į nuosprendį nei dienos (jei jį patvirtins)! 


W. Mickiewizc 


Be abejo, čia minimi ponas Viltis ir ponas Ūkininkas yra ano 
meto lietuvių laikraščiai. 

Kitame atvirlaiškyje (1910 m. balandžio 3 d., rusų kalba) 
praneša, kad Suvalkų teismo sprendimas patvirtintas, kad paduos 
kasaciją į Senatą. Prašo žinių apie praeitame laiške minėtų laikraš- 
čių reikalus, teiraujasi, kaip Visuomenės (tai M. Biržiškos mėne- 
sinis žurnalas, ėjęs 1910-1911 m. Vilniuje) sveikata. 

1910 m. gegužės 16 d. atvirlaiškyje (vertimas iš lenkų kalbos): 


Laišką ir knygas (prancūzų kalbos savamokslį) gavau. Mehringo neverta 
siųsti, nes turiu pakankamai ką skaityti: pas mus veikia kalėjimo bib- 
lioteka. Palikime ir kitus autorius. Turiu dar visą eilę metų — suspėsim! 
Būčiau labai dėkingas, jeigu galėčiau ką nors gauti iš lietuvių literatūros. 
Reikėtų pasinaudoti proga, nes policijos pagelbininkas moka truputų 
lietuviškai, kadaise tarnavo Lietuvoje. Praleistų net gerus vertimus iš lenkų 
ar rusų kalbos, kuriuose nebūtų nieko įtartino. Kitaip, bijausi, galiu 
visiškai pamiršti lietuvių kalbą, mat kalboms esu labai negabus. Labai 
abejoju, kad vilniečiai mano giminaičiai tuos reikalus sutvarkytų. Jau 
rašiau, kokių knygų man labiausiai reikia. Kartais mintimis bandau ką 
nors versti iš lenkų ar rusų kalbos ir matau, kad jau trūksta išsireiškimų. 
Štai keletas: epoka przedbistoryczna, pierwotne spolczenstwo rodowe, 
plemie, rybolowstwo, uprawa roli (zemledelije), lesnictwo, gornistwo... 
Prašau parašyt man tuos išsireiškimus. Noriu pasitikrinti, ar da gerai 
prisimenu. 

Džiaugiuosi, kad tas berniukas vis dėlto gyvas. O kaip ten ponia Gab- 
r[ielė Perkevičaitė], ar jau pagaliau paliko kaimą? Man tai būtų malonu. 
Ber kokiu atveju jos teta ir senas tėvas turbūt mirtų? Rašykite ir toliau, kas 
naujo.“ 

Aš, kaip ir seniau, užsiėmęs Lietuvos kultūros istorija. Žinoma, negali 
būti nė kalbos apie kokį sistematingą darbą. Gal galėtumėt ką nors svar- 
besnio iš tos srities nurodyt. Galiu prieit prie Brūcknerio, Chmielowskio, 
Kraszewskio. Kaip atrodytų Lappo-Danilevskio Unija Litvy s Polšeju. Kiek 


* Šioje pastraipoje metaforiškai kalbama apie slaptas lietuviškas organizacijas ir 
leidinius. 

kaštuoja? Gaila, kad tas ponas Vanaglaitis] neatidavė mano Baltramaičio 
bibliografijos. Būtų labai reikalinga. 

Nuoširdžiai spaudžiu dešinę 

Mickiewicz 


1910 m. gegužės 10 d. laiške (lietuviškame) Kapsukas pirmą 
kartą užsimena apie Marxo Kapitalo du tomus ir kai kuriuos 
Kautskio raštus. Prašo atsiųsti Kautskio Judentum, Griecbenturm 
u. Cbristentum |Žydai, graikai ir krikščionys] ir Etika ir materia- 
listiškas istorijos supratimas. „Kartas nuo karto norėčiau skaityt 
dėl kalbos (ypatingai), na, ir dėl turinio.“ Bet tuo pačiu metu 
klausia, ar išėjo Krzywickio knygelė apie Lietuvos piliakalnius. 
Sakosi, kad nemaža kalinių norėtų mokytis, bet labai trūksta 
vadovėlių lenkų ir rusų kalba. Ir toliau: 


Man ypatiškai labai reikalinga būtų lietuvių literatūra. Bet kaip ji gauti? 
Sugalvojau tokį sumanymą. Tegul atsiunčia iš Vilniaus geriausią paskutinių 
metų literatūrą (beletristiką, istorijos ir mokslo tyrinėjimus) tokiu adresu: 
Warszawa ul. Widok N 16, Obronca przysiegly Wactaw Makowski. Savo 
keliu jam reikia iš ten pat parašyt, kad visos tos knygos siunčiamos užprašius 
man ir Rogozinskiui, jis įduotų jas Dikšteinytei, kuri rūpinasi „Arsenalo“ 
knygynu. Ta Dikšteinytė tegul atneša jas į minėtąjį knygyną ir paduoda kaipo 
auką. Teip ir laiške turi būti parašyta, kad tai auka „Arsenalo“ knygynui, 
t.y. vyriausiajam kriminalinių kalėjimui. Laiškas reikia rašyti lenkų kalboj. 
Gerai būtų, kad atsiųstų visus skyrium išėjusius Žemaitės, L[azdynų] Pelėdos, 
Bitės, Šlatrijos| Raganos, Jasiukaičio, Aišbės, Maironio, Margalio, Vaižganto, 
D. Antanazo, Pietario etc. Biliūno ir kitų raštus. Norėčiau perstudijuot juos. 
Kudirkos raštai, rodos, Amerikoje spausdinami; dėl to geriau būtų iš užsienio 
per cenzūrą mano vardu siųst, kad būtų cenzūros antspaudas. Visų [Kudirkos| 
kartu nereikia siųst, o pamėgint iš pradžių: „Tėvynės Varpus“ ir tą, kur yra 
jo biografija. Aukščiau minėtųjų rašytojų darbus geriau būtų iš pradžių įrišus, 
kad būtų mažiau knygų. Be to, labai laukiu Stasio Matulaičio] istorijos ir 
Mykolo į Biržiškos] lietuvių liter-ros istorijos. Jei gramatika ar sintaksė išeis, 
stačiai man prašau atsiųst, vis tiek čia ar kur kitur būsiu. Prie minėtųjų 
knygynui mūsų knygų prašau pridėt ir Lietuvių Mokslo Draugijos išleidimus, 
jei kas nors rimtesnio ten pasirodė, ir „Visūmenę“ (ją galima pridėt prie 
Lietuvių Mokslo Dr-jos knygų ir kartu įrišt), ir viską, kas tik rimtesnio 
pasirodė, ir kas galima bus be didelių išlaidų gaut. Čia pabūsiu aš da ilgokai, 
dėl to galėsiu viską peržiūrėt. Paskui dargi sugrąžint būtų galima.“ 


36 Ties ta vieta išnašoj Kapsukas rašo: „Užsieny išleistosios knygos turi būt bent su 
kokio Vilniaus knygyno antspaudu.“ 

P.S. Jei siųsite ką lietuvių kalba, siųskit iš užsienio, kad čia ateitų su rusų 
cenzūros antspaudu. Tarp kita ko labai domiuos kultūros istorija, bet kol 
kas tuo neužsiimu. Gal ateityje, kai turėsiu tikrus 8 metus... Jau baigiu 
sėdėti trečius metus, 0 į nuosprendį nei dienos (jei jį patvirtins)! 


W. Mickiewizc 


Be abejo, čia minimi ponas Viltis ir ponas Ūkininkas yra ano 
meto lietuvių laikraščiai. 

Kitame atvirlaiškyje (1910 m. balandžio 3 d., rusų kalba) 
praneša, kad Suvalkų teismo sprendimas patvirtintas, kad paduos 
kasaciją į Senatą. Prašo žinių apie praeitame laiške minėtų laikraš- 
čių reikalus, teiraujasi, kaip Visuomenės (tai M. Biržiškos mėne- 
sinis žurnalas, ėjęs 1910-1911 m. Vilniuje) sveikata. 

1910 m. gegužės 16 d. atvirlaiškyje (vertimas iš lenkų kalbos): 


Laišką ir knygas (prancūzų kalbos savamokslį) gavau. Mehringo neverta 
siųsti, nes turiu pakankamai ką skaityti: pas mus veikia kalėjimo bib- 
lioteka. Palikime ir kitus autorius. Turiu dar visą eilę metų — suspėsim! 
Būčiau labai dėkingas, jeigu galėčiau ką nors gauti iš lietuvių literatūros. 
Reikėtų pasinaudoti proga, nes policijos pagelbininkas moka truputį 
lietuviškai, kadaise tarnavo Lietuvoje. Praleistų net gerus vertimus iš lenkų 
ar rusų kalbos, kuriuose nebūtų nieko įtartino. Kitaip, bijausi, galiu 
visiškai pamiršti lietuvių kalbą, mat kalboms esu labai negabus. Labai 
abejoju, kad vilniečiai mano giminaičiai tuos reikalus sutvarkytų. Jau 
rašiau, kokių knygų man labiausiai reikia. Kartais mintimis bandau ką 
nors versti iš lenkų ar rusų kalbos ir matau, kad jau trūksta išsireiškimų. 
Štai keletas: epoka przedbistoryczna, pierwotne spolczenstwo rodowe, 
plemie, rybolowstwo, ubrawa roli (zemledelije), lesnictwo, gornistwo... 
Prašau parašyt man tuos išsireiškimus. Noriu pasitikrinti, ar da gerai 
prisimenu. 

Džiaugiuosi, kad tas berniukas vis dėlto gyvas. O kaip ten ponia Gab- 
r[ielė Perkevičaitė|, ar jau pagaliau paliko kaimą? Man tai būtų malonu. 
Bet kokiu atveju jos teta ir senas tėvas turbūt mirtų? Rašykite ir toliau, kas 
naujo.“ 

Aš, kaip ir seniau, užsiėmęs Lietuvos kultūros istorija. Žinoma, negali 
būti nė kalbos apie kokį sistematingą darbą. Gal galėtumėt ką nors svar- 
besnio iš tos srities nurodyt. Galiu prieit prie Brūcknerio, Chmielowskio, 
Kraszewskio. Kaip atrodytų Lappo-Danilevskio Unija Litvy s Polšeju. Kiek 


* Šioje pastraipoje metaforiškai kalbama apie slaptas lietuviškas organizacijas ir 
leidinius. 

kaštuoja? Gaila, kad tas ponas Vanaglaitis] neatidavė mano Baltramaičio 
bibliografijos. Būtų labai reikalinga. 

Nuoširdžiai spaudžiu dešinę 

Mickiewicz 


1910 m. gegužės 10 d. laiške (lietuviškame) Kapsukas pirmą 
kartą užsimena apię Marxo Kapitalo du tomus ir kai kuriuos 
Kautskio raštus. Prašo atsiųsti Kautskio Judentum, Griechentum 
u. Chbristentum [Žydai, graikai ir krikščionys] ir Etika ir materia- 
listiškas istorijos supratimas. „Kartas nuo karto norėčiau skaityt 
dėl kalbos (ypatingai), na, 1r dėl turinio.“ Bet tuo pačiu metu 
klausia, ar išėjo Krzywickio knygelė apie Lietuvos piliakalnius. 
Sakosi, kad nemaža kalinių norėtų mokytis, bet labai trūksta 
vadovėlių lenkų ir rusų kalba. Ir toliau: 


Man ypatiškai labai reikalinga būtų lietuvių literatūra. Bet kaip ji gauti? 
Sugalvojau tokį sumanymą. Tegul atsiunčia iš Vilniaus geriausią paskutinių 
metų literatūrą (beletristiką, istorijos ir mokslo tyrinėjimus) tokiu adresu: 
Warszawa ul. Widok N 16, Obronca przysiegly Wacžaw Makowski. Savo 
keliu jam reikia iš ten pat parašyt, kad visos tos knygos siunčiamos užprašius 
man ir Rogozinskiui, jis įduotų jas Dikšteinytei, kuri rūpinasi „Arsenalo“ 
knygynu. Ta Dikšteinytė tegu! atneša jas į minėtąjį knygyną ir paduoda kaipo 
auką. Teip ir laiške turi būti parašyta, kad tai auka „Arsenalo“ knygynui, 
t.y. vyriausiajam kriminalinių kalėjimui. Laiškas reikia rašyti lenkų kalboj. 
Gerai būtų, kad atsiųstų visus skyrium išėjusius Žemaitės, Lfazdynų] Pelėdos, 
Bitės, Šatrijos] Raganos, Jasiukaičio, Aišbės, Maironio, Margalio, Vaižganto, 
D. Antanazo, Pietario etc. Biliūno ir kitų raštus. Norėčiau perstudijuot juos. 
Kudirkos raštai, rodos, Amerikoje spausdinami; dėl to geriau būtų iš užsienio 
per cenzūrą mano vardu siųst, kad būtų cenzūros antspaudas. Visų [Kudirkos| 
kartu nereikia siųst, o pamėgint iš pradžių: „Tėvynės Varpus“ ir tą, kur yra 
jo biografija. Aukščiau minėtųjų rašytojų darbus geriau būtų iš pradžių įrišus, 
kad būtų mažiau knygų. Be to, labai laukiu Stasio Mlatulaičio] istorijos ir 
Mykolo į Biržiškos] lietuvių liter-ros istorijos. Jei gramatika ar sintaksė išeis, 
stačiai man prašau atsiųst, vis tiek čia ar kur kitur būsiu. Prie minėtųjų 
knygynui mūsų knygų prašau pridėt ir Lietuvių Mokslo Draugijos išleidimus, 
jei kas nors rimtesnio ten pasirodė, ir „Visūmenę“ (ją galima pridėt prie 
Lietuvių Mokslo Dr-jos knygų ir kartu įrišt), ir viską, kas tik rimtesnio 
pasirodė, ir kas galima bus be didelių išlaidų gaut. Čia pabūsiu aš da ilgokai, 
dėl to galėsiu viską peržiūrėt. Paskui dargi sugrąžint būtų galima?“ 


36 Ties ta vieta išnašoj Kapsukas rašo: „Užsieny išleistosios knygos turi būt bent su 
kokio Vilniaus knygyno antspaudu.“ 

Svajoju dar apie Daukanto „Būdą“, Valančiaus „Vyskupystę“, Lappo- 
Danilevskio „Uniją“, Čackio „O polskich i lit-ch prawach“ [apie lenkų ir 
lietuvių teises|, bet tai tik svajonės. 


Toliau prašo duomenų apie 1907 m. Vokietijos gyventojų 
surašymą. 

1910 m. rugpjūčio 2 d. lenkiškame atvirlaiškyje vėl duoda eilę 
lenkiškų ir rusiškų terminų ir prašo jų lietuviškų atitikmenų. Prašo 
Šlapelio žodyno, „jeigu jis filologiškai ko vertas“. „Tuo tarpu 
turim čia biblioreką, neturtingą, bet kadieniniams reikalams pa- 
kankamą.“ Praneša, kad birželio 20 d. (senuoju stiliumi) buvo 
patvirtintas sprendimas. Reikėsią atsėdėti apie septynetą metų. 

1910 m. spalio 2 d. atvirlaiškis (vertimas iš lenkų kalbos): 


Jūsų laišką iš 1910.VIH.10 gavau jau gana seniai; gavau taip pat |L. Krzy- 
wickio] „Žmudž starožytna“ [Senovės Žemaitija]. Išstudijavau ją ir suradau 
daug labai įdomių duomenų, apie kuriuos nei supratimo neturėjau. Gaila, 
negaliu sistematingai užsiimti Lietuvos kultūros istorijos studijomis, kurios 
mane taip traukia. Negaliu, nes visų pirma trūksta atitinkamų knygų. Tačiau 
su kai kuriais laikotarpiais geriau susipažinau. Taip, pavyzdžiui, susipažinau 
su Vilniaus universiteto laikotarpiu ir „Šubraveų draugijos“ ir ano meto 
jaunosios kartos veikla“'; galvoju net, kad man pasisekė nustatyti glaudus 
ryšys tarp aukščiau minėtų institucijų veiklos ir pirmųjų lietuviškosios 
minties žingsnių XIX a. pradžioje. Aš neabejoju, kad jų įtakoj išaugo 
Daukantas, Dion. Poška, Szymkiewicz"" etc. Dėl to teiravausi pas Jus, kada 
Daukantas baigė Vilniaus universitetą. Turėdami minutėlę laiko, parašykit, 
koks vardas to Szymkiewicz, kuris kartu su Poška rašė lietuviškai; kur 
studijavo kun. Pabrėža ir kada mokslus baigė?.. Gaila, neturiu vyskupo 
Valančiaus „Žemaičių vyskupystės“, medžiagos Daukanto biografijai, 
XIX a. pradžios lietuvių „klasikų“ raštų... A propos, man rodos, būtų 
gera atskirai išleisti vysk. Valančiaus atsiminimus, net lenkiškai, kaip jie 
rašyti, nes jie turi didelės istorinės reikšmės... Tačiau dabartinėmis sąlygomis 
galiu tik svajoti apie tai. Tiesa, istorines knygas lengviausiai praleidžia, 
tačiau jų kaina ne mūsų kišenei. Taip jau seniai noriu gaut Lappo-Dant:- 
ievskio „Unija Litvy s Polšeju“, bet 5 rubliai... Teiravaus pas Jus, ar tas 
darbas paremtas šaltiniais, ar atsižvelgta į ekonomines sąlygas. Gal kas naujo 
pasirodė iš Lietuvos kultūros istorijos plačia prasme. Ar p. Gabr. |Pet- 


37 Išnašoje: „Truputį atitinkamos literatūros radau vietinėje bibliotekoje.“ 
38 Yra išlikęs lietuviškas eiliuotas Šimkevičiaus laiškas Poškai, 

kevičaitė] dar senoje vietoje? Kaip jų reikalai? Kaip ponų Visūmenė reikalai? 
Ar Morta [Zauniūtė] tebeturi krautuvę? Nuoširdžiai spaudžiu dešinę. 

P.S. Gavau puikų vaizdelį iš Antaninos Skirmuntaitės. Dėkingas jai, bet 
būčiau dar dėkingesnis už ilgesnį laišką. 


1911 m. sausio 1 d. atvirlaiškyje Kapsukas sveikina Šaulį su 
Naujais metais ir su sužieduotuvėmis su Galicijos lenke. Jis nesąs 
toks karštas nacionalistas, kad tai smerktų. Prašo daugiau istorinių 
knygų, tarp kitų ir Liubavskio Lietuvos istorijos. Paskutinis Šaulio 
kolekcijoje Kapsuko laiškas yra 1911 m. sausio 15 dienos: 


Dėkui už žinias. Jos kaip tik patvirtina tai, prie ko aš pats galvodamas 
priėjau (kalbu apie Vilniaus univ-to gadynę). Labai nudžiugau įgijęs porą 
knyglų] Visuomenės — gaila, kad ne visą. Ar šiaip, ar taip, tai tuo tarpu 
nereikia, dėl to sustabdyk mas-čius nuo siuntimo, jei da neišsiuntę būtų. 
Prieinamas man pasidarė Viešasis Varįšuvos] knygynas. Skubinu juo nau- 
doties, nes greitai gali persimainyt sąlygos - ir užtruks mano karvutė. Tokioj 
valandoj aš tarytum atsigaunu, naujas spėkas įgiju — ir galiu dirbt, studijuot, 
tik neilgam... Paskui ir vėl ištisi mėnesiai vegetacijos. Reikia skubinties 
šiokį tokį spėkų išteklių padaryt. Jau turiu ir „Žemlaičių] vysĮkupystęĮ“ — 
iš Pet-go [Peterburgo] gavau. Mokinuos iš jos kalbos |mano išskirta — V. T]. 
Ačiū už linkėjimus. To paties ir Tau linkiu. Pastarąją kortelę labai ant 
greitųjų rašiau, dėl to gal ne viską aiškiai parašiau; vienok pamatinę mano 
mintį supranti: manau, kad Tavo sužieduotinė — „naujoji moteriškė“, kuri 
anaiptol nekliudys Tau dirbt, o padės; dėlto nieko pikta tame negaliu matyt. 
Srebiuosi tik, kad pasisekė tokią tarp galiciečių rasti. Sveikinu ir ją ir Kinkiu, 
kad šviesios laimingos judviem dienos kuo ilgiausiai tęstųs:. Man po senovės 
gali rašyt tuo pačiu adr. Viso labo! Stipriai spaudžiu ranką — ir Taviškės. 


Netrukus po to Kapsukas buvo perkeltas į Vladimiro kalėjimą. 
Kapsuko laiškų aplanke yra dar vienas įdomus būsimo istoriko 
Igno Jonyno laiškas Šauliui, rašytas iš Maskvos 1911 m. vasario 
29 d.; 


Mylimas drauge, 

Vakar mačiausi su grįžusia iš Vladimiro p-le Gr. [Petkevičaite|, kuri buvo 
ten siųsta pas Mickų. Jos tikslas buvo prikalbinti Vincą, kad jis paduotų 
Carui meldimą dovanoti kaltę jam ir tiems, ką nekaltai pakliuvo už jį. 
Panašų prašymą jis atsisakė paduoti. Sutinkąs tik, kad byla būtų iš naujo 
nagrinėta, bet ir tai reikalauja iš anksto garantijos, kad neteisingai dabar 
sėdintieji būtų išteisinti. 

Mickus smarkiai serga; mano neilgai gyvensiąs. Dabar guli ligonbuty. 
Kalėjimo sąlygos sunkios, bet daug lengvesnės esančios negu kur kitur, 
ypač Varšuvoj. Kaliniams sveikiems teleidžiama išleisti 3 rub. į mėn., 
ligoniams — 5 rub. Jokių valgomųjų daiktų negalima įdavinėti, leidžiama 
tik cukrus ir arbatžolės. 

Popieros neduoda. Knygų taip pat |mano išskirta — V.T']. 

Meldžiu todėl mano atsiųstų prof. Liubavskio veikalų jam nesiųsti; nebus 
įduoti, prapuls. Jei jau išsiųsta, ar nebūtų geriau pareikalavus atgal? 

Kada Tamsta žadi baigti ir parkeliauti Lietuvon? Atrašyk. 

Tamstos Ig. Jonynas 


Iš čia skelbiamų Kapsuko laiškų ir jų ištraukų galima susidaryti 
neblogą vaizdą, koks gyvenimas buvo vadinamuosiuose „caro 
kalėjimuose“. Jis, atrodo, toli gražu nebuvo toks žiaurus, kaip jį 
bandė pavaizduoti pats Kapsukas savo vėlesniuose atsiminimuose 
arba kaip jis vaizduojamas baisiai gausioje anticarinėje pro- 
pagandinėje literatūroje. Ta medžiaga bus naudinga ateities tyri- 
nėtojui, kuris norės objektyviai nupiešti ano meto Rusijos kalėjimų 
ir teismų sistemą ir visą anų laikų režimą. Kadangi nemaža lietuvių 
buvo tų sąlygų paliesta, šia problema turėtų susidomėti ir mūsų 
istorikai. Atrodo, bus per daug įsigalėjusi trafaretinė nuomonė 
apie anų laikų žiaurumus. 

Kita vertus, tie laiškai rodo, kad toli gražu ne vien tik mark- 
sizmą studijavo Kapsukas, pakliuvęs į kalėjimą. 


Lituanistikos instituto darbai, t. 4, 1979, p. 217-245; 
V. Trumpa, Lietuva XIX amžiuje, p. 235-268 

VINCO KRĖVĖS POSŪKIS Į KAIRĘ? 


I 

Norint daryti posūkį į kairę (arba dešinę), reikia gerai žinot, 
kur esi dabar. Bet tai ir sunkiausia. Užtat kai kas tiesiog visiškai 
neigia dabar. Dabar visiškai neegzistuoja, nes vos tik tu pasakai, 
kas yra dabar, tas dabar jau yra praeityje. O kol tu dar nepa- 
sakai, kas yra dabar, to dabar dar nėra, vadinasi, tai dar tebėra 
tai, kas bus ateityje. Pagal loginę prielaidą, jeigu A yra praeitis, 
o B ateitis, ir kadangi A nėra B, tai tas nera kaip tik ir yra da- 
bartis. O apie tai, ko nėra, negalima nieko ir pasakyti. Turbūt 
tai turėjo galvoje ir šv. Augustinas garsiajame savo Išpažinčių 
pasaže apie laiką: 
Kas yra laikas? Jeigu niekas nekelia to klausimo, aš žinau. Tačiau kai tik 
aš noriu paaiškinti tam, kuris kelia tą klausimą, aš nežinau. 


Nėra abejonės, kad šioje vietoje šv. Augustinas laiką supranta 
kaip dabar, kaip šiandien. 

Šiais visokio realizmo laikais dažnai girdime sakant: tas labai 
gerai supranta savo gyvenamą laiką (politinis realizmas), arba 
tas labai teisingai vaizduoja savo laikus (meninis realizmas). Bet 
ar tai įmanoma? Ar įmanomas literatūrinis realizmas? Vincas 
Krėvė keletą kartų bandys savo žvilgsnį nukreipti į dabartį. Kaip 
sėkmingai? 

Savo misterijoje Likimo keliais Krėvė įterpia tokį pagrindinio 
veikėjo Vinco Višvilio pasikalbėjimą su Vienuoliu: 

Vincas Višvilis. Aš visuomet aru skrendu, nors ankšta mano sparnams 
erdvėse. Visuomet vienas jų plasnoja pas praeities sieną, o kitas daužosi į 
ateities vartus. | 

Vienuolis. O dabartis? Kur dingsta tau dabartis? 

Vincas Višvilis. Aš ją pamirštu, nes ji nepanaši į mūsų pasakas ir dainas. 


Bet ar galima pamiršti dabartį ir tik pasakomis ir dainomis 
gyventi? Ligi savo misterijos Likimo keliais Krėvė labai laimingai 
išvengė dabarties, net ir savo rinkinyje Šiaudinėj pastogėj. Dabar 
pirmą kartą Krėvė nukreipė savo žvilgsnį į ateitį, į būsimus kara- 
liaus Žvaigždikio ir karalienės Panikės rūmus. Ar galima juos 
pasiekti, nepraėjus dabarties keliu? Ir Krėvė, kaip Dante's Vergi- 
Iijus, bando vesti Vincą Višvilį grublėtu dabarties keliu. Pirmiausia 
ji pasitinka Raudonasis Riteris, kuris siūlo pamiršti praeitį, plėšti 
tuos, kurie tave apiplėšė ir įgyvendinti rojų čia pat dabar ir 
šiandien. Bet nepakeliui jam ir su tautos Vadu, kuris veda tautą 
taip, kaip jam „Vakarų dėdės“ diktuoja. Nepakeliui jam ir su 
tais tautos vadovais, kurie tik apie dvarus ir vilas tesvajoja. lr juo 
toliau, juo toji Višvilio kelionė per dabartį vis klaikesnė. Čia ir 
užsienio dėdės, kurie kaip erkės ir utėlės siurbia tautos kraują; 
čia ir tautos ramsčiai su savo alter ego, kuriam gyvenimas tik 
kiaulmigis, kuriame kiekvienas stengiasi pagriebti pieningesnį 
kiaulės spenį „papą“; čia net ir dainiai, kurie naujų madų besi- 
vaikydami senuosius rašytojus laiko „romantizmo dujomis pa- 
smirdusiais paklydėliais“; čia ir bernai bei šliužai (žurnalistai), 
kurie temoka tik pilvu šliaužioti ir manosi esą tautos valios 
reiškėjai. 

Ir taip pro visus tuos baisybių kambarius Višvilis pagaliau 
pasiekia karalienės Panikės rūmus, kur jį vėl pasitinka praeitis ir 
ateitis. Ateities Sargas taip į jį prabyla: 

Suprantamais žodžiais prieš amžių matytais vaizdais pareikšk praeities 
didingą sielą, ir tu sukursi naują pasaulį, didvyrišką, kuris sužavės ir išauklės 
vergų tautą į laisvąją didvyrių šalį įeiti. Tuomet nebebus vergams vietos 


karalienės Panikės rūmuose. Tuomet tu ir tavo broliai tapsite tautos vadais, 
žmonių sielų vadovais. 

Taigi tarp tos didingos praeities ir tos laisvosios didvyrių šalies 
ateityje dabarties mizerijai nėra ir neturi būti vietos. 

O toji dabartis — nepriklausoma Lietuva. Likimo keliais — 
nepriklausomybinio Lietuvos laikotarpio kūrinys. Jis užbaigtas 
apie 1929 m. Tais metais jis buvo pastatytas Valstybės teatre 
Kaune. Nenuostabu, kad ne vienas mūsų rašytojų nusivylė nepri- 
klausoma Lietuva; nusivylė ja ir Maironis, ir Žemaitė, ir Krėvė. 
Kai kovojo dėl jos, jie per daug gražią ją įsivaizdavo. „Pasiektas 
idealas yra prarastas idealas“, - kažkas yra pasakęs. Bet kai tą 
Lietuvą maždaug po dešimtmečio užpuolė baisios nelaimės, Krėvė 
kaip milžinas stojo jos ginti. Jam, kaip ir Višviliui, nepakeliui 
buvo nei su Vakarų dėdėmis, nei su raudonaisiais riteriais. Jo 
Lietuvos ateities vizija buvo atremta į tos Lietuvos praeities didybę. 
Jis norėjo ją statyti tik iš jos pačios padavimų, pasakų ir dainų. 


I 

Krėvė buvo romantikas ir klasikas, kaip teisingai jį apibūdino 
Augustinas Voldemaras. Jis suaugęs su lenkų ir rusų romantikais. 
Ar ne panašiai, kaip Vincas Višvilis, kalbėjo ir Adomas Micke- 
vičius savo garsiojoje Vėlinių II dalies improvizacijoje apie du 
sparnus, kurių dešiniuoju jis siekė ateities, o kairiuoju globė 
praeitį. Ne tik savo Dainavos šalies padavimuose, ne tik savo 
istorinėse dramose ir Dangaus i7 žemės sūnuose Krėvė gyveno 
praeitimi, bet ir savo Šiaudinės pastogės apsakymuose. „Blogyn 
eina viskas ir silpnyn slenka pasaulis“, - kalba skerdžius Gugis 
Raganiuje; „Nesusikalbu su savo laikų žmonėmis“, - sako Vaino- 
rus „Bedievyje“; „E, mirti geriau negu tokiais laikais gyventi“, — 
skundžiasi Lapinas „Skerdžiuje“; „Sunkiau buvo gyventi, bet 
linksmesni buvo visi“, - filosofuoja Gaidelionis Žente. Vadinasi, 
vis tiek geriau. 

Tas Krėvės „seniau — geriau“ plaukė ne tik iš XIX a. pirmosios 
pusės romantikų, bet ir iš klasikinės senovės, kurią jis, lankydamas 
carinės Rusijos gimnazijas ir universitetus, turėjo progos labai 

gerai pažinti. „Pirmasis amžius buvo aukso amžius“, — dainavo 
Heziodas Darbuose ir dienose 1w Ovidijus Metamorfozėse. Kaip 
niekas negalėjo prilygti Homero Graikijai, taip niekas negalėjo 
prilygti ir Krėvės Dainavos padavimų Lietuvai. Tačiau įdomu, 
kad jau Krėvės Šarūne istorinė Šarūno laikų dabartis priešinama 
žymiai šaunesnei jo tėvo Vaidivučio gadynei. Dar ryškiau šioji 
mintis atskleidžiama jo Skirgailoje, kur XIV a. pabaigos Lietu- 
va - persilaužimo tarp pagonybės ir krikščionybės Lietuva — nė iš 
tolo negalėjo prilygti senajai pagoniškai Lietuvai. Iš čia ir visas 
Skirgailos tragizmas, nes jis suprato, kad tas persilaužimas neiš- 
vengiamas. 

Nereikia labai stebėtis, kad Krėvė gana sunkiai galėjo suprasti 
ir savo laikų Lietuvą. Negalima pamiršti, kad Krėvė maža ir tematė 
audringai į nepriklausomybę žengiančią naująją Lietuvą. Jis tuos 
„metus praleido tolimuose Rusijos universitetuose ir Užkaukazėje, 
pasinėręs į mokslo ir kūrybos darbą. Kaip Vainorus „Bedievyje“, 
jis sunkiai galėjo susišnekėti su savo laikų žmonėmis. 

Tiesa, 1919 m. grįžęs į Lietuvą, jis gana smarkiai metėsi į tos 
Lietuvos gyvenimo sūkurius ne tik Lietuvos universitetą kuriant 
ir organizuojant. Jis ir Šaulių sąjungos pirmininkas, ir Klaipėdos 
sukilimo organizatorius. Šaulių sąjungos leidinyje Trimitas jis 
pyškina patriotiškus vedamuosius. Jis ir Tautininkų sąjungos 
pirmininkas, ir karštas kovotojas dėl Vilniaus. O iš Šaulių sąjungos 
pirmininkų jis pasitraukė, kai 1927 m. Lietuvos vyriausybė neva 
ėmė flirtuoti su Lenkija.“ 

Bet maždaug tuo pačiu metu Krėvė ėmė trauktis iš ano meto 
Lietuvos dabarties. Tada plačiai buvo kalbama, kad Krėvė labai 
supykęs, kai po 1926 m. gruodžio 17 d. perversmo, kurio didžiausi 
laimėtojai buvo seni Krėvės draugai Antanas Smetona ir ypač 
Augustinas Voldemaras, jie nepasiūlė jam švietimo ministerio 
portfelio. Nežinia, ar taip iš tikrųjų buvo, bet galėjo būti, nes 
apskritai mūsų rašytojams ir mokslo žmonėms buvo būdinga 


! Žr. V. Maciūno straipsnį apie Krėvę Lietuvių enciklopedijoje, t. 13. 

visados labai domėtis politika, norint joje dalyvauti. Ne paslaptis, 
pavyzdžiui, kad Mykolas Biržiška beveik visą gyvenimą tikėjosi 
kada nors tapti Lietuvos prezidentu. Lietuvoje nebuvo tos prarajos 
tarp kūrybos ir mokslo iš vienos pusės, 1r politikos — iš kitos, 
kokia, sakysime, yra Amerikoje. Net ir tada, o gal ypač tada, kai 
visos politinės partijos buvo uždarytos, politikavo visi, nuo ūki- 
ninko iki poeto. 

Tuo tarpu politinį ir kultūrinį klimatą vis labiau teršė siauri 
nacionalistiniai ir fašistiniai išsišokimai, vis dažniau girdėjosi balsų 
už tariamą posūkį į Vakarus, prieš „seną rusišką raugą“. Emė 
atsirasti naujų pretendentų į mokslo šventyklą. Valdžia vis daugiau 
kišosi į kūrybos ir mokslo reikalus. Universiteto autonomija 
sušlubavo. Netrūko net tokių kuriozų, kai Kauno karo komen- 
dantas rado, kad Krėvės parengtas rinkinys Patarlės ir priežodžiai 
yra pornografinė lireratūra, ir bandė uždrausti jo platinimą. Ypač 
skaudžiai Krėvė išgyveno jauno, ką tik Vienoje apsidaktaravusio 
etnologo Jono Balio išpuolius Lietuvos aide ir Vaire. Balys tiesiog 
apkaltino Krėvę mūsų tautosakos falsifikavimu ir kitais dalykais. 
Kaip smarkiai Krėvė pasijuto įžeistas, matyti iš jo atsakymo, kuris 
buvo išspausdintas jo redaguojamoje Mūsų tautosakoje. Ten tarp 
kita ko skaitome: 


Ponas Vairo mokslininkas, neatsižvelgdamas į mano amžių, randa reika- 
linga išpravardžiuoti [sic!] mane skerdžiumi. Neužsigaunu, tik pasijutęs 
„dzūkų skerdžiaus rolėje, kuriam valia dainuoti ir porinti, kaip moka ir 
nori““, turiu kaip skerdžius Vairo mokslininkui palinkėti vieno dalyko — 
pasimokyti iš dzūkų piemenų mandagumo ir tinkamo mokėjimo apsieiti 
su senesniais už save žmonėmis. 


Pasirašė: „Prof. V. Krėvė-Mickevičius.“ Šioji ištrauka liudija, 
kokio aštrumo kartais pasiekdavo ano meto polemika. 

Suprantama, kad tokie ir panašūs dalykai labai apkartino 
Krėvės santykius su ano meto Lietuvos valdžia ir biurokratija, 
ypač su fašistuojančiais tos valdžios ramsčiais, vadinamaisiais 


2 Tie žodžiai iš J. Balio straipsnio. 

„jaunaturkiais“. Tai reikia būtinai turėti galvoje, norint suprasti 
kai kurias ano meto Krėvės publicistines noveles. Kai jis iš ro- 
mantiko ir klasiko norėjo pasidaryti realistas, išėjo visiškas fiasko. 

Tuose keliuose vaizdeliuose, kuriuose Krėvė bandė pavaizduoti 
savo laiko Lietuvą, jis ją taip sukarikatūrino, taip iškreipė jos 
veidą, taip perdėjo jos ydas (karjerizmą, šnipinėjimą, gobšumą, 
pataikūniškumą ir t.t.), kad gyvenęs anuo metu žmogus vargu 
galėtų ją atpažinti. Net ir formos atžvilgiu ji biedna. Kokia turtinga 
ir gyva jo proza Šiaudinėj pastogėj, kur jis vaizduoja savo pie- 
menystės dienas, ir kokia dirbtinė ir skurdi ji vadinamosiose 
realistinėse novelėse. Tas pats ir su charakteriais. Tai nebuvo net 
gera publicistika, kuri juk taip pat turi būti atremta į realų gyve- 
nimą, į dabarties tikrovę. Krėvė tos tikrovės tiesiog nenorėjo 
suprasti. Lyg, rodos, ji nebūtų verta jo plunksnos. Teisingai kai 
kuriuos vaizdelius jis pavadino Migla ar Miglose. Iš tikrųjų tai ir 
buvo kažkokios miglos, kažkoks baisus nesusipratimas. Joną 
Griaužiūną, tą „rusiškos dvasios prisiurbusį“ senosios kartos 
inteligentą, užpuola visokie parazitai taip, kaip Balyno ar Liškia- 
vos pilių gynėjus judai ar kryžiuočiai anais senais gerais laikais. 

Negalima sakyti, kad ir anuose didinguose senovės amžiuose 
Krėvė tebūtų matęs tik visa, kas gera 1r gražu. Anaiptol. Buvo tr 
tada daug pavydo ir keršto, išdavystės ir žioplumo, prievartavimo 
ir visokios nedoros, bet ten buvo tos didžiosios nuodėmės, kurios 
vertos ne tik katekizmo, bet ir auksinės šekspyriškos plunksnos. 
Tuo tarpu Miglose, „Draugų“, „Gėlių“ ir kitų publicistinių Krėvės 
novelių „didvyriai“ yra kažkokie liliputai, iš kurių ne tik nieko 
gero negalima laukti, bet kurie net dorai nusidėti nemoka. Tai 
kažkokie smulkūs pataikūnai, šnipeliai, kišenvagiai, kurie, beje, 
dar drįsta save vadinti patriotais ir kitus mokyti patriotizmo. Negali 
būti didesnio niekšo, kaip niekšas, kuris žaidžia patrionizmo vardu. 

Kadangi dabartis tokia skurdi ir bjauri, ką daryti toliau? Grįžti 
vėl į didingą Lietuvos praeitį? Bet jos adresu jis jau viską pasakė. 
Bandė su Mindaugu, ir nieko neišėjo. Eiti dar toliau į praeitį, į 
Rytų pasakas, į Dangaus ir žemės sinų laikus. Arba bandyti ieškoti 

ateities kažkur kitur. Negalima pasakyti, kad ir Raudonojo Riterio 
kelias nebūtų daug ko viliojęs. Krėvė mielai sutiko būti marksis- 
tinės studentų draugijos „Scientia“ globėju, globojo ką tik iš kalė- 
jimo paleistą Michaliną Navikaitę (vėliau Meškauskienė), sutiko 
būti Literatūros žurnalo redaktoriumi, buvo Draugijos SSSR tautų 
kultūroms pažinti narys. Kai kam galėjo susidaryti įspūdis, kad 
Krėvė smarkiai pakrypo į kairę. Tai kairei, kuri tada daugiausia 
reiškėsi intelektualiniuose sluoksniuose, buvo primestas kultūrbol!- 
ševizmo vardas. Tą vardą ypač išpopuliarino buvęs trečiafronti- 
ninkas Bronys Raila, kuris A. Valkiniškio slapyvardžiu Vaire iš- 
spausdino keletą ilgokų straipsnių prieš tariamą kultūrbolševizmo 
pavojų, ypač sklindantį iš Humanitarinių mokslų fakulteto. Į kultūr- 
bolševikų eiles, be abejo, buvo įrikiuotas ir Krėvė. 

Kaip iš tikrųjų buvo, būtų galėjęs pasakyti tik pats Krėvė. 
Žinoma, kultūrbolševiko sąvoka buvo tokia pat plati ir neapi- 
brėžta kaip liaudies priešo, buržuazinio nacionalisto ar fašisto 
sąvokos. Kai kam kiekvienas liberalesnis ar kairesnis intelektualas 
galėjo atrodyti kultūrbolševikas. Įdomu, kad tikrieji bolševizmo 
simpatikai Krėvės tokiu nelaikė. Štai Antanas Venclova jau po 
karo (1946) rašydamas apie Literatūros žurnalo atsiradimą, sako: 
„I 14 pritraukiami ir padoresnieji vyresniosios kartos rašytojai, 
pvz., V. Krėvė.“" Taigi Krėvė tebuvo padoresnis rašytojas, daugiau 
nieko. Dar aiškiau ir plačiau šiuo klausimu pasisako mūsų mi- 
nėtoji Michalina Meškauskienė ką tik pasirodžiusiuose savo atsi- 
minimuose.“ Ji save vaizduoja pagrindine ryšininke tarp Lietuvos 
komunistų partijos ir Literatūros žurnalo. Iš jos pasakojimo 
galima tik viena išvada, kad ne Krėvė ir keletas kitų mūsų rašytojų 
ir mokslininkų pakrypo į kairę, bet kad mūsų kraštutinioji kairė 
ėmė ieškoti kontaktų sų Krėvė ir kitais mūsų mokslo ir rašto 
žmonėmis. Atrodo, jau tada imta rimtai ruoštis tam, kas įvyko 
1940 metais. Bet Krėvės laikysena tais metais kaip tik įrodė, kad 
jis nebuvo toks žmogus, kuris lengvai kraipytųsi į kairę ar dešinę. 


3 A. Venclova, Epocbos vėjas, Vilnius, 1975, p. 118. 
* M. Meškauskienė, Ateities viltys, Vilnius, 1978. 

Jo Lietuvos samprata nieko bendro neturėjo su jokiais iš šalies 
atpūstais vėjais. Jo Lietuva teturėjo vieną vienintelį modelį — 
„didingą senovinę Lietuvą“. Taip ją jis pats apibūdino 1952 m. 
švenčiant jo 70 metų amžiaus sukaktį. 


Hi 

Tik vieną kartą man teko akis į akį susitikti su Krėve. Ir pa- 
matyti, kaip jis mokėjo ir galėjo supykti. Mano studentavimo 
metais (1933-1937) Krėvė buvo Humanitarinių mokslų fakulteto 
dekanas. Man Krėvė tebebuvo tas pats Dainavos šalies padavimų 
ir Šarūno autorius. Jo Šarūno pastatymą Kauno Valstybės teatre 
mačiau dar tebesimokydamas Kėdainių gimnazijoje. Tik ret- 
karčiais užklysdavau į jo paskaitas. Ne per daug orientavausi ir 
ano meto politiniuose ir literatūriniuose užkulisiuose. 

Berods 1936 m. pavasarį dėl lietuviškų mokyklų persekiojimo 
Vilniaus krašte Kaune vyko smarkios demonstracijos. Jų centras, 
kaip ir paprastai, buvo universitetas. Lenkai studentai buvo mė- 
tomi iš auditorijų, daužomos jų organizacijų vitrinos. Vienas 
įsikarščiavęs studentas humanitaras tiesiog spjovė kolegei lenkaitei 
į veidą. Pasklido gandas, kad priešlenkiškas demonstracijas orga- 
nizuoja Studentų humanitarų draugija, kurios aš tada buvau 
pirmininkas. Kadangi nei aš pats, nei draugija oficialiai tų de- 
monstracijų neorganizavo, buvau gerokai nustebęs, kai staiga 
buvau iškviestas į dekanatą ir smarkiai išbartas. Tada pamačiau, 
kad Krėvė mokėjo supykti ir tą pykti parodyti. Neatrodo, kad 
dekanas būtų patikėjęs ir mano pasiaiškinimais. Netrukus po to 
Išsikvietė ir universiteto rektorius Mykolas Romeris. jis taip pat 
atskaitė ilgoką pamokslą, bet pirma pakvietė atsisėsti, 0 po pasiaiš- 
kinimo padavė net ranką. 

Dabar iš toliau žiūrėdamas į tą mažą incidentą galvoju, kad 
tas Krėvės pyktis buvo nukreiptas ne tiek prieš mane asmeniškai, 
bet prieš visą ano meto establišmentą, ypač prieš nacionalistinius 
jo poreiškius. 

Metmenys, 1979, t. 39, p. 122-130 

VILNIAUS UNIVERSITETAS IR VILNIUS 
STANISLOVO MORAVSKIO ATSIMINIMUOSE 


I 

Šio rašinio uždavinys — bandyti parodyti, kaip atrodė Vilnius 
ir Vilniaus universitetas apie 1818-1825 m. Kaip tik tuo metu 
Stanislovas Moravskis mokėsi ir gyveno Vilniuje. Jis nevedė dieno- 
raščio 17 nerinko dokumentų būsimiesiems savo atsiminimams. 
Tik maždaug trisdešimčiai metų praėjus, jis, gyvendamas savo 
Ustronės arba Paverknių dvare, tame, kaip jis sako, „mažame 
žemės rojuje“ netoli Jiezno, susigalvojo tą labai įdomų vilniškį 
savo gyvenimo laikotarpį aprašyti. Taip atsirado jo atsiminimų 
knyga Kilka lat mlodošci mojej w Wilnie (Keletas mano jaunystės 
metų Vilniuje). Yra du lenkiški šių atsiminimų su įvairiais priedais 
leidimai: pirmasis 1924 m., antrasis 1959 m. Naudojamės ant- 
ruoju leidimu, aprūpintu labai gerais prof. Adomo Czartkowskio 
ir prof. Henriko Mošcickio paaiškinimais, kuriuos dar papildė 
Marija Dernalowicz.“ 

Ligi šiol mūsų švietimo ir apskritai istorinėje literatūroje tie 
atsiminimai nesusilaukė didesnio dėmesio. Nemini ių nei Meilė 
Lukšienė savo šiaip jau gerai dokumentuotoje XIX a. pirmosios 
pusės Lietuvos švietimo istorijoje. Nemini jų ir neseniai pasiro- 
džiusios Vilniaus universiteto istorijos autoriai. Neįtraukti jie ir į 

* Dabar jau turime S. Moravskio atsiminimų pirmojo leidimo vertimą į lietuvių kalbą. 


Žr. S. Moravskis, Keleri mano jaunystės metai Vilniuje, vertė Reda Griškaitė, Vilnius, 
1994, 475 p. 


gana išsamią Vilniaus miesto istorijos bibliografiją. Bostoniškė ir 
Mažoji tarybinė enciklopedijos pateikia tik gana trumpus Moravs- 
kio ir jo raštų aprašus. 

Kad taip atsitiko, turbūt daugiausia kaltos tos idėjinės prielai- 
dos, kuriomis gyveno ir dar daugiausia tebegyvena XIX ir XX a. 
žmogus. Liberalizmo, nacionalizmo ir socializmo idėjos taip užgo- 
žė XIX a. žmogaus dvasią, kad visa, kas šiokiu ar kitokiu būdu 
skatino tas idėjas, atrodė gera, įdomu, verta dėmesio, pažangu. 
Turbūt jokia kita idėja XIX amžius taip nesididžiavo, kaip pažan- 
gos idėja. Atrodė, su mokslo ir technikos pagalba bus išspręstos 
visos paaulio problemos, bus išlaisvintas Žmogus iš visų jam 
gamtos ir istorijos uždėtų pančių. O kadangi laisvi žmonės gali 
būti tik broliai, kaip skelbė anų laikų karbonarai ir masonai, tad 
brolybė 1r meilė įsigyvens ne tik tarp žmonių, bet ir tarp tautų, 
nuo kurių taip pat nukris vergijos pančiai. Kas tuo tiki ir to siekia, 
tas yra pažangus žmogus, jo yra ateitis, o kas tuo netiki 17 tam 
priešinasi, tas yra atsilikėlis, tamsuolis, reakcininkas, nevertas 
nieko kito, kaip tik sunaikinimo. 

Tomis pažangos idėjomis užsikrėtė ne tik filosofai ir rašytojai, 
bet taip pat karaliai ir aristokratai, valstybės vyrai ir biurokratai, 
kunigai, net popiežiai. Žinoma, jomis užsikrėtė ir istorikai, tiesiog 
su šakaliu ieškodami ir keldami visa, kas tariamai prisideda prie 
žmonijos pažangos, ir smerkdami visa, kas tai pažangai stoja 
skersai kelio. Žūtbūt reikėjo įrodyti, kad tomis idėjomis gyvena 
ir liaudis: valstiečiai baudžiauninkai ir darbininkai amatininkai. 
Kova už pažangą yra kartu kova už liaudies valdžią-demokratiją, 
kartu kova prieš feodalus, aristokratus, patvaldžius.“ 

O kadangi tie „feodalai“ ir tie „patvaldžiai“ nenori gerumu 
savo valdžios užleisti, reikia iš jų padaryti tokį baubą, kurio 
nuvertimui visos priemonės būtų geros: slaptos organizacijos, 


! Patvaldystės žodį bene pirmas pavartojo Vincas Kudirka, bet kita, savivaldos arba 
autonomijos prasme. Ar ne geriau vietoj šio vertinio iš rusų kalbos vartoti tarptautinį 
autokrato žodį? 

sąmokslai, maištai, teroras, revoliucijos. Žinoma, ir vėl visos 
simpatijos nukrypo į maištininkų ir revoliucininkų pusę. Revo- 
liucija pasidarė lyg permanentinis XIX a. palydovas, kaip paste- 
bėjo Aleksis de Tocgueville'is. 

Skaitant mūsų istorikų rašinius, susidaro įspūdis, kad ir mūsų 
XIX a. Istorija visa nudažyta tokios permanentinės revoliucijos 
dvasia. Jeigu kada nebuvo atviro sukilimo ar revoliucijos, tai ėjo 
pasiruošimas per visokius sąmokslus, slaptas organizacijas, maiš- 
tus. Žodžiu, jei nebuvo revoliucijos, tai žiedėsi revoliucinė situa- 
cija. Savaime suprantama, kad kartu su tuo vyko nuolatinė kova 
su carine administracija dėl laisvės ir nepriklausomybės. 

Idomu, kad jau ir XIX a. atsirado vienas kitas žmogus, kuris 
su tam tikru skepticizmu, o kartais ir su baime ėmė žiūrėti į tuos 
pažangos miražus, į tas šėlstančias liberalizmo, nacionalizmo, 
socializmo 17 komunizmo idėjas ir į jų amžinai maištaujančią 
dvasią. Vienas tokių žmonių buvo tr dr. Stanislovas Moravskis, 
etnografinės Lietuvos dvarininkas, Adomo Mickevičiaus studijų 
ir gyvenimo draugas, plataus profilio rašytojas ir nepalyginamų 
atsiminimų autorius. Štai kodėl jis vertas didesnio dėmesio. 


I 


Stanislovas Moravskis (1802-1853) gimė Mickūnų dvare į rytus 
nuo Vilniaus (tame dvare vėliau vasarodavo žinomas lenkų poetas 
Julius Slovackis), bet didžiausią savo gyvenimo dalį praleido 
Ustronės dvare tarp Jiezno ir Nemajūnų, netoli Nemuno. Anksti 
netekęs motinos, augo prie tėvo, kuris, būdamas didelis mergišius, 
iš viso buvo nepatenkintas, kad jam gimė sūnus, ne duktė. Savo 
sūnaus atžvilgiu Apolinaras Moravskis buvo tikras despotas, 
nenupirkęs jam nei jokios dovanėlės ar žaisliuko, niekados jo 
nepasisodindavęs ant kelių nei pabučiavęs. Tačiau jis labai rūpinosi 
sūnaus išsimokslinimu, samdė geriausius namų mokytojus, tarp 
jų 1r vėliau pagarsėjusį matematiką, lietuvių kalbos žinovą Zaka- 
riją Nemčevskį. Vėliau Moravskis lankė Kauno pavieto mokyklą, 
kurios direktoriumi tuo metu buvo Simonas Laurinavičius, 

Dionizo Poškos draugas. Mokykla turėjo gerą vardą ir net Vilniaus 
apylinkių jaunikaičiai ją lankydavo. Vėliau toje mokykloje trejetą 
metų mokytojavo Adomas Mickevičius, tarp kita ko skųsdamasis 
kietomis žemaičių galvomis ir baisia nuobodybe. 

1818 m. šešiolikos metų Stanislovas įstojo į Vilniaus universitetą 
medicinos studijuoti. Medicina, kuri vis dar nebuvo per daug 
skiriama nuo barzdaskučio amato, buvo laikoma bajoraičiui 
netinkamu mokslu ir paliekama daugiausia vokiečiams ir žydams. 
Tačiau despotiška tėvo valia ir čia nugalėjo. Ir kitu atžvilgiu 
Moravskis nelabai tiko į Vilniaus universitetą: jis buvo gražiai 
pagal paskutinę Varšuvos madą apsirengęs, tuo tarpu geras ano 
meto studentas, arba akademikas, kaip jie save vadino, turėjo 
būti apiplyšęs, kudlotas ir nesiprausęs. Taip bent ano meto stu- 
dentus pavaizdavo savo atsiminimuose Moravskis. 

Beveik nieko Moravskis nekalba apie savo studijas, bet užtat 
su dideliu pasigardžiavimu aprašinėja kaukių balius, pagarsėjusius 
visoje ano meta Europoje. Nedaug jis kalba ir apie studentų 17 
nestudentų slaptas ir viešas organizacijas, nors pats, atrodo, 
priklausė masonams, Bičiulių sąjungai, spindulingiesiems, filare- 
tams, o gal ir kitoms organizacijoms. Ber užtat jis vėl nenustygsta 
nepakalbėjęs apie Vilniaus smukles, muštynes su rusų kareiviais 
ir gvardiečiais, apie visokius sukčius ir kišenvagius, vadindamas 
Vilnių tiesiog „Eldorado szulerėw“ (sukčių Eldoradu). 

Vis dėlto 1823 m. jis baigė universitetą medicinos daktaro 
laipsniu. Jam didelį įspūdį padarė baigimo iškilmės, kurioms 
negalėjo prilygti net Paryžiaus Sorbonos panašios iškilmės. Jį ypač 
žavėjo baisiai puošni rektoriaus toga ir sidabrinė lazda, kaip j0 
valdžios ženklas, kurias universitetui padovanojo gerasis karalius 
Steponas Batoras, Vilniaus universiteto kūrėjas. Nepavykus pada- 
ryti akademinės karjeros, Moravskis grįžo į savo Ustronę, bet 
čia, negalėdamas pakęsti tėvo desporizmo, 1829 m. išvažiavo į 
Petrapilį, kur susitiko su filomatų-filaretų bylos tremtiniais Adomu 
Mickevičium, P. Milevskiu bei kitais ir, anot Moravskio, labai 
smagiai leido laiką. Ypač šaunūs baliai būdavo pas garsiąją pia- 

nistę Mariją Szymanovską, kurios dukterį vėliau vedė Mickevičius. 
Čia rinkdavosi pati Petrapilio smetonėlė, kuri žavėjosi šeimininkės 
koncertais ir Mickevičiaus improvizacijomis. Mickevičiaus 
gimtadienis (gruodžio 24 d.) buvo taip triukšmingai atšvęstas, 
kad net jo aprašymas pakliuvo į Varšuvos laikraščius. Pats caro 
vietininkas Varšuvoje, didysis kunigaikštis Konstantinas turėjo 
pareikšti nusistebėjimą Petrapilio slaptosios policijos viršininkui, 
kad politinis prasikaltėlis taip palankiai priimamas valstybės 
sostinėje. Bet tokie buvo laikai, tokie papročiai. Tik keista kiek 
vėliau skaityti Mickevičių Vėlinių II dalyje apie anuos Petrapilio 
laikus rašant: „Raičiausi kaip žaltys tirono naguose.“ 

Pats Moravskis Petrapilyje ir Maskvoje padarė neblogą karjerą, 
kol 1838 m., mirus tėvui, grįžo į savo mylimą Ustronę ir čia su 
mažomis pertraukomis praleido likusį savo gyvenimą kaip visiškas 
atsiskyrėlis, rašydamas atsiminimus, komedijas, feljetonus, rink- 
damas panemunio dainas ir vestuvinius papročius.“ 

Pranciškus Malevskis dar 1820 m. rašė Adomui Mickevičiui į 
Kauną: „Moravskis kaip stiklas, pro kurį gali kiaurai maryti.“" 
Pats Moravskis taip pat prisipažino, kad jis savo sielą visados 
laikė lyg ant delno. Dėl to ir jo atsiminimai ligi nuogumo atviri ir 
nuoširdūs. Visi pripažino, kad jis buvo puikus pasakotojas, anek- 
dotininkas, gandonešis, tačiau ne melagis. Atrodo, kad jam nieko 
nebuvo per daug šventa ir jokia nuodėmė jo negąsdino. Šven- 
tuoliams jis turėdavo gerą atsakymą: sako, Voltaire maldoje „Tėve 
mūsų“ suradęs 24 erezijas. Pats jis prisipažįsta, kad jaunystėje 
buvo metęsis į ateizmą, o skeptikas 17 cinikas išliko visą savo 
gyvenimą. 

Galbūt brangiausias jo atsiminimų turtas — tai nepaprastai 
spalvingos jo draugų, pažįstamų 17 ano meto visuomenės cha- 
rakteristikos. Adomo Mickevičiaus tyrinėtojai apgailestauja, 
kad Moravskis savo atsiminimuose vengė bet ką pasakyti apie 


2 Apie Moravskio literatūrinį palikimą že. Nowy Korbui, 1959, t.8, p. 416-418. Jo 
biografiją — Polski slownik biograficzny, t. 20, p. 743—744, 
3 Archbiwum filomatow, t. 3, p. 131. 

Micke-vičių, nors jį puikiausiai pažinojo ne tik studentaudamas, 
bet ir jį gydydamas, net jam žmoną pripiršdamas. Iš tikrųjų 
Mickevičius ir buvo vienintelis, kurio portreto nerandame be galo 
turtingoje to meto Vilniaus universiteto ir Vilniaus paveikslų 
galerijoje, kurią savo atsiminimuose paliko dr. Stanislovas Mo- 
ravskis. Jis pats nesiaiškino, kodėl to nepadarė, bet galima spėti, 
kad Mickevičių jis laikė per dideliu poetu, ant kurio negalėjo kristi 
joks šešėlis. O be šešėlių Moravskis nemokėjo tapyti savo portretų. 
Ir juo šešėlių daugiau, tuo tas portretas buvo geresnis. Tiesiog 
meistriškai jis nupiešė žinomo ano meto grafomano Vincento 
Kiškos-Zgierskio paveikslą (p. 334). Net ir tapydamas tų asmenų, 
kuriuos jis labai gerbė ir vertino, paveikslus, Moravskis neapsiėjo 
be šešėlių. Pavyzdžiui, jis tiesiog idealizavo filomatų vadą Juozapą 
Ježovskį kaip žmogų, o vis dėlto pridūrė: 

Tačiau kai pasižiūrėdavai į jį, į tą jo kiautelį, o Dieve mano! Kūnelis 
smulkutis, silpnutis, traputis, lyg voratinklis, vėjo pučiamas! Gyvas tik 
grietinėle ir košelei O kas su juo, vargšeliu, atsitiktų, jeigu jį pamaitintų 
sukepusiu sausainiu, arba didelių švenčių proga kareiviškais burokais, 
kopūstais ir ropėmis... Arba silke?! Atrodė, mirtis tiesiog prie slenksčio 
laukia, kol tas nekaltuolis įžengs į kalėjimą“ (p. 243). 


iš tikrųjų tas Ježovskis ne tik atlaikė tardymus Bazilijonų vie- 
nuolyne, bet ir tremtį ir gyveno ilgiau negu pats Moravskis. 

Dėl tos jo savybės net ir idealiausiame žmoguje surasti kažką 
žemiško ar juokingo, kai kas laiko Moravskį mizantropu. Tačiau 
jis toks nebuvo. Jis mylėjo gyvenimą, mylėjo žmones, mylėjo savo 
Ustronę, mylėjo Lietuvą taip, kaip jis ir daugumas anais laikais 
ją suprato. 


II 


Toks buvo dr. Sranislovas Moravskis ir tokie jo jaunystės atsi- 
minimai iš Vilniaus universiteto gyvenimo. Viename rašinyje 
neįmanoma net išvardyti visa to, ką skaitytojas juose galės surasti. 
Moravskis kaip tik įdomiausias ne savo apibendrinimais, bet 
visomis tomis mažomis istorijomis istorijėlėmis, kurias jis su 

didžiausiu pasimėgavimu atskleidžia savo atsiminimuose. Tačiau 
pro vieną didelį ir svarbų ano meto Vilniaus universiteto ir Lie- 
tuvos įvykį ir jis negalėjo praeiti nesusikaupęs ir nesusirūpinęs. 
Užtat jis tuojau pats lyg atsiprašė skaitytojo, kad čia jis kaip tik 
bus mažiau apsukrus (niezgrany) negu kur kitur (p. 267). Apie 
rimtus dalykus visados labai sunku vikriai kalbėti. O tas įvykis — 
tai garsioji filomatų-filaretų byla 1823-1824 metais. 

Kas iš tikrųjų buvo toji byla? Ar tai buvo visos rusų imperijos 
karas prieš vaikus ir prieš mokymą, kaip skelbė vėlesnieji Lenkijos 
ir Lietuvos emigrantai ir kaip ją taip įspūdingai atvaizdavo savo 
Vėlinių UI dalyje Adomas Mickevičius? O gal tai buvo tik papras- 
tas nesusipratimas, tik d'w2 maleniendu, kaip samprotavo Mo- 
ravskis savo atsiminimuose (p. 285), kurį tik per daug išpūtė caro 
valdininkai, vėlesnieji propagandistai ir istorikai. Moravskiui tos 
bylos priežastys ir rezultatai priminė garsiąją Horacijaus parabolę: 
parturiuni montes, nascetur ridiculus mus — gimdo kalnai, o 
gimsta juokinga pelytė. Kas galėtų įrodyti, kurie buvo teisūs. 
Kartais milžinai gimdo, o gimsta niekis, o kartais, anot mūsų 
liaudies priežodžio, „mažas kelmas didelį vežimą verčia“. Tokia 
jau yra istorijos dialektika (ieškant paralelių, anuos įvykius būtų 
galima palyginti su visiems mums gerai žinoma Waiergate'o byla). 

Moravskio studijų metai sutapo su pačiu Vilniaus universiteto 
klestėjimo laikotarpiu. Tas universitetas ne tik toli prašoko visus 
kitus to meto Rusijos universitetus, bet jis buvo lyginamas su 
Oksfordo ir Getingeno universitetais.“ O kai klestėjo universitetas, 
klestėjo ir pats Vilnius. Kuris ano laiko universitetas ir kuris ano 
laiko miestas galėjo lygintis su Vilniumi draugijų 1r spaudos 
gausumu?! Vilnius ir Vilniaus universitetas tapo lyg Siamo dvyniai, 
kurių vieno nebuvo galima atskirti nuo antro. 

Užtat nesunku įsivaizduoti, koks smūgis buvo Vilniui, kai dėl 
studentų prisidėjimo prie 1831 m. sukilimo Lietuvoje ir aplamai 


* Garsusis medicinos profesorius J. Frankas atsisakė pasiūlymų persikelti ; Maskvos, 
Freiburgo ir net Getingeno universitetus, o išėjęs į emeritūrą rašė: „Nesigailiu, kad 
gražiausius savo gyvenimo metus atidaviau šiam svetingam kraštui“ (Lietuvai). 

dėl maištingos dvasios Vilniuje ir jo universitete, 1832 m. caras 
Nikolajus I uždarė Vilniaus universitetą. Kas kaltas? Lietuvos ir 
Lenkijos emigrantams ir Adomui Mickevičiui, atrodė, to klausimo 
nė kelti nereikėjo. Tai buvusi logiška išvada iš jau pusę šimtmečio 
trukusio nepermaldaujamo tironų siautėjimo ir sąmoningo carų 
ir Rusijos valdžios noro sunaikinti lenkų tautą. Moravskis, nors 
ir nedrąsiai, kelia tą klausimą ir daro išvadą, kad pirmiausia dėl 
netinkamo pačios Vilniaus universiteto vadovybės (ypač rek- 
toriaus Tvardovskioj filomatų-filaretų bylos traktavimo ir dėl 
Novosilcevo ir kitų jo sėbrų gobšumo ir noro iš tos bylos kaip 
galima daugiau pasipelnyti, be reikalo paaštrėjo santykiai tarp 
carinės administracijos ir Vilniaus universiteto, kas privedė prie 
nelaimingo 1831 m. sukilimo ir universiteto uždarymo. 

Šia proga Moravskis bandė aiškintis, kodėl iš viso caras Niko- 
lajus-I taip įsiuto ant Vilniaus ir jo universiteto. Esą jau anksčiau, 
dar jam tebesant didžiuoju kunigaikščiu ir lankantis Vilniuje, nei 
studentija, nei apskritai Vilniaus visuomenė neparodžiusi jam 
atitinkamos pagarbos. Užtat jis mieliau laiką leisdavęs su savo 
draugu, žinomu Kosciuškos sukilimo vadu Žemaitijoje, Tomu 
Vavžeckiu Vidžiuose, o ne Vilniuje, kurį jis laikęs „visokių lieru- 
viškų politinių srutų cisterna“ (p. 280). Po 1831 m. sukilimo, 
kurtame, kaip žinia, dalyvavo nemažas būrys studentų, Nikolajus 
I ne tik uždarė universitetą, bet norėjęs pakeisti ir paties Vilniaus 
vardą, pavadindamas jį Čiortogradu — Velnių miestu. Mat esą 
Vilniaus vardas ir yra kilęs iš lietuviško žodžio velnias (šioje vietoje 
Moravskis išnašoje nurodo, kaip reikia lietuviškai rašyti žodį 
„velnias“, tuo pademonstruodamas, kad jis mokėjo ne tik lietuvių 
šnekamąją, bet ir rašto kalbą). Bet Moravskiui buvo visiškai 
svetima mintis, kad ano meto carai arba jų administracija būtų 
degusi kokia nors „žvėriška neapykanta“ lenkų tautai ir kad ji 
būtų siekusi lenkų tautos sunaikinimo, kaip skelbė Adomas Mic- 
kevičius savo Velinių II dalies įžangoje. 

Kyla klausimas, kodėl jų nuomonės taip skyrėsi? Juk jie buvo 
maždaug tos pačios kartos žmonės, abu buvo senosios aplenkė- 

jusios dvarininkijos atstovai, to paties Vilniaus universiteto auklė- 
tiniai, abu priklausė beveik toms pačioms studentų ir nestudentų 
organizacijoms, abu buvo įvelti į filomatų-filaretų bylą. Tiesa, 
Moravskis iš šios bylos išsisuko nenukentėjęs. Jam čia padėjo 
Novosilcevo tardymo komisijos narys Vincentas Laurinavičius, 
Kauno pavieto mokyklos direktoriaus Simono Laurinavičiaus 
brolis, kurio mokinys buvo Stanislovas. 

Nors Adomas Mickevičius Vėlinių II dalies įžangoje sakosi, 
kad jis „istorines scenas ir veikiančiųjų charakterius nupiešė 
sąžiningai, niekur nepridėjęs ir niekur neperdėjęs“, tačiau, bent 
kas liečia jį patį, jis, būdamas ištrėmime, tikrai „nesiraičiojo kaip 
žaltys tironų naguose“. Jis galėjo rinktus Petrapilį, Maskvą arba 
Odesą, jis važinėjo po Krymą ir rašė sonetus, o leisdamas Konra- 
dą Valenrodą, jis net komplimentų pasakė tam „tironui“ Nikola- 
jui L? Moravskis greičiau būtų galėjęs pasakyti, kad Mickevičius 
Rusijoje gyveno kaip inkstas taukuose. 

Grįžtant prie ką tik iškelto klausimo, reikia atkreipti dėmesį į 
du dalykus: rašymo laiką ir vietą. Adomas Mickevičius Velinių 
HI dalį sukūrė 1832 m. sėdėdamas Dresdene, toli nuo Vilniaus ir 
Lietuvos. Vienai akimirkai prisiminkime, kas dėjosi 1832 m. Tuo 
tarpu kai Prancūzijoje, Belgijoje ir kitur triukšmingai prasiveržė 
liberalinės žmogaus ir tautų laisvės idėjos, Lenkijoje ir Lietuvoje 
sukilimas buvo visiškai sutriuškintas: tūkstančiai sukilėlių ir jų 
šeimų pasipylė visais centrinės Europos keliais į Vakarus, į didžiąją 
emigraciją; Vilniaus universitetas buvo uždarytas. Kas kaltas? Tik 
ne pats sukilimas, kurio kaltinti, tarp kita ko, neleido 17 Micke- 
vičiaus sąžinė. Juk, nepaisant beviltiško šauksmo iš Varšuvos, jis, 
galima sakyti, tiesiog vėžlio žingsniu „skubėjo“ į sukilusią tėvynę 


5 Naujos šviesos apie A. Mickevičiaus metus, praleistus Rusijoje, pateikia Zbigniewas 
Sudolskis, remdamasis Halinos Szymanowskos dienoraščiu. Žr. „Moskiewsko- 
peterburskie „realia mickiewiczowskie' w swietle Dziennika Heleny Szymanowskiej“, 
Pamietnik Literacki, 1977, rugpjūčio 1, sąs. 4, p. 213-236. Mickevičius buvo vedęs 
Halinos seserį Celiną. Plg. Adan1 Mickiewicz in world literature, 1956, p. 13-104, 
kur redaktorius prof. Vaclovas Lednickis apžvelgia Mickevičiaus draugystę su 
Puškinu. 

tt, žinoma, pavėlavo. Nebuvo noro jam 1r skubėti, nes jis, dar 
Petrapilyje būdamas, matė tą baisų rusų kariuomenės paradą, 
kuris turėjo sudrebinti visus: 

Palaukit prancūzai ir vokiečiai! Jūs 

Suspėsite mūsų likimą patirti, 

Kai caras pasės jūsų miestuose mirtį.“ 


Taigi 1832 m. tragedija turėjo prasidėti daug anksčiau. Ji 
prasidėjo prieš pusę šimtmečio ir savo kulminaciją pasiekė anos 
filomatų-filaretų bylos metu, kai caras paskelbė visos imperijos 
karą prieš Lietuvos vaikus ir mokyklas. Nikolajaus I pykčiu reikėjo 
papuošti galvą caro Aleksandro I, kuris tiek daug ypač Lietuvos 
vadovaujančiam sluoksniui žadėjo ir taip jį nuvylė. Sujungus 1831 
m. visos Lenkijos tragediją su trečiojo dešimtmečio Vilniaus 
tragedija, galima buvo sukurti Lenkijos kančių istoriją, galima 
buvo parašyti visos tautos martirologijos dramą. 

Ir Adomui Mickevičiui pasisekė. Jis sukūrė tokią dramą, kad 
net ir šiandien, kacetų ir gulagų amžiuje, šiurpas ima ją skaitant. 
Kaip, nuolat prancūzišką žargoną maišydamas, Novosilcevas širsta, 
kodėl Kėdainių mokyklos gimnazistas Molesonas (Mickevičiaus 
dramoje - Rolisonas) net ir po 300 rykščių vis dar gyvas. Juk net ir 
garbingas rusų kareivis nuo tiek smūgių jau dešimt kartų būtų mt- 
ręs. Užtat dar ir šiandien ši drama jaudina Varšuvos ir Vilniaus 
studentus. Aniems laikams tai buvo visiškai nauja ir negirdėta. Užtat 
tokią didelę įtaką turėjo ši drama. Užtat caro valdžios baubas taip 
įsigėrė į žmonių kraują, kad žmogus dar ir šiandien negali į0 
atsikratyti. Atrodo, kokia nežmoniška būtų šių dienų valdžia, ji 
vis dar geresnė už aną carų valdžią. Kentėk tik, žmogau, ir džiaukis, 
kad negyvenai anais baisiais „feodalizmo“ laikais. 


IV 


Nedaug laiko praėjo nuo 1832 m., kada Adomas Mickevičius 
kūrė savo Velinių III dalį, 1 1848 m., kada Moravskis rašė savo 


6 A. Mickevičius, Velinės, vertė Just. Marcinkevičius, Vilnius, 1976, p. 317. 

atsiminimus, tačiau situacija ir Europoje, ir Lietuvoje gerokai 
pasikeitė. Nors ir 1831 m. sukilimo metu galima buvo pastebėti 
tam tikrų socialinės revoliucijos apraiškų, ypač Žemaitijoje“, dabar 
žmonės ėmė galvoti, kad be socialinės revoliucijos negalima nė 
įsivaizduoti nacionalinio išsivadavimo. Dar daugiau, socialinė 
revoliucija stūmė lauk nacionalinę revoliuciją. Ne tik Marxas ir 
Engelsas skelbė, kad proletaras neturi tėvynės. Mickevičius dar 
anksčiau savo garsiojoję Konrado improvizacijoje kalbėjo: 


Aš niekados vienos tėvynės nemylėjau. 
Myliu visus, visus: ir žmones, ir tautas. 


1847 m. Lelevelis kartu su Marxu ir Engelsu steigė Briuselyje 
tarptautinę demokratų draugiją, Mickevičius žavėjosi rusų anar- 
chisto Bakunino idėjomis, o 1848 m. vasario revoliucijos metu 
Paryžiuje darbininkai išėjo į gatves jau ne su tradicine trispalve, 
bet su raudonomis vėliavomis. Tais pačiais metais pasirodė ir 
Komunistų partijos manifestas. 

Suprantama, kad visa tai vieniems žadino neribotas viltis, 
kitiems kėlė nemažą susirūpinimą ir net baimę. Tokių eilėse, 
atrodo, buvo ir mūsų Stanislovas Moravskis, kuris, nors ir gyven- 
damas beveik visiško atsiskyrėlio gyvenimą savo idiliškoje Ustro- 
nėje, sekė, kas dėjosi pasaulyje, 17 bandė sugretinti tai, ką matė 
prieš savo akis dabar, su tuo, ką jis savo jaunystės metais pergy- 
veno Vilniuje ir Vilniaus universitete. Prisiminęs anuos laimingus 
metus, jis rašė, kaip netikėtai, lyg perkūnas iš giedro dangaus, 
caro brolio ranka smogė į plačiąją Lietuvą. 

Kaip šiandien, - rašė jis toliau, - komunizmo, socializmo ir atvirų maištų 


siautėjimas, taip anais laikais slaptosios draugijos apsuko visiems galvas 


(p. 223). 


Kaip matome, ir Moravskis, kaip ir Adomas Mickevičius, savo 
gyvenamą laiką siejo su tuo, kas tada buvo. Tik Mickevičiui 
atrodė, kad tai buvo viena ir ta pati tautos kančių ir pasiaukojimo 


" E Sliesoriūnas, 1830-1831 metų sukilimas Lietuvoje, Vilnius, 1974, p. 416. 

drama, Moravskiui tai buvo daugiau nesusipratimų, žmonių 
silpnybių ir klaidų pasikartojimas. Tuo esą pirmiausia norėjo 
pasinaudoti Novosilcevas, tas prastos kilmės sukčius ir palaidūnas, 
kuris sėdėdamas Varšuvoje, lyg pro didinamąjį stiklą dairėsi į 
Lietuvą, kuri jam patiko, kurioje jis turėjo savo dvarus, kuriuos 
dar norėjo padidinti. Galando jis dantį ir prieš savo jaunystės 
draugą Adomą Čartoriskį, Lietuvos mokyklų kuratorių, kuris esą 
visu šimtu metų pavėlino Lietuvos surusinimą. Tuo norėjo pasi- 
naudoti ir visa tardymo komisija, ta, anot Moravskio, „latrų 
gauja“, kuriai priklausė ir Vincentas Laurinavičius, Kauno pavieto 
mokyklos prefekto Simono Laurinavičiaus brolis. Apie Vincentą 
Lzurinavičių, kuris, beje, išsuko jį iš filomatų-filaretų bylos, 
Moravskis persižegnodamas tik tiek tepasakė: „Nieko nėra baises- 
nio, nieko nėra šlykštesnio, kaip surusėjęs lenkas“ (p. 165). 

Betgi Moravskis toli gražu nenorėjo visą bėdą suversti tik rusų 
valdininkams, kurie, anot jo, kaip kokie uodai ar dėlės siurbė 
krašto kraują. Moravskis taip pat suprato, kad negalima buvo ir 
norėti, kad tą naują ponią Rusiją visi iš karto pamiltų kaip savo 
tėvą ir motiną (p. 254). jam atrodė, kad reikėjo taip pat pamėginti 
suprasti ir tas jaunas karštas galvas, prasiveržusias lyg ugnikalnio 
lava ir negalinčias iš karto pamiršti šaunios savo tautos praeities 
ir nepriklausomybės. Tačiau, iš esmės būdamas konservatorius, 
Moravskis buvo nuomonės, kad už įstatymų laužymą priklausė 
bausmė. 

Užtat Moravskis drįsta kelti net tokį klausimą: „O ar mes patys 
nedavėm jokio pagrindo visiems šiems įvykiams?“ (p. 267) Ir čia 
pat jis atsako: „Teisingumas reikalauja atsakyti: davėme.“ Vadi- 
nasi, Moravskis nepripažįsta, kad vienoje pusėje buvo tik prasi- 
kaltėliai ir budeliai, kaip tai pavaizdavo Adomas Mickevičius savo 
Velinių UI dalyje, o kitoje pusėje tik nekalti vaikai ir besimokantis 
jaunimas. Retai kas iš liberalizmo ir socializmo keliu nuėjusių 

Š J. Pilypaitis klysta, sakydamas, kad Moravskis laikė V. Laurinavičių doru ir geru 


žmogumi (A. Mickevičius, Velinės, p. 371). Tokiu jis laikė jo brolį Simoną 
Laurinavičių, Kauno mokyklos prefektą. 


praeities tyrinėtojų kėlė kaltės klausimą aprašydami tilomaių- 
filaretų bylą. Ir daugelis jų tą kaltės klausimą sprendė lygiai taip 
pat paprastai kaip ir Mickevičius. 

leškodamas tos bylos priežasčių, Moravskis pirmiausia atkreipė 
dėmesį i bendrą ano meto Lietuvos nuotaiką arba „dvasią“. Esą 
tada visi, ir tie, kurie žinojo, ko nori, ir tie, kurie apskritai nieko 
negalvojo, visi troško, dūsavo, kad Lietuva susijungtų su Lenkijos 
Karalyste (p. 267). Nors Moravskis gyveno etnografinėje Lietuvoje 
tr, atrodo, neblogai mokėjo lietuvių kalbą, tačiau jam visiškai 
svetimas buvo tas, tiesa, dar nelabai galingas lietuviškasis sąjūdis 
Vilniaus universitete ir ypač Žemaitijoje, kurio visiškai neviliojo 
sąjungos su Lenkija idėja. Tokia susijungimo su Lenkija dvasia 
ypač lengvai užsikrėsdavo mokyklinis jaunimas, kurio vien Vil- 
niuje tada buvo apie porą tūkstančių. Nors pirmosios studentų 
organizacijos daugiausia rūpinosi mokslo, charakterio ugdymo 
ir doros reikalais, tačiau sunku joms buvo išvengti ir politikos, 
juoba kad ir pats caras Aleksandras I maitino Lietuvos vado- 
vaujantį sluoksnį susijungimo su Lenkija perspektyvomis.“ 

Tačiau, Moravskio nuomone, šios bylos svarbiausias kaltinin- 
kas buvo ne didžioji politika, ne kokios didelės idėjos, bet visokie 
maži kivirčai tarp ano meto Vilniaus ir Lietuvos jaunuomenės ir 
administracinių organų. O tas jaunimas, ypač studentai-aka- 
demikai, tikrai buvo nepėsti. Naudodamiesi beveik tobula univer- 
siteto autonomija, jie jautėsi kaip valstybė valstybėje. Užteko tik 
jam pasakyti, kad jis akademikas, ir policija buvo bejėgė. Tuo 
pasinaudojo visokie padaužos išdykėliai neretai iškuldami langus, 
nudaužydami žibalines gatvių lempas, keldami triukšmą ir net 
muštynes gatvėse, smuklėse ir dar blogesnėse vietose. Net pats 
kuratorius Čartoriskis siūlė tiems padaužėliams „ištrinkti nosį“. 
Ypač padėtis pablogėjo, kai 1821-1822 m. Vilniuje pasirodė caro 
gvardijos kariūnai. Nors Adomas Mickevičius juos vadina „gvar- 
dijos pienburniais“, tačiau tie pienburniai, anot Moravskio, ir 


> H. Mašcicki, Pod berlem carėw, p. 76-102. 

gražiomis uniformomis, ir geru išsiauklėjimu, ir išvaizda iš karto 
patraukė į savo pusę Vilniaus ponias ir paneles. Joks vietinis 
„liūtas“ negalėjęs prieš juos atsilaikyti. Uniforma visados moteris 
viliojanti, 0 pas mus esą ir į priežodį įėjęs posakis: „za mundurem 
panny sznurem“ (paskui mundurą panelės eilute). Čia Moravskiui 
pritarė ir kita ano meto Vilniaus stebėtoja ir gražių atsiminimų 
autorė Gabrielė Giunterytė-Puzinienė, kuri rašė, kad gvardiečiai 
„laisvai kalbėjo prancūziškai, vaišino vaikus saldainiais, o šam- 
paną siurbė kaip vandenį“.!? Taigi ne pienburniai. | 

Iš čia, anot Moravskio, kildavo ir pavydas, ir pyktis, ir kerštas, 
ir dantų griežimas, ir muštynės. Seniau, kai į tokias muštynes 
įsiveldavo studentai, universiteto rektorius nubėgdavo pas gerašir- 
dį senuką generalgubernatorių Aleksandrą Michailovičių Rimskį- 
Korsakovą, pažadėdavo studentus nubausti, ir tuo viskas pasi- 
baigdavo. Dabar esą naujasis rektorius Juozapas Tvardovskis 
nebuvo linkęs lankstytis prieš generalgubernatorių. Ypač jis nedip- 
lomatiškai pasielgė po to, kai Vilniaus pavieto mokyklos mokinys 
Mykolas Plateris, išeidamas iš mokyklos, ant lentos užrašė: „Tegy- 
vuoja Gegužės 3 konstitucija“, nors, anot Moravskio, net pats 
nesuprasdamas, ką tai reiškia. Nuo čia ir prasidėjo garsioji filo- 
matų-filaretų byla, kuri literatūros ir kultūros istorikams labai 
gerai žinoma. 

Moravskis, atpasakojęs visokias tos bylos peripetijas, galutinėje 
analizėje priėjo kiekvienam konservatoriui būdingą išvadą. Saky- 
damas, kad kas šiandien yra prasikaltimas, rytoj gali būti dorybė, 
jis vis dėlto pripažino, kad sprendimas čia turėjo priklausyti ne 
pavaldiniams, o valdžiai. Kitaip esą nieko gero nebus, vien tik 
garantuota prapultis (p. 283-284). Tuo jis lyg kartojo apaštalo 
Pauliaus žodžius, kad kiekviena valdžia iš Dievo. 

Tokia to Ustronės atsiskyrėlio nuomonė buvo gana retas paukš- 
tis anais permanentinės revoliucijos ir absoliutaus tikėjimo pa- 
žanga laikais. Šiandien, žiūrint iš tolimesnės perspektyvos ir 


10 G. Gūntherėw Puzynina, W Wilnie i w dworacb litewskich, Wilno, 1928, p. 29. 

žinant, prie ko ta permanentinė revoliucija ir tas tikėjimas pažanga 
privedė, anos Stanislovo Moravskio pažiūros neatrodo nei tokios 
kvailos, nei taip atsilikusios nuo gyvenimo. Jos šiek tiek primena 
ir kito jo bendraamžio, išmintingojo Žemaičių vyskupo Motiejaus 
Valančiaus, kuris taip pat bijojo revoliucijos ir kuris taip pat tvirtai 
tikėjo, kad viskas šiame pasaulyje persimaino ir be revoliucijos, 
pažiūras. 
Lituanistikos instituto 1979 metų suvažiavimo darbai, 
Chicago, 1981; V. Trumpa, Lietuva XIX amžiuje, p. 143-156 


225 


MAIRONIS: LAIKAS IR VIETA 


Keletas tolimų siluetų“ 


Dar 1922 m., švenčiant Maironio 60-ąją gimimo sukaktį, do- 
cento pareigas einąs Juozas Tumas, pirmosios monografijos apie 
poetą autorius, ragino, kad Maironio „kaimynai, mokiniai, drau- 
gai ir bendradarbiai“ surinktų apie jį visą medžiagą. Nors būda- 
mas vienas iš tų „kaimynų“, aš tada ramiausiai karves ganiau ir 
tik stebėjau, kaip prieš rudeninius Šilinių atlaidus žmonių pulkai 
visais keliais, ežėmis ir paraviais traukė į šiaurę, į Šiluvą, kurios 
bažnyčios skarda dengti bokštai ir stogas gražią dieną buvo plika 
akimi matomi, žinoma, jei pasilipdavai į mūsų Paliepių „kalnus“. 
Nors ta Šiluva tada atrodė baisiai toli, bet ir tie mūsų kalnai tada 
atrodė baisiai aukšti. Iš tikrųjų nuo mūsų ligi Šiluvos maždaug 
toks pat atstumas, kaip nuo Rokvilio (Rockville) ligi Vašingtono. 
Nežinojau tada, kad tas žvilgsnis nuo mūsų ligi Šiluvos skrido 
tiesiog per Bernotų ir Pasandravio viensėdžius, kurie buvo maž- 
daug pusiaukelyje ir kuriuose gimė ir savo jaunystę praleido Jonas 
Mačiulis-Maironis. 

Niekas nei tada, nei vėliau neišgirdo to Tumo-Vaižganto ragi- 
nimo. Užtat apie Maironio tėviškę ligi šiol turime tik labai ški- 
cuotus to paties Tumo, Adomo Šidlausko-Vilainio 1943 m. Atei- 
žyje, Julijos Lipčiūtės-Gečienės 1962 m. Aiduose ir prof. Vandos 
Zaborskaitės aprašymus. Šių metų pradžioje, kalbėdamas per 
„Amerikos balsą“ šios dvigubos Maironio sukakties proga, kėliau 


L Zodis, tartas per Maironio 50 metų mirties sukakties minėjimą Vašingtone. 

mintį, kad būtų labai gerai, jeigu kas nors tą darbą atliktų, ypač 
turint galvoje smarkiai besikeičiantį Lietuvos kraštovaizdį. Ži- 
noma, gyvenant už devynių upių ir devynių kalnų, to darbo 
negalima padaryti. Mano šie tolimi siluetai bus atausti blankiais 
prisiminimais ir šiokiomis tokiomis studijomis. 

Yra daug poetų, kurie nesusiję nei su laiku, nei su vieta. Atrodo, 
visiškai nesvarbu, nei kada, nei kur jie gyveno. Jų kūryba - lyg 
anapus laiko ir anapus erdvės. Ne toks mūsų Maironis. Jis pragydo 
labai konkrečiu laiku ir giedojo apie labai konkretų kraštą. Kartais 
galvojama, kad tik laikas keičiasi, o vieta nesikeičia. Netiesa. Tas 
pats Maironis apie tą pačią vietą savo kūrybos zenito metu rašė: 


Kaip puikūs slėniai sraunios Dubysos, 
Miškais lyg rūta kalnai žaliuoja. 


O savo kūrybos saulėlydyje: 


Pati Dubysa siauresnė teka; 
Aukšti jos kalnai lyg kad nuslūgo. 


Maironio laikas ir Maironio vieta - tai lietuvių tautos, Lietuvos 
pavasaris - gražus ir jaunas. Užtat nenuostabu, kad savo geriausių 
eilėraščių rinktinę jis pavadina Pavasario balsais, o savo didžiąją 
poemą —- Jaungja Lietuva. Maironio pavasaris nėra Kristijono 
Donelaičio pavasaris, kurio linksmybes jis taip meistriškai aprašė. 
Maironio pavasaris — vienintelis toks pavasaris, kokio kito nieka- 
dos nebuvo anksčiau ir kokio kito kažin ar kada sulauksime. Tai 
tautų pavasaris, tai, svarbiausia, lietuvių tautos pavasaris, apie 
kurį lyg kokie bibliniai pranašai dar taip nedrąsiai ir taip nekonk- 
rečiai svajojo Strazdas, Stanevičius, Daukantas. 

Maironis žino, kad kai dar Lietuvoje buvo žiema ir kai jai nei 
žodžio, nei rašto neleido erelis, suspaudęs nagais, kažkur už 
Karpatų kalnų prasidėjo tas pavasaris ir jis ateina į Lietuvą. 
Maironis — ne to pavasario pranašas, jis - jo Jonas Krikštytojas. 

Gražu, kad pavasaris, griaudamas ledą, 

Pažadina gamtą skaisčiais spinduliais; 

Gražiau, kad didvyriai mylėdami veda 

Tėvynę naujais atgimimo keliais. 


Maironiui tas pavasaris jau čia pat, jis Jį savo akimis mato, jis 
jį visa siela jaučia. Tai ne tik kažkas jauna (pavasaris visados 
jaunas), bet ir absoliučiai nauja. 

„Išaušo! Išaušo!“ — sušunka poetas. Ir čia tiesiog jausmai jau 
nebetelpa jo krūtinėje. 

Taip giedra ir linksma! Tiek šviečia vilties! 

Vien meilę norėtum dainuoti, 

Apimti pasaulį, priglaust prie širdies, 

Su meile saldžiai pabučiuoti! 


Be abejo, ne kiekvienas pavasaris tokius jausmus gali sukelti. 
Tokius jausmus galėjo sukelti tik anas Lietuvos pavasaris, kai 
pagaliau po „penketos amžių nakties be aušros“ lietuvių tauta 
atsibudo. Ar ne panašiai ir Friedrichas Schilleris, kurį Maironis 
labai mėgo, Didžiosios prancūzų revoliucijos akivaizdoje sušuko: 


Seid umschlungen, Millionen! 
Diessen Kuss - der ganzen Welt.“ 


Tiek apie Maironį ir laiką, kuris jokiu būdu nebuvo tik nuo- 
bodus kartojimasis, kaip kartais laikas yra apibūdinamas visokių 
egzistencialistų. Galbūt dar labiau Maironis buvo susijęs su vieta. 
Toji vieta — tai Lietuva. Maironis apdainuoja ir giliai miegantį 
(dėl to, kad dar prieš aušrą) Vilnių, ir pelėsiais bei kerpėmis 
apaugusią Trakų pilį, ir giliai susimąsčiusį Nevėžį, ir tokią mielą 
Šešupę, ir plačiai išsisupusią Baltijos jūrą. 

Bet Lietuva - didelis kraštas, per didelis gal net ir poeto širdžiai. 
Kaip Vincui Krėvei „visų gražiausia ir garsiausia Dainavos šalis“, 
taip Maironiui - Dubysa su savo šlaitais ir slėniais. Ir ne visa 
Dubysa, išilgai kertanti plačias Žemaičių ir Aukštaičių valdas, 
bet toji Dubysa, kuri teka per Betygalos žemę, kurios Pasandravio 
dvarelyje gimė Maironis ir kurios Bernotuose pas savo jauniausiąją 
seserį Kotryną Lipčiuvienę jis daug jaunystės vasarų praleido 
maudydamasis bei žuvaudamas gausiuose upeliuose ir uogas bei 
grybus rinkdamas tankiuose jos šiluose arba nuo balkono žvalgy- 


2 Būkite apkabinti, milijonai! Šitas pabučiavimas - visam pasauliui (vok.). 

damasis į vakarus Dubysos link. Taip pat vaišindamasis rūgusiu 
pienu su bulvėmis ir mėlynių virtiniais, kuriuos labiau už viską 
mėgo (taip liudija Julija Lipčiūtė-Gečienė). 

Kad graži toji Dubysa ties Betygala, galiu ir aš pats paliudyti 
būdamas tos pačios Betygalos žemės vaikas. Mūsų Paliepiai ilgą 
laiką buvo Betygalos filija, kol išsikovojo nepriklausomos para- 
pijos teises. Mes beveik kasmet per šv. Onos atlaidus (liepos 26 
d.) važiuodavome į Betygalą arba per Žolinę (rugpjūčio 15 d.) į 
gretimus Ugionius. Keletą paskutinių kilometrų kelias vingiuodavo 
Dubysos pakrantėmis. Tikrai nuostabus vaizdas, kurio Maironis 
negalėjo pamiršti net prie Keturių Kantonų ežero būdamas. „Vaka- 
ras ant ežero Keturių Kantonų“ - turbūt vienas iš gražiausių 
Maironio eilėraščių. Į jį atkreipė dėmesį jaunasis Balys Sruoga, o 
Vanda Zaborskaitė apie tą eilėraštį rašo: 

Iš tikrųjų šis eilėraštis yra formos tobulumo, tiesiog perregimo jos skaid- 
rumo pavyzdys, kur lietuvių kalbos grožis, poetinės idėjos raiškumas yra 
pasiekęs dargi Maironio kūrybai retą lygį.“ 


Turbūt tobuliausia trečioji to eilėraščio dalis, kai Maironis, 
pamiršęs stebuklingą, bet gana statišką Šveicarijos grožį, grįžta į 
savo Betygalos žemę: 


Ten, kur palangėms stiepias sužiurę 
Žemčiūgų žiedai, 

Kur raudonmargę kreipia kepurę 
Jurginų pulkai. 

Ten, kur sesutės rūta dabina 

Kasas nuo mažens, 

Kur juodbėrėlį brolis augina 
Balnot ant rudens, 


Ten, kur Dubysos mėlyna juosta 
Banguoja plati!.. 


Čia Maironis deda daugtaškį ir nubraukia ašarą. Net ir jam 
šioje vietoje pritrūksta žodžių. 


3 V. Zaborskaitė, Maironis, Vilnius, 1968, p. 315. 

O toji Betygalos žemė ne tik graži, bet taip pat labai gera ir 
derlinga, ir dėl to garsi. Žinoma, negalima patikėti tais Lietuvos 
metraštininkais, kurie pasakoja apie Palemono kelionę laivais iš 
Italijos į Dubysą ir įkūrimą tokių miestų kaip Čekiškė, Ariogala 
ir Betygala. Bet tie miestai jau turėjo būti garsūs, kad apie juos 
reikėjo kurti tokias gražias legendas. Bet jau tikrai galima pasi- 
tikėti popiežium Inocentu IV ir mūsų karaliumi Mindaugu. Kai 
Mindaugas apsikrikštijo, popiežius pavedė Kulmo vyskupui pasi- 
rūpinti, kad naujoji Lietuvos vyskupija gautų geriausios žemės 
gabalą. Ir Mindaugas nerado visoje savo plačioje karalystėje nieko 
geresnio už Raseinių, Betygalos ir Laukuvos žemes. Kiek vėliau 
ir Vokiečių ordinas panorėjo pusės tos Betygalos žemės už pagalbą 
prieš sukilusius pagonis ir už geležinę karūną, kurią Mindaugui 
nukalė Rygos šaltkalviai.“ Kai kas, pavyzdžiui, lenkų istorikas 
W. Ketrzynskis, galvojo, kad ir pirmoji Lietuvos sostinė buvusi 
kažkur prie Betygalos, Uturiuose.“ 

Kaip žinia, nieko neišėjo su tuo Mindaugo krikštu. Lietuviai 
dar ilgai liko pagonys, o žemaičiai - dar ilgiau. Bet pagaliau atėjo 
ir jų eilė. Sekant Motiejumi Valančiumi, tas žemaičių krikštas 
taip pat prasidėjo Betygalos žemėje, į kurią laivais atplaukė Jogaila 
ir Vytautas bei lenkų karių dalinys. Kai lenkų kariai ėmė kirsti 
šventuosius miškus, ir griauti aukurus, vyriausias pagonių dvasios 
vadas, kūrėjų kūrėjas Gintautas, „verkdamas apleido savo kiemą 
ir pasislėpė tarp Žmonių mylimųjų, kame ir amžių pabengė sukakęs 
74 metus“." Gal ir perdėjo Valančius paversdamas Betygalą dvasi- 
niu Lietuvos centru, bet ji tikrai tokia buvo, kai joje klebonavo 
Mikalojus Daukša, pirmųjų katalikiškų knygų vertėjas ir autorius. 

Valančius ir kita proga prisiminė ne tik Betygalą, bet ir pačius 
Bernotus, ir pačią Mačiulių šeimą, su kuria jis buvo gerai pažįs- 
tamas. Tai buvo 1863 m. sukilimo metu. Štai kaip apie tai pasa- 
koja gudrusis Palangos Juzė: 

4 Lietuvos TSR istorijos šaltiniai, t. 1, p. 45-46. 
5 Z. Ivinskis, Lietuvos istorija iki Vytauto Didžiojo mirties, Roma, 1978, p. 177, 


išnaša 122. 
6 M. Valančius, Raštai, t. 2, Vilnius, 1972, p. 46. 

Tytuvėnų miškuose mūsiesiems su maskoliais kariaujant ir audrą verčiant, 
aš pašmaukšt į Betygalos parapiją, į Bernotų sodžių, kame pas Aleksių 
Mačiulį [Maironio tėvą — V.T.Į darbavaus. Tas išmintingas žmogus pats 
mane slėpė. 


(Apie Valančiaus pažiūras į 1863 m. sukilimą esu rašęs kun. 
A. Aleknos monografijos apie Valančių 2-ojo leidimo įžangoje.) 

Galbūt verta prisiminti ir tai, kad ir mūsų Dionizas Poška buvo 
nepaprastai susirūpinęs Betygalos žemės milžinkapiais. Mat tuo 
metu, XIX a. pradžioje, buvo sumanyta sujungti Dubysą su Venta, 
kad tokiu būdu visokios Betygalos žemės gėrybės ir miškų pro- 
duktai lengviau galėtų pasiekti Baltijos jūros uostus. Poška nusi- 
gando, kad gilinant šias upes 17 kasant tarp jų kanalą nenukentėtų 
milžinkapiai, kurių vien tik tarp Betygalos ir Lyduvėnų jis pri- 
skaičiavo apie 200. Tuo reikalu jis parašė laišką Vilniaus uni- 
versiteto profesoriui I. Loboikai, prašydamas, kad šis paveiktų 
įtakingąjį grafą N.P. Rumiancevą, Petrapilio muziejaus orga- 
nizatorių, kad jis įspėtų Dubysos-Ventos kanalo darbų vykdy- 
tojus. Pats Poška pasisiūlė paaukoti keletą dienų tų milžinkapių 
kasinėjimams.“ Poška buvo sudaręs Dubysos-Ventos upynų žemė- 
lapį, kuris, deja, iki šiol nėra paskelbtas. 

Šias kelias nuotrupas iš Maironio tėviškės senesnės ir ne taip 
senos istorijos čia prisimename dėl to, kad ir pačiam Mairo- 
niui tai buvo labai arti širdies. Negalima pamiršti, kad pirma 
negu pasidarė poetu, Maironis labai domėjosi istorija. Viename 
pirmųjų savo rašinių, kuris 1885 m. buvo išspausdintas Aušroje, 
jaunasis klierikas ragino išleisti Simono Daukanto Lietuvos 
istoriją. Ten jis, tarp kita ko, rašė: „Jei lenkai ant Mickaus [taip 
aušrininkai vadino Adomą Mickevičių — V.T:| paminklo surin- 
ko tiek tūkstančių, argi lietuviai nesudės kelių dėl Daukanto?“ 
Nors Aušra pagyrė tą „šaunaus lietuvio“ užmojį, tačiau dar 
reikės gerokai palaukti, kol pagaliau Amerikos lietuviai išleis 
Daukantą. 


" Ibid., p. 280. 
Šš D. Poška, Raštai, Vilnius, 1959, p. 489—491. 

Nelaukdamas, kol pasirodys Daukanto istorija, 17 pats Maironis 
griebėsi rašyti populiarią Lietuvos istoriją. Jo Apsakymai apie 
Lietuvos praeigą pasirodė 1891 m. Tilžėje. Nors vėliau jaunas ir 
kandus Augustinas Voldemaras tą istoriją smarkiai puolė prikiš- 
damas jos autoriui net lietuvių kalbos nemokėjimą, tačiau iš tikrųjų 
tai buvo gana nusisekęs pirmas toks bandymas. Toje istorijoje 
įdomu ir nauja buvo tai, kad, Maironio nuomone, ir netekusi savo 
valstybės, tauta nebūtinai miršta. Maironis užbaigė savo istoriją 
kupinais vilties žodžiais į gražią ir garbingą lietuvių tautos ateitį. 

Kai 1896 m. viename kalendoriuje buvo išspausdinti klausimai 
ir atsakymai, parengti pagal Maironio istoriją, Vilniaus generalgu- 
bernatorius Piotras Orževskis pranešė vidaus reikalų ministrui, kad 
tai buvo „lyg koks mužikų politinis katekizmas“ (Nečto v rode 
mužickogo političeskogo katechbezisa) Taigi tam tikra prasme Mai- 
ronis pateikė lietuvių tautai politinę programą pirma, negu Lietu- 
voje atsirado politinės partijos. Dėl A. Voldemaro kritikos galima tik 
tiek pasakyti, kad kartais vėliau mes esame prirašę daug kvailesnių 
istorijų, palyginti su Maironio Apsakymais apie Lietuvos praeigą. 

Tarp Mačiulių ir mūsų šeimos buvo tam tikri tolimi giminystės 
ryšiai, kurių šiandien nemokėčiau išvesti. Žinau tik, kad Aleksand- 
ras Mačiulis, Maironio tėvas, buvo vedęs Oną Kurmauskytę iš 
Šimkaičių prie Betygalos. Spėju, kad viena mano tėvo sesuo buvo 
nutekėjusi į Šimkaičius už Kurmauskio. O tų seserų tėvas turėjo 
visą būrį. Užtat mūsų giminystė buvo tokia pat plati kaip Atkaičių 
Rainio iš Jaunosios Lietuvos. Prisimenu, tėvas pasakodavo, kad 
jis su Mačiuliuku kartu lankęs Betygalos pradžios mokyklą. Jie 
buvę vienmečiai. Mačiuliukas turėjęs labai gerą atmintį, galėjęs 
įsiminti visą kortų kaladę. Nežinau, ar jie jau ir tada palošdavo 
kortomis, bet vėliau mano tėvas buvo aistringas kortininkas. O 
kaip žinia, ir Maironis mėgdavo pavintuoti ir net tam tikrą himną 
vintui yra parašęs. 

Aidai, 1985, nr. 5, p. 341-345 


V. Zaborskaitė, op. cit., p. 62. 

Sukaktys 


I I. LAPPO 


Prof. Ivano Lappo nuopelnai Lietuvos istorijos mokslui yra 
tokie dideli, kad be jo tyrinėjimų nė vienas istorikas, tyrinėjąs 
XVI a. Lietuvos istoriją, negalės apsieiti. Šiais metais suėjo 70 
metų nuo jo gimimo. Trumpame straipsnyje neįmanoma nors ir 
apgraibomis nušviesti visą plačią jo mokslinę veiklą ir išdėstyti 
pagrindinius jo pasiektus vaisius. Tam reikėtų specialios studijos. 
Juk vien stambesnių prof. Lappo darbų priskaitome daugiau kaip 
50 (Lappo bibliografija iki 1929 m. išspausdinta Praeities t. 1, p. 
343—346). Nuo to laiko jis paskelbė dar kelis didelius darbus ir 
nemaža straipsnių. Svarbiausi jų yra Teisių fakulteto išleistas 
veikalas Lietuva ir Lenkija ir kapitalinis 2 tomų veikalas 1588 
metų Lietuvos Statutas, kurio pirmą tomą dviejose knygose sudaro 
tyrinėjimas, o antrą — pats Statuto tekstas. 

Prof. Lappo vardas ypač susijęs su Liublino unija, kurios kilmei 
ir padariniams išaiškinti ir darbavosi jis visą savo gyvenimą. 
Petrapilio universiteto auklėtinis, vėliau to paties universiteto 
profesorius, iš kur buvo perkeltas į Tartu universitetą, Lappo 
mokslininko vardą pelnė ypač dviem savo darbais: Velikoe Knia- 
žestvo Litovskoe, pasirodžiusiu 1901 m., ir Litovsko-Russkij 
povietiego seimik (1911). Dirbęs ilgą laiką įvairiuose archyvuose, 
galėjęs pasinaudoti Lietuvos Metrika, Lappo ne tik patiekė daug 
naujos medžiagos, bet ir sukūrė naują pažiūrą į daugelį XVI a. 
Lietuvos klausimų. Jis ėmėsi iš pagrindų griauti įsigalėjusią 

nuomonę, kad nuo Liublino unijos Lietuva tapo tik Lenkijos pro- 
vincija, kad ji nuo šio meto nustojo vaidinusi savarankiško poli- 
tinio vieneto vaidmenį. Išnagrinėjęs pirmuosius du po Liublino 
unijos dešimtmečius, prof. Lappo priėjo visai priešingą išvadą. 
Jis ypač iškėlė Lietuvos atskirumą nuo Lenkijos, net pabrėždamas 
lietuvių-lenkų antagonizmą. Savo knygoj Lietuva ir Lenkija (1932 
m.) Lappo tą antagonizmą išveda net iki Respublikos galo. Šios 
prof. Lappo pažiūros sukėlė gyvą ypač lenkų istorikų kritiką, 
tačiau jų įtaka vėlesniems tyrinėjimams gana žymi. 

Likimas lėmė, kad prof. Lappo mokslinį darbą baigti teko 
Lietuvoje, kurios istorijai jis atsidėjęs visą gyvenimą dirbo. Po 
revoliucijos prof. Lappo gyveno kurį laiką Prahoje, kur skaitė 
paskaitas vadinamajame rusų universitete. Darbo sąlygos ten buvo 
sunkios, ir Lappo jau manė negalėsiąs baigti tai, ką dirbo daugelį 
metų. Bet garbingo mokslininko darbu susirūpino Lietuvos vy- 
riausybė ir pasikvietė jį į Lietuvą, kur jam buvo leista skaityti 
paskaitas Vytauto Didžiojo universitete. Su dideliu dėkingumu 
prisimena prof. Lappo tą Lietuvos vyriausybės gestą. Savo 1588 
m. Lietuvos Statuto pirmo tomo įžangoje jis rašo: 


Mano paties gyvenimo sąlygos paskutiniais metais buvo susidėjusios be galo 
nepalankios moksliniam darbui varyti. Mane jau buvo bepagaunanti mintis, 
kad tas darbas tampa man nebegalimas. Įgytoji per dešimtis metų atkakliu 
triūsu archyvuose ir bibliotekose medžiaga, taip pat tyrinėtojo minties darbo 
rezultatai, man rodėsi, turės likti be naudos mokslui. O žmogui, atidavusiam 
savo gyvenimą mokslui, kažin ar begali kas nors būti skaudžiau. Bet nuo 
liovimosi varyti toliau mokslo darbą mane išgelbėjo Lietuva. 


Universitete prof. Lappo skaitė daug kursų įvairiais, daugiausia 
teisinio pobūdžio klausimais. Būdamas ne tik didelis mokslininkas, 
bet ir geras pedagogas, jis puikiai mokėjo perduoti savo mokslo 
kapitalą klausytojams. Deja, senas profesorius nesuspėjo išmokti 
lietuviškai, paskaitas jis skaitė rusiškai, dėl to jos nebuvo priei- 
namos didesniam studentų skaičiui. 

Šias eilutes rašančiajam teko ne vieną prof. Lappo paskaitų 
kursą išklausyti. Į paskaitas profesorius žiūri su dideliu atsidėjimu. 

Kiekviena jo paskaita yra tam tikra visuma, apimanti vieną kurį 
klausimą. Kartais ir keliems studentams jis lygiai su tokiu pat 
užsidegimu skaito kaip ir didelei auditorijai. Savo kursuose prof. 
Lappo ne tik rūpinasi išaiškinti dalyką, bet ir stengiasi iškelti 
naujas problemas, kurioms spręsti nori įtraukti ir studentus. Jeigu 
kuris studentas parodo didesnį susidomėjimą, prof. I.I. Lappo 
nesigaili jam visokeriopos pagalbos ir patarimais, ir literatūra. 
Prof. Lappo mokslininkas idealistas. Jis ne tik stengėsi supažindinti 
su Lietuvos praeitimi, bet rūpinosi įžiebti tos praeities meilę. 
Gyvendamas Lietuvoje ir dirbdamas universitete, prof. Lappo 
galėjo užbaigti ir pagrindinį savo mokslinio darbo veikalą, kurį 
rengti pradėjo jau nuo 1912 m. Tai 1588 m. Lietuvos Statutas, 
kurio antras tomas (Statuto tekstas) pasirodė vos praeitais metais. 
Mūsų vyriausybė davė lėšų tam dideliam (trys knygos) darbui 
išleisti. Dėl jo leidimo rusų kalba (tyrinėjimų, įvado, komentarų) 
prof. Lappo pats pasiaiškina, kad tuo būdu jis bus lengviau 
prieinamas mokslo pasauliui ir kartu pasitarnaus Lietuvos istorijos 
tikslesniam pažinimui užsienyje. 

Mūsų naujas istorijos mokslas ne visur sutinka su prof. Lappo 
pažiūromis. Tos pažiūros nėra visiškai neginčijamos ir nekri- 
tikuotinos. Mes kiek kitaip žiūrime ir į pačią Liublino uniją, ir į 
Lietuvos-Lenkijos antagonizmą, mes nevartojame sąvokos ližovs- 
ko-russkoe gosudarstvo. Tačiau tas prof. Lappo nuopelnų Lietu- 
vos istorijos mokslui nė kiek nemažina. 70 metų profesoriaus 
sukakties proga mes linkime, kad garbingas istorikas dar ilgai 
galėtų gyventi Lietuvoje, kurios reikalui jis tiek daug pasitarnavo. 


Lietuvos praeitis, t. 1, sąs. 1, Kaunas, 1940, p. 351-352 

V. KRĖVEI-MICKEVICIUI 70 METŲ 


1952 m. spalio 19 d. sukanka 70 metų nuo rašytojo Vinco 
Krėvės-Mickevičiaus gimimo. Girdėti, kad rašytojo bičiuliai ir 
draugai prie Pensilvanijos universiteto, kur šiuo metu gerbiamas 
jubiliatas gyvena ir dirba, rengia kuklų šios sukakties minėjimą. 
Be abejo, tą sukaktį minės, bent savo širdyse, visi mūsų meniško 
žodžio mylėtojai ir gerbėjai, taip pat ir šimtai Lietuvos ir Vytauto 
Didžiojo universiteto auklėtinių humanitarų, kurie susiję neatsie- 
jamais ryšiais su Krėve-Mickevičiumi, kaip profesoriumi ir Huma- 
nitarinių mokslų fakulteto dekanu. 


Keli gyvenimo bruožai 


Vincas Mickevičius, plačiau ir geriau pažįstamas Vinco Krėvės 
vardu — tas vardas berods dabar ir civiliniame gyvenime yra 
Įpilietintas, gimė 1882 m. spalio 19 d. Subartonių kaime, Merkinės 
valsčiuje, tame nuotaikingame Dzūkijos krašte, kuriam Krėvė savo 
raštuose suteikė gražų Dainavos vardą. Ir kas, sėdėjęs mokyklos 
suole, negalėtų padeklamuoti iš atminties to Dainavos aprašymo, 
kurį nupiešė pats Krėvė savo poetiška plunksna? 

Daugel mūsų tėvynėje yra puikių ir gražių vietų, daugel yra šalių, kur 
pagarsėjo senų tėvelių darbais, bet tarpu jų visų gražiausia ir garsiausia 
Dainavos šalis - ir savo aukštais kalneliais, ir žemais kloniais, savo tam- 
siomis giriomis, didžiais tankumynais, kur nei žmogus nepraeina, nei žvėris 
nepralenda, tik maži paukšteliai čiulbuonėliai pralekia, tik raibosios gegulės 

ir lakštingalėlės, kur ankstų rytą ir vėlų vakarėlį lakštuoja, ten niaurią 
girelę linksmina. 


Nenuostabu, kad šis kraštas davė mums ne tik Krėvę, bet taip 
pat ir Kiprą Petrauską. 

Kaip ir daugelis to meto žmonių Krėvė mokėsi ir namuose, ir 
kunigų seminarijoje (Vilniuje), ir keliuose universitetuose (Lvovo, 
Vienos, Kijevo). Baigęs universitetą, jis, kaip ir kitas mūsų rašy- 
tojas, jo vienmetis Antanas Žukauskas-Vienuolis, atsidūrė gra- 
žiajame Kaukaze, kur daugiau kaip 10 metų dirbo Baku gimna- 
zi joje. Tik kai Vienuolis, ten gyvendamas, kūrė gražias ir poetiškas 
Kaukazo legendas, Krėvė audė dar gražesnius Dainavos šalies 
padavimus. 

1920 m. Krėvė grįžo į Lietuvą ir Čia susiejo savo gyvenimą su 
knygų ir literatūrinių žurnalu leidimu ir ypač su universitetu. 

Porą kartų gyvenimas jį buvo įstūmęs į politinę areną: pirmą 
kartą 1919 m., kada jis buvo paskirtas Lietuvos ministeriu prie 
Azerbaidžano Respublikos, antrą kartą, kai tragiškomis lietuvių 
tautai dienomis jam teko eiti ministerio pirmininko pareigas, kada 
jis parodė didelę pilietinę drąsą išdrįsdamas tiesiog į akis pasi- 
priešinti Maskvos imperialistų planams. 


Vincas Krėvė rašytojas 

Nepalyginamai turtingesnis yra Krėvės rašytojo pasaulis. Čia 
jis apima nuo žilos ir sulegendintos Dainavos senovės (Dainavos 
šalies senų žmonių padavimai ir Šarūnas), per istorinę dramą 
(Skirgaila) iki mūsų laikų filosofinių-realistinių vaizdų (Šiaudinėj 
pastogėj, Žentas). Pagaliau jau emigracijoj būdamas, tą kūrybos 
pasaulį Krėvė praplėtė ligi kosminių išmatavimų, užbaigdamas 
savo seniai pradėto romano Dangaus ir žemės sūnūs pirmą tomą. 
Šio pastarojo veikalo temos aukštumas ir jai pavaizduoti pasi- 
rinktų literatūrinių priemonių prakilnumas vers jį statyti šalia 
didžiųjų pasaulinės literatūros kūrinių (pavyzdžiui, galėtume 
palyginti Dangaus ir žemės sūnus ir švedų rašytojo Lagerkvisto 
Barabą). 

Anuomet Lietuvoje, o ir dabar emigracijoje buvo sukelta ginčų 
dėl Krėvės vaizduojamo pasaulio. Pirmu atveju buvo abejojama, 
ar Krėvė ne per daug laisvai naudojosi padavimais ir kitokia 
tautosakine kūryba savo veikaluose (Padavimuose, Šarūne ir t.t.), 
antru — ar Krėvė ne per daug laisvai elgiasi su tema, kurią nagrinėja 
savo Dangaus ir žemės sūnuose. 

Formaliai žiūrint, būtų galima pasakyti, kad ir vienu, ir kitu 
atveju Krėvė, nors ir sulegendindamas savo vaizduojamą pasaulį, 
rimtai studijavo istorinį podirvį (epochą), kurį vėliau pavaizdavo 
savo kūryboje. Ypač, atrodo, tai tinka pastarajam Krėvės veikalui. 

Juk iš esmės kūrybinis pasaulis niekada negali būti realaus 
gyvenimo kopija. Jis toks nėra ne tik Krėvės Padavimuose, Šarūnė 
ir Skirgailoje, bet jis toks nėra ir savo apysakose iš po šiaudinės 
pastogės. Visur ten turime reikalą su literatūriniu pasauliu. Sunku 
apie jį pasakyti, ar jis realus, ar natūralus, ar dar koks? Svarbu, 
kad autoriaus į jį giliai įsijausta ir nuoširdžiai pavaizduota. Kick- 
vienu atveju Krėvės literatūrinio pasaulio negalima pavadinti 
nerealių, nenatūralių. Taip, pavyzdžiui, ir Juliaus Kaupo daktaro 
Kripštuko pasaulio negalima pavadinti nerealiu arba nenatūraliu. 

Minint Krėvės 70 metų sukaktį, norėtųsi nuoširdžiai palinkėti, 
kad jam užtektų jėgų ir nuotaikos užbaigti savo didįjį darbą — 
Dangaus ir žemės sūnūs. Juo jis ne tik gražiai apvainikuotų savo 
turtingos kūrybos pasaulį, bet kartu praturtintų mūsų ir pasaulio 
literatūrą. 

Naujienos, 1952 10 08, p. 4 

(GAL PRISIMINTINAS 
IR SIMONAS DAUKANTAS 


1964 m. plačiai ir gana prasmingai paminėta Kristijono Done- 
laičio 250 metų gimimo sukaktis. Iškilmės buvo surengtos jo 
gimtajame Tolminkiemyje, nors ta Rytprūsių dalis nebuvo prijung- 
ta prie Lietuvos, kaip kai kas tikėjosi, buvo išleista jo Mety vertimų 
svetimomis kalbomis, paskelbta reikšminga Leono Gineičio mono- 
gratija apie Donelaitį ir jo laikus.* Emigracijoje šie metai buvo 
paskelbti Donelaičio metais, išleisti specialūs Aidy ir Lituanus 
numeriai, parengtas net vaidinimas. Reikia tikėtis, kad per Litua- 
nus ir Vakarai susipažins su tuo XVIII a. Lietuvos poetu. 

Kol kas nei Lietuvoje, nei čia, emigracijoje, beveik nieko negir- 
dima apie dviejų žymiųjų Lietuvos istorikų — lenko Teodoro 
Narbuto ir žemaičio Simono Daukanto — šimtmetines mirties 
sukaktis. Keistu likimo sutapimu abu šie istorikai, kurie artimai 
bendradarbiavo, mirė beveik tuo pačiu laiku: Narbutas 1864 
m. lapkričio 26 d. Vilniuje, Daukantas tų pačių metų gruodžio 
6 d. Papilėje, nors Daukantas buvo mažne dešimt metų jaunesnis 
už Narbutą. Tiesa, Lietuvoje rengiamas kritiškas Narbuto su- 
rastos vadinamosios Bychovco kronikos leidimas.** Tai bus 
geriausias šiam 9 tomų lietuvių tautos istorijos autoriui pa- 
minklas, juo labiau kad ilgą laiką buvo manoma, jog toji kronika 


* Turima galvoje Leono Gineičio monografija Kristijonas Donelaitis ir jo epocha, 
Vilnius, 1964. 
** Zr. Lietuvos metraštis, vertė it komentarus parašė Rimantas Jasas, Vilnius, 1971. 

yra Narbuto falsifikatas, o pats Narbutas, anot A. janulaičio, 
buvęs ne istorikas, bet istoriografas. 

Kol kas negirdėti apie jokį panašų paminklą Daukanto garbei. 
Kol kas tėra net dviem leidimais išleistos jo Žemaičių pasakos (1947 
ir 1955) ir Rinktiniai raštai (1955) su gana plačia, nors ir marksis- 
tiškai nudažyta Meilės Lukšienės Daukanto biografija ir jo veiklos 
charakteristika. Ona Miciūtė paskelbė studiją apie Daukanto rank- 
raštinį palikimą.“ Emigracijoje neteko užtikti nė mažiausio straips- 
nelio apie Daukantą, išskyrus gana blankų ir nevisiškai teisingą jo 
apibūdinimą bostoniškėje Lietuvių enciklopedijoje. Lyg savotiškas 
tylos sąmokslas gaubia iki šiol tą, kuris visą savo amželį pašventė 
„lietuvių — žemaičių, kalnėnų, prūsų ir latvių“ — reikalui. 


Ar vertas Daukantas, kad jį prisimintume? 


Turbūt niekas neišdrįstų pasakyti, kad nevertas. Bet nelabai ir 
prie širdies. Juk mes, dažniausiai išaugę po ta pačia šiaudine 
pastoge, kaip ir Daukantas, taip greitai suaristokratėjome ir 
išprusome, pasidarėme tokie dideli, kad mums beveik neįdomios 
vargšo žmogaus bėdos bei jo kova dėl laisvės. Be abejo, ne tokiems 
skyrė Daukantas savo Darbus senyjų lietuvių ir žemaičių. Šio savo 
veikalo „prataryme“ jis rašė: 

Aš ne dėl mokytų vyrų ir galvočių, bet dėl tų motinų rašiau, kurios geba 


savo vaikams darbus jų bočių prabočių pasakoti, o be raštų daug kartų 
apsirinka. 


Mums labiau patinka tokie raštininkai, kurie sąmoningai mus 
klaidina, o ne tie, kurie bando saugoti nuo apsirikimo. 

Mes šiandien socialinės skalės linijoje atsidūrėme taip toli 
dešinėje, kad daugeliui mūsų jau vien tik pats žodis kairė pasidarė 
baisus. O Daukantas, tas, jo paminklinės lentos žodžiais tariant, 
„vargo pelė“, buvo pačioje to laiko Lietuvos visuomenės socialinės 
skalės kairėje. Ir jis buvo pažangus žmogus, tikėjo ir gyveno laisve. 


! Žr. A. Janulaitis, „S. Daukanto laiškai“, Mžsų senovė, t. 1, Tilžė, 1922, p. 691. 
2 Lietuvių literatūros instituto darbai, t. 1, Kaunas, 1947, p. 177-226. 

„Pagal žmogaus būdą visi žmonės liuosi turėjo gyventi, - rašė jis, — 
vienok didžturčiai visados neturtinguosius vergė.“ Be abejo, ne- 
patiks tie Daukanto žodžiai tiems, kurie tiesiog piestu stoja, jeigu 
kas nors jiems primena Misisipės ar Angolos negro „liuosybę“. 
Toliau, mes šiandien norime būti katalikiškesni už patį popiežių. 
Mes jau imame gėdintis, kad taip ilgai buvome pagonys, mes 
norėtume krikščionybės pradžios Lietuvoje datą nukelti bent porą 
šimtmečių atgal. Norėtume net, kad koks nors mūsų emigrantinės 
visuomenės veiksnys paskelbtų tuo reikalu dekretą, kad nuo Min- 
daugo laikų jau mes esame krikščioniška (katalikiška) tauta. Ką 
ten žiūrėti į kokių traidenių, gediminų, algirdų ir kęstučių kovas 
su viso pasaulio kryžininkais, laiminamais popiežių, dėl savo tikėji- 
mo ir dėl savo krašto laisvės. Kitu dekretu paskelbkime tik juos 
karaliais, ir jie labai gerai tiks prie krikščioniško viduramžių stalo. 
Buvo nemaža panašiai galvojančių ir anais laikais, bet ne pats 
Daukantas. Jis rašė: 
Ne vienas skaitytojas, skaitydamas mano raštus, rūgos, jog aš anuos 
lietuvius ir žemaičius daugelyje vietų giriu, o darbus ir karus krikščionių 
peikiu, kaipo neteisingai daromus. Bet jei romėnai ir graikai, nors pagonys, 
taip šiandien yra garbinami visų krikščionių už savo dorybę ir kantrybę, 
dėl ko gi žemaitis arba lietuvis negali būti giriamas, jei kantriai gynė savo 
namus ir liuosybę nuo neprietelių, mylėjo dorybę, o neapkentė nedorybės? 
Aš tam nekaltas, jei krikščionys tų amžių buvo užmiršę tą prisakymą 
Viešpaties išganytojo: Mylėk artimą savo kaipo patsai save. 


Čia tik būtų galima pridėti, kad daug kas tą prisakymą buvo 
pamiršę ir Daukanto laikais, ir šiandien. 

Pagaliau Daukantas nebuvo tos rūšies kovotojas ir didvyris, 
kokie mes patys šiandien galvojame esą ir kokių mes norėtume 
pasiieškoti praeityje. Daukantas mėgo didvyrius. Jis buvo roman- 
tizmo auklėtinis. Jam beveik visi pagoniškų žemaičių, kalnėnų, 
latvių ir prūsų žmonės buvo didvyriai, kurie „liuosybę savo pervis 
mylėjo ir godojo, už kurią viso pasaulio aukso nebūtų ėmę“. Bet 
Daukantas nelaikė didvyriais nei tų Lietuvos pralotų, kurie „vėp- 
sodami žiovavo“, kai tuo tarpu „lenkų vyskupai savo tautos labui 


243 


viską gaubė“, nelaikė didvyriais nei tų XVIII a. Lietuvos bajorų, 
kuriuos išvadino „mielių verpelėmis“ (statinėmis), nei tų, kurie 
dėl gero gyvenimo atsižada „liuosybės“. Aprašęs senovės lietuvių 
valgį, Daukantas rašo: 

Čia ne vienas rasi lepnis, skaitydamas apie tokį jų valgį, švypterės, bet jei 
primins sau, įog senieji lietuviai, kalnėnai ir žemaičiai, tokiu valgiu misdami, 
per penkis šimtus metų su kardu guldami ir keldami ne vien mokėjo ir 
stengė nuo kruvinų neprietelių savo liuosybę ginti, bet dar gandinti visą 
pasaulį savo narsybe ir kantrybe, tas aiškiai susigės, save regėdamas šiandien 
ištižusiu vergu, nors sukrus sulpiančiu ir skaninius laižančiu, nesgi visados 
godos vyras velija nors šaknelėmis misti, jeib tiktai liuosu gyventi, nekaip 
šešku būti, svetimus kiaušius gerti, vištas ėsti ir tamsiame urve smirdėti. 


Tai ta pati gardaus šaukšto filosofija, kurią vėliau dėstys dr. 
Vincas Kudirka. Ji kartais ne pro šalį ir mums šiandien prisiminti. 


Simono Daukanto didybė 


Man atrodo, Daukanto didybė ir originalumas slypi ne jo 
senovės lietuvių būdo, darbų, veikalų ir apskritai istorijos iškėlime. 
Apie tai rašė tada beveik visi — istorikai ir rašytojai, Teodoras 
Narbutas ir Adomas Mickevičius, tuo gyveno ir Lietuvos kariai, 
Napoleono armijose žygiavę nuo San Domingo iki Maskvos, ir 
Vilniaus universiteto studentai, susibūrę į slaptas organizacijas, 
ir 1831 m. sukilimo dalyviai. Bet tai daugeliui jų nesutrukdė 
pasidaryti visiškai svetimos ideologijos apaštalais Lietuvoje ir 
dažnai lietuvių tautos priešais, 

Daukantas visiškai atsiribojo nuo tokios ideologijos. Užtat 
būdamas Vilniaus universitete paties filomatų ir filaretų sąjūdžio 
įkarštyje jis laikėsi visiškai atokiai nuo j0. Užtat jis ir Rygoje, 
generalgubernatoriaus raštinėje sėdėdamas, atrodo, visiškai nesi- 
domėjo nei 1831 m. įsiliepsnojusiu sukilimu Lietuvoje, nes to 
sukilimo dvasia ir siekimai jam buvo visiškai svetimi. Jis būtų 
lengvai galėjęs pasakyti: „Ne mano kiaulės, ne mano pupos.“ 
Užtat jis taip pat atsisakė bendradarbiauti lenkiškoje Vilniaus 
spaudoje, nors ten rašė už Daukantą daug menkesni raštininkai 

ir istorikai. Daukantas į tokį rašymą, kaip ir į Vilniaus studentų 
bei 1831 m. sukilėlių darbus, žiūrėjo kaip į svetimų dievų garbi- 
nimą, 0 jo šūkis buvo: mums nereikia svetimų dievų. Nereikėjo 
jų senovėje, nereikia jų ir dabar. 

Daukantas daug gražių pasakų pripasakojo apie praeitį, kartais 
ir pats jomis nelabai tikėdamas ir dėl to skaitytojų atsiprašydamas. 
Bet jis visiškai realiai 1r teisingai suprato savo laiko situaciją. O 
toji situacija buvo tragiška dėl to, kad lietuvių tauta stovėjo prieš 
mirties pavojų, kurio negalėjo nustelbti nei garsusis Vilniaus 
universitetas, pavertęs Vilnių Šiaurės Atėnais, nei Lietuvos žmonių 
dalyvavimas Napoleono armijose, nei Pliaterytės žygiai 1831 m. 
sukilime. Visa tai gražu, bet ką tai bendro turėjo su lietuvių, 
žemaičių ir kalnėnų didybe? Rėzos dainos ir Donelaičio poema 
Daukantą jaudino daugiau negu penkių šimtų Vilniaus universi- 
teto studentų dalyvavimas 1831 m. sukilime. 

Svarbiausias tos tragiškos situacijos ženklas buvo lietuvių kal- 
bos sunykimas ne tik Vilniuje, bet ir Žemaičiuose. O savo kalbos, 
kaip ir savo religijos reikšmės, niekas geriau nesuprato kaip 
Daukantas. Būdo senoves lietuvių pratarmėje jis labai dramatiškai 
pavaizdavo tą kontrastą, kuris buvo tada, kai lietuviai turėjo „savo 
viešpačius, rikius ir kunigaikščius, kurie viena kalba su svietu 
yra kalbėję“ ir tada, kai 
„viso to šiandien nebėra. Kaipogi pati aptvinusi svetimomis tautomis, jos 
viešpačiai, karaliai, kunigaikščiai ir patys jos kunigai kalba jau svetima 
kalba, svetimą rėdą, svetimą tiesą sekanti, trumpai sakant, savo pavasario 
žalių lapelių nieko nebeturinti tiktai vienus minavojamus savo veikalus 
senovės raštuose, It giria žiemos laiku savo žagarus rodanti, tarp kurių 
tiktai viena pati kalba it žalia bruknelė, nuo speigų apšarmojusi, lig šiai 
dienai tebežaliuoja, kaipo ženklas viso to buvusio. 


Šiame vaizde slypi gili Daukanto filosofija. Lietuvių tautos 
gyvybė turi prasidėti nuo tos žalios bruknelės, kuria buvo lietu- 
vių kalba. Užtat suprantama, kodėl jis atsisakė bendradarbiauti 
lenkiškuose Vilniaus žurnaluose, kodėl visus savo istorinius vei- 
kalus ir visas verstines ir paties rašytas knygeles apie apynių ir 

tabokos auginimą, apie bites ir sodus, apie girias ir pašarinės žoles 
lietuvių kalba terašė, vis pasirašydamas kitais slapyvardžiais. Nėra 
jokių įrodymų tvirtinti, kad jis tai būtų daręs vien iš noro parodyti, 
kaip daug buvo lietuvių raštininkų. | 

Dėl kalbos, kaip ir apskritai dėl savo laikų tautiečių visos 
veiklos, Daukantas buvo tragiškai kritiškas. Tuščias žvanginimas 
kardais negalėjo prieš jo akis užtemdyti aukščiau minėtos tragiškos 
situacijos. Kai Teodoras Narbutas nusiskundė, kad sunku esą 
išleisti XVII a. istoriko Kojelavičiaus herbyno rankraštį (kurio 
sudaryme ir pats Daukantas dalyvavo), Daukantas jam rašė: 


Jeigu pats neišgalėtum, tai ar nerastum kur kokio Vytauto kareivio, kuris 
Tamstai padėtų pabaigti tą didelį darbą - argi jau būtų visų senovės getų 
širdyse užgesęs kraujas? 


Jau pats tokio klausimo kėlimas rodo, kad Daukantas matė, 
jog vadovaujančiuose Lietuvos sluoksniuose jau nebebuvo nei 
Vytauto kareivių, nebetekėjo nei senovės getų (pagal Daukantą — 
lietuvių protėvių) kraujas. Nelaikė jis Vytauto kariais ar senovės 
getais nei tų, kurie dėl Lenkijos atstatymo kovojo Napoleono 
armijose, nei tų, kurie taip didvyriškai su maskvėnais kovėsi 1831 
m. sukilime. 

Gali sakyti, beveik vienintelis jo didvyris buvo toji motina, kuri 
lietuviškai pasakojo savo vaikams apie Lietuvos praeitį, kuriai 
tiktai jis ir rašė savo istorinius veikalus. Ji ir buvo toji žalioji 
bruknelė, kuri dar teberodė gyvybės ženklus žiemos sukaustyto 
miško stagarynuose. 

Taip Daukantas vaizdavosi savo laikų žemaičius ir kalnėnus. Ir 
jis nebuvo nei pesimistas, nei rezignavęs dėl ateities. Kitaip jis nebūtų 
rašęs ir kūręs. Jis tikėjo, kad tą žalią bruknelę tręšiant senosios 
pagoniškos Lietuvos didybės syvais atgims naujoji Lietuva. Ir čia 
yra jo didybė. Ne tiek nuo Poškos, Stanevičiaus ar Strazdo, net ne 
nuo Valančiaus, bet nuo Daukanto, ir tik nuo jo vieno, tiesiogis 
kelias veda ir į Aušrą, ir į Varpą, ir į lietuvių tautos laisvę. 


Margutis, 1964, nr. 12, p. 4-7 

JONAS PUZINAS — MOKSLININKAS 
IR VISUOMENININKAS 


1965 m. spalio 1 d. prof. Jonas Puzinas minėjo 60-4j4 gimimo 
sukaktį. Man, kaip buvusiam prof. J. Puzino mokiniui ir šiokiam 
tokiam Lietuvos praeities mylėtojui - o gal greičiau jos kritikui — 
maloni pareiga pasisakyti apie gerbiamą sukaktuvininką. 

Nekalbėsiu čia daug apie prof. Puzino gyvenimą. Apie tai 
kiekvienas gali lengvai pasiskaityti Lietuvių enciklopedijos dvi- 
dešimt ketvirtajame tome. Kadangi to tomo redaktorius buvo 
pats prof. Puzinas, tai, žinodamas jo kuklumą ir mokslinį atsar- 
gumą, nemanyčiau, kad ten apie jį būtų per daug primeluota. 
Tik paminėsiu, kad prof. Puzinas gimė 1905 m. spalio 1 d. 
Svaronių viensėdyje, garsiajame Deltuvos valsčiuje, kurio net 
keturi kunigaikščiai (prof. Z. Ivinskis turbūt iš pavydo juos 
vadina kunigaikščiukais) dalyvavo pirmajame žinomame Lietu- 
vos tarptautiniame akte, 1219 m. sutartyje su Volynės kuni- 
gaikščio Danieliaus Romano našle. 1925 m. baigęs Ukmergės 
gimnaziją, Puzinas studijavo Lietuvos universitete lituanistinius 
dalykus ir pedagogiką, o 1930 m. Švietimo ministerijos buvo 
pasiųstas į stambų Europos mokslų centrą Heidelbergą proistorės 
studijuoti. 1934 m. už disertaciją Vorgescbicbtsforschung und 
Nationalbewusstsein in Litauen jis gavo filosofijos daktaro 
laipsnį. Nuo čia prasidėjo akademinė Puzino karjera Kauno 
Vytauto Didžiojo, Vilniaus ir Hamburgo Pabaltijo universi- 
tetuose, kur jis ėjo įvairias pareigas, iki Vilniaus universiteto 

Humanitarinių mokslų fakulteto dekano ir Pabaltijo universiteto 
rektoriaus pareigų imtinai. 

Prof. Puzinas buvo naujosios Nepriklausomos Lietuvos moks- 
lininkų kartos atstovas, atėjęs į universitetą su rimtu moksliniu ir 
pedagoginių pasirengimu. Kai 1918-1920 m. kūrėsi Lietuvos 
universitetas, maža buvo žmonių, kurie būtų buvę rimtai pasirengę 
akademinei karjerai. Užtat prisiėjo graibstytis savųjų ir svetimųjų, 
daugiau ar mažiau specialistų, o dažniausiai mėgėjų ar mylėtojų. 
Taip teisininkas ėmė dėstyti literatūrą, agronomas - pedagoginius 
dalykus, ekskunigas — anglistiką ir t.t. Turbūt nesuklysiu pasa- 
kydamas, kad kuriantis mūsų universitetui, vadinamųjų Socialinių 
mokslų fakultete, iš kurio vėliau išaugo Humanitarinių mokslų 
fakultetas, buvo tik du vyrai, rimtai pasirengę universitetiniam 
darbui. Tai Kazimieras Būga ir Augustinas Voldemaras. Deja, 
pirmasis greitai mirė, o antrasis labiau pamėgo ne profesoriaus, 
o užsienio reikalų ministro ir diktatoriaus darbą. 

Vis dėlto tų pirmųjų, kad ir mėgėjiškų, Lietuvos mokslo kūrėjų 
ir universiteto organizatorių garbei reikia pasakyti, kad jie savo 
mokslinio pasirengimo spragas su kaupu užpildė dideliu entuziazmu 
ir pasitikėjimu savo jėgomis. Kartais tas pasitikėjimas būdavo toks 
didelis, kad vėliau jis net pavirto savotišku nepakeičiamumo ir 
nepamainomumo mitu. Žinia, kaip dėl to kartais būdavo sunku 
naujam mokslo aspirantui prasimušti pro tą mitą ir įeiti į beveik 
uždara betampančią Lietuvos mokslo šventyklą. Gabumas ir darbš- 
tumas kartais čia daugiau kenkdavo negu padėdavo. 

Kai apie 1930-uosius metus į Lietuvos universitetą atėjo naujas 
Lietuvos mokslo derlius — su Pranu Skardžiumi, Antanu Saliu, 
Juozu ĮJakštu, Adolfu Šapoka, Vincu Maciūnu ir kt. (miniu čia 
tik Humanitarinių mokslų fakultetą) atmosfera fakultete gerokai 
pasikeitė. Prie tos mokslinės atmosferos pakeitimo daug prisidėjo 
ir prof. Puzinas. Jis, gali sakyti, beveik iš nieko - iš Tado Daugirdo, 
gen. Vlado Nagiaus-Nagevičiaus ir Petro Tarasenkos mėgėjiškų 
kasinėjimų bei muziejinių darbų ir Eduardo Volterio ašaruvių ne 
tik sukūrė Lietuvos proistorės mokslą, ne tik suorganizavo vieną 

iš geriausių priešistorinių muziejų pasaulyje, bet ir, o tai gal net 
svarbiausia, parengė rimtų ir savarankiškų Lietuvos proistorės 
tyrinėtojų. Tuo berods retas kitas galėtų pasigirti. 

Aš įsivaizduoju, kad prof. Puzinui buvo malonu skaityti 1961 
m. Lietuvos mokslų akademijos išleistą platų 560 puslapių Lietu- 
vos arcbeologijos bruožų tomą, kurį parengė jo mokiniai Pranas 
Kulikauskas ir Regina Volkaitė-Kulikauskienė. Iš tikrųjų kiek daug 
padaryta per palyginti trumpą laiką Lietuvos proistorės dirvo- 
nuose. Bet kita vertus, jam turėjo būti ir skaudu, kad tame tome, 
kuriame išvardyti beveik visi savi ir svetimi, bet ką iš Lietuvos 
proistorės rašę (net ir Karlas Marxas), nėra paties didžiausio 
Lietuvos proistorės korifėjaus prof. Jono Puzino vardo. Tiesiog 
ironiškai skamba, kai prisiminę jo 1939 m. parengtą veikalą — 
Naujausius proistorinių tyrinėjimų duomenis, kuris buvo paskelb- 
tas Senovės 4-ame tome ir už kurį Puzinui buvo suteiktas privat- 
docento titulas, buvę jo mokiniai savo Bruožuose rašo: „Iki 1939 
m. pradžios sukaupta archeologinė medžiaga buvo paskelbta 
anuometinėje spaudoje.“' Tik išnašoje jie išdrįso paminėti aną 
Senovės 4-4 tomą, bet ne Puzino vardą. 

Tenka su dideliu nusistebėjimu pasakyti, kad nei Lietuvos 
tautotyrininkai, nei kalbininkai, ir net nei istorikai taip bailiai 
nesielgia kaip patys geriausieji prof. Puzino mokiniai. O, rodos, 
proistorė turėtų būti pats nekalčiausias iš vadinamųjų dvasinių 
mokslų, ir nei Marxas, nei Engelsas jos neturėtų per daug varžyti. 
Skliausteliuose norisi priminti, kad ir išeivijoje vienas kitas nevi- 
siškai galantiškai pasielgia su buvusiais mokytojais. 

1944 m. pasitraukęs į užsienį, prof. Puzinas išsinešė didelį Lie- 
tuvos proistorės bagažą 17 juo dalijosi su savo studentais Pabaltijo 
universitete ir Juozo Kapočiaus nenuilstamai leidžiamoje bosto- 
niškėje Lietuvių enciklopedijoje, kurią su didele kantrybe jis kartu 
su prof. Vaclovu Biržiška, dr. Juozu Girniumi, Pranu Cepėnu ir kt. 
padėjo privesti iki garbingos pabaigos. Už tai prof. Puzinui tenka 
didelė visų pagarba. Tokio paminklo iki šiol nė viena emigrantinė 


! Lietuvos archeologijos bruožai, Vilnius, 1961, p. 29. 

visuomenė nėra sau pasistačiusi. Tokio paminklo iki šiol nesugebėjo 
pasistatyti nė savo kultūriniais laimėjimais smarkiai besididžiuo- 
janti, ir dažnai ne be pagrindo, sovietinė Lietuva. Kad jai toji 
bostoniškė Lietuvių enciklopedija yra aštri rakštis, matyti iš to, 
kaip skrupulingai jos egzistenciją stengiamasi nuslėpti nuo Lietuvos 
žmonių. Su kokiu atsidėjimu ir tiesiog meile prie šio darbo triūsė 
prof. Puzinas, visiems yra puikiai žinoma. 

Be šio darbo Lietuvių enciklopedijoje, prof. Puzinas nenusigręžė 
ir nuo išeivijos visuomeninių ir politinių problemų, ypač pabrėž- 
damas tų problemų kultūrinį aspektą. Nuo 1962 m. jis vadovauja 
Pasaulio lietuvių bendruomenės Kultūros tarybai, prie kurios dar- 
naus darbo sėkmingumo, kaip taktiška ir giliai tolerantiška asme- 
nybė, pats, be abejo, daug prisidėjo. Toms pačioms jo būdo savy- 
bėms reikia priskirti ir kitą laimėjimą - vadinamųjų mūsų politinių 
veiksnių sujungimą. Kaip žinia, ankstesnės pastangos šia kryptimi 
nedavė jokių rezultatų, kartais tik dar paaštrindamos mūsų politinių 
susigrupavimų santykius. Prof. Puzinas taktu, tolerancija ir kantry- 
be pasiekė tai, kas, daugelio nuomone, atrodė nepasiekiama. 

Apskritai, bandant įvertinti prof. Puzino vaidmenį, reikia pasa- 
kyti, kad, būdamas didelis patriotas, jis visuomet stengiasi neper- 
tempti patriotizmo stygos, kas, deja, taip dažnai atsitinka mūsų 
išeivijoje. Būdamas mokslininkas, jis nepamiršta ir visuomeninių 
reikalų. Tai turėtų būti pavyzdžiu daugeliui, kurie, užsidarę savo 
asmeninėse ir akademinėse karjerose, beveik nieko neduoda mūsų 
visuomenei. Turėdamas iš seno prisiimtą visuomeninę-politinę 
pasaulėžiūrą, prof. Puzinas žmogų vertina žmogaus, 0 ne vienos 
ar kitos pasaulėžiūros masteliu. Tai irgi labai pagirtina jo savybė, 
kurios, deja, daug kam iš mūsų trūksta. 

Būtų neteisinga pamiršti paminėti ištikimą profesoriaus gyve- 
nimo draugę ponią Puzinienę, be kurios meilės ir rūpesčio daugelis 
Sukaktuvininko sunkių valandų, ypač gyvenant atskirtam nuo 
Lietuvos piliakalnių, muziejaus ir Archeologijos katedros bei jos 
studentų, būtų dar sunkesnės. Dar daug gražių metų prof. Puzinui! 


Aidai, 1965, Nr. 9, p. 408-409 

ISTORIKAS J. JAKŠTAS 


1970 m. rugsėjo 9 d. Juozui Jakštui sukako 70 metų. Jis gimė 
Slabados kaime, Pabaisko valsčiuje. 1923 m. baigė Ukmergės 
gimnaziją, paskui studijavo Kauno universiteto Humanitarinių 
mokslų fakultete, kartu dirbdamas įvairiose mokyklose bei kur- | 
suose. Studijas gilino Berlyno ir Vienos universitetuose, pasta- 
rajame pas prof. Alfonsą Dopschą, garsųjį medievistą. 

Iš pradžių, atrodo, Jakštas norėjo pasišvęsti Lietuvos istorijos 
studijoms, nes čia dar buvo tiek daug netyrinėtų ar nepakankamai 
ištirtų klausimų ir labai trūko rimtų darbininkų. Deja, likimas 
nustūmė Jakštą į pasaulinės istorijos viduramžius ir Renesansą. 
Sakome - likimas, nors iš tikrųjų prie to prisidėjo ir truputį 
nenormali padėtis jaunajame Lietuvos universitete, kai apie dokto- 
ranto darbą sprendė daktaro laipsnio neturį, o kartais ir labai 
mėgėjiški profesoriai. 

Vis dėlto ir nuklydęs į svetimus laukus, ir parašęs puikią diser- 
taciją apie Romos imperiją Vakarų krikščionių raštuose iki V 
amžiaus, už kurią Vytauto Didžiojo universitetas 1938 m. jam 
suteikė daktaro laipsnį, Jakštas nepaliko ir Lietuvos istorijos baro. 
Specifinis jo studijų objektas buvo Lietuvos santykiai su Vokiečių 
ordinu Vytenio-Gedimino ir Vytauto-Jogailos laikais. Taip pat 
originalus jo svarstymas apie Gediminaičių kilmę iš Aukštaitijos. 

Daugybę straipsnių Lietuvos ir pasaulinės istorijos klausi- 
mais Jakštas pažarstė ir tebežarsto periodinėje spaudoje, taip pat 

Lietuvių enciklopedijoje, kur jis buvo Viduramžių istorijos sky- 
riaus redaktorius. 

Jakštas - atsargus, šaltas ir kritiškas istorikas. Jis savo išvadas 
paprastai pagrindžia gilia šaltinių analize. Gerai susipažinęs su 
Vakarų istoriografija, Jakštas kartais nevengia savo nagrinėjamam 
klausimui suteikti platesnį filosofinį podirvį. Tai ypač būdinga jo 
straipsniams iš pasaulinės istorijos. Be prof. A. Dopscho, Jakštui, 
atrodo, nemaža įtakos turėjo anglų kultūros istoriko Ch. Dawsono 
veikalai. Iš prof. L. Karsavino (su kuriuo dirbo Kauno ir Vilniaus 
universitetuose) gal jis bus nugriebęs mažutę skepticizmo dozę. 

Džiaugiamės, kad šio gražaus amžiaus sulaukęs istorikas Juozas 
Jakštas gyvai tebedalyvauja įvairiuose istoriniuose leidiniuose, 
mokslininkų konferencijose ir periodinėje spaudoje. Jis seka taip 
pat istorijos mokslo ir kultūros raidą Lietuvoje: tai liudija ne tik 
jo išsamus Gedimino laiškų aptarimas, prot. Pašutos veikalo 
analizė, bet ir pagarsėjusios Justino Marcinkevičiaus dramos 
Mindaugas istorinio podirvio nagrinėjimas. 

Paskutiniu metu Jakštas dirba prie monografijos apie Joną 
Šliūpą. Gerai, kad šis rautinio atgimimo ir lietuviškosios emig- 
racijos milžinas susilaukė rimto istoriko. 


Aidai, 1970, nr. 8, p. 371-372 

MOTIEJAUS VALANČIAUS DERLIUS 


I 

Per šiuos jubiliejinius metus apie Motiejų Valančių tiek daug 
buvo prikalbėta ir prirašyta, kad dabar, einant į šių metų užsklan- 
dą, berods nebeliko nei ką apie jį bepasakyti. O be to, kas norės 
Valančių pažinti tokį, koks jis iš tikrųjų buvo, tepasiskaito ką tik 
Lituanistikos instituto naujai išleistą kun. Antano Aleknos mono- 
grafiją, gražiai prof. Jono Puzino suredaguotą. Pasinaudodamas 
šia bene paskutine Valančiaus metų proga, čia tik norėčiau pats 
save pataisyti. Savo įvadiniame šios monografijos straipsnyje gana 
smarkokai užsipuoliau Lietuvos kultūros tr literatūros istorikus, 
kad šios šimtmetinės Valančiaus mirties sukakties proga Lietuvoje 
Valančius nė žodeliu nebuvo prisimintas. Gal to nereikėjo daryti, 
nes dabar Lietuvoje iš viso teminimos gimimo, o ne mirties sukak- 
tys. Užtat netarę nė žodelio apie Valančių, jie labai įspūdingai ir 
rimtai paminėjo šimtmetinę Mikalojaus Konstantino Čiurlionio 
gimimo sukaktį. Esu tikras, kad ateinančiais metais jie nepraleis 
negirdomis ir Valančiaus 175 metų gimimo sukakties. 

Ką verčiau minėti - gimimo ar mirties sukaktį - yra daugiau 
susitarimo reikalas. Mes, senesnieji išeiviai, neturėdami tikro 
realaus gyvenimo po kojomis, gyvename daugiausia tik prisi- 
minimais. Užtat labai esame pamėgę visokias sukaktis, ypač asme- 
nų ir įvykių, kurie galėtų įprasminti mūsų pačių dažnai gana ny- 
kią buitį. Taigi lygiai trankiai paminėjome Mindaugo mirties ir 

Maironio gimimo sukaktis, beveik lygiai garsiai dabar minime 
Valančiaus mirimą ir Čiurlionio gimimą. Nors kita vertus tokio 
Jono Šliūpo šimtmerinė gimimo sukaktis buvo beveik visiškai 
nepastebėta, kaip lygiai ir apie šiais metais sueinančią Povilo 
Višinskio šimtmetinę gimimo sukaktį nei anapus, nei šiapus beveik 
nė šnipšt. O be to Poviliuko kažin ar beturėtume Žemaitę, Šatrijos 
Raganą ir dvi Pelėdas. Be to, tą patį Višinskį galėtų prisiminti ir 
mūsų politikininkai, kurie šiaip jau tokie aktyvūs. Juk ar ne tas 
pats Višinskis sukūrė pirmosios ir vienintelės Lietuvių demokratų 
partijos programą. 


II 

Bet grįžkime prie Valančiaus. Kokią sėklą jis sėjo, kas iš jos 
išaugo is kokį derlių mes šiandien pjauname? Kaip geras ir nuo- 
seklus konservatorius, Valančius daugiausia laikėsi seno gero 
žemaitiško nusistatymo: taip radome, taip ir paliksime. Gąsdino 
ji visokios naujovės, užgriuvusios pasaulį, ypač po Didžiosios 
prancūzų revoliucijos. Kiek išgalėdamas, jis spyrėsi prieš visokias 
„volteriškas makliarstvas“, bet kartu Valančius tikrai tikėjo, kad 
šiame pasaulyje nieko nėra amžino. Į savo Palangos Juzės įžangą 
jis įrašė atsimintinus žodžius: „Kaip viskas pasaulyj persimaino, 
taip persikeis ilgainiui ir žmonių papročiai.“ Ir ne tik papročiai. 

Tarp Valančiaus konservatizmo ir jo tikėjimo gyvenimo raida 
nebuvo prieštaravimo. Valančius buvo konservatorius, nes tikėjo, 
kad gyvenimą daugiau keičia darbas, o ne kova. Kova griauna, 
darbas stato. „Darbas yra tikrasis kūrybos šaltinis“, — kalbėjo 
Hegelis. Su tuo būtų sutikęs ir Valančius. Jeigu Daukantą vadina- 
me vargo pele, tai Valančiui tinka skruzdėlės darbininkės vardas. 

Kaip Šviečiamosios gadynės auklėtinis, Valančius labai aukštai 
vertino mokslą ir šviesą. Jam turbūt taip pat gerai tiko šūkis 
„švieskis ir šviesk!“, kaip ir tiems kairiesiems mūsų intelektualams, 
kurie vėliau tą šūkį bandė monopolizuoti. Jau pirmąsyk vizituo- 
damas savo plačią vyskupiją jis daug dėmesio skyrė pačių kunigų 

savišvietai, „dziakonijų knygynėliams“ ir parapinėms mokykloms. 
Knygas pamėgusius kunigus jis laikė pačiu brangiausiu turtu, nes 
gerai suprato, kad tik patys gerai apsišvietę jie galės ir kitiems tą 
šviesą nešti. Deja, su gailesčiu jis turėjo konstatuoti, kad nedaug 
tokių kunigų surado. Kadangi tuo metu dar nebuvo nei lietuviško 
laikraščio, nei žurnalo, Valančius ragino, kad kunigai (atskirai ar 
susimetę į krūvą) prenumeruotų lenkiškus religinius ir moralinius 
žurnalus. Jis įpareigojo kunigus bent du kartus per metus jam 
pranešti, kaip vyksta darbas parapinėse mokyklose, kiek mokinių 
jas lanko. Iš teisybės ir savo beletristines knygeles jis rašė daugiau- 
sia dėl to, kad vaikai ir paaugusieji turėtų ką pasiskaityti. 

Užtat visiškai teisingai rašė pirmasis Valančiaus biogratas kun. 
Jeronimas Račkauskas lenkiškajame Przeglgd Katolicki: „Vysku- 
pas Valančauskas išmokė Žemaitiją skaityti ir melsties Dievan iš 
knygos.“ Paskui tuos žodžius savaip iškraipė Kazys Binkis, dar 
nuo savęs pridurdamas, kad jie skaityti daugiau ir nepamiršo. 
Kažin ką tuo garbingasis poetas suprato? Tarp mokėjimo skaityti 
ir skaitymo yra juk didelis skirtumas. Skaityti moka ir tas, kuris 
tik laikraščių skelbimus teskaito. 

Gal su dar didesniu įkarščiu Valančius metėsi į blaivybės akciją 
ir per keletą metų beveik visiškai išgujo degtinę iš savo vyskupijos. 
Net ir pats caras Aleksandras II kėlė ją pavyzdžiu visai savo 
imperijai. Žinoma, tai visiškai nesutrukdė to paties caro satrapui 
Lietuvoje Muravjovui išleisti „ukazą“, draudžiantį bet kokią 
blaivybės akciją. Tas pats Muravjovas uždarė ir visas Valančiaus 
taip labai puoselėjamas parapines mokyklas. 

Nepasisekė Valančiui išleisti Letuviško laikraščio ir suorgani- 
zuoti knygų leidyklos. Dėl mūsų pačių žmonių žioplumo, kaip 
rašė pats Valančius, blogai vyko 17 knygų platinimas iš Rytprūsių. 
Taigi vyskupo Valančiaus sėjamo grūdo derlius buvo ne kažin 
koks. Užtat gal ir teisingai rašo Vyt. Bagdanavičius, kad Valančius 
buvo „nepasisekimų žmogus“. 


III 


Skaitant šių ir ankstesnių metų rašinius 1r paskaitų santraukas, 
iškyla dar vienas Valančiaus būdo ir veiklos bruožas, dėl kurio 
pats Valančius turbūt labiausiai nustebtų. Tai noras padaryti 
Valančių kovotoju. Net prof. Vaclovas Biržiška, kuris seniau 
kalbėdavo apie Valančiaus kompromisinę laikyseną ir net daugia- 
veidiškumą, dabar rašo: „Jis buvo kovotojas.“ Kiti eina daug 
toliau, priskirdami Valančiui ne tik eilinio kovotojo, bet būtinai 
ir tos kovos vado, net karaliaus titulus. Kažkodėl mes taip baisiai 
įsityžome į tuos karalius - gal dėl to, kad tik vieną turėjome ir tą 
patį patys nugalabijome. Koks iš Valančiaus buvo karalius, galima 
matyti iš to, kad jis nelabai mėgdavo, kai jį, vizituojantį parapijas, 
pasitikdavo su vartais ir raitelių būriais. Sakydavo, tik dulkes 
sukelia, daugiau nieko. 

Tam tikra prasme Valančius buvo kovotojas. Jau matėme, kaip 
jis kovojo už geras parapines mokyklas ir apskritai už žmonių 
švietimą, kaip jis kovojo prieš girtuoklystę, prieš mišrias vedybas, 
žmonių žioplumą, apsileidimą visokiais žydais, čigonais ir veng- 
rais, prieš prietarus 17 burtus 1r t.t., ir t.t. Ir žinoma, už savo 
Bažnyčią, dėl kurios jis beveik jokių kompromisų nenorėjo daryti. 

Tačiau ne tokiu kovotoju ir vadu kai kas norėtų matyti Valan- 
čių. Norėtų jį matyti ne tik kovotoju prieš caro valdžią ir jos 
gubernatorius Lietuvoje, bet ir už Lietuvos tautinį atgimimą, jos 
laisvę, gal net nepriklausomybę. Tai būtų labai gražu, jeigu tai 
būtų tiesa. Deja, neturime absoliučiai jokių istorinių duomenų 
tai patvirtinti ar įrodyti. Dr. Juozapas Stakauskas, nuodugniai 
ištyręs Valančiaus lietuvybės klausimą, visiškai teisingai rašė: 
„Neįmanoma iš Valančiaus reikalauti, kad jis tais sunkiais laikais 
būtų tikėjęs Lietuvos valstybės susikūrimo galimumu.“ Valančius 
abejojo net ar Lenkija kada nors galės būti nepriklausoma. 

Be abejo, Valančius, kuris už viską labiau brangino tiesą ir 
teisingumą (jis net vieną savo brošiūrą pavadino Isz Tamsybes 
ved tiktay kelis Teysybes), negalėjo kovoti už tai, kuo jis visiškai 
netikėjo. Mėgstama dabar tvirtinti, kad Valančius buvęs mūsų 

tautinio atgimimo pradininkas. Ir vėl netiesa. Valančius visiškai 
negalvojo, kad mūsų tauta mirusi ir kad jai reikėtų kažkodėl 
atgimti. Kodėl jis būtų rašęs savo istoriją, beletristinius ir religinius 
dalykus lietuviškai, jeigu nebūtų tikėjęs savo tautos gyvybe? Iš 
tikrųjų Valančius ne kovojo, bet dirbo lietuvių tautos ir Lietuvos 
ateičiai. Ir to jokiu būdu negalima pamiršti. 

Valančius buvo priešingybė visokiems mackevičiams, kalinaus- 
kams ir dembskiams, tiems visiems laisvės kovotojams, kuriais taip 
labai garsėjo XIX a. vidurio Lenkija. Savo trumpose nukentėjusių 
nuo 1863 m. sukilimo kunigų charakteristikose Valančius Macke- 
vičių pavadino „keisto dievobaimingumo“ kunigu, o Dembskį, 
Varnių kamendorių, „neramaus būdo žmogumi“, kuris „baigiantis 
karui, suskubo išbėgti į Prūsus“. Tas pats Dembskis, vėliau atsidūręs 
Amerikoje, išdrožė pikčiausią pamfletą prieš Valančių, ne tik jo 
nelaikydamas laisvės kovotoju, bet dargi apšaukdamas jį „viliūgu 
lietuvystės“, vadinasi, tik apsimetėliu lietuviu. | 

Vladislovas Dembskis buvo tipiškas ano meto kovotojas. Sukili- 
mo metu persikrikštijęs Robaku, švaistėsi po Žemaitiją su raudona 
kepure ant galvos, beveik gailėdamasis, kad nepakorė Valančiaus. 
Vėliau Prancūzijoje jis kovojo už Paryžiaus komuną, iš ten atsi- 
dūręs Amerikoje iškunigėjo ir pasidarė kovingu socialistų bei 
laisvamaniu. Be abejo, Valančius nebuvo tokio tipo kovotojas, 
dėl to jam ir nereikėjo dangintis iš vieno krašto į kitą, dėl to jo nė 
audra neišvertė iš šaknų, dėl to jis pasiliko vyskupu iki pat savo 
mirties. Ir dėl to Valančius tikrai nepasidarė „lietuvybės viliūgu“. 
Jo ganytojiški laiškai ir pamokslai, jo beletristika ir religinės 
brošiūros daug daugiau padėjo žmonėms šviestis, sąmonėti ir 
atsilaikyti prieš okupacinės administracijos kėslus negu visokios 
labai kovingos Dembskio knygelės, kaip Imtynės varguolių su 
bagocziais, Dvyniai vagių bei Inkvizicija arba aipirkimas žmonių 
nuo šetono. 

Lenkų istorikai, tyrinėjantys savo XIX a. istoriją, ypač jo 
antrąją pusę, labai ryškiai išskiria dviejų krypčių veikėjus. Vienus 
jie vadina laisvės kovotojais arba riteriais (szermierze uwolnošci), 

kurie tikėjo permanentine revoliucija, permanentine konspiracija 
ir permanentine kova. Antrieji buvo organinės veiklos arba organi- 
nio darbo (braca organyczma) šalininkai, kurie tikėjo, kad ir 
sunkiomis nelaisvės sąlygomis gyvenimas nesustoja, kad galimas 
visoks visuomeninis, kultūrinis ir kūrybinis darbas. Kurie iš jų 
daugiau nusipelnė būsimajai Lenkijai, kas šiandien galės pasverti, 
tačiau aišku, kad nei vienų, nei kitų negalima išbraukti iš savo 
istorijos. 

Mes iki šiol per daug akcentavome visokius kovotojus, maišti- 
ninkus, revoliucininkus, o per maža dėmesio skyrėme tokiems 
darbininkams, kaip Daukantas, Valančius, Baranauskas, Ivinskis 
ir kiti. Mūsų susižavėjimas anais kovotojais tuo mažiau pateisi- 
namas, kad tie kovotojai dažniausiai, vaizdingu kun. Jono Toto- 
raičio pasakymu, taip šoko, kaip Varšuva birbino. Kai kas tokiu 
kovotoju norėtų paversti ir Motiejų Valančių. Tai būtų visiškas 
nesiskaitymas su istorine tiesa, kurią pats Valančius labiau bran- 
gino už visa kita. 

Valančiaus sėjama sėkla buvo ne kovos ir kardo, bet darbo ir 
šviesos sėkla. Tik tokia sėkla anomis sunkiomis mūsų žmonių 
gyvenimo sąlygomis galėjo dygti, augti ir duoti derlių ateinančioms 
kartoms. Štai kur yra pagrindinis vyskupo Motiejaus Valančiaus 
palikimas Žemaitijai 1r Lietuvai. „Ir šviesa, Ir tiesa mūs žingsnius 
telydi“, - įrašė į būsimo himno eiles Vincas Kudirka. Tuos žodžius 
būtų galėjęs sudėti ir Motiejus Valančius. 


Akiračiai, 1976, nr. 1(75), p. 16, 19 

LEONARDAS DAMBRIŪNAS 


(Jo 70-mečiui prisiminti) 


Kadaise Mykolas Vaitkus pastebėjo, kad kopdamas gyvenimo 
laiptais Leonardas Dambriūnas darosi vis labiau panašus į savo 
dėdę Adomą Jakštą. Tas panašumas neapsiriboja tik ūgiu ir veido 
bruožais, bet ir charakteriu bei interesų platumu. Gal būtų leng- 
viau pasakyti, kuo nebuvo prelatas Aleksandras Dambrauskas- 
Jakštas, negu kuo jis buvo. Teologas, filosofas, poetas, literatūros 
kritikas, esperantininkas, matematikas, knygų leidėjas — tai tik 
keletas Dambriūno dėdės veiklos barų. Nors mūsų bostoniškė 
enciklopedija tik labai kukliai aptaria Dambriūną kaip kalbininką, 
tačiau kalbininko darbas toli gražu neišsemia visos jo veiklos. Jis 
pats mėgsta „pasigirti“, kad nekalbinių straipsnių yra parašęs 
daugiau negu kalbinių. O kai kurie tokie nekal!biniai rašiniai 
išvirsta į stambias studijas, kaip, pavyzdžiui, jo straipsnis „Pasau- 
lėžiūra, evoliucija ir Teilhardas de Chardinas“. 


I 


Man asmeniškai labai malonu, kad su Leonardu Dambriūnu 
mane sieja ne tik artima kaimynystė Vašingtone, bet mes buvome 
kaimynai ir Lietuvoje: jis ukmergiškis, aš kėdainiškis. Tos kaimy- 
nystės nesugebėjo sugriauti nė bolševikai, senąjį jo šeimos lizdą — 
Kuronis iškeldami į Kėdainių rajoną, o mano Paliepius - į Rasei- 
nių. O pats Dambriūnas gimė Žižmiuose, į kuriuos jo tėvas buvo 
nuėjęs užkuriomis ir kurie dabar priklauso Panevėžio rajonui. 

1927 m. baigęs Ukmergės gimnaziją, Leonardas atvyko į Kauną, 
įstojo į Humanitarinių mokslų fakultetą savo studijoms pasi- 
rinkdamas lietuvių kalbos ir pedagogikos mokslus. Vėliau moky- 
tojavo Kauno gimnazijose, o karo metu buvo Vytauto Didžiojo 
universiteto, Filosofijos fakulteto vyresnysis asistentas. Vėliau 
Dambriūną matome Miunchene, mūsų tremties vargo mokyklose. 
Miunchene Leonardas sukūrė šeimą, vedė Eleną Šidlauskaitę, su 
kuria susilaukė sūnaus Antano ir dukters Marijos, dabar studentų, 
veiklių ateitininkų ir bendruomenininkų. Pats Dambriūnas yra 
vienas iš Vašingtono bendruomenės skyriaus organizatorių-stei- 
gėjų. Savo kalbinius sugebėjimus jis skyrė Amerikos balsui, nusi- 
pelnydamas bendradarbių ir viršininkų pagarbos. 1976 m. vasario 
pabaigoje Dambriūnas išėjo į pensiją, tačiau ir pensininkų būda- 
mas nemano dykaduoniauti. 


II 


Dambriūno nuopelnus lietuvių kalbos mokslui, ypač jos prak- 
tikai, aptars jo kolegos kalbininkai. Tačiau, kaip minėjome, Damb- 
riūnas nėra tik kalbininkas. Jis domisi visais kultūriniais, bend- 
ruomeniniais ir politiniais mūsų Išeivijos gyvenimo klausimais. 
Ilgus metus jis (kartu su A. Vaičiulaičiu) parengdavo metinę mūsų 
gyvenimo apžvalgą Aidams, ne tik sąžiningai suregistruodamas 
svarbesniuosius mūsų gyvenimo įvykius, bet nevengdamas ir 
kritiško jų vertinimo. 

Vis labiau tarp mūsų įsigalint raganų medžioklės dvasiai, Damb- 
riūnas buvo didis dėl to, kad jis, anot Vinco Kudirkos, nebijojo 
tarti teisybės žodžio, nors toji teisybė daug kam ir labai nepatiko. 
Dambriūnas buvo vienas pirmųjų pozityviai pasisakiusių dėl ryšių 
su kraštu ir ne tik pats apsilankė Lietuvoje, bet ir sudarė sąlygas 
savo vaikams lankyti vasaros kursus prie Vilniaus universiteto. 
Dambriūnų namai pasidarė lyg savotiškas židinys, kurį mielai 
lanko iš Lietuvos atvykstantys studentai, kultūros 17 meno dar- 
bininkai. Visi jie čia randa nuoširdžią ir šiltą pastogę. 

Nors būdamas ateitininkas jau nuo 1920 metų, Dambriūnas 
yra atviras visoms kitoms pasaulėžiūroms, jeigu tik jos vietoj 
fanatizmo skelbia toleranciją, nėra sustingusios praeities tradi- 
cijose ir savo žvilgsnį yra daugiau nukreipusios į ateitį, 0 ne į 
praeitį. Užtat jis yra lygiai mielas svečias Santaros-Šviesos suvažia- 
vimuose Tabor farmoje, kaip ir ateitininkų subuvimuose Daina- 
voje. Nenuostabu taip pat, kad jis yra vienas iš Akiračių žurnalo 
steigėjų ir artimiausių bendradarbių. 


III 

Jeigu reikėtų vienu žodžiu pasakyti, kas yra Dambriūnas mūsų 
išeivijos bendruomenėje, turbūt geriausiai jam tiktų mažiausiai 
emigracijos kvaituliui pasidavusio išeivio vardas. Jis ne tik nuola- 
tos gyvena Lietuvos reikalais, ką liudija ir jo biblioteka, kurioje 
rasime beveik viską, kas vertingesnio pasirodo Lietuvoje, bet ir į 
išeivijos bendruomenę jis žiūri, jeigu taip galima sakyti, pro 
Lietuvos akinius. Lietuvybę išlaikyti — jam svarbiausias mūsų 
išeivijos uždavinys. Tam reikalui yra skirtas jo rašinys „Lietuviškas 
auklėjimas šeimoje“. Tiems, kurie norėtų suabejoti jo patriotizmu, 
jis gali lengvai atsikirsti, kad ką jis skelbia, tą ir vykdo gyvenime. 

Ieškant paralelių mūsų išeivijos gyvenime, turbūt lengviausia 
būtų išvesti paralelę tarp Dambriūno ir ano Mičigano ūkininko 
Juozo Bačiūno, kuriam mirus Dambriūnas parašė gražų nekrologą 
Akiračiuose. Bačiūno meilę lietuviui ir susiklausymo idėją Damb- 
riūnas laiko tiesiog testamentiniu visų mūsų įpareigojimu. 


Akiračiai, 1976, nr. 3(77), p. 7 

BRONIUI DUNDULIUI 70 METŲ 


1979 m. lapkričio 26 d. istorijos mokslų daktarui, Vilniaus 
universiteto profesoriui Broniui Dunduliui sukanka 70 metų. 
Dundulis kupiškėnas, gimęs Gyvakaruose 1909 m. lapkričio 26 
d. Gimnaziją baigė Telšiuose 1929 m., o Vytauto Didžiojo univer- 
siteto Teologijos-filosofijos fakultetą 1933 m. Po to bene penketą 
metų studijavo Paryžiuje, kur 1939 m. apgynė disertaciją apie 
Napoleoną ir Lietuvą: Napolėon et la Litbuanie en 1812, Paris, 
1940. (Ne 1939 m., kaip rašo mūsų bostoniškė enciklopedija.) 
1937 m. atvykęs į Paryžių gilinti istorinių studijų ir rinkti medžia- 
gos apie Lietuvos-Prancūzijos santykius XVII a., turėjau progos 
arčiau su Dunduliu susipažinti. Likimas lėmė, kad mes abu gyve- 
nome toje pačioje mažutėje Rue Rollin gatvėje, garsiajame Pary- 
žiaus Lotynų kvartale. 

Pagrindinis Dundulio studijų vadovas buvo garsusis revoliu- 
cinės ir Napoleono epochos specialistas George'as Lefebvre'as 
(1874-1959), kurio paskaitų ir man teko klausytis. Tai buvo ne 
tik puikus savo dalyko žinovas, bet ir didelis Didžiosios prancūzų 
revoliucijos gerbėjas. Beveik visada jis savo paskaitas skaitydavo 
su tokiu įkarščiu, kad jausdavaisi, lyg sėdėtum kokioje nors 
politinio mitingo salėje, o ne universiteto auditorijoje. Lefebvre'as 
buvo socialistinių pažiūrų, tačiau jam tai visiškai netrukdė būti 
labai objektyviu ir puikiu istoriku. Nuo 1940 m. Dundulis ėmė 
dirbti Vilniaus universiteto Visuotinės istorijos katedroje. 

Pagal mūsų universiteto tradicijas svetur apgintos disertacijos 
turėjo būti nostrifikuojamos. Tai reiškė, kad mūsų universitetas 
turėjo teisę iš naujo persvarstyti disertaciją ir ją arba priimti ir 
pripažinti daktaro laipsnį, arba atmesti. Atrodo, kad pokarinis 
Vilniaus universitetas nenostrifikavo paryžiškės Dundulio diser- 
tacijos. 1967 m. jis parašė naują veikalą (išleistą 1968 m.) Lietuvos 
kova dėl valstybinio savarankiškumo XV a., už kurią jam buvo 
suteiktas istorijos daktaro laipsnis. Taigi Dundulį ne be pagrindo 
galima laikyti dvigubu daktaru, nes abi jo disertacijos vertos to 
titulo. Galbūt jo pirmoji disertacija net turi didesnę istorinę vertę, 
nes pagrįsta daugiausia neskelbtais šaltiniais, kurių Dundulis 
prisilasiojo Paryžiaus, Lenkijos ir Lietuvos archyvuose. 

Apskritai pagrindinis Dundulio studijų objektas - Lietuvos 
užsienio politikos istorija. Jau savo diplominiame darbe jis nagri- 
nėjo Žemaičių delegacijos vaidmenį 1417 m. Konstancos suvažia- 
vime. Be minėtų, atskiromis monografijomis dar pasirodė jo 
Lietuvos užsienio politika XVI a. (1971) ir Švedų feodalų įsiver- 
žimai į Lietuvą XVII-XVIII a. (1977). Šią knygą Akiračiuose 
recenzavo dr. R. Misiūnas. 

Dundulis yra paskelbęs dar nemažai studijų-straipsnių apie 
Lietuvos santykius su Vokiečių ordinu ir apie Napoleono laikus 
Lietuvoje. Man buvo ypač malonu skaityti, kad 1976 m. paskelb- 
tame straipsnyje „Napoleono politika Lietuvoje Lenkijos karalystės 
atkūrimo klausimu 1812 m.“! jo nuomonė Napoleono pažiūrų 
Lenkijos ir Lietuvos atžvilgiu daugmaž sutampa su mano nuomone, 
kurią aš išdėsčiau savo knygelėje Napoleonas. Baltija. Amerika“ 

Broniaus Dundulio įnašas į Lietuvos užsienio politikos istoriją 
tikrai nemažas. Švenčiančiam savo gyvenimo 70-metį mūsų istori- 
kui linkime dar daug kūrybingų ir našių metų. 


Akiračiai, 1979, nr. 9(113), p. 12 


"B. Dundulis, „Napoleono politika Lietuvoje Lenkijos karalystės atkūrimo klausimu 
1812 m.“, Lietuvos TSR aukštųjų mokyklų mokslo darbai, Istorija, 1976, t. 16, 
sąs. 1, p. 95—109, 

2 V. Trumpa, Napoleonas. Baltija. Amerika. Istorinės sintezės bandymas, Chicago, 
1973, p. 231-242. 

MARTINAS LUTHRERIS PO 500 METŲ 


Meėgdami minėti visokias sukaktis, manau, neturėtume praeiti 
visiškai tylomis pro vieno didžiausių Bažnyčios reformatorių 
gimimo sukaktį. 1983 m. lapkričio 10 d. sukako 500 metų, kai 
gimė Martinas Lutheris. Kadangi beveik visas jo gyvenimas susijęs 
su dabartine Rytų Vokietija (Tiuringija ir Saksonija), daug kas 
galėjo savęs klausti, kaip toji socialistinė šalis paminės šią sukaktį? 
Daug ką turėjo nustebinti, kai Rytų Vokietijos vyriausybė 1983 m. 
paskelbė Lutherio metais ir kai tos sukakties minėjimai buvo 
surengti įvairiuose Rytų Vokietijos universitetuose, neišskiriant 
nė Karlo Marxo universiteto Leipcige, kai labai rūpestingai buvo 
restauruojamos bažnyčios ir namai, turėję ryšio su Lutherio gyve- 
nimu, kai maždaug 100 mokslo veikalų apie Lutherio gyvenimą 
ir darbus pasirodė kaip tik Rytų Vokietijoje. 

Nėra abejonės, kad šios sukakties proga užsimezgė tam tikras 
dialogas tarp socialistinės vyriausybės ir Bažnyčios. Pats Rytų 
Vokietijos komunistų partijos lyderis Erichas Honeckeris kėlė 
Lurherio „istorinius pasiekimus“. Įdomu, kad mūsiškiai Teviškės 
žiburiai (1983, spalio 27), atkreipę dėmesį į šį faktą, leido sau 
paspekuliuoti, - o kaip Lietuvos socialistinė vyriausybė minės 
kitais metais šv. Kazimiero 500 metų mirties sukaktį ir dar už 
trejų metų — Lietuvos krikšto 600 metų sukaktį. Abejoju, ar kas 
nors panašaus atsitiks Lietuvoje, juoba kad šv. Kazimieras ne- 
buvo Martinas Lutheris, o Lietuvos vyriausybė neturi tų pačių 

laisvių kaip Rytų Vokietija. Tačiau bet koks dialogas geriau negu 
karas. 

Kas buvo Martinas Lutheris Vokietijai, pasauliui ir Lietuvai? 
Štai keletas svarbesnių jo gyvenimo datų. Gimė ir mirė Eislėbene, 
Tiuringijoje, pusiau valstiečių, pusiau angliakasių šeimoje. Mokėsi 
Erfurto universitete, tuomet didžiausiame Vokietijoje. 1505 m., 
perkūnijos išgąsdintas, prieš tėvo valią įstojo į augustinų vienuo- 
lyną ir tapo kunigu. Skaitė paskaitas Vitenbergo universitete (į 
kurį vėliau Shakespeare'as pasiųs studijuoti savo Hamletą). 
1510 m. lankėsi Romoje ir nelabai žavėjosi ištaiginga popiežiaus 
Leono X kurija ir restauruojama grandiozine šv. Petro bazilika, 
kuriai aukos atlaidų pavidalu buvo renkamos visur, neišskiriant 
ir Lutherio kaimynystės. 

Dėstydamas Šventąjį Raštą Vitenbergo universitete, Lutheris 
atkreipė dėmesį į tą apaštalo Pauliaus laiško romėnams vietą, 
kurioje sakoma, kad „teisingas gyvens tikėjimu“. Vadinas, jam 
nereikalingi atlaidai, kurie indulgencijų pavidalu buvo tada taip 
uoliai visur pardavinėjami. Daugiausia prieš tas indulgencijas 
Lutheris ir surašė savo 95 tezes, kurias prikalė prie Vitenbergo 
pilies bažnyčios durų. 

Nuo čia ir prasidėjo kova tarp jauno trisdešimt trejų metų 
vienuolio profesoriaus ir galingosios Romos Bažnyčios. Netrukus 
Lutheris paskelbė savo svarbiausius traktatus apie krikščionio 
žmogaus laisvę, apie Bažnyčios Babilono nelaisvę ir kreipimąsi į 
vokiečių tautos krikščioniškąją aukštuomenę. Lutherį už tai pa- 
smerkė Sorbonos, Kelno, Liuveno 1r kiti universitetai. Griež- 
čiausiai jį pasmerkė Anglijos karalius Henrikas VIII, kuris netru- 
kus ir pats susikirto su popiežiumi. Lutheris ne tik nenusileido, 
bet popiežiaus bulę, grasinančią jo ekskomunika, viešai sudegino 
Vitenbergo aikštėje. 

Padėtį gelbėti dar bandė pats Šv. Romos imperatorius Karo- 
lis V. 1521 m. pavasarį į Vormsą suvažiavo visi galingieji princai, 
prelatai, Bažnyčios daktarai. Lurheriui buvo pateikti du klausimai: 
ar jis pripažįsta savo erezijas, ar jų atsisako? Į pirmąjį klausimą 


- 

Lutheris tuojau pat atsakė, o dėl antrojo tik kitos dienos pava- 
karyje stipriu ir skambiu balsu pareiškė: „Esu Dievo žodžio vergas, 
negaliu atsižadėti ir neatsižadėsiu to, ką parašiau. Dieve, padėk 
man.“ Tada jaunasis imperatorius Karolis V, apie kurio imperiją 
buvo sakoma, kad joje niekados saulė nenusileidžia, ir paskelbė 
Lutherį tremtiniu už visos savo imperijos ribų. 

Bet Lutherio globa pasirūpino Saksonijos kunigaikštis Frydri- 
chas Išmintingasis. Jis paslėpė Lutherį gražioje Vartburgo pilyje, 
iš kur šis per metus laiko užpylė pasaulį naujais savo traktatais 
ir, svarbiausia, į gražiausią vokiečių kalbą per vienuolika savaičių 
išvertė visą Naująjį Testamentą padėdamas pagrindus literatūrinei 
vokiečių kalbai ir ragindamas kitas tautas tą patį padaryti. Po to 
Lutheris sugrįžo į savo Vitenbergo universitetą, vedė, augino šeimą 
it, kovodamas su depresija bei kitomis ligomis, praleido likusius 
gyvenimo metus girsnodamas alų, šnekučiuodamasis su draugais, 
nuolat kovodamas su velniu, dažnai popiežiaus pavidalo, ir vis 
rašydamas ir rašydamas vis naujus teologinius traktatus. Nenuos- 
tabu, kad pilnas jo raštų leidinys sudaro net ištisus 102 tomus. 
Joks kitas teologas nėra tiek parašęs. 

Garsus šių dienų vokiečių katalikų teologas prof. Hansas Kuen- 
gas, svarstydamas lūžį tarp Lutherio ir Romos, iškėlė tris dalykus, 
kurių reikalavo Lutheris ir kurių nesuprato anų laikų Roma. 
Pirma, Lutheris norėjo, kad būtų meldžiamasi, giedama ir skai- 
romas Šventasis Raštas vietine kalba; antra, kad pasauliečiams 
būtų pripažįstamas didesnis balsas Bažnyčioje; trečia, kad kuni- 
gams būtų leista vesti. Nors nuo Lutherio ekskomunika tebėra 
nenuimta, tačiau faktas, kad popiežius Jonas Paulius II sutiko 
pasakyti pamokslą Romos liuteronų bažnyčioje, rodo, kaip toli 
nužengta bažnyčių suartėjimo kelių. 

O dėl Lieruvos? Žinia, vienu metu ji vos netapo protestantiška 
valstybe. Tuščia būtų svarstyti, kokio likimo ji būtų susilaukusi. 
Tačiau viena aišku, kad Lutherio reikalavimas skelbti Dievo žodį 
vietine kalba ir jo puikus Šv. Rašto vertimas turėjo nemažos 
reikšmės pirmiausia Mažajai arba Prūsų Lietuvai. Juk nepraėjus 

nė metams po Lutherio mirties, Martynas Mažvydas jau skelbė 
savo „prastus“, taigi lietuviškus „žodžius“. O truputį vėliau Jonas 
Bretkūnas išvertė visą Šventąjį Raštą į lietuvių kalbą, tarp kita ko 
pasinaudodamas ir Lutherio vertimu. Girdėti, kad Vakarų Vokie- 
tijoje rengiamasi tą vertimą išleisti kaip pirmaeilės reikšmės lietu- 
vių kalbos šaltinį. Šiais metais Vilniuje pasirodė Bretkūno Rink- 
žiniai raštai su ištraukomis iš jo Šventojo Rašto vertimo. Taigi, 
kad ir netiesiogiai, Lietuva prisidėjo ir prie Martino Lutherio 500 
metų gimimo sukakties paminėjimo. 

Apskritai kalbant, turbūt pats reikšmingiausias Lutherio trak- 
tatas buvo jo 1520 m. parašytas veikalas Von der Freibeit eines 
Christenmenschben (Apie krikščionio žmogaus laisvę). Laisvė tikėti 
(17 netikėti) yra iš tikrųjų labai viliojanti. Kitaip ir visaip tikėti jau 
anksčiau leido apaštalas Paulius savo laiške korintiečiams. Tačiau 
Lutheris neįspėjo savo pasekėjų, kokią sunkią naštą tas dvasinis 
išsilaisvinimas uždeda ant žmogaus pečių. Tai labai greitai patyrė 
tr pats Lutheris, kai jo idėjų sukeltame valstiečių kare žuvo apie 
130 tūkst. žmonių. Užtat turbūt teisingai kritikavo žymusis danų 
filosofas Soerenas Kierkegaardas, kad Lutheris, kovodamas už 
žmonių laisvę, jiems nepasakė, kad būti laisvam reikalauja didesnės 
dvasinės įtampos negu būti nelaisvam. Tačiau kita vertus, jeigu jis 
tai būtų pasakęs, galbūt būtų netekęs labai daug savo pasekėjų. 


Akiračiai, 1984, nr. 1(155), p. 1 

HENRIKUI ŽEMELIUI 70 METŲ 


1983 m. kovo 26 d. žurnalistui ir redaktoriui Henrikui Žemeliui 
sukanka 70 metų. Nepaisant jo išvarytos gana plačios vagos mūsų 
spaudos istorijoje, plačiajai mūsų visuomenei jis nėra per daug 
žinomas. Gal čia kaltas jo įgimtas kuklumas ir vengimas autorek- 
lamos, kuria, kaip žinia, kai kas moka labai sumaniai pasinaudoti, 
ypač Amerikoje. Šiek tiek nuskriaudė Žemelį ir mūsų bostoniškė 
Lietuvių enciklopedija, pateikdama tik labai šykščias žinias ir apie 
Jį patį, ir ypač apie daugiausia jo pastangomis išugdytą laikraštį 
Mintis. Beveik viskas, kas toje enciklopedijoje parašyta apie tą 
laikraštį, yra klaidinga ir netiesa. Visiškai užmirštas Žemelio 
vaidmuo ir aptariant Akiračius tos pačios enciklopedijos Papil- 
dymųy tome. 

Žemelis gimė 1913 m. kovo 26 d. Liepojoje. Tėvui išėjus į 
kariuomenę, jis su motina grįžo į Kėdainius, kur ir praleido savo 
jaunystę. Jo tėvas buvo kilęs iš Labūnavos apylinkių ir vertėsi 
siuvėjo amatu. 1932 m. Henrikas baigė Kėdainių gimnaziją, 
kurioje gerai išmoko elektrotechniko specialybę ir svajojo tapti 
inžinieriumi. Tačiau dėl lėšų stokos ėmė studijuoti teisę, kurios 
nemėgo, pagaliau metėsi į žurnalistiką, kurioje ir dirbo visą 
tolimesnį savo gyvenimą. Dar studentu būdamas, suredagavo 
korporacijos „Romuva“ jubiliejinį leidinį. Atlikdamas karinę 
tarnybą, baigė karo mokyklą aspirantu ir gavo atsargos leitenanto 
laipsnį. 

Jau per pirmąjį bolševikmetį Žemelis įsitraukė į pogrindį, ku- 
riame ypač aktyviai reiškėsi vokiečių okupacijos metu, kai pri- 
klausė Laisvės kovotojų sąjungai. Pogrindžio raginamas, įstojo į 
gen. Povilo Plechavičiaus vadovaujamą Vietinę rinktinę. 1944 m. 
pavasarį kartu su daugeliu kitų buvo areštuotas ir uždarytas 
Salaspilio (netoli Rygos) koncentracijos stovykloje. Karui bai- 
giantis, pergabentas į Dancigą, iš kur paspruko į Vakarus ir 
apsigyveno Biberache, prancūzų zonoje. Savo išgyvenimus karo 
metu aprašė atsiminimų knygoje Okupantų replese. 

Reikšmingiausias Žemelio, žurnalisto ir redaktoriaus, gyvenimo 
periodas prasidėjo nuo 1946 m. pavasario, kai jis leidėjo Jono 
Vasaičio kviečiamas ėmė redaguoti Mintį. Netrukus Mintis iš 
menko stovyklinio laikraštuko išaugo į labai populiarų ir reikš- 
mingą tremties laikraštį. Savo korektiška ir draugiška laikysena 
Žemelis sugebėjo apie Mintį suburti labai didelį bendradarbių 
būrį. Atsistojęs ant tvirto ekonominio pagrindo, laikraštis galėjo 
savo bendradarbiams neblogai atlyginti. 

Nesusijusi su kokia nors viena politine srove, Mintis užėmė 
plačią liberalią demokratinę liniją, nevengė kritiškai pasisakyti 
apie visas to meto mūsų gyvenimo problemas. Kartais tos kritikos 
neišvengdavo net ir VLIK'as, kuriam tuo metu vadovavo kun. 
Mykolas Krupavičius. Žemelis pasakoja, kad per vieną spaudos 
konferenciją jam prisistačius Minties redaktoriumi, Krupavičius 
pasakęs: „Ar tos Minties, kuri kartais neišmintingai parašo?“ 
Tačiau apskritai Minties kritika buvo konstruktyvi. Lietuvių 
enciklopedija klysta, laikydama Mintį tautininkų laikraščiu. 

Daug dėmesio Mintis skyrė literatūrai, menui, ir apskritai 
kultūrai. Užtat joje mielai bendradarbiavo rašytojai, dailininkai, 
kritikai kaip prof. Mykolas Biržiška, Pulgis Andriušis, Algirdas 
Gustaitis, Fabijonas Neveravičius, Antanas Rūkas, Vincas Trum- 
pa, Bronys Raila, Algirdas Julius Greimas, Paulius Augius, Jero- 
nimas Cicėnas ir kt. Net Stasys Leskaitis bene vieną vienintelį 
savo straipsnį apie naująją Amerikos literatūrą atidavė Minčiai. 
Žemelis gražiai sutvarkė ir technišką laikraščio pusę: laužymą, 

iliustracijas, kalbą. Užtat nenuostabu, kad Mintis tapo popu- 
liariausiu tremties laikraščiu. 

1949 m. pradžioje Žemelis emigravo į JAV, kurį laiką gyveno 
Ročesteryje, ten vedė Gertrūdą Gailiūtę, paskui persikėlė į Čikagą, 
kur iš pradžių dirbo Margutyje, o nuo 1968 m. įsijungė į Akiračių 
redakcijos kolektyvą, kuriame tarp kita ko kiekvienam numeriui 
pateikia kritišką mūsų spaudos apžvalgą. Turbūt nesuklysiu pasa- 
kęs, kad Akiračiai savo atvirumu, kritiškų žvilgsniu ir pažiūrų 
platumu bei tolerancija daug kuo primena Mintį. 

Man asmeniškai ypač malonu pasveikinti Henriką Žemelį, 
sulaukusį 70 metų sukakties, nes mus sieja sena, dar nuo gimna- 
zijos laikų draugystė. Ta draugystė ypač sustiprėjo mums abiem 
triūsiant Mintyje ir Akiračiuose. Tad ilgiausių metų, mielas Hen- 


rikai. Tau ir Tavo šeimai. 
Akiračiai, 1983, nr. 3(147), p. 7 

STASYS LOZORAITIS 


Senosios nepriklausomybinės valstybininkų, politikų ir diplo- 
matų eilės vis labiau retėja. Tik vienas kitas tebėra gyvas Lietuvoje 
ir išeivijoje. Kai po Pirmojo pasaulinio karo kūrėsi naujoji Lietuva, 
daug kas abejojo, ar ji sugebės valstybiškai tvarkytis neturėdama 
nei gilesnių valstybinių tradicijų, nei didesnių intelektualinių 
pajėgų. Senomis istorinės Lietuvos tradicijomis ji nedaug tegalėjo 
pasinaudoti. Užtat daug kas buvo nustebintas, kad toje jaunoje 
valstybėje atsirado pakankamai žmonių ne tik prie valstybės vairo, 
bet taip pat organizuojant kariuomenę, teismus, švietimo sistemą, 
universitetą, pravedant labai reikšmingą žemės reformą (dabar 
matome, kaip tai sunkiai sekasi Pietų Amerikoje), tvarkant finan- 
sus ir sprendžiant kitas ekonomines problemas. 

Galbūt mažiausiai buvo pasirengusių žmonių užsienio politikai 
formuoti ir diplomatiniams postams užimti. Dabar, žiūrint į tą 
laikotarpį iš šiokios tokios istorinės perspektyvos, reikia pasakyti, 
kad Lietuva tą labai sunkų egzaminą išlaikė gerai. Daugiausia tai 
buvo jauni žmonės, kurie neprityrimą ir diplomo stoką sugebėjo 
atsverti entuziazmu ir noru dirbti savo tautos bei valstybės labui. 

Vienas tokių tada jaunų žmonių, daugiausia sumanumo ir darbo 
paskyręs užsienio politikai ir diplomatinei tarnybai, buvo Stasys 
Lozoraitis, žinomo varpininko ir advokato Motiejaus Lozoraičio 
sūnus, miręs 1983 m. gruodžio 24 d. Romoje. 

Vos sukakęs 34 metus, Lozoraitis buvo paskirtas Užsienio 
reikalų ministerijos Politikos departamento direktoriumi, o dar 


žži 


nesulaukęs trisdešimt šešerių metų, jis jau užsienio reikalų minist- 
ras. Reta kuri kita maža valstybė stovėjo prieš tokius didelius, 
uesiog beveik nepakeliamus tarptautinius sunkumus. Prisimin- 
kime tik Vilniaus ir Klaipėdos krašto problemas. Tikrai nelengva 
buvo laviruoti tarp savo pretenzijų į Lietuvos dalies nenorinčios 
atsisakyti Lenkijos ir Vokietijos, ypač kai ši pastaroji pateko į 
agresyvaus Hitlerio ir jo gauleiterių rankas. 

Kai kas už mūsų 1938-1939 m. pralaimėjimus (priverstinį 
diplomatinių santykių užmezgimą su Lenkija ir Klaipėdos krašto 
netekimą) ir už 1940 m. tragediją norėtų bėdą suversti anų metų 
mūsų valstybės vairininkams. Tačiau vargu ar galima kaltinti 
žmogų, jeigu jį vilkas užpuola, kaip lygiai vargu ar galima kaltinti 
vadus tautos, jeigu jos jėgos per silpnos atsispirti prieš piktus 
kaimynus. 

Lozoraitis 1938 m. pasitraukė iš užsienio reikalų ministro 
posto, o 1939 m. pradžioje buvo paskirtas Lietuvos nepaprastuoju 
pasiuntiniu ir įgaliotuoju ministru Romoje. 1940 m. birželio 2 d. 
tuometinio užsienio reikalų ministro Juozo Urbšio telegrama jam 
buvo pavestos svarbios Lietuvos diplomatijos šefo pareigos, jeigu 
Lietuva būtų okupuota Sovietų Sąjungos. Jo pavaduotojais turėjo 
būti ministrai Petras Klimas ir dr. Jurgis Šaulys. Šias pareigas 
Lozoraitis ėjo iki pat savo mirties. 

Istorikai tik vėliau galės įvertinti Stasio Lozoraičio veiklą, 
nuopelnus ir galimas klaidas (pavyzdžiui, Kybartų aktus) vadina- 
mojoje Lietuvos laisvinimo byloje. Žinia, tarpais santykiai tarp 
jo tr kitų laisvinimo veiksnių (VLIK'o, ALT'os ir kt.) buvo gerokai 
įsitempę. Kun. Mykolas Krupavičius, ilgametis VLIK'o pirmi- 
ninkas, yra net metęs kaltinimą, kad Lozoraitis neva nebuvo 
suaugęs su lietuvių tautos tradicijomis. Neatrodo, kad ir pats 
Krupavičius būtų sugebėjęs tas tradicijas tiksliau aptarti. Jeigu 
jis manė, kad tos tradicijos reikalavo didesnio lietuvių tautos 
kovingumo ar karingumo, kažin ar jis neklydo. Kol kas, atrodo, 
galima tik viena pasakyti, kad Lozoraitis kritiškiau ir blaiviau 
įvertino Vakarų, ypač JAV laikyseną Lietuvos laisvinimo reikalu5— 

negu kai kurie kiti veikėjai. Turime galvoje ypač vienų ir kitų 
pažiūras į Lietuvoje tuomet vykusį pasipriešinimą okupacijai. 
Lozoraitis jau 1947 m. ragino Lietuvos pogrindį pereiti į pasyvią 
rezistenciją, nurodydamas, kad aktyvios rezistencijos propagan- 
dinė vertė nėra proporcinga toms aukoms iz nuostoliams, kuriuos 
nešė priešinimasis ginklu. Drįsčiau spėti, kad ateities istorikas 
šiuo atžvilgiu bus greičiau Lozoraičio pusėje. Šiek tiek doku- 
mentacijos šiuo klausimu pateikia prof. Tomas Remeikis savo 
knygoje Opposition to Soviet Rule in Lithuania 1945-1980 (Opo- 
zicija sovietų valdžiai Lietuvoje 1945-1980). 

Su diplomatijos šefo Stasio Lozoraičio mirtimi lietuvių tauta 
neteko žymaus valstybininko ir diplomato, aktyviai prisidėjusio 
prie Lietuvos užsienio politikos formavimo bei vykdymo ir vėliau 
atkakliai reprezentavusio Lietuvos nepriklausomybės juridinį 


tęstinumą. | 
Akiračiai, 1984, nr. 1(155), p. 13-14 

ISTORIKAS IGNAS [ONYNAS 


1984 m. sukanka 100 metų nuo prof. Igno Jonyno gimimo ir 
30 m. nuo jo mirties (1884-1954). Jeigu reikėtų vienu sakiniu 
nusakyti, kas buvo Ignas Jonynas, turbūt geriausiai jam tiktų: 
istorikas, kuris nemėgo rašyti. Kaip tik, atrodo, šios šimtmetinės 
sukakties proga jo mokiniai ir bičiuliai parengė ir išleido Jonyno 
Istorijos baruose ( Vilnius: Mokslas, 1984, 320 p.). Tame leidinyje 
randame porą Jonyno studijų: Vytauto šeimyna (p. 33-99) 1r 
Lietuvos istoriografija (p. 99-189). Be to, čia dar telpa gana plati 
I. Jonyno biografija (p. 5-32), kurią parašė viso leidinio suda- 
rytojas dr. Vytautas Merkys, trumpa paties profesoriaus auto- 
biografija, nemažas pluoštas Jonyno laiškų (p. 194-271), rūpes- 
tingai Juozo Tumelio sudaryta spausdintų Jonyno straipsnių 
bibliografija. Be to, leidinys aprūpintas Merkio paaiškinimais, 
asmenvardžių rodykle i1r keliolika iliustracijų. 

Galbūt įdomiausia ir vertingiausia šio leidinio dalis — paties 
Jonyno laiškai, iš kurių matyti, kaip labai jis stengėsi aprūpinti 
jauną Lietuvos universitetą istorine literatūra ir šaltiniais ir kiek 
jis prisidėjo ir stengėsi prisidėti prie Lietuvos istorijos katedros 
ugdymo. Tų laiškų galėjo būti ir daugiau, ne tik jo rašytų, bet ir 
jam adresuotų. Vieną Jonyno laišką iš dr. Jurgio Šaulio archyvo 
esu paskelbęs Lituanistikos instituto darbuose./ Jis rašytas 1911 m. 


' V. Trumpa, „Iš V. Kapsuko revoliucinės ir kultūrinės veiklos 1903-1911 m.“, 
Lituanistikos instituto darbai, t. 4, 1979. Taip pat žr. publikaciją šioje knygoje. 

Jame Jonynas reiškia susirūpinimą dėl Vinco Kapsuko, kuris tada 
sėdėjo Vladimiro kalėjime, sveikatos. 

Kam teko klausytis jo paskaitų ir dalyvauti jo vedamuose 
seminaruose, tas visados apgailestaus, kodėl prof. Jonynas nepa- 
rengė ir neišleido dviejų ar trijų tomų viduramžių Lietuvos isto- 
rijos. Juk nėra jokios abejonės, kad labai gerai tą laikotarpį pažino, 
mokėjo kritiškai įvertinti visus istorinius šaltinius bei literatūrą 
ir turėjo labai inteligentišką ir aiškų stilių. Dar ir šiandien vienas 
malonumas skaityti Vytauto šeimyną, beveik vienintelę platesnę 
Jonyno studiją. Tai jam padaryti buvo juo lengviau, nes jis savo 
paskaitas rūpestingai pasirašydavo. 

Kita vertus, labai gaila, kad karas ir okupacijos sutrukdė Lietu- 
viškosios enciklopedijos leidimą, į kurį jos vyriausiasis redaktorius 
prof. Vaclovas Biržiška (Jonyno vienmetis) buvo labai smarkiai 
įtraukęs ir mūsų istoriką. Kai kurie Jonyno straipsniai toje encik- 
lopedijoje („Algirdas“, „Aleksandras“, „Batoras“ ir kt.) buvo 
nedidelės, bet labai vertingos monografijėlės. Toje enciklopedijoje 
Ignas Jonynas būtų turėjęs progos išsakyti visą savo istorinį 
patyrimą, kuris tikrai buvo be galo impozantiškas. Labai gerai, 
kad mūsų bostoniškė enciklopedija įkinkė į panašų darbą prof. 
Antaną Salį, kuris taip pat nebuvo didelis mėgėjas rašyti, bet kurio 
patyrimas ir išmanymas taip pat buvo tiesiog nuostabus. 

Beje, tarp tų dviejų mokslininkų buvo dar tas panašumas, kad 
abu baisiai mėgo sodą ir daržą, gal net daugiau negu savo istoriją 
ar filologiją. Prisimename visi, kaip prof. Jonynas džiaugėsi išau- 
ginęs naują Briuselio kopūstų rūšį. Ne mažiau didžiavosi ir prof. 
Salys, pasigaminęs naują naminio vyno ar midaus rūšį. Kas anais 
laikais gyveno Žaliakalnyje, kur Jonynai turėjo savo medinuką 
(;0 nuotrauka puošia aukščiau minėtą leidinį), tas turbūt prisimins, 
kaip gražią rudens ar pavasario popietę Jonynas skubėdavo prie 
Neries kranto, dešinį petį truputį išstūmęs į priekį, lyg juo orą 
skrosdamas. Mat ten prie Neries jis turėjo savo daržą. 

Prie prof. Jonyno nenoro rašyti („neraštingumo“) galbūt pri- 
sidėjo viena skaudi istorija, apie kurią anais laikais Kauno 

universiteto sluoksniuose buvo daug kalbama. Viena mėgsta- 
miausių Jonyno temų buvo Mykolas Lietuvis ir jo lotyniški frag- 
mentai Apie totorių, lietuvių ir maskvėnų papročius. Jis ruošėsi 
išleisti naują to traktato leidimą su vertimu į lietuvių kalbą ir su 
platoka studija apie patį Mykolą Lietuvį. Kaip labai Jonynas 
norėjo išaiškinti Mykolo Lietuvio asmenybę, matyti ir iš dabar 
skelbiamų jo laiškų prof. Matvejui Liubavskiui ir Ivanui Lappo. 
Darbas jau buvo beveik baigtas, kai Martynas Yčas paskleidė 
gandą, kad neva jo brolio istoriko prof. Jono Yčo pasakojimu | 
(jis tada jau buvo miręs) Jonynas savo tezę apie Mykolą Lietuvį 
pavogęs iš prof. Liubavskio. Byla buvo atsidūrusi universiteto 
Garbės teisme ir M. Yčas buvo priverstas atsiprašyti. Tą istoriją 
mini ir dr. Merkys savo Jonyno biografijoje (p. 21). 

Kaip žinia, dabar tie Mykolo Lietuvio fragmentai yra išleisti su 
fotografuotiniu lotynišku originalu ir prof. Jonyno vertimu į lietuvių 
kalbą.“ Prie to leidinio yra pridėti prof. Jonyno ir prof. Liubavskio 
straipsniai apie Mykolą Lietuvį. Tarp jų skirtumas tik tas, kad 
Jonynas rašo, jog Mykolas Tiškevičius galėjo būti tų fragmentų 
autorius, o Liubavskis tiesiog teigia, kad M. Tiškevičius buvo jų 
autorius. Iš Jonyno laiškų Liubavskiui ir Lappo matyti, kad anks- 
čiau Jonynas buvo nuomonės, jog M. Tiškevičius zegalėjo būti jų 
autorius. Matyt, Liubavskis įtikino Jonyną, nors ir ne visiškai, kad 
tų fragmentų autoriumi reikia laikyti Mykolą Tiškevičių. 

Kadangi tas traktatas Apie totorių, lietuvių i1 maskvėnų pa- 
pročius yra labai įdomus XVI a. istoriografinis ir sociologinis bei 
etnologinis veikalas (pirmas jo leidimas pasirodė 1615 m. Bazelyje, 
Šveicarijoje), manyčiau, visų tų problemų kompleksas ir paties 
veikalo analizė galėtų būti gera tema jauno istoriko, sociologo ar 
etnologo daktarinei disertacijai. Žinoma, jam turėtų būti priei- 
nama Lietuvos Metrika, kuri šiuo metu laikoma Centriniame 
valstybiniame senųjų aktų archyve Maskvoje. Tada galbūt galu- 
tinai pasisektų išaiškinti, kas buvo tas Mykolas Lietuvis, kuris 
taip įdomiai, naudodamasis lyginamuoju metodu, pavaizdavo 


2 Mykolas Lietuvis, Apie totorių, lietuvių ir maskvėnų papročius, Vilnius, 1966. 

lietuvių, totorių ir maskvėnų papročius. Įdomus tas veikalas dar 
ir tuo, kad, būdamas patriotas lietuvis, jo autorius nenuslėpė ir 
blogųjų lietuvių charakterio bruožų. Pavyzdžiui, jis rašo, kad 
„Lietuvos miestuose jokių įmonių nėra tiek daug, kaip alaus ir 
degtinės bravorų“, arba kad „kaimiečiai, pametę ūkio darbus, 
renkasi į smukles“, arba kad „tuos nuodus geria vyrai, moterys, 
jaunikaičiai gatvėse, aikštėse ir pakelėse“ ir t.t. To nesą nei pas 
totorius, nei pas maskvėnus. 

Ignas Jonynas glaudžiai susijęs su visa naujo Lietuvos istorijos 
mokslo ir istoriografijos raida. Tiesa, jis turi nemaža nuopelnų ir 
Lietuvos diplomatijos istorijai, nes ilgą laiką buvo aukštas Užsie- 
nio reikalų ministerijos pareigūnas ir dalyvavo daugelyje tarptau- 
tinių derybų ir konferencijų. Bet tai jau kita istorija. 1924 m. 
atėjęs į Humanitarinių mokslų fakulteto Lietuvos istorijos katedrą, 
1931 m., mirus prof. Jonui Yčui, jis tapo tos katedros vedėju. 
Aplink jį sukosi dvi pagrindinės ano meto Lietuvos istorijos prob- 
lemos: universiteto ir Istorijos seminaro bibliotekų aprūpinimas 
šaltinių leidiniais ir knygomis ir naujų istorikų parengimas ir 
ugdymas. Vilnių okupavus lenkams, Lietuvai ypač trūko bib- 
liotekų. Iš Jonyno laiškų matyti, kiek pastangų jam teko padėti 
aprūpinant universitetą pagrindine istorine literatūra ir šaltinių 
leidiniais. Dirbdamas keletą metų Istorijos seminaro bibliote- 
kininku, pats galėjau stebėti, kaip augo knygų ir šaltinių fondai. 
Seminarui tada vadovavo prof. Leonas Karsavinas. Prof. Jonynas 
buvo susikomplektavęs labai turtingą asmeninę biblioteką, kuria 
leisdavo pasinaudoti ir savo studentams. Po jo mirties ji buvo 
perduota Lietuvos Mokslų Akademijos Centrinei bibliotekai. 

Vienas labiausiai gerbiamų Jonyno mokytojų buvo Maskvos 
universiteto profesorius Matvejus Liubavskis (1860-1936), kapi- 
talinių veikalų iš Lietuvos Didžiosios Kunigaikštijos istorijos 
autorius. Iš dabar skelbiamų Jonyno laiškų matyti, į kokias bėdas 
ir tas garbingas istorikas buvo pakliuvęs po 1917 m. revoliucijos. 
Žinia, Sovietų Rusijos universitetuose istorija kurį laiką buvo 
visiškai panaikinta. Daugiausia prof. Jonyno pastangomis mūsų 

universitetas norėjo prof. Liubavskį atsikviesti į Lietuvą. Deja, 
tos pastangos nuėjo niekais. 

Nepasisekė prof. Jonynui išgelbėti ir žymaus lenkų istoriko prof. 
Henryko Paszkiewicziaus, kuris karo metu kaip lenkų karininkas 
buvo pakliuvęs į vokiečių nelaisvę. Prof. Jonynas net bandė pa- 
versti jį lietuviu, garsaus Dionizo Poškos palikuoniu, bet ir tas 
nieko nepadėjo. Tačiau prof. Paszkiewiczius vokiečių nelaisvėje 
nežuvo (Jonynas jam siuntė siuntinių), po karo atsidūrė Lenkijoje, 
kur berods ir dabar dar tebegyvena. Kaip savo ankstesniuose 
veikaluose, taip ir dabar angliškai rašomuose darbuose iš Rusijos 
istorijos pradžios Paszkiewizcius labai objektyviai nušviečia ir 
Lietuvos Didžiosios Kunigaikštijos istoriją, net palikdamas lietu- 
viškus Lietuvos didžiųjų kunigaikščių vardus. 

Rūpinosi prof. Jonynas ir naujos kartos istorikų rengimu. Tai 
matyti iš jo laiškų Adolfui Šapokai, Antanui Vasiliauskui (vėliau 
Vasys), Mečislovui Jučui ir kt. Atrodo, ypač artimas jis buvo 
Šapokai, kuris labai sėkmingai įsitraukė į Lietuvos istorijos tyri- 
nėjimo ir mokymo darbą. 

Prof. Jonynas buvo vienas iš nedaugelio Humanitarinių mokslų 
fakulteto personalo narių, kurie karui baigiantis nepasitraukė į 
Vakarus. Kitas buvo prof. Leonas Karsavinas, deja, neišvengęs 
Stalino gulagų ir miręs pačioje Rusijos šiaurėje (1952). Atrodo, 
nelengvai sekėsi ir prof. Jonynui priprasti prie naujų istorijos 
rašymo ir dėstymo metodų. Tai pastebi ir Vytautas Merkys prof. 
Jonyno biografijoje. Pokario metais prof. Jonynas parašė berods 
tik vieną stambesnį darbą, tai anksčiau minėtą Lietuvos istorio- 
grafifą, ištisai skelbiamą dabartiniame leidinyje. Tai pionieriškas 
darbas. Jame gana smulkiai nagrinėjami Lietuvos metraščiai, 
senieji lietuviai ir nelietuviai istorikai, svarbiausi rusų ir lenkų 
istorikų darbai iš Lietuvos istorijos. Studija baigiama jaunąja 
Lietuvos istorikų karta (Šapoka, Jakštu, Avižoniu, Ivinskiu). Joje 
visiškai nekalbama apie tarybinius Lietuvos istorikus. 

Labai džiaugiuos prof. Jonyno knygos Istorijos baruose pasiro- 
dymu. Visą prof. Jonyno gyvenimą lydėjo pakili humanistinė 

dvasia 1r didelė tiesos meilė. Tai liudija kad ir tai, ką iškelia dr. 
Merkys toje prof. Jonyno biografijoje. 1951 m. svarstant Lietuvos 
istorijos vadovėlio klausimą, prof. Jonynas pareiškė: „Istorija be 
faktų - ne istorija, o istorinė pasaka. Svarbu nustatyti istorijos 
faktus ir juos interpretuoti.“ Reikia, „kad teiginiai būtų padaryti 
remiantis faktais“ (p. 31). Žinant, kada ir kur tie žodžiai buvo 
pasakyti, negalima nesistebėti prof. Jonyno drąsa, nes jis lengvai 
galėjo būti apkaltintas „buržuaziniu objektyvizmu“. 

Būdamas prof. Jonyno mokinys, aš visados lenkiau galvą prieš 
jo didelį humanizmą ir tiesumą. Turbūt nieko nėra lengviau kaip 
kokio nors patriotizmo ar ideologijos vardu nuslysti nuo tiesos 
kelio. Reikia tikėtis, kad anas prof. Jonyno įspėjimas laikytis 
istorinių faktų bus prieš akis kiekvieno, kuris imasi tyrinėti mūsų 
tautos ir žmonijos praeities kelius 1r žygius. 


Akiračiai, 1984, nr. 9(163), p. 15-16 

PENKIASDEŠIMT METŲ NUO 
DR. DOVO ZAUNIAUS MIRTIES 


1990 m. vasario 22 d. suėjo lygiai 50 metų nuo dr. Dovo Zau- 
niaus mirties. Beveik visas jo gyvenimas susijęs su naujosios tautinės 
Lietuvos užsienio reikalų politika. Daugiau kaip ketverius metus 
(1929-1934) jis vadovavo tai politikai pirmojoje Juozo Tūbelio 
vyriausybėje. Nors tuo metu jis buvo palyginti jaunas žmogus (gi- 
męs 1892 m. birželio 19 d.), toms sunkioms pareigoms buvo gerai 
pasiruošęs. 1917 m. Karaliaučiaus universitetas jam suteikė teisės 
daktaro laipsnį. Nuo 1919 m. jis pradėjo dirbti Lietuvos užsienio 
reikalų ministerijoje, 1920-1925 m. atstovaudamas Lietuvai Lat- 
vijoje ir Estijoje, 1923-1925 m. - Čekoslovakijoje ir Rumunijoje, 
1925-1927 m. - Šveicarijoje ir Tautų Sąjungoje. 

Prieš tapdamas užsienio reikalų ministru, dr. Zaunius buvo 
Užsienio reikalų ministerijos generalinis sekretorius, kai tai minis- 
terijai vadovavo pats ministras pirmininkas prof. Augustinas 
Voldemaras. Nelengva buvo būti prof. Voldemaro, kuris bandė 
vesti „didžiąją“ užsienio politiką ir apie kurį buvo kalbama, kad 
jis mokėjęs visas pasaulio kalbas, išskyrus latvių, įpėdiniu. 


Mažosios Lietuvos sūnus 

Mažoji Lietuva yra davusi daug žymių žmonių vadinamajai 
Didžiajai Lietuvai. Simonas Stanevičius žavėjosi Mažosios Lietu- 
vos kalbos kultūra ir laikė ją pavyzdžiu Didžiajai Lietuvai, kurios 
kalba tada buvo gana smarkiai užteršta lenkiškomis šiukšlėmis. 

Todėl nenuostabu, kad ir tautinio atgimimo metu, ir statant 
tautinę Lietuvos nepriklausomybę, Mažoji Lietuva suvaidino labai 
didelį ir svarbų vaidmenį. 

Išskirtinis vaidmuo priklausė ir Zaunių šeimai iš Rokaičių 
kaimo, maždaug už 15 kilometrų į vakarus nuo garsiosios Tilžės. 
Mūsų užsienio reikalų ministro tėvas, taip pat Dovas Zaunius 
(1845-1921), buvo ne tik stiprus ir pažangus ūkininkas, bet ir 
susipratęs lietuvininkas, „Birutės“ draugijos pirmininkas. Pas jį 
svečiavosi ir Jurgis Zauerveinas (1830-1904), Mažosios Lietuvos 
himno autorius. Žurnalisto Valentino Gustainio liudijimu, dr. 
Zaunius dažnai didžiuodavosi, kad jo motina net vokiškai visiškai 
nemokėjusi. 

Rokaičių Zauniai išaugino gausią trijų sūnų ir šešių dukterų 
šeimą, iš kurių ypač pasižymėjo vyriausioji duktė Morta Zauniūtė 
(1876-1945) ir jauniausiasis sūnus Dovas Zaunius (1892-1940). 
Be Mortos pagalbos neapsiėjo beveik nė vienas XIX a. pabaigos- 
XX a. pradžios lietuviškas leidinys anuo sunkiu spaudos draudimo 
metu. Ji buvo lyg kokia pribuvėja, o kartais ir redaktorė visų, 
ypač kairiųjų ir socialistinių, ano meto lietuviškų laikraščių ir 
žurnalų. Ir pats būsimasis užsienio reikalų ministras anksti už- 
mezgė ryšius su pažangiąja ano meto lietuvių spauda ir tapo 
garsaus jaunimo žurnalo Aušrinė bendradarbiu. To žurnalo vaid- 
muo mūsų kultūriniame ir politiniame gyvenime dar nėra pakan- 
kamai išryškintas. 

Įdomu, kad dar 1918 m. pabaigoje dr. Zaunius, tebebūdamas 
su kaizerinės Vokietijos armijos karininko uniforma, Vilniuje 
bandė užmegzti santykius su Steponu Kairiu ir kitais socialde- 
mokratais. Jonas Vilkaitis (1888-1975), dirbęs tuomet laikraščio 
Darbo balsas redakcijoje, prisimena, kad dr. Zaunius pats pasisiūlė 
padaryti pranešimą Darbo balso redakcijos nariams ir kitiems 
bendraminčiams, kurių susirinkęs nemažas būrys. „Reikėjo ste- 
bėtis, — prisimena Vilkaitis, — jo (Zauniaus) kalbos grynumu, 
nuosaikumu, nors tarsena buvo kiek vokiečių kalbos paveikta.“" 


1 Naujienos, 1966, balandžio 8. 

Neužbaigta Nepriklausomos Lietuvos statyba 


Paprastai užsienio reikalų ministro svarbiausias uždavinys būna 
ginti savo valstybės teises, jos saugumą ir teritorinį integralumą. 
Nevisiškai taip buvo su ano meto Lietuvos užsienio politika. Ano 
meto Lietuva dar nesijautė visiškai užbaigusi savo Nepriklausomos 
valstybės statybą, nes ji dar nebuvo sujungusi visų savo etno- 
grafinių žemių ir, svarbiausia, jos sostinė tebebuvo svetimose 
rankose. Tai ypač gerai turėjo suprasti dr. Zaunius, būdamas tikras 
Mažosios Lietuvos, kuri etnografiškai taip pat turėjo priklausyti 
Lietuvai, sūnus. 

Per dr. Zauniaus laidotuves Kauno evangelikų kapinėse 1940 
m. vasario 24 d. atsisveikinimo kalbą pasakė tuometinis užsienio 
reikalų ministras Juozas Urbšys. Aptardamas pagrindinę Lietuvos 
užsienio politikos problemą, jis prisiminė tuos labai reikšmingus 
velionio dr. Zauniaus žodžius, kuriuos šis pasakė imdamasis 
vadovauti Lietuvos užsienio politikai 1929 metais; 


Nera nė vieno lietuvio, kuriam kiltų kurių nors abejonių dėl mūsų krašto 
užsienio politikos tikslų. Tuo labiau panašių abejonių negali turėti užsienio 
reikalų ministeris. Mūsų užsienių politikos tikslas yra užbaigti Lietuvos 
valstybės atstatymą jos etnografinėse sienose su sostine Vilnium, kaip tai 
numatyta pačioje Konstitucijoje [mano išskirta — V. T]. 


Cituodamas tuos dr. Zauniaus žodžius, Juozas Urbšys patvirtino 
tai, kas buvo kiekvieno lietuvio sąmonėje, nors tuo metu net Vilniui 
vaduoti sąjunga jau buvo panaikinta ir Klaipėdos kraštas atplėštas 
nuo Lietuvos. Todėl Nepriklausomos Lietuvos, jungiančios etno- 
grafines lietuvių žemes, atstatymo arba statybos uždavinys nė kiek 
nepasikeitė ir negalėjo pasikeisti. Jis niekados ir nepasikeis. 


Nuskendusių varpų legenda 


Jau nuo pat Aušros ir Varpo laikų, kuriais ji aiškiau subrendo, 
tautinės Lietuvos idėja rėmėsi etnogratinėmis lietuvių tautos sie- 
nomis. Tačiau tik ten, kur lietuvių tauta vakaruose atsimuša į 
Baltijos jūrą ir šiaurėje susitinka su broliška latvių tauta, dėl tų 
etnografinių sienų nėra didesnių bėdų. O rytuose ir pietvakariuose 

tas etnografines sienas nėra taip lengva pravesti nei tarp lietuvių 
ir gudų, nei tarp lenkų ir lietuvių, nei tarp lietuvių ir vokiečių. 
Šių tautų neskiria nei kalnai, nei upės, nei kitos natūralios užtva- 
ros. Žinia, Napoleonas bene pirmasis iškėlė iš esmės teisingą 
natūralių sienų principą. 

Suprantama, kad ir dr. Zauniui, kaip ir kiekvienam kitam 
Lietuvos užsienio politikos vadovui, daugiausia rūpesčių sudarė 
tos etnografinės Lietuvos sienos. Kaip ką tik minėjome, Lietuva 
nesijautė užbaigusi tą savo Nepriklausomos valstybės etnografi- 
nėse žemėse statybą, ypač kol Vilnius ir jo kraštas buvo Lenkijos 
rankose ir kol Mažosios Lietuvos ir Klaipėdos krašto klausimas 
nebuvo galutinai išspręstas. Tuo tarpu nei Lenkija, nei Vokietija 
ne tik nesileido į kalbas dėl jų rankose esamų etnografinių lietuvių 
žemių, bet dargi reiškė pretenzijas dėl jų tautinių mažumų teisių 
ir grasino Nepriklausomos Lietuvos teritoriniam integralumui. 

Dr. Zauniaus laikais dvi didžiausios užsienio politikos proble- 
mos ir buvo su Lenkija dėl Lentvario-Kaišiadorių geležinkelio 
susisiekimo ir su Vokietija dėl Klaipėdos direktorijos pirmininko 
Otto Bėttcherio nušalinimo. Abi jos pirma buvo sprendžiamos 
Tautų Sąjungoje, o paskum Hagos tarptautiniame tribunole. 
Reikia laikyti nemažu asmeniniu dr. Zauniaus nuopelnu, kad šios 
abi bylos, ir Hagoje ir Ženevoje, buvo išspręstos Lietuvos naudai. 

Be abejo, dr. Zauniui, kaip Mažosios Lietuvos sūnui, ypač arti 
širdies buvo Tautų Sąjungos ir Hagos tribunolo požiūris, palanki 
Lietuvai Klaipėdos konvencijos ir statuto interpretacija. 1932 m. 
pradžioje, grįždamas iš Ženevos ir važiuodamas traukiniu per 
Mažosios Lietuvos miestus ir miestelius, dr. Zaunius prisiminė 
nuskendusių varpų legendą. Vasario 27 d. jis padarė platų prane- 
šimą apie Klaipėdos bylą Kauno Valstybės teatre. Vinco Rastenio 
liudijimu, didžiausio entuziazmo ir daugiausia katučių susilaukė 
toji plataus pranešimo vieta, kai dr. Zaunius ėmė vardyti Mažosios 
Lietuvos miestus ir miestelius, pro kuriuos važiuodamas jis girdėjo 
nuskendusių varpų skambėjimą. Tai buvo ir Eitkūnai, ir Įsrutis, 
ir Tolminkiemis, ir Labguva, ir kt. 

Be abejo, tokį nuskendusių varpų skambėjimą būtų buvę galima 
girdėti ir važiuojant pro Naručio ežerą, Naugarduką, Ašmeną, 
Medininkus, ne tik pro Vilnių ir Trakus. 

Štai kodėl dr. Zaunius, imdamasis vadovauti Lietuvos užsienio 
politikai, ir kalbėjo apie dar neužbaigtą Nepriklausomos Lietuvos 
valstybės statybą. Štai kodėl į tuos jo žodžius ypatingą dėmesį 
atkreipė ministras Urbšys, atsisveikindamas su dr. Domu Zauniu- 
mi Kauno evangelikų kapinėse. 


Kodėl ne Zaunius? 


Daug kas stebėjosi, kad po 1934 m. birželio mėn. gen. Petro 
Kubiliūno nepavykusio pučo prezidentas Antanas Smetona pasi- 
liko su tuo pačiu ministru pirmininku Juozu Tūbeliu. Daug kas 
norėjo energingesnio ir dinamiškesnio ministro pirmininko, kuris 
geriau tiktų nacių Vokietijos sujudintai Europai. Atrodo, gal to 
norėjo ir pats dr. Zaunius, nors apskritai jo santykiai su ministru 
pirmininku buvo geri. 

Galbūt dar labiau daug kas stebėjosi, kodėl 1934 m. birželio 
12 d. tam pačiam Tūbeliui sudarant naują vyriausybę, joje nebe- 
buvo dr. Zauniaus. Juoba kad jo ministeriavimas buvo gana 
sėkmingas, ypač laimėjus abi didžiąsias bylas su Lenkija 1r su 
Vokietija. Tačiau tik turint po ranka ano meto Užsienio reikalų 
ministerijos ir kitų žinybų archyvinę medžiagą, į tuos klausimus 
būtų galima tiksliau atsakyti. 

Iš to, kas ligi šiol žinoma, galima tik spėti, kad po nepavykusio 
birželio 6 d. pučo, kuris turėjo tikslą sugrąžinti prof. Augustiną 
Voldemarą į ministro pirmininko kėdę, Tūbelis, sudarydamas 
naują vyriausybę, atsižvelgė į tą faktą, kad Mažosios Lietuvos 
sūnus dr. Zaunius nacių Vokietijai galėjo atrodyti persona non 
grata. Taip spėja Vincas Rastenis, kuris galbūt geriau negu kas 
nors kitas turėjo progos pažinti ano meto mūsų vidaus ir užsienio 
politikos užkulisius. Tokiam spėliojimui pritaria ir dr. Albertas 
Gerutis, plačios monografijos apie dr. Zaunių autorius. 


284 


Be to, negalima pamiršti, kad dr. Zaunius buvo atėjęs iš kairės, 
nebuvo tautininkas ir nelabai tiko ano meto Lietuvos nuotaikoms, 
kurios linko gal dar labiau į dešinę, kaip matyti iš pučistų prog- 
ramos. 


Dr. Zaunius - visuomenininkas 

Kaip ten būtų, naujoje Tūbelio vyriausybėje užsienio reikalų 
ministro postą užėmė Stasys Lozoraitis, iki tol buvęs Politikos 
departamento direktoriumi, taip pat labai jaunas žmogus (gimęs 
1898). Galbūt anomis aplinkybėmis patogiau buvo turėti ne taip 
aiškiai užsiangažavusį užsienio politikos vadovą. Pasikeitė ir visi 
ministrai tame naujajame Tūbelio kabinete, išskyrus žemės ūkio 
ministrą Joną Aleksą. 

Vincė Įonuškaitė-Zaunienė-Leskaitienė, kuri gyvena mano kai- 
mynystėje Santa Barbaroje, prisimena Zaunių kaip be galo darbštų 
žmogų. Mūsų laikų sociologijos terminais jį būtų galima vadinti 
„darboholiku“. Neliko jis be darbo ir išėjęs iš Užsienio reikalų 
ministerijos. Jau matėme, kad 1919 m. Vilniuje jis pats savo 
iniciatyva bandė įsijungti į visuomeninį darbą. 

Tiesa, kurį laiką (1934-1936) dr. Zaunių randame Valstybės 
Taryboje, kuri kai kieno buvo laikoma savotiška sinekūra, taigi 
užuovėja visiems tiems, kurių valdžia nenorėjo turėti savo tarpe, 
bet kurių ji dar labiau nenorėjo turėti savo opozicijoje. Iš tikrųjų 
iš tos Valstybės Tarybos galėjo išsivystyti administracinė institucija 
(administracinis teismas), kuri buvo labai reikalinga valdžios 
darbui prižiūrėti, kad nebūtų pažeidžiamos piliečių teisės. Deja, 
nebuvo spėta tokią instituciją sutverti.“ 

1936 m. savo noru pasitraukęs iš Valstybės Tarybos, dr. Zaunius 
dirbo Lietuvos banke, buvo Valiutų komisijos prie Finansų minis- 
terijos pirmininkas, dalyvavo įvairiose visuomeninėse ir sporto 
organizacijose. Ypač prie širdies jam buvo Vilniui vaduoti ir 
Lietuvos Vakarų sąjungos. Tai buvo tos organizacijos, kurioms 


2 Apie Valstybės Tarybą daug informacijos pateikia B. Masiulis mūsų bostoniškėje 
Lietuvių enciklopedijoje, t. 33, p. 58-61. 

kaip tik rūpėjo tie nuskendę lietuvių tautos varpai, apie kuriuos 
su tokiu įkvėpimu dr. Zaunius kalbėjo Valstybės teatre 1932 
metais. Galima nesunkiai įsivaizduoti, kaip skaudžiai turėjo dr. 
Zaunius sielotis, kai Lenkijai reikalaujant, 1938 m. buvo uždaryta 
Vilniui vaduoti sąjunga, o 1939 m. kovo mėn. Lietuva buvo 
priversta atiduoti Vokietijai Klaipėdos kraštą. 

1939 m. kovo mėn. dr. Zaunių ištiko gana sunkus širdies 
infarktas. 1940 m. vasario 22 d. jis mirė, nesulaukęs nė 48 metų 
amžiaus. 


Dirva, 1990, kovo 1, p. 5-6 

KONSTANTINAS JABLONSKIS 


Jo gimimo šimtmečiui prisiminti 


Jeigu reikėtų vienu sakiniu aptarti, kas buvo Konstantinas Jab- 
lonskis, kaip mokslo žmogus ir kultūros darbininkas, turbūt galima 
būtų labai paprastai pasakyti: jis viską darė gerai. Ne tik kaip 
istorikas, senų raštų ir dokumentų skaitytojas (o tai jau nėra toks 
lengvas daiktas!), bet ir kaip istorinių studijų autorius. Dėl to jis 
laikomas vienu geriausių Lietuvos XVI-XVII a. socialinės istorijos 
specialistų. Bet ir kaip archeologas, senojo akmens amžiaus kultūros 
tyrinėtojas ir titnaginių radinių kolekcionierius. Greičiausiai tą patį 
bruožą paveldėjo ir jo duktė Rimutė Jablonskytė-Rimantienė. Net 
ir kaip botanikas, jis sistemiškai aprašė kai kurias retas Kauno, o 
vėliau ir Vilniaus apylinkių augalų rūšis, už ką Lietuvos botanikai 
buvo jam dėkingi. Jablonskio darbais pasinaudojo ir turbūt dar 
ilgai naudosis istorikai, sociologai, literatūros istorikai, etnologai, 
archeologai, botanikai, nors jis pats nei vieno iš tų mokslų nėra 
specialiai studijavęs universitetuose. 

Iš tikrųjų, po trumpų studijų Petrapilio Psichoneurologijos in- 
stitute, jis Maskvos, o vėliau ir Kauno universitete studijavo ir 
baigė teisės mokslus, buvo kurį laiką taikos teisėjas ir apygardos 
teismo narys, kaip matyti iš gausių nuotraukų, kurias skaitytojas 
ras prof. Vytauto Merkio monografijoje Konstantinas Jablonskis. 

Labai laiku pasirodė ši nedidelė (144 p.), bet talpi ir įdo- 
miai parašyta knygelė, kurioje kruopščiai panaudojami laiškai, 


IV. Merkys, Konstantinas Jablonskis, Kaunas, 1991. 

dienoraščiai, kiti archyviniai dokumentai ir, žinoma, paties Jab- 
lonskio spausdinti ir nespausdinti raštai. Kam, pavyzdžiui, nebus 
įdomu pasiskaityti apie Jablonskio susirašinėjimą su prof. Zenonu 
Ivinskiu ir jų ginčus dėl Mindaugo ir vyskupo Merkelio Giedraičio 
vaidmens Lietuvos istorijoje. Jablonskis įtikino Ivinskį, kad gar- 
sioji Bychovco kronika nebuvo Teodoro Narbuto falsifikatas, kaip 
iki tol buvo tvirtinama. Ir dėl Mindaugo vaidmens Ivinskis rado 
reikalo paminėti skirtingą prof. Jablonskio nuomonę savo Lietu- 
VOS IStOTIJOJė. 

Kad Jablonskis mokėjo gerai apdoroti Lietuvos istorijos šalti- 
nius, pripažino net ir ne visada simpatingi Lenkijos istorikai. Kai 
pasirodė Jablonskio Istorijos archyvas“, rimtas lenkų liberalinės 
pakraipos istorikų bertaininis [ketvirtinis] žurnalas Kwartalnik 
Historyczny rašė, kad tas Jablonskio veikalas turėtų būti laikomas 
* pavyzdžiu, kaip reikia parengti ir leisti istorinius šaltinius. Tai 
buvo nemažas komplimentas Lietuvos istorijos mokslui. 

Konstantinas Jablonskis gimė 1892 m. rugpjūčio 23 d. Jelgavoje 
(tada Mintaujoje). Jis buvo kalbininko Jono Jablonskio ir Kons- 
tancijos Sketerytės-Jablonskienės sūnus. Evangelikė reformatė mo- 
tina nebuvo labai laiminga, kai jį pakrikštijo katalikų kunigas. 
Jablonskis ir vėliau kartais save vadindavo „pusiau bambizu“. 
Mintauja tuomet, ypač kai ten mokytojavo Jonas Jablonskis, buvo 
žymus lietuvybės centras. Ir Konstantino krikštynose dalyvavo daug 
žinomų Žmonių. Antanas Smetona, kuris tuo metu mokėsi Min- 
taujos gimnazijoje, vėliau prisimins Jablonskių lietuvybės židinį: 
Kvėpterėjo visur jautri lietuviška dvasia, šeimynos šiluma.“ 

Jau nuo to laiko užsimezgė draugystė tarp lietuviškai susipratusių 
šeimų. Jablonskiai ypač artimai susidraugavo ir susigiminiavo su 
Landsbergių šeima. Vytautas Landsbergis |ŽemkalnisĮ, dabartinio 


Aukščiausiosios Tarybos pirmininko tėvas, vedė Konstantino seserį 
Oną, o Konstantinas vedė Landsbergio seserį Sofiją. 


2 K. Jablonskis, Istorijos arcbyvas, Kaunas, 1934. 
3 V. Merkys, op. cit., p. 11 

Nepatiko tas lietuvybės židinys carinei administracijai ir ji ėmė 
kilnoti Joną Jablonskį iš vienos vietos į kitą. Talinas, Pskovas, 
Panevėžys, Brestas, Gardinas. Daug mokyklų prisiėjo lankyti ir 
Konstantinui, kol pagaliau 1909 m. jis baigė Panevėžio realinės 
gimnazijos 7 klases ir galėjo stoti į kai kurias aukštąsias mokyklas, 
kurios nereikalavo lotynų kalbos. 

Konstantinas pasirinko Petrapilio Psichoneurologijos institutą. 
Tai buvo nauja mokykla, su nelabai aiškiai apibrėžta specialybe. 
Mokė joje visko: nuo fizikos iki metafizikos (teologijos). 

Tėvui toks sūnaus „studentavimas“ nepatiko ir vienu metu jį 
laikė žuvusiu šeimai. Jis nuolat ragino Konstantiną mokytis lotynų 
kalbos, kad galėtų studijuoti bet kuriame Rusijos universitete. 
Savo laiške iš Bresto 1909 m. spalio 3 d. tėvas rašė sūnui: 


Man visada rūpėtų, kad tu būtum laimingas ir savo kraštui tikrai reikalingas 

ir naudingas žmogus (darbo žmonių mums labai trūksta). [...| Man vis 
A p = ) ŽAS 2 ii 4 

rūpėtų žinoti, ar tu turi prieš save kokią aiškią programą. 


Atrodo, toks tėvo raginimas nenuėjo vėjais. Konstantinas tapo 
tikrai darbo žmogumi, be galo naudingų ir reikalingu savo kraštui. 

Negaudamas finansinės paramos ir nepajėgdamas susimokėti 
mokslapinigių, Konstantinas Jablonskis buvo iš instituto paša- 
lintas. 1911 m. jis pagaliau išlaikė lotynų kalbos egzaminus ir 
įstojo į Maskvos universitetą studijuoti teisės. Tačiau ir čia jis 
neapsiribojo vien teisės mokslais. 

Maskvos universitetas tuomet ypač garsėjo savo istorikais, 
kuriems objektyvios pozityvistinės istorijos kelius skynė garsu- 
sis Vasilijus Kliučevskis (1841-1911). Jablonskiui neteko jo 
paskaitų klausyti, bet jo dvasia ir toliau vyravo Maskvos uni- 
versitetė. 

Atrodo, didelės įtakos Jablonskiui turėjo prof. Matvejus Liu- 
bavskis (1860-1936), pas kurį jau anksčiau studijavo būsimasis 
Jablonskio kolega Ignas Jonynas (1884-1954). Įdomu, kad Liu- 
bavskio, kuris tada buvo Maskvos universiteto rektorius, mokslo 


4 Jono Jablonskio laiškai, Vilnius, 1985, p. 132-133. 

darbai daugiausia buvo apie Lietuvos Didžiąją Kunigaikštystę, 
kurią jis vadino Lietuvos-Rusijos valstybe. 

Beveik tuo pačiu metu poliublijinei Lietuvos istorijai ir Lietuvos 
Statutams beveik visą savo gyvenimą paskyrė kitas rusų istorikas, 
Dorpato (Tartu), o vėliau ir Vytauto Didžiojo universiteto prote- 
sorius Ivanas Lappo (1869-1944), 

Ne be jų įtakos ir Jablonskis pradėjo labai rimtai studijuoti 
XVI-XVII a. Lietuvos istoriją, jos teisę, socialinį gyvenimą, kul- 
tūrą, jos raštus ir raštininkus, kaip juos kadaise pavadino Jonas 
Šliūpas. Kai kurie Jablonskio darbai iš tos srities vėliau buvo 
surinkti ir išleisti dviejuose leidiniuose.“ 

Studijuodamas tų amžių dokumentus, Jablonskis atkreipė dė- 
mesį į būdingą to meto reiškinį, būtent raganų teismus. Tie doku- 
mentai vėliau buvo išleisti.“ Apie tuos teismus kadaise plačiai rašė 
Motiejus Valančius Žemaičių vyskupystėje. 

Be abejo, viename straipsnyje neįmanoma apžvelgti visos labai 
plačios Jablonskio veiklos Lietuvos istorijos dirvonuose. 

Nepriklausomybės laikais jis buvo įsitraukęs į Istorijos draugi- 
jos veiklą, bendradarbiavo jos tęstiniame leidinyje Praeitis, skaitė 
Vytauto Didžiojo universitete rusiškosios paleografijos ir diplo- 
matijos kursą, kurio ir aš turėjau klausyti. Tai buvo visiškai naujas, 
bet be galo naudingas dalykas būsimiesiems istorikams. Jablonskis 
rūpinosi, nors ir nesėkmingai, Lietuvos archyvų, kurie buvo atsi- 
dūrę Rusijoje, ypač Lietuvos Metrikos, grąžinimu Lietuvai. 

Taip besidarbuojant, atėjo sunkūs Lietuvai laikai, kai 1940 m. 
birželio 15 d. Raudonoji armija okupavo Lietuvą. Iš pradžių dar 
atrodė, kad Jablonskis galės ir toliau dirbti savo mėgstamą senų 
dokumentų tyrinėjimo darbą. Atleidus kun. Juozapą Stakauską 
(1900-1972) iš Lietuvos valstybinio archyvo direktoriaus vietos, 
toms pareigoms buvo paskirtas Jablonskis. Niekas negalėjo abejoti 
jo kvalifikacijomis. Be abejo, ir dr. Stakauskas buvo atleistas ne 


5 Lietuvių kultūra ir jos veikėjai, Vilnius, 1973; Istorija ir jos šaltiniai, Vilnius, 1979. 
6 Raganų teismai Lietuvoje, Vilnius, 1987. 


290 


dėl kvalifikacijų stokos. Labai greitai paaiškėjo, kad Maskvai ne 
tokios kvalifikacijos buvo reikalingos. 

Prof. Merkys pateikia labai įdomią ištrauką iš prof. Ivinskio 
dienoraščio, kuris dabar yra M. Mažvydo bibliotekos rankraštyne. 
Sovietinei valdžiai uždarius Teologijos-Filosofijos fakultetą, Ivins- 
kis liko be darbo. Jis manė, gal galėsiąs prisiglausti Jablonskio 
vadovaujamame archyve. Tuo reikalu jis ir apsilankė pas jį. Jab- 
lonskis jam labai atvirai papasakojo, kas atsitiko su Lietuvos 
archyvais. Jie dabar perėjo Vidaus reikalų ministerijos žinion, juos 
dabar tvarko Raudonosios armijos karininkas Nornovas, kuris 
labai nuodugniai išegzaminavęs ir patį Jablonskį. Iš tikrųjų netru- 
kus ir Jablonskis buvo atleistas iš direktoriaus pareigų.“ 

Įdomu, kad visai tokią pačią išpažintį tam Nornovui teko atlikti 
ir man. Mokytojavau tada Kauno VI gimnazijoje Šančiuose. 
Paskaitęs laikraščiuose skelbimą, kad archyvams reikalingi moks- 
liniai darbuotojai, nuėjau turbūt pas tą patį Nornovą (nors tada 
jo pavardės nežinojau) į Vidaus reikalų ministeriją. Jis ir mane 
labai smulkiai išklausinėjo apie tėvus, brolius ir seseris, kokioms 
organizacijoms priklausiau. Labai nustebo, kai pasakiau kad 
nebuvau neolituanas. „Juk visi studentai turėjo priklausyti.“ Ne, 
ne visi. Paskutinis ir pats bjauriausias jo klausimas: „O kaip, ar 
patenkintas, kad mes atėjom?“ Gudragalviaudamas bandžiau 
aiškintis, kad dar per mažai pažįstu, kad pagyvensim - pamatysim. 
Kai netrukus atėjo baisiosios birželio dienos, supratau, koks 
kvailai pavojingas buvo tas mano gudragalviavimas. 

Atsitiko taip, kad ištrūkęs iš Nornovo nagų, kaip tik ir susitikau 
prof. Jablonskį ir papasakojau jam apie vizitą Vidaus reikalų 
ministerijoje. Jo patarimas man buvo: bėk kaip galima toliau nuo 
tos ministerijos ir džiaukis, kad joje nepalikai savo pėdsakų. 

Turbūt nereikia nė sakyti, kaip sunku buvo ką nors gerai daryti 
sovietams okupavus Lietuvą, ypač istorikams. Kovodama prieš 
tariamą lietuvišką („buržuazinį“) nacionalizmą, Maskva iš tikrųjų 


" V. Merkys, op. cit., p. 95. 

siekė visiškai integruoti mūsų istoriją į Rusijos istoriją ir visaip 
išnaudoti istorikus savo imperialistiniams tikslams. Jablonskis ne 
kartą parodė nemaža drąsos ir daug apsukrumo gindamas Lie- 
tuvos istorijos periodizacijos klausimą. Kai kas siūlė, be abejo, 
valdžios paraginti, Nepriklausomos Lietuvos laikotarpį (1918- 
1940) laikyti tolimesnės kovos dėl sovietinės Lietuvos tąsa. Jab- 
lonskis tada visiškai teisingai nurodė, kad 1919-1920 m. Vincas 
Kapsukas, Maskvos inspiruotas, bandė kurti Lietuvos-Balta- 
rusijos sovietinę respubliką, apie kurią 1940 m. niekas net Mask- 
voje negalvojo. Skaitydamas Vilniaus universitete SSRS valstybės 
ir teisės istorijos kursą, Jablonskis stengėsi įrodyti, kodėl reikia 
atskirai kalbėti apie senosios Lietuvos valstybės ir teisės istoriją, 
kad feodalizmas Lietuvoje skyrėsi nuo Rusijos feodalizmo. 
Prof. Merkys savo monografijoje pateikia šiek tiek duomenų, 
kaip sunku buvo tada (ypač iki Stalino mirties ir dar po to) dirbti 
Istorijos institute. Kaip ir kitose įstaigose bei įmonėse, tr čia buvo 
leidžiamas sienlaikraštis Tarybinis istorikas. Jame buvo rašoma, 
koks tas istorikas turėtų būti: „Mūsų tarybinių istorikų pareiga 
yra kovingai demaskuoti buržuazinius nacionalistinius melus, 
pridengtus veidmainiška objektyvistine istorijos mokslo skraiste, 
ir propaguoti marksistinį-lenininį, priešakinį, vienintelį teisingą 
istorijos mokslą.“* Ne kartą Jablonskis buvo puolamas, kad jis 
to „mokslo“ nesilaikė. | 
1950 m. pavasarį Jablonskį ištiko gana smarkus širdies smūgis 
(infarktas). Nepaisant to ir visų kitų kliūčių, jis per paskutinį 
savo gyvenimo dešimtmetį (mirė 1960 m. liepos 28 d.) nepaprastai 
daug padarė ne tik skaitydamas paskaitas Vilniaus universitete ir 
dirbdamas Istorijos institute, bet ir toliau rengdamas bei reda- 
guodamas vis naujus Lietuvos istorijos šaltinių rinkinius. 1953 m. 
jis įteikė Istorijos institutui 1387 mašinraščio puslapių dokumentų 
rinkinį apie Lietuvos valstiečių baudžiavinius santykius. Rinko 
toliau Lietuvos dvarų inventorių dokumentus, kurie buvo išleisti 


5 Ibid., p. 109. 

jau po jo mirties. 1959 m. išėjo jo sudarytas stambus Lietuvos 
valstiečių ir miestelėnų ginčų su dvarų valdytojais tomas (pirma 
dalis). 

Atskirai verta paminėti dar vieną leidinį, prie kurio parengimo 
daug prisidėjo Jablonskis. Po Antrojo pasaulinio karo rytinę 
Rytprūsių dalį aneksavo Sovietų Sąjunga ir pavadino Kaliningrado 
sritimi. Tuojau po karo Lietuvos istorijos institutas, kuriam tada 
vadovavo dr. Povilas Pakarklis (1902-1955), susirūpino toje 
Mažosios Lietuvos dalyje esančiomis bibliotekomis, archyvais ir 
kitais istoriniais dokumentais. Ypač daug buvo surinkta visokių 
Prūsų valdžios potvarkių lietuvių kalba. Kadangi Pakarklis mirė 
nespėjęs apdoroti tos medžiagos, šio darbo ėmėsi Jablonskis. Taip 
ir atsirado stambus 668 puslapių leidinys.“ Tas leidinys užkliuvo 
Maskvai, kuri įspėjo Lietuvos istorikus, kam jie kiša nosį ne į 
savo reikalą (Mažąją Lietuvą). Žinia, Chruščiovas tada barė 
lietuvius ir už Trakų pilies restauravimą. Būtų geriau, jeigu Lietuva 
tik kukurūzus augintų. 

Kad istorija yra gyvenimo mokytoja, turbūt niekas taip karštai 
netikėjo kaip bedieviškas sovietinis režimas. Užtat jis taip budriai 
sekė istorikų darbus, ne tik tų, kurie užsiiminėjo naujausia Istorija. 
Gali kilti klausimas, kaip Konstantinas Jablonskis vis dėlto galėjo 
beveik visą laiką dirbti istoriko darbą daug nenukrypdamas nuo 
objektyvios kritiškai pozityvistinės istorijos sampratos. Tik labai 
retais atvejais jis paminėdavo vieną kitą vadinamųjų marksizmo- 
leninizmo klasikų veikalą. 

Norint atsakyti į šį klausimą, reikia turėti galvoje dvi aplin- 
kybes. Visų pirma Jablonskis buvo totaliai apoliuškas žmogus. 
Tiesa, studijuodamas Maskvos universitete jis įsijungė į aušrininkų 
būrelį, kuris 1910 m. ėmėsi leisti jaunimo žurnalą Aušrinė. Tarp 
jo iniciatorių buvo ir Pranas Dovydaitis, kuris netrukus (1911) 
tapo Ateities redaktoriumi. Skilimas įvyko dėl religijos vaidmens 
žmogaus gyvenime. Jablonskis, matyt, irgi buvo įsitraukęs į tuos 


2 Prūsų valdžios gromatos, pagraudenimai ir apsakymai lietuviams valstiečiams, 
Vilnius, 1960. 

ginčus. Dėl to jo tėvas jam ir rašė 1912 m. lapkričio 17 d.: 


Ar nežada ir Aušrinė kiek kitokiu keliu eiti? Kad tiedu jaunimo būreliu 
tiek nesipeštų, man būtų labai malonu. Ar šiaip, ar taip, dėl „religijos“ 
dalykų, mano nuomone, pešties nepriderėtų. " 


Deja, peštynės vyko ir toliau. Jas gana vaizdžiai aprašė Petras 
Klimas savo atsiminimuose.'' Nežinia, kaip paveikė Konstantiną 
tėvo laiškas, bet jis tuo metu daugiau domėjosi vertimais ir „belet- 
ristika“. Gaila, iki šiol tebėra neparašyta Aušrinės ir aušrininkų 
istorija, nors, kaip matyti iš Leono Gudaičio knygos“, jos vaidmuo 
naujosios lietuvių literatūros istorijoje buvo gana žymus. 

Ir kaip istorikas Konstantinas Jablonskis mažiausiai domėjosi 
politine Lietuvos istorija. Jis tiesiog visas pasinėrė į Lietuvos XVI- 
XVII a. visuomenės ir kultūros istoriją, ar tai ieškodamas vis naujų 
šaltinių valstiečių santykiams su dvarininkais nušviesti, ar rankio- 
damas viską, ką tik galima buvo surasti, apie pirmuosius mūsų 
rašto ir kultūros darbininkus (Mažvydą, Daukšą ir kt.), apie 
kuriuos iki tol ne per daug buvo žinoma. Dėl to jį sunkiau buvo 
apkaltinti „buržuaziniu“ ar kitokiu nacionalizmu. Iš viso K. 
Jablonskis, kaip ir visa Jablonskių šeima, buvo didelis Lietuvos 
mylėtojas, bet nebuvo nacionalistas. 


Dirva, 1992, spalio 8, p. 5; 1992, spalio 15, p. 5 


10 Jono Jablonskio laiškai, p. 135. 
11 P. Klimas, Iš mano atsiminimų, Bostonas, 1979, p. 35-42. 
12 L. Gudaitis, Platėjantys akiračiai, Vilnius, 1977. 

PENKERI METAI PO 
KAROLIO DRUNGOS MIRTIES 


1987 m. liepos 2 d. vienoje Čikagos ligoninėje mirė Karolis 
Drunga. Jokių religinių apeigų, jokių atsisveikinimo iškilmių, net 
beveik jokio nekrologo, lyg, rodos, apie velionį nieko gero nebūtų 
galima pasakyti. Tik bene artimiausias jo bičiulis Algirdas J. Grei- 
mas sumetė kelias, tiesa, be galo reikšmingas eilutes, gal kiek 
beviltiškai šaukdamas: „Kad Jurgis nemirtų“, kartu nusiskųs- 
damas, kaip galima rašyti apie žmogų, kuris pats nemėgo apie 
savo darbus ir dienas kalbėti ir kūris nenorėjo, kad ir kiti apie jį 
kalbėtų. Prieš mirtį Jurgis tiesiog prisaikdino savo šeimą, kad 
nesiduotų perkalbama, kad jokių graborių nei į namus neįsileistų, 
kad nebūtų jokių ceremonijų, kad jo kūnas būtų sudegintas, o 
pelenai išbarstyti Lietuvos miškuose. Deja, dėl susidėjusių tragiškų 
aplinkybių Birutė Drungienė to jo noro negalėjo išpildyti ir 1989 
m. pati jo pelenus nuvežė į Lietuvą ir subėrusi į medinę urną, 
padėjo prie jo motinos krūtinės Petrašiūnų kapinėse. Savo estę 
motiną Jurgis labai mylėjo ir ją atsimindamas savo dukrą pakrikš- 
tijo estišku Salmės vardu. 

Nežinau, ar būčiau ėmęsis plunksnos, nors Akiračių redakcijos 
ir raginamas, jeigu ne viena užuomina, kuri mane gerokai sukrėtė. 
1992 m. birželio 20 d. Lietuvos aidas paskelbė savo korespon- 
dento pasikalbėjimą su Adolfu Damušiu. Tarp kita ko, ten prisime- 
nama ir 1944 m. pavasarį VLIK'o parengta pulk. K. Ambraziejaus 


1 A.J. Greimas, „Kad Jurgis nemirtų“, Akiračiai, 1987, nr. 7(191), p. 14. 

kelionė į Suomiją ginklų užpirkti. Ta nelaiminga misija pasibaigė 
Taline, kai pulk. Ambraziejus pakliuvo į gestapo rankas, o netru- 
kus po to prasidėjo VLIK'o narių ir kitų pogrindininkų areštai 
Kaune ir kitur. A. Damušis sako: „Ambraziejus atsilaikė, neišdavė. 
Tik pasakė, kas jį lydėjo. O tie buvo silpni vyrai ir mus išdavė.“ 
Nesinori tikėti, kad jei Damušis būtų žinojęs, kad ne tik jo paly- 
dovas, bet ir visos tos misijos mentorius buvo Jurgis Valiulis, būtų 
išdrįsęs jį pavadinti „silpnu vyru“ ir net išdaviku. Tikrovė buvo 
visiškai kitokia. Valiulis ne tik nieko neišdavė, bet jis buvo pati 
pirmoji pulk. Ambraziejaus išsiplepėjimo auka. Gestapininkas 
Raucha, kuris tardė pulk. Ambraziejų Taline, pasigardžiuodamas 
pasakojo: „Užteko jūsų pulkininkui tik kiek įkrėsti į klyną, ir jis 
pragydo kaip lakštingala.“ Jis ne tik išdavė savo palydovą, bet ir 
atskleidė paslaptį, kaip įeiti į Jurgio Valiulio butą Ugniagesių 
gatvėje Kaune, kur po kelių dienų nuo įvykių Taline jis ir buvo 
areštuotas. Jį sekė ir kitų, ir paties Damušio areštas. Iš to, kaip 
Damušis dabar prisimena tą epizodą Taline, galima suabejoti, ar 
jo veikalas apie rezistenciją, kuris neva jau leidžiamas anglų kalba, 
nebus tik dar viena knyga, kurioje vieni bus per daug išgarbinu, 
o kiti per greitai paversti išdavikais. 


ALŲ J 
K 


Taigi kas buvo tas Karolis Drunga? Tikriausiai daug kas 
nežino, kad tikroji jo pavardė yra Jurgis Valiulis, kad jis gimė 
1919 m. kovo 19 d. Petrapilyje, kad 1935 m. baigė Kauno jėzuitų 
gimnaziją, Vytauto Didžiojo universiteto Matematikos-gamtos 
fakultete studijavo chemiją, 1941 m. baigė Vilniaus universitetą 
ir buvo išrinktas Chemijos katedros asistentu. Studentas bū- 
damas priklausė „Neo Lithuania“ korporacijai. Jeigu ne karas 
"ir Lietuvos okupacijos, greičiausiai ir toliau būtų dirbęs mokslinį 

darbą. i 

Ber, kaip sakoma, „žmogus šaudo, o Dievas kulkas nešioja“. 
Sovietinė Lietuvos okupacija jau 1940 m. pabaigoje paskatino jį 
įsitraukti į antisovietinę, o netrukus po to ir į antinacinę rezis- 

tenciją, ir jis tapo vienu žymiausių Lietuvos laisvės kovotojų.“ 
Kaip kadaise Saulius pavirto Pauliumi, taip dabar Jurgis Valiulis 
pavirto Karoliu Drunga. Potencialus mokslininkas tapo talentingu 
politiku. 

Man nesunku buvo apsiprasti su Drungos slapyvardžiu, nes iš 
tikrųjų Valiulio savo gyvenime aš niekada ir nebuvau sutikęs. Bet 
jis visada man buvo ir pasiliko Jurgis, kai artimai susidraugavom, 
dirbdami Lietuvos laisvės kovotojų sąjungoje (LLKS) Vakarų 
Vokietijoje, kai abu rėmėme naują liberalinės minties studentų 
„Šviesos“ sąjūdį, kuris vėliau Amerikoje įsiliejo į „Santaros- 
Šviesos“ federaciją, kai bendradarbiavome Henriko Žemelio reda- 
guojamame Minties laikraštyje ir pagaliau kai jis tapo vienu iš 
Akiračių redaktorių. Dažnai jis mane aplankydavo telefonu, aš 
kartais jį juokais pavadindavau Jurgiu Zanavyku, nors su zana- 
vykais jis berods nieko bendro neturėjo. Tik skaudu būdavo, kai 
iš jo sužalotų plaučių balsas ėmė silpnėti, o kartu su tuo ir jo 
įgimtas temperamentas, entuziazmas ir optimizmas. Labai neno- 
rėjo Jurgis pasiduoti nei ligoms, nei kitoms negandoms. 


J 
+++ 


Kai aš pirmą kartą susitikau su Karoliu Drunga Vakarų Vokie- 
tijoje, jis jau buvo atlikęs pavojingą ir nuotykių pilną odisėją iš 
okupuotos Lietuvos į Vakarus su pirmomis autentiškomis žiniomis 
apie padėtį krašte ir apie antisovietinį pogrindį. 

Iš daugelio Drungos pasakojimų apie tą savo kelionę į Vakarus 
man labiausiai prisimena vienas epizodas. Pasiekęs Prahą, jis 
bandė užmegzti ryšius su Janu Skalickiu, paskutiniu Čekoslova- 
kijos pasiuntiniu Lietuvoje ir žinomu dideliu Lietuvos draugu. Iš 
pasikalbėjimo su juo Drunga suprato, kad jau tada (1945 m.) 
Čekoslovakija buvo beapsiprantanti su sovietinės imperijos faktu, 
kurį sukūrė Antrasis pasaulinis karas. Užtat apie greitą Lietuvos 

* Turima galvoje, kad Jurgis Valiulis-Karolis Drunga buvo vienas aktyviausių Lietuvos 


laisvės kovotojų sąjungos, 1941 m. įkurtos pogrindinės antinacinės organizacijos, 
veikėjų. 

išlaisvinimą negalėjo būti nė kalbos, nors vadinamosiose tremtinių 
stovyklose jo buvo laukiama nuo pavasario ligi rudens. 

Tas patyrimas su Skalickiu iš dalies padėjo ir Drungai apsispręsti 
dėl ateities veiklos. Partizaninio karo strategiją turėjo pakeisti 
rezistencinės politikos metodai: ne Lietuvos laisvinimas, bet jos 
laisvinimasis, ne priešų tramdymas, o draugų ieškojimas, ne 
konfrontacija, o dialogo mezgimas. 

Birutė Drungienė savo vyrą laiko „užkietėjusiu liberalu“, kuris 
tikėjo, kad su visais žmonėmis, kad ir kokių pažiūrų jie būtų, galima 
17 reikia susikalbėti. Dabar, kai liberalizmas daugelio galvose pasi- 
darė beveik keiksmažodžiu, gera prisiminti tokius užkietėjusius 
liberalus, koks buvo K. Drunga. Kai 1958 m. buvo švenčiamas, 
nors ir be galo kukliai, dr. Vinco Kudirkos šimtmetis, Vytautas 
Kavolis suredagavo, o „Santara-Šviesa“ išleido kolektyvinį veikalą 
Lietuviškas liberalizmas. "Tai pirmas ir kol kas vienintelis leidinys 
šia tema lietuvių kalba. Ten įdėtas ir Drungos straipsnis, kuriame 
jis rašė: „Liberalizmas neturi nei Romos, nei Maskvos.“* Tai, 
žinoma, nereiškė, kad jis būtų nusistatęs prieš vieną ar kitą. Jam 
tik atrodė keista, kodėl reikėjo pasitenkinti tik dviem centrais. 
Atrodo, kad ir dabar žmonės kartais to nesupranta. 

Drunga nebijojo pasisakyti, kad jis agnostikas, arba net visiškai 
netikintis. Bet vėl tos pačios Birutės Drungienės liudijimu, jis 
mėgdavęs sakyti, kad „jeigu nors vienam žmogui šioje Žemėje 
būtų reikalinga bažnyčia, aš jam padėčiau ją statytis“. 

Pasikalbėjimuose su Drunga mane ypač stebindavo, kad jis 
neturėjo jokios neapykantos vokiečių tautai, nors, kaip žinia, jis 
perėjo daugybę vokiečių kalėjimų, kurie taip smarkiai apgadino 
jo sveikatą. Neapykanta, ypač tautinė ar rasinė, visiškai nesu- 
derinama nei su demokratija, nei su liberalizmu. Lygiai tą patį 
galima pasakyti apie religinę ar ideologinę neapykantą. 

Kai kas suabejos, ar buvęs neolituanas galėjo pasidaryti tokiu 
užkietėjusiu liberalų ir demokratu. Jis ne pirmas. A.]. Greimas 


2 Lietuviškas liberalizmas, Chicago, 1959. 
3 Ibid., p. 208. | 

taip pat buvo neolituanas. Negalima netikėti ir Valentinu Gustai- 
niu, kuris savo atsiminimuose Nuo Griškabūdžio iki Paryžiaus“ 
atvirai deklaruoja: „Aš esu liberalas.“ O juk jis buvo vienas iš 
korporacijos „Neo Lithuania“ kūrėjų. Įdomu taip pat, kad skai- 
tant kitą Gustainio atsiminimų knygą apie sovietinius gulagus“, 
irgi nesijaučia jokios neapykantos rusų tautai. 


Ie Ie IR 


„Gyvenime, jeigu sekasi, pavyksta turėti du tris draugus“, — 
sako Greimas nekrologe „Kad Jurgis nemirtų“. Kad vienas iš tokių 
Greimo draugų buvo Jurgis Valiulis, tai aišku. Bet kas antras ar 
trečias? Ar galima iškart mylėti dvi moteris ir ar galima turėti tuo 
pačiu metu daugiau nei vieną draugą? Į tuos klausimus tik pats 
Valiulis galėtų atsakyti. Norėčiau tikėti Birute Drungiene, kuri, 
be abejo, jį geriau pažino negu kas nors kitas, kad jis ir mane 
laikė labai artimu savo draugu. Drįsčiau manyti, kad kas mus 
labiausiai suartino, tai ir buvo tas dvasinis liberalizmas, kurio 
vieną kitą bruožą ir bandžiau atskleisti šiame savo straipsnyje. 
Tikiuos, Birutė Drungienė ant manęs labai nesupyks. Be jos laiško 
man būtų buvę daug sunkiau apie Jurgį Valiulį kalbėti šios su- 
kakties proga. 


Akiračiai, 1992, nr. 10(244), p. 16 


* V. Gustainis, Nuo Griškabūdžio iki Paryžiaus, Kaunas, 1991. 
* V. Gustainis, Be kaltės, Vilnius, 1989. 

„Neverta slėpti nei savo, 
nei savo krašto klaidų“ 


ALEKSANDRO MERKELIO SMETONA 
IR SMETONOS LIETUVA 


1964 m. knygų rinkoje pasirodė Aleksandro Merkelio veikalas 
Antanas Smetona, jo visuomeninė, kultūrinė ir politinė veikla. 
Tai stambi 740 puslapių knyga, aprūpinta išnašomis, vardynu, 
bibliografija ir iliustracijomis. Čia pat norisi pastebėti, kad išnašų 
nukėlimas į knygos galą, plačiai praktikuojamas mūsų leidiniuose, 
labai apsunkina jos skaitymą, nors gal šiek tiek papigina jos 
išleidimą. Manyčiau, skaitytojai sutiktų mokėti truputį brangiau 
už patogumą išnašas matyti kiekvieno puslapio gale. 

Nekeliant klausimo, ar Antanas Smetona vertas, ar ne tokios 
brangios monografijos, galima paklausti, kodėl leidėjas - Ame- 
rikos lietuvių tautinė sąjunga - pasirinko Aleksandrą Merkelį šiam 
veikalui paruošti? Merkelis, buvęs Smetonos asmens sekretorius, 
valdinio Lietuvos aido redaktorius, įvairių tautininkų organizacijų 
veikėjas, turėjo progos gerai jį pažinti. Nesvetimas jam ir mono- 
grafinės biografijos darbas. Be dviem leidimais (1934 ir 1955) 
pasirodžiusios monografijos apie J. Tumą-Vaižgantą pirmo tomo, 
jis yra parengęs monografijas apie Vydūną ir V. Kudirką bei šiaip 
nemažai rašęs biografinių apybraižų ir straipsnių. 

Be abejo, autoriaus dvasinis artumas aprašomajam asmeniui 
atitinkamai nuspalvina visą veikalą. Nors jis sakosi „ieškąs tiesos“ 
ir moto pasirinkęs Abraomo Lincolno žodžius, kad „tiesa yra 
jega“, tačiau, kaip matysime toliau, jis ne visados šį užsimojimą 
išlaiko. Perskaičius visą veikalą berods negalima užtikti nei vieno 

atvejo, kur Merkelis būtų kritiškai pažiūrėjęs, juo labiau pa- 
smerkęs, vieną ar kitą Smetonos veiksmą ar mintį. Kita vertus, 
negalima būtų pasakyti, kad jis būtų sąmoningai klastojęs isto- 
rinius faktus. 

Geroje monografinėje biografijoje paprastai ieškome trijų pa- 
grindinių dalykų: ryškios ir pilnos nagrinėjamojo asmens charak- 
teristikos, jo svarbiausių darbų ir jo gyvenamo laiko analizės, 
ypač kiek tą gyvenamą laiką teigiamai ar neigiamai paveikė ap- 
rašomasis asmuo. Visi turbūt sutiks, kad maždaug per 40 metų 
(nuo 1902 ligi 1944) su Smetonos asmeniu yra susiję visi svar- 
besnieji Lietuvos gyvenimo momentai. Dėl to ir jo biografija yra 
kartu, kaip teisingai pastebi Merkelis, ir keturių dešimtmečių 
Lietuvos gyvenimo biografija. Dažnai Smetona buvo to gyvenimo 
priekyje (1905, 1918-1920, 1926-1940), kartais šešėlyje, bet 
visados jo asmuo buvo jame jaučiamas ir daugiau ar mažiau jį 
lėmė. | 

Merkelis kartais gal net per daug plačiai įsileidžia į visą tą 
istoriją, tuo būdu lyg paskandindamas joje paties Smetonos vaid- 
menį. Dėl to, perskaičius visą didžiulį veikalą, Smetonos charak- 
teristika kažkaip neišryškėja. Pavyzdžiui, daug ryškesnės, nors 
gerokai sukarikatūrintos išeina Augustino Voldemaro ir Stasio 
Raštikio charakteristikos. Paskutinio skyrelio (677-680 p.) toli 
gražu neužtenka Smetonos asmens sintezei, ir, man atrodo, tiesiog 
nesusipratimas teigti, kad „A. Smetonos kontroversija dings tik 
tuomet, kai galutinai išnyks ją keliančios priežastys — politinės 
srovės“'. Merkelis gali būti tikras - niekados neišnyks nei buvusios 
politinės srovės, nei pati kontroversija dėl Smetonos asmens ir jo 
vaidmens. | 

Priešingai, Merkelio smarkiai kontroversiška knyga tik dar 
daugiau prisidės prie tos kontroversijos išryškinimo. Jo nenoras 
net pripažinti tokiems socialdemokratams ar liaudininkams „tau- 
tiškos partijos“ vardo“, jo kalbos apie „partinę makalynę“, apie 


! A. Merkelis, Antanas Smetona, jo visuomeninė, kultūrinė tr politinė veikla, p. 679. 
2 Ibid., p. 317. 

partinius „vadeivas“, arba apie gen. Stasio Raštikio „melago- 
maniją“ (gal „megalomaniją“?) negalės neiššaukti atsako. 
Grįžtant prie Smetonos charakteristikos, turbūt tiksliausiai ją 
nusakė prof. Mykolas Biržiška savo Lietuvių tautos kelio 2-ame 
tome: 
Smetona pasižymėjo savo lėtu būdu ir ramiu galvojimu, palinkimu į ati- 
trauktinį bendrų klausimų nagrinėjimą, drąsa reikšti nuomones, kad ir 
priešingas daugelio, net daugumos nusistatymui, sugebėjimu apie save 
spiesti žmones, kad ir be didelės atrankos, bet pasiduodančius jo autoritetui, 
kitus net, dėl per didelio jo pasitikėjimo prisiartinusiais prie jo žmonėmis, 
vėliau net tat piktam panaudojančius, svarbiose savo ar tautos gyvenimo 
valandose ne kartą pasireiškė nelauktu tvirtumu ir ryžtingumu.“ 


Algirdo J. Greimo pasakymas, kad A. Smetona savo asmeniu 
„teigė Lietuvos nepriklausomybę“ ir Vytauto Kavolio tvirtinimas 
apie „smetonišką įsipareigojimą savo valstybei“ irgi gana gerai 
nusako, kas buvo Smetona Lietuvai. 

Konkrečiai Smetona reiškėsi svarbiausia dviem kryptimis: kaip 
žurnalistas laikraštininkas ir kaip visuomenininkas politikas. 
Gaila, kad Merkelis tik labai apgraibomis tepalietė Smetonos 
žurnalisto laikraštininko darbą. O čia jo nuopelnai tikrai dideli, 
ypač leidžiant ir redaguojant Viltį ir Vairg. Smetonos tiesus, 
kultūringas ir dažniausiai konstruktyvus (net ir kai skaudžiai 
kritikuoja savo laiko ydas ir negeroves) žurnalistinis darbas galėtų 
būti pavyzdžiu 1r šiandien, kada į spaudą ėmė veržtis tulžimi 
apkartę skalpų medžiotojai, su faktais ir tiesa nesiskaitą plunksnos 
žonglieriai, be galo išsipūtę, bet dažniausiai visiškai tušti ir jokios 
spaudos etikos nesilaiką neva publicistai. 

Smetonos visuomeninė ir ypač politinė veikla, kurios aprašymui 
Merkelis skiria didžiausią savo veikalo dalį, buvo kontroversinė, 
kaip ir kiekviena politinė veikla. Dažnai ji buvo ne tik kontro- 
versinė, bet tiesiog antinominė. Nors ir negalima būtų pasakyti, 
kad Smetona viena skelbė, kita darė, tačiau taip jau gyvenimas 
susidėjo, kad tarp to, ką Smetona rašė ar kalbėjo, ir to, kas dėjosi 


3 M. Biržiška, Lietuvių tautos kelias į naująjį gyvenimą, t. 2, Los Angeles, 1953, p. 51. 

gyvenime, beveik visados buvo didelė praraja. Anais laikais, 
pasirodžius paskutinių Smetonos kalbų ir raštų rinkiniui Pasaky- 
ta - parašyta, populiariame anekdote apie pasakyta - parašyta, 
bet nepadaryta, buvo daug tiesos. 

Galbūt nė viena idėja Smetonai nebuvo taip arti prie širdies 
kaip tautos vienybės idėja. jau nuo Vilties laikų (1907) Smetona 
skelbė, kad „vienybėje mūsų viltis“. Tačiau turbūt niekada Lietuva 
taip nebuvo susiskaldžiusi, kaip, pavyzdžiui, 1938-1940-aisia1s 
krizės metais, kada, rodos, tos vienybės daugiausia buvo reika- 
linga. Suskilęs buvo pats Ministrų Kabinetas, suskilusi buvo net 
kariuomenės vadovybė, suskilusi, aišku, buvo ir pati visuomenė. 
Dėl to katastrofai ištikus pasireiškė visiška dezorientacija ir pa- 
simetimas. Policinėmis priemonėmis neefektyviai tvardomos po- 
litinės aistros siekė taip toli, kad kai kas Smetonos nušalinimą 
nuo valdžios laikė beveik pakankama kompensacija už krašto 
okupaciją. 

Gražių sumanymų Smetona turėjo ir po gruodžio 17 d. pervers- 
mo atsistojęs valstybės priešaky. Ypač dabar, iš laiko perspektyvos 
žiūrint, jo idėja apie stipresnę prezidento galią, renkant jį visai 
tautai, o ne Seimui, kurią jis paskelbė tautai po 1927 m. balandžio 
12 d. buvusio Seimo paleidimo, buvo labai išmintinga. Tačiau 
praktiškai vietoj visos tautos prezidento rinkimų buvo suvaidinta 
komedija su ypatingais tautos atstovais, kurie praktiškai niekam 
neatstovavo. | 

Iš esmės Smetona nebuvo nei antidemokratas, nei antiliberalas, 
nei juodašimtiškas reakcioniertus, ypač ligi 1926 m. Užtenka tik 
pasiskaityti jo 1926 m. lapkričio S d. kalbą Trečiajame Lietuvos 
seime dėl Lietuvos-Sovietų Rusijos draugiškumo sutarties pa- 
tvirtinimo.“ Jokiu būdu jo negalima būtų laikyti nei rasistu, nei 
fašistu. Tačiau praktiškai jo valdymo metai buvo ne tik visokių 
politinių laisvių suvaržymo, cenzūros ir kvailo visuomeninio 
dirigavimo (tai net ir Merkelis neiškenčia nepakritikavęs) metai, 


* Žr. A. Merkelis, op. cit., p. 311-314. 

bet pasižymėjo kartais nesuprantamu konservatyvizmu ir net 
įuodašimtiškumu. Pavyzdžiui, kuo būtų galima pateisinti begalinį 
terliojimąsi dėl civilinės metrikacijos, dėl privalomo konfesinės 
tikybos dėstymo mokyklose arba tą nesveiką kastinį (elitinį) 
visuomenės auklėjimą, kuris ypač pasireiškė karininkijoje ir aukš- 
tojoje valdininkijoje (net su specialiomis gimnazijomis ir su nuro- 
dymais, kas ką gali vesti). Ir tai kilusio iš šiaudinės pastogės ir 
Tautos pažangos partijos lyderio Smetonos laikais... 

Būtų galima surasti ir daugiau prieštaravimų tarp to, ką Sme- 
tona skelbė ir kas gyvenime buvo vykdoma. Mano nuomone, 
silpniausia Merkelio monografijos vieta tr yra, kad jis per daug 
remiasi Smetonos raštais ir žodžiais (dažnai ištisus straipsnius ir 
kalbas pacituodamas), o per mažai paties gyvenimo faktais. Dėl 
to ir jo nupieštas Smetonos Lietuvos vaizdas nėra visiškai tikslus. 

Vertingiausia Merkelio monografijoje yra tai, kad jis gana 
kruopščiai surinko visą galimą medžiagą ir ją plačiai paskelbė. 
Galėjimas pasinaudoti a.a. Smetonos archyvu ir kai kurių dar 
gyvų tebesančių liudininkų medžiaga tą jo veikalą daro nepava- 
duojamu šaltiniu naujosios Lietuvos istorikui. Pavyzdžiui, buvusio 
užsienio reikalų ministro Stasio Lozoraičio slapto memorandumo 
dėl santykių su Lenkija paskelbimas daugiau nušviečia kai kurias 
mūsų prieškarinės užsienio politikos problemas. 

Deja, savo išvadomis ir svarstymais Merkelis dažnai yra nekri- 
tiškas, o kartais net ir naivus. 


Metmenys, 1965, t. 9, p. 143-146 

MYKOLO KRUPAVIČIAUS ATSIMINIMAI 


Prelatas Mykolas Krupavičius - viena spalvingiausių mūsų poli- 
tinės scenos figūrų, tapęs krikščionių demokratų lyderiu vos tepra- 
šokęs savo trisdešimtį ir, bent nominaliai, išsilaikęs šiame poste 
beveik iki savo mirties. Čia rezenzuojamus atsiminimus“ būtų 
galima subtituluoti: kaip gimsta lyderis. 1918 m. grįžęs iš Voro- 
nežo į Lietuvą, jis svajojo apie pastoracijos darbą ir vyskupo 
Antano Karoso jau buvo paskirtas Griškabūdžio vikaru. „Pa- 
dėkojau, atsisveikinau ir išėjau laimingas, nes pasiekiau tai, ko 
siekiau per 10 metų“ (p. 319). Deja, neilgai jam prisiėjo džiaugtis. 
Valstybės Tarybai buvo reikalingi žmonės Vilniuje ir ji privertė 
vyskupą Karosą pakeisti savo nuomonę ir atšaukti paskyrimą. 
„Nuo tos dienos aš jau politikas. Ne pats tą darbą pasirinkau, 
bet vyskupo liepiamas“ (p. 320). 

Nors ir ne savo valia tapęs politiku, Krupavičius čia pasijuto 
savo vandenyse. Jis turėjo daug gerų politikui reikalingų savybių: 
aštrų protą, didelę drąsą, radikaliai pažangią socialinę 17 ekono- 
minę pasaulėžiūrą. Net Tarybos nariai laikė jį bolševiku. Bet jo, 
kaip politiko fortissime buvo oratoriški sugebėjimai ir pasiutusiai 
greita orientacija kritiškais momentais. Tą jo savybę turbūt la- 
biausiai ir turėjo galvoje Taryba, pasiųsdama jį rinkti aukų ir piršti 
nepriklausomybės idėją. Kas yra girdėjęs Krupavičių kalbant arba 
bent klausęsis jo pamokslo, tas lengvai supras, koks efektyvus 


"M. Krupavičius, Atsiminimai, Chicago, 1972. 

piršlys jis šiuo atžvilgiu buvo. Gaila, kad tuo maždaug ir baigiasi ši 
atsiminimų knyga. 


Daug įdomių dalykų 

Krupavičius ne tik geras oratorius, bet moka ir plunksną val- 
dyti. Vietomis jo atsiminimai linksta į beletristiką. Skaitytojas 
čia ras nemažai įdomių dalykų nuo pat Krupavičiaus vaikystės 
iki maždaug 1919 metų. Kadangi visa tai jis pasakojo dr. VI. Li- 
terskiui iš atminties, neturėdamas po ranka beveik jokios doku- 
mentinės medžiagos, juose dažnai trūksta ir tikslesnės datos, ir 
tikslesnės įvykių chronologijos. Mažiausiai skaitytojui įdomi 
pirmoji knygos dalis nuo vaikystės, per Veiverių mokytojų semi- 
nariją, mokytojavimą Lenkijoje ir Papilėje ligi Seinų kunigų semi- 
narijos baigimo. O tai užima daugiau kaip pusę knygos puslapių. 
Paprastai tik dideli rašytojai moka tokius atsiminimus įdomiai 
parašyti. 

Pradedant Petrapilio akademija, per Voronežo epizodą, ligi 
1918-1919 m. Lietuvoje, įdomumas didėja kartu su paties Krupa- 
vičiaus asmenybės augimu ir plėtojimusi. Ypač įdomus Voronežo 
laikotarpis ir veikla sugrįžus į Lietuvą. Nors oficialiai Krupavičius 
Voroneže buvo tik Martyno Yčo gimnazijos kapelionas, bet jau 
čia, revoliucinėms nuotaikoms siaučiant, jis metėsi ir į politiką, 
veikdamas tarp krikščionių demokratų ir ateitininkų. Nereikia 
stebėtis, kad savo atsiminimuose jis labai daug simpatijos rodo 
ateitininkams. Bet keistoka, kad jis taip neobjektyviai atsiliepia 
apie aušrininkus, labai įdomią ano meto jaunimo organizaciją, 
apie kurią jau truputį savo atsiminimuose rašė Rapolas Skipitis. 
Gaila, kad berods savo atsiminimų nepaliko kiti du didieji Auš- 
rinės kūrėjai - Petras Klimas ir Stasys Šilingas. Pasak Krupavičiaus, 
nebuvo „nė vieno bolševikų daryto žygio prieš lietuvių visuomenę, 
kur nebūtų dalyvavę ir aušrininkai“ (p. 274). Lyg, rodos, auš- 
rininkai jau nebūtų buvę lietuviai. Kaip sunku nustatyti, kas yra 
prieš lietuvių visuomenę, kas ne, daug pavyzdžių matome ir 
šiandieniniame mūsų gyvenime. Stasys Šilingas ir ypač Petras 

Klimas, to meto aušrininkų lyderiai, tikrai ne mažiau nusipelnė 
Lietuvą atstatant negu Mykolas Krupavičius. Kai kas dar ir šian- 
dien mano, kad kas nesutinka su mano nuomone, tas yra prieš 
lietuvių visuomenę. 

Iš smulkmenų šiuose atsiminimuose skaitytojas ras Krupavi- 
čiaus nemeilę Aleksandrui Dambrauskui-Jakštui, Tumo-Vaižganto 
pastangas atimti iš bažnyčių ir kunigų žemes; ras nemaža įvairių 
veikėjų charakteristikų. Užtat gaila, kad tai berods viskas, ką 
Krupavičius savo atsiminimuose paliko. Būtų buvę ypač įdomu 
iš jo patirti apie Seimų laikus, gruodžio 17 d. perversmą ir opo- 
zicinę veiklą tautininkams valdant Lietuvą. Jau anksčiau, dar 
Krupavičiui gyvam esant, esu provokavęs jį parašyti apie gruodžio 
perversmą, kurio parengime jis neabejotinai dalyvavo. Ką jis šiuo 
klausimu iki šiol yra rašęs, tėra tik gerokai sufrizuota ir tik šiems 
laikams tetinkanti versija. To frizavimo jaučiasi šiek tiek ir šiuose 
atsiminimuose. 


Neaiškus sakinys 


Istorikui turbūt svarbiausias ir labai neaiškus vienas tų atsimi- 
nimų sakinys, kuris skamba šitaip: „Tais laikais, kai žmonėse buvo 
aiškus nepriklausomybės troškimas ir jos reikalingumas, kiti 
klausimai arba jiems nebuvo kilę, arba aiškių atsakymų į juos 
neturėjo“ ( p. 332). Jeigu taip, tai kodėl Tarybai reikėjo siųsti tą 
patį Krupavičių nepriklausomybės idėjai piršti. Kiek anksčiau 
Krupavičius kalba apie du pagrindinius ano meto klausimus: 
valstybės valdymo formą ir žemės reformą (p. 331). Tarp tų gre- 
timuose puslapiuose sustatytų teiginių yra kažkoks prieštaravimas. 
Už kelių puslapių Krupavičius vėl pasakoja, jau aiškiai atsistojęs 
į dabartines pozicijas (tie atsiminimai užrašyti Vokietijoje prieš 
Krupavičiui išvykstant į Ameriką): „Lietuva buvo pasirengusi 
nepriklausomybei. Anais [...] laikais apvažiavau visus Lietuvos 
kampus ir bažnytkaimius. Teko kalbėti su žmonėmis, mokslus 
išėjusiais ir bemoksliais. Ir niekur neteko išgirsti nuomonės, kad 
Lietuvai nepriklausomybė nebūtų reikalinga“ (p. 335). O tarp 

tokių nuomonių Krupavičius randa ir tokią: „Jei negautume 
nepriklausomybės, tai kas geriau — vokietis ar rusas“ (p. 335). 

Žinant Krupavičiaus tvirtą logikos jausmą, nesinori tikėti, kad 
tuose keliuose puslapiuose jis būtų taip baisiai susipainiojęs. 
Peršasi į galvą mintis, kad anas 332-ajame puslapyje esantis 
sakinys arba Vlado Literskio nebuvo teisingai užrašytas, arba 
Atsiminimų redaktorių truputį pafrizuotas. Būtų visiškai logiška, 
sintaksiškai daug geriau skambėtų ir, mano galva, istoriškai teisin- 
giau, jeigu anas sakinys būtų toks: „Tais laikais, kai žmonėse dar 
nebuvo aiškus...“ Norėtųsi, kad atsiminimų redaktoriai (Vincas 
Ramonas ir kt.) paaiškintų tą dalyką. Kartojame, tai yra pats 
įdomiausias ir gal svarbiausias sakinys visuose Mykolo Kru- 
pavičiaus atsiminimuose. 


Akiračiai, 1972, nr. 8(42), p. 13 

NEREIKALINGAS LAKAVIMAS 
IR PRIEŠŲ IEŠKOJIMAS 


Anksčiau mūsų literatūros kritikoje buvo gana dažnai pasisa- 
koma prieš gyvenimo lakavimą. Todėl net atsirado vadinamoji 
juodoji literatūra, kurioje gyvenimas būdavo vaizduojamas gal kar- 
tais net tamsesnis negu yra iš tikrųjų. Prieš keletą metų, nors ir 
labai nedrąsiai, tai šen, tai ten pasigirdo balsų, kad gal ir priešas 
nėra toks baisus, kaip jį kartais bandoma pavaizduoti. Vietoj 
bandito atsirado miškinis, beveik visiškai išėjo iš apyvartos liaudies 
priešas, kurį pakeitė ne toks baisus buržuazinis nacionalistas. Kritiš- 
kumas draugui ir atlaidumas priešui yra turbūt viena svarbiausių 
sąlygų visuomeniniame gyvenime. Nors išeivijos spauda tokios prob- 
lemos nesvarsto, bet tai nereiškia, kad jos čia nėra. Čia irgi gana 
dažnai savieji per daug lakuojami, o priešai per skaudžiai mušami. 

Panašios mintys kyla perskaičius 1973 m. pasirodžiusią Stasio 
Ylos knygą.' Ji tuojau pat susilaukė labai palankaus įvertinimo. 
Dr. Jonas Grinius atvirai prisipažįsta, kad toji knyga (ypač jos 
skyrius apie Antaną Baranauską) „buvo savotiškas akių atvėrimas, 
nes ir aš lig šiol tikėjau legendai, kurią buvo sukūrę J. Basanavičius 
ir J. Šliūpas““. O toji legenda neva buvusi, kad tautinis atgimimas 
prasidėjo tik su Aušra. 

Tuojau pat reikia pasakyti, kad niekas, išskyrus Grinių, tokia 
legenda rimtai netikėjo. Net ir Mykolas Rėmeris, kuris gal labiau- 


1 S. Yla, Vardai ir veidai mūsų kultūros Ls Chicago, 1973. 
2 Draugas 1973, spalio 27. 

siai pabrėžė tautinio atgimimo revoliucingumą, nepradėjo jo su 
Aušra. Užtenka tik paskaityti Mykolo Biržiškos Lietuvių tautos 
kelią ir tuojau pamatysi, kaip organiškai viskas susibėga į tą kelią 
ne tik nuo Mažvydo ir Daukšos laikų, bet ir nuo seniau. Ir niekas 
iš to kelio nenustumiamas: nei bajoras, nei mužikas, nei kunigas, 
nei masonas. Panašiai galima pasakyti ir apie prof. Jurgio Och- 
maniskio lenkišką studiją.? Kitu keliu nueina kun. Yla. Niekas 
neturėtų kritikuoti jo pastangų sugrąžinti Baranauską į tautinio 
atgimimo srovę, nors, kaip matysime toliau, tos pastangos nelabai 
sėkmingos. Tačiau kažin ar buvo reikalo grąžinant Baranauską į 
tautos kelią bandyti pastumti iš jo Basanavičių, Šliūpą, Kudirką 
tr kt. Apskritai Yla yra labai atlaidus saviesiems 1r gerokai neat- 
laidus nesaviesiems. Tai liečia ne tik aušrininkus, bet ir XVI a. 
kalvinus Radvilas, ir kitus nekatalikus, ir kai kuriuos mūsų lite- 
ratūros ir kultūros istorikus. 

Tai truputį gadina šios knygos įspūdį, nes šiaip jau joje randame 
gyvai ir dažnai įdomiai nupieštus vienuolikos žmonių siluetus ir 
keletą seminaristų sambūrių istorijėlių. Išskyrus Antaną Smetoną, 
kiti dešimt vardų ir veidų yra dvasininkai, aštuoni iš jų katalikai. 
Juos kun. Yla grupuoja į keturias grupes: 1) raštijos pirmūnai 
(Martynas Mažvydas, Mikalojus Daukša ir Kristijonas Done- 
laitis); 2) liaudies kultūros kėlėjai (Juozapas Arnulfas Giedraitis, 
Motiejus Valančius ir Antanas Baranauskas); 3) kultūros barų 
derintojai (Aleksandras Dambrauskas-Jakštas ir Antanas Sme- 
tona. Į šį skyrių Yla įtraukia 17 anuos seminaristų sambūrius); 
4) tautos dvasintojai-įkvėpėjai (Jonas Mačiulis-Maironis, Jurgis 
Matulaitis ir Juozas Skvireckas). 

Dėl pačios veidų ir vardų atrankos ir ypač dėl jų aptarimo taip 
pat kyla nemaža abejonių. Pavyzdžiui, kas bendro tarp paprastų 
vertėjų ir religinių dalykėlių autorių Mažvydo bei Daukšos ir 
literatūros klasiko K. Donelaičio? Arba, koks liaudies kultūros 
kėlėjas buvo J.A. Giedraitis, kuris per dešimtį metų, būdamas 


3 J. Ochmaiski, Litewski rucb narodowo-kulturalny w XIX wieku, Bialystok, 1965. 

turtingos Laižuvos parapijos klebonu, nerado reikalo savo aviny- 
čios net aplankyti? Kažkaip ne per daug tinka nei Jonui Mačiuliui, 
nei Juozui Skvireckui tautos dvasintojų vardas, ypač kai Yla 
tekalba apie juos beveik išimtinai tik kaip apie seminarijos moky- 
tojus. Tarp kunigo auklėtojo ir tautos dvasintojo juk, rodos, yra 
šioks toks skirtumas. 

Tačiau tai palyginti neesminiai dalykai. Ir pats Yla pratarmėje 
prisipažįsta, kad „sunku [...] pasirinkti, dar sunkiau grupuoti“. 
Naujoje veidų ir vardų kraitelėje Yla galės surasti naujų žmonių, 
kuriems gal geriau tiks ir liaudies kultūros kėlėjo (kun. Jonas 
Katelė) ir tautos dvasintojo (prof. Stasys Šalkauskis) vardas. 
Pagrindinė mintis, kuri lyg raudonu siūlu eina per visą Ylos 
veikalą, yra bandymas įrodyti, kokį didelį vaidmenį Bažnyčia, 
pirmiausia katalikų Bažnyčia, suvaidino kuriant, ugdant ir palai- 
kant lietuviškąją kultūrą. 


Kunigas Prapuolenis ir kunigas Yla 


Skaitant Ylos veikalą, nenoromis prisimena kita knyga, para- 
šyta taip pat kataliko kunigo, kuri pasirodė lygiai prieš 60 metų 
(1913). Jos autorius - kun. Kazimieras Prapuolenis (1858-1933), 
ilgametis Mogiliovo arkivyskupų metropolitų sekretorius. Pasku- 
tinis iš jų, Boleslovas Ktopotowskis, bažnytinės istorijos profe- 
sorius Petrapilio dvasinėje akademijoje, nors pats būdamas lenkas 
(kilimo iš Ukrainos), inspiravo Prapuolenį parengti platų memo- 
randumą apie lietuvių-lenkų bažnytinius santykius, nevengiant 
iškelti lenkų apaštalavimo skriaudų Lietuvai. Taip ir atsirado kun. 
Prapuolenio veikalas Polskie Apostolstwo w Litwie, dedikuotas 
jau tada mirusiam Ktopotowskiui. Tą veikalą Juozas Gabrys 
išvertė į prancūzų kalbą, o Karolis Vairas-Račkauskas (Patriotas) — 
į lietuvių ir 1918 m. išleido jį Amerikoje. 1938 m. Lietuvoje buvo 
išleistas naujas leidimas, pavadintas Lenkų apaštalai Lietuvoje 
(gaila, man šiuo metu neprieinamas nei lenkiškasis šios knygos 
originalas, nei 1938 m. vertimas. Užtat prisiėjo naudotis gruboku 
Vairo-Račkausko vertimu). 

Tuo metu, kai kun. Prapuolenis rašė savo traktatą, visoje Lie- 
tuvoje, o ypač Vilniaus vyskupijoje, vyko smarki kova dėl lietuvių 
kalbos sugrąžinimo į bažnyčią. Pačiame Vilniuje nebuvo likę nė 
vienos bažnyčios su lietuviškomis pamaldomis. Net tokiam Joniš- 
kyje lenkininkai bandė išguiti lietuvių kalbą iš bažnyčios. Kun. 
Prapuolenis buvo vienas iš tos kovos lyderių. Iš pasauliečių toje 
kovoje ypač pasižymėjo Antanas Smetona, kurio redaguojamą 
Viltį lenkininkai tiesiog vadino „gyvatine spauda“. Stasys Yla ne 
tik visiškai nemini Prapuolenio veikalo, bet ir kalbėdamas apie 
Smetoną, tik prabėgomis prisimena jo kovą su Bažnyčios len- 
kintojais. Atrodo, ir Ylai, kaip ir kai kuriems kitiems ano meto 
katalikų veikėjams, kova su visokiais pirmeiviais ir socialistais 
buvo svarbesnė negu kova prieš lenkų įtaką Bažnyčioje. 

Suprantama, kad anos antilenkiškos kovos įkarštyje atsiradęs 
kun. Prapuolenio veikalas negalėjo išvengti poleminio stiliaus, 
kartais per griežtų išvadų. Tai buvo tezinis veikalas, kaip yra tezinė 
ir Ylos knyga. Tačiau skaitant aną kun. Prapuolenio veikalą 
šiandien, negalima nesistebėti, kaip drąsiai jis pasisakė prieš 
Bažnyčios klaidas, ypač prieš netikusius ganytojus, Vilniaus kapi- 
tulą, vyskupus ir arkivyskupus. Kalbėdamas apie arkivyskupo 
Klopotowskio įpėdinį Szembeką, Prapuolenis išdrįso rašyti: 
Kaip susibankrutijęs ponaičiukas, kuris, 40 m. amžiaus sulaukęs, karjeros 
dėlei pasiryžo ieškoti laimės kuningų luome, buvo tai tuščias žmogus, su 
noru laikydavęs ilgas konferencijas su Seminarijos ir Akademijos klierikais, 
klausinėdamas jų patarimų, kas jam geriausiai pritinką — fioletinės ar 
raudonos pančekos.“ 


Užtat, anot Prapuolenio, jis pats (Szembekas) vargu ar tiktų 
būti kokio dekano sekretoriumi provincijoje. Tikrai reikėjo drąsos 
viešai pasirašant savo tikra pavarde taip rašyti apie dar neseniai 
mirusį vyriausiąjį Lietuvos bažnytinį hierarchą. Bet tai buvo prieš 
60-70 metų. Šiandien taip rašyti išdrįstų tik kovojantis ateistas, 
kurių irgi jau beveik nebeliko (pvz., mūsų bostoniškėje Lietuvių 


4 K. Prapuolenis, Polskie Apostolstwo w Litwie, Wilno, 1913, p. 14. 

enciklopedijoje apie tą patį Szembeką rašoma: „buvo rūpestingas 
ganytojas, palankus lietuviams“). 

Tarp kun. Prapuolenio veikalo ir naujos Ylos knygos galima 
pravesti tam tikrą paralelę. Tik pirmasis siekė įrodyti, kiek Baž- 
nyčia, ypač jos lenkiškieji apaštalai (tarp kurių, 10ta bene, Pra- 
puolenis priskaitė ir lietuviškuosius lenkintojus Masalskius, Pacus 
1r t.t.), padarė žalos lietuviškajai kultūrai, o Yla, priešingai, nori 
įrodyti, kad Bažnyčia, ypač katalikų Bažnyčia, buvo beveik vie- 
nintelė lietuviškosios kultūros kūrėja, ugdytoja ir gynėja. Jis 
visiškai ignoruoja ir patį Prapuolenio veikalą, ir lenkiškąjį apaš- 
talavimą apskritai. Reikėtų tik pripažinti, kad ne lenkai, o Min- 
daugas įvedė katalikybę, ir tas lenkiškas apaštalavimas visiškai 
iIšgaruotų. „Betgi tokie jau esame, - rašo jis, - kad ir katalikybės 
įvedimo nuopelną greičiau atiduodame lenkams nei Mindaugui.“? 
Galima būtų tik paklausti, o jeigu toji mindaugiškoji katalikybė 
būtų išsilaikiusi, kažin ar vokiškasis apaštalavimas per vyskupą 
Kristijoną, arba lenkiškasis - per vyskupą Vitą nebūtų prasidėjęs 
anksčiau? 


Neįtikėtinai pretenzinga koncepcija 

Pagirtinas Stasio Ylos užmojis įžvelgti tęstinumą mūsų tautinės 
kultūros istorijoje. Be abejo, per daug supaprastintas ir neteisingas 
buvo kai kurių aušrininkų galvojimas, kad galima maždaug penkis 
šimtmečius išbraukti ne tik iš mūsų tautinės kultūros, bet ir 
apskritai iš mūsų istorijos ir tiesiog nuo pagoniškos Lietuvos šokti 
prie tautinio atgimimo. Taip, tarp kita ko, galvojo ir jaunasis 
Maironis, kai jis rašė: 
Jau penketas amžių naktis be aušros. 


Neteisus buvo ir gen. Jonas Bulota, kai jis kalbėjo: 


Tai ką, jūs manot, kad visą laiką buvo? Ne, nebuvo. Ot, vieną sykį... mes 
keli inteligentai susirinkom Marijampolės viešbuty. Ten buvo Petras Kriau- 


3 S. Yla, op. cit., p. 25. 

čiūnas, Botyrius, rodos, Jasulaitis 1r kt. Sakom: „Reikia sukurti Lietuvą“, 
na ir sukūrėm! Ot, dabar jūs turite Lietuvą. | 


Įdomu, kad kai kurie čekų tautinio atgimimo vadai lygiai taip 
pat šnekėjo. Rimtai šiandien niekas taip negalvoja. 

Yla savo tautinės kultūros tęstinumo sampratą stato ant dviejų 
pagrindinių stulpų: kun. Mikalojaus Daukšos ir vyskupo Antano 
Baranausko. Savo vardų ir veidų galerijoje šiam pastarajam jis 
paskiria daugiau vietos (apie 60 puslapių) negu bet kuriam kitam. 
Jis kalba apie „Giedraičio - Daukšos įsiūbuotą tautinį sąjūdį““, 
kuris tik su mažomis pertraukomis tęsėsi iki XIX a. vidurio ir 
„būtų įbėgęs į valstybės atkūrimo sąjūdį“, jeigu ne du niekdariai: 
carinė valdžia, kuri sutriuškino 1831 ir 1864 m. sukilimus, uždarė 
Vilniaus universitetą, kolegijas, parapines mokyklas, vienuolynus 
su jų spaustuvėmis ir spauda. Antrasis niekdarys, gimęs iš pirmojo, 
buvo visokie aušrininkai ir varpininkai, kurie, nusidažę rusų 
nihilizmu ir lenkų pozityvizmu, sukūrė tautinio atgimimo koncep- 
ciją, kuri esą „klaidinanti ir klastojanti istorinę tikrovę, be to, 
neįtikėtinai pretenzinga“". Kodėl? Ogi todėl, kad ji 
„„„nubraukia visa tai, kas parengė mažvydinį lietuviškąjį pasireiškimą, 
nurašo Merkelio Giedraičio ir Daukšos įsiūbuotą žemaičių tautinį sąjūdį, 
vėliau pratęstą Juozapo Arnulfo Giedraičio, užmerkia akis prieš Valančių 
ir pastumia iš kelio Baranauską.“ 


Už tai, ypač už Baranausko „iš kelio pastūmimą“, Yla ir tautinį 
atgimimą, ir tautos patriarchą (Basanavičių) rašo tik kabutėse, o 
šliūpinę Aušrą išvadina „apsiseilėjusiu kūdikiu“. 

Tai labai drąsūs tvirtinimai, kurie iš tikrųjų galėjo būti eye 
opener“ dr. J. Griniui. Kartu tai yra „neįtikėtinai pretenzinga 
koncepcija“. Pažiūrėkime, ar ji pakankamai tvirtai atremta į 
istorinę tikrovę ir ar gali išlaikyti istorinės kritikos egzaminą? 

6 Ibid., p. 48. 

" Ibid., p. 49. 

8 Ibid., p. 164. 

? Ibid. 

10 Ibid., p. 165. 

* Atverti akis (angl.). 

Kokio stiprumo tie stulpai, ant kurių Yla bando pastatyti tautinės 
kultūros tęstinumo tezę? Ir svarbiausia, ar aušrininkai ir kiti 
tautinio atgimimo veikėjai nusipelnė tų priekaištų, kuriuos jiems 
Yla pažėrė? 

Kai dėl Daukšos, jo reikšmė šiandien, po geros Jurgio Lebedžio 
monografijos, kuria daug kur remiasi ir Yla, yra pakankamai 
išryškėjusi. Jo vaidmuo kartais per daug išpučiamas. Gal kiek 
tuo keliu nuėjo ir Yla su tuo savo „įsiūbuotu tautiniu sąjūdžiu“. 
Dviejų lenkiškų knygų — J. Ledesmos katekizmo ir J. Wujeko 
postilės — išvertimą ir išleidimą labai ribotu tiražu vargu ar jau 
galima laikyti tautinio sąjūdžio įsiūbavimu. Tiesa, postilės vertimo 
įžangoje Daukša jautriais žodžiais apeliavo į kunigus ir kitus, kad 
jie „neapleistų“, „nesibjaurėtų“ ir „neniekintų“ savo tėvų kalbos. 
Kad Daukšai reikėjo tokiais žodžiais ir lenkų kalba kreiptis į savo 
konfratrus, liudija, kaip teisingai pastebėjo kun. Prapuolenis, 
kokia apverktina buvo lietuvybės padėtis ano laiko katalikų 
Bažnyčioje. Faktas, kad tos postilės su ta garsiąja įžanga pasklido 
labai mažai ir kad jos antrasis nepilnas leidimas išleistas tik XX 
a. pradžioje, o pilnas fotografuotinis — tik 1926 m., taip pat daug 
ką pasako. 

Senas yra ginčas, kiek protestantizmo banga, kuri priešdauk- 
šiniais laikais buvo užliejusi Lietuvą, prisidėjo prie lietuviškosios 
religinės raštijos atsiradimo. Pirmoji protestantiškoji lietuviška 
knyga pasirodė maždaug 50 m. anksčiau negu katalikiška. Atrodo, 
kad ir Tridento susirinkime iškeltas apaštalavimo gimtąja kalba 
pageidavimas buvo tik atsakymas į panašų liuteronų pageidavimą. 
Be abejo, ir vyskupo Merkelio Giedraičio, ir Daukšos, ir kt. 
lietuviškieji pareiškimai buvo ne be Tridento susirinkimo įtakos. 
Faktas, kad pirmoji Lietuvoje kunigų seminarija ir pirmoji religinė 
knyga pasirodė tik maždaug už dviejų šimtmečių po katalikybės 
įvedimo, aiškiai liudijo, kaip mažai iki tol katalikų Bažnyčios 
vadovybė rūpinosi savo lietuviškomis avelėmis. Giedraičio ir 
Daukšos laikais pasireiškė tam tikras patriotinis subruzdimas, 
kuris tačiau netrukus vėl užgeso. Tuo tarpu reformacinė lietuvybės 


318 


banga vis stiprėjo. Net ir žiaurokai ir nevisiškai teisingai Ylos 
pasmerktasis kalvinizmas nuo XVII a. vidurio labai sustiprino 
susirūpinimą lietuviškuoju apaštalavimu.'! O protestantiškuose 
Prūsuose XVIII a. jau galėjo pasirodyti Donelaitis, kai tuo tarpu 
katalikiškoji Lietuva vis dar tebesimaitino „bromomis, atvertomis 
ing viečnastį“. 


Nesusipratimas dėl Baranausko 

Nevisiškai teisingai Stasys Yla to nesusipratimo pradžią suplaka 
su 1907 m. J.A. Gerbačiauskio Gabijoje, skirtoje Antano Bara- 
nausko mirties penkmečiui paminėti, pasirodžiusiu Jono Basa- 
navičiaus įžanginiu straipsniu. Iš to straipsnio Yla pacituoja šią 
ištrauką: 


Kovo mėnesyje (1883 — V. T.) pasirodė pirmas Auszros numeris, kuriame 
aš patalpinau jo (Baranausko — V. T.) vieną niekur nespausdintą dainą, kuri 
ir pavertė jį į mano, rasi, uoliausią, nes jau politišką priešą. Ne tik toji 
nelaimingoji daina, bet ir J. Mikšo dar betaktiškesnis Biblijos su Vitolio 
rauda palyginimas, kun. Baronui davė progą viešai prieš Auszrą vesti kovą 
ir, nors iš dalies, prisidėti prie jos žlugimo. Jau tuomet - kaip iš jo straipsnio 
„Czy košciot katolicki wynaradowial (sic!) litwinow?“*, prieš mane ap- 
garsinto, matoma, — pasirodė jame, iš pareigos tyrame lietuvyje, nemenkas 
lenkomanas, kuriam, kaip ir kitiems senesniosios kartos mūsų kunigams, 
daug svarbesniu rodėsi su lenkais bičiuliavimasis negu lietuvystės ir žmonių 
gerovės gynimas ir jos sąmoniškas aukštyn kėlimas.!“ 


Kaip matome, tai gana smarkūs kaltinimai Baranauskui, dėl 
kurių Yla ir sukėlė didelį alasą: esą Basanavičius čia suplakęs du 
skirtingus dalykus — Baranausko laišką Aušros redakcijai, kurio 
Basanavičius nebuvo skaitęs, ir jo straipsnį lenkiškajame laikraš- 
tyje, kuris buvo nukreiptas ne prieš Aušrą, bet prieš paties Basa- 
navičiaus „užsipuolimus prieš katalikybę priešų (rusų) spaudoje“. 
Iš čia ir kilusi anoji legenda apie Baranausko lenkomaniškumą ir 

1! Žr. įdomią Ingės Lukšaitės studiją „Lietuvių kalba reformaciniame judėjime XVIII a.“, 

Acta Historica Lituanica, t. 5, Vilnius, 1970, 


L Cit. iš S. Yla, op. cit., p. 159. 
* Ar katalikų Bažnyčia nutautino lietuvius? (lenk.). 

jo „Iš kelio pastūmimas“, kuris suklaidino ir Juozą Tumą-Vaiž- 
gantą, ir Antaną Vienuolį, ir net čikagiškį Domą Veličką. Tik 
Regina Mikšytė Lietuvoje neskubanti nubraukti ir „lenkomano“ 
Baranausko. Ir čia Yla pacituoja jos įvado į Baranausko raštų 
dvitomį žodžius: 

Jo [Baranausko] kūrybinis palikimas neprarado išliekamosios vertės. Kartų 
kartoms skiepijusi tėvynės ir laisvės meilę, ir šiandien išlaikiusi savo poetinį 
žavesį poema Anykščių šilelis, plačiai už gimtojo krašto ribų žinomi kal- 
biniai darbai Antano Baranausko vardą tvirtai įrašė į lietuvių literatūros ir 
kalbos istoriją.“ 


Amen! - pasakytume mes amerikoniškai. Su tuo sutiko ir 
Basanavičius, ir Šliūpas, ir Tumas, ir net Vincas Mickevičius- 
Kapsukas. Tačiau jeigu Yla būtų pavertęs du puslapius į priekį, 
jis tos pačios Mikšytės būtų radęs ir tokį posmą: 

Nepaisant bičiuliškų ryšių su J. Basanavičium, J. Šliūpu, P. Kriaučiūnu ir 
kt., pirmąjį Aušros numerį jis pasitiko atsargiai ir šaltai. Įžeistas aušri- 
ninkų išpuolių prieš dvasininkiją, kaip polonizacijos židinį, A. Baranauskas 
neprisidėjo prie kylančio lietuvių nacionalinio judėjimo. Nepritardamas ir 
nepalaikydamas Šiaurės Vakarų kraštui peršamos antipolonizacinės poli- 


tikos, susirado naują, anot jo paties, „politinių insinuacijų nevaržomos 
. R 1 14 
veiklos“ sritį - matematiką. 


Vėl turėtume pasakyti - šventa teisybė. Su tuo taip pat sutiks 
beveik visi mūsų kultūros 1r literatūros tyrinėtojai. 

Kadangi šis Stasio Ylos išpuolis prieš Basanavičių ir tautinį 
atgimimą apskritai yra toks retas dabartinėje mūsų išeivijos raš- 
tijoje ir kadangi jis susilaukė ir, reikia manyti, susilauks nemažo 
atgarsio, gal būtų verta ties juo truputį ilgėliau stabtelti. Visų 
pirma, ar Basanavičius klydo, kad Baranauskas tuo metu buvo 
nepalankiai Aušros ir jo paties atžvilgiu nusistatęs? Iš tos ištrau- 
kos, kurią Yla pateikia iš Gabijos, net nematyti, kad Basanavičius, 
čia būtų suplakęs du dalykus: Baranausko laišką Aušros redakcijai 
ir jo straipsnį Przeglgd Katolicki. Tiesa, jei Yla būtų atkreipęs 


IA. Baranauskas , Raštai, t. 1, Vilnius, 1970, p. 26. 
14 Ibid., p. 24. 

dėmesį į Basanavičiaus straipsnį, kurį jis buvo išspausdinęs Vie- 
nybėje lietuvnikų 1900 m. ir į jo autobiografiją, jis būtų radęs 
tokį suplakimą.“ Bet ar tai jau taip labai svarbu? Baranausko 
laiškas ir straipsnis lenkiškame laikraštyje buvo rašyti beveik tuo 
pačiu metu, 1883 m. Savo laiške Aušros redakcijai jis ne tik reiškė 
pasipiktinimą dėl jo eilėraščio žalojimo ir paskelbimo be jo valios 
Aušroje, bet kritikavo ir visą Aušros kryptį. Beje, Baranauskas ir 
apie Aušros pasirodymą sužinojo tik iš lenkiškojo Kraj'aus. Tame 
laiške jis aiškiai pabrėžia, kad dėl jo eilėraščio išspausdinimo jis 
norėtų, kad „lietuviškieji skaitytojai Krajaus mane už vieną, 
solidariškai su išdavėjais atsiliepiantį, draugdarbininką Aušros 
nelaikytų“. Toliau jis rašo, jog nenori „eilioje šito rašto rodytis“. 
Toliau jis kaltina, kad Aušra ir „nabažnųjų pajautimą įžeidžia“, 
ir Daukantą per daug kelia, ir Vitolio raudą lygina su Biblija ir 
t.t. Nors laiško pabaigoje Baranauskas ir pasako vieną kitą komp- 
limentą Aušrai, bet ir įspėja, kad ji per toli nepraeitų pro „šventąją 
vierą“ ir gerus krikščioniškus papročius.'“ Nors iš šio laiško ir 
nebūtų galima daryti išvados, kad jis jau tada buvo pasiryžęs viešai 
stoti į akciją prieš Aušrą, bet iš jo taip pat aišku, jog nei Bara- 
nauskui nebuvo pakeliui su Aušra, nei Aušrai sa Baranausku. 
Nepakeliui jam buvo ir su Basanavičiumi. Mečislovas Davainis- 
Silvestravičius 1884 m. pradžioje rašė, kad Baranauskas iš pradžių 
buvęs Basanavičium zacbwycony (susižavėjęs), bet dabar negalįs 
su juo drauge eiti." 

Yla rašo, kad Basanavičius ano Baranausko laiško net iki pat 
mirties nebuvo skaitęs. Kodėl? Sunku tikėti, kad redakcija, 
gavusi tokį svarbų laišką, nebūtų painformavusi vyriausiojo 
redaktoriaus. Be to, 1924 m. to laiško lietuviškas vertimas buvo 
išspausdintas kapsukinėje Kibirkšiyje, o Basanavičius mirė tik 
1927 m. 


15 Žr. J. Basanavičius, Rinktiniai raštai, Vilnius, 1970, p. 631 ir 944. 
16 A. Baranauskas, Raštai, t. 2, p.158-161. 
17 Zr. J. Basanavičius, Rinktiniai raštai, p. 893. 

Netiesioginis Basanavičiaus-Baranausko susikirtimas 


Buvo laikai, kada vienas „tyras“ lietuvis turėjo eiti į rusų spaudą 
ką nors lietuviško ginti, kitas - į lenkų. Mat kitokios spaudos 
beveik ir nebuvo. Kai šiandien Stasys Yla vadina to meto rusų 
spaudą priešų spauda, tuo lyg duodamas suprasti, kad lenkų 
spauda nebuvo priešų spauda, jis bando mūsų laikų galvojimą 
perkelti į anuos laikus. Anuo metu tokio kategorizavimo nebuvo. 
Užtat kai maždaug Aušros atsiradimo metu J. Basanavičius parašė 
straipsnį apie lenkus Lietuvoje rusiškame Novoje vremia, jis 
visiškai nesijautė rašąs priešų spaudoje. Į tą straipsnį atsiliepė 
Baranauskas lenkiškame Przegląd Katolicki, dėl kurio vėliau 
Basanavičius išvadino Baranauską „nemenku lenkomanu“ ir tuo 
užsitraukė geroką Ylos pyktį. Neturint nei vieno, nei kito straips- 
nio po ranka (gaila, dabartiniai šių abiejų vyrų raštų leidėjai nei 
vieno, nei kito straipsnio neįtraukė nei į Baranausko Raštų dvt- 
tomį, nei į Basanavičiaus Rinktinius raštus), sunku šiandien pa- 
sakyti, kas tiksliai tuose straipsniuose buvo sakoma. Bet spėjant 
iš sąžiningo anų laikų tyrinėtojo prof. Ochmanskio, kuris, be 
abejo, bus ir vieną, ir kitą straipsnį skaitęs, reikia turbūt sutikti, 
kad anas Basanavičiaus straipsnis buvo smarkiai antilenkiškas. 
Ochmanskis jį vadina „ėdikiškai antilenkišku“ (polkožerczy ar- 
tykut).!“ Kodėl tas straipsnis po Ylos plunksna pasidarė „užsi- 
puolimais prieš katalikybę“, sunku suprasti. 

Tokiu jo nelaikė ir pats Baranauskas. Netrukus po šių įvykių 
jis savo laiške vokiečių kalbininkui Hugo Weberiui rašė: 


Atsirado tarpu lietuvnykų jaunųjų tokių, kurie po gazetas pučia, bažnyčia 
katalikiška per 500 metų lietuvnykų norėjusi perdirbti lenkais ir nemaža 
kitų melų ir monų svietui akysna leidžia. Tai prisiėjo duoti atsakymas 
lenkiškame laikraštyje Przegląd Katolicki, 1883, nr. 38: „Czy kosciol 
katolicki wynaradawial litwinow, odpowiedz Žmujdzina na niektore zarzu- 
ty gazety „Nowoje wremia“ (Ar katalikų bažnyčia nutautino lietuvius, 
Žemaičio atsakymas į kai kuriuos „Novoje vremia“ priekaištus).!“ 


8 J. Ochmanski, op. cit., p. 156, išnaša 586. 
12 A. Baranauskas, Raštai, t. 2, p. 257-258. 

Taigi pats Baranauskas gana tiksliai nusakė pagrindinę to 
straipsnio idėją. Tai rodė ir pats Basanavičiaus straipsnio pava- 
dinimas „Lenkai Lietuvoje“. Jeigu, anot Ylos, tai yra katalikybės 
puolimas, tai ką jis pasakytų apie kun. Prapuolenio veikalą Lenkų 
apaštalavimas Lietuvoje, kuris buvo dedikuotas arkivyskupui 
metropolitui Klopotovskiui 17 kurto berods niekas neįvertino kaip 
užsipuolimo prieš katalikybę. 

Iš viso Yla nori sudaryti įspūdį, kad tie, kurie kritikavo Bara- 
nauską dėl jo šaltos laikysenos Aušros ir tautinio atgimimo atžvil- 
giu (kun. Adomas Žeimavičius-Žeimys katalikiškoje Apžvalgoje 
Baranauską tiesiog laikė lenkiškojo nacionalizmo atstovu), ne- 
vertino jo nei kaip poeto, nei kaip kalbininko. Nieko nebūtų toliau 
tiesos. Jeigu taip būtų buvę, nebūtų jis pakliuvęs ir į pirmą Azšros 
numerį. Tas pats Basanavičius 1909 m. Viltyje savo vardu paskelbė 
atsišaukimą, ragindamas rinkti Baranausko (ir Jauniaus) laiškus, 
kuriuos jis ir paskelbė Lietuvių tautoje“? Kas pagaliau Baranauską 
ir iškėlė kaip poetą ir mokslininką, jeigu ne visi tie, kuriuos dabar 
Yla nori padaryti jo priešais. Regina Mikšytė toli gražu nėra 
vienintelė, kuri teisingai įvertina literatūrinį ir mokslinį Bara- 
nausko palikimą. 

Kai dėl ano garsaus „Žemaičių kunigo paskutinio pamokslo“, 
kuris pirmiausia buvo išleistas Amerikoje, paskui persispausdintas 
Vienybeje lietuvnikų (1890) ir kurį Tumas-Vaižgantas buvo pri- 
skyręs Baranauskui, klausimas nėra galutinai išaiškintas. Toji pati 
Mikšytė sako, kad Baranauskas buvęs vienas iš jo inspiratorių.“ 
Kalbiniai argumentai čia nedaug gali nusverti. Įdomu, kad ir aną 
savo straipsnį lenkiškame Przegląd katolicki Baranauskas buvo 
pasirašęs Žemaičio (Žmujdzin) slapyvardžiu. 

Kad ir kaip ten būtų, „legendos“, kurią sukūrė ne tiek Basa- 
navičius, kiek Romeris savo visais atžvilgiais puikioje tautinio 
atgimimo analizėje apie Baranausko lenkomaniškumą paskuti- 
niame j0 gyvenimo dvidešimtmetyje, Ylai nepasisekė sugriauti. 


20 J. Basanavičius, Rinktiniai raštai, p. 736. 
21 R. Mikšytė, Antano Baranausko kūryba, Vilnius, 1964, p. 270. 

Gal ir be reikalo jis taip piktai išsiliejo ir prieš Basanavičių, ir 
prieš visą tautinį atgimimą dėl tariamo Baranausko „pastūmimo““. 
Pats Baranauskas, kaip matyti iš jo laiško Aušros redakcijai, 
atsitraukė nuo ano meto tautinio sąjūdžio, kuris iš esmės negalėjo 
nebūti antilenkiškas. 


Kuriozas su vyskupu Masalskiu 


Jau minėjome, kad teisinga yra tautinės kultūros tęstinumo 
mintis. Minėjome taip pat, kad tautinis atgimimas, kuris privedė 
prie naujos tautinės (kai kas dabar mėgsta sakyti buržuazinės) 
Lietuvos sukūrimo, neprasidėjo tik su Aušra. Tačiau beieškodami 
naujos Nepriklausomos Lietuvos šaknų, kartais nuklystame visiš- 
kai ne į tą podirvį. Perskaitęs kun. Kazimiero Aloyzo Matulaičio 
straipsnį „Lietuvių tautos išsilaisvinimas“““, pagalvoji, kad čia 
kažkoks nesusipratimas. Tiesa, tautos išlaisvinimo kovų jis ne- 
nukelia taip toli, kaip Yla tautinio atgimimo. Jis pradeda nuo 
Targovicos konfederacijos ir Kosciuškos sukilimo. Pagal jį Ge- 
gužės 3-iosios konstitucija ir iš jos išplaukęs sukilimas reiškė 
lenkiškąją tendenciją, o tie, kurie stojo prieš tai, buvo „lietuviai 
patriotai“. Užtat jie ir buvo Varšuvoje pakarti. Į tų patriotų skaičių 
jis įrikiuoja ir didįjį etmoną Simoną Kasakauskį (kuris buvo 
pakartas Vilniuje), ir Vilniaus pavyskupį Juozapą K. Kasakauskį, 
ir Vilniaus vyskupą Ignotą Jokūbą Masalskį. 

Yla tik prabėgomis šį epizodą prisimena. Kalbėdamas apie 
Masalskį ir Kasakauskį, kaip Gegužės 3-iosios konstitucijos prie- 
šininkus, jis rašo: „Minėti du vyskupai pasidarė lyg vadai opo- 
zicijos šiai lenkų klastai“, o juos nužudę lenkų jakobinai sukilimo 
metu.“ Padaryti šiuos du vyskupus lietuvių patriotais arba lenkų 
klastos prieš Lietuvą aukomis tikrai jau per daug. Gegužės 3-10- 
sios konstitucijos, kaip ir Targovicos konfederacijos šalininkų 
tarpe buvo tiek pat Lietuvos, kaip ir Lenkijos didikų ir bajorų. 
22 K.A. Matulaitis, „Lietuvių tautos išsilaisvinimas“, in Lietuvių tautos praeitis, t. 3, 


Chicago, 1971, p. 37-61. 
23 S. Yla, op. cit., p. 78-79. 

1794 m. sukilime lygiai karštai dalyvavo ir lietuviai, ir lenkai. Ir 
jakobinų Vilniuje buvo ne mažiau kaip Varšuvoje. Čia nėjo kalba 
apie kokį separatizmą ar lietuviškąjį patriotizmą, bet tik apie tai, 
ar savomis jėgomis bandyti gelbėti Respubliką ir pasukti ją mo- 
derniškesnės santvarkos kryptimi (gegužininkai ir sukilimininkai), 
ar su Kotrynos II kariuomenės pagalba išlaikyti senąsias privi- 
legijas ir senąją Respublikos struktūrą (targovičėnai). Štai ir viskas. 
Dėl tariamo vyskupo Masalskio lietuviškumo turbūt teisin- 
gesnis buvo kun. Prapuolenis, kuris rašė, kad šis vyskupas 


„aplenkė net tikruosius lenkus ir be ceremonijų įsakė, kad visoje Vilniaus 
S aa iks 5 “ ii 5 Ą L i AŽ „D4 
vyskupijoje, viešai, visose bažnyčiose, giesmės būtų giedamos lenkiškai.“ 


Be to, kun. Prapuolenis jį smerkė ir už ginkluotą chlopų maištų 
savo dvaruose malšinimą. Taip buvo galima rašyti prieš 60 metų, 
bet ne šiandien. Keista. Šiandien reikia „savuosius“ lakuoti, o 
„svetimuosius“ mušti. Taip ir atsiranda vietoj mokslinės - propa- 
gandinė literatūra. Gaila, tuo keliu truputį pasuko ir Stasys Yla 
savo kitais atžvilgiais įdomiuose Varduose ir veiduose. 


Metmenys, t. 27, 1974, p. 174-185 


2 K. Prapuolenis, op. cit., p. 144. 

BALYS SRUOGA MŪSŲ ATSIMINIMUOSE 


Tokiu pavadinimu neseniai pasirodė stamboka knyga, kurią 
paruošė ir išleido dr. Vanda Sruogienė.“ Ją sudaro daugiau kaip 
60 asmenų pasisakymai apie Sruogą, laiškai ir 67 fotografijos. 
Būsimam Sruogos tyrinėtojui tai bus tikras žinių ir informacijos 
aruodas, kurio jis jokiu būdu negalės aplenkti. Knyga įdomi 17 
kiekvienam skaitytojui, nes kartu tai yra lyg iškarpa iš viso mūsų 
nepriklausomybės laikotarpio kultūrinio gyvenimo. Žinoma, tai 
toli gražu ne viskas, kas buvo ir kas galima apie Sruogą pasakyti. 
Čia, pavyzdžiui, nėra platokų kun. Stasio Ylos ir dr. Antano Kučo 
pasisakymų. 

Reikia tikėtis, kad kas nors panašaus pasirodys ir Lietuvoje, 
kur, be abejo, yra daugiausia buvusių Sruogos pažįstamų ir mo- 
kinių. Panašios knygos apie Salomėją Nėrį, Žemaitę ir kt. jau yra 
pasirodžiusios. Štai ką tik išėjusioje Eduardo Mieželaičio knygoje 
Čia Lietuva yra jautriai parašytas fragmentas apie Sruogą (p. 220- 
229). Ypač būtų įdomi medžiaga apie paskutiniuosius Sruogos 
gyvenimo metus, jam grįžus iš Štuthofo koncentracijos stovyklos. 

Apskritai būtų gera, kad panašių leidinių susilauktų ir kiti mūsų 
rašytojai. Girdėti, kad užsimojimas padarytas dėl Vinco Krėvės 
(V. Maciūnas ir K. Ostrauskas), laukia Jonas Aistis, Faustas Kirša 
ir kt. 


"Balys Sruoga mūsų atsiminimuose, Chicago, 1974. 

I 


Panašaus veikalo recenzento uždavinys gana keblus. Visiškai 
neįmanoma ir neįdomu būtų vertinti kiekvieną šių atsiminimų 
autorių atskirai. Dauguma jų su didele pagarba ir net pietizmu 
stengiasi pavaizduoti Sruogą tokį, kokį pažino. Tik vienas kitas, 
pasinaudojęs proga, panūdo Milžino paunksmėje save parek- 
lamuoti arba savo gimnazistiškas „literatūros tilosofijas“ pa- 
skleisti. Jų galėjo šiame leidinyje ir nebūti. 

Paskaičius šią knygą, pirma mintis ir buvo pavadinti recenziją 
Milžino paunksmėje. Kaip žinia, apie 1930 m., labai iškilmingai 
ir dar daugiau triukšmingai apvaikščiojant Vytauto Didžiojo 500 
metų mirties sukaktį, Sruoga parašė konkursinę dramą Milžino 
paunksmė. Tarp kita ko, Vanda Sruogienė atskleidžia įdomią 
smulkmeną, kad vardą jai pasiūlęs prof. Leonas Karsavinas, kuris 
per keletą metų ne tik puikiai išmoko lietuvių kalbą, bet net ėmė 
dalyvauti jos kūrybiniame procese. 

Premijos Sruoga negavo daugiausia dėl to, kad paties milžino 
(Vytauto Didžiojo) neišvedė į rampos šviesą, o gal ir dėl to, kad 
kai kas pabūgo, kad visa, kas dėjosi milžino paunksmėje Vytauto 
laikais, nesukeltų kam nors aliuzijų į visa, kas dedasi Smetonos 
paunksmėje 1930 Viešpaties metais. Tai bent ryškėja iš Fausto 
Kiršos aiškinimosi (p. 160). Nors Sruogienė griežčiausiai paneigia 
tokias Sruogos intencijas, tačiau rašytojui, kaip 1r istorikui, dažnai 
nelengva atsikratyti gyvenamojo momento antspaudo kalbant apie 
istorinius laikus. Tas atsitikimas galutinai suardė santykius tarp 
Sruogos ir Kiršos. 


II 


Tačiau šios knygos tikslas, kaip suprato sudarytoja, buvo ne 
atpasakoti, kas dėjosi Sruogos paunksmėje, bet parodyti, koks 
buvo pats Sruoga. Arba, kaip vaizdingai išsireiškia Jurgis Blekaitis, 
vienas artimiausių Sruogos bendrakeleivių, surankioti kiek galima 
daugiau akmenėlių, iš kurių būtų galima sudėlioti visą „poeto 

mozaiką“. Be abejo, virš recenzento galių būtų bandyti iš visų tų 
margaspalvių šukių šukelių, kurios randamos šioje knygoje, at- 
kurti Sruogą, koks jis iš tikrųjų buvo. Ne tik jos čia nesurinktos 
visos, bet ne viena gal ir visiškai netinka į šią mozaiką. Turbūt 
teisus ir kitas šios knygos bendradarbis, sakydamas, kad po mirties 
(taip pat ir gyvas būdamas) „žmogus palieka nesuskaitomą dau- 
gybę savo portretų, iššvaistytų gyventoje aplinkoje, daiktuose ir 
žmonėse, drauguose ir priešuose, giliai įsirėžusių ir vos ne vos 
įžiūrimų pastelinėje įspūdžių filigranoje“ (A. Nyka-Niliūnas, 
p. 366). Priešų tapyti portretai taip pat reikalingi, o jų čia berods 
ir pasigendame 

Turbūt anais laikais vargu būtume radę mokinuką, kuris nebūtų 
girdėjęs Sruogos vardo, ir studentą, kuris jo nebūtų matęs. Tame 
mūsų kultūrinio gyvenimo alyvų darželyje, koks tada buvo Kau- 
nas, beveik visi visus pažinojome. O ką kalbėti apie tokius žymū- 
nus kaip Sruoga, Krėvė, Putinas. 

Jeigu kas būtų paprašęs prisidėti su savo šukelė prie sruoginės 
mozaikos, ji būtų maždaug tokia. Pradžios mokykloje ir gimna- 
zijoje Balys Sruoga buvo vienas iš tų gražiųjų slapyvardžių kaip 
Kalėdų Kaukė, Tyrų Duktė, Butkų Juzė. Mūsų apylinkėje nei tokių 
vardų, nei pavardžių užsimušdamas nerasi. Universitete Sruoga 
nebuvo vienas iš tų magiškųjų profesorių, kurių net iš Aleksoto 
studentai eitų pasiklausyti. Jis savo paskaitomis „lyg rudens 
vakaro lietus vienodai barbena į lango stiklą“ (V. Maciūnas, 
p. 327). Gal Sruoga sąmoningai vengė vaidybos (Blekaitis), o gal 
jis iš viso nesugebėjo vaidinti, jeigu gerą paskaitą galima vadinti 
tokia vaidyba. 

Apie 1934-1935 m. buvo kilęs sumanymas viešai pasijuokti iš 
savo profesorių. Kaip tiko į tokį farsą Vladas Dubas, nuolat 
šaudydamas akimis į tą patį kampą lyg gyliuojantis arklys, arba 
Augustinas Janulaitis, mintimis ir judesiais striksėdamas prie 
katedros ligi nuvirtimo. Arba Jo Magnificencija Mykolas Romeris, 
špygomis aiškindamas painias eksteritorialumo teisės problemas 
arba pro nosį traukdamas ariją iš Boriso Godunovo: „Šešti jau 

metai, kai ramiai aš sau carauju.“ Tiko čia ir Krėvė su ilgu pa- 
pirosu ir dar ilgesniu kandikliu, ir Jonynas, dainuojančiu balse- 
liu narpliojantis Riurikaičių ir Gediminaičių šeimyninius ir kito- 
kius santykius. Ką kalbėti apie tokį Karsaviną, glostantį barzdą 
ir dėstantį, kaip šv. Klara kovojo su žalčiu arba lapinas nuplukdė 
vilkės vainikėlį. 

Sruoga kažkaip šiam spektakliui (kuris, beje, neįvyko) netiko. 
Kaip ir Mykolaitis-Putinas. Gal jie per daug rimti? „Neatsimenu 
paskaitoj ar koridoriuj šypsančio“, - prisimena Sruogą Blekaitis. 
Atrodo, kitoks Sruoga buvo gatvėje, restorane, pajūryje ar Alpėse. 
Atkreipkite dėmesį į nuotrauką, vaizduojančią Sruogą Palangoje 
su profesoriais Krėve ir Skardžiumi (gaila, nuotraukos sudėtos 
be paginacijos). Pirmieji du ir gintariniame pajūryje nenusimeta 
savo protesoriškos povyzos, kai Sruoga primena daugiau arlekiną 
negu profesorių. Tokį jį matydavome ir Kauno gatvėse, vis kepu- 
rėtą, brankteliu pertrauktu švarkeliu, golfo kelnėmis, primenantį 
greičiau girininką ar apskrities agronomą, kaip vienas iš atsi- 
minimų autorių pastebi. Tik čia aplink šią trijulę lyg koks klap- 
čiukas vis sukinėdavosi Juozas Baldauskas-Baldžius. 

Sruoga — arlekinas! Kai kas gal įsižeis, ypač paskaitęs šią atsimi- 
nimų knygą, kurioje net Antanas Gustaitis, jeigu ne per pusmetrį, 
bent per kokį inčą stengiasi pakelti Sruogą nuo žemės. O vis dėlto 
kažkas arlekiniško yra visoje Sruogos asmenybėje. Jis indivi- 
dualistas ir nebijo (o gal dažniau ir mėgsta) pasijuokti iš per daug 
rimto mūsų gyvenimo. Iš čia ir jo entuziazmas „Vilkolakio“ 
teatrui, kuris juk ir buvo mūsų laikų commedia delV'arte su tokiu 
svarbiu arlekino vaidmeniu. Gal būtų ir per daug pasakyti, kad 
„Vilkolakiui“ nieko nebuvo šventa, bet kada Muškietininkuose 
buvo pasišaipyta iš mūsų kariuomenės, į teatrinius reikalus įsikišo 
Kauno karo komendantas ir teatrėlis turėjo uždaryti savo duris. 
Komedija buvo suvaidinta. Toks jau neišpasakytai rimtas buvo 
visas mūsų gyvenimas. Nota bene: tai atsitiko ne autoritetinio 
Smetonos režimo metu, bet anais gerais demokratiniais laikais, 
kada Lietuvą valdė Seimas ir krikščionys demokratai. 

III 

Sruoga savo literatūrinę karjerą pradėjo Aušrinėje, dar gim- 
nazistu būdamas Panevėžyje, Ligi šiol ir apie pačią Aušrinę, ėjusią 
pirma kaip Lietuvos žinių priedas, o vėliau tapusią savarankišku 
jaunimo žurnalu, ir apie visą aušrininkų sąjūdį labai mažai tebuvo 
rašyta. O tas sąjūdis tikrai vertas dėmesio. Čia recenzuojamojoje 
knygoje šiek tiek faktų apie jį pabarstė Antanas Sugintas, Jonas 
Vilkaitis, Jackus Sonda ir dr. Julius Abraitis. Anoje, Tumo-Vaiž- 
ganto žodžiais tariant, ligi kaulų smegenų konservatyvioje (ir 
katalikiškoje) Lietuvoje, tai buvo kažkas nepaprasto. Sugintas 
sakosi suvedęs Aušrinės ir aušrininkų ideologiją į keturis pagrin- 
dinius teiginius: individualizmą, socializmą, demokratizmą ir 
tautybę (p. 51). Kažin ar labai tiksliai Sugintas bus šį dalyką 
prisiminęs, nes, bent šių laikų akimis žiūrint, individualizmą ir 
demokratizmą gana sunku suderinti su socializmu ir nacionalizmu. 
Kažin ar iš viso galima kalbėti apie ideologines tezes sąjūdžio, 
atremto į individualizmą ir demokratizmą. Jaunėliui Sruogai tame 
sąjūdyje turėjo kaip tik daugiausia patikti individualizmas arba 
toji „sielos liuosybė“, apie kurią jis kalbės Pirmajame bare 1915 
m. Įdomu, kad jau pirmajame stambesniame savo rašinyje, at- 
spausdintame 1913 m. Aušrinėje, šešiolikmetis Sruoga „dailiąją 
tvėrybą“ skirstė į sąmoningą ir nesąmoningą, pasisakydamas 
aiškiai už nesąmoningąją, kas tada jam reiškė netendencingą, 
neidėjinę kūrybą. Dėl to jis visiškai sukritikavo Maironio Kur 
išganymas ir palyginti gana teigiamai įvertino jo Jaungją Lietuvą. 
Įdomu taip pat, kad, kalbėdamas apie tautiškumą, Sruoga jau 
tada permatė jo „ligas“ ir „anomalijas“, arba tautiškumo psicho- 
patologijas, kurios vėliau buvo išvystytos į ištisas tautinės ir rasinės 
beprotybės sistemas. Daug kas jomis tebeserga 1r šiandien. 

Galbūt tiksliausiai savo individualistinį credo Sruoga išdėstė 
Vienuolio novelės „Pati“, atspaustos 1912 m. Aušrinėje, recen- 
zijoje. Ten jis ne tik griežtai pasisakė prieš katalikiškuosius Ateities 
kritikus, tolstojininkus, marksistus, bet ir prieš „Iš visų pusių 
peršamus modernizmą, simbolizmą, jerundizmą ir c-o“. Žodžiu, 

prieš trafaretą, madą, populiarumą. Viso to vietoje jis siūlė „svei- 
ką, gyvą dvasią, sąmoningą realizmą““. Vienuolio novelės Atko- 
čaitis, kuris nori būti sau žmogus, kuris nedaro jokių kompromisų 
su tiesa ir teisingumu, kuris verčiau nusilenkia prieš galybę negu 
prieš neteisybę, kuris linkęs būti „geriau belaisviu negu vergu“, 
atrodo, buvo labai artimas Sruogai. Žinia, Sruogai teks dėl to 
nemaža nukentėti. Ir kartais jis turės nusilenkti prieš jėgą, turės 
tapti belaisviu, bet berods niekados jis nebus vergu. Tai gana gerai 
matyti iš jo Dievų miško ir iš jo pareiškimų sugrįžus Lietuvon. 


IV 


Individualisto žmogaus kelias nėra lengvas, bet rašytojas vargu 
ar gali kitokį kelią ir pasirinkti. Gal dar sunkesnis atremtos į 
individualizmą organizacijos kelias. Nemaža tokių organizacijų 
esame turėję, pradedant 1904 m. „Draugu“ ligi šių dienų „Santa- 
ros-Šviesos“. Greičiau jas galima vadinti tam tikrais sąjūdžiais, 
kurie vienu ar kitu kritišku momentu daug ką patraukia ir žavi, 
ypač jaunimą. 

Nemaža jaunų žmonių žavėjo ir individualistinis Aušrinės sąjū- 
dis. Tarp jų buvo ir Balys Sruoga, greitai iškilęs net į to sąjūdžio 
vadus, ypač literatūrinėje plotmėje. Kai kas tai vadina tiesiog 
revoliucija. Vieno dalyko tiems jauniems žmonėms tikrai pakako 
su kaupu, tai drąsos. Jie ne tik drįso pakedenti Maironį, bet kibo 
į skvernus ir ano meto literatūros kritikos korifėjui A. Jakštui- 
Dambrauskui. Pirmajame bare Sruoga apkaltino Jakštą apsvai- 
gimu „dogmų dogmomis“ ir „sielos liuosybės“ varžymu. Literatū- 
rinis ginčas su Jakštu nusitęsė toli į Nepriklausomybės laikus. 
Maciūnas pateikia šiek tiek medžiagos šio ginčo užuomazgai. Šį 
ginčą išsamiau bando aptarti Jonas Grinius savo knygoje Veidai 
ir problemos lietuvių literatūroje“ Teisingai Grinius rašo, kad 


2 Žr. Lietuvių literatūros kritika, +. 1, Vilnius, 1971, p. 478. Šioje kritikos straipsnių 
chrestomatijoje yra keletas ankstyvųjų Sruogos kritikos rašinių. 
3 T. Grinius, Veidai ir problemos lietuvių literatūroje, Roma, 1973, p. 49-80. 

„asmens, minties ir kūrybos laisvė B. Sruogos sąmonėje jau buvo 
atsistojusios priešakyje visų kitų vertybių““, tik nelabai supran- 
tama, kodėl kituose Griniaus studijos puslapiuose tas pats Sruoga 
pavirsta „iracionaliu emocingu individualistu“, „pramuštgalviu“, 
„stokojančiu intuicijos ir tiesos meilės“, kertančiu smūgius „že- 
miau juostos“. Tiesa, anų laikų polemika buvo aštri, bet ji buvo 
aštri iš abiejų pusių. Su savo „Putinais - Rasputinais“ ir Jakštas 
kartais siekė žemiau juostos, taip pat ir Grinius su savo „seksua- 
linėmis šiukšlėmis“ ir „nihilistiniais dvokalais“ kalbėdamas apie 
Antano Škėmos Baltąją drobulę.“ 

Nesigilinant iš esmės į Sruogos — Jakšto ginčą, reikia tik nu- 
sistebėti, kad dar ir šiandien čia, pas mus, vadinamuosiuose 
Vakaruose, atsiranda žmonių, kurie nepripažįsta kūrybos laisvės, 
kurie norėtų literatūrą ir meną paversti kokios nors idėjos ar 
ideologijos tarnaite, kaip savo laiku filosofija buvo paversta 
religijos tarnaite. Tokio galvojimo klaidingumą Sruoga suprato 
dar gimnazistu būdamas. 


V 


Kaip individualistas, Sruoga nelabai tiko organizacijai ir admi- 
nistracijai. Berods tokių pareigų jis ir vengė, nors tarpais pri- 
sieidavo ir vieno, ir kito griebtis, ar tai redaguojant oficiozą 
Lietuvą, ar būnant Meno kūrėjų draugijos valdybos nariu. Tiesiog, 
sunku patikėti, kad 1920 m. Sruoga būtų kandidatavęs į Steigia- 
mąjį Seimą kaip „Santaros“ atstovas. Jis pravirto, bet entuzias- 
tingai vadovavo komisijai laikinajai sostinei puošti pasitinkant 
susirenkantį Seimą (p. 67). 

Pasirodo, ir tautininkai bandė įtraukti Sruogą į savo orga- 
nizacinį tinklą, kaip matyti iš visais atžvilgiais įdomių Vinco 
Rastenio laiškų Vandai Sruogienei. Iš esmės Sruoga turbūt nebuvo 
labai priešingas tai idėjai. Juk jis kartais ir vedamuosius Lietuvos 
aidui parašydavo. Bet į organizaciją — ne! Iš Rastenio laiškų 


4 Ibid., p. 75. 
5 Žr. Aidai, 1974, nr. 8, p. 375. 

išryškėja dar vienas Sruogos būdo bruožas - jis mėgo pogrindinę 
veiklą arba, iškilmingiau tariant, buvo „kultūrinės politikos stra- 
tegas“ (p. 273). Andriaus Olekos-Žilinsko pašonėje Sruoga buvo 
lyg tėvas Žozefas prie kardinolo Richelieu — pilkoji eminencija. 
Visai nereikia stebėtis, kad tas pats Sruoga galėjo parašyti vienokį 
straipsnį Lietuvos žiniose ir visiškai priešingą — Lietuvos aide. Jis 
save gyrė ir kritikavo jau ankstyvosios literatūrinės karjeros 
pradžioje, pasirašydamas barokišku slapyvardžiu Markizas Tigrui 
Nėrkonori. 

Čia, progai pasitaikius, verta atitaisyti vieną klaidą, kuri nežinia 
dėl kieno kaltės atsirado šiame leidinyje. Visai patikima, kad 
Sruoga galėjo susižavėti prezidento Smetonos kalba, kurioje šis 
iškėlė senąjį graikų grožio ir gėrio idealą. Ypač, kad grožį pastatė 
aukščiau už gėrį. Būdamas 1mpulso žmogus, galėjo Sruoga ir 
straipsnį parašyti, ir jį Lietuvos aidui pasiūlyti. Tai buvo ne pirmas 
kartas. Bet abejoju, kad Sruoga tą straipsnį būtų pavadinęs „Kalos 
kai Gatos“. Iš tikrųjų graikiškai šis auklėjimo idealas buvo išreiš- 
kiamas arba trimis žodžiais „Kalos kai agathos“ arba vėliau 
sutrumpinta forma „kalokagathos“ ir reiškė visa, kas gražu ir 
gera arba dora. Tikrai tokios klaidos negalėjo padaryti pats 
Smetona, didelis graikų filosofijos žinovas, Platono dialogų ver- 
tėjas į lietuvių kalbą. 


VI 

Apskritai, aptariant šią knygą, reikia pasidžiaugti, kad dideliu 
Vandos Sruogienės ir jos pagalbininkų triūsu ji išvydo pasaulį. Ji 
patenkins alkį ne tik Sruogos gerbėjų, bet ir visų tų, kurie domisi 
viso mūsų Nepriklausomybės laikotarpio literatūriniu ir kultūriniu 
gyvenimu. Be abejo, ne visi čia sudėti rašiniai yra lygios vertės, 
bet, perskaičius knygą, ir pats Sruoga, ir visas ano meto gyvenimas 
pasidaro mums artimesnis ir brangesnis. Prie pačių geriausių 
rašinių, be jau minėtų, norisi priskirti Dalios Sruogaitės-Bylienės 
atsiminimus, parašytus ne tik su didele meile, bet ir su nemažu 
literatūriniu talentu. 

Didžiausias knygos trūkumas - vardų rodyklės ir nuotraukų 
paginacijos stoka. Galėjo būti daugiau paaiškinimų, kurie ypač 
praverstų jaunesniarn skaitytojui. Knygą apipavidalino dailininkas 
A. Kurauskas. 


Metmenys, t. 29, 1975, p. 124-131 

BESPALVIS MYKOLAS KRUPAVIČIUS 


Petro Maldeikio parašytąją monografiją perskaičius“ 


I 


Po ranka stambi ir svari beveik 500 puslapių knyga Mykolas 
Krupavičius, 1975 m. išleista Lietuvių krikščionių demokratų 
sąjungos Čikagoje. Jos autorius, žinomas pedagogas Petras Mal- 
deikis įžangoje gana kukliai prisipažįsta, kad jis nesiima uždavinio 
nei vertinti, nei ypač teisti plačios bei šakotos Krupavičiaus asme- 
nybės. „Šis darbas, — rašo jis, - yra tik nepilnas Krupavičiaus 
veikimo komentaras, turįs tikslą peržvelgti jo darbus ir santykius 
su kitomis politinėmis grupėmis j0 paties pažiūrų šviesoje.“ Ver- 
tinti arba net teisti, anot Maldeikto, reikštų su juo susilyginti arba 
net būti už jį aukštesniam. 

Man atrodo, čia šios monografijos autorius be reikalo susikuk- 
lina. Niekas nereikalauja iš biografo ar literatūros bei meno 
kritiko, kad jie būtų lygūs ar aukštesni už tuos asmenis, apie 
kuriuos rašo ir kurių darbus ir kūrybą kriūkuoja. Jų pirmenybė 
prieš anuos yra ta, kad jie gali į jų darbus ir kūrybą pažiūrėti iš 
laiko perspektyvos. Toji laiko perspektyva nebūtinai privalo būti 
matuojama šimtmečiais, nebūtinai reikia elgtis taip, kaip anas 
kiniečių istorikas, kuris, paklaustas apie Didžiosios prancūzų 
revoliucijos reikšmę, atsakė: „Pagyvensime - pamatysime.“ 

1 Petras Maldeikis, Mykolas Krupavičius. Išleido Lietuvių krikščionių demokratų 
sąjunga 1975 m. Spausdino Draugo spaustuvė Chicagoje. Knygos viršelis dail. Petro 


Aleksos. Knyga didelio formato, 494 psl., kietais viršeliais, kaina $ 15,00, gaunama 
Drauge. 

Tai, kas įvyko vakar, jau tapo istorijos dalimi ir gali būti 
istoriškai vertinama. Parašyta eilutė ar padarytas politinis spren- 
dimas jau priklauso istorijai, nesvarbu, ar nuo to praėjo tūkstantis 
metų, ar tik viena diena. 

Tik dėl to, kad šios monografijos autorius stengėsi piešti Krupa- 
vičiaus paveikslą „jo paties (Krupavičiaus — V.T.) pažiūrų švie- 
soje“, tas paveikslas nebūtinai turėjo išeiti monotoniškas. Krupa- 
vičius daug kartų yra rašęs ir sakęs, kad jis nieko nemėgo vynioti 
į vatą. Kartą Krupavičių esame pavadinę spalvinga asmenybe.“ 
Atrodo, su tuo sutinka ir Maldeikis. Tačiau jo monogratijoje tas 
Krupavičiaus spalvingumas kažkaip pranyksta. Maldeikis gal per 
daug stengiasi nulyginti visus net ir mažiausius Krupavičiaus 
asmenybės kampelius, užtat vietoje gyvo, be galo temperamen- 
tingo Žmogaus dažnai tematome tik kažkokį nuasmenintą vals- 
tybės vyrą, partijos lyderį, laisvės kovotoją. 

Rašydamas šią monografiją, Maldeikis naudojosi asmeniniu 
Krupavičiaus archyvu, jo raštais, straipsniais, prisiminimais ir 
laiškais žmonių, asmeniškai daugiau ar mažiau pažinojusių Krupa- 
vičių. Pirmajai daliai pagrindinis šaltinis buvo paties Krupavičiaus 
Atsiminimai, tiesa, jau po Krupavičiaus mirties išleisti ir gal kiek 
nuredaguoti. Pačiam įdomiausiam ir svarbiausiam Krupavičiaus 
gyvenimo ir veiklos laikotarpiui - seimokratijos metams - nepa- 
mainomas šaltinis yra Lietuvos Šeimų stenogramos. Nors Mal- 
deikis įtraukia šį leidinį į savo bibliografiją, tačiau, atrodo, juo 
nedaug tepasinaudoja. Vėlesnės paties Krupavičiaus reminescen- 
cijos bei kitų Žmonių prisiminimai negali atstoti Seimo steno- 
gramų. O kur tų metų spauda, kuri, rodos, nėra taip sunkiai 
prieinama! Užtat visas tas verdančio politinio ir valstybinio darbo 
laikotarpis, kuriame Krupavičius tikrai jautėsi kaip žuvis vande- 
nyje, išėjo blankokas 

Vienoje recenzijoje nebūtų įmanoma apžvelgti visos su Kru- 
pavičiumi susijusios problematikos. Be to, apie išeivišką Krupa- 


2 V. Trumpa, „Mykolo Krupavičiaus atsiminimai“, Akiračiai, 1972, nr. 8, p.13. 

vičiaus veiklą gal dar per anksti šnekėti, kol dar daugelis to 
laikotarpio asmenų tebėra gyvi. Mes čia stabtelėsime tik ties trimis 
bene pačiais reikšmingiausiais Krupavičiaus gyvenimo momentais 
ir pasižiūrėsime, kaip kartais vienašališkai juos pavaizdavo Mal- 
deikis savo monografijoje. Turime galvoje Krupavičių ir žemės 
reformą, Krupavičiaus vaidmenį 1926 m. gruodžio 17 d. pervers- 
me ir Krupavičiaus santykius su Liaudies vyriausybe. 


|| 


Žemės reformai Maldeikis paskiria visą savo monografijos 
skyrių." Gal daug ir neklysta Maldeikis, sakydamas, kad „daugelio 
dabar gyvenančių lietuvių supratimu, visa žemės reforma — tai 
tik Krupavičius““. Tačiau pats Krupavičius, kaip ir kiekvienas, 
kuris truputį nuodugniau susipažinęs su šiuo klausimu, jokiu būdu 
to negalėtų tvirtinti. 

Turiu pabrėžti ir priminti, tai, ką ne kartą esu sakęs, būtent, kad žemės 


reformos autorius buvo ne Rimka, ne Krupavičius, bet kolektyvas. O tas 
kolektyvas — visa Lietuva...? — 


rašė Krupavičius Tėvynės sarge 1954 m. Tegu ir ne visa Lietuva, 
bet geroka jos dalis, tikrai jos dauguma. 

Maldeikis nenori su tuo sutikti ir šaukiasi į pagalbą miškininką 

Joną Kuprionį ir dr. Antaną Maceiną. Šis pastarasis viename savo 
laiške rašė pačiam Krupavičiui: 
Socialinės reformos Lietuvoje nebuvo anoniminės, nebuvo kokios nors grupės 
1r partijos pribrandintos ir įvykdytos, bet jos buvo vieno žmogaus nuojautos, 
valios ir užsidegimo vaisius. Ir to žmogaus vardą nešiojate Jūs, kunige 
Pirmininke*. Objektyvus istorikas negali to nepastebėti ir nepabrėžti.“ 


Nieko negali būti toliau teisybės. Žemės reforma ano meto 
Lietuvoje buvo lyg nunokęs obuolys. Nereikėjo jokio užsidegimo 


3 P. Maldeikis, op. cit., p. 150-181. 

4 Ibid., p. 150. 

3 Cit iš ibid., p. 171. 

* Kreipiamasi į M. Krupavičių kaip į VLIK?'0 pirmininką. 
6 Cit. iš ibid., p.173. 


227 


ir valios jam nupurtyti. Dėl žemės reformos lenktyniavo beveik 
visi nuo Aleksos* tipo komunistų iki krikščionių demokratų. 
Juozas Tumas-Vaižgantas, kuris buvo vienas iš nedaugelio skep- 
tikų žemės reformos atžvilgiu, suprato tada, kad nieko nėra 
lengviau, kaip sukurstyti liaudį plėšti svetimą turtą. O kas tos 
liaudies vardu tada nekalbėjo! Vaižgantas pakėlė balsą prieš tą 
liaudies fetišą, nors pats iš esmės buvo tikras liaudies vaikas. Ir 
tas balso pakėlimas kaštavo jam ir jo Pažangos partijai labai 
brangiai ateinančiuose Seimo rinkimuose./ Šiandien, reabilitavus 
Aleksą**, ne vienas istorikas pripažįsta, kad ir Kapsukas neteko 
daug populiarumo pasisakydamas prieš dvarų parceliaciją. Kap- 
sukas tada, kaip ir kai kurie socialdemokratai (Steponas Kairys), 
pasisakė prieš žemės reformą ne todėl, kad jie būtų buvę priešingi 
dvarininkų, bažnyčių ir vienuolynų žemės nusavininmui, bet todėl, 
kad jie norėjo nacionalizuoti visą Žemę ir organizuoti žemės ūkio 
kooperatyvus. Vėliau tai įvykdė Stalinas, organizuodamas kolū- 
kius ir valstybinius ūkius. 

Krupavičius, išėjęs revoliucinės Rusijos mokyklą Voroneže, gal 
buvo karštesnis, bet ne pats karščiausias žemės reformos šalininkas 
krikščioniškajame bloke. Toks kun. Simonas Šultė savo pažiūromis 
beveik konkuravo su Kapsuku ir Kairiu. Krupavičius, kaip ir 
daugelis kitų, tada į žemės reformą žiūrėjo ne tiek iš ekonominio, 
kiek iš socialinio taško. 

Gaila, mūsų monografijos autorius neišryškina visų tų dalykų. 
Pavyzdžiui, kiek įdomios medžiagos yra apie Krupavičiaus pastan- 
gas įtikinti Aleksandrą Stulginskį žemės reformos reikalingumu. 
Būdamas agronomas, Stulginskis į šį reikalą Žiūrėjo grynai iš 
ekonominės pusės ir jam atrodė, kad per daug susmulkintas ūkis 
kažin ar galės būti labai našus. Gyvenimas parodė, kad Stulginskis 
buvo arčiau tiesos negu Krupavičius. Būdamas iki kaulų smegenų 


* Turimas galvoje Zigmas Aleksa-Angarietis. 
7 Plačiau apie tai rašėme straipsnyje „J. Tumas-Vaižgantas - gyvenimo kritikas“. 
** Z. Aleksa-Angarietis 1938 m. kovo 27 d. buvo suimtas kaip „liaudies priešas“, 
1940 m. gegužės 22 d. sušaudytas, 1956 m. sausio 27 d. reabilituotas. 

politikas ir partijos lyderis, Krupavičius pirmiausia turėjo žiūrėti, 
kad jo partija laimėtų rinkimus. Ir ji laimėjo. Visai kitas klausimas, 
ar tai buvo jau toks didelis ir Lietuvos laimėjimas, kaip bando 
tvirtinti Maldeikis ir kiti Krupavičiaus garbintojai. 


III 

Be abejo, reikšmingiausi (ir laimingiausi) Krupavičiaus gyve- 
nimo metai buvo 1922-1926-ieji. Palyginti jaunas (vos 35 metų 
sulaukęs) politikas tapo ne tik Seimo nariu, bet ir pasidarė galin- 
giausios partijos ir viso krikščioniškojo bloko lyderis. Gal ne 
visi žinojo, kas vienu ar kitu metu buvo ministeris pirmininkas 
(jie tada keitėsi labai dažnai), bet visi žinojo, kas buvo Kru- 
pavičius. Seime ir rinkimų kampanijose jis tikrai jautėsi savo 
vandenyse. Savo aštriu protu ir dar aštresniu liežuviu jis dažnai 
nuginkluodavo opoziciją ir, svarbiausia, patraukdavo mases. 
Tarp demokrato ir demagogo net Platonui nebuvo lengva surasti 
skirtumą. O reikia pasakyti, kad vėliau tautininkų ir kitų demo- 
kratijos priešinininkų mestas kaltinimas apie ano laiko sei- 
mokratiją nebuvo visiškai iš piršto laužtas. Nuo Prancūzijos 
nurašyta Konstitucija, dargi ją „sudemokratinus“, atidavė Sei- 
mui visą valdžią į rankas, net rinkti prezidentą. Ji tiko ano meto 
Lietuvai kaip asilui balnas. 

Ir štai atėjo 1926 metai. Gal dėl to, kad žmonės iš viso nemėgsta 
ilgai matyti tų pačių asmenų ir tų pačių partijų valdžioje (anot 
Cezario, Galli semper novis rebus studebant* |, gal dėl kai kurių 
klaidų ir korupcijos, staiga rinkimuose krikščioniškasis blokas 
praranda Seime daugumą ir noromis nenoromis (greičiausiai 
nenoromis) turi užleisti valdžią valstiečių liaudininkų-socialde- 
mokratų ir mažumų (lenkų, žydų) koalicijai. 

Tiesa, Krupavičius, kaip opozicijos lyderis, dabar Seime pareiš- 
kia, kad toji opozicija nebus tik opozicija dėl opozicijos, bet 
parems kiekvieną naujosios Mykolo Sleževičiaus vyriausybės 


* Galai visada siekė naujovių (lot.). 

darbą, naudingą Lietuvai.“ Tiesa, kas yra naudinga ar nenaudinga 
Lietuvai, visada be galo sunku pasakyti. O kai toji vyriausybė 
ėmė kelti bylas kai kuriems krikščioniškojo bloko vadams, ėmė 
atidarinėti lenkiškas ir žydiškas mokyklas, ėmė kėsintis į kunigų 
algas ir atleidinėti opozicijos blokui palankius karininkus į atsargą, 
naikinti karo padėtį ir amnestuoti politinius kalinius (11 komu- 
nistus) Ir t.t., 1r t.t., tOji opozicija pasišiaušė. 

Ypač paaštrėjo opozicija prieš Sleževičiaus vyriausybę po to, 
kai lapkričio 21 d. buvo gana brutaliai išvaikyta studentų de- 
monstracija. Visas krikščioniškasis blokas, tautininkai ir Ūkininkų 
partija tuo reikalu įteikė vyriausybei interpeliaciją, o kai ginčuose 
dėl jos Voldemaras tiesiog siūlė versti valdžią, dešinėje pasigirdo 
šauksmai „šalin Kabinetas!“ Tai ir buvo visi tie, kurie daugiau ar 
mažiau ptitarė perversmui. Krikščioniškojo bloko balsais Smetona 
buvo išrinktas prezidentu, to bloko žmonės įėjo į Voldemaro 
vyriausybę, Stulginskis tapo Seimo pirmininku, o Krupavičius 
vicepirmininku. 

Visai kitaip tuos įvykius po trisdešimties metų ėmė aiškinti pats 
Krupavičius ir beveik po penkiasdešimt metų - Maldeikis. Esą 
vieni tautininkai padarę perversmą, o krikščionys demokratai ne 
tik jame nedalyvavę, bet net bandę jį sutrukdyti“ (sic!). O prof. 
Kazys Pakštas dalyvavimą poperversminėje vyriausybėje neva 
palyginęs su „pasivertimu kiaulėmis“'“. Tas pats Pakštas man ne 
vieną sykį pasakojo, kad kai jis kitą dieną po perversmo nuėjęs 
pas Leonardą Šimutį, kuris tada buvo krikščionių demokratų 
atstovas Seime, ir pranešė jam, kas atsitiko, šis apsikabinęs jį 1r 
pasakęs: „Dėkui Dievui, Lietuva išgelbėta.“ 

Iš viso mes vis dar linkę manyti, kad tas perversmas įvyko tik 
vakar, kad į jį negalima žiūrėti šaltai ir objektyviai. Iš tikrųjų, 
kaip teisingai pasakė vienas jaunesnės kartos rašytojas, į tą per- 
versmą galima žiūrėti taip pat šaltai kaip į Žalgirio mūšį. Anot 


8 P. Maldeikis, op. cit., p. 185. 
? Ibid., p. 193-195. 
10 Ibid., p. 200. 

Valančiaus, viskas šiame pasaulyje persimaino. Tas pats Krupavi- 
čius tada galėjo tarti šiltą žodį fašizmo adresu, o Smetona su Vol- 
demaru buvo aršiausi Lietuvos-Sovietų Sąjungos pakto gynėjai. 
Krikščionių demokratų vaidmenį 1926 m. gruodžio 17 d. per- 
versme turbūt teisingiausiai įvertino Rapolas Skipitis, kurio atsimi!- 
nimai iš viso pasižymi blaivumu ir visapusiškumu. Savo atsimi- 
nimų antrajame tome jis rašė: 
Iš to kas čia pasakyta, tenka manyti, kad krikščionių demokratų blokas 
žinojo apie įvyksiantį perversmą ir neoficialiai jam pritarė.“ 
Krikščionys demokratai, tarp kita ko, tikėjo, kad Smetonos 
valdžia bus laikina, kad bus vėl skelbiami rinkimai į Seimą ir kad 
jų blokas vėl laimės daugumą. Turbūt taip ir būtų buvę, bet... 


IV 

Iš Maldeikio knygos matyti, kaip blogai pasijuto Krupavičius 
Smetonos diktatūros metu. Jis be politikos duso kaip žuvis be 
vandens. Ką galėjo reikšti partijos lyderiui studijos Prancūzijoje, 
vikaravimas Garliavoje ar profesoriavimas Vilkaviškio kunigų 
seminarijoje. Net juokingai atrodo, kad dvasinė vyresnybė leidžia 
Krupavičiui dėstyti iškalbą seminarijoje, bet neleidžia sakyti pa- 
mokslo Vilkaviškio katedroje. Mat Krupavičius nebuvo nei moks- 
lininkas, nei vikaras ar klebonas. Krupavičius buvo politikas, 
liaudies tribūnas. Nėra abejonės, kad demokratinėje santvarkoje 
jis būtų išaugęs į valstybininkus. Būdamas daugiau kaip dešimt 
metų VLIK'o pirmininku, Krupavičius iš visų jėgų bandė išlaikyti 
valstybines Lietuvos tradicijas. Maldeikio knygoje skaitytojas ras 
tam laikotarpiui nemaža medžiagos, tegu ir nevisapusiškos. 

Lietuvai patekus į bėdas, Krupavičius laikėsi vieno principo, 
kurį jis ne kartą išreiškė žodžiais: jis susidėtų ir su velniu, jeigu 
tai būtų naudinga Lietuvai. Tai buvo priešinga senai mūsų liaudies 
išminčiai. Bet laikai keičiasi, gal turi keistis ir liaudies išmintis. 
Bent vieną sykį Krupavičius bandė tą savo principą pritaikyti 


1! R. Skipitis, Nepriklausomą Lietuvą statant, Chicago, 1961, p. 107. 

gyvenime. Turime galvoje jo bandymą surasti mo0dus vivendi su 
Lietuvos komunistų partija ir paleckine Liaudies vyriausybe. 

Su įkarščiu vykdydamas žemės reformą, Krupavičius jau spėjo 
pademonstruoti savo antidvarininkišką nusistatymą. Būdamas 
tikras liaudies vaikas, jis bent šiuo atžvilgiu negalėjo būti svetimas 
Liaudies vyriausybei. Be to, nors, kaip matėme, jis, tegu ir netie- 
siogiai, prisidėjo prie 1926 m. gruodžio 17 d. perversmo pergalės, 
netrukus jis pasidarė aršus smetoninės diktatūros priešas ir nuo 
jos nukentėjo. 1940 m. Krupavičius tikriausiai neliejo ašarų dėl 
Smetonos nuvertimo, o kaip paliudijo paskutinės smetoninės 
vyriausybės žemės ūkio ministeris Juozas Audėnas savo Paskuti- 
niame posėdyje““, ne vienam Smetonos diktatūros pašalinimas 
aptemdė žvilgsnį į vykstančią Lietuvos tragediją. Kad ir kaip ten 
būtų, Krupavičius visiškai neneigia, kad ne tik jis ieškojo kontaktų 
su Liaudies vyriausybe, bet net iš Maskvos pusės buvo bandoma 
zonduoti galimybes užmegzti ryšius su Lietuvos katalikų Bažnyčios 
hierarchija. Rašydamas apie vyskupą Kazimierą Paltaroką (Te- 
vynės sarge, 1958), Krupavičius atskleidžia įdomų faktą, kad pats 
ano meto Lietuvos viešpats Dekanozovas per savo sekretorių 
A.G. Dolskį darė pastangų, Krupavičiui tarpininkaujant, prieiti 
prie Panevėžio vyskupo. Žinant socialines ir politines vyskupo 
Paltaroko pažiūras ir jo griežtai antismetonišką laikyseną, nega- 
lima nesistebėti, kaip nuodugniai sovietai studijavo Lietuvos 
gyvenimą ir kaip gerai suprato Bažnyčios vaidmenį ir svorį tame 
gyvenime. Jie lengvai galėjo likviduoti politines ir nepolitines 
partijas bei organizacijas, bet negalėjo ir dar vis negali to padaryti 
su Bažnyčia. Dažnos vyskupų ir aukštųjų Bažnyčios hierachų 
konferencijos anais laikais ir vengimas griežtesnių priemonių prieš 
Lietuvos Katalikų Bažnyčios Kroniką šiandien rodo, kaip rimtai 
sovietinė valdžia skaitosi su Bažnyčia. Iš dabartinės perspektyvos 
žiūrint, gal ir be reikalo tada Krupavičius nesuvedė Dolskio (ir 
Dekanozovo) su vyskupu Paltaroku. 


12 T. Audėnas, Paskutinis posėdis, New York, 1966. 

Tik tų faktų šviesoje reikia vertinti ir garsųjį Krupavičiaus 
memorandumą ano laiko Lietuvos valdovams. Maldeikis, remda- 
masis Antano Bendoriaus straipsniu Lietuvių enciklopedijoje, apie 
tą memorandumą tik tiek tepasako, kad jis buvo parašytas su | 
aukštesnės bažnytinės hierarchijos, net nuncijaus, pritarimu ir kad 
jo tikslas tebuvo „išsiaiškinti, kokie buvo Maskvos planai Bažny- 
čios atžvilgiu“. 

Dabar šiek tiek daugiau duomenų apie patį memorandumą ir 
ištraukų iš jo savo studijoje pateikė Jonas Aničas.'' Maldeikis tik 
spėlioja, kad šis memorandumas parašytas po rugpjūčio 6 d., o 
dabar paaiškėja, kad spalio 7 d. jis buvo įteiktas LTSR Aukščiau- 
siosios Tarybos prezidiumui, Liaudies Komisarų Tarybos ir Lietu- 
vos kompartijos CK nariams. Tai buvo išsamus 8 puslapių doku- 
mentas, išreiškęs liepos 2-3 d. Lietuvos vyskupų konferencijos 
mintis. Jame, pasiremiant Leono XIII enciklika Rerum novarum 
ir Pijaus XI Ouadragesim ano, dėstoma: 

1. Bažnyčia yra priešinga kapitalizmui ir jo padariniams. 2. Bažnyčia kovoja 
su kapitalizmu. 3. Ji stoja proletariato pusėn. 4. Ji imasi priemonių jų būklei 
pagerinti ir pašalinti neteisybės, skurdo bei vargo šaltinius." 


Aničas cituoja dar vieną labai įdomią memorandumo vierą: 


Gal niekas taip atsidėjęs nekovojo su Smetonos režimu kaip katalikai ir jų 
kunigai. Juk nebuvo nei vieno veiklesnio katalikų inteligento, kuris tuo ar 
kitu būdu nebūtų nukentėjęs nuo smetonizmo. 


Aišku, šis teiginys yra gerokai perdėtas, tačiau labai supranta- 
mas. Norint pasiekti kokio nors modus vivendi, reikėjo kaip galima 
labiau atsiriboti nuo „smetonizmo“. O tuo memorandumu buvo sie- 
kiama daugiau negu 70dus vivendi. Memorandume aiškiai sakoma: 


Mes, katalikai, norime aktingai dalyvauti Lietuvos tvarkymo ir gerinimo 
darbe. Mes norime, pasilikę karalikais, būti lojalūs Tarybų Lietuvos piliečiai 
ir jos bendradarbiai.'“ 


15 P. Maldeikis, op. cit., p. 237. 

14 J. Aničas, Katalikiškasis klerikalizmas Lietuvoje 1940-1944 m., Vilnius, 1972. 
15 Cit. iš ibid., p. 47. 

16 Cir, iš ibid., p. 49. 

Neturint pilno Krupavičiaus memorandumo teksto po ranka 
(atrodo, jo neturėjo nei Krupavičius, nei Maldeikis), sunku pilnai 
įvertinti jo istorinę reikšmę. Nemanoma, kad Aničas falsifikuotų 
cituojamas memorandumo vietas. Kitoje vietoje jis, pavyzdžiui, 
cituoja 1943 m. Lietuvos vyskupų laiško popiežiui Pijui tokią vietą: 
Mes meldžiamės, kad Dievas [žodis „Dievas“ čia paliktas iš didžiosios 
raidės, kas sovietinėse publikacijose yra labai retas dalykas — V. T] saugotų 


mus nuo bado, maro ir karo, tačiau bolševikų grįžimą mes laikome sau 
į : 17 
kur kas baisesne nelaime, negu badas, maras ir karas. 


Sunku įsivaizduoti smarkesnę bolševizmo kritiką. Aišku, ne 
visiems Lietuvos vyskupams bolševizmas buvo baisesnis už badą, 
marą ir karą. 

Be abejo, tą Krupavičiaus memorandumą reikia vertinti atsižvel- 
giant į ano meto sąlygas. Ne vien Krupavičiui, bet ir daug kam 
tada atrodė, kad vien smetonizmo pasmerkimo pakanka surasti 
modus vivendi su Liaudies vyriausybe. Ne vien tik Krupavičius 
tada (ir anksčiau) kritikavo kapitalistinę santvarką. Ir prof. Stasys 
Šalkauskis manė, kad be reikalo Bažnyčia riša savo likimą su 
kapitalizmu. Kai kurie kunigai siūlė tada palikti bažnyčiose maldą 
už tėvynę tik pakeitus Antano (Smetonos) vardą Justino (Paleckio) 
vardu. Daugelis išmintingų politikų buvo tada nuomonės, kad 
visi, kurie tik gali bendradarbiauti su naująja vyriausybe, privalo 
su ja bendradarbiauti. Užtat ir Krupavičiui visiškai nereikėjo 
gėdytis savo „lojalumo“ ir „bendradarbiavimo“ siūlymo Tarybų 
Lietuvai. Juk negalima pamiršti, kad pasikeitimai Lietuvoje tada 
vyko ne kaip karo, bet kaip pasidavimo pasekmė. 

Kitas reikalas dėl tariamo Krupavičiaus 1940 m. birželio 23 d. 
laiško Justui Paleckiui. Laiškas gana plačiai buvo platinamas 
Lietuvoje vokiečių okupacijos metu (ne tik išeivijoje, kaip klai- 
dingai rašo Maldeikis, p. 238). Broniui Dirmeikiui prašant pasiaiš- 
kinti dėl to laiško, Krupavičius labai kategoriškai paneigė tokį 


17 Ibid., p. 127. 

laišką rašęs. To laiško nemini ir Aničas, kuris šiaip jau gana 
stropiai stengėsi iškelti visus tariamai Bažnyčią ir klerikalinius 
veikėjus kompromituojančius faktus. Užtat nėra reikalo netikėti 
Krupavičiaus paneigimu. 


V 


Apskritai, kalbant apie Maldeikio monografiją, reikia pakar- 
toti, ką jau pradžioje esame paminėję: jis be reikalo bijojo drąsiau 
ir kritiškiau pažvelgti į Mykolo Krupavičiaus asmenį ir veiklą. 
Tai ypač svarbu tokio asmens kaip Krupavičius biografui. Pats 
Krupavičius nebijojo jokių problemų ir jas drąsiai sprendė, kaip 
jam tuo metu atrodė geriausia. Dėl to jis ir buvo politikas. Maldei- 
kio monografijoje kažkaip nublanksta gyvasis Krupavičius. Po 
partijos vado, žemės reformos vykdytojo, Seimo koalicijos lyderio, 
opozicijos vado, VLIK'o pirmininko skraiste pranyksta tas visados 
temperamentingas, kartais net grubus stačiokas, bet visados spal- 
vingas Krupavičius. 

Maldeikio monografijoje Krupavičius lyg neteko savo asmeny- 
bės. Tai didžiausias šios monografijos minusas. Tačiau joje su- 
kaupta nemaža, tegu truputį ir vienašališkos medžiagos, ir ji bus 
mūsų XX amžiaus pirmosios pusės istorikui naudingas šaltinis. 
M. Krupavičius buvo, be abejo, viena didžiausių politinių asmeny- 
bių toje istorijoje. 


Draugas, priedas Mokslas, menas, literatūra, 1976, sausio 10, p. 1-4 


24) 


K. ŠKIRPOS SUKILIMĄ PASKAIČIUS 


Vienas prieš visus 


Kaip ir galima buvo laukti, pulk. Kazio Škirpos knyga apie 
1941 m. sukilimą Lietuvoje“, pasirodžiusi 1975 m. (tituliniame 
puslapyje klaidingai pažymėta 1973 m. data), sukėlė labai prie- 
šingas reakcijas. Vieni ją smarkiai giria, kiti - smarkokai puola. 
Netrūksta ir perdėjimų, pavyzdžiui, ją lyginant su garsiąja Hitlerio 
Mein Kampf. Pastaroji sujudino pasaulį, pirmoji — gal tik šiek 
tiek sudrumstė mūsų išeivijos gyvenimą. 

Nesiimame rašyti šios knygos recenzijos. Recenzento uždavinys 
būtų pirmiausia atskleisti eventualiam skaitytojui, ką jis šioje 
knygoje ras ir ar verta ją skaityti. Nesigilinsime į tokias smulk- 
menas, kaip: ar atitinka knygos pavadinimas jos turinį (juk apie 
patį sukilimą knygoje labai mažai tekalbama), ar tinkamai auto- 
rius atrinko įvairius dokumentus ir juos išvertė į lietuvių kalbą 
(nemažai cituojamų dokumentų rašyti vokiškai) ir, svarbiausia, 
ar autoriaus išvados atitinka tų dokumentų dvasią ir raidę. 

Pats autorius ją vadina dokumentine apžvalga arba raportu. 
Stilistiškai tai ir primena tokius raportus, praktikuojamus kariuo- 
menėje. Iš esmės tai yra bandymas apginti paties autoriaus anuo 
metu (1940-1941) užimtą poziciją. Nuo pat pirmos iki paskutinės 
savo knygos eilutės Škirpa bando sutapatinti savo poziciją ir 
parodyti, kad jo pasirinktas kelias buvo vienintelis teisingas ir 


1 K. Škirpa, Sukilimas Lietuvos suverenumui atstatyti. Dokumentinė apžvalga, 
Vašingtonas, 1973. 

tiesus kelias, kuriuo Lietuva galėjo ir privalėjo eiti. Ties šiuo 
teiginiu ir norime padėti labai didelį klaustuką. 


I 


Vienoje savo knygos vietoje Škirpa sako, kad jis užėmęs kovos 
poziciją „kaip mažasis Dovydas prieš milžiną Galijotą“ (p. 360), 
suprask, didįjį Vokietijos reichą. Ir ne tik prieš reichą, kuris, beje, 
turėjo būti beveik vienintelis jo draugas, bet, gali sakyti, prieš 
visą pasaulį. Žinoma, pirmiausia prieš Sovietų Sąjungą, tuos 
„barbariškus aziatus“; prieš Ameriką, kuri tik „propagandiniais 
kvepalais“ mulkina lietuviškąją išeiviją, tuos „saloninius laisvės 
kovotojus“, prieš visą buvusį Lietuvos režimą, kuris užtraukė 
„gėdą ant Lietuvos kūno“; prieš visas politines partijas, kurioms 
visiškai nebus vietos „naujojoje Lietuvoje“; net prieš artimuosius 
savo bendradarbius Berlyne - Ernestą Galvanauską, Rapolą Ski- 
pitį, Petrą Karvelį, kuriuos jis išmetė iš LAF'o kaip dirbančius 
„nebe lietuvišką darbą“; prieš gen. Stasį Raštikį, kuris neparodė 
nei karininko drąsos, nei politinės išminties; prieš voldemarinin- 
kus, kurių vieną iš vadų Joną Pyragių gerokai apibaręs išvarė pro 
duris „kaip Lietuvai nebereikalingą“. Žodžiu, vienas prieš visus. 

Gali stebėtis, iš kur tokia drąsa. Bet stebėtis nereikia. Škirpa 
buvo absoliučiai tikras, kad „visa tauta stovi šiandien su manim“, 
ir tuos žodžius jis nuolat kartoja (p. 356, 359 ir kt.). Ir ne bet 
kokia tauta! Tauta kūrėjų-savanorių, karių, kovotojų, sukilėlių 
tauta, kuri ir 1918-1920 m. iškovojo nepriklausomybę, kuri 1939 
m. būtų žygiavusi ir atsiėmusi Vilnių, kuri būtų pasipriešinusi 
sovietinei invazijai, kuri pagaliau 1941 m. birželio 23 d. sukilo ir 
nušlavė sovietinį režimą ne tik be vokiečių pagalbos, bet net prieš 
jų valią. Tokią tautą turint savo užnugaryje nežinia, katras Čia 
yra Dovydas, katras Galijotas. 

Ir Škirpa eina toliau su savo tikėjimu, kad ne tik jis nėra vienas 
prieš visus, bet kad visi su juo, tik... Jis tiki, kad ir visa vokiečių 
tauta (ypač kariuomenė) su juo, išskyrus tik kai kuriuos gestapo 
ir partijos pareigūnus, kurie lyg kokie cerberiai neleido jam prieiti 

nei prie tos vokiečių tautos, nei prie jos vadų. Kalbėdamas su 
OKW (Oberkommando der Webrmachbt) „kaip lygus su lygiu“ 
(p. 369), vieną savo memorandumą Ribbentropui jis vadina „for- 
maliu Reicho įspėjimu“, dėstydamas, kad kaip tik dėl jo (Ribbent- 
ropo) konšachtų su Stalinu, „ji [lietuvių tauta - V. T.] tapo bolševi- 
kinio smurto auka“ (p. 258). Užtat dabar lietuvių tauta turinti 
„moralinę teisę tikėtis ne vien užuojautos iš civilizuoto pasaulio, 
bet ir realios pagalbos ir paramos iš kitų valstybių pusės“. Taigi 
visas civilizuotas pasaulis su juo. Tas tikėjimas Škirpą veda taip 
toli, kad jis net tiki (ne tik tada, bet ir dabar, rašydamas šią knygą), 
kad ir Amerika būtų pripažinusi sukiliminę jo vyriausybę, jeigu 
ne „durklas į nugarą“ tai vyriausybei iš buvusio prezidento Sme- 
tonos, ministerio Žadeikio ir iš kai kurių „saloninių laisvintojų“ 
išeivių pusės. 

Visa tai būtų buvę labai gera ir gražu, jeigu taip iš tikrųjų būtų 
ir buvę. Visados yra lengviausia kalbėti visos tautos vardu. Ir kas 
tik tuo vardu nekalba! Ką reiškia „visa lietuvių tauta“, jeigu iš jos 
išmeti visas buvusias politines partijas 17 sambūrius, jei eliminuoji 
visus nepatikimus asmenis ir grupes, išeiviją, diplomatinius atstovus, 
jei pasmerki visą buvusį režimą, maitinusį tautą „neutralumo 
opiumu“. O tas režimas, rodos, taip pat kalbėjo visos tautos vardu. 

Kai dėl vokiečių tautos, tai jos globalinės politikos apimtyje 
Lietuva buvo toks smulkutis reikalas, dėl kurio visiškai nevertėjo 
kvaršinti sau galvos. Užtat ir Škirpos pastangos prasimušti-su 
šiuo reikalu į aukštesnes Reicho sferas, pasibaigė visišku fiasko. 
Viename lydraštyje iš Hitlerio vyriausiosios būstinės rašoma: 


Priede siunčiu jums tris lietuvio [sic! - V.T:] Škirpos raštus, kurie buvo 
pateikti Reicho užsienio reikalų ministrui ir į kuriuos Reicho užsienio 
reikalų ministras nenumato duoti atsakymo (p. 351). 


Tai buvo 1941 m. birželio 29 d., vadinas, po sukilimo, kada, 
anot Škirpos, visas pasaulis turėjo žinoti, kad jis buvo sukiliminės 
vyriausybės galva, Lietuvos nepaprastasis pasiuntinys ir įgaliota- 
sis ministeris Vokietijoje (kaip šias viena kitai prieštaraujančias 

funkcijas suderinti, Škirpa nė nebando aiškinti) ir LAP*o vadas. 
Ir visas „civilizuotas“ pasaulis turėjo pripažinti ir remti tą Vy- 
riausybę. Tuo tarpu Hitlerio vyriausiajai būstinei jis tėra tik 
kažkoks „lietuvis“, su kuriuo Reicho užsienio reikalų ministerija 
nenori turėti jokių reikalų. Išvada labai aiški. Ji kilo iš bendrojo 
Reicho nusistatymo visiškai nesiskaityti ne tik su Lietuva (kodėl 
Lietuva čia turėtų būti kažkokia išimtis?), bet ir apskritai su 
visomis Rytų Europos valstybėmis ir tautomis. Tikrai reikėjo 
nepaprastai stipraus tikėjimo, kad tos paprastos tiesos nematytum. 


I 


LAP'as šiandien beturi tik istorinės reikšmės. Niekas, net ir 
pats Škirpa turbūt negalvoja, kad jis kada nors vėl bus atgaivintas. 
Berods ir „Lietuvių fronto bičiuliai“, artimiausia LAF?0 ištaka, 
šiandien neina tuo keliu, kuriuo buvo užsimojęs eiti LAF'as. Užtat 
ir ta visa gausi medžiaga apie LAF'4 - programos, instrukcijos, 
statutai, surinkta šioje knygoje, nesusilauks didesnio skaitytojų 
dėmesio. Įdomu, kad ir anuo metu, kai kūrėsi LAPF'as, ir kai 
nacizmas bei rasizmas buvo dominuojanti jėga mobilizuojant 
Europos tautas prieš bolševikinę Rusiją ir plutokratinę Ameriką, 
net tarp pačių berlyniečių lietuvių buvo skeptikų, kurie suprato, 
kad nacionalizmas gal ir gali būti naudingas vienos valstybės 
rėmuose, bet kad juo negalima pagrįsti tautų bendruomenės 
santykių. Hitlerio naujosios Europos samprata buvo ne kas kita 
kaip parengimas kelio į absoliutų Vokietijos dominavimą Eu- 
ropoje. Ši Škirpos knyga yra tik dar vienas įrodymas, ką toji 
naujoji Europa iš tikrųjų turėjo reikšti. Reikia atiduoti pagarbą 
aniems skeptikams. 

1940 m. lapkričio 17 d. Berlyne įvyko Lietuvių aktyvistų fronto 
(LAF) steigiamasis susirinkimas. Pagal to susirinkimo protokolą, 
kuris ištisai išspausdintas šioje knygoje, prof. Antanas Maceina 
iškėlė esminį klausimą - būtent kokia vieta paskirta mažosioms 
valstybėms hitlerinėje naujojoje Europoje. 


349 


Jei mažosioms valstybėms nebūtų lemta naujoje Europoje turėti savo 
nepriklausomybę, tai mūsų darbas negalėtų būti reikalingas, - 


kalbėjo tada Maceina (p. 92). Protokole neužrašyta, ką Škirpa 
atsakė į šį gyvybinį klausimą, tačiau jo nuomonė paaiškėjo tame 
pačiame susirinkime truputį vėliau, kai buvęs Lietuvos aido redak- 
torius dr. Bronius Dirmeikis su jam įprastu realizmu ir net cinizmu 
pareiškė, jog „iš programos matyti, kad mes glaudžiamės prie 
Vokietijos ir darosi įspūdis, kad mes kovosime už vokiečių Reichą 
ir už Vokietijos laimėjimus“ ir paklausė: 

Ar aktyvistai taps kovotojais dėl Vokietijos ateities, ar ras kitą kelią, kuris 


nepriklausomai nuo bet kurių konjunktūrų vestų prie Nepriklausomos 
Lietuvos atstatymo (p. 94). 


Į tą labai logišką klausimą Škirpa atsakė, kad 


...mes turime savo kovą derinti su Vokietijos kova ir tokiu būdu turime su 
jais bendradarbiauti. Tačiau tai dar nereiškia, kad mes su vokiečiais bendra- 
darbiautume besąlyginai. 


Prie šito Ernestas Galvanauskas, nuostabiai tiksliai vertindamas 
esamą situaciją, pridūrė, kad 
„..mes vokiečiams praktiškai nieko negalime padėti. Visa tai, prie ko mes 
glausimės ar su kuo eisime, yra [...] tik priemonė mūsų tikslams siekti, bet 


ne idealas arba tikslas [...| Tikslas pasiliks vis tas pats, būtent, nežiūrint 
kokia kaina išlikti gyviems kaip tautai ir atstatyti nepriklausomą Lietuvą. 


Reikia pasidžiaugti, kad tuo pragmatišku keliu ir buvo nueita. 
Po to buvo pasirašytas LAF'o steigiamasis aktas, kurį pasirašė 
28 asmenys. 

Štai visos tos įdomios dramos ar tragedijos užuomazga. Ar ji iš 
viso buvo reikalinga, kaip ne be pagrindo klausė Maceina ir 
Dirmeikis, ir ar ji buvo režisuojama taip, kaip siūlė išmintingasis 
Galvanauskas, štai klausimai, į kuriuos skaitytojas norėtų rasti 
atsakymą šioje stambioje 583 puslapių knygoje. Ją perskaičius, į 
akis krenta pasigėrėtinas LAP?0 vado naivumas bei tikėjimas savo 
kovos teisingumu ir realios situacijos nesupratimas. Jeigu Ma- 
ceina, Dirmeikis, Galvanauskas ir kiti, ką tik atbėgę iš Lietuvos, 

suprato, ko Hitleris siekė Rytų Europoje, tai Škirpa, išbuvęs apie 
10 metų diplomatinėje tarnyboje Berlyne, vis dar vylėsi, kad 
Vokietija pripažins sukiliminę vyriausybę ir Lietuvos nepriklau- 
somybę, nors tokioms viltims nebuvo nė mažiausio pagrindo. Jeigu 
pats Hitleris būtų garantavęs Škirpai, kad Lietuva bus nepri- 
klausoma, nebūtų galima ir tuo labai pasitikėti, pagal seną graikų 
galvoseną: „bijau danajų ir dovanas nešančių“. Dabar ne tik pats 
Hitleris nieko nežadėjo, bet ir žemesnieji kariuomenės, partijos, 
gestapo ir Užsienio reikalų ministerijos pareigūnai vengė bent ką 
šiuo reikalu pažadėti. Daugiausia, ką iš jų buvo galima išpešti, 
tai kad už mūsų pastangas kovoje prieš bolševizmą, Hitleris, 
laimėjęs karą ir tvarkydamas naująją Europą, malonės pažvelgti 
į mus malonesniu žvilgsniu. Žodžiu, pagal aną lietuvišką patarlę: 
pirma mesk, o paskui rasi. Tai galbūt galioja normalių žmonių 
santykiuose, bet ano laiko Reicho valdovų jokiu būdu negalima 
buvo pavadinti normaliais žmonėmis. 

O vis dėlto Škirpa tikėjo, nepaisant vieno smūgio po kito, 
patirtų iš Reicho pareigūnų. O tuo savo tokiu nerafinuotu tikėjimu 
jis užkrėtė ir kitus. O gal tiesiog nebuvo kito kelio? Nenuoramos 
būdo žmogui neįmanoma susidėti rankas ant pilvo ir laukti, kas 
bus. Ypač kai kraštą terioja toks baisus okupantas. Visiškai su- 
prantamas buvo daugelio Lietuvos žmonių, ypač jaunimo - stu- 
dentų ir gimnazistų - laukimas lyg kažkokio stebuklo 1š Vakarų 
ir nirtingas rengimasis nusikratyti svetimo jungo. Ar toji saujelė 
Berlyne būtų ką dariusi, ar ne, sukilimas vis vien būtų rengiamas, 
nes beveik niekam nebuvo paslaptis, kad karas tarp Vokietijos ir 
Sovietų Sąjungos neišvengiamas. Reikėjo tik pasiklausyti BBC 
radijo pranešimų iš Londono. 

Tačiau Berlyne viskas turėjo būti aišku. Pavyzdžiui, po prievar- 
tinio lietuvių išdanginimo iš Suvalkų trikampio ir bandymo jį 
visiškai suvokietinti, galima buvo lengvai Įspėti kas eventualiai 
grėsė ir visai Lietuvai. Tačiau ir po to LAF'as nutarė tęsti savo 
veiklą (p. 161). Jau karui bekabant ant nosies, laukdamas pa- 
simatymo su vienu iš partijos pareigūnų Alfredo Rosenbergo 

prieškambaryje, Škirpa klausėsi, kaip šis būsimasis Ostraumo 
viešpats dėstė savo planus, siekiančius net Vidurinę Aziją. Įdomi 
Škirpos reakcija. Jis rašo: 

Iš to, ką mano ausis tada buvo pagavusi, buvo aišku, jog vokiečiai planuoja 
paversti Sovietų Rusiją paprasta Vokietijos Reicho kolonija. Nors apie 
Pabaltijos kraštų likimo planavimą iš minėto diktavimo nieko nebuvau 


nugirdęs, tačiau buvo savaime įtartina, kad ar vokiečiai to paties neplanuoja 
ir ių mažųjų tautų atžvilgiu (p. 215). 


Tik įtartina! Pavers savo kolonija visą Sovietų Sąjungą, o kaž- 
kokiu stebuklingu būdu paliks laisvas Baltijos valstybes! Lyg, 
rodos, Hitleris savo Mein Kampf nebūtų rašęs, kad reikia pradėti 
nuo ten, kur buvo sustoję vokiečių riteriai viduramžiais. 

Škirpa nuolat kartoja, kad neva buvę skirtumo tarp gestapo, 
kariuomenės, partijos ir Užsienio reikalų ministerijos pareigūnų 
pažiūrų dėl Lietuvos ateities. Totalitarinėje sistemoje, kokia tada 
buvo Vokietija, tokie skirtumai visiškai neįmanomi. Nebuvo ir 
jokio pasikeitimo Reicho politikoje Lietuvos atžvilgiu, kaip vėl 
pakartotinai mus bando įtikinti šios knygos autorius. Nuo pat 
pradžios Reicho politika buvo ir pasiliko: Baltijos valstybių erdvę 
paversti grynai vokiška žeme. Ir daugiau nieko. Jeigu Reichas 
būtų iš mūsų norėjęs partnerio savo kovoje prieš bolševizmą, 
Hitleris pats būtų kalbėjęs su Škirpa. Faktas, kad Vokietija „pra- 
leido progą“ bandyti tokiai partnerystei angažuoti prot. Augustiną 
Voldemarą, be abejo, patį populiariausią mūsų politiką Vokie- 
tijoje, leisdama jam laisvai smukti į bolševikinį bučių, rodė, kad 
Vokietija nebuvo suinteresuota jokiu lietuvišku Kvislingu. (Tuo 
visiškai nenorime tvirtinti, kad Voldemaras tokiu Kvislingu būtų 
sutikęs būti.) 

Gal ir teisingai Škirpa rašo, kad Reicho vadovybei pats 1941 m. 
birželio sukilimas ir ypač jo pastatyta vyriausybė buvo labai 
nemalonus siurprizas. Užtat juo mažiau buvo pagrindo tikėtis, 
kad tą vyriausybę Reichas pripažins. Visos labai didelės, kartais 
tiesiog įkyrios Škirpos pastangos šia kryptimi atsimušdavo kaip 
žirniai į sieną. Vietoj pripažinimo jam pačiam buvo uždėtas namų 

areštas Berlyne, o visiems vokiečių pareigūnams ir kariams įsakyta 
neduoti jokio pagrindo susidaryti iliuzijai, kad sukiliminė vyriau- 
sybė bus Reicho pripažinta. Ir reikia tik stebėtis, kaip vieningai 
šios pozicijos laikėsi visi nuo pačių aukščiausių pareigūnų iki 
eilinio kareivio. Matyt, beveik visoje vokiečių tautoje buvo gana 
gerai įskiepyta mintis, kad Baltijos valstybių teritorija turi sudaryti 
gyvybinę Reicho Iebensraumo* dalį. Šito akivaizdoje bet kokios 
pastangos dėl sukiliminės vyriausybės pripažinimo buvo visiškai 
iliuzorinės. 

Dar iliuziškesnis buvo galvojimas, kad galima tikėtis, jog sukili- 
minę vyriausybę pripažins JAV vyriausybė. Net jeigu Smetona, 
Žadeikis ir visa lietuviškoji išeivija Amerikoje būtų ant kelių 
atsiklaupusi ir prašiusi pripažinti Škirpos vyriausybę, nieko tos 
maldos nebūtų padėjusios. Tiesa, JAV dar tada nebuvo įstojusios 
į karą, bet jam smarkiai ruošėsi ir jų pagrindinis priešas buvo: 
nacių Vokietija, o eventualus pagrindinis sąjungininkas - Sovietų 
Sąjunga. Tikrai reikia nemažos fantazijos manyti, kad JAV galėtų 
pripažinti sukiliminę vyriausybę, kurios pirmininkas aiškiai pasi- 
sakė už naująją Europą, už rasistinę politiką Lietuvoje ir besąly- 
ginę kovą prieš Sovietų Sąjungą. Smetonos, Žadeikio ir mūsų 
išeivijos pasisakymai sukilimo ir Laikinosios vyriausybės adresu 
buvo visiškai suprantami. Visi jie ne tik tikėjo Vokietijos pralai- 
mėjimu, bet ne be pagrindo to ir troško. Draugo vedamasis, kuriuo 
Škirpa džiaugiasi, tebuvo momento entuziazmo padiktuota išimtis 
(p. 372). O pačiai sukiliminei vyriausybei nereikėjo jokio „durklo 
į nugarą“ iš niekur kitur. Smogė Reicho vyriausybė, ir Laikinoji 
vyriausybė garbingai užbaigė savo dienas. 


II 


Jau minėjome, kad 1940-1941 m. Lietuvoje nuotaika buvo 
tokia, kad sunkiau būtų buvę sulaikyti žmones nuo sukilimo, negu 
tokį sukilimą parengti, ypač kai galingasis Reichas stovi čia pat 


* Gyvenamoji erdvė (vok.). 

už sienos. Škirpos ir tų negausių lietuvių pabėgėlių ir repatriantų 
svarbiausias uždavinys buvo ne rengti Lietuvoje sukilimą, bet 
bandyti įtikinti Reicho vadovybę, kad didysis žygis į Rytus galės 
pasisekti tik tuo atveju, jeigu toji vadovybė neš laisvę visoms Rytų 
Europos tautoms, neišskiriant, žinoma, ir rusų tautos. Užtat baisiai 
keistai skamba, kad dar ir šiandien Škirpa, išdėstęs visos Sovietų 
Sąjungos pavergimo planą, drįsta tvirtinti, jog 

„..vargu ar būtų beatsiradęs lietuvis, savo krašto patriotas, kuriam būtų 
nubyrėjusi ašara dėl to, kad Maskvos-Berlyno pakto naciškas partneris 
jau iš anksto taip negailestingai karpė rusų lokio kailį, to lokio dar nė 
nenudėjęs (p. 219). 


Greičiau visa lietuvių tauta su baisiausiu pasipiktinimu žiūrėjo, 
kaip tas „naciškas partneris“ žvėriškai elgėsi su karo belaisviais, 
1r kiek galėdama stengėsi jiems padėti. Mūsų žmonės instinktyviai 
jautė, kad nacių Vokietija nešė visoms Rytų Europos tautoms ne 
tik vergiją, bet ir fizinį sunaikinimą, ir tai žadino jų gilios užuo- 
jautos jausmus visoms Rytų Europos tautoms neišskiriant nė rusų 
tautos. 

Po nepaprasto Reicho kariuomenės (tik ne Reichswehro, kaip 
klaidingai rašo Škirpa. Reichswehras buvo panaikintas jau 1935 m.) 
smūgio sukilimas pavyko, nors ne be didelių aukų. Jų akivaizdoje 
nedrąsu klausti už ką. „Laisvė reikalinga kraujo“, — kalbėjo 
Montičelio išminčius Thomas Jeffersonas. Bet laisvė negali rei- 
kalauti savižudybės. Tie, kurie šiandien labai drąsiai kalba, kad 
1939 m. reikėjo pasidaryti nacių Vokietijos sąjungininku ir Žy- 
giuoti į Vilnių, kad 1940 m. reikėjo priešintis Raudonajai armijai, 
kad ano meto mūsų vyriausybės paskelbta neutralumo politika 
buvo tik opiumas, man atrodo, per daug lengvai žaidžia žmonių 
krauju. Ginkluotas pasipriešinimas, kaip 1r sukilimas, prasmingas 
tik tuomet, kai yra šioks toks šansas laimėti. Be abejo, 1941 m. 
galima buvo tikėti, kad Vokietija bent Rytuose karą laimės, žino- 
ma, jeigu atsisakys savo aneksinių ir eksterminacinių planų. Iš 
kur eilinis Lietuvos žmogus galėjo žinoti apie tokius planus. 
Tačiau, kaip matyti iš šios knygos, Berlyne buvo pakankamai 

progos atsekti tuos vokiečių kėslus pirma, negu apie juos buvo 
nugirsta Rosenbergo prieškambaryje jau pačiose karo išvakarėse. 
Vien iš tokio begėdiško nesiskaitymo su buvusiu nepriklausomos 
1r draugiškos valstybės įgaliotuoju ministeriu, kuris, beje, dar siūlė 
jai savo ir savo tautos bendradarbiavimą, reikėjo pasidaryti išvadą, 
kad nacių Vokietijai mes visiškai nereikalingi, kad mes esame tik 
mėšlas vokiškoms žemėms patręšti, kaip vėliau dažnai tiesiog į 
akis drėbdavo nusigėrę gestapo ir zivilverwaltungo [ ? ] pareigūnai. 

O Škirpa vis tikėjo: tik įvykdykime sukilimą, tik pastatykime 
Vokietiją prieš fait accompli* paskelbdami savo vyriausybę, ir tą 
vyriausybę Vokietija bus priversta pripažinti. Negalima kaltinti 
žmogaus dėl jo tikėjimo, nors tas tikėjimas atrodytų ir absurdiškas. 
Gal tik toks tikėjimas ir yra tikras tikėjimas - credo guia absur- 
dum“*, gal tik tokiu tikėjimu galima ir kitus užkrėsti. Sunkių 
pergyvenimų ir didelių krizių metas tokiam tikėjimui yra palan- 
kiausia dirva. Ir niekas turbūt nesiginčys, kad tokį metą tada 
gyveno mūsų tauta, atsistojusi, gali sakyti, ant bedugnės krašto. 
Ką reiškė stalininė bedugnė, Lietuva jau pakankamai buvo paty- 
rusi, ypač baisiomis birželio dienomis. Iš kur įi, vargšė, galėjo 
žinoti, kad hitlerinė bedugnė buvo dar baisesnė. Skęstantis ir už 
skustuvo griebiasi. 

Kitaip reikalai turėjo atrodyti Berlyne, kur buvo organizuojama 
aktyvi kova už Lietuvos išlaisvinimą. Tam ir buvo sukurtas Lietu- 
vių aktyvistų frontas, kuriam turėjo rūpėti ne tik kaip nusikratyti 
sovietinės okupacijos, bet ir kas bus toliau. Jeigu, kaip tvirtina 
Škirpa, be bendradarbiavimo su Vokietija išsilaisvinti neįmanoma, 
tai ką tas „išlaisvinimas“ su vokiečių pagalba turėjo reikšti? Ar 
tai nebus vienos okupacijos pakeitimas kita? Iš Škirpos knygoje 
pateiktų faktų ir dokumentų išryškėja viena neabejotina išvada: 
vokiečiai nei žodžiu, nei raštu nepažadėjo nieko, kas bent iliuziją 
būtų galėję sukelti, kad Vokietija pripažins Lietuvos laisvę ir 
nepriklausomybę. Šiuo atžvilgiu nebuvo jokio skirtumo tarp 


* Įvykęs faktas (branc.). 
** Tikėjimas ški absurdo (lot.). 

įvairių Reicho žinybų, nebuvo ir jokios minties evoliucijos, kaip 
nuolat bando tvirtinti šios knygos autorius. Nuostabu, kad vokie- 
čiai visiškai net nesistengė nieko suvilioti kokiais nors pažadais. 
O rodos, nieko nebuvo lengvesnio. Ypač kad dar tada nebuvo 
visiškai išryškėjęs visas visokių „laisvintojų“ cinizmas. Čia vokie- 
čiai pasielgė garbingai: jūs mums nereikalingi ir eikit po velnių! 

Tolimesni šios knygos puslapiai ir yra skirti tai labai energingai, 
bet visiškai bergždžiai vieno asmens kovai dėl Lietuvos laisvės ir 
nepriklausomybės pripažinimo iš Reicho pusės. Mes pavadinome 
tą kovą - vienas prieš visus. Škirpa vadina tai Dovydo kova su 
Galijotu. Tik šį kartą, kaip ir dažnai istorijoje, ši kova pasibaigė 
abiejų pralaimėjimu. 

Ar verta apie tą bergždžią kovą tiek daug ir taip smulkiai rašyti, 
ypač ar verta dėl jos nepasisekimo kaltinti tiek daug garbingų ir 
Lietuvai nusipelniusių žmonių? Ar dėl to buvo daromas sukilimas 
ir skelbiama Laikinoji vyriausybė? Ar dėl to buvo liejamas kraujas? 

Juk kaltininkas čia buvo vienas: nacių Vokietija, ir daugiau 
niekas. Ji atėjo ne Lietuvos išlaisvinti, bet ją okupuoti. Tai labai 
aiškiai pasakė vokiečių armijos leitenantas Flohretas, pirmasis 
prabilęs per Kauno radiofoną, sukilėlių jau išlaisvintą: „Ich habe 
Stadt Kaunas besetzt“ (p. 324). Taigi ne befreit (išlaisvinau), bet 
besetzt (okupavau). Tik vieną „klaidą“ padarė leitenantas Flohre- 
tas — jis dar Kauną vadino Kaunu. Greitai ir toji „klaida“ buvo 
ištaisyta ir Kaunas pasidarė vrdeutschbe Stadt Kauen* „Sunku būtų 
rasti įžūlesnį okupanto pasielgimą istorijos analuose. Ir tai nebuvo 
tik leitenanto Flohreto išsišokimas, bet labai gerai orkestruota 
Reicho politika. 


IV 

Tos politikos akivaizdoje gana keistai skamba Škirpos birželio 
28 d. instrukcijos Laikinajai vyriausybei. Ten tarp kita ko skai- 
tome, kad būtų mobilizuojama viešoji pasaulio opinija už Lietuvos 


* Senasis vokiečių miestas Kaunas (vok.). 

valstybinę nepriklausomybę (kaip?), kad derybose su vokiečiais 
būtų laikomasi tvirtai ir kad „taip pat labai svarbu populiarinti ir 
sukilimo vadus, pirmoje eilėje mano asmenį, tuo būdu verčiant 
vokiečius su mumis daugiau skaitytis“ (p. 364). Anais vadų kulto 
laikais tokia instrukcija gal ir nebuvo labai juokinga. Visa bėda 
tik, kad derybose su vokiečiais negalima buvo laikytis nei tvirtai, 
nei silpnai, nes jie iš viso į jokias derybas nesileido. Kai dėl vadų 
populiarinimo, tai pats didysis vadas jau nuo birželio 25 dienos 
sėdėjo „namų arešte“. Įdomu, kad lygiai tą pačią dieną, kai Škirpa 
siuntė savo slaptas instrukcijas Laikinajai vyriausybei, Reicho už- 
sienio reikalų ministerija davė slaptus nurodymus vyriausiajai karo 
vadovybei, kuriuose skaitome: „...vengti bet kokių politinių pažadų 
tiems elementams ir grupėms (aktyvistams) ir apskritai politinio 
pobūdžio pasikalbėjimų su jais“ (p. 368). Ir čia lygiomis pagiriamas 
lietuvių, latvių ir estų aktyvistų bendradarbiavimas su vokiečių 
kariuomene, nors nei Latvijoje, nei Estijoje jokio atviro sukilimo 
nebuvo ir jų teritorijos vokiečių kariuomenė dar nebuvo pasiekusi. 
Iš šios Škirpos knygos ir iš kitų jo veiksmų ir raštų susidaro 
įspūdis, kad jis „serga“ tuo, ką būtų galima pavadinti vado 
sindromu. Ir tai buvo ne tik tada, anomis, anot jo, „didžiosiomis 
birželio dienomis“, bet ir dabar, kai jis rašė šią knygą „Vašingtone, 
80-tais mano amžiaus metais“. Vadai, kaip ir poetai, nepasidaro, 
bet gimsta. Škirpa turi vado ypatybių: noro vadovauti, drąsos, 
nepaprasto pasitikėjimo savimi, fanatiškos neapykantos kitaip 
manantiems. Juozas Pajaujis, kurį su Škirpa siejo apie 50 metų 
pažintis, iškėlė dar vieną jo, kaip vado, bruožą: visišką humoro 
stoką. Kiekvieną savo veiksmą ir žodį jis ima nepaprastai rimtai, 
kaip lygiai rimtai jis smerkia kiekvieną, kuris su juo nesutinka. 
Klysti gali visi, bet tik ne jis. Iki šiol Škirpa nėra prisipažinęs nė 
dėl vienos savo klaidos. Ir tai siekia pirmuosius savanorystės ir 
kovų dėl Nepriklausomybės metus. Tik prisiminkime, kaip smar- 
kiai jis reagavo į pulk. Konstantino Žuko prielaidas, kad Suvalkų 
fronte prieš lenkus Nepriklausomybės karuose Škirpa yra padaręs 
kai kurių klaidų. Škirpa net ištisą brošiūrą šiam reikalui skyrė. 

Dėl tų būdo savybių Škirpos vieta Valstiečių liaudininkų eilėse 
visados buvo nelengva (pastaruoju metu jis ir formaliai iš partijos 
yra išstojęs). Gen. Raštikio liudijimu, 1934 m. voldemarininkai 
ir gen. Kubiliūnas reikalavę iš Smetonos, kad vietoj Tūbelio būtų 
pavesta Škirpai sudaryti naują vyriausybę.* Vadinas, kraštutinės 
dešinės ryšiai su Škirpa siekė gana toli. Žinia, iš tos kombinacijos 
nieko neišėjo. 

Proga pasidaryti lietuvių tautos vadu atėjo staiga ir netikėtai, 
karui prasidėjus. Būdamas pasiuntiniu Berlyne, Škirpa galėjo 
išnaudoti savo poziciją šiam tikslui siekti. Ir jis nesnaudė. Pirmas 
susikirtimas su savo vyriausybe įvyko dėl žygio į Vilnių. Jis norėjo, 
kad Lietuva pultų Lenkiją ir atsiimtų jai priklausančias žemes. 
Vietoj to Kaunas nutarė laikytis griežtos neutralumo politikos. 
Tas „neutralumo opiumas“, anot Škirpos, buvo kaltas, kad 1940 
m. birželį nebuvo pasipriešinta Raudonajai armijai. Dėl to buvo 
kalta tik Lietuvos vadovybė, nes „pasiryžimas (priešintis) būtų 
buvęs tiek pat tvirtas ir vieningas, koks jis buvo išryškėjęs kovose 
už Lietuvos nepriklausomybę 1218-1920 metais“ (p. 16). 

Iš kur Škirpa tai žino? Kas skaitė J. Audėno knygą Paskutinis 
posėdis, tas labai suabejos, ar tas pasiryžimas priešintis jau būtų 
buvęs toks tvirtas ir vieningas. O be to, ir anais 1918-1920 m. jis 
nebuvo nei toks tvirtas, nei ypač vieningas. 

Škirpa, atrodo, visiškai nebijojo, kad, puldama Lenkiją, Es 
automatiškai pasidarytų Vokietijos sąjungininke. Jo nuomone, 
vienintelis Lietuvai teisingas kelias buvo eiti su Vokietija. Nacio- 
nalsocializmas jo taip pat visiškai negąsdino. 


Naujoji Lietuva kuriasi naujais tautinio socializmo pagrindais, kurie taip 
skaisčiai nušvietė mūsų kaimyno - Vokietijos - padangę, — 

rašė Škirpa pirmajame atsišaukimo projekte dar prieš susior- 
ganizuojant LAP'ui (p. 35). (Iš dr. Alberto Geručio būtų įdomu 
sužinoti, ar jis iš tikrųjų šioms mintims pritarė, kaip teigia Skirpa.) 


* Ne visai taip. Pučistai reikalavo, kad ministru pirmininku A. Smetona paskirtų 
A. Voldemarą. K. Škirpai jie buvo numatę krašto apsaugos ministro postą. 

Po tautinio socializmo skraiste, Vokietijai laiminant, Škirpa tikė- 
josi tapti Naujosios Lietuvos vadu. Deja, Škirpa šio palaiminimo 
iš Vokietijos nesusilaukė. Čia ir buvo visa jo tragedija, kurią turbūt 
gana teisingai interpretavo gen. S. Raštikis: 


Aš tada labai gerai atjaučiau didelį Škirpą prislėgusį moralinį smūgį. 
Geriausiai santykiaudamas su vokiečiais ir visiškai pasitikėjęs jais, kaip ir 
vokiečiai pasitikėjo juo, taip optimistiškai tikėjęsis vokiečių padedamas 
atstatyti Lietuvos nepriklausomybę, taip įsigyvenęs į Lietuvos išlaisvintojo 
ir lietuvių tautos ir valstybės vadovo rolę, taip smulkiai viską apgalvojęs ir 
taip kruopščiai ir sąžiningai pasiruošęs savo būsimai rolei, visam šiam 
reikalui pribrendus, tų pačių savo draugų buvo ne tik apleistas, bet net 
visai atstumtas nuo savo misijos ir net izoliuotas.“ 


Tuščia būtų klausti, kiek daug lietuvių būtų pritarę tai Škirpos 
politikai, jeigu Vokietija iš tikrųjų būtų pripažinusi Lietuvos 
nepriklausomybę. Žinoma, tik ne visa tauta. To niekados nebūna. 
Deja, pripažinimo nebuvo ir Škirpa atsidūrė vieno prieš visus 
pozicijoje. Bet užuot nukreipęs savo ašmenis prieš tikrąjį šios 
situacijos kaltininką — Vokietiją - Škirpa labai negailestingai 
smerkia visus, kas tik kokiu nors būdu nenorėjo sutapti su jo 
koncepcija. Tai yra pats nesimpatiškiausias šios knygos ir visų 
Škirpos rašinių bruožas. Arogancija yra ne žmogaus stiprumo, 
bet jo silpnybės požymis. 


Akiračiai, 1976, nr. 4(78), p. 4-6 


2 S. Raštikis, Kovose dėl Lietuvos, t. 2, Los Angeles, 1956, p. 173. 

"AUGUSTINAS VOLDEMARAS — 
RECENZENTAS IR KRITIKAS 


Augustinas Voldemaras, be abejo, yra geriausiai pažįstamas 
kaip politikas ir valstybininkas. Tarpukario Europoje jis buvo 
pats populiariausias Lietuvos žmogus. Tuo man pačiam teko 
įsitikinti važinėjant tuomet po Vakarų Europą. Kam nors prisi- 
pažinęs, kad esi iš Lietuvos, gana dažnai iš savo pašnekovo išgirs- 
davai: „O, žinau, jūs turite Voldemarą.“ 

Mokslo pasaulyje Voldemaras taip pat buvo pusėtinai gerai 
pažįstamas kaip istorikas ir klasikinės filologijos specialistas. 
Atsimenu, kaip prof. Leonas Karsavinas su didele pagarba kalbėjo 
apie Voldemarą kaip akademiką. Esą net jam, tikram rusui, buvę 
nelengva konkuruoti akademinėje karjeroje su prof. Voldemaru 
dar senajame Petrapilio universitete, nors Karsavinas buvo vie- 
neriais metais vyresnis už Voldemarą. Galbūt didžiausias 1926 m. 
gruodžio 17 d. perversmo nuostolis, kad dėl jo nutrūko prof. 
Voldemaro akademinė karjera. O Kauno universitetas, kol jis ten 
dirbo, turėjo tikrai neeilinį profesorių ir mokslininką. Žinia, 
Voldemaro, kaip politiko, vaidmuo nebuvo labai sėkmingas. 

Galbūt mažiausiai Voldemaras žinomas kaip recenzentas ir 
kritikas. Dabar, Lietuvos Atgimimo Sąjūdžiui išleidus rinktinius 
prof. Voldemaro raštus", yra proga susipažinti su jo recenzijomis 
ir kritika. Tame rinkinyje atspausta bene 12 Voldemaro recenzijų 
ir pora literatūrinės kritikos straipsnių (apie Dantę ir V. Krėvę). 
Tai nėra daug, bet daug (multum in parvo). 


1A. Voldemaras, Raštai, Chicago, 1973. 

Norėtųsi rekomenduoti, kad kiekvienas recenzentas ir kritikas 
pasiskaitytų tuos Voldemaro rašinius. Kai kurių žinovų nuomone, 
Voldemaro straipsnis apie Krėvę kaip romantiką ir klasiką iki 
šiol tebėra viena geriausių studijų apie šio žymaus rašytojo kūrybą. 

Turbūt nedaug tesuklysime pasakę, kad mūsų recenzija (tiek šia- 
pus, tiek anapus) gyvena geroką nuosmukį. Atrodo, kartais mūsų 
recenzentai tėra gerai susipažinę tik su vieninteliu vadovu: būk 
mandagus. Užtat jie ir kloja komplimentus į kairę Ir į dešinę už 
kiekvieną rašto žodį ir eilutę. Ne per seniausiai teko skaityti vieno 
tęstinio leidinio, kuriame dalyvauja koks 20 vadinamųjų rašto žmo- 
nių, recenziją. Jos autorius nesurado nei vieno, kuris nebūtų vertas 
komplimento, nors dalis jų tėra paprastų paprasčiausi grafomanai. 

Skaitant Voldemaro recenzijas, visų pirma krinta į akis jo didelė 
erudicija ir geras ne tik recenzuojamos knygos, bet ir apskritai viso 
knygoje liečiamų mokslų komplekso pažinimas. Turint galvoje, kad 
kai kurios recenzijos parašytos, kai jis dar buvo visai jaunas (apie 
Totoraičio Mindaugą jis rašė berods dar studentu būdamas), kartais 
prasikiša jose gal ir per didelis savo mokytumo demonstravimas. 
Tačiau tai jaunam kritikui lengviau galima atleisti negu ignoranciją. 

Antra, Voldemaras aiškiai ir drąsiai (kartais gal net per drąsiai) 
skiria grūdus nuo pelų. Pavyzdžiui, jis teigiamai vertina dr. Jero- 
nimo Ralio Odisėjos vertimą, kartu vertėjui keldamas labai dide- 
lius reikalavimus. O kad taip vertimų recenzentai Lietuvoje pasi- 
mokytų iš Voldemaro ir nustotų liaupsinę dažnai labai paskubomis 
ir prastai atliktus vertimus! Tai gal labiau prisidėtų prie vertimo 
meno pakėlimo negu visokios konferencijos. Be abejo, Voldemaras 
galėjo kelti tokius reikalavimus, nes pats puikiai mokėjo graikų 
kalbą ir gerai pažino graikų literatūrą. 

Recenzuodamas kun. Antano Aleknos Lietuvos istoriją, VolL- 
demaras labai taikliai pastebėjo, kad „parašyti trumpą gerą 
veikalą kur kas sunkiau nei ilgą““. Tai irgi daug kam prisiminti- 
nas patarimas. Ypač smarkiai Voldemaras sukritikavo to paties 
Aleknos Bažnyčios istoriją, apkalundamas jį esant apologetu, o 


2 Ibid., p. 39. 

ne istoriku. Ir čia Voldemaras atėjo su sveiku patarimu, kad, 
negalint pačiam parašyti gero vadovėlio, geriau pasirinkti gerą 
svetimą ir išversti jį į lietuvių kalbą. Ta proga įdomu pastebėti, 
kad toji Voldemaro recenzija buvo išspausdinta Mūsų senovėje, 
kurią tuo metu redagavo kun. Juozas Tumas. Tokios pakantos 
reta mūsų sufanatiškėjusiame pasaulyje. Šių Voldemaro rinktinių 
raštų redaktoriui Morkui Šimkui priklauso pagarba, kad jis įdėjo 
ir kun. Aleknos atsakymą Voldemarui. 

Bene žiauriausiai Voldemaras sutaršė Vlado Dubo Įvadą į 
bendrąją literatūrą, kuris pasirodė 1923 m. Nuolat pasišaipyda- 
mas iš Dubo kaip jauno docento (nors pats Voldemaras vos 
ketveriais metais tebuvo vyresnis už Dubą), jis nepagailėjo jam 
pačios aštriausios kritikos. Jis rašė: 

Gali būti, p. Dubas labai geras astronomas, botanikas, chemikas ir palajon- 


tologas [paleontologas] (sic!) - to aš nežinau, - bet kur mažiausiai jis rodo" 
2 me sa k j Ša Ta L R 
nusimanymo ir žinių — tai literatūroje, jos istorijoje ir teorijoje. 


Gal tai ir buvo smūgis žemiau diržo, bet Voldemaras savo 
kaltinimus Dubui gerai argumentuoja ir ant galo primena jam 
Horacijaus patarimą: „Rinkitės, rašytojai, medžiagą sulig jūsų 
jėgomis ir ilgai galvokite, ką gali ir ko negali pakelti jūsų pečiai.“ 
Tikrai geras ir išmintingas patarimas. | 

Vėliau iš Dubo išaugo rimtas prancūzų literatūros specialistas 
ir naujas jo Įvado leidimas jau nebeturėjo tų klaidų, kurias nurodė 
Voldemaras. Nors ir žiauri, Voldemaro kritika išėjo pačiam Dubui 
ir Lietuvos mokslui į naudą. 

Apskritai ši Voldemaro raštų rinktinė yra labai įdomus ir nau- 
dingas leidinys, apie kurį dar bus verta daug kartų šnekėti. Žino- 
ma, ji parengta prastai: nėra nei jokių paaiškinimų bei nuorodų, 
nėra nei vardų, nei dalykinių rodyklių. Tai labai apsunkins jo 
skaitymą tiems, kurie nėra geriau susipažinę su ano meto mūsų 
politikos ir kultūros istorija. Tačiau ačiū ir už tai. 


Akiračiai, 1977, nr. 7(91), p. 9 
3 Ibid., p. 107. 

ILGAI LAUKTA ŽENONO IVINSKIO 
ISTORIJA" 


Pagaliau pasirodė pirmasis Zenono Ivinskio Lietuvos istorijos 
tomas.* Kaip žinia, pats prof. Ivinskis mirė 1971 m. gruodžio 
24 d., nespėjęs visiškai užbaigti net šio pirmojo tomo iš pro- 
jįektuojamo Lietuvos istorijos tritomio. Pirmasis tomas turėjo 
baigtis Kazimiero Jogailaičio mirtimi (1492 m.). Iš tikrųjų Ivinskis 
nespėjo užbaigti net Vytauto Didžiojo gadynės, palikdamas savo 
rankraštyje ir kitas spragas. Jas turėjo užkaišioti ir rankraštį 
spaudai parengti vienas iš mūsų darbščiųjų Romos istorikų kun. 
Paulius Jatulis, šio tomo redaktorius. Be abejo, jis kartu su a.a. 
Ivinskiu dalijasi šio tomo nuopelnais ir kai kuriais trūkumais, 
kurių gal būtų nebuvę, jeigu pats Ivinskis būtų visiškai ir galutinai 
šį tomą parengęs spaudai. 

Nors labai gaila, kad mūsų istorikas per anksti mirė (tesulaukęs 
vos 63 metų amžiaus), nespėjęs užbaigti visų trijų tomų, tačiau 
kita vertus, vargu ar toks užmojis iš viso buvo realus. Lietuvos 
istorijos mokslas per daug išsiplėtė, kad jį visą sugebėtų aprėpti 
vienas žmogus. Ivinskis neabejotinai buvo vienas žymiausių mūsų 


1 Z. Ivinskis, Lietuvos istorija iki Vytauto Didžiojo mirties, išleido Lietuvių katalikų 
mokslų akademija Romoje, 1978. Spaustuvės išlaidos apmokėtos Lietuvių fondo 
ir Lietuvių katalikų mokslų akademijos lėšomis. Veikalas 410 didesnio formato 
puslapių, kaina — 20 dol., gaunamas ir Drauge. 

* Šis Z. Ivinskio veikalas išleistas ir Lietuvoje. Žr. Z. Ivinskis, Lietuvos istorija iki 
Vytauto Didžiojo mirties, Vilnius, 1991, fotografuotinis leidimas, apžvalginį straipsnį 
ir komentarus parašė Edvardas Gudavičius. 

mediavistų, labai nuodugniai išstudijavęs istorinius šaltinius ir 
literatūrą, apimančią Lietuvos istoriją maždaug ligi XVI a. pa- 
baigos (jo monografija apie Žemaičių vyskupą Merkelį Giedraitį 
dar tebelaukia redaktoriaus ir leidėjo). Naujųjų ir naujausiųjų 
amžių Lietuvos istorijai jis tik priešokiais skyrė dėmesio skaity- 
damas bendrą Lietuvos istorijos kursą universitete ar specialiai 
tyrinėdamas vieną kitą istorinę problemą. Turime galvoje ypač 
vertingą jo studiją apie vasario 16 d. akto genezę, išspausdintą 
1938-1939 m. Židinyje.* Jau ir mūsų universitete Lietuvos isto- 
rijos mokymas buvo pasidalijamas: vieni profesoriai koncentravosi 
prie jos viduramžių, kiti - prie XVI-XVIII a., treti - prie pačios 
naujausios Lietuvos istorijos. 

Žinoma, tai nereiškia, kad vienas istorikas negalėtų parašyti 
gero visos Lietuvos istorijos vadovėlio. Lenko Jurgio Ochmanskio 
ir vokiečio Manfredo Hellmanno vadovėliai čia gali būti neblogas 
pavyzdys. Kol kas blogiau sekėsi mums patiems. Berods dar 
niekam nepasisekė pralenkti kunigo Antano Aleknos Lietuvos 
istorijos vadovėlio, nors nuo jo platesnio leidimo pasirodymo 
praėjo jau daugiau kaip 50 metų (1923). Tačiau Ivinskio užsimotas 
tritomis nebūtų tik paprastas istorijos vadovėlis. Tai matyti iš jo 
pirmojo tomo. Dėl to mes truputį ir abejojame, ar jis būtų su- 
gebėjęs tą darbą atlikti, jeigu jam būtų lemta prie jo pasėdėti dar 
kokį dešimtmetį. 


Ką pasakytų svetimieji 

Prisiskaičius ligi soties prastos istorinės literatūros, tikras malo- 
numas imti į rankas rimto ir sąžiningo praeities tyrinėtojo veika- 
14. Prisipažinsiu, aš jį skaičiau nuolat vedamas minties, kaip toji 
Ivinskio Lietuvos istorija atrodytų, jeigu ją skaitytų svetimtautis. 
Ir ne bet koks svetimtautis, kuris nieko apie ją neišmano, bet koks 


* Turimi galvoje du tikrai labai vertingi Z. Ivinskio straipsniai: „Lietuvos padėtis 
1917 metais ir Vasario 16 akto genezė“, Židinys, 1938, t. 27, nr. 5-6, p. 610-634, 
ir „Lietuvos politinė būklė 1918 metų pradžioje ir Vasario 16 d. aktas“, Židinys, 
1939, t. 29, nr. 1, p. 36-11t. 

lenkas, vokietis ar rusas, gerai susipažinęs su savo krašto ir savo 
kaimynų istorija. Norėčiau spėti, kad jis Ivinskio istorijoje nerastų 
beveik nieko, kas jį įžeistų ar užgautų. Suprantama, vieną kitą faktą 
ar įvykį jis galbūt interpretuotų kiek kitaip, bet negalėtų pasakyti, 
kad Ivinskis nesistengė būti objektyvus ne tik Lietuvos, bet ir jos 
kaimynų istorijos atžvilgiu. Rusas ar ukrainietis skaitytojas gal tik 
nusistebėtų, kaip iš Maskvos kunigaikščio Jono sūnaus Dimitrijaus 
Doniškio staiga pasidaro Dimitrijus Jonaitis“ arba kaip iš Smolens- 
ko kunigaikščio Sviatoslavo sūnaus Jurijaus staiga gimsta Jurgis 
Sviatoslavaitis.? Lenkas skaitytojas taip pat truputį nustebtų, kaip 
iš jų žinomo istoriko Juozapo Puzynos pasidaro J. Puzinas.“ 

Nesinorėtų tikėti, kad šios klaidelės priklauso paties Ivinskio 
plunksnai. Ar tik redaktorius nebus nuėjęs per toli lietuvindamas 
svetimus vardus? Kaip lygiai per toli nueina dabartiniai Lietuvos 
istorikai. bijodami lietuvinti visokių Maskvos kniazių ir carų 
vardus, palikdami Ivanus, Pavelus ir Nikolajus, tuo tarpu vaka- 
rietiškus vardus negailestingai lietuvindami. 

Tačiau apskritai Ivinskio labai daug pasiekta, su lygiu objek- 
tyvumu traktuojant savo ir savo kaimynų istoriją. Reikia tikėtis, 
kad jo pavyzdžiu paseks ir kiti, ypač rašydami Lietuvos istoriją 
svetimomis kalbomis. 


Mokslinis aparatas 

Iš kiekvieno istoriko reikalaujama trijų dalykų: gerai pažinti 
istorinius šaltinius, būti gerai susipažinusiam su istorine literatūra 
ir mokėti rašyti. Šaltinių ir istoriografijos pažinimu vargu kas 
galėtų su Ivinskiu konkuruoti. Vien tik dažniau cituojamų šaltinių 
ir literatūros leidinių santrumpų sąrašas apima 9 puslapius. Kiek- 
vieno skyriaus gale pateikiama labai kruopščiai, ligi laikraštinių 
straipsnių imtinai, paruošta bibliografija. Gaila tik, kad knyga 
visiškai be iliustracijų ir tik su vienu (!) žemėlapiu. 


2 Z. lvinskis, Lietuvos istorija..., p. 266. 
3 Tbid., p. 319. 
4 Ibid., p. 374. 

Įvadinėje dalyje ypač verti dėmesio du poskyriai: Lietuvos 
istorijos periodizacija" ir Lietuvos istoriografijos apžvalga.“ Šalia 
tradicinės periodizacijos bandoma svarstyti ir kitokios perio- 
dizacijos galimybės, pavyzdžiui, pagal žmonių santykius su žeme. 
Šiuo atžvilgiu priartėjama prie dabartinių Lietuvos istorikų perio- 
dizacijos, pagal kurią Lietuvos istorija skirstoma į feodalinį, 
kapitalistinį ir socialistinį laikotarpį. Gal prieš šitokią periodizaciją 
daug ko ir nebūtų galima pasakyti, jeigu joje nebūtų per daug 
nuskriaustas pirmas laikotarpis ir per daug iškeltas paskutinis. 
Kažin ar ne geriausia būtų Lietuvos istoriją skirstyti į tris laiko- 
tarpius: kunigaikščių Lietuvą, ponų Lietuvą ir tautinę Lietuvą. 

Galbūt pats vertingiausias viso šio tomo poskyris (apie 50 
puslapių) skirtas Lietuvos istoriografijai. Čia skaitytojas ras ne 
tik beveik viską, ką Lietuvos istorijai davė patys Lietuvos istorikai, 
bet ir pagrindinius mūsų kaimynų istorikų darbus. Gaila, kad 
Ivinskis neištesėjo dar Lietuvoje užsimoto darbo - parašyti Lietu- 
vos istorijos šaltinių ir istoriografijos istoriją. Jis tikrai čia buvo 
labai kvalifikuotas. Reikės gerokai palaukti, kol kas nors (grei- 
čiausiai kolektyvas) sugebės tą darbą atlikti. 


Istorijos pagrindas - valstybė 


Pats veikalas suskirstytas į tris didžiulius skyrius: (1) „Lietuvos 
proistorė ir pirmosios žinios apie lietuvius“; (2) „Valstybės iškili- 
mas ir jos sustiprėjimas: (1200-1400)*; (3) „Valstybės sukles- 
tėjimas“.? Pirmasis skyrius iš tikrųjų tėra tik įvadas į tikrąją 
Lietuvos istoriją, kuri prasidėjo XIII a. viduryje susiformavus 
Lietuvos valstybei. Valstybė yra pati tobuliausia kiekvienos tautos 
individualybės arba identiteto išraiška. Dar daugiau, valstybė yra 
vienintelė tautos laisvės išraiška. 


5 Ibid., p. 25-42. 

6 Ibid., p. 42-92. 

7 Ibid., p. 93-148. 
5 Ibid., p. 149-300. 
3 Ibid., p. 301-381. 

Šituo atžvilgiu Lietuva savo apogėjų pasiekė XIII-XIV a. Niekas 
negali ginčytis, kad Lietuva tada buvo savarankiška valstybė, savo 
teritorija gerokai peržengusi etnografines ribas. Niekas taip pat 
negali ginčytis, kad Lietuva tada turėjo visiškai nepriklausomus 
suverenius valdovus, nesvarbu, ar juos būtume vadinę kunigais, 
didžiaisiais kunigaikščiais ar karaliais. Gal dar geriau jiems tiko 
imperatoriaus vardas, nes jie savo valdose apėmė ne vieną kraštą 
1r ne vieną tautą. Gal užtat ne be pagrindo prof. Leonas Karsavinas 
savo Europos kultūros istorijoje Algirdo valstybę vadino imperija. 
Žinoma, Algirdas neturėjo jokio formalaus imperatoriaus titulo, 
kaip lygiai jis ir jo tėvas Gediminas neturėjo jokio formalaus 
karaliaus titulo, nesvarbu, kiek kartų juos kiti ar jie patys save 
vadino karaliais. 

Žiūrint valstybingumo prasme, truputį kelia abejonių trečio- 
jo skyriaus, kuriame aprašoma Vytauto Didžiojo gadynė, pava- 
dinimas „Valstybės suklestėjimas“. Tiesa, Vytautas visomis jė- 
gomis stengėsi atstatyti Lietuvos valstybingumą, bet jam šios 
pastangos ne visiškai pasisekė. Nei Lucko suvažiavime (1429), 
nei Vilniuje (1430) Vytautui nepasisekė karūnuotis Lietuvos kara- 
liumi ir tapti visiškai savarankišku Lietuvos valdovu. Atrodo, tam 
priešinosi ne tik ano meto lenkų politikos vairuotojai, bet ir pats 
Jogaila. Negalima pamiršti ir to fakto, kad po Krėvos akto ne tik 
Vilniuje, bet ir kitose Lietuvos pilyse pradėjo atsirasti lenkų 
kariuomenės įgulos. Ir Vytautui nepasisekė tų įgulų pašalinti. 
Ivinskis to fakto neslepia, nurodydamas, pavyzdžiui, kad XV a. 
pradžioje žemaičių žemėje ties Šušve netoli Josvainių pastatytoje 
Koenigsburgo pilyje buvusi apie 400 lenkų karių įgula.“ 

Užtat Vytauto laikus vargu ar galima pavadinti valstybės klestė- 
jimo gadyne. Nors pats Vytautas ir kai kurie jo įpėdiniai dėjo 
pastangas išlaikyti Lietuvos valstybinį savarankiškumą, Lietuva 
tiek politiškai, tiek socialiai, tiek kultūriškai vis labiau šliejosi 
prie Lenkijos. 


10 Ibid., p. 332. 

Apie Mindaugą minorine gaida 

Turbūt apie nieką tiek daug nėra rašę ir istorikai, ir rašytojai 
kaip apie Mindaugą, pirmą ir paskutinį Lietuvos karalių. Nemaža 
aple jį yra rašęs ir pats Ivinskis, išstudijavęs visus istorinius 
šaltinius apie jį. Tačiau jam vis dar neaišku, ar Mindaugas iš 
tikrųjų buvo Lietuvos valstybės kūrėjas, kur buvo jo sostinė, ar 
jo donaciniai aktai buvo tikri, ar jis atsimetė nuo krikščionybės, 
ar ne. Nelabai Ivinskiui aiški ir Mindaugo vieta mūsų istorijoje.'' 
Toks nebijojimas prisipažinti, kad daug dalykų dar nėra išaiškinta 
ir vargu kada bus išaiškinta, yra būdingas visam šiam veikalui. 
Tai geriau negu kas nors kita liudija, kaip atsargiai 17 rimtai jis 
sprendžia istorijos problemas, nepasiduodamas nei patriotinei, 
nei ideologinei tendencijai ir neieškodamas pigių, nors ir po- 
puliarių sprendimų. Istorikas visados turi būti truputį skeptikas. 
Tai turėtų atsiminti visi tie, kurie kartais labai lengvai ir greitai 
pasišauna „reformuoti“ visą mūsų praeities sampratą. 

Dėl Mindaugo krikšto Ivinskis rašo labai paprastai: 

1250 m. gale ar 1251 m. pradžioje Mindaugas priėmė krikštą. Jis nebuvo 
pirmasis lietuvių kunigas, kuris ieškojo Livonijos ordino pagalbos ir 
krikštijosi.“ 

Taigi net tiksli krikšto data istorijos šaltinių nėra paliudyta. 
Ne ką geriau buvo ir su karūnacija. Ivinskis suranda, jog Min- 
daugo karūnacija buvo atlikta pagal nustatytą viduramžių ce- 
remonialą ir kad 


„Mindaugas pasiliko pirmas ir paskutinis formaliai vainikuotas Lietuvos 
: 13 
karalius. 


Čia pat Ivinskis nepamiršta priminti, kad tuo pačiu metu, t.y. 
1253 m., popiežius Inocentas IV suteikė karaliaus vainiką ir 
Mindaugo priešui, Volynės-Haličo kunigaikščiui Danijilui. Beje, 
už tą krikštą ir karūną Mindaugas turėjo užrašyti Ordinui nema- 
1! Ibid., p. 152-157. 


12 Ihbid., p. 170. 
15 Ibid., p. 176. 

žus Žemaitijos ir vidurio Lietuvos žemės gabalus. Turbūt dėl to 
kitas sąžiningas Lietuvos kultūros istorijos tyrinėtojas prof. Kons- 
tantinas Jablonskis nemato jokio reikalo garsinti Mindaugą.“ 

Nors kategoriškai nepasisakydamas Mindaugo apostazės klau- 
simu, Ivinskis vis dėlto yra daugiau linkęs pritarti vokiečių ir rusų 
metraštininkams, kad Mindaugas atsisakė krikšto, vadinasi, ir 
karaliaus vainiko. Kad ir kaip ten būtų, Lietuvos žymieji valdovai 
dar daugiau kaip šimtą metų išliko pagonys, o dabar kai kas mano, 
jog ir stabmeldžiai. Tai jiems netrukdė palaikyti gana gerus san- 
tykius su krikščioniška ir katalikiška Europa, o 1415 m. Kons- 
tancos susirinkime Krokuvos universiteto rektorius Paulius 
Vladimiri Wtodkowiczius ėmė ginti tezę, kad kryžiaus karai prieš 
pagonis buvo nereikalingi ir neteisėti. 

Daug tokių ir panašių dalykų skaitytojas ras šiame Ivinskio 
Lietuvos istorijos pirmajame tome. Laikraštinėje recenzijoje jų 
visų neįmanoma suminėti. Viena aišku, - jos autorius labai gerai 
pažįsta Lietuvos istorijos šaltinius, moka jais kritiškai pasinaudoti 
ir padaryti atsargias ir dažniausiai teisingas išvadas. 


Pora žodžių dėl stiliaus ir metodo 

Kaip minėjome, Ivinskis nebesuspėjo galutinai šio savo veikalo 
užbaigti. Užtat sunku kalbėti apie jo metodą ir ypač apie jo stilių. 
Ivinskis niekados nebuvo geras stilistas. Kaip 17 dauguma mūsų 
istorikų, jis, atrodo, stiliaus reikalais per daug ir nesirūpino. 
Skaitytojas ir šiame veikale pasiges vaizdingesnės vieno ar kito 
istorinio asmens charakteristikos, lakesnio sakinio, gražesnės 
frazės. Ivinskis būtų ne Ivinskis, jeigu jo veikalas nebūtų pri- 
margintas gausybės išnašų. Kartais tose išnašose jis duoda ilgokas 
ištraukas iš originalių šaltinių ir originalo kalba. Sakysime, jis 
gan plačiai cituoja labai svarbų mindauginiam laikotarpiui šaltinį, 
vadinamąją Eiliuotąją kroniką, parašytą viduramžių vokiečių 
kalba. Eilinis skaitytojas tikrai pasiges šių ištraukų vertimo į 


14 Ibid., p. 157, išnaša 27. 

lietuvių kalbą. Iš viso būtų gerai, kad mūsų istorikai ir filologai 
pasirūpintų viso šio neeilinio grožio kūrinio vertimu į lietuvių 
kalbą. Jis labai gerai tiktų Lituanistinės bibliotekos serijai. 

Tokio pobūdžio veikalas kaip lvinskio istorija iš esmės gali būti 
tik sintetinis. Per siauri jo rėmai, kad būtų galima leistis į šaltinių 
ir dokumentų analizę. Ligi šio veikalo Ivinskis buvo daugiau 
analitikas negu sintetikas. Jeigu analizė reikalauja daugiau darbo, 
tai sintezė reikalauja daugiau svarstymo ir apmąstymo. Neatrodo, 
kad Ivinskiui užteko laiko viso veikalo plano išbalansavimui. Kai 
kurie mažiau svarbūs dalykai aprašyti plačiau, o kai kuriems labai 
svarbiems dalykams skiriamos tik kelios eilutės, pavyzdžiui, Di- 
džiajam prūsų sukilimui arba Slucko suvažiavimui. Neužtenka 
čia nuorodos į Lietuvių enciklopediją. Ne kiekvienas skaitytojas 
ir turi tą enciklopediją po ranka. 

Nepaisant šių ir panašių trūkumų, šiuo savo Lietuvos istorijos 
tomu Zenonas Ivinskis atliko didelį darbą. Padėka priklauso taip 
pat Lietuvių fondui, kad jis šio veikalo išleidimą finansavo, Lie- 
tuvių katalikų mokslų akademijai, kad jį išleido ir kun. Pauliui 
Jatuliui, kad jį suredagavo. Manau, neperdėsiu sakydamas, kad 
šis veikalas turėtų būti kiekvieno lietuvio knygų lentynoje. Žino- 
ma, po to, kai jisai veikalą jau bus perskaitęs. 


Draugas, priedas Mokslas, menas, literatūra, 1979, sausio 13, p. 1, 3 

DR. ALBERTO GERUČIO 
PETRAS KLIMAS 


Gerai, kad vienas kitas mūsų Nepriklausomybės laikotarpio 
veikėjų susilaukia savo biografų. Tokios biografijos, be abejo, 
vertas yra ir Petras Klimas jau vien dėl to, kad jis buvo Vasario 
16 dienos akto, to paties svarbiausio naujosios Lietuvos do- 
kumento, signataras. Bet Klimas buvo dar ir valstybininkas, 
diplomatas, istorikas, kankinys, kaip jį apibūdina dr. Albertas 
Gerutis ką tik išspausdintoje Klimo biografijoje. Tai beveik 
sutampa su Klimo mirties dešimtmečiu. Būtų gerai, kad ir visi 
Vasario 16 dienos akto signatarai susilauktų savo biografo, nes 
jie visi buvo taip pat kažkas daugiau negu tik to akto signatarai. 


Šaltiniai 

Nors dr. Geručiui teko nemaža reikalų turėti su Klimu, tačiau, 
kaip jis pats prisipažįsta, jis nebuvo artimas Klimo draugas. Užtat 
šis jo veikalas nėra atsiminimai apie Klimą, bet tikra to žodžio 
prasme jo biografija. Gaila, kad veikalo pradžioje autorius ne- 
išvardija ir neaptaria tų šaltinių, kuriais remdamasis jis tą veikalą 
rašė. O tų šaltinių Klimas paliko nemaža. Visų pirma Gerutis 
galėjo pasinaudoti Klimo atsiminimų rankraščių. Tuos atsimini- 
mus Klimas parašė grįžęs iš Rusijos gulagų į Lietuvą. Atrodo, jie 
buvo rašomi taip, kad eventualiai juos galėtų išleisti valstybinė 


' A. Gerutis, Petras Klimas valstybininkas, diplomatas, kankinys, Cleveland, 1978. 

leidykla Vilniuje. Nežinomais keliais tie atsiminimai pasiekė Va- 
karus ir dabar yra jo sūnaus Petro Klimo, jaun., žinioje. Tai 
stambokas rankraštis, apimąs Klimo gyvenimą nuo 1891 ligi 1923 
metų, vadinasi, maždaug visą jo gyvenimą prieš jam išeinant į 
diplomatinę tarnybą ir išvykstant į užsienį. Būtų gerai, kad šie 
Klimo atsiminimai būtų išleisti, nelaukiant ar juos kada leis, ar 
ne Lietuvoje.* 

Prieinamas Geručiui buvo ir visas Klimo rankraštynas, kuriame, 
atrodo, yra gana apsčiai Klimui rašytų laiškų. Ypač daug Juozo 
"Tumo-Vaižganto laiškų. Mat Klimo žmona buvo Vaižganto sesers 
duktė. Keletas tų laiškų paskelbti Meimenyse.“ Būtų taip pat gerai, 
kad ir tie laiškai būtų paskelbti. Tame rankraštyne yra ir Klimo 
dienoraščių iš įvairių jo gyvenimo laikotarpių. Žibuntas Mikšys 
yra paskelbęs labai įdomius Klimo užrašus iš 1910-1911 m. 
Maskvos studentų ir Aušrinės bendradarbių susirinkimų.“ Be 
reikalo Gerutis jais nepasinaudojo. Apskritai šis rankraštynas 
vertas mūsų istorikų ir kultūros istorikų dėmesio. 

Be abejo, Geručiui buvo prieinama beveik viskas, ką kada 
Klimas buvo parašęs ir atspausdinęs. O Klimas buvo labai raštin- 
gas žmogus. Mūsų autorius pasinaudojo ir vieno kito atsimini- 
mais, ir straipsniais apie Klimą. Gerokai mus stebina, kad ligi 
Geručio monografijos Klimas mūsų buvo beveik visiškai užmirš- 
tas, nors visi pripažįsta nemažus jo nuopelnus Nepriklausomybę 
statant ir laiko jį vienu geriausių mūsų diplomatų negausioje mūsų 
diplomatijos šeimoje. 

Matyt, ir pats Gerutis turi nemaža Klimo laiškų. Paskutinius 
Klimo gyvenimo metus Lietuvoje pavaizduoti jam daug padėjo 
Klimo duktė Eglė, kuri kelis kartus lankėsi Lietuvoje ir su tėvu 
intensyviai susirašinėjo. Visa tai turint po ranka, galima ryžtis 
rašyti Klimo biografiją. Pasižiūrėkime, kaip jam tas pasisekė. 


* 1979 m. ši P. Klimo monografija, kukliai jo paties pavadinta Iš man0 atsiminimų, 
buvo išleista Bostone, o 1999 m. — pagaliau ir Vilniuje. 

2 Metmenys, 1970, t. 19, p. 60-65. 

3 Ibid., 1976, nr. 31, p. 137-151. 

Klimas ir Aušrinė 

Labai nedaug Gerutis pasako apie Klimo jaunystę ir studen- 
tavimo metus. Nežinia, ar ir pats Klimas savo atsiminimuose nieko 
daugiau apie tai nepasako. Žinoma tik, kad jis gimė 1891 m., 
1910 m. baigė Marijampolės gimnaziją ir 1914 m. Maskvos 
universiteto Teisės skyrių. Žinia taip pat, kad studentu būdamas 
jis buvo užmezgęs ryšius su jaunųjų literatūros ir mokslo žurnalu 
Aušrinė, buvo jo redakcinio kolektyvo narys ir pats jame bendra- 
darbiavo. Remdamasis bostoniške ir Mažąja tarybine enciklo- 
pedija, Gerutis apie Aušrinę tik tiek tepasako, kad tas žurnalas 
„buvo pakrypęs į kairę“.“ 

Tai truputį per maža ir nevisiškai teisinga. Didesnių sukrėtimų 
metu visas tautos gyvenimas kažkaip ima lyg smarkiau plakti: 
žmonės greičiau bręsta, greičiau gimsta ir sensta visokios idėjos. 
Toks laikotarpis buvo ir Aušros bei Varpo pažadintas mūsų tauti- 
nis ir valstybinis atgimimas. Užtat nenuostabu, kad, pavyzdžiui, 
1918 m. vasario 16 d. aktą pasirašė net trijų kartų žmonės: Jonas 
Basanavičius ir dar vienas kitas priklausė pirmajai atgimimo 
kartai; Antanas Smetona ir dar vienas kitas - antrajai; o Klimas 
ir dar vienas kitas — trečiajai. 

Nors pasaulėžiūros atžvilgiu ir pirmoji tautinio atgimimo karta 
nebuvo visiškai vieninga, tačiau juos siejo viena vienintelė idėja — 
tėvynės meilė. Antroji karta skilo į tris pagrindines sroves: kleri- 
kalus, demokratus ir socialistus. Tarp tų srovių dažnai užvirdavo 
labai arši kova, kaip tai atsitiko 1905 m. revoliucijos ir rinkimų 
į Valstybės dūmą metais. Toji kova buvo ne tik politinė, bet ir 
ideologinė bei kultūrinė. 

Aišku, kad vyresniųjų barniai dažnai sunkiai suprantami ypač 
tiems jaunesniesiems, kurie mažiau domisi politika, o daugiau 
dėmesio skiria mokslui, literatūrai ir apskritai kultūrai. Taip 
1909 m., dar prieš Klimui atvažiuojant į universitetą, tarp Mask- 
vos lietuvių studentų kilo sumanymas leisti mokslo ir literatūros 


4 A. Gerutis, op. cit., p. 12. 

žurnalą, kuriame galėtų spausdintis visi be pažiūrų skirtumo. 1910 
m. pasirodė pirmasis Aušrinės numeris, kaip mėnesinis Vilniuje 
leidžiamų Lietuvos žinių priedas. To žurnalo spiritus movens buvo 
studentas Stasys Šilingas, kuris tuo metu smarkiai reiškėsi ir kaip 
literatūros kritikas. Be to, žurnalą tvarkant taip pat aktyviai 
dalyvavo Pranas Dovydaitis, Eliziejus Draugelis ir kiti. Tam žur- 
nalui tuojau pat ėmė rašyti ir Klimas, kuris, beje, jau Marijampolės 
gimnazijoje buvo pradėjęs bandyti savo žurnalistines jėgas ir už 
tai pakliuvęs į žandarų rankas. 

Kaip paprastai, aplink žurnalą ėmė grupuotis artimesni ir 
prijaučiantieji studentai: darydavo susirinkimus, svarstydavo 
žurnalo reikalus, skaitydavo paskaitas, ginčydavosi įvairiais klau- 
simais. Klimas vedė tų susirinkimų dienoraštį, iš kurio matyti, 
kad bent pradžioje toji grupė nebuvo pakrypusi nei į kairę, nei į 
dešinę. Pranas Dovydaitis ten lygiai laisvai galėjo kalbėti apie 
„Kristaus problemą“, kaip ir Ramūnas Bytautas (gaila, jaunas 
miręs daug žadantis lietuvis filosofas) — apie kalbos filosofiją. 
Aušrinės grupei tada priklausė ir Stasys Šalkauskis. 

Iš Klimo dienoraščio matyti, kad tarpais kildavo gana smarkūs 
ideologiniai ginčai, ypač po P. Dovydaičio paskaitos ir straipsnio 
Aušrinėje „Tikėjimo elementas žmogaus gyvenime“. Vaclovas 
Biržiška protestavo dėl to straipsnio, o Klimas truputį šelmiškai 
aiškinosi, kad Aušrinės redakcija tyčia tą straipsnį dėjusi, kad 
juo klerikalams būtų padarytas „meškos patarnavimas“. Bet 
skilimas dar nebuvo įvykęs, ir 1910 m. pabaigoje baigęs Maskvos 
universitetą Stasys Šalkauskis buvo visų entuziastingai išlydėtas į 
Šveicariją. 

Aušrinės pasisekimas (daugiau kaip 1500 skaitytojų) kėlė kleri- 
kalinio sparno susirūpinimą, ir 1911 m. katalikiškasis sparnas 
nuo Aušrinės atskilo ir pradėjo leisti Ateitį, kaip Adomo Jakšto 
redaguojamos Draugijos priedą. Tas pats P. Dovydaitis tapo 
Ateities redaktoriumi. Kun. Mykolas Krupavičius savo Atsimi- 
nimuose rašo, kad Klimas jam ne kartą sakęs: 

Jūs, ateitininkai, turit man gyvam paminklą pastatyti. Ne Dovydaitis yra 
ateitininkų tėvas, bet aš. Jei ne aš su savo Aušrinė, jūs gal ir šiandie 
ateitininkų neturėtumėte.? 


Žinoma, Klimas nebuvo visa Aušrinė. Krupavičius klysta lai- 
kydamas Klimą Aušrinės tėvu, kaip ir klysta bandydamas auš- 
rininkus subolševikinti. Tačiau nėra abejonės, kad Ateitis pasirode 
kaip atsakas į Aušrinę. Katalikiškam sparnui atskilus, Aušrinė 
savaime pakrypo į kairę. 

Aušrine išsilaikė ligi 1914 metų karo. Klisas kaip tik tuo metu 
baigė Maskvos universitetą ir grįžo į Lietuvą. Apskritai Aušrinės 
vaidmuo mūsų literatūros ir kultūros istorijoje dar nėra pakan- 
kamai nušviestas ir įvertintas. O tas vaidmuo buvo tikrai nemažas. 
Aušrinėje bendradarbiavo arba pirmuosius savo literatūrinius 
žingsnius žengė visa plejada mūsų rašytojų: Zigmas Gėlė-Gai- 
damavičius, Adomas Lastas, Antanas Vienuolis, Ignas Šeinius, 
Kazys Binkis, Balys Sruoga ir kt. (Kiek išsamiau apie Aušrinę 
rašo Leonas Gudaitis savo labai įdomioje knygoje Platėjantys 
akiračiai.“) | 

Nepriklausomoje Lietuvoje buvo bandyta atgaivinti Aušrinę. 
Veikė taip pat keletas aušrininkų būrelių (Kauno universitete, 
Kėdainių mokytojų seminarijoje ir kitur). Aušrinės sąjūdį būtų 
galima sieti su Vokietijoje veikusia Šviesos organizacija ir su 
santariečiais Amerikoje. 


Klimas kovų dėl nepriklausomybės sūkuriuose 

Laimingų aplinkybių dėka Klimas, baigęs Maskvos universitetą, 
spėjo sugrįžti į Vilnių ir čia pasiliko per visą Didįjį karą, kai 
sprendėsi būsimos Lietuvos likimas. Daug kitų Lietuvos politikos 
ir visuomenės veikėjų - savo noru ar karo aplinkybių verčiami — 
pasitraukė į Rusijos gilumą ir ten kiek galėdami veikė Lietuvos 
laisvės ir nepriklausomybės labui. Kita dalis atsidūrė Vakaruose 


3 M. Krupavičius, Atsiminimai, Chicago, 1972, p. 274. 
6 L. Gudaitis, Platėjantys akiračiai, Vilnius, 1977, p. 131-148. 

ir stengėsi populiarinti Lietuvos vardą, paveikti Vakarų valstybių 
viešąją opiniją ir vyriausybes remti Lietuvos nepriklausomybės 
reikalą. Bet lemiami darbai ir sprendimai galėjo ir turėjo būti 
atlikti tiktai Vilniuje. 

Dažniausiai kartojamas Geručio epitetas Klimui charakterizuo- 
ti — tai jo darbštumas. Iš tikrųjų 1915-1923 metų laikotarpiu 
Klimas labai daug padarė. Daugiausia ant jo pečių gulė visokios 
dokumentacijos ar argumentacijos parengimas staiga iškilusiam 
Lietuvos nepriklausomybės reikalui. Gerokai pramankštinęs savo 
plunksną Lietuvos žiniose 1 ypač Aušrinėje, jis dabar ją pilnu 
tempu paleido į darbą. Ir ko jis tada neprirašė: ir apie Lietuvos 
padėtį carinės Rusijos okupacijoje (ta 109 p. brošiūra buvo išleista 
ir vokiškai, ir prancūziškai), apie Lietuvos gyventojus ir jos sienas 
(buvo išleista ir lenkiškai), stambų dokumentų rinkinį su plačiu 
įvadu apie 1915-1918 m. įvykius Lietuvoje (išleista vokiškai ir 
prancūziškai), atskiras brošiūras apie Vilniaus ir Kauno guber- 
nijas, apie Lietuvos valstybės kūrimąsi ir kt. Tuo pačiu metu jis 
dar surado laiko paruošti Lietuvių kalbos sintaksę ir Skaitymus 
lietuvių kalbos pamokoms, kurių didelę vertę pripažino net pats 
Jonas Jablonskis. 

Nereikia pamiršti, kad tuo pačiu metu jis buvo Lietuvos (vė- 
liau — Valstybės) Tarybos narys ir sekretorius, ėjo visokias pareigas 
Užsienio reikalų ministerijoje, dalyvavo įvairiose diplomatinėse 
misijose Vakaruose ir Maskvoje, buvo neoficialus Lietuvos aido 
redaktorius ir t.t. Tikrai galima stebėtis to žmogaus darbštumu. 

O kaip, ar visuomenė įvertino tą Klimo darbą? Ar visuomenė 
apskritai įvertina tuos, kurie dirba? Kažin? Jeigu kas anais laikais 
(na ir dabar) būtų paklausęs, kas buvo tie Nepriklausomos Lietu- 
vos kūrėjai, retas kuris jų tarpe prisimintų ir Petrą Klimą. Visi 
kalbėtų apie Joną Basanavičių, Antaną Smetoną, Augustiną Volde- 
marą, Mykolą Sleževičių, Mykolą Krupavičių, Steponą Kairį... 
Retas kas prisimintų Klimą, tą daukantišką vargo pelę, kuriam, 
kaip jis pats kartais nusiskųsdavo, nuo darbo tiesiog imdavo galva 
suktis. Nustebau skaitydamas Rapolo Skipičio atsiminimus Nepri- 


376 


klausomą Lietuvą statant. Ten Klimo nei vardo nėra paminėta. 
O juk apskritai Skipitis labai blaiviai ano meto įvykius nupa- 
sakojo, be to, juk jis buvo Klimo bendramintis iš Aušrinės laikų. 

Galima klausti: kodėl? Kodėl visuomenė tokia nedekinga? 
Cinikas galėtų atsakyti: visur yra čifų Įvadų] ir indėnų. Vieni dirba, 
kiti laurus skinasi. Mažiau ciniškai skambėtų atsakymas: nepai- 
sant visos plačios Klimo veiklos, jis visados buvo pats vienas, 
vydūniškai tariant, sau žmogus, nesubūręs aplink save jokios 
klikos ar šutvės. Nepaisant jo veiklos Aušrinėje, Klimas nepri- 
klausė jokiai ideologinei grupei. Savo atsiminimuose jis pats save 
vadina „nesutapusiu su Bažnyčia“, vadinasi, indeferentu. Jis 
nebuvo ir jokios politinės partijos narys. Ir kai atėjo rinkimai į 
Steigiamąjį seimą, nebuvo nei vienos grupės, kuri būtų galėjusi 
pasiūlyti jo kandidatūrą. Tuo aš visiškai nesakau, kad Klimas 
būtinai norėjo kandidatuoti. Steigiamojo seimo metu jis buvo 
užsienio reikalų viceministras. Kad ir kaip ten būtų, ideologinės 
grupės ar politinės partijos veikėjui daug lengviau tapti populiariu 
negu tokiam žmogui, koks buvo Klimas. Galbūt simptomiška, 
kad, rašydamas Aušrinėje ir kitur, Klimas buvo pasirinkęs „Vaba- 
lėlio“ slapyvardį. 


Klimas kryžkelėje 

Šalia gausybės visų kitų rašinių tuo pačiu laikotarpiu Klimas 
paskelbė porą istorinių studijų: Lietuvių senobės bruožai (1919) 
ir Lietuvos žemės valdymo istorija, kurios antroji dalis vadinosi 
„Muravjovo laikmetis Lietuvos žemės ir žemininkų istorijoje“. 
Berods Adomas Jakštas, recenzuodamas pirmąją, stebėjosi, kiek 
jos autorius turėjo peržiūrėti šaltinių ir literatūros, rašydamas tą 
palyginti nedidelę knygelę. Tai galbūt buvo didžiausias ir pats 
brangiausias Klimui komplimentas, kokį tik jis per visą savo 
gyvenimą patyrė. Žinoma, A. Jakštas buvo per daug sąžiningas 
kritikas, kad būtų ją vertinęs iš esmės. Abi šias studijas Istorikai 


" R. Skipitis, Nepriklausomą Lietuvą statant, Chicago, 1961. 


377 


įvertino labai aukštai. Ypač įdomu, kad rašydamas apie Murav- 
jovo vaidmenį Lietuvos žemės valdymo istorijoje, Klimas nenuėjo 
tradiciniu keliu. Tomis studijomis jis įrodė, kad moka savaran- 
kiškai ir originaliai vertinti istorijos šaltinius. 

Nenuostabu užtat, kad besikuriantis Lietuvos universitetas 
atkreipė į P. Klimą dėmesį ir norėjo jį turėti savo mokomojo 
personalo nariu. Teisingai Gerutis rašo: „Apie 1922-1923 metus 
prieš Klimą atsistojo dilema: arba pasilikti Užsienio reikalų minis- 
terijoje, arba pasirinkti mokslinį darbą universitete.“ Nelabai 
aišku, kodėl Klimas pasirinko diplomatinę tarnybą. Netrukus jis 
buvo paskirtas Lietuvos pasiuntiniu Iralijoje ir išvyko į Romą 
„wo die Zitronen bluhen“.* 

Dabar, iš tolimesnės laiko perspektyvos žiūrint, atrodo gaila, 
kad Klimas nepasiliko Lietuvos universitete, kaip lygiai gaila, kad 
to nepadarė Augustinas Voldemaras. Žinant Klimo kruopštumą 
ir sugebėjimą dirbti istorinio tyrinėjimo darbą, tikrai buvo galima 
laukti, kad jis būtų daug padaręs Lietuvos istorijos labui. Po savo 
gana tragiško diplomatinės tarnybos epilogo, po savo Golgotos 
Vokietijoje ir Rusijos kalėjimuose, grįžęs į Lietuvą ir pergal- 
vodamas visą savo gyvenimą, Klimas, atrodo, visiškai nuoširdžiai 
savo atsiminimuose prisipažįsta: „Ir dėl to ypač gailiuosi dabar...“ 
Dėl to turi pagrindo gailėtis ir Lietuvos istorijos mokslas. Galima 
ir mažos tautos būti dideliu istoriku, bet beveik visiškai ne;ma- 
noma būti mažos tautos dideliu diplomatu. Klimas tai turbūt 
suprato geriau negu bet kas kitas. 


Klimas - diplomatas 

Dr. Gerutis gana plačiai aprašo Klimo, kaip Lietuvos pasiun- 
tinio, veiklą Romoje ir Paryžiuje, remdamasis kartais retais ir 
dar nespausdintais šaltiniais. Mūsų Nepriklausomos Lietuvos 
diplomatinė istorija dar nėra parašyta, tačiau jau dabar galima 


Š A. Gerutis, op. cit., p. 96. 
* Kur žydi citrinos (vok.). 

tvirtinti, kad Petras Klimas užims joje vieną garbingiausių vietų. 
Be abejo, Lietuva, kaip palyginti neturtinga valstybė, negalėjo 
savo pasiuntinius apstatyti dideliu personalu. Jie patys turėjo 
rūpintis beveik visais reikalais, kurie tik galėjo atsirasti tarp 
Lietuvos ir tų valstybių, prie kurių jie buvo akredituoti. Katrie 
reikalai — politiniai, militariniai, ekonominiai ar kultūriniai - čia 
kartais nulemdavo, priklausė nuo aplinkybių. Jeigu pirmųjų ir 
antrųjų kartais būdavo ne tiek daug, tai ekonominių ir ypač 
kultūrinių santykių palaikymas, jų nuolatinis skatinimas ir plė- 
timas turėjo būti kasdieninis mūsų pasiuntinių rūpestis. Jie to 
uždavinio nebūtų galėję tinkamai atlikti, jeigu jų pačių kultūriniai 
poreikiai nebūtų atitinkamai išsivystę. Deja, kartais tokių atvejų 
mūsų diplomatinėje tarnyboje yra pasitaikę. 

Būdamas galbūt daugiau mokslininkas istorikas negu tik dip- 
lomatas, Klimas labai gerai suprato kultūrinių ryšių reikšmę, ypač 
kai 1925 m. jis atsidūrė Paryžiuje, tame neabejotinai anuo metu 
pasaulio kultūros centre, tame, anot A. Geručio, „Ville lumiere“*. 
Paryžiuje Klimas stojo į nelengvą vagą, kurią ligi tol varė garsus 
rašytojas ir nepaprastas žmogus Oskaras Milosz-Milašius. Reikia 
spėti, kad šio pastarojo pagalba Klimui buvo labai naudinga. Mi- 
lašius ir toliau sutiko būti Lietuvos pasiuntinybės garbės patarėjas. 

Turbūt vienas sunkiausių uždavinių buvo kaip tik bandyti 
sumegzti kultūrinius ryšius su ta Prancūzija, kuri jau daugelį 
šimtmečių džiaugėsi ir didžiavosi savo kultūros ir civilizacijos įtaka 
Lenkijoje. Adomo Mickevičiaus ir Frederico Chopino palikimas 
tebebuvo labai gyvas, Varšuva buvo laikoma šiaurės Paryžiumi. 
Prasimušti pro šią tradicinę prancūzų-lenkų dvasinę giminystę, 
kurią nuolat lydėjo ir politinė draugystė, tikrai nebuvo lengva. 

Vis dėlto Lietuvos-Prancūzijos santykių pagerėjimo prasme 
buvo nemažai padaryta, ypač kai po 1933 m. Vokietijoje valdžią 
paėmė nacionalsocialistai ir kai Lietuva ne tik politiškai, bet ir 
kultūriškai ėmė daugiau linkti į Prancūziją. Dėl to pagerėjimo 


* Akinančios šviesos miestas (pranc.). 

nemažas nuopelnas priklauso Klimui. Jis ne tik darė viską, kad 
sustiprintų lietuvių kultūrinius ryšius anuo metu, bet kaip istorikas 
ieškojo ir gilesnių istorinių Lietuvos ir Prancūzijos santykių šaknų. 

Dr. Gerutis skelbia ištisai vieną 1937 m. balandžio 30 d. Klimo 

raštą Užsienio reikalų ministerijos gen. sekretoriui Juozui Urbšiui. 
Tame laiške Klimas išdėsto, kaip Lenkija monopolizavo visus 
istorinius Prancūzijos santykius su Lenkijos-Lietuvos Respublika 
ir kelia klausimą, ar nebūtų gerai, kad Prancūzijos-Lietuvos 
santykių istorija būtų nuodugniai išstudijuota kokio nors lietuvio 
istoriko. Savo laišką Klimas užbaigia tokiu pasiūlymu: 
Taigi noriu prašyti Tamstą, ar negalėtum tarti savo svarų žodį mūsų Švietimo 
ministerijoje, kad ji specialiai duotų lėšų tokiam istorikui tą darbą atlikti. 
Aš visokiais būdais jam padėsiu tą misiją atlikti. Žinoma, kandidatas turė- 
tų mokėti pusėtinai prancūziškai. Kitaip jis tik be reikalo laiko daug 
sugaišintų.? | 

Atspausdinęs šį laišką, Gerutis apgailestauja, kad „dėl nepa- 
lankios tolimesnių įvykių eigos“ tas siūlymas nebuvo įgyvendintas. 
Gal ne visiškai taip. Kaip tik tų pačių 1937 m. pavasarį baigiau 
Vytauto Didžiojo universitetą. Vieną gražią dieną visiškai netikėtai 
išsikvietė mane švietimo viceministras Kazimieras Masiliūnas ir 
pasiūlė, ar nenorėčiau važiuoti į Paryžių istorinių studijų pagilinti. 
Tada nežinojau, kad tai mūsų pasiuntinio ir įgaliotojo ministro 
P. Klimo Paryžiuje mintis. Dabar, paskaičius aną Klimo laišką, 
man visiškai aišku, kad tas man nelauktas pasiūlymas buvo pada- 
rytas ne be Klimo ir Urbšio įtakos. 

Ir kai tų pačių metų rudenį nuvažiavau į Paryžių, Klimas labai 
daug padėjo, ypač renkant medžiagą Prancūzijos-Lietuvos san- 
tykiams XVII amžiuje įvairiuose Prancūzijos archyvuose ir biblio- 
tekose. Turėdamas progos susidurti su įvairiomis prancūzų mokslo 
įstaigomis, galėjau lengvai pamatyti, kaip mūsų ministras Pary- 
žiaus intelektualiniuose sluoksniuose buvo gerbiamas ir vertinamas. 

Bet man, kaip ir pačiam Klimui, nelengva buvo nugalėti aną 
aukščiau minėtą politinį ir kultūrinį lenkų monopolį. Atsimenu, 


? Ibid., p. 166. 

kai su Klimo rekomendaciniu laišku kreipiausi į Užsienio reikalų 
ministerijos archyvo direktorių, jis priėmė labai mandagiai, bet buvo 
gana skeptiškas dėl galimybės ką nors rasti Prancūzijos-Lietuvos 
santykių XVII a. klausimu. Bet leidimą davė. Dar tą pačią dieną 
pradėjau vartyti senus to archyvo foliantus, kurie, žinoma, buvo 
surišti į Lenkiją liečiančius tomus. Dirbdamas galėjau įsitikinti, kad 
vadinamosios Pacų gadynės laikais XVII a. antroje pusėje Prancūzija 
tarpais su Lietuva palaikė glaudesnius ryšius negu su Lenkija. Užtat 
Klimas buvo visiškai teisus siūlydamas pastudijuoti Prancūzijos- 
Lietuvos santykių istoriją. Beje, tuo pačiu metu Paryžiuje dirbo 
mūsų istorikas Bronius Dundulis, kuris parašė gražią studiją apie 
Prancūziją ir Lietuvą Napoleono laikais. 


Klimo Golgotos kelias 


Dr. Geručio knygoje skaitytojas ras daug jaudinančių puslapių, 
iš kurių bus matyti, kaip skaudūs įvykiai vienas po kito lydėjo 
mūsų pasiuntinį, kai prasidėjo nacinės Vokietijos ir sovietinės 
Rusijos bičiulystė ir karas. Tiesa, Klimas, kaip turbūt ir dauguma 
lietuvių, su pasitenkinimu sutiko Vilniaus grąžinimą Lietuvai, to 
Vilniaus, dėl kurio jis tiek daug kovojo 1918-1923 m. Įdomu, 
kad ir Prancūzijos vyriausybė jau suprato, jog Vilnius turi pri- 
klausyti Lietuvai ir nekreipė daug dėmesio į visokius Lenkijos 
egzilinės vyriausybės protestus. Įdomu taip pat, kaip Klimas tuo 
metu suprato Lietuvos rytinių sienų klausimą. Tai paaiškėja iš jo 
laiškų užsienio reikalų ministrui Urbšiui. Tą laišką Gerutis spaus- 
dina ištisai.“ 

Lietuvos okupacija maždaug sutapo su Prancūzijos pralai- 
mėjimu ir vokiečių armijų įsiveržimu į Paryžių 1940 m. birželio 
14 d. Nuo čia ir prasidėjo tikrasis Petro Klimo Golgotos kelias. 
Kas galėjo tikėtis, kad tam ramiam mokslininko tipo diplomatui, 
kuris nebuvo nei Vokietijos, nei Rusijos priešas, tiek daug reikės 
nuo vienos ir nuo kitos nukentėti. Pasirodo, Vokietija, okupavusi 


10 Ibid., p. 185-190. 

didesnę dalį Prancūzijos, ne tik leido sovietams užimti Lietuvos 
pasiuntinybę, bet ir pasigrobti asmenišką Klimo biblioteką ir kitus 
daiktus. Ne ką geriau su juo elgėsi ir fašistinė Italija, kai Klimų 
vila „Svėdasai“ Viduržemio pajūryje pakliuvo į italų rankas. 

1943 m. rugsėjo 18 d. Petras Klimas buvo gestapo suimtas. Už 
ką? Gerutis spėja, kad į gestapo rankas pakliuvo vienas Klimo 
laiškas, kurį jis parašė dr. Jurgiui Šauliui Šveicarijoje ir kuriame 
jis gerokai iškoneveikęs vokiečius. Iš kažkur žinoma, kad tą laišką 
vežusi Klimo žmona. Ant Šveicarijos sienos padarius kratą, tas 
laiškas buvo rastas. Už kelių dienų Klimas buvo suimtas. Nors to 
laiško turinys nėra žinomas, tačiau viena aišku, kad jame negalėjo 
būti jokių karinių paslapčių, prie kurių Klimas, gyvendamas savo 
„Svėdasuose“ ir rūpindamasis daugiausia pupelių, artišokų ir 
kukurūzų auginimu, negalėjo ir prieiti. Užtat ne tik sunku suprasti, 
bet tiesiog sunku įsivaizduoti, kad iš esmės Vokietijai draugiškos 
valstybės (kuri, beje, 1941 m. birželio mėn. sukilime savo pralietu 
krauju padėjo vokiečių armijoms žygiuoti į Rytus) diplomatą kaip 
kokį didžiausią nusikaltėlį tampytų iš vieno kalėjimo į kitą. Tas 
jo Kalvarijas jautriai aprašė Henrikas Blazas, kuriam atsitiktinai 
teko susitikti su Klimu Įsručio kalėjime. Paties Klimo apskai- 
čiavimu, kaip liudija jo duktė Eglė, per devynis mėnesius jam 
teko „apsilankyti“ aštuoniolikoje Vokietijos ir Lenkijos kalėjimų. 
Tiesiog plaukai šiaušiasi pagalvojus, ligi kokios beprotybės gali 
prieiti filosofų ir poetų tautą. 

Pagaliau atgabenę į Kauną, vokiečiai Klimą paleido kaip tik 
tada, kada jau Raudonoji armija veržėsi į Lietuvą. Atrodo, sovie- 
tams neužteko tų aštuoniolikos nacių kalėjimų. Jie perleido jį 
nežinia per kiek savo gulagų. Po devynių mėnesių vokiečių Gol- 
gotos sekė devyneri metai sovietinės. Kai pagaliau 1954 metų 
pabaigoje ar 1955 m. Klimas grįžo į Lietuvą, jis nieko nenorėjo 
pasakoti apie savo paskutines Kalvarijas. Kažin ar kada nors 
pasiseks atsekti šį antrąjį Klimo Golgotos kelią. Dukters, sūnaus 
ir draugų remiamas Klimas dar išgyveno apie penkiolika metų 
Kaune rašydamas atsiminimus, versdamas George Sand romaną 

Indiana ir rūpindamasis savo vaikų, Lietuvos ir pasaulio ateitimi. 
Jis mirė 1966 metų sausio 16 d., sulaukęs beveik 78 metus am- 
žiaus. Palaidotas Petrašiūnų kapinėse prie Kauno. 

Užversdamas paskutinius dr. Geručio knygos puslapius, sakai 
sau, kaip daug vienas žmogus per savo gyvenimą gali padaryti ir 
kaip daug jis gali kančių ir vargo pakelti. Nori sakyti ir dar 
daugiau: vargas turbūt duoda daugiau jėgų gyventi negu geras 
gyvenimas. Galbūt ir teisus buvo Maironis sakydamas: „kančia — 
tai didvyrių mokykla“. 


Keletas žodžių apie pačią knygą 

Biografija yra lyg tarpinis žanras tarp literatūros ir istorijos. 
Nedaug yra tikrai talentingų biografų. Patys žymiausi biografai 
bene bus I a. po Kristaus graikų istorikas ir filosofas Plutarchas 
tr XVIII a. rašytojas Samuelis Johnsonas. 

Biografiniame veikale ypač svarbu parodyti ne tik paties ap- 
rašomo asmens, bet ir visos jo aplinkos dinamiką. Prastas yra 
biografinis veikalas, kuriame nesijaučia žmogaus ir jo aplinkos 
dinamikos. 

Šituo atžvilgiu dr. Albertui Geručiui visiškai nepasisekė pirmoji 
ir antroji Klimo biografijos dalis. Kažkoks negyvas atrodo Klimas 
tiek savo pastangomis kuriant Lietuvos nepriklausomybę, tiek 
ginant jos reikalus savo diplomatiniuose postuose Romoje ir 
Paryžiuje. Gerutis pateikia nemažai faktų, dokumentų ir laiškų 
ištraukų, bet iš jų kažkaip nesusimezga tikras, gyvas ir dinamiškas 
gyvenimas, kuriuo ir kuriame dirbo ir gyveno pats Petras Klimas. 
Kiek geriau jam pasisekė trečioji ir ketvirtoji knygos dalis. 

Tačiau nepaisant to reikia sveikinti jos autorių, kad jis ryžosi 
rašyti Petro Klimo biografiją. Skaitytojas joje ras daug įdo- 
mių dalykų iš tolimesnės ir artimesnės mūsų praeities ir iš to 
nepaprastai darbštaus, kuklaus ir smarkiai likimo laimėmis ir 
nelaimėmis apdovanoto žmogaus gyvenimo. 


Dirva, 1979, vasario 15, p. 5; vasario 22, p. 5; kovo 1, p. 5 

PETRO KLIMO ATSIMINIMŲ KNYGA 


Jau senokai girdėti, kad žymus mūsų diplomatas ir istorikas 
Petras Klimas (1891-1966), grįžęs iš Sibiro ir gyvendamas Kaune, 
parašė savo atsiminimus. Žinant, kaip arti Klimas stovėjo prie tų 
įvykių, kurie atvedė Lietuvą į nepriklausomybę ir tą nepriklau- 
somybę įtvirtino karinėmis bei diplomatinėmis priemonėmis, 
galima spėti, kad tie atsiminimai bus labai svarbus šaltinis šiam 
laikotarpiui nušviesti. Laimingu atsitikimu tų atsiminimų mikro- 
filmas pateko į Vakarus ir dabar, nenuilstamojo mūsų knygų 
leidėjo Juozo Kapočiaus pastangomis, Žibuntui Mikšiui talkinin- 
kaujant, tie atsiminimai pavirto knyga.' 

Tų atsiminimų rankraščiu, kurio originalas atiduotas saugoti 
Lietuvos TSR Mokslų Akademijos bibliotekai, jau pasinaudojo 
dr. Albertas Gerutis, rašydamas Klimo biografiją, kurią esu plačiau 
aptaręs Dirvoje.“ Nenorėdamas kartotis, čia atkreipsiu dėmesį į 
kai kuriuos dalykus, kurių nežinojau rašydamas aną recenziją. 

Reikia tuojau pasakyti, kad tie atsiminimai mus truputį nuvilia. 
Tikėtasi buvo daugiau. Nors Klimas tą rašinį vadina Iš mano 
atsiminimų, tačiau iš tikrųjų tai nėra nei jo autobiografija, nei jo 
atsiminimai apie kitus ano meto žmones ir įvykius. Iš tikrųjų tai 
yra maždaug 1915-1923 m. Lietuvos istorija, pagrįsta jo paties 


1! P. Klimas, Iš mano atsiminimų, Bostonas, 1979, 415 p. Kaina 12 dol. 
2 V. Trumpa, „Dr. Alberto Geručio Petras Klimas“, Dirva, 1979, vasario 15, p. 5; 
1979, vasario 22, p. 5; 1979, kovo 1, p. 5. Zr. šios kn. p. 371-383, 

dar 1919 m. vokiškai išleistu dokumentų ir komentarų rinkiniu 
Werdegang des litauischen Staates (tas leidinys vėliau išėjo ir 
prancūzų kalba - Le dėveloppement de V Etat Litbuanien). Būtų 
buvę daug įdomiau, jeigu Klimas tikrai būtų rašęs atsiminimus 
su ano meto valstybės vyrų ir veikėjų charakteristikomis, su įvykių 
užkulisiais ir anekdotais. Tik vienur kitur teprasiveržia tas asme- 
niškas bruožas, pavyzdžiui, aprašant, kaip Jonas Vileišis, ant kelių 
parpuolęs, maldavo kitus Tarybos narius neskelbti Lietuvos kons- 
titucine monarchija, arba kai Voldemaras pavadintas kalmukiškos 
išvaizdos „mažyčiu garbėtroška“, arba kai Ernesto Galvanausko 
bute Paryžiuje Klimas po lova pamatė moteriškas šliuraites. Dėl 
Voldemaro reikia padaryti priekaištą atsiminimų redaguotojams, 
kad jie neatitaisė aiškios Klimo klaidos. Voldemaras gimė ne 1888 
m., bet 1883 m. Jis 1918 m. buvo ne 30, bet 35 metų vyras.“ Yra 
ir daugiau panašių klaidų. | 

Nenorą pasakyti ką nors intymaus ir asmeniško galima suprasti, 
gal iš dalies ir pateisinti prisiminus, kokiomis sąlygomis Klimas 
rašė šią knygą. Jis joje norėjo parodyti, kaip sunkiai, bet kartu ir 
kaip ryžtingai visa lietuvių tauta siekė Lietuvos nepriklausomybės 
ir dėl jos kovojo. Iš tikrųjų tai buvo lyg Golgotos kelias. Turbūt 
neklysta ir prof. A.E. Sennas, jaun., kalbėdamas apie naujosios 
Lietuvos prasiveržimą (emergence). Įvertindamas Vasario 16 die- 
nos aktą, Klimas meta labai įdomią mintį: „Jo prasmė taip pat 
nesiriša su santvarka: jos pamate gali būti ir kapitalizmas, ir 
komunizmas.““ Svarbiausia, kad tuo aktu Lietuva atsipalaidavo 
„nuo krypuliavimo į vakarus ar rytus ir pietus“. 

Paties Klimo kietą suvalkietišką ar dzūkišką charakterį ge- 
riausiai paliudija toks įvykis, kurį jis pats aprašo. Žinia, 1914- 
1915 m. daug kas savo valia spruko iš Lietuvos į Rusiją. Klimas 
tvirtai nusistatė likti Lietuvoje. Bet vokiečiams artėjant jį buvo 
pričiupę apkasų ties Vilniumi kasti. Nenorėdamas išeiginių dra- 
bužių suvalkioti, jis naktį paspruko pro kareivių sargybas, grįžo 


3 P. Klimas, op. cit., p. 171. 
4 Ibid., p. 126. 

į Vilnių, persirengė ir rytą vėl prisistatė prie apkasų: „pabėgti - 
tai būtų prieštaravę mano nusistatymui“?. Atrodo, tokio nusi- 
statymo Klimas laikėsi ir visą savo gyvenimą. Kad ir kaip beviltiška 
kartais atrodė situacija, Klimas fronto linijų neapleido. 

Nepaisant kai kurių trūkumų ir nerūpestingo redagavimo, šią 
Petro Klimo knygą privalo perskaityti ne tik istorikai, bet ir 
kiekvienas žmogus, kuriam brangi Lietuvos nepriklausomybė ir 
kova dėl jos. Gerai, kad knyga aprūpinta vardynu, gražiai išleista 
ir palyginti lengvai skaitoma. Kai kurios istoriosofinės Klimo 
pažiūros vertos rimtesnio pasvarstymo. 


Akiračiai, 1979, nr. 5 (109), p. 11 


3 Ibid., p. 45. 

FILOSOEUOJANTIS MACEINA 


Antanas Maceina, kuris neseniai atšventė savo 70 metų sukaktį, 
yra labai raštingas žmogus. Savo elegantišku stiliumi ir lakia 
mintimi jis patraukia skaitytoją. Netrūksta Maceinai ir intelek- 
tualinės drąsos, dėl kurios jis kartais konfliktuoja ne tik su savo 
idėjiniais priešais, bet ir su savo ideologiniais draugais. 1934 m. 
pasirodė pirmasis jo veikalas — disertacija Tautinis auklėjimas. 
Po to kone kasmet jis pasirodo vis su nauja knyga, o kur dar 
gausybė straipsnių katalikiškoje spaudoje. Antano Jasmanto slapy- 
vardžiu Maceina bando reikštis ir poezijoje. Net ir pabėgęs iš 
Lietuvos, Maceina nesulaužė savo plunksnos ir, gali sakyti, dar 
su didesniu įkarščiu ją mankštino, daugiausia kaip katalikiškas 
moralistas, religininkas-apologetas ir religijos filosofas. Religijos 
filosofija, kurią jis laiko „savo dalyku“, buvo vienas iš jo kursų 
Miunsterio universitete, kuriame keletą metų profesoriavo. 1976 
m. pasirodė jo Religijos filosofijos pirmas tomas. 

Suprantama, kad ir filosofo epitetas yra labai sutapęs su Macei- 
nos vardu. Kai kas jį tiesiog vadina „mūsų iškiliuoju filosofu“ ". 
Tačiau iki pasirodant paskutiniam j0 1976 m. Romoje išleistam 
veikalui Filosofijos kilmė ir prasmė, apie kurį ir norime čia kiek 
plačiau pakalbėti, Maceina vargu ar to epiteto užsitarnavo. 


1 Aidai, 1978, nr. 2, p. 59. 

I 

Tarp įvairių Žmogaus aptarimų bei apibrėžimų filosofijoje bene 
patį reikšmingiausią pasiūlė Martinas Heideggeris: žmogus yra 
kalbanti būtybė. Nors, anot poeto, kalba ir „vėjas šile, ir akmuo 
vandenyje“, tačiau žmogaus kalba susijusi su mąstymu ir kūryba. 
Dar daugiau, kalba yra pati pirminė žmogaus kūryba (Urdicb- 
tung). Tai supranta ir Maceina, ne tik ieškodamas originalių 
lietuviškų žodžių savo filosofavimui išreikšti, bet priedu pridur- 
damas skyrių apie lietuvių kalbą ir filosofiją, o įžangoje pa- 
tardamas skaitytojui pirma tą priedą perskaityti, o paskui eiti 
prie pačios knygos skaitymo.“ Galbūt mūsų autorius būtų geriau 
padaręs, tą priedą paversdamas įžangine knygos dalimi ir ją 
organiškai integravęs į visą savo filosofavimo rūmą. Kalba filo- 
sofui, kaip ir poetui, ne tik be galo svarbus įrankis, Bebe esminė j0 
filosofavimo ir jo kūrybos dalis. 

Sekame autoriaus patarimu ir pradedame nuo to priedo, ku- 
riame kalbama apie filosofavimą lietuvių kalba (p. 287-314). Kaip 
ir daug kur šioje knygoje, taip ir šiame priede tuojau pat susi- 
duriame su Maceinos teiginiais, kurie tiesiog viską verčia aukštyn 
kojomis. Pirmas toks teiginys, - kad filosofinė kalba nėra mokslinė 
kalba. Jeigu ne mokslinė, tai kokia, klaus nustebęs skaitytojas. 
Tik perskaitęs visą knygą, jis pamatys, kad filosofija 1š viso nėra 
joks mokslas ir tada jam bus mažiau nuostabu, kodėl filosofinė 
kalba nėra mokslinė kalba. Be to, jis ten ras, kad nuostaba yra 
pats pirmasis filosofavimo šaltinis. Ir jam pasidarys aišku, kodėl 
Maceina, išsirengdamas į savo filosofavimo kelią, taip gausiai 
rėmėsi tokiais nuostabiais teiginiais. 

Dar labiau pritrenkiantis antrasis šio priedo teiginys, kad „filo- 
sofija terminų iš viso neturi ir negali turėti“. Skaitytojas, kuris 
turi šiokią tokią nuovoką, ką reiškia terminas, tuojau pasakys: 
tai ir blogai. Ko norėt, kad filosofai tarp savęs susišnekėtų, jeigu 


2 Jau XX a. pradžioje lietuvių kalbos filosofijos klausimu rašė Ramūnas Bytautas, 
(1886-1915). 

kiekvienas iš jų naudojasi vis kitokiais kalbiniais įrankiais. Jis tik 
negalės suprasti, kodėl tiek daug yra visokių filosofinių žodynų, 
kuriuose stengiamasi apibrėžti filosofines sąvokas, vadinas, 1r 
pateikti daugiau ar mažiau tikslius filosofinius terminus.“ Jis taip 
pat negalės suprasti, kodėl Lietuvoje buvo sudaryta net speciali 
komisija filosofiniams terminams nustatyti, kurioje aktyviai da- 
lyvavo ir Maceinos mokytojas prof. Stasys Šalkauskis, nemažai 
rašęs filosofijos terminijos klausimais. 

Žinoma, Maceina nėra vienas, tiek kalbėdamas apie mokslinės 
tr filosofinės kalbos skirtingumą, tiek neigdamas filosofinės termt- 
nologijos galimybę. Tai liudija visas būrys jo cituojamų autorių. 
Šioje vietoje iš viso verta pastebėti, kad Maceina, nors ir ieško- 
damas savo originalaus filosofavimo kelio („savo kampo“), ci- 
tuoja tiek daug visokių kartais antraeilių ir trečiaeilių (ypač 
vokiečių) filosofinių veikalų, kad kartais labai sunku susigaudyti, 
kur jis pats kalba savo vardu, o kur tik kartoja kieno nors kito 
pasakytą nuomonę.“ Ypač tai sunku suderinti su Maceinos prie- 
laida, kad filosofinio veikalo, kaip ir poezijos, negalima versti į 
svetimą kalbą. Kaip Žinia, poezija nepripažįsta jokio autoriteto 
ir kalba būtinai tik savo kalba, arba, kaip rašo Heideggeris, 
„vyksta kalboje“. 

Nepaisant viso to, Maceinos pastanga kaip galima daugiau 
filosofinių sąvokų (terminų!) semtis iš lietuviško žodyno yra labai 
pagirtina, juoba kad daugumą tu žodžių ne jis pats sudarinėja, 
bet paima iš gyvosios lietuvių kalbos, kaip ji yra užfiksuota 
akademinės Lietuvių kalbos gramatikos tritomyje ir Dabartinės 
lietuvių kalbos žodyne. Be abejo, dauguma tų žodžių (kaip mat- 
muo, prasmuo, reikmė, veikmuo ir t.t.) prigis mūsų filosofinėje 


3 Vienas toks naujesnis pracūziškas žodynas Dictionnaire de la langue pbilosopbigue 
pasirodė 1962 m. Jo įžangoje, tarp kita ko, rašoma: „Kadangi, dėkui Dievui, filosofai 
apskritai stengiasi kalbėti taip, kaip ir visi žmonės, jame (tame žodyne — V. T.) yra 
dviejų rūšių žodžiai: pirmoje vietoje terminai, tinkami filosofinėms disciplinoms; ir 
bendrinės kalbos žodžiai, turį ryšio su filosofijos nagrinėjamais dalykais.“ 

* Panašų priekaištą Maceinai padarė ir K.K. Girnius, pavyzdžiui, dėl per didelio 
pasitikėjimo P. Wusto autoritetu. Aidai, 1979, nr. 2, p. 74. 

raštijoje. Būtų gerai, kad jie būtų tiksliai aptarti, kas ne visados 
aišku iš Maceinos knygos. Dėl kai kurių Maceinos vartojamų 
lietuviškų posakių ir žodžių kyla tam tikrų abejonių. (Kažin ar 
tikslu cizculus vitiosus versti „ydingu ratilu“, gal geresnis senas 
„užburtas ratas“?) Visiškai gremezdiškai skamba ir niekur žo- 
dynuose neužtinkamas žodis „būsmas“, kaip priešingybė „taps- 
mui“ (tapsmo priešingybė yra būtis). Vietoj „ištaros“ gal geriau 
vartoti „ištarmė“, kaip pataria Bendrinės lietuvių kalbos žodynas. 

Kai kurie labai originalūs filosofai (pavyzdžiui, Karsavinas arba 
Heideggeris) kuria lyg savo kalbą. Tuo keliu bando eiti ir Maceina. 
Tačiau nepripažindamas filosofiniam žodžiui apibrėžtumo, tiks- 
lumo, vienareikšmiškumo (p. 292-294), jis pakliūva ant labai 
slidaus kelio. Šiais visokių anarchijų laikais yra pavojaus, kad ir 
žodis gali tapti anarchijos auka. Viename savo pasikalbėjime prof. 
A.J. Greimas atkreipė dėmesį į du-labai svarbius dalykus: viena, 
kad „žmogaus kalba ką nors reiškia, kad tai, ką jinai reiškia, yra 
prieinama kitiems žmonėms ir gali pasidaryti studijų objektu“, ir 
antra, kad „šiame sukiužusiame pasaulyje svarbu rasti kalbą, 
kuriai būtinybė išsakyti savąją tiesą, tuo išsakant ir bendrą žmo- 
giškąją tiesą. Tačiau skaudu, kad apie tiesą šiandien galima kalbėti 
tik dviem hermetiškom kalbom - poetine ir matematine“". 

Maceina, atrodo, ryžtasi eiti kaip tik priešingu keliu. Jis tvirtina, 
kad „kiekviena filosofinė sąvoka yra kaiti bei tįsi ne tik filosofijos 
istorijoje, bet ir paties filosofo mąstyme“ (p. 294). Ar tai nėra 
bandymas į filosofinę kalbą įvesti anarchiją? Keista, bet kartu ir 
labai įdomu, kad tuo keliu kaip tik pasinešęs eiti kitais atžvilgiais 
labai konservatyvus rašytojas. 


II 


Tasai „sąvokų kaitumas ir tįsumas“, arba, paprasčiau pasakius, 
toji minties ir kalbos anarchija pasireiškia jau pačiame Maceinos 
knygos pavadinime. Jis ją pavadina Filosofijos kilme ir prasme, 


3 „O visgi kalba ką nors reiškia. Pasikalbėjimas su Aigirdu Greimu“, Akiračiai, 1977, 
nr.9, p--2. 

tuo tarpu kai pačioje knygoje lygiai tiek pat (puslapių skaičiumi) 
kalbama apie tris dalykus: filosofijos kilmę, filosofijos esmę ir 
filosofijos prasmę. Kažkodėl iš pavadinimo iškrito antroji knygos 
dalis, kuri, mano nuomone, pati svarbiausia ir kurioje jis bando 
išsiaiškinti, kodėl filosofija nėra mokslas ir kad filosofavimas tėra 
interpretavimas. 

Filosofijos kilmės kaip ir filosofijos prasmės klausimu Maceina 
nepasako daug naujo. Kad filosofavimas kyla iš nuostabos, abe- 
jonės ir kančios, galima daug kur rasti. Panašiai, pavyzdžiui, 
galvoja ir Karlas Jaspersas“, tik vietoj kančios jis vartoja sukrėtimo 
arba siaubo - Erschutterung - žodį, kuris yra tik stipresnė nuosta- 
bos išraiška. Jau Heraklitas manė, kad žaibas yra nuostabiausias 
gamtos reiškinys, kuris vertė jį filosofuoti ir laikyti ugnį pagrin- 
diniu gamtos pradu. Aristoteliui taip pat nuostaba buvo vienas 
pagrindinių filosofavimo stimulų. Tą pat galima pasakyti ir dėl. 
abejonės. Tik kančios, kaip ir skausmo, žodžiai gal daugiau 
priklauso psichologijos ir medicinos žodynui negu filosofijos. 
Maceinos skyreliai apie rusų filosofiją kaip kančios filosofiją ir 
ypač apie marksizmą kaip kančios filosofiją gali sukelti daugiau 
nuostabos negu įtikinti.“ Apskritai tik filosofijos istorijos prasme 
galima kalbėti apie vienos kurios tautos filosofiją. Rusų filosofija 
tokia pati nevienalypė kaip ir kiekvienos kitos tautos filosofija. 
Lygiai taip pat lengvai būtų galima „įrodyti“, kad rusų filosofija 
yra džiaugsmo filosofija (Solovjovas, Karsavinas) arba kad mark- 
sizmas yra kaip tik optimistinė ideologija. Turbūt joks kitas 
filosofas neturėjo Rusijoje didesnės įtakos kaip Hegelis. Ar jis 
taip pat buvo kančios filosofijos atstovas? Ir iš viso, kas yra ta 
kančios filosofija? 

Trečioje knygos dalyje, kurioje kalbama apie filosofavimo 
prasmę, Maceina, paklaidžiojęs vingiuotais Heideggerio būties 
sampratos keliais, prieina prie tos išvados, kurią jis jau savo 
knygos įžangoje padarė, būtent, kad būtis yra Dievas ir kad 


6 Was ist Pbilosopbie?, 1976, p. 39. 
" Maceinos minimas S. Vechovskis (p. 97) iš tikrųjų yra S. Verchovskojus. 

kiekvieno filosofavimo tikslas yra „kelias Dievop“. Bet tada 
nevisiškai suprantama, kodėl čia buvo reikalingas Heideggeris, 
kuriam visiškai svetimas bet koks vienas filosofavimo kelias. 
Garsiojoje savo kalboje, kurią jis pasakė 1955 m. Cersy-1a-Salle 
(Prancūzijoje), Heideggeris į klausimą, Was ist das - Pbilosopbie?, 
sakėsi duosiąs vieną atsakymą, tuojau pat tą žodį vienas pabrėž- 
damas ir tuo numatydamas, kad gali būti daugiau tokių atsakymų. 

Maceina dėl to stebisi ir kalba apie kažkokią Heideggerio 
„tragiką“ (p. 33) ir net apie jo klaidžiojimą „girios šuntakiais“ 
(p. 212). Tai, be abejo, aliuzija į 1950 m. pasirodžiusį Heideggerio 
straipsnių ir paskaitų rinkinį Ho/zwege. Įžanginėje to veikalo 
pastaboje Heideggeris paaiškina, ką reiškia žodis Holzweg. Tai 
esąs malkautojų kelias, kuris nuveda į girią, 1r niekur daugiau. 
Taip tą Žodį verčia ir prancūzai. Tai nėra klystkelis, kuris vestų į 
klaidą. Heideggeris sako, kad malkautojai labai gerai žino, kur 
toks kelias veda. 

Tai yra būdinga visam Heidggerio filosofavimui. Jis niekur 
neveda. Užtat jam svetimas atsakymas, kad būtis yra Dievas ir 
kad visokio filosofavimo tikslas — „kelias Dievop“. Nors kitoje 
vietoje, atrodo, ir Maceina bus teisingai supratęs žodžio Holzweg 
prasmę (p. 230), tačiau nematyti, kad jis būtų teisingai supratęs 
Heideggerio filosofavimo kelią, kuris prasideda kaip tik ten, kur 
Maceina nori jį užbaigti. Heideggerio išeities taškas yra garsusis 
Nietzschės posakis: „Dievas mirė.“ Kaip tada su filosofavimu? 
Ar jis iš viso nebegalimas? Maceinai atrodo, kad ne, bet ne 
Heideggeriui. Tai, žinoma, visiškai nereiškia, kad Heideggeris 
nepripažintų Dievo, bet jis tik eina žingsnį toliau ir klausia, o 
kaip gyventi ir filosofuoti be Dievo.“ 

O dėl pačios filosofavimo prasmės apskritai, turbit patį papras- 
čiausią ir geriausią atsakymą davė pats pirmasis filosofas Herak- 

5 Man nelabai suprantama, kodėl K.K. Girnius mano, kad „Heideggerio interpretacija 

šiame Maceinos veikale yra viena iš geriausių bet kokia kalba“ (Aidai, 1978, nr. 2, 

p. 82). Heideggeriui visiškai svetima bet kokia religinė filosofija. Vienoje vietoje jis 


sako, kad kalbėti apie krikščionišką filosofiją reiškia tą patį, kaip kalbėti apie 
„medinę geležį“ (bolzernes Eisen). 

litas: filosofuoti reiškia mokėti gyventi ir mirti. Panašiai mokė ir 
Karsavinas gyvendamas tolimojoje Rusijos šiaurėje netoli Vor- 
kutos. Mokėti gyventi ir mirti ne tik su Dievu, bet ir be Dievo. 


Ii 

Kaip minėjome, įdomiausia ir originaliausia yra antroji Ma- 
ceinos knygos dalis, kurioje jis kalba apie filosofijos esmę, va- 
dinasi, nori atsakyti, kas yra filosofija ir ftilosofavimas. Maceina 
būtų galėjęs lengvai išspręsti šį klausimą nueidamas dviejų Žy- 
miausių mūsų laikų filosofų — Martino Heideggerio ir Karolio 
Jasperso - keliu. Aiškindamiesi Holzwege sampratą, jau matėme, 
kaip tą kelią suprato Heideggeris. Maždaug su tuo sutinka ir 
Jaspersas, kai jis rašo, kad „tiesos ieškojimas, o ne tiesos turėjimas 
yra filosofijos esmė“ ir kad „filosofija — tai reiškia būti kelyje“. 
Filosofijos klausimai yra esmingesni negu jos atsakymai, o kiek- 
vienas atsakymas virsta nauju klausimu? Tarp šių kelių sakinių, 
kuriais taip aiškiai nusakoma filosofijos esmė, jis įterpia keletą 
aštrių žodžių prieš dogmatizmą, kuris vis dar taip dažnai išduoda 
filosofiją. Ir kai Maceina irgi rašo, kad „dogmatizmas gi yra 
kiekvienos filosofijos mirtis“ (p.152-153), atrodo, tiesos ieško- 
jimo kelių nueis ir mūsų filosofas. Deja, Maceina, atrodo, pa- 
miršta, ką jis rašė kalbėdamas apie filosofijos esmę, kai jis pradeda 
kalbėti apie filosofijos prasmę. 

Filosofijos esmės Maceina pirmiausia bando ieškoti ne pačioje 
filosofijoje, bet jos, kaip mokslo, negalimybėje ir filosofijos bei 
mokslo skirtybėse. Maceinai filosofija ne tik nėra mokslas, bet 
tiesiog mokslo priešybė. Tegu su tokia savo pažiūra Maceina nėra 
vienas, tačiau berods iš pačių filosofų dar niekas ligi šiol nėra 
tiesiog su pasididžiavimu teigęs, kad filosofija —- ne mokslas. Hlgus 
amžius filosofija buvo, galima sakyti, vienintelis mokslas, mokslų 
mokslas. Dar Descartes'as vaizdavosi, kad filosofija yra medis, 
kurio šaknys yra metafizika, liemuo — fizika, šakos — visi kiti 


2 Was ist Pbilosopbieė, p. 36. 

mokslai. Tik palyginti visai neseniai įvyko skilimas tarp vadina- 
mųjų dvasinių ir tiksliųjų mokslų apskritai, ir tarp filosofijos ir 
mokslo. Bet ne filosofija sukilo prieš mokslą, o mokslas prieš 
filosofiją, kuri, beje, bent krikščioniškuose Vakaruose, buvo per 
daug pasidavusi teologijai ir tapusi lyg pastarosios tarnaite (pbilo- 
sopbia ancilla tbeologiae). Mokslas, nepaprastai dideliais šuoliais 
ėmęs žengti į priekį, ryžosi pats viską aiškinti, atsisakydamas bet 
kokios suideologintos filosofijos pagalbos. Šiuo atveju būdingas 
anekdotas su Napoleonu ir garsiuoju astronomu Laplace'u. Susi- 
pažinęs su jo kosmologijos sistema, Napoleonas paklausė: „Bet, 
pone, aš čia niekur nematau Dievo“ — „Viešpatie, jis visiškai 
nebuvo reikalingas“, — atsakė Laplace'as. 

Į tokį imperialistinį mokslo antpuolį filosofija mėgino atsikirsti 
dviem būdais: pirma, atsipalaiduodama nuo priklausomybės teo- 
logijai ir, antra, bandydama pati susikurti tokius mokslinius 
metodus, kurie ne tik filosofiją sugrąžintų į mokslo glėbį, bet kurie 
pasidarytų būtini ir visiems kitiems mokslams. Vieną tokių ban- 
dymų, kurį gana smulkiai aprašo Maceina (p. 126 ir kt.), XX a. 
pradžioje atliko Edmundas Husserlis. Anglosaksiškajame pa- 
saulyje šiek tiek anksčiau, o Prancūzijoje tik per pastaruosius du 
dešimtmečius pradėtas vystyti naujas pažinimo, arba žinojimo, 
mokslas - epistemologija, kuri turėtų būti pagrindas tiek moks- 
linės filosofijos, tiek ir visų kitų mokslų. 

Visiškai ne tuo keliu eina Maceina. Jis iš defenzyvos tuojau 
pereina į ofenzyvą. Filosofijai nėra jokio reikalo (ir galimybės) 
nei ieškoti mokslinio metodo, kaip to siekia epistemologai, nei 
pretenduoti į mokslą. „Ji [filosofija] niekad negali nei mokslu 
būti, nei kada mokslu tapti“ (p. 139), ji yra „mokslo priešybė“ 
(p. 145) ir tuo gali tik didžiuotis, nes „mokslas yra tik apraiškų 
tyrimas ir pažinimas“ (p. 133), o „filosofija yra būtybės kaip 
tokios pradmenų mokslas“ (p. 136). Tik vienu atveju filosofija 
esą galinti būti tyrinėjama kaip mokslas —- tai nagrinėjant jos 
istoriją. Ir čia Maceina labai skeptiškai pasisako prieš visokius 
filosofijos istorijos profesorius, kurie „dažniausiai nei nėra filoso- 

fai“ (p. 141). Su tuo būtų galima sutikti, kaip lygiai būtų galima 
sutikti su asmeniniu filosofavimo pobūdžiu, kurį Maceina pasi- 
skolina iš Jasperso (p.150 ir kt.). Tik tada truputį neaišku, kodėl 
Maceina taip palyginti mažai kalba pats nuo savęs, asmeniškai, 
„savu kampu“, ir taip dažnai šaukiasi visokių autoritetų pagalbos. 
Pagaliau prieiname prie Maceinos filosofijos, kaip interpre- 
tacijos, sampratos, kuriai jis paskiria apie 20 puslapių (p. 167- 
189). Tai vienas originaliausių šios knygos skyrių, nors ir čia 
Maceina neapsieina be vieno kito autoriteto paminėjimo (p. 188, 
išnašoje).'* Išeities tašku čia laikomas mokslo ir filosofijos objekto 
skirtingumas. Mokslo objektas esąs daiktas, filosofijos - kūrinys. 
Daiktą esą galima tik tirti, kūrinį - tik interpretuoti. 
Mes interpretuojame tik kūrinius. Daiktų neinterpretuojame; daiktus ti- 
riame. Kūrinys yra vienintelis interpretacijos objektas (p. 174). 


Visa tai labai paprasta ir aišku, kol nepasiklausiame, o koks 
yra skirtumas tarp daikto ir kūrinio? Tarp įvairių daikto prasmių, 
daiktas pirmiausia yra tai, kas padaryta, gaminys, baldas. Kūrinys 
yra visa tai, kas sukurta. Bet tarp darymo ir kūrimo nėra esminio 
skirtumo. Poetai ne tik mėgsta kalbėti apie eilių darymą, bet ir 
pirminė graikų kalbos poiesis reikšmė yra gaminimas, darymas 
(plg. mokslinį terminą - bematopoiesis - kraujo gamyba). Ar 
keramikos dirbiniai yra daiktai, ar kūriniai? Kodėl senosios graikų 
vazos yra kūriniai, o ne paprasti apyvokos daiktai, rakandai? 
Kodėl toji pati pirkia ar svirnas yra daiktas, kol ji stovi žemaičio 
sodyboje, ir staiga pasidaro kūrinys, kai atsiduria atviro oro 
muziejuje? Kodėl technikos dirbinys yra kilęs iš būtinybės, o meno 
kūrinys iš laisvės? Jeigu popiežius ar miesto valdyba užsako 
dailininkui ar skulptoriui papuošti koplyčią ar miesto aikštę, ar 
jų atliktas darbas plaukia iš laisvės, ar būtinybės? 

Tai nėra tik kazuistiniai klausimai. Sena žmogaus pastanga 
paveržti kūrybos galią iš gamtos arba Dievo. Dėl nepaprastai 


10 Būtų čia galima taip pat prisiminti ir hermeneutikos mokslą, kuris gali būti 
pritaikytas ne tik Biblijos interpretacijai, bet ir visokių raštų ir kūrybos aiškinimui. 

greitos mokslo ir technologijos pažangos gamtos, arba Dievo, 
pasaulis vis labiau traukiasi, o žmogaus, arba daiktų, pasaulis 
vis plečiasi. Štai kur pagrindinė mūsų laikų problema, kurią turi 
spręsti ir mokslas, ir filosofija. Bergždžia tarp jų ieškoti prarajos. 
Atrodo, teisingai sako Jaspersas, kad „nėra jokios tikros kovos 
tarp filosofijos ir mokslo, o tik kova už tikrą mokslą ir tikrą 
filosofiją“. Tam berods pritaria ir Maceina (p. 135). 


IV 


Kai dėl filosofavimo apskritai, tai daugiausia painiavos čia 
atneša labai miglota ir labai nevienodai suprantama būties sąvoka. 
Ir tai jau nuo Parmenido laikų. Specialistai apskaičiuoja, kad 
garsiajame Sartre'o veikale apie būtį ir nieką (L'ėtre et Ie neant) 
yra bent dvidešimt skirtingų bžties sampratų. Nenuostabu, kad 
to žodžio dauguma kalbų visiškai nepažįsta (pavyzdžiui, anglai 
būtį verčia being, kas iš tikrųjų reiškia ne heideggerišką Sein, bet 
Seiendes). Mūsų kalboje šalia labai turtingo veiksmažodžio būti 
yra žinomas ir palyginti labai skurdus žodis būtis. Dažniausiai 
būtis reiškia gyvenimą (pavyzdžiui, Baltrušaičio poezijoje). Kartais 
ji reiškia visa tai, kas yra. 

Nevienodai būtį supranta ir Maceina. Vesdamas į pagrindinę 
savo tezę, kad būtis yra Dievas, Maceina pereina visą skalę būties 
nusakymų: būties kaip būtybės pagrindo, būties kaip transcen- 
dencijos, būties kaip veikmės, būties kaip Dievo kūrybos, būties 
kaip absoliuto ir laisvės ir pagaliau būties kaip Dievo. Nepasa- 
kytumei, kad tas filosofinės šventyklos pastatas, atremtas į vis 
platėjančią būties sampratą, būtų nenuostabus ar prastai suręstas. 
Tačiau ar neatrodo kartais, kad jį statant pirmiausia buvo pasi- 
gamintas to pastato vainikas (būtis yra Dievas), o paskum pagal 
tą vainiką suręsta ir visa šventykla? Juk tik reikia pasiklausti, 
kaip toji pati būtis tuo pačiu metu yra ir Dievo kūryba („tarp 
būties ir Dievo kūrybos ... esama visiškos tapatybės“, p. 249), ir 
pats Dievas („yra irgi tiesa, kad Dievas yra būtis“, p. 258), ir 
visas tas šventyklos pastatas ima svyruoti. 

Išeitį iš šios painiavos galbūt būtų galima rasti grįžtant į mūsų 
aukščiau minėtą dviejų pasaulių sampratą: gamtos arba Dievo 
pasaulio, kurio pagrindinė sąvoka yra tapsmas; ir į žmogaus arba 
daiktų pasaulio, kurio pagrindinė sąvoka yra būtis. Bet tai jau 
visiškai kitas filosofavimo būdas, nieko bendro neturintis su 
Maceinos knyga Filosofijos kilmė ir prasmė. 


Metmenys, 1979, t. 37, p. 171-179 

MONOGRAFIJA VERTA 
DR. JONO ŠLiIūPO! 


Šiandien, kai daug kas ima nusivilti mokslo, pažangos ir net laisvės 
idėjomis ir bando ieškoti atsakymų kur kitur, pavyzdžiui, kad ir 
naujuose religiniuose ir net kultiniuose sąjūdžiuose, monografija 
apie Joną Šliūpą atrodo lyg ne savo vietoje ir ne savo laiku. Šliūpas, 
kaip teisingai pastebi šios monografijos autorius, istorijos mokslų 
daktaras Juozas Jakštas, buvo savo laiko, vadinasi, XIX a. antros 
pusės žmogus, kada šventai buvo tikima, jog su šviesos ir mokslo 
pagalba pasaulis pasineš tiesiog į neribotas pažangos ir laisvės, 
individualinės ir tautinės, aukštumas. Net ir mūsų kunigas poetas 
Maironis, Šliūpo amžininkas, siūlė pasirinkti mokslą savo ir 
tėvynės vadovu. 

Tas pasitikėjimas ir tiesiog tikėjimas mokslu siekė net ir pa- 
prastą žmogų. Prisimenu, kaip mano tėvas, kuriam, beje, teko 
kartu su Mačiuliuku mokytis Betygalos liaudies mokykloje, žodį 
„Mokslas“ visada tardavo didžiąja raide. Jam Basanavičius, Šliū- 
pas, net ir vyskupas Beresnevičius, kilęs taip pat iš tų pakraščių, 
pirmiausia buvo mokslininkai. Šliūpo vardas mūsų apylinkėse 
buvo ypač gerai žinomas. Juk jo dėdė Aloyzas Šliūpavičia (taip 


1 Dr. Juozas Jakštas, Dr. Jonas Šliūpas. Jo raštai ir tautinė veikla. Išleido Akademinės 
skautijos leidykla, 8913 S. Leavitt St., Chicago, IL 60620. Mecenatai: Vytautas, 
Vanda ir Kęstutis Šliūpai. Redagavo ir Į. Šliūpo bibliografinį sąrašą bei vardyną 
parengė Jonas Dainauskas. Spausdino M. Morkūno spaustuvė Chicagoje. Leidinys 
iliustruotas, kietais viršeliais, didesnio formato, 384 psl., kaina — 12 dol., gaunamas 
ir Drauge. | 

tada visi jį vadino) buvo mūsų Paliepių klebonas, vėliau persikėlęs 
į gretimą Pernaravą. Pas jį kiek laiko gyveno ir mokėsi jaunutis 
Jonas Šliūpas (ir Paliepiuose, ir Pernaravoje). Jono jaunesnis brolis 
dr. Rokas Šliūpas keletą metų daktaravo Ariogaloje ir berods 
Pernaravoje. Iš tos pačios Pernaravos buvo kilusi ir kita pažangi 
veikėja, Gabrielės Petkevičaitės ir Povilo Višinskio draugė Jadvyga 
Juškytė, vėliau Šliūpo bendradarbė. 

Dr. Jakštas savo monografiją daugiausia pagrindė paties Šliūpo 
raštais ir laiškais. O Šliūpas buvo labai raštingas žmogus, tą liudija 
ir Jono Dainausko rūpestingai parengta, bet toli gražu nepilna jo 
rašinių bibliografija.“ Be reikalo jis tik J. Sapaliaus straipsnį 
Apšvietoje priskiria Šliūpui. Tai buvo Basanavičiaus slapyvardis. 
Net keletą kartų Šliūpas skelbė savo atsiminimus iš vieno ar kito 
savo gyvenimo laikotarpio. Tie jo atsiminimai sudaro nemažą 
dalį Šliūpo Rinktinių raštų, kurie neseniai (1977) pasirodė Vil- 
niuje, kaip Lituanistinės bibliotekos 20-asis tomas. Berods Jakštas 
nespėjo šiuo vertingu leidiniu pasinaudoti. 


Jaunas į vadus 


Pirmasis Jono Šliūpo gyvenimo ir veiklos laikotarpis sutapo su 
mūsų tautinio atgimimo aušra. Studijuojant ano meto Lietuvą, 
negalima nesistebėti, kaip nuostabiai greitai brendo to atgimimo 
vadai. Matyt, dirva jau taip buvo išsidirvonavusi, kad kiekvienas 
augalėlis labai greitai stiepėsi į saulę. Tiesa, Basanavičius jau buvo 
peršokęs 30 metų amžių, bet Šliūpas, vos perkopęs savo amžiaus 
dvidešimtmetį, staiga atsistoja to sąjūdžio pačioje viršūnėje: jis 
turi redaguoti Auš7g, rašyti memorandumus vidaus reikalų minis- 
teriui, megzti dialogą su įtakinguoju Dziennik Poznanski, ieškoti 
kontaktų su Varšuvos generalgubernatoriumi Hurka. Tam greitam 
brendimui turbūt davė pagrindo labai aukšto lygio ano meto 
Rusijos gimnazija. Pats Šliūpas apie savo Mintaujos (Jelgavos) 
gimnaziją rašė: „Būk kaip buvę, jeigu iš gimnazijos anais laikais 


2 Ibid., p. 353-365. 

išėjo kas nors išlėpausiu, tai jau ne mokytojo kaltė.“ Gimnazistu 
būdamas, Šliūpas ne tik išmoko lotynų, graikų ir vokiečių kalbas, 
bet jau skaitė amerikiečio Henry'o Draperio, vokiečio Ludwigo 
Būchnerio, anglo Herberto Spencerio filosofinius raštus. Rusų ir 
lenkų literatūrą kaip ledą krimto. Be abejo, ano meto gimnazistų 
nė iš tolo negalima lyginti su dabartiniais mūsų aukštosios mo- 
kyklos (bigb school) studentais. 

Gali sakyti, jau nuo pat mažens Šliūpas pasižymėjo drąsa, nebi- 
jojo konflikto, tapo kontroversine asmenybe. Užtat ne kartą gavo 
lupti nuo savo dėdės kun. Aloyzo Šliūpavičiaus. Mintaujos gimna- 
zijoj būdamas, mėgdavo ir kortomis, ir biliardu palošti (kartais ir 
per mišias), ir alaus nugerti. O universitete (Maskvoje ir ypač Pet- 
rapilyje) jis pagal ano laiko madą jau beveik socialistas, beveik 
ateistas-monistas, beveik revoliucininkas. Už tai 1r iš Petrapilio univer- 
siteto pašalintas (1882). Tai buvo vis daugiau asmeniški Šliūpo 
konfliktai. Į didesnius konfliktus jis įsivėlė įšokęs Aušrą redaguoti. 


Su rusais ar su lenkais 


Gal ir turėjo tam tikro pagrindo lenkų metamas kaltinimas, 
kad Aušra per daug nuolaidžiaujanti arba nepakankamai kovinga 
Rusijos atžvilgiu. Vienas kiras (gal ir pats Basanavičius) tikėjosi, 
kad spaudos draudimas Lietuvoje bus panaikintas ir kad Aušrą 
bus galima legaliai leisti Lietuvoje. Šliūpas jau 1882 m. savo 
memorandume vidaus reikalų ministeriui kėlė spaudos draudimo 
panaikinimo klausimą. Visiškai teisingai Šliūpas nurodė, kad 
spaudos draudimas buvo kontrproduktyvus: užuot mažinęs lenkiš- 
kumo įtaką Lietuvoje, jis ją didino, nes lenkiška knyga ir laikraštis 
gana laisvai rado kelią į Lietuvą. Deja, šios Šliūpo ir kitų tuo 
pačiu metu pastangos atsimušė į rusų administracijos bukumą. 
Daug naujos medžiagos šiuo ir kitais panašiais klausimais pateikia 
prof. Vytautas Merkys savo naujausioje monografijoje.“ 

3 J. Šliūpas, Rixktiniai raštai, Vilnius, 1977, p. 273. 


* V. Merkys, Nelegalioji lietuvių spauda kapitalizmo laikotarpiu (ligi 1904 m.), Vilnius, 
1978. 

Jau būdamas Aušros redaktoriumi, Šliūpas bandė veikti abiem 
frontais. Viena vertus, jis bandė įtikinti lenkus, kad jie suprastų 
ir pripažintų lietuvių tautą kaip atskirą etninį vienetą. Tuo reikalu 
jis parašė atvirą laišką Dziennik Poznanski, paneigdamas, kad 
Aušra 1r jis pats 1š esmės esą nusistatę prieš lenkus, bet taip pat 
griežtai užginčydamas, kad Aušra buvusi rusų intrigos vaisius. 
Šis jo laiškas susilaukė gana palankios Dziennik Poznanski reak- 
cijos. Bet už jį nemažai pylos jis gavo iš kai kurių lietuvių stu- 
dentų, ypač maskvėnų, kurie vis dar tikėjosi pagalbos iš rusų. 
Tuo tarpu prūsų valdžia tame laiške įžiūrėjo net panslavizmo 
šmėklą ir išgrūdo Šliūpą iš Mažosios Lietuvos. 

Kira vertus, Šliūpas nenustojo vilties veikti ta kryptimi ir rusų 
administraciją. Atsidūręs vėl Lietuvoje ir pasitaręs su kitais lietu- 
viais veikėjais, jis surašė platų memorandumą Varšuvos gene- 
ralgubernatoriui Hurkai (Jakštas ir daug kitų rašo Gurka) ir pats 
jį nuvežė į Varšuvą. Nors iš tos pastangos nieko neišėjo, tačiau už 
šį savo žygį jis buvo smarkiai kritikuojamas vėlesnių lietuvių ir 
lenkų istorikų. Ypač smarkiai jį puolė Mykolas Romeris. Nepa- 
giria jo ir prof. Merkys. Dr. Jakštas, man atrodo, visiškai teisingai 
bando ginti šį Šliūpo žygį. „Žvelgiant į istorines to laiko sąlygas, — 
rašo Jakštas, - ir į aplinkybes, iš kurių tas memorandumas kilo, 
Šliūpo žygis nėra jau taip peiktinas.“? Daugiau nesigilinant į šį 
klausimą, galima tik tiek pasakyti, kad mes kartais per daug 
taikome lenkišką modelį mūsų XIX a. istorijos interpretacijoje. 
Gerai, kad Jakštas to modelio bando atsikratyti. 


Pirmi žingsniai Amerikoje 
1884 m. vasarą Sliūpas jau Amerikoje. Savo laiškuose-kores- 
pondencijose Aušrai jis vaizdingai aprašė kelionės vargus ir 


pirmuosius įspūdžius Amerikoje. Antrajame laiške jis tarp kita 
ko rašė: 


3 J. Jakštas, op. cit., p. 62. 

Gailu yra skaityti raštus, kurie išgiria Ameriką prastam žmogui, ir vy- 
resnybės turėtų pasirūpinti apdrausti anuos išgyrimus, kadangi jie ne vieną 
yra supaikinę ir nuvarę į pikčiausią vargą. 


Nuo savęs jis savo tautiečiams davė tokį patarimą: 


Užtai visi tie, kurie neturi reikalo apleisti savo kraštą, tegu tauposi namiej 
ir, jeigu turi pinigų, tegul ima namiej varyti ar amatą, ar prekystę — ir 
tuomi darbu atneš pelną ir sau, ir tėvynei“. 


Deja, nepaklausė to Šliūpo patarimo jo tautiečiai, ir XIX a. 
paskutiniame ir XX a. pirmame dešimtmetyje kilo toks masinis 
lietuvių egzodas į Ameriką, kurio negalėjo sulaikyti net auksa- 
burnis ir auksaplunksnis Juozas Tumas-Vaižgantas. Šliūpas, matyt, 
priskaitė save prie tokių, kuriems reikėjo apleisti kraštą. Jis bent 
stengėsi atsilyginti apleistam kraštui savo tiesiog gigantiška veikla 
tarp savo tautiečių išeivių. 

Takštas gana detaliai ir blaiviai aprašo tą patį veikliausią ir 
vaisingiausią jo gyvenimo laikotarpį. 1934 m. paskelbtuose savo 
atsiminimuose „Minės apie mano prietykius prie Aušros“ Šliūpas 
rašė, kad jau 1882 m. rudenį, po to, kai jis buvo pašalintas iš Pet- 
rapilio universiteto, jam iškilusi dilema: arba stoti į kariuomenę 
tarnauti „batiuškai“, arba vykti į užsienį siekti mokslo ir vykdyti 
dvi savo svarbiausias svajones - rašyti ir apaštalauti, „mat apašta- 
lu jaučiausi pilna burna“. Šliūpas pasirinko plunksnos ir apaštala- 
vimo kelią ir tam atidavė visą savo neeilinę energiją ir sugebėjimus. 


Lietuvybė ir laisvamanybė 

Tas Šliūpo apaštalavimas ėjo dviem kryptimis: lietuvybės ir 
laisvamanybės. Šliūpas nuo pat mažens pasišventė lietuvybei — 
jam nereikėjo į ją atsiversti kaip Kudirkai 1r kitiems. Lygiai taip 
pat jis iš pat mažens pakrypo į laisvamanybę, nes jis labai anksti 
ėmė galvoti, kad kelias į lietuvybę eina per laisvamanybę. Dar 
vaikiščias būdamas pas savo dėdę Aloyzą Šliūpavičių jis ėmė tikėti, 


6 J. Šliūpas, Rinktiniai raštai, p. 430-431. 
7 J. Jakštas, op. cit., p. 69-238. 

kad ano meto Bažnyčia ir kunigai nebuvo nei doros, nei juo labiau 
lietuvybės tvirtovės. Nors vėliau savo Lietuviškuose raštuose ir 
raštininkuose jis vyskupą Valančių vadino „milžinų darbuose dėl 
tėvynės“, bet toje pačioje vietoje jis barė kitus kunigus, kad jie 
neseka Valančiaus keliu. Ten pat jis Daukanto draugą kun. Vaišvilą 
vadino tiesiog lyg „lietuvių krivių krivaičiu“ ir gyrė Kauno kunigų 
seminarijos profesorių Baranausko ir Jauniaus darbus, bet jo 
idealas buvo Simonas Daukantas, kurio biografiją jis ėmė spaus- 
dinti jau pirmajame Aušros numeryje. 

Iš šių kelių faktų matyti, kad Šliūpo laisvamanybė plaukė iš jo 
lietuvybės. Daukantas taip pat nesmerkė krikščionybės, jis tik 
kritikavo Lietuvos bažnytinę hierarchiją, kad ji nepakankamai 
rūpinosi lietuvybe. Šliūpas taip pat mielai būtų atsisakęs geros 
dalies savo laisvamanybės, jeigu ano meto kunigai būtų griežčiau 
pasisakę už lietuvybę. Užtat jam nebuvo sunku susitarti su kun. 
Aleksandru Burba ir ner atlikti savo garsiąją išpažintį. 

Prieš Šliūpui atvykstant į Ameriką, lietuvių išeivių padėtis buvo 
labai liūdna. Jie neturėjo nei savo parapijų, nei organizacijų, nei 
spaudos. Svarbiausia, jie dar nesugebėjo suvokti savo tautinio 
identiteto. Unijinė dvasia, kurią jie išsinešė iš 1863-1864 m. sukili- 
minės Lietuvos, tebeviešpatavo ir tarp lietuvių išeivių Amerikoje. 
Tai liudija ir efemeriškoji Mykolo Tvarausko Gazieta lietuviška. 

Šliūpas atvažiavo į Ameriką jau turėdamas labai aiškią lietu- 
vybės sampratą. Nors tuo pačiu metu jis jau buvo susidaręs gana 
stiprią monistinę materialistinę pasaulėžiūrą, tačiau lietuvybė jam 
visada stovėjo aukščiau už vienokią ar kitokią ideologiją. Užtat 
jis su tokiu dideliu entuziazmu metėsi į lietuviškos parapijos 
organizavimą New Yorke. Savo būsimai žmonai Liudai Mali- 
nauskaitei 1885 m. balandžio 20 d. jis rašė: 

Mano taisomą lietuvišką parapiją visi mūsų lietuvininkai giria. Pamatysi, 
Liudyte mieloji, kad dar ant galo šių metų bus pas mus lietuviškas kunigėlis 


ir lietuviška Bažnyčia. Lietuviškai giedos „Pulkime ant kelių“. N. Jorke 
taip pat, kaip kad Lietuvoje.“ 


8 Į. Šliūpas, Rinktiniai raštai, p. 443. 

Keista unija 

Bet pagrindinis Šliūpo ginklas kovoje dėl lietuvybės buvo spau- 
da. „Kad rašysiu, tai rašysiu“, — svajojo jis jaunas būdamas. Iš 
tikrųjų per savo netrumpą gyvenimą jis tiek yra prirašęs, kad visus 
jo originalius ir verstinius raštus surinkus susidarytų keliolika tomų. 
Žinoma, tų raštų vertė labai nevienoda. Dažniausiai tai proginiai 
straipsniai ir brošiūros, kurių jis visą galybę yra paskelbęs. 

Žinant jo aiškų antiunijinį nusistatymą, gana keista skaityti, 
kad pirmasis laikraštis, kurį jis kartu su Miku Tvarausku leido 
New Yorke, vadinosi Unija. Ji turėjo eiti lietuvių ir lenkų kalbomis. 
Tačiau Šliūpas tuojau pat ėmė joje skelbti grynai lietuvišką požiūrį 
ir vietoj lietuvių-lenkų unijos ėmė propaguoti panlituanizmą ir 
lietuvių-latvių uniją. Kaip pastebi Jakštas, ši nelabai reali idėja 
persekiojo Šliūpą beveik visą gyvenimą. 

Įdomu, kad toje pačioje Unijoje jau buvo keliamas „Lietuvos 
liuosybės“ klausimas. Dar ryškiau šią idėją jis dėstė savo brošiū- 
roje Litwini1 Polacy (Lietuviai ir lenkai, 1887), kurioje jau aiškiai 
tvirtinama, kad „Lietuva nori būti nepriklausoma“. Rusijos val- 
domoje Lietuvoje tos idėjos dar niekas tuo metu nedrįso kelti. 

Be abejo, tokios ir panašios idėjos buvo nepakeliui su Tva- 
rausko Unijos dvasia ir Šliūpas iš jos buvo pašalintas. Jakštas 
teisingai pastebi, kad to pasitraukimo priežastis buvo ne „religiniai 
dalykai“, kaip rašo kai kurie mūsų išeivijos Amerikoje istorikai, 
bet stipriai antilenkiška Šliūpo linija ir jo pasipriešinimas kartu 
su lenkais švęsti Gegužės 3-iąją kaip tarptautinę lietuvių šventę. 


Šliūpo Balsas 


Su Lietuviškuoju balsu Šliūpas visiškai atsistojo ant savo kojų. 
Kaip savo laiku prie Aušros, taip ir prie Lietuviškojo balso susior- 
ganizavo Lietuvos mylėtojų draugija, tačiau kas lietė laikraščio 
liniją ir redagavimą, jis buvo visiškas šeimininkas. Daug kas, ra- 
šydami apie Lietuviškąjį balsą, ypač mėgsta pabrėžti jo ateistines, 
prieš Bažnyčią ir kunigus nukreiptas idėjas (pvz., A. Kučas). Iš 
tikrųjų buvo ne visiškai taip. Pirmiausia Šliūpas siekė jį padaryti 

visų lietuvių laikraščiu, net kreipdamasis į Dievą pagalbos. Tarp 
Lietuviškojo balso bendradarbių buvo ir kunigų. Tik lietuvybės 
atžvilgiu Lietuviškasis balsas nepripažino jokių kompromisų. 
Užtat pirmoji opozicija prieš jį atėjo iš lenkų ir lenkuojančiųjų 
pusės. Jie jau anksčiau apskelbė Šliūpą „Rusijos šnipu“ (szpieg 
rosyjski) ir pravardžiavo jį Šliupasovu. 

Kadangi ir tarp lietuvių tuo metu buvo nemaža unijinės galvo- 
senos žmonių, Šliūpas buvo priverstas ieškoti tokios galvosenos 
šaknų. Ir čia noromis nenoromis jis negalėjo praeiti pro šalį dalies 
mūsų dvarininkijos ir dvasininkijos dar ir tuo metu, ypač Ameri- 
koje, pasiduodančios lenkinimo politikai. Įdomu, kad maždaug 
tuo pačiu metu (1886 m. pradžioje) pasirodžiusi Vienybė lietu- 
vninkų skelbė: 


Nemislijam vesti vainos su polskom gazetom, ba turime tą išmintį, kad 
esame kudikiais vienos Ojčyznos [tėvynės], o šlektas tas paukštis, kur į 
savo lizdą dergia.? 


Be abejo, Šliūpui buvo visiškai nepakeliui su tais, kurie laikėsi 
bendros su Lenkija tėvynės ir ją vadino „Motina Ojczyzna“. 

Kadangi, anot Šliūpo, tokios nuomonės laikėsi daug vadinamų 
naujalenkių, tarp kurių jis paminėjo ir kai kuriuos kunigus, kaip 
Varnagirį, Juodišių, Abromaitį ir kt., prasidėjo arši kova, kuri 
baisiai suskaldė lietuvių išeiviją ir kuri dažnai prasilenkdavo su 
padoriomis ir kultūringomis taisyklėmis. Reikia pripažinti, kad 
tų taisyklių dažnai nesilaikė nei viena, nei kita pusė. Nė nebandant 
Šliūpo teisinti dėl dažnai vulgaraus tos kovos lygio, vis dėlto turbūt 
reikia manyti, kad Šliūpas metėsi į tą kovą ne dėl to, kad jis būtų 
buvęs didelis bedievis ar Bažnyčios ir kunigų priešas, bet tik dėl 
to, jog jis buvo įsitikinęs, kad Bažnyčia daug kur buvo apleidusi 
lietuvybę. Minėtuose savo Lietuviškuosiuose raštuose ir rašti- 
ninkuose jis rašė: „Pradžia kovos su kunigais prasidėjo dėlei jų 
nekęsties lietuvystės.“'* Kad tai turėjo tam tikro pagrindo, liudija 


? Cit. iš J. Jakštas, op. cit., p. 94. 
0 J. Šliūpas, Rinktiniai raštai, p. 171. 

tas faktas, jog netrukus Šliūpas kviečiasi aušrininką Burbą į 
Ameriką ir su juo kiek laiko nuoširdžiai bendradarbiauja. 


Nuo politikos į mokslinę propagandą 

1889 m. susilikvidavus Lietuviškajam balsui, Šliūpo gyvenimas 
šiek tiek pakrypo į kitą vagą. Tais metais jis ėmė studijuoti medi- 
ciną Merilendo universitete ir jo veikla iš Niujorko Šenandoaucho 
apylinkių persikėlė į Baltimorę. Čia įkūrė Lietuvių mokslo drau- 
giją, kuri tarp kita ko išleido, gali sakyti, pirmą mūsų literatūros 
istoriją Lietuviškuosius raštus ir raštininkus (1890), kuri dar ir 
šiandien nenustoja savo istorinės vertės. Naujai šis jo veikalas 
perspausdintas Rinktiniuose raštuose." 

Be to, pačioje Baltimorėje jis suorganizavo savotišką liaudies 
universitetą („Nedėldieninę mokslainę“), kuriame pats skaitė 
daugybę paskaitų. Sakoma, kad toje pačioje Baltimorėje jis buvo 
įkūręs ir Koperniko draugiją. Tai buvo senos jo panlituanizmo 
idėjos išdava, nes jis ir Koperniką laikė prūsų lietuviu. Beje, 
paskutiniais savo gyvenimo metais Jonas Aistis buvo taip pat labai 
susidomėjęs to žymaus astronomo gyvenimu, tarp kita ko, suradęs, 
kad Bolonijos ar Paduvos universitete jis buvo užsirašęs kaip 
Copernikus Borussus, vadinasi, prūsas. 

1892-1893 m. toji pati Lietuvių mokslo draugija leido Šliūpo 
redaguojamą mėnesinį mokslo žurnalą Apšvieta, kurio išleista 15 
numerių. Be paties Šliūpo, jame bendradarbiavo Juozas Andziu- 
laitis-Kalnėnas, Aleksandras Fromas-Gužutis, Basanavičius ir kt. 
Savo tikslus žurnalas taip aptarė: „Platinti mokslą, didinti rašliavą, 
griauti prietarus, apvalyti pelėsius nuo lietuvių dvasės ir tokiu būdu 
išgrįsti kelią lietuvių tautai į prakilnesnę ir gaivinančią ateitę.“ Nors 
Apšvieta pripažino, kad Lietuvoje buvo nebloga dirva socialistinei 
sėklai, tačiau laikėsi nuomonės, kad kol nesutvirtės lietuvybė, nėra 
reikalo sieti tautiško klausimo su socialistiniu. Kaip žinia, labai 
panašios nuomonės laikėsi ir Vincas Kudirka Varpe. 


11 Ibid., p. 37-174. 

Apskritai paskutiniame XIX a. dešimtmetyje Šliūpas išvystė 
smarkią mokslinės populiarizacijos ir ateistinės propagandos 
veiklą. Jakšto nuomone, toji veikla nebuvusi labai paveiki.'* Kažin 
ar su šia nuomone galima sutikti. Iš kur kitur žinome, kad Šliūpo 
įtaka buvo labai didelė ne tik tarp išeivių, bet ir Lietuvoje. G. Pet- 
kevičaitė-Bitė, gerai prisimindama anuos laikus, sakė: „Mūsų šaly, 
Kauno gubernijoje, anais laikais apie Basanavičių niekas neži- 
nojo. Tik Jonas Šliūpas buvo ta baidyklė, kuria visiems akys 
badomos.“" 


Tautinio socializmo keliu 


Nors Apšvietoje Šliūpas bandė lietuvišką tautinio atgimimo 
reikalą atriboti nuo socializmo ir marksizmo, šios idėjos jam 
nebuvo svetimos jau „nuo Maskvos studentavimo laikų“'". Turbūt 
neklydo Basanavičius sakydamas, kad Šliūpas ir į Aušrą atnešė 
„socializmo kvapą“. Socialistinės idėjos knibžda jo Lietuviškajame 
balse. Socializmu atsiduoda jo 1886 m. išleista brošiūra Išgamymas 
vargdienio, į kurią atsakydamas Maironis parašė savo garsųjį 
libretą Kame išganymas. 

1892 m. vėl grįžus į Pensilvaniją Šliūpui teko išgyventi daug 
nemalonių dalykų, ypač ryšium su Mato Andriukaičio mirtimi. 
Tai labai apkartino jo gyvenimą. Jis dar labiau suradikalėjo. 1894 
m. jis ėmė leisti Naują Gadynę (be reikalo Jakštas rašo Naujojoje 
Gadynėje). Nors tame žurnale buvo nemažai kalbama apie tarp- 
tautinį darbininkų solidarumą, Marxą ir revoliuciją, tačiau nuo 
klasinio marksistinio socializmo tai skyrėsi tuo, kad Marxo prole- 
taras neturėjo tėvynės, o Šliūpo Nauja Gadynė buvo „lietuviškas 
darbininkiškas laikraštis“. Net ir socialistu būdamas, Šliūpas ne- 
galėjo pamiršti savo tėvynės, o toji tėvynė buvo Lietuva. Jo socia- 
lizmą galima pavadinti tautiniu socializmu. Vėliau tokį socializmą 


12 J. Jakštas, op. cit, p. 145. 
5 G. Petkevičaitė-Bitė, Krislai, 1966, p. 466. 
14 J. Jakštas, op. cit., p. 153. 

sukompromitavo Italijos fašistai ir Vokietijos nacionalsocialistai. 
Siandien, atrodo, jis vėl atgyja tautinio komunizmo forma. 


Pakeliui į nepriklausomybę 

Jau matėme, kad Šliūpas buvo vienas pirmųjų, iškėlusių tautinės 
Lietuvos laisvės ir nepriklausomybės idėją. Tačiau kai nuo XIX a. 
pabaigos šita laisvės ir nepriklausomybės idėja pasidarė gyva ir 
pačioje Lietuvoje, aplink ją neišvengiamai ėmė kurtis įvairios poli- 
tinės partijos su savo politinėmis programomis. Kova dėl nepri- 
klausomybės yra pirmiausia politinė kova. Jonas Šliūpas buvo 
viskas: laikraštininkas, istorikas mokslininkas, laisvamanis, socialis- 
tas, tautininkas, bet jis nebuvo politikas, dėl to jis ir nepritapo prie 
jokios politinės partijos. Panašiai turbūt būtų galima pasakyti ir 
apie Basanavičių, Tumą-Vaižgantą, gal Dambrauską-Jakštą. 

Užtat kai prasidėjo tikroji politinė kova dėl Lietuvos nepri- 
klausomybės, Šliūpui, kaip ir Basanavičiui, buvo nelengva surasti 
sau vietą. Atrodo, lyg jis būrų buvęs visur, bet kartu ir niekur. 
Taip buvo ir paskutinį dešimtmetį Amerikoje, ir paskutiniais 
dešimtmečiais jam gyvenant jau nepriklausomoje Lietuvoje. 1910 
m. Lietuvių susivienijimo Amerikoje seime Čikagoje jis pasakė 
labai įspūdingą kalbą, šaukdamas į vienybę ir kunigus, ir laisva- 
manius, ir tautiečius, ir socialistus. Tačiau tikras politinis darbas 
reikalauja ne vienybės, bet kompromiso ir sugebėjimo dirbti 
bendrą darbą, neatsisakant savo partinės politinės programos. 
Žengiant į nepriklausomybę natūralu, kad iškilo partiniai poli- 
tikai, o tokie kovotojai dėl Lietuvos kaip Jonas Šliūpas turėjo 
pasitraukti į šalį ir užsiimti kitais darbais. | 

Užtat ir Šliūpas dabar grįžta prie savo istorinių raštų ir laisva- 
manybės. Jo 1910-1915 m. Skrantone redaguojamoji Laisvoji 
mintis, kuri 1933 m. buvo atgaivinta Lietuvoje, suvaidino nemažą 
vaidmenį lietuviškosios minties istorijoje. Jakštas plačiai šią Šliūpo 
veiklą aprašo.“ Gal čia autoriui galima padaryti tik vieną prie- 


Iš Ibid., p. 191-203. 

kaištą: jis kažkaip neaiškiai skiria laisvamanybę nuo liberalizmo. 
Iš tikrųjų tas skirtumas jau ir Šliūpo laikais buvo gana aiškus: 
liberalizmas buvo indiferentiškas religijos ir Bažnyčios atžvilgiu, 
tuo tarpu šliūpiško tipo laisvamanybės jokiu būdu negalima 
pavadinti indiferentiška, bent katalikybės atžvilgiu. 


Visi žemai lenkia galvas 

Po įvairių kelionių, misijų ir tarnybų (net diplomatinės Lon- 
done) pagaliau 1921 m. Šliūpas apsigyveno Lietuvoje, dėl kurios 
jis tiek daug kovojo ir dirbo. Ir nelabai prie jos pritapo, nors 
nepaisant savo 60 m. amžiaus, dar buvo fiziškai stiprus ir pilnas 
energijos. Atrodo, nelabai jam sekėsi ir versluose (reikia stebėtis 
vis dėlto, kad jis Amerikoje susikrapštė nemažą kapitalą), ir 
mokykloje (Šiauliuose), ir universitete. Galbūt laimingiausias jis 
buvo iškovojęs Palangai miesto teises ir tapęs pirmuoju jos bur- 
mistru. Ypač kai 1933 m. čia lankėsi skautijos kūrėjas generolas 
Baden-Powellis. 

1936 m. kovo mėn. Kaune buvo surengtas labai iškilmingas 
Jono Šliūpo 75 metų amžiaus sukakties minėjimas. Turbūt nedaug 
perdėjo pats Šliūpas sakydamas, kad „lietuviškoji visuomenė iškėlė 
man tokias 75-metines sukaktuves, kokių retai kuris žmogus 
tesusilaukia“. Ta proga Valstybės prezidentas Antanas Smetona 
apdovanojo Šliūpą Gedimino 1-ojo laipsnio ordinu. Atsidėko- 
damas Šliūpas parašė Smetonai laišką, kurio faksimilė kartu su 
kai kuriais kitais nespausdintais jo rašiniais paskelbta šiame 
leidinyje.'* Tiesiog reikia stebėtis kokia gražia rašysena ir kokia 
tvirta ranka šis laiškas parašytas. Žinoma, ir šia iškilminga proga 
Šliūpas nepamiršo prezidentui priminti sąžinės laisvės ir kitų 
idealų, kuriais jis gyveno visą savo amžių. Toks buvo tas Lietuvos 
ąžuolas, kurį mirtis pakirto 1944 m. lapkričio 6 d. Berlyne. Ir 
tuo tragišku mūsų tautai metu, blaškomi po visus pasaulio kam- 
pus, Lietuvos žmonės žemai lenkė galvas prieš didįjį aušrininką. 


16 Ibid., p. 284. Iš B. Kviklio archyvo. 

Labai gerai, kad dr. Jakštas parašė šią tikrai dr. Jono Šliūpo 
vertą monografiją. Gerai, kad Akademinės skautijos leidykla ją 
gražiai išleido, papuošdama įdomiomis nuotraukomis, faksi- 
milėmis ir kitais priedais, aprūpindama vardų rodykle ir Šliūpo 
bibliografija. Padėka čia priklauso ir nepailstančiam mūsų biblio- 
grafui Jonui Dainauskui. 

Girdėti, kad dr. Vanda Daugirdaitė-Sruogienė yra parašiusi 
monografiją apie Liudą Malinauskaitę-Šliūpienę-Eglę. Mes čia 
Šliūpo šeimos reikalų nelietėme, tikėdamiesi tai padaryti, kai 
pasirodys Sruogienės veikalas. 


Draugas, priedas Mokslas, menas, literatūra, 1979, spalio 6, p. 1-4 

KATRAS GALVANAUSKAS RAŠĖ KNYGĄ? 


Ernestas Galvanauskas: politinė biografija yra viena iš tų keistų 
knygų, kurios retkarčiais pasitaiko ypač išeivijos knygų istorijoje. 
Ją atsivertus, tuojau kyla klausimas: kas jos autorius? Iš titulinio 
puslapio ir iš leidėjų paaiškinimo atrodytų, kad knygos autorius 
yra Ernesto Galvanausko jaunėlis brolis Gediminas Galva. Tačiau 
pradedi skaityti ir pirmas sakinys viską sumaišo: „Pasaulį išvydau 
1882 m. lapkričio 20 d....“ Aišku, kad čia rašo ne Gediminas 
Galva, kuris gimė tik 1905 m. Ir taip per visą knygą kalba tas 
„Aš“, kuris yra Ernestas Galvanauskas. Vadinas, gal iš tikrųjų jis 
ir yra tos knygos autorius. Gal tai nėra politinė Ernesto Gal- 
vanausko biografija, kaip sakoma tituliniame puslapyje, bet jo 
autobiografija? Leidėjai bando paaiškinti, kaip tai atsitiko. Esą 
Gediminas Galva, remdamasis Ernesto Galvanausko laiškais (įre- 
gistruota jų net 215), pasikalbėjimais ir kitokia medžiaga, stengėsi 
taip įsigyventi į savo brolio asmenį, kad manė galįs kalbėti tiesiog 
jo vardu. Ar tokia „reinkarnacija“ yra įmanoma, sunku pasakyti. 

Atrodo, leidėjai teisingai pastebi, kad „ne visuomet galima 
atskirti, kur baigiasi autentiški Ernesto žodžiai, pasisakymai [...], 
o kur prasideda biografo Gedimino teigimai, kurie pateikiami 
kaip tariami Ernesto samprotavimai“. Griežtesnis kritikas turbūt 
turėtų tai laikyti neleistinu svetimo asmens (kad 1r brolio) piktnau- 
džiavimu ir Galvą pavadinti apsimetėliu. Tokių apsimetėlių istorija 


| G. Galva, Ernestas Galvanauskas: politinė biografija, Chicago, 1982. 


žino ne vieną. Kažin ar nebūtų buvę naudingiau, jeigu vietoj šios 
knygos būtų paskelbti autentiški, kad ir toli nuo įvykių rašyti 
Galvanausko laiškai savo broliui ir kiti jo rašiniai. Neturint tų 
laiškų po ranka, belieka tik pasitikėti, kad Galva sąžiningai 
perdavė savo brolio mintis ir samprotavimus. Nors kyla dėl to 
daugiau abejonių, negu leidėjai mano. 

Dar Nepriklausomoje Lietuvoje buvo populiarus anekdotas 
apie du Galvanauskus: vieną — su galva, kitą - su getrais. Nors jie 
abu labai mėgo getrus. Balti batai ir getrai buvo standartinis 
Ernesto Galvanausko apavas. 

Ernestas Galvanauskas buvo vienas iš tų valstybininkų, kurie 
nemėgo plunksnos. Buvo tokių ir daugiau, pavyzdžiui, Mykolas 
Sleževičius. Toks Galvanauskas pasiliko visą gyvenimą. Tik brolio 
verčiamas, jis parašė šį tą apie 1905 metus ir apie Klaipėdos 
problemas. „Visą gyvenimą nemėgau spaudai rašyti. [...] Ypač 
nemėgau apie save ir praeities veiklą rašyti““, — rašė jis viename 
Iš paskutinių savo laiškų broliui. Net į konkrečiai pateiktus klau- 
simus jis dažnai visiškai neatsakydavo. „Nemoku rašyti“, - atsa- 
kydavo jis. Ir gana. | 

Šiais visokių daugiaraščių laikais gal tai nelengva net suprasti. 
Niekam nė į galvą neateina, kad jis nemokėtų rašyti. Visi rašo ir 
visi moka rašyti. Ir dar kaip! Baisiausiai įsižeis, jeigu tokį labai 
raštingą Žmogų pavadinsi grafomanu. Kadaise, dar tik Aušrai 
pasirodžius, Kuršėnų klebonas nusiskundė, kad didžiausia bėda 
buvusi dėl to, jog atsirado per daug rašančių. Kažin ką dabar tas 
kunigėlis pasakytų? 

Visai kitoks buvo Ernesto Galvanausko brolis Gediminas Galva. 
Mūsų enciklopedijos redaktoriai skundėsi trumpindami jo paties 
parašytą savo gyvenimo aprašymą. Šio veikalo pabaigoje leidėjai 
pateikia trumpus Galvos biografinius bruožus, turbūt pagal jo 
paties pateiktus duomenis.“ Iš ten sužinome, kad jis jau 1925 m. 


2 Ibid., p. 432. 
3 Ibid., p. 440. 

įstojo į Vytauto Didžiojo universitetą (nors toks universitetas 
atsirado tik 1930 m.), kad baigė universitetą pirmuoju (nors tik 
gimnaziją galima taip baigti). Iš ten taip pat sužinome, kad jis 
parašė daugiau kaip 5000 straipsnių. Taigi šiuo atžvilgiu Galva 
buvo priešingybė Galvanauskui. Tai turi turėti galvoje ir šios 
knygos skaitytojas, bandydamas atsijoti, ką iš tikrųjų yra pasakęs 
pats Galvanauskas ir ką yra pridėjęs jo brolis. 

Kad ir kaip ten tikrai būtų, Ernestas Galvanauskas (1882-1967) 
yra įdomi ir reikšminga asmenybė, suvaidinusi nemažą vaidmenį 
naujosios Lietuvos gyvenime. Bent tris kartus jis buvo pačiame 
to gyvenimo sūkuryje: 1905 m., 1919-1924 m. ir 1939-1940 m. 
Gaila, kad pasakojimas nutrūksta su Lietuvos okupacija ir Gal- 
vanausko pabėgimu į Vokietiją (1940 m. rugpjūčio mėn.). Kaip 
žinia, jis suvaidino taip pat nemažą, nors ir sporadišką vaidmenį 
1940-1941 m. Berlyne ir vėliau VLIK*'e, kol, nerikėdamas greitu 
Lietuvos išsilaisvinimu, nusikėlė į tolimąjį Madagaskarą. Čia 
gavus progą galima prisiminti, kad kadaise Vincas Pietaris buvo 
susigalvojęs pasistatydinti didžiulį povandeninį laivą ir visą lietu- 
vių tautą išgabenti į tą Afrikos salą, kuri 1958 m. plebiscitu 
apsisprendė tapti nepriklausoma Malagasijos* respublika. 

Dar tebebūdamas Petrapilio Kalnų instituto studentas, Galva- 
nauskas aktyviai dalyvavo audringuose 1905 m. įvykiuose Lietu- 
voje, ypač parengiant garsiuosius Čypėnų valsčiaus nutarimus“ ir 
dalyvaujant Didžiajame Vilniaus Seime. To Seimo metu jis kartu 
su Juozu Gabriu, Liudu Gira ir kitais kūrė Lietuvos valstiečių 
sąjungą, iš kurios vėliau išaugo Lietuvos valstiečių socialistų 
liaudininkų partija. Dėl tos veiklos Galvanauskas buvo valdžios 
persekiojamas, turėjo sprukti į Suomiją, vėliau atsidūrė Belgijoje, 
kur baigė Lježo universitetą, įgydamas kalnų inžinieriaus ir 
elektrotechniko specialybes. Be abejo, tuo metu Galvanauskas 
nė negalvojo gauti darbo Lietuvoje. 


* Nuo 1976 m. Malaizija vadinasi Madagaskaro Demokratinė Respublika. 
* Jų tekstas paskelbtas ibid., p. 54-55. 

Su Lietuva Galvanauskas susidūrė 1919 m. Paryžiuje, kai čia 
kūrėsi Informacijos biuras ir ypač kai čia atvyko Lietuvos dele- 
gacija, vadovaujama prof. Augustino Voldemaro. Galvanauskas 
tapo tos delegacijos sekretoriumi. Knygoje pateiktos labai vaiz- 
dingos delegacijos pirmininko ir narių charakteristikos, kurios 
greičiau priklauso Galvos, o ne Galvanausko plunksnai. 

1919 m. rudenį Galvanauskas grįžta į Kauną ir net tris kartus 
tampa Ministras pirmininkas: 1919, spalio 7-1920, birželio 19, 
1922, vasario 22-1922, gruodžio 21 ir 1923, birželio 29-1924, 
birželio 18. Įdomu čia pastebėti, kad nė viena Galvanausko va- 
dovaujama vyriausybė neišsilaikė nė metų. Kitų vyriausybių am- 
žius buvo dar trumpesnis. Pavyzdžiui, Prano Dovydaičio vyriau- 
sybė išsilaikė vos vieną mėnesį (1919, kovo 12-1919, balandžio 
12). Tai rodo, koks trapus ir nepastovus buvo to meto mūsų 
politinis gyvenimas. Knygoje nemažai rašoma apie partines rie- 
tenas ir partinius erzelius; nežinia, kam tą kritiką priskirti — ar 
pačiam Galvanauskui, ar Galvai? Galvanauskas tuo metu ne- 
priklausė jokiai politinei partijai. Tai buvo jo stiprybė 1r kartu 
silpnybė, kaip savo atsiminimuose aiškina Rapolas Skipitis, ryšium 
su pasikėsinimu į Galvanauską (1921, lapkričio 25).* Galva- 
nauskas tuo metu buvo finansų ministeris dr. K. Griniaus vyriau- 
sybėje, bet kartu įėjo į Lietuvos delegaciją, kuri vedė derybas dėl 
Hymanso plano priėmimo ar nepriėmimo. Karštesnieji nacio- 
nalistai (Šaulių sąjunga) įtarė, kad Galvanauskas yra Hymanso 
plano šalininkas. Dėl to ir buvo daromas pasikėsinimas. Knygoje 
visa ta istorija išdėstyta gana miglotai. 

1924 m. Ernesto Galvanausko vyriausybė atsistatydino, jis pats 
kurį laiką (iki 1927 m.) buvo įgaliotasis ministras Londone, o 
vėliau jo veikla daugiausia buvo susijusi su Klaipėda. 1934-1939 
m. Galvanauskas buvo Prekybos instituto direktorius. 

Klaipėdos kraštą okupavus vokiečiams ir Prekybos institutą 
perkėlus į Šiaulius, ten bandė kurtis ir Galvanauskas. Iš ten jį 


* Žr. R. Skipitis, Nepriklausomą Lietuvą statant, Chicago, 1961. 

ištraukė Antanas Merkys, kuriam buvo pavesta sudaryti naują, 
kaip netrukus paaiškėjo, jau paskutinę Nepriklausomos Lietuvos 
vyriausybę. Galvanauskas buvo tos vyriausybės finansų ministras. 
Tokiu būdu įam teko išgyventi Lietuvos valstybės agonijos mė- 
nesius. Daug apie tą laikotarpį prirašyta, daug kaltininkų bandyta 
surasti dėl nepriklausomybės praradimo. Galvanauskas nebando 
suversti kaltės ant kurio nors vieno pečių. Viena tik aišku, kad 
Lietuvos likimo vairas išsprūdo iš jos pačios rankų ir pateko į 
galingesnes svetimųjų rankas. Daug kam šiandieną sunku supras- 
ti, kaip toks prityręs politikas kaip Galvanauskas, sutiko įeiti į 
Maskvos režisuojamą Paleckio vyriausybę. Bet tada viskas atrodė 
truputį kitaip. Jo, kaip ir prof. Vinco Krėvės, įėjimas į tą vyriau- 
sybę daug ką veikė raminamai: gal iš tikrųjų nebus taip blogai. 
Deja, realybė pasirodė žiauresnė negu ją daug kas įsivaizdavo. Šiais 
tragiškais įvykiais Galvanauskas ir baigia savo pasipasakojimus. 

Ir visą knygą perskaičius, lieka tos pačios abejonės: kiek joje 
yra paties Ernesto Galvanausko ir kiek ją bandė „pagražinti“ jo 
brolis Gediminas Galva. O vis dėlto gaila, kad Galvanauskas taip 
labai nemėgo plunksnos, kaip jis taip nuoširdžiai daug kartų 
prisipažįsta. Taip jau gyvenime dažnai būna, kad tas, kuris galėtų 
labai daug ką įdomaus pasakyti, nepasako. Ir tada už jį pradeda 
kalbėti kitas, kuris nė iš tolo su juo negali susilyginti. 


Akiračiai, 1983, nr. 7 (151), p. 10-11 

BAISIAI KEISTA KNYGA 


Vienas truputį jaunesnis bičiulis, nevaliojęs perskaityti iki galo 
Juozo Keliuočio knygos Dangus nusidažo raudonai, rašo: „Ar 
Keliuotis visada toks buvo, ar tuose atsiminimuose kalba jau 
kitas Keliuotis - psichologiškai palaužtas ir sunaikintas, praradęs 
save? Jei pirmasis atvejis, tai štai sugriuvo dar viena mūsų 
„legendinių“ intelektualų figūra.“ Laiško autorius toliau ypač 
apgailestauja, kad tokie kompromituojantys Keliuotį atsimi- 
nimai buvo paskelbti. 

Keliuotis niekados nebuvo laikomas dideliu intelektualu. Tai 
matyti ne tik iš jo romano, bet ir ypač iš jo gana lėkštos knygos 
Visuomeninis idealas. Juozas Keliuotis buvo puikus Naujosios 
Romuvos redaktorius, sugebėjęs suburti apie šį žurnalą labai 
plataus diapazono bendradarbius. Ir aš pats didžiuojuosi galėjęs 
būti gana artimas to žurnalo bendradarbis. Tačiau beveik juo- 
kingai atrodo, kai savo knygoje Dangus nusidažo raudonai (var- 
das parinktas leidėjų, ne paties Keliuočio) jis bando pavaizduoti 
save kaip didelį mokslininką ir intrelektualą, kuris skaito Europos 
psichologijos (sic!) kursą, dėsto savo „estetikos sistemą“, laiko 
Kūrybos žurnalo redaktorių (Stasį; Leskaitį) nemokša, o pats 
nežino, kad Pascalis gyveno ne XVI amžiuje, kalba apie „auto- 
ritetinę diktatūrą“, lyg, rodos, galėtų būti kokia kita diktatūra. 
Nežinia kodėl Keliuotis ir mus, pasitraukusius į Vakarus, vadina 
„apdujusiais“ (p. 15). Pagal Dabartinės lietuvių kalbos žodyną 
apdujėlis reiškia pamišėlį arba pakvaišėlį. 

Vienoje savo tos baisiai keistos knygos vietoje Keliuotis rašo 
apie Sovietų Sąjungą: „Toje pačioje tikrovėje — velniai ir angelai, 
bet joje per mažai žmonių. Ir šiuo atžvilgiu ši šalis nuolat man 
primena Viduramžius“ (p. 343). Iš konteksto nelabai aišku, ar 
tai paties Keliuočio išmonė, ar Levo Tolstojaus anūkės, kuri buvo 
ištekėjusi už vieno Maskvos universiteto profesoriaus, pažinojusio 
mūsų garsų filosofą Sezemaną. Su ta pora jau laisvas Keliuotis 
susitiko Maskvoje. Nežinau, kaip tuos žodžius galima pritaikyti 
Sovietų Sąjungai ir ypač viduramžiams, į kuriuos grįžti, kaip žinia, 
ragino net mūsų Mykolas Krupavičius. Tačiau tie žodžiai labai 
gerai tinka tai Keliuočio knygai. Čia taip pat nėra vietos norma- 
liam žmogui: visi arba velniai, arba angelai. Žinoma, daug daugiau 
velnių kaip angelų, panašiai kaip ir mūsų liaudies pasakose. Ypač 
daug tokių velnių tarp žemaičių, net į Šiaurę tremiamų. Visoje 
knygoje gal tik solistė Marijona Rakauskaitė būtų normali, bet ir 
ta kažkodėl vaikščioja visiškai nuoga kambaryje, kuriame guli 
Keliuotis. 

Nebandysime čia tų velnių ginti, kurių dalis gal ir neapginami. 
Norisi tik keletą žodžių pasakyti dėl Kosto Korsako, kurį Keliuotis 
taip pat įrikiuoja į panašių velnių gretas. Tai buvo 1940 m. vėlyvą 
rudenį. Atsitiktinai Kaune sutiktas Keliuotis sako: 

— Ar negalėtum ką nors parašyti Kultūrai, kurią aš faktiškai 
redaguoju? Tikruoju redaktorium buvo tas pats Kostas Korsakas. 
Klausiu naujojo redaktoriaus, apie ką jis norėtų straipsnio. 

— Žinoma, ką nors apie revoliuciją, - truputį ironiškai atsakė 
Keliuotis. Tokį straipsnį apie pirmąją revoliuciją Egipte maždaug 
prieš pusantro tūkstančio metų prieš Kristaus gimimą parašiau ir 
jis tilpo kitų metų Kultūros sausio ar vasario numeryje, tik be 
mano pavardės. Matyt, ji jau nebuvo košer. 

Taigi bent tuo metu Korsakas nebuvo velnias Keliuočio atžvil- 
giu. Labai abejoju, kad jis tokiu būtų pavirtęs 1945 m., juoba kad 
jam nereikėjo pergyventi visų tų baisybių, kurias aprašo Keliuotis. 

Man atrodo, kad Kultūros tarybos pirmininkei I. Bublienei 
reikėtų būti atsargesnei, rekomenduojant Lietuvių fondui išmesti 

tris tūkstantinės tokiai keistai, nei pačiam Keliuočiui, nei mūsų 
tautai garbės nedarančiai knygai išleisti. Daug ką galima atleisti 
antinacizmo ir antikomunizmo vardu, bet ne savęs ir savo tautos 
niekinimą. 


Akiračiai, 1987, nr. 9(193), p. 11 

„Iš draugų, kai pažiūriu, 
man nedaug bepaliko“ 


ADOLFAS ŠAPOKA EXIIT 


1961 m. kovo 9 d. Toronte staiga širdies liga mirė istorikas 
Adolfas Šapoka, tesulaukęs vos 55 metų. Lietuvos istorijos moks- 
las neteko žymaus tyrinėtojo, kuris mokėjo blaiviai, atsargiai ir 
kritiškai pažvelgti į daugelį Lietuvos praeities problemų. 

Gimęs 1906 m. vasario 13 d. Grybelių kaime netoli Utenos, Šapo- 
ka mokėsi Utenos progimnazijoje, Panevėžio gimnazijoje ir Kauno 
universitete. Vėliau studijas gilino Prahoje ir rinko medžiagą savo 
istoriniams darbams Lenkijos ir Švedijos archyvuose. Buvo Kauno, 
o vėliau - Vilniaus universiteto profesorius. 1944 m. pasitraukęs į 
užsienį, gyveno Augsburge, o nuo 1948 m. —- Kanadoje. 1949 m. 
tapo Teviškės žiburių redaktorium. Tas pareigas eidamas ir mirė. 


Šapokos istorinės pažiūros 

Šapoka nemėgo filosofuoti. Jis skeptiškai žiūrėjo į tokius klau- 
simus kaip lietuvių tautos vaidmuo istorijoje, lietuvių tautos 
charakteris, Rytų ir Vakarų susidūrimas Lietuvoje, herojiški mo- 
mentai mūsų praeityje ir pan. Galbūt jis dar nesijautė pakankamai 
išstudijavęs praeities faktų, kad galėtų eiti prie toli siekiančių 
apibendrinimų, kurie, tiesa, dažnai būna abejotinos vertės, ypač 
kai žmogus pirma susikuria teoriją, o paskui ieško praeityje ar- 
gumentų tai teorijai pagrįsti. 

Bene vienintelį kartą Šapoka bandė aiškinti istorijos sampratą 
įvade savo redaguotos Lietuvos istorijos, kuri pirmą kartą buvo 

išleista 1936 m. Lietuvoje ir vėliau du kartus perspausdinta už- 
sienyje. Čia jis labai glaustai nusakė, kaip kas supranta istorijos 
mokslą ir kokį vaidmenį jam skiria. Pirmiausia jis įžvelgia ryšį 
tarp praeities, dabarties ir ateities. 


Istorija yra praeities mokslas. Ji parodo, kaip žmonija gyveno seniau ir 
kuriuo būdu sukūrė dabartines savo gyvenimo formas. Tad istorija yra 
kartu ir dabarties mokslas. Parodydama, kaip susidarė dabartiniai kul- 
tūriniai, socialiniai ir politiniai santykiai, ji padeda ne tik juos suprasti ir 
įvertinti, bet ir šiek tiek numatyti, kaip gyvenimas plis toliau. Taigi iš jos 
galima pasimokyti ir ateities. 


Šiuose keliuose labai paprastuose ir atsargiuose (reikia atkreipti 
dėmesį į žodelius šiek tiek) sakiniuose gana daug pasakyta. Visų 
pirma juose išreikšta vadinamosios objektyviosios, arba kritiš- 
kosios, istorijos samprata, kuriai V a. pr. Kr. atstovavo išmin- 
tingasis Tukididas ir kuri naujaisiais laikais išgarsėjo L. Rankės 
formulėje wie es wirklich gewesen - kaip iš tikrųjų buvo. Antra, 
kalbėdamas apie politinius, socialinius ir kultūrinius santykius, 
Šapoka pastariesiems teikia pirmenybę. Nors praktiškai Šapokos 
redaguotoje istorijoje ta proporcija ir nebuvo išlaikyta, tačiau 
joje gana daug vietos skirta kultūriniams ir ypač socialiniams 
santykiams nušviesti. Ir tai reikia laikyti Lietuvos istorijos mokslo 
laimėjimu. Nuskriausti liko ekonominiai klausimai, į kuriuos su 
baisiai dideliu įnirtimu kimba dabartiniai Lietuvos istorikai. 

Kitoje tos įvedamosios dalies pastraipoje Šapoka rašo: 


Vaizduodamas tautos praeitį, istorijos mokslas rodo, kad dabartinis jos 
gyvenimas nėra atsitiktinis, bet yra ištisus amžius ėjusios raidos vaisius. 


Ir šiame labai paprastame sakinyje pasakyta daug. Kaip žinia, 
yra dvi kraštutinės istorijos sampratos. Viena teigia, kad istorijoje 
viskas tėra atsitiktinumas, kad istorijos mūza esanti pati kapri- 
zingiausia iš visų mūzų ir dėl to nei priežastingumo, nei pažangos, 
nei jokie kiti dėsniai joje neveikią. Šios sampratos istorikai, saky- 
sime, nemėgsta net pačios raidos sąvokos ir ją pakeičia vyksmo 
arba proceso sąvoka. Istorija, jų nuomone, nėra grandinė įvykių, 

susijusių tarp savęs priežastingumo ir kitais dėsniais, bet tik 
netvarkingas atskirų momentų kartojimasis. Pas mus panašiai 
pažiūrai atstovavo Leonas Karsavinas. 

Kiti istorikai, paveikti XIX a. gamtos mokslų (O. Comte pozi- 
tyvizmo ir ypač Ch. Darwino evoliucijos teorijų), norėjo istorijoje 
matyti geležiniais dėsniais sukaustytą raidą, kurioje niekas neat- 
siranda savaime, kur vienas įvykis būtinai eina iš kito, kur beveik 
nelieka vietos net ir žmogaus kūrybai, ją bandant paversti tik 
paprasta gamtinių, ekonominių ir socialinių sąlygų funkcija (plg. 
F. Engelso bazės ir antstato teoriją). Toliausiai šia kryptimi nuėjo 
marksininkai, kurių nuosekliausias ir logiškiausias mokinys 
M. Pokrovskis savo Rusijos istorijoje nuo seniausių laikų beveik 
visiškai pašalino žmogų - istorijos kūrėją, visur tematydamas tik 
ekonominių ir socialinių faktorių veikimą. 

Tarp šių dviejų kraštutinių sampratų Šapoka stovi arčiau ant- 
rosios. Jis atmeta atsitiktinumą istorijoje ir nevengia vartoti rai- 
dos sąvokos. Tačiau jis nėra dogmatikas. Dėl to savo istorinėse 
studijose jis ne tik nepaneigia žmogaus, kaip pagrindinio istorijos 
kūrėjo, bet, priešingai, daugumas jo darbų skirti vienai ar kitai 
istorinei asmenybei iškelti. Jis rašo apie Vytautą ir Jogailą, didįjį 
Lietuvos kanclerį Leoną Sapiegą, legendinį Upytės šunbajorį 
Čičinską (Sicinskį, anot Šapokos), barokinius Lietuvos Respub- 
likos vadus Respublikos sutemose. Šapoka tik bando plačiau 
įsigilinti į tas istorines sąlygas, kuriose jie augo ir reiškėsi, o ne 
tiek į jų psichologiją 1r būdo savybes, kurios nulėmė vienokią ar 
kitokią jų veiklą. Straipsnis apie Čičinską (Šviesos keliai, 1931, 
nr. 9) čia gali būti labai gera iliustracija. 


Pagrindinė Šapokos istorinio tyrinėjimo problema 

Nors savo studijose ir straipsniuose Šapoka yra palietęs dau- 
gybę praeities klausimų (ir Mindaugo sostinės vietą, ir Jeronimo 
Prahiškio vaidmenį, ir lietuvių studentų kelius Vakaruose, ir kt.), 
tačiau jo tyrinėjimų dėmesio centre buvo Lietuvos-Lenkijos 
santykiai. Turbūt nereikia nė sakyti, kad tai buvo ir pagrindinė 

Nepriklausomos Lietuvos problema. O, kaip matėme, pagal 
Šapokos istorijos sampratą, praeities tyrinėjimas gali padėti 
išaiškinti dabarties problemas. 

Jau 1935 m. išleistame kolektyviniame veikale Jogaila A. Ša- 
poka, kuris buvo ir to veikalo redaktorius, įdomiai ir kritiškai 
nagrinėjo Lietuvos-Lenkijos santykius Vytauto ir Jogailos laikais. 
Tai buvo lyg įžanga Lietuvos-Lenkijos santykiams po Liublino 
unijos, jo pagrindiniam darbui, išleistam 1938 m. Kaip žinia, 
Teodoras Narbutas (1784-1864), devynių tomų Lietuvos istorijos 
autorius, ant Žygimanto Augusto karsto sulaužė savo plunksną 
ir tolimesnį Lietuvos istorijos įvykių aprašymą perleido lenkų 
istorikams. A. Šapoka pasiryžo įrodyti, kad Narbutas be reikalo 
laužė savo plunksną, kad ir po Žygimanto Augusto mirties Lietuva 
nenustojo buvusi savarankiškas politinis vienetas, nors ir sudaręs 
federaciją su Lenkija. 

Tai nebuvo labai originali tezė. Jau XIX a. pradžioje Mykolas 
Kleopas Oginskis ją gynė prie caro Aleksandro I, bandydamas 
atstatyti Lietuvos Didžiąją Kunigaikštiją Rusijos protektorate. 
Vėliau kai kurie rusų istorikai, ypač Ivanas Lappo, su kuriuo 
Šapokai teko susitikti studijuojant Prahoje, bandė įrodinėti, kad 
Liublino aktas buvo prievarta Lietuvai primestas ir kad Lietuva 
niekada nebuvo praradusi savarankiško vaidmens Lenkijos at- 
žvilgiu. Tačiau skirtumas tarp Šapokos ir rusų istorikų išvadų 
tas, kad pastarieji per daug kėlė rusų vaidmenį Lietuvos-Lenkijos 
santykiuose. Be to, Šapoka nebuvo toks kategoriškas ir dėl tariamo 
priverstinio Liublino unijos pobūdžio, nors šia prasme Lietuvos- 
Lenkijos santykiai XVI-XVIII a. dar reikalauja naujų tyrinėji- 
mų. Man atrodo, kad tezė, liečianti Liublino unijos charakterį, 
neišlaiko kritikos. Tai, tarp kita ko, būtų gera tema disertacijai. 

Šiaip ar taip, savo studijoje, kuri Vytauto Didžiojo universitete 
buvo pripažinta disertacija daktaro laipsniui gauti, Šapoka iškėlė 
Lietuvos-Lenkijos santykius naujoje šviesoje, ir jo tezės buvo 
daugiau ar mažiau priimtos kitų tyrinėtojų. Plėsdamas Lietuvos- 
Lenkijos santykių problemą, vėliau Šapoka pasirinko patį kritiš- 

kiausią tų santykių momentą, būtent 1655 m. Kėdainių sutartį, 
apie kurią gausios archyvinės medžiagos prisirinko Švedijoje. 
Tai buvo jo habilitacinis darbas, kuris, deja, ligi šiol dar nėra 
išspausdintas.* 

Pagaliau paskutiniuosius savo gyvenimo Lietuvoje metus, bū- 
damas jau Vilniaus universiteto docentas, Šapoka skyrė Vilniaus 
istorijai, kuri galbūt daugiau negu kas kita reikalavo savo istoriko, 
ypač prisiminus tuos nuolatinius kartojimus, kad mes be Vilniaus 
nenurimsim. Keista, kad vienas įdomiausių ir gražiausių Rytų 
Europos miestų iki tol, galima sakyti, neturėjo savo istoriko. Iš 
paskelbtų straipsnių ir paliktų rankraščių galima spėti, kad A. Ša- 
poka būtų tą spragą gražiai užtaisęs. Deja, emigracija ir staigi 
mirtis neleido jam savo darbo užbaigti. Greičiausiai senelis Vilnius 
vėl turės ilgus metus laukti savo istoriko. 


Istorikas be savo žemės 


Nė vienam nėra lengva gyventi ir dirbti atplėštam nuo savo 
žemės. Bet turbūt sunkiausia istorikui, kuris buvo užsimojęs savo 
gyvenimą atiduoti savo krašto ir žmonių praeities studijoms. 
Istorikas emigracijoje yra tartum ūkininkas be savo žagrės ir 
dirvos. O ta jo žagrė yra istoriniai šaltiniai, kurie nors ir yra, 
ypač Lietuvos atveju, išbarstyti po visus pasaulio kampus, bet 
daugiausia jų pačios Lietuvos ir jos kaimynų archyvuose ir bib- 
liotekose. O tie archyvai, kaip žinia, šiuo metu emigrantui istorikui 
yra uždaryti. Todėl jam belieka du keliai: arba bandyti nagrinėti 
tas su Lietuva susijusias problemas, kurioms medžiagos galima 
rasti ir svetur (tuo keliu šiandien eina Z. Ivinskis), arba jis turi 
beveik visiškai atsisakyti savo tiesioginio darbo lauko. Tai neleng- 
vas kelias. Niekas to geriau nėra išreiškęs, kaip mūsų jau minėtas 
Lappo, kuris po 1917 m. revoliucijos Rusijoje taip pat buvo 
priverstas pasitraukti į užsienį. Lietuvos vyriausybei padedant 

* Prasidėjus Atgimimui, ši Šapokos monografija buvo išleista Lietuvoje: A. Šapoka, 


1655 metų Kėdainių sutartis arba švedai Lietuvoje 1655-1656 metais, Vilnius, 
1990. 

susiradęs antrąją savo tėvynę Lietuvoje, jis 1934 m. išleido pirmąjį 
monumentalaus veikalo apie 1588 m. Lietuvos Statutą tomą. 
Pirmos dalies įžangoje jis rašė: 

Mane jau buvo bepagaunanti mintis, kad tas darbas tampa man nebe- 
galimas. Įgytoji per dešimtis metų atkakliu triūsu archyvuose ir bibliotekose 
medžiaga, taip pat tyrinėtojo minties darbo rezultatai, man rodėsi, turės 


likti be naudos mokslui. O žmogui, atidavusiam savo gyvenimą mokslui, 
kažin ar begali kas nors būti skaudžiau. 


Kam teko arčiau pažinti Adolfą Šapoką, tas žino, kad pana- 
šiomis nuotaikomis ir jis gyveno. 


Metmenys, 1961, t. 4, p. 139-143 

JUOZĄ BAČIŪNĄ PALYDĖJUS 


Jeigu reikėtų trumpai pasakyti, kas buvo Juozas Bačiūnas, 
turbūt užtektų dviejų žodžių — gyvoji lietuvybė. Nežinau, ar prof. 
Vytautas Kavolis, kuris iškėlė ir išpopuliarino tarp mūsų gyvosios 
lietuvybės idėją, turėjo Bačiūną prieš akis, ar ne, tačiau Juozas 
Bačiūnas ir gyvoji lietuvybė buvo lyg neišskiriami dvyniai. 

Jeigu reikėtų paieškoti Juozui Bačiūnui paralelės mūsų lietu- 
viškosios minties ir kultūros istorijoje, turbūt geriausiai jis tiktų į 
gretą su kun. Juozu Tumu-Vaižgantu. Abu šie Juozai gyveno ir 
vykdė gyvosios lietuvybės idėją, nors vienas buvo daugiau kairysis 
katalikas, o antrasis - kairysis tautininkas. Abu jie buvo didelės 
tolerancijos žmonės, abu jie Lietuvos ir lietuvio reikalą statė aukš- 
čiau už partijos ir ideologijos. Kaip kun. Tumo pastogėje rado 
šilumos visokie nepritikėliai, kairieji radikalai ir net komunistuo- 
jantys gaivalai, taip ir Bačiūno durys visados buvo atviros visiems, 
kurie ne kartą nukrypdavo nuo oficialiosios linijos, kurie prieš ką 
nors maištaudavo arba ieškodavo naujų kelių. Galbūt dėl to jis 
ypač daug simpatijos ir tiesiog tėviškos globos rodė santariečiams- 
šviesiečiams, kurie kasmet Taboro farmoje švęsdavo savo metinę 
šventę. Ir koks gyvas bei laimingas būdavo Juozas Bačiūnas būryje 
tų maištininkų, kurie nebijojo kelti pačių opiausių klausimų, kurie 
drįso kvestionuoti, rodos, pačius švenčiausius dalykus. 

Šiandien, kada Juozas Bačiūnas išsiskyrė iš mūsų tarpo, visi 
lenkia prieš jį savo galvas. Visi stengiasi jį paminėti, iškelti jo 

nuopelnus Lietuvių bendruomenei, kurios ilgametis pirmininkas 
jis buvo ligi pat savo mirties. Įdomu, kad nors priklausydamas 
senajai emigracijos kartai, kuri daugiausia buvo skeptiška, o 
neretai ir priešiškai nusistačiusi lietuvių bendruomenės idėjai, 
Bačiūnas į ją metėsi visomis savo jėgomis ir sugebėjimu. Atrodo, 
čia jis matė geriausią gyvosios lietuvybės įkūnijimą arba bent 
stengėsi, kad bendruomenė tokia ir būtų. Džiugu, kad jaučiamas 
ryžtas iš bendruomenės pusės tuo pačiu gyventi ir ateityje. 

Žinia, būtų klaidinga manyti, kad gyvenant gyvosios lietuvybės 
idėja ir vykdant plačiausiai suprastą toleranciją, jau taip ir lengva 
žengti gyvenimo keliu, kaip kartais gali susidaryti įspūdis skaitant 
pomirtinius nekrologus ir žiūrint į sudėtus prie karsto vainikus. 
Ne, Juozo Bačiūno kelias nebuvo toks lengvas, kaip nėra lengvas 
jokio kovotojo kelias. Stengdamasis suprasti ir būti atlaidus kitaip 
manantiems, susilauki priešų iš draugų pusės. Netrūko jų-ir 
Bačiūnui. Atsimenu, kaip Toronto seime, kur Bačiūnas buvo 
išrinktas Pasaulio lietuvių bendruomenės valdybos pirmininku, 
kai kas nuogąstavo, kad bus negražu, kai katalikiškos bendruo- 
menės pirmininku pasidarys masonas. 

Jau, rodos, niekas tiek daug nepasidarbavo Australijos lietuvių 
bendruomenei kaip Bačiūnas, o kokių šlykščių ir tiesiog grasi- 
nančių laiškų iš ten jis susilaukė. Netrūko panašių kovotojų prieš 
kovotoją ir čia, Amerikoje, kai, rodos, jam artimiausios organi- 
zacijos valdyba draudžia dėti į, rodos, jam artimiausią laikraštį, 
leidžiamą, beje, geroka dalimi jo lėšomis, straipsnį, ir jis priverstas 
tam straipsniui ieškoti vietos kitur. Arba kai kiti, rodos, nelabai 
svetimi jam Žmonės ima vadinti jį komunaru ir reikalauja iš 
Taboro farmos pašalinti šviesiečius-santariečius. 

Neatrodo, kad Juozą Bačiūną būtų labai piktinę tokie ir panašūs 
dalykai, kaip sunku jį būdavo supykdyti ir dažnai kartojamu 
Mičigano ūkininko epitetu. Šiuo pastaruoju titulu jis greičiau 
didžiavosi, nes ko dažniausiai emigrantinei visuomenei trūksta, 
tai kaip tik sveiko gaspadoriško proto. O jo Bačiūnas turėjo su 
kaupu. Būdamas gyvosios lietuvybės idėjos reiškėjas, jis taip pat 

suprato, kad ne tik pravardžiuojamasis, bet ir tikras komunaras 
eventualiai galėtų rasti joje vietą. Kaip visokie „padlecai“ rado 
vietos ir Tumo-Vaižganto gyvosios lietuvybės idėjoje. Niekas 
Bačiūnui nebuvo taip svetima kaip bet kokia „apsivalymo“ kam- 
panija, kuria pastaruoju metu kai kas labai lengvai žongliruoja. 


Metmenys, t. 17, 1969, p. 172-173 

NUKENTĖJO LIETUVOS ISTORIJOS 
MOKSLAS 


Ivinskio netekus 


1971 metų gruodžio 24 d. Bonoje, Vakarų Vokietijoje, mirė 
istorikas prof. dr. Zenonas Ivinskis, tesulaukęs tik 63 metų am- 
žiaus. Kažkaip mirtis mūsų istorikus gal labiau pamėgo negu kitus 
mokslininkus. Adolfą Šapoką, Konstantiną Avižonį, Joną Matu- 
są — visus juos gana jaunus aplankė mirtis. Jeigu visiems sunku 
gyventi toli nuo savo krašto, tai istorikui gal dar sunkiau. Prof. 
Ivanas Lappo, garsusis XVI a. Lietuvos ir ypač Lietuvos Statuto 
tyrinėtojas, revoliucijos priverstas pasitraukti į Čekoslovakiją, 
baisiai kentėjo. Ir kai Kauno universitetas jį vėl pakvietė dėstyti 
privatdocento teisėmis kai kuriuos epizodinius kursus, jis jautėsi 
lyg ūkininkas, vėl sugrįžęs prie savo žagrės. Turbūt verta pakartoti 
jo žodžius, kuriuos jau citavome Adolfui Šapokai mirus. Lappo 
rašė savo monumentalaus tyrinėjimo „1588 metų Lietuvos Sta- 
tutas“ pirmojo tomo, kuris pasirodė 1934 m. Kaune, įžangoje: 


Mane jau buvo bepagaunanti mintis, kad tas darbas tampa man nebe- 
galimas. Įgytoji per dešimtis metų atkakliu triūsu archyvuose ir bibliotekose 
medžiaga, taip pat tyrinėtojo minties rezultatai, man rodėsi, turės likti be 
naudos mokslui. O žmogui, atidavusiam savo gyvenimą mokslui, kažin ar 
begali kas nors būti skaudžiau. 


Istorikui be savo istorinių šaltinių kartais dar sunkiau kaip 
ūkininkui be savo žagrės ir žemės. Žagrę ir lauką galima ir kitur 
susirasti, bet ne istorinius šaltinius ir istorinę literatūrą. Zenonas 

Ivinskis šiuo atveju buvo truputį laimingesnis. Atsisakęs keliauti 
į daug ką suviliojusius tolimesnius kraštus, jis pasiliko Europoje, 
kur Lietuvos istorijos tyrinėjimo darbą truputį lengviau dirbti negu 
kur kitur. Ypač daug žadėjo Lietuvos istorikų dar palyginti mažai 
tyrinėti Vatikano archyvai. Ivinskio mokytojas prof. kun. Jonas 
Totoraitis jau prieš Antrąjį pasaulinį karą buvo ėmęsis nurašydinti 
kai kuriuos svarbesniuosius Lietuvos bažnytinei istorijai doku- 
mentus iš Vatikano archyvų, kurie turėjo būti kaupiami prie 
Lituanistikos instituto. 

Ivinskis, atrodo, gana laisvai galėjo naudotis Vatikano archy- 
vais. Mokėdamas gerai lotynų, viduramžių vokiečių ir italų kalbas 
ir gerai pasirengęs dirbti su archyvine medžiaga, Ivinskis galėjo 
plaukioti tuose šaltiniuose kaip gulbė ežere. Pagrindinis šio lai- 
kotarpio jo veikalas apie vyskupą Melchiorą Giedraitį ir jo laikų 
Lietuvą ir yra pagrįstas daugiausia medžiaga iš Vatikano ir Jėzuitų 
archyvų. Tik maža dalis šio darbo buvo atspausta Aiduose ir 
Commentationes Balticae I tome. Reikia tikėtis, kad atsiras lėšų 
šiam veikalui išleisti. Lietuvių fondas, kuris pastaruoju metu taip 
dosniai švaistosi pensijomis ir pašalpomis, turėtų rimtai susirūpinti 
prof. Ivinskio paliktu rankraštynu. Be minėtos monografijos apie 
vyskupą Giedraitį, berods yra taip pat beveik visiškai parengtas 
pirmasis Lietuvos istorijos tomas ir Lietuvos istorija vokiečių kalba. 
Be abejo, tame rankraštyne yra ir daugiau svarbios medžiagos 


Ivinskis — politikuojantis istorikas 

Nesigilinant į Ivinskio biografiją, kurią, beje, skaitytojas ras 
bostoniškėje enciklopedijoje ir jos papildymuose, svarbiau, man 
regis, aptarti jį kaip istoriką, jo istorijos sampratos pagrindinius 
bruožus ir jo raštų stilių bei formą. Jau esu kartą pastebėjęs, kad 
Ivinskis priklausė politikuojančių istorikų grupei. Ne tik dėl to, 
kad jis vienu metu labai aktyviai dalyvavo redaguojant XX am- 
žių, ir ne tik dėl to, kad Vakarų Vokietijoje jis ėjo net VLIK'inės 
vyriausybės užsienio reikalų valdytojo ar ministerio pareigas. Bet 
svarbiausia dėl to, kad ir savo istoriniuose darbuose jis dažnai 

mėgsta atsiliepti į gyvenamojo momento reikalavimus. Tarp vo- 
kiečių istorikų, pas kuriuos Ivinskis mokėsi Miuncheno ir Berlyno 
universitetuose, buvo ir prof. Otto Hoetzchas (1876-1946), kuris 
buvo kaip tik toks politikuojantis istorikas, galėjęs turėti įtakos 
Ivinskiui. 

Ivinskis ne tik nebijojo, bet tiesiog mėgo provokuojančias 
progas. Pavyzdžiui, 1934 m. suėjo 500 metų nuo Jogailos mirties. 
Žinoma, niekas nė negalvojo apie tokį pat iškilmingą šios sukak- 
ties minėjimą, koks buvo parengtas Vytauto Didžiojo penkiašimt- 
metinės mirties sukakties proga. Bet kita vertus, jau daug kam 
ėmė atrodyti, kad lietuvių-lenkų impasas tapo politiškai nenau- 
dingas, o Jogailos ir Žygimanto Augusto akių badymas istorijos 
vadovėliuose — vaikiškas. Jogailos penkiašimtmetinės mirties 
sukakties proga jaunieji ano meto istorikai parengė kolektyvinį 
leidinį Jogailai paminėti.* Jį suredagavo Adolfas Šapoka. Ivinskis 
tame leidinyje bandė reabilituoti Jogailos vaidmenį Lietuvos isto- 
rijoje. Juk Jogaila buvo pagrindinis Vakarų krikščionybės Lie- 
tuvoje įvedimo kaltininkas. O šalia pavojaus iš Vokiečių ordino, 
kurio sutriuškinimas buvo galimas tik jungtinėmis lenkų ir lietuvių 
jėgomis, ne mažesnis pavojus grėsė Lietuvai tapti Rytų krikš- 
čionybės kraštu. Kokios būtų buvusios to pasekmės, šiandien 
galima tik spėlioti. 

Tikros Jogailos vietos Lietuvos istorijoje atstatymo mintį Ivins- 
kis vystė ir toliau. Bene paskutinį kartą prie šio klausimo Ivinskis 
sustojo 1956 m. rašydamas straipsnį apie Jogailą mūsų bostoniškei 
enciklopedijai. Ten tarp kita ko jis rašė: 


Istorijos rėmuose atsistoja klausimas, ar už vėliau nueitą Lietuvos valdovų 
ir politikų (didikų) kelią galima bent dalimi uždėti J[ogailai] atsakomybę. 


Drąsesnis istorikas galėtų pasakyti, kad Lietuvos-Lenkijos unija 
buvo vienas patvariausių tarpvalstybinių sandėrių, išsilaikęs ketu- 
ris šimtmečius. Net Simonas Daukantas dėl to sandėrio Jogailos 


* Jogaila, Kaunas, 1935. Šiame leidinyje buvo išspausdintas ir Z. Ivinskio straipsnis 
„Jogaila valstybininkas ir žmogus“. 

nekaltino. Kaltas tebuvo Lietuvos vadovaujantis sluoksnis, kuris 
nesugebėjo to sandėrio išnaudoti mūsų tautinės kultūros labui. 

Nors ir labai mėgdamas politinį 1r visuomeninį gyvenimą, 
Ivinskis vengė, nenorėjo, o gal net nedrįso kištis į labiau kont- 
roversiškus dalykus. Sakykime, kilus nors ir nerimtam ginčui dėl 
karalių ir kunigaikščių, Ivinskis privačiai pasisakė tik už kuni- 
gaikščius ir savo straipsniuose tik taip Lietuvos valdovus (išskyrus 
Mindaugą) titulavo. Bet viešai į šį ginčą nesikišo, nors jo, kaip 
vieno žymiausių medievistų, pasisakymas būtų smarkiai padėjęs 
išsklaidyti miglas, kurias ėmė pūsti visokie tautosakininkai, belet- 
ristai ir vadinamieji patriotai. Gaila, savo nuomonės Ivinskis 
nepareiškė nei dėl princo ir diuko kontroversijos, pasirodžius 
pirmajam mūsų angliškosios enciklopedijos tomui. 


Ivinskio forte 


Stipriausias Ivinskio, kaip istoriko, bruožas buvo nepaprastai 
platus istorinių šaltinių ir literatūros pažinimas. Šiuo atžvilgiu 
retas kuris galėtų su juo konkuruoti. Tai pripažino ir turbūt 
talentingiausias mūsų jaunesniosios kartos istorikas Adolfas Ša- 
poka. Gaila, Lietuvoje pasiliko stambi rankraštinė Ivinskio studija 
apie Lietuvos istorijos šaltinius, kuri ypač būtų naudinga Lietuvos 
istoriją studijuojantiems studentams. Ivinskis sugebėdavo ne tik 
labai kruopščiai, bet ir palyginti greitai surinkti apie kokią nors 
istorinę problemą visus prieinamus šaltinius ir literatūrą. Užtat 
beveik kiekvienas jo straipsnis yra kartu ir bibliografinė studija. 

Tačiau jeigu medžiagą renkant greitumas yra tikrai pavydėtina 
savybė, tai tą medžiagą apdorojant ir verčiant į galutinį produk- 
tą - straipsnį ar knygą - skubotumas dažniausiai, jeigu ne visada, 
yra labai pavojingas. Kai kuriuose Ivinskio rašiniuose kaip tik ir 
jaučiamas tas skubotumo kvapas. Labai sunku daug ir gerai rašyti. 
Tai kartais jautė ir pats Ivinskis. Pavyzdžiui, 1934 m. pasiro- 
džiusios jo knygos (habilitacinio darbo) Lietuvos prekyba su 
Prūsais įžangoje jis prisipažino, kad tai daugiau žaliava būsimam 
istorikui negu užbaigtas kūrinys. Toks pasiteisinimas toli gražu 


433 


negali būti priimtinas. Istorikui turi lygiai rūpėti ir kiek galima 
platesnis šaltinių ir literatūros pažinimas, ir istorinės analizės, ir 
formos bei stiliaus reikalai. Pastarieji dalykai iš tikrųjų yra net 
svarbesni negu medžiagos surinkimas. Didieji istorikai paprastai 
ne tik gerai pažįsta savo nagrinėjamąjį dalyką, bet moka jį įvilkti 
į puikų rūbą. 

Zenonas Ivinskis nepasižymėjo stiliaus puošnumu. Užtat jį 
kartais gana sunkoka skaityti. Palyginkime, pavyzdžiui, Ivinskio 
Šv. Kazimierą (1955) su Simo Sužiedėlio Šv. Kazimieru (1947). 
Medžiagos Ivinskio knygoje rasite gerokai daugiau, bet koks 
malonumas skaityti Sužiedėlį ir kaip sunku skaityti Ivinskį. Galbūt 
čia šiek tiek kalta ir mokykla. Ivinskis - vokiečių universitetų 
(Miuncheno ir Berlyno) auklėtinis. Formos ir stiliaus plonybėmis 
vokiečių istorikus dažnai gerokai pralenkia prancūzai, anglai arba 
net ir lenkai. Žinoma, apibendrinimai čia pavojingi. 

Tačiau nepaisant tam tikrų ribotumų, bet kaip tik dėl aukščiau 
minėtų stiprybių, Zenono Ivinskio per ankstyva mirtis yra didelis 
ir sunkiai pakeliamas smūgis Lietuvos istorijos mokslui. Reikia 
tikėtis, kad jo rankraštynu bus gerai pasinaudota. Būtų gerai, 
kad ir Lietuvoje pasilikęs rankraštis apie Lietuvos istorijos šaltinius 
gautų šiokią ar tokią eigą. 


Akiračiai, 1972, nr. 1(35), p. 12-13 

PRISIMINIMUI: JUOZAPAS STAKAUSKAS 


Mirtis beveik visada ne laiku ateina. Vienas miršta per jaunas, 
kitas — nesuspėjęs užbaigti savo paskutinio ir svarbiausio darbo, 
trečias — per vėlai (gal yra ir tokių), ketvirtas miršta lyg kito mirties 
šešėlyje. Mirtis ne laiku ištiko ir istoriką Juozapą Stakauską, nors 
jis žengė jau 72-uosius savo gyvenimo metus ir su savo darbais 
berods jau buvo pusėtinai gerai atsiskaitęs. Jo mirtis, bent kiek 
dėl išeivių, atėjo prisidengusi kito taip pat žymaus istoriko Zenono 
Ivinskio gedulo šydu. 

Tačiau kaip neapgailestautume dėl Ivinskio mirties, netu- 
rėtume pamiršti ir kunigo Stakausko, kuris taip pat buvo labai 
geras istorikas ir nepaprastai taurus žmogus, nors jo vardas 
tarpais tik septyniolikai tebuvo žinomas. Bet kokiems septy- 
niolikai? Sofija Binkienė, poeto Kazimiero Binkio našlė, aprašė 
tuos karius, kurie ir be ginklo stengėsi apginti žmogų nuo baisių 
Antrojo pasaulinio karo pavojų. Binkienė nevadina jų didvy- 
riais, tik kariais. Vienas iš tokių karių buvo ir Stakauskas, 
anuometinis Vilniaus valstybinio archyvo direktorius, kuriam 
pasisekė išgelbėti berods septyniolika žydų nuo tikros budelio 
rankos. Kas Stakauską pažinojo, kaip jį teko pažinoti šių eilučių 
autoriui, tas nesistebės to be galo kuklaus ir paprasto žmogaus 
pastangomis ginti į bėdą papuolusį žmogų. Jam kartais atrodė 
sunkiau marškinius pasikeisti, negu pastatyti savo gyvybę į 
mirtiną pavojų. Labai gražu, kad Lietuvos žydai, atsidėkodami 

už jo mažytę paslaugą karo metu, padėjo gėlių vainiką ant 
Stakausko kapo Žasliuose. 

Stakauskas buvo vilnietis, gimęs 1900 m. liepos 24 d. Degsnės 
kaime, Mielagėnų valsčiuje, Švenčionių apskrityje. Mokėsi Šven- 
čionių, Vilniaus ir Marijampolės gimnazijose, Insbruke studijavo 
teologiją (kunigu įšventintas 1926 m.), Vienoje - istoriją. 1930 m. už 
savo studiją apie Lietuvą ir Vakarų Europą XIII amžiuje gavo filo- 
sofijos daktaro laipsnį. Keletą metų mokytojavo Marijampolės ir 
Kauno gimnazijose, o nuo 1934 m. buvo iš pradžių Kauno, o pas- 
kui Vilniaus valstybinio archyvo direktorius. 1938 m. susikūrus 
Lituanistikos institutui, Stakauskas tapo jo Istorijos skyriaus na- 
riu. Po karo klebonavo Gelvonuose ir Kazokiškyje, nuo 1959 m. 
Kauno kunigų seminarijoje dėstė Bažnyčios istoriją, vokiečių bei 
lotynų kalbas, Mirė Vilniuje 1972 m. kovo 2 d., palaidotas Žasliuose. 

Savo istorinių studijų objektu Stakauskas pasirinko du pačius 
opiausius mūsų praeities laikotarpius: XIII amžių, kada žiedėsi 
Lietuvos valstybė ir užsimezgė ryšiai su Vakarais, ir XIX a. antrąją 
pusę, kada žiedėsi tautinė Lietuva. 1934 m. Švietimo ministerijos 
išleista ir Antano Smetonos šešiasdešimtmečiui dedikuota jo stu- 
dija Lietuva ir Vakarų Europa XIII amžiuje šaltinių kritika, 
logišku minties dėstymu ir rašymo stiliumi yra vienas geriausių 
veikalų visoje mūsų istoriografijoje. Metodiniu atžvilgiu sekdamas 
Leopoldo Rankės dėsniu, jog apie tam tikrą laikotarpį galima 
spręsti tik pagal to laikotarpio moralinius mastelius, Stakauskas 
buvo drąsus ir išradingas istorikas. Neigdamas Mindaugo apo- 
stazę, jis, pavyzdžiui, išdrįso prieš save sukelti beveik visus ano 
meto istorikus. Įdomiai jis iškėlė ir Lietuvos didžiojo kunigaikščio 
Traidenio vaidmenį. 

Dar kitu atžvilgiu šis Stakausko veikalas išsiskyrė iš daugelio 
kitų istorinių veikalų. Tame veikale Mindaugo ir jo įpėdinių 
Lietuva gražiai susiejama sų bendrąja ano meto Europos istorija. 
Būtų gerai ir kitus mūsų istorijos laikotarpius įausti į bendrąją 
Europos istoriją. Dabar kartais mes mažai ką težinome, kas dėjosi 
pasaulyje Žalgirio mūšio ar Liublino Seimo metu. 

Jau Simonas Daukantas metė kaltinimą kai kuriems katalikų 
Bažnyčios vadams Lietuvoje, jog jie per mažai rūpinosi lietuvybės 
išlaikymu. Vėliau šitos minties gana grubiai stvėrėsi Jonas Šliūpas. 
Tiesiog į lenkus ir sulenkėjusius Lietuvos kunigus kreipėsi kun. 
Kazimieras Prapuolenis savo lenkų kalba parašytomis studijomis 
apie lenkų apaštalavimą Lietuvoje. Stakauskas nebandė šios iš 
esmės teisingos tezės atmesti. Jis tik pasistengė įrodyti, j0g toji 
pati katalikų Bažnyčia daug nusipelnė ir lietuvybei pažadinti. Jis 
paskelbė keletą studijų apie lietuvių kalbos ir lietuvybės kelią į 
Žemaičių ir Seinų kunigų seminarijas XIX a. antroje pusėje. 
Būdamas Kauno valstybinio archyvo vedėjas 17 turėdamas gana 
laisvą priėjimą prie kurijos archyvų, Stakauskas savo studijas 
pagrindė gausia archyvine medžiaga. 

Pasižymėjo Stakauskas ir kaip redaktorius. Jis puikiai sureda- 
gavo prof. Antano Aleknos knygą Katalikų Bažnyčia Lietuvoje 
(1936). Jis buvo taip pat Lituanistikos instituto Istorijos skyriaus 
tęstinio leidinio Lietuvos praeitis redaktorius. Gaila, karas šį darbą 
nutraukė spėjus pasirodyti tik pirmajam tomui. 

Stakauskas buvo spalvinga asmenybė. Jis buvo užsiauginęs 
plačią kaip kastuvas barzdą, kas tuo metu ypač kunigui buvo 
nelabai įprastas daiktas. Tiesą pasakius, kurį laiką tos jo ku- 
nigystės iš viso nedaug tebuvo matytis, nors su Bažnyčia jis nie- 
kados nebuvo nutraukęs ryšių. Daug kam taip pat atrodė keista, 
kad toks palyginti aukštas pareigūnas ir toks žymus intelektualas 
gano ožką VI forto, kuriame tuo metu buvo Valstybinis archyvas, 
pievelėse. Greičiau ne dėl pieno, bet dėl malonumo Stakauskas 
laikė ožkas. 


Akiračiai, 1972, nr. 6(40), p. 11 

IŠĖJĘS NEGRĮZTI 


1973 m. birželio 10 d. New Yorke mirė dr. Juozas Pajaujis- 
Javis - politikas, žurnalistas, vertėjas, dėstytojas. Politika daž- 
niausiai aptariama kaip valstybės valdymo menas, tuo tarpu 
Pajaujo politinę veiklą reikėtų aptarti kaip beveik nuolatinę 
opoziciją prieš, jo nuomone, netikusią valdžią. Tiesa, pora kartų 
jis buvo pozicijoje: 1918-1919 m. M. Sleževičiaus koalicinės 
vyriausybės metu jis vadovavo Spaudos ir propagandos biurui, 
kurio pagrindinis uždavinys buvo įpiršti savanorių idėją, taip 
reikalingą besikuriančiai Lietuvos kariuomenei. Antrą kartą, 
1926 m., Pajaujis buvo išrinktas į III Seimą, kaip valstiečių 
liaudininkų atstovas, ir, žinoma, rėmė taip pat koalicinę to paties 
Sleževičiaus vyriausybę. Iš to meto Seimo stenogramų ir kitų 
liudijimų matyti, kad tas palyginti jaunas (32 m.) Seimo atsto- 
vas turėjo visus privalumus ne tik eilinio parlamentaro, bet ir 
eventualaus partinio lyderio. Jis buvo drąsus, iškalbus, aktyvus, 
intelektualiai gerai pasiruošęs. 

Užtat gal ir nenuostabu, kad ne ant kieno kito, bet ant to paties 
Pajaujo pečių krito pagrindinė našta ginti demokratinę santvarką 
po 1926 m. gruodžio 17 d. perversmo. Dar kol kas neišvaikytame 
Seime jis pasakė pagrindinę kalbą prieš perversmininkus. Tai 
prisidėjo prie Seimo paleidimo, bet kartu aplink Pajaujį ėmė burtis 
jėgos, siekiančios atstatyti demokratinį režimą. 1927 m. balan- 
džio 28 d. karo lauko teismas nuteisė jį mirties bausme, kurią 

prezidentas A. Smetona, tik po ilgo svarstymo ir įvairių įtakingų 
žmonių kreipimosi, pakeitė kalėjimu iki gyvos galvos. 

1929 m. Pajaujis buvo paleistas iš kalėjimo su sąlyga, kad apleis 
kraštą ir visiškai nesikiš į politiką. Iki tol tai buvo viena baisiausių 
bausmių politiniams priešams, kurią senovės graikai vadino ostra- 
kizmu, romėnai —- banicija, o mes tai vadiname ištrėmimu. Pajaujis 
iš tikrųjų buvo vienas iš tų labai negausių asmenų, kuriems tikra 
to žodžio prasme tinka tremtinio vardas. Panašus mūsų laikais 
politinis tremtinys buvo Levas Trockis. Dabar mes dažnai tremti- 
nio vardą vartojame ten, kur jis visiškai netinka. 

Tačiau Pajaujis be politikos - kaip žuvis be vandens. Jis domė- 
josi ir rūpinosi Lietuvos politika ir tremtyje būdamas, ir grįžęs į 
Lietuvą (berods 1934 m.), kai Klaipėdoje įsitraukė į vadinamąją 
* žygininkų ir aktyvistų organizaciją. Įdomu, kad šalia liaudininkų 
tr krikščionių demokratų toje organizacijoje dalyvavo ir net jai 
vadovavo voldemarininkai, kurie anksčiau, bent netiesiogiai, buvo 
atsakingi dėl Pajaujo nuteisimo mirties bausme ir jo tremties. Už 
šią žygininkų veiklą Pajaujis būtų vėl pakliuvęs į teismines bė- 
das — byla jau buvo rengiama - jei ne pačios Klaipėdos netekimas 
1r kitos negandos ir karo pavojus. 

Rodos, Pajaujo, to nuolatinio opozicininko, gadynė turėjo ateiti, 
kai 1940 m. griuvo Smetonos režimas. Kitas panašus opozicinin- 
kas ir tremtinys Voldemaras, pasinaudojęs ta proga, net grįžo iš 
užsienio, turbūt tikėdamas, kad pagaliau opozicija galės virsti 
pozicija. Dar labiau, rodos, to galėjo tikėtis Pajaujis, idėjiškai daug 
artimesnis socialistinei Lietuvai. Juk jis kartą net atstovavo Lietuvai 
tarptautiniame jaunųjų socialistų kongrese. Bet jis ne tik nenuėjo 
su naująja pozicija, bet netrukus vėl pakliuvo į kalėjimą. 

Rašančiam šias eilutes daug kartų teko su velioniu kalbėtis apie 
anuos lemtingus įvykius. Jis prisipažindavo, kad ne vienas jo 
idėjinių draugų, ypač jaunesniųjų, kreipėsi į jį patarimo, kaip elgtis 
naujosios Paleckio-Krėvės vyriausybės atžvilgiu. Jis pritardavęs 
bendradarbiavimui su ja, tik įspėdavęs vengti politiškai jautrių 
postų. Iš tų mano pasikalbėjimų su Pajauju susidarė įspūdis, kad 

jo paties niekas ir nebandė traukti, galbūt nujausdami, kad jis 
per daug suaugęs su Nepriklausoma Lietuva ir nesutiks kola- 
boruoti su svetimos karinės jėgos pagalba pastatyta nauja vy- 
riausybe. O gal daugiausia dėl to, kad ilga opozicinė veikla išugdė 
tokius liberalinius, beveik libertistinius jo, kaip ir kai kurių mūsų 
socialistų ir eserų, bruožus, kurie beveik priartino juos prie anar- 
chistų. Ilga frustracinė opozicija yra kelias į anarchizmą, ką gerai 
įrodė Ispanijos pavyzdys. 

Kad ir kaip ten būtų, Pajaujis vėl atsidūrė opozicijoje ir su ja 
ištikimai pasiliko iki savo gyvos galvos. Jo, kaip Laikinosios 
vyriausybės ministerio, interliudija 1941 m. nesudarė čia jokios 
išimties, nes toji vyriausybė susidarė ir veikė daugiau iš opozicijos 
prieš Sovietų Sąjungą, negu gindama Hitlerio „Naujosios Euro- 
pos“ idėją. Užtat ji taip greitai ir griuvo, o kai kurie jos nariai 
pakliuvo net į nacių kacetus. 

Po karo tapus politinių pabėgėlių — niekados kitaip Pajaujis 
savęs nevadino - jo asmenybėje vyko lyg dviejų pradų kova. Viena 
vertus, jis mėgo viską, kas nauja ir jauna. Prisimename, su kokiu 
entuziazmu jis prisidėjo prie studentų Šviesos organizavimosi 
Vokietijoje. Šviesiečiai tikrai su pasididžiavimu gali jį laikyti vienu 
iš savo krikšto tėvų. Iš pradžių jis buvo gana aktyvus ir nepri- 
klausomųjų studentų sąjūdyje, kuris atsirado Amerikoje. Iš to 
sąjūdžio vėliau išsikristalizavo Santara, kuriai Pajaujis taip pat 
nebuvo svetimas. Jį dažnai sutikdavai Santaros vasaros iškylose 
prie Port Jarvis ir kitur. 

Bet kita vertus, labai kategoriškai atsistojęs ant valstybės atsta- 
tymo pagrindo, jis besąlygiškai rėmė viską, kas tą valstybę ge- 
riausiai reprezentavo išeivijoje: senas politines partijas, susibūru- 
sias į VLIK'ą ir senas emigrantines organizacijas, susijungusias 
ALT"oje. Užuot ieškojus amžinai ko nors naujo, išlikti ir išsilaikyti 
tampa pačiu pagrindiniu uždaviniu. Trūks plyš reikia išlaikyti 
veiksnius ir išeivijos vienybę apie juos. Šiuo atžvilgiu Pajaujis buvo 
labai kategoriškas. Jis, pavyzdžiui, labai skaudžiai išgyveno tau- 
tininkų ir jų satelitų pasitraukimą iš VLIK'o. Gal dar skaudžiau 

jis išgyveno kai kurių, ypač jaunesnių intelektualų posūkį į ryšius 
su kraštu ir „veidu į Lietuvą“ laikyseną. 

Man pačiam tekdavo dažnai su Pajauju ginčytis šiais klausimais, 
ypač po vadinamųjų Klivlendo rezoliucijų paskelbimo. Nors gal 
ir ne visiškai joms pritardamas, jis galvojo, kad jei kartą veiksniai 
jas paskelbė, reikia jų laikytis. Roma locuta - causa finita.“ 
Paviršutiniškai žiūrint tai atrodė sunkiai suderinama su ta opo- 
zicijos dvasia, kuria jis gyveno didelę savo amžiaus dalį. Tačiau 
tam tikra prasme Pajaujis buvo logiškas: kaip kovojant su Sme- 
tonos režimu buvo galima susidėti ir su voldemarininkais, taip 
kovojant prieš Sovietų Sąjungą, galima atsisakyti kai kurių sau 
brangių įsitikinimų ir gal net draugų. Kovoje prieš totalinį priešą 
galbūt leistinos ir truputį totalinės priemonės. Iš esmės istorinės 
dinamikos ir pažangos gerbėjas, Lietuvos atžvilgiu jis daugiau ar 
mažiau galvojo, kad jos gyvenimas tarytum sustojo 1940 m., kaip 
koks užgesęs ugniakalnis, ir jis nepradės veikti tol, kol Lietuvos 
valstybė nebus atstatyta. Tai irgi yra tai, ką galima būtų pavadinti 
pajaujiška opozicija. 

Bet kadangi toji opozicija prieš Sovietų Sąjungą, kaip pagaliau 
ir anoji opozicija prieš Smetoną, iki šiol pasižymėjo ne itin dideliais 
laimėjimais, ji pagaliau ir tvirčiausio charakterio žmogui pradeda 
nusibosti. Kaip meilė nepasiekiamam idealui. Tai yra savotiškas 
frustracijos jausmas. Tie, kurie, kaip šių eilučių autorius, žino, 
koks beveik nepalaužiamas buvo dr. Pajaujis, supras, kad ir jis 
pats iš visų jėgų kovojo ir kitus ragino nepasiduoti tokiam jausmui. 
Tai liudija ir tas faktas, kad nugalėjęs baisiai sunkią ligą ir sulaukęs 
tikrai gražaus amžiaus, jis dar surado jėgų paaukoti paskutinius 
savo gyvenimo metus sovietiniam genocidui Lietuvoje atskleisti. 
Jo parengtos monografijos rankraštis šiuo klausimu yra berods 
beveik užbaigras.** 

Būtų dar galima kalbėti apie dr. Pajaujį daugeliu kitų požiūrių, 
ypač kaip apie partijos lyderį, žurnalistą, vertėją. Tai, be abejo, 


* Roma pasakė - ginčas baigtas (/ot.). 
** Zr. J. Pajaujis-Javis, Soviet Genocide in Lithuania, New York, 1980. 

padarys kiti, kurie turėjo daugiau progų šiose srityse su velioniu 
dirbti. Tikiuos, esu aptaręs vieną dr. Juozo Pajaujo veiklos bruožą, 
dėl kurio Pajaujis tikrai niekados nebus išbrauktas iš lietuvių 
tautos istorijos. 


Akiračiai, 1973, nr. 7(51), p. 14 

ATVIRAS ŽODIS, TARTAS SU PAGARBA 


Mykolui Krupavičiui mirus 


Prelatas Mykolas Krupavičius (1885, spalio 1—-1970, gruo- 
džio 4) - spalvinga asmenybė. Jis paprastai apibūdinamas kaip 
valstybininkas, nors tokiu jam buvo labai mažai progos pa- 
sireikšti. Tik trejus metus (1923-1926) jis buvo žemės ūkio mi- 
nisteris ir tik šešerius (1920-1926) —- Seimo atstovas. Tiesa, bent 
dešimtmetį (1945-1955) Krupavičiui teko vadovauti VLIK'ui, 
kartais sėkmingai, dažniau — nelabai sėkmingai, kovojant dėl 
Lietuvos valstybės atstatymo. Tai buvo be galo sunki kova ir 
kažin ar kas nors kitas būtų jai sėkmingiau vadovavęs negu 
Krupavičius. Turbūt didžiausias jo nepasisekimas čia buvo, 
kad jis nesugebėjo suvienyti visų jėgų tai kovai. 1946 m. buvo 
išjungta Nacionalistų partija, 1952 m. iš VLIK'o pasitraukė 
frontininkai, o 1955 m. — tautininkai ir laisvės kovotojai. Be 
abejo, tai buvo ne vien Krupavičiaus nepasisekimas. 

Ne visados taip pat jam sekėsi palaikyti draugiškus santykius 
su Lietuvos diplomatais, ypač su Stasiu Lozoraičiu, Lietuvos 
diplomatijos šefu. Tačiau turbūt stambiausia paties Krupavičiaus 
ir visos egzilinės visuomenės klaida buvo bandymas savo politinę 
kovą pastatyti ant valstybinių pamatų: sprendimas konstitucinių 
klausimų, vaidinimas Seimo ir vyriausybės, bandymas skirti dip- 
lomatinius agentus ir t.t. Krupavičius buvo bene karščiausias 

šios pozicijos gynėjas', nors pati toji pozicija buvo atsinešta iš 
Lietuvos, kada VLIK'as organizavosi priešnaciniame pogrindyje 
tr kada Krupavičius toje organizacijoje visiškai nedalyvavo. Be 
abejo, kas buvo realu ir teisinga veikiant Lietuvoje, perkėlus tai 
į užsienį, pasidarė nei realu, nei tuo labiau išmintinga. 

Neturėdamas daug progos pasireikšti kaip valstybininkas, Kru- 
pavičius buvo par excellence politikas ir visuomenininkas, 
Wgametis Krikščionių demokratų partijos pirmininkas ir neabe- 
jotinas jos lyderis. Jam mirus, lietuviškoji krikščioniškoji demo- 
kratija pasiliko lyg be galvos. Turbūt reta kuri kita egzilinė politinė 
grupė ar partija turėjo tokį aiškų vadą kaip krikščionys demo- 
kratai Krupavičių. 

Kuriant lietuviškąją krikščioniškąją demokratiją Krupavičius 
nedalyvavo - jis tada dar tebuvo jaunas Veiverių mokytojų se- 
" minarijos studentas — tačiau ir savo dvasia, ir temperamentu jai 
labai tiko. Atsiradusi kaip atsvara be galo klestinčiai social- 
demokratijai, toji krikščioniškoji demokratija buvo ir labai liau- 
diška, ir labai pažangi, ir labai demokratiška. Tikrieji tos partijos 
kūrėjai - Pranas Bučys, Jonas Mačiulis-Maironis ir Aleksandras 
Dambrauskas-Jakštas — aptarė šią partiją kaip paprastų žmonių 
aprūpintoją, „nes patys esame paprasti ir prastų vaikai““. Tai 
buvo pasinešimas vadovauti Lietuvai, kuriai iki tol vadovavo 
bajorija ir dvarininkija, nuvairavusi ją į pražūtingus klystkelius. 
Toks prastas žmogus ir prastų Žmonių teisių gynėjas buvo ir 
Krupavičius, kai jis Pirmojo pasaulinio karo metu Rusijoje įsi- 
traukė į politinę ir visuomeninę veiklą. Tada, atsiliepiant į revo- 
liucines laiko nuotaikas, krikščioniškosios demokratijos iniciatyva 
buvo įsteigta Liaudies sąjunga, turbūt prieš bolševikus pabrėžiant 
savo liaudiškumą. 


! Tarpais, tiesa, Krupavičius emigracijos vaidmenį suprato visiškai teisingai, kaip 
paramą savo kraštui ir kaip savo tautos palaikymą. (Žr. S. Barzdukas, „Su Lietuvių 
bendruomenės kūrėju atsisveikinant“, Draugas, 1971, sausio 9.) 

2 Žr. prel. Krupavičiaus pasikalbėjimą su Tėvynės sargo redakcija: Tėvynės sargas, 
1954, nr. 1, p. 18. 

Ir pats didžiausias Krupavičiaus, kaip politiko ir valstybininko, 
darbas —- žemės reforma - buvo atremta į liaudiškumą. Kai kas 
tada Krupavičių tiesiog raudonuoju kunigu vadino. Jį už tai 
gerokai kritikavo ir jau į vadinamuosius pažangiečius (smeto- 
nininkus) nuklydęs Juozas Tumas-Vaižgantas. 

Antrojo pasaulinio karo metu buvo platinamas neva Kru- 
pavičiaus ranka rašytas memorandumas Lietuvos komunistų par- 
tijai, siūlant bendradarbiavimą. Nežinia, ar tas memorandumas 
buvo autentiškas, tačiau jo mintys visiškai neblogai atlieptų Kru- 
pavičiaus, kaip raudonojo kunigo, filosofiją ir galvoseną.“ Kaip 
ir anie didieji Krikščionių demokratų partijos kūrėjai, Krupavičius 
buvo iš prastų išėjęs ir niekados nuo liaudies nenutolęs. Jeigu 
anas 1940 metų memorandumas Antanui Sniečkui buvo auten- 
tiškas, būtų gerai jį dabar paskelbti. Sunku tikėtis, kad to memo- 
randumo tekstas būtų paskelbtas Lietuvoje. Nors kažin? Be abejo, 
dėl tokio memorandumo niekas negalėtų Krupavičiui daryti jokių 
priekaištų, kaip niekas šiandien nedaro priekaištų kardinolui 
Wyszynskiui dėl jo bendradarbiavimo su Gomulka ar Gereku. 
Tarp kita ko, tas pats Krupavičius gomulkinei Lenkijai davė 
pirmenybę prieš pilsudskinę Lenkiją. Ir tai yra šventa tiesa. 

Turbūt būdingiausias Krupavičiaus išvaizdos bruožas buvo jo 
juoda barzda (kol pražilo), gal dėl to, kad taip maža kunigų 
Lietuvoje nešiojo barzdas. Tik /ogos verčiamas, jis buvo ją nu- 
skutęs, bet be barzdos jis kažkaip jautėsi lyg nesavas. Nenorėjo 
Krupavičius, kad ir jam mirus barzda būtų nuskusta. Barzda buvo 
lyg jo nekonvencionalumo simbolis. O Krupavičius nebuvo kon- 
vencionalus žmogus. 

Krupavičius buvo geras kalbėtojas ir pamokslininkas. Jo truputį 
prikąstas, lyg pro dantis iškoštas žodis ėjo iš širdies į širdį. Prisi- 
menu, tai buvo per 1946 ar 1947 metų Velykas. Vienoje Pfullin- 
geno, Vokietijoje, bažnyčioje Krupavičius laikė mišias ir sakė 

3 Paskutiniais savo gyvenimo metais Krupavičius vėl grįžo prie ankstyvesnio kovos 


su komunizmu metodo, būtent tiesiogiai konfrontuojant, kaip „vyras prieš vyrą“. 
(S. Barzdukas, op. cit.) 

pamokslą. Pamokslo tema buvo materializmas, arba teisingiau, 
sumaterialėjimas. Stovėjau vidury bažnyčios prieš altorių, nuo 
kurio sklido aštrūs ir kartūs Krupavičiaus žodžiai, kurie juo toliau, 
tuo labiau pripildė visą nedidelę bažnyčią. Teisingi tai buvo žodžiai 
apie gero gyvenimo pamėgimą, apie egoizmą, apie idealizmo stoką 
ir, svarbiausia, apie tautos reikalų pamiršimą. Pats pamokslininkas 
vis labiau pyko ir jo žodis vis labiau dūrė tiesiog į širdį. Net baugu 
pasidarė ir pamažu ėmiau slinkti į kairę, kur stovėjo drūtas 
piliorius. Tik už jo pasislėpęs, pasijutau saugiau. Nevengė Kru- 
pavičius nuogų faktų, nevyniojo jų į bovelną, teškė juos tiesiog į 
veidą. Ir turėjo teisę taip kalbėti, ypač dėl krašto reikalų pamir- 
šimo. Turbūt retai kas kitas taip labai sielojosi dėl krašto reikalų 
kaip Krupavičius. Šia prasme jis buvo net ekstremistas. Jis skelbė 
labai abejotiną principą, kad net ir su velniu susidėtų, jeigu žinotų, 
kad tas bus naudinga Lietuvai. Mūsų liaudis šiuo atžvilgiu išmin- 
tingesnė: neik su velniu riešutauti, arba - nemesk kelio dėl takelio. 

Tam tikra prasme Krupavičius buvo socialistas, kaip ir daugelis 
ano meto Lietuvos nepriklausomybės veikėjų. Kai tauta stovi ant 
bedugnės krašto, apie asmens teises nelengva galvoti. Ir Kru- 
pavičius plėšė iš dvarininkų žemę be jokio širdies skausmo, tiesa, 
už atlyginimą, kuris kitiems liaudies vaikams atrodė ir per didelis 
ir iš viso nereikalingas. Ir tegu niekas nebando už tai Krupavičiui 
priekaištų daryti. Galėjo dėl to ir Tautų Sąjunga bei Vatikanas 
intervenuoti, bet ką reiškia Tautų Sąjunga ir Vatikanas, kai tauta 
už savo gyvybę kovoja. Apie asmens laisves lengva galvoti ramiais 
laikais. Amerikai joks rimtas pavojus negrėsė, o žiūrėk, kaip 
i5plero visoks makartizmas! 

Kaip ir kiekvienas politikas, Krupavičius buvo makiavelininkas. 
Tą liudija ir jo noras flirtuoti su Sniečkumi ir dėtis su velniu. 
Ypač kai kraštą visokios nelaimės užgriuvo. Prisimenu taip pat, 
tai buvo 1947 ar 1948 metais. Reikėjo parašyti darbą apie Nepr1- 
klausomos Lietuvos kultūrinius laimėjimus. Perskaitęs tą darbą, 
Krupavičius buvo patenkintas, tik užkliuvo už vieno sakinio. O 
tas sakinys skambėjo maždaug šitaip: „Nepaisant cenzūros, lite- 

ratūrinis ir kultūrinis gyvenimas Lietuvoje naudojosi gana di- 
delėmis laisvėmis. Manau, tai ir Antanas Venclova negalėtų labai 
paneigti“. Krupavičius pasišaukė mane ir sako: „Leidinys turėtų 
pasirodyti svetimomis kalbomis, kodėl jame minėti tą cenzūrą.“ 
Nedrįsau Krupavičiui labai priešintis, nors šiuo atveju jis aiškiai 
klydo. Bet jis tai darė ne iš kokios meilės A. Smetonai“, bet dėl 
politinio makiavelizmo. Ir šiuo atveju tas jo makiavelizmas ėjo 
per toli. Nei nuo savęs, nei nuo kitų neverta slėpti savo ir savo 
krašto klaidų, nes tik jas atskleidus gali pasirodyti, kad gal tai ir 
nebuvo tokia didelė klaida. Gal ir nebuvo tokia didelė klaida nei 
mūsų diktatūra, nei mūsų cenzūra. Tik nebandykime jų slėpti arba 
kokiais kitais vardais vadinti. 

Emigracija, kaip pakirstas medis, paprastai veda labai daug 
vaisių. Lengviausia emigracijoje pasidaryti politiku. Tačiau My- 
kolas Krupavičius nebuvo politikas apsišaukėlis. Jis buvo politikas 
iš kraujo ir temperamento. Daug klaidų jis yra padaręs, tačiau ir 
klaidas jis darė pro bono publico.“ 


Akiračiai, 1971, nr. 1(25), p. 11-12 


Savo laiku buvau provokavęs, kad Krupavičius smulkiau aprašytų savo paties ir 
krikščionių demokratų vaidmenį 1926 m. perversme. Gal koks jo rankraštis yra 
pasilikęs? 

* Visuomenės labui (lot.). 

LEONARDĄ DAMBRIŪNĄ PALYDINT 


Rodos, dar tik vakar ar užvakar šventėme jo 70-ąją gimimo 
sukaktį. Tada jis tapo pensininku ir džiaugėsi, kad galės turėti 
daugiau laiko rašymui ir kitokioms veikloms. Ta proga Akira- 
čiuose' trumpai apžvelgėme jo asmenį ir darbus, būdami tikri, 
kad jis nesėdės susidėjęs rankas ir dar daug ką padarys lietuvių 
kalbos kultūrai ir aplamai mūsų visų santykių sukultūrinimui. 

Šiandien Leonardo Dambriūno jau mūsų tarpe nebėra. 1976 m. 
lapkričio 24 d. jo širdis nebeatlaikė ir jis iškeliavo į amžinybę. 
Artimo bičiulio mirties akivaizdoje pirmiausia išgyvenam didelio 
praradimo jausmą. Tai pabrėžė ir prof. Vincas Maciūnas atsisvei- 
kinimo su Leonardu rožinyję, į kurį suplaukė beveik visa Vašing- 
tono ir jo apylinkių lietuviškoji visuomenė. Buvo nemaža velionio 
bei jo šeimos giminių ir bičiulių ir iš toliau. Pirmadienį, lapkričio 
29 d., nepaisant šlapdribos, ilga automobilių vilkstinė palydėjo 
velionį į tas pačias kapines, kuriose jau ilsisi prof. Vlado Stankos, 
poeto Henriko Radausko, visuomenininko Balio Paramsko ir kitų 
palaikai. 

Ir nenoromis tokiu momentu prisimeni jau senstančio ir gal 
kiek nusivylusio Maironio eilėraštį: 

Iš draugų, kai pažiūriu, man nedaug bepaliko, 

Šalras kapas užbėrė akis... 


1 V. Trumpa, „Leonardas Dambriūnas. Jo 70-mečiui prisiminti“, Akiračiai, 1976, 
nr. 3(77), p. 7. Zr. šios kn. p. 253-259, 

Ir, rodos, nieko daugiau nebegali pasakyti, kaip tik vėl kartoti 
su poetu: 


Kam gailėtis, kas žuvo ir sugrįžti negali, 
Tegul šviečia žvaigždė jų kapams! 


Ir su baisia rezignacija filosofiškai tarti: 


Atgyvenome amžių, savo įnešėm dalį: 
Laikas vietą užleisti vaikams. 


Bet kažin? Tikrai tokios rezignacinės reakcijos nepateisintų pats 
Dambriūnas, kuris buvo begalinės veiklos žmogus, kuris visados 
daugiau sielojosi dėl to, kas bus, negu verkšleno dėl to, kas buvo, 
kuris buvo ateitininkas tikra to žodžio prasme. Jam būtų daug 
artimesnis kitas mirties pasitikimo būdas, kurį nurodė Vincas 
Kudirka, greičiausiai savo paties, džiovos kankinamo, mirtį nu- 
"jausdamas: | 


Jeigu audra ištikus verstų stulpą vieną 
Iš tų, kurie palaiko jūsų namo sieną, 
Namas negrius... 


Ir toliau, jau kalbėdamas visos Lietuvos adresu: 


Lietuva mano! Priešui ant tavęs įnirtus 
Privalai hidra tapti ta, kuriai nukirtus 
Galvą, tuoj kelios galvos vieton jos išdygsta. 


Žinoma, ypač turint galvoje tokį mūsų išeiviško gyvenimo 
trapumą (kai ir koks vienas filmas jį gali sugriauti), nelengva 
sakyti, kad tokiam Dambriūnui pasitraukus, „namas negrius“. 
Kudirkai galbūt buvo lengviau, nes jis matė šimtus, o gal ir 
tūkstančius savo idėjos atžalų. O gal net ir visą tautą, sujudintą 
naujam gyvenimui. 

Tačiau žinant, kaip labai Dambriūnas vertino ypač jaunesnio- 
sios kartos pasiekimus ir matant daug gražių pavyzdžių, pradedant 
nuo jo paties sūnaus Antano ir dukters Marytės lietuviškos veiklos, 
galima neabejojant tvirtinti, kad kudirkiškas mirties pasitikimas 
jam buvo artimesnis negu maironiškoji rezignacija. Tas, kas matė 

tuos šešis gražiai nuaugusius vyrus, nešančius Dambriūno karstą, 
tuo patikės. 

Be to, kaip esame rašę, Dambriūnas buvo mažiausiai suemi- 
grantėjęs emigrantas. Jis nedarė didelio skirtumo tarp šiapus ir 
anapus. Yra viena lietuvių tauta, nesvarbu, kur jos atžalos būtų 
prasikalusios. Ir šia prasme jam buvo galbūt lengviau negu Vincui 
Kudirkai įsivaizduoti tos lietuviškos hidros gajumą. Jis mėgdavo 
kartoti lenkų posakį, kadaise taikomą žemaičiams: gyvatei įgėlus 
žemaitį, ne žemaitis, bet gyvatė miršta nuo žemaičio nuodų. 

Prisimenu, grįžus jam iš ilgesnės kelionės po Lietuvą, jis pasa- 
kojo, kad didžiausią įspūdį jam padarė tie šimtai švarių aprengtų 
uniformuotų berniukų ir mergaičių, pasipylusių Vilniaus gatvėmis 
po pamokų. Dambriūnui Lietuva niekados nebuvo tas Lunaparko 
baisybių kambarys, kuriam kai kas, ypač pastaruoju metu, ją nori 
prilyginti. Užtat gal ir nenuostabu, kad lygiai tuo pačiu metu, kai 
Leonardas Dambriūnas buvo laidojamas Vašingtone, tolimajame 
Pagiryje, jo tėviškėje, buvo susirinkę jo giminės ir kaimynai atkal- 
bėti rožinį ir pasimelsti. Tai liudija Leonardo sesuo savo laiške 
Elenai Dambriūnienei. 


Akiračiai, 1977, nr. 1(85), p. 10 


450 


SU SIMU SUZŽIEDĖLIU ATSISVEIKINANT 


Simas Sužiedėlis priklausė nepriklausomybinei Lietuvos istorikų 
kartai. Dauguma istorikų 1944 m. pasitraukė į Vakarus turbūt 
negalvodami, kad reikės čia ir pasilikti. Retos kurios profesijos 
žmogui taip sunku apleisti savo kraštą kaip istorikui, kuris buvo 
pasiryžęs pašvęsti jėgas savo gimtosios žemės istorijai. Žinau, kad 
tą sunkiai išgyveno ir Sužiedėlis, kuris jau buvo pradėjęs gražiai 
reikštis kaip istorikas Nepriklausomoje Lietuvoje, būdamas Litua- 
nistikos instituto bibliotekos vedėjas ir Kauno universiteto Teolo- 
gijos-filosofijos fakulteto Istorijos katedros adjunktas. 

Turėdamas progos keletą metų gyventi Rygoje ir studijuoti 
Rygos universitete, Sužiedėlis ypač domėjosi Latvijos praeitimi ir 
yra parašęs kelias studijas iš Lietuvos-Livonijos santykių XVI a. 
viduryje. Tas amžius buvo labai svarbus visai Baltijos erdvės 
istorijai. Viduriniais amžiais čia stengėsi įsigalėti vokiečiai ir, 
Hanzos pirklių padedami, paversti Baltijos jūrą germanų jūra 
(mere germanikum). Vėliau panašias pretenzijas reiškė švedai, 
vadindami Baltijos jūrą Švedų jūra (mare Suevicum). XVI a. 
atsirado dar du konkurentai į šią erdvę: Maskva ir Lietuva- 
Lenkija. Kurį laiką atrodė, kad šias varžybas laimės Lieruva- 
Lenkija, įpareigojusios savo pirmąjį rinktą karalių prancūzą Hen- 
riką Valua pastatydinti laivyną Baltijos jūroje. 

Sužiedėlis atkreipė dėmesį į tai, kad Livonijos problemomis 
daugiausia rūpinosi Lietuva ir kad vadinamosios Pasvalio sutartys 

(1557 m.) buvo sudarytos tarp Livonijos ir Lietuvos, o ne tarp 
Livonijos ir Lenkijos, kaip kartais rašoma latvių ir lenkų istorijos 
vadovėliuose. Išsamią šių Sužiedėlio tyrinėjimų santrauką galima 
rasti bostoniškės enciklopedijos 22-ajame tome.“ 

Sužiedėlis gimė 1903 m. lapkričio 10 d. Petrapilyje, tačiau 
Sužiedėlių šeimos lizdas buvo Vilniaus krašte: Eišiškių (anksčiau 
Lydos) apskrityje, Kaniavos valsčiuje, Ulbinų kaime. 1918-1920 
m. Šimas mokėsi Vilniaus gimnazijoje, dalyvavo antilenkiškoje 
rezistencijoje, vėliau baigė Aušros gimnaziją Kaune ir 1928 m. 
Teologijos-filososofijos fakultetą. Po to ilgesnį laiką mokytojavo 
Rygos lietuvių ir Kėdainių gimnazijose, o nuo 1939 m. pradėjo 
dirbti Lituanistikos institute ir Kauno universitete. 

Sužiedėlis jau Lietuvoje, o vėliau ir išeivijoje, pasireiškė kaip 
aktyvus visuomenininkas (1952-1963 m. buvo Ateitininkų fede- 
racijos vadas), spaudos darbininkas (Darbininko redaktorius 
1950-1965 m.) ir enciklopedininkas, Lietuvių enciklopedijos 
bendradarbis ir šešiatomės enciklopedijos anglų kalba redaktorius. 
Be to, Sužiedėlis buvo puikus paskaitininkas. Kaip istorikas Sužie- 
dėlis pasižymėjo dar ir tuo, kad jis ne tik stengėsi objektyviai 
spręsti įvairias istorines problemas, bet sugebėjo savo mintis reikšti 
gražiu stiliumi ir gera kalba, ko kartais trūksta kitiems mūsų 
"istorikams. 

Sužiedėlis išaugino didelę šeimą. Dr. Antanas Sužiedėlis yra 
Amerikos katalikų universiteto psichologijos profesorius, o dr. 
Saulius Sužiedėlis — istorikas, Lituanistikos instituto Istorijos 
skyriaus vadovas, kurio dėmesio centre, atrodo, yra Lietuvos 
XIX a. problematika. 

Asmeniškai Sužiedėlio asmenyje turėjau gerą ir mielą bičiulį, 
su kuriuo draugystė užsimezgė dar 1939 m., kai mes abu pradė- 
jome dirbti Lituanistikos institute. Tas institutas buvo atgaivintas | 
išeivijoje. Jo suvažiavimuose ir kitomis progomis visada buvo 
miela susitikti su Sužiedėliu, kuris pasižymėjo didele tolerancija 


! Lietuvių enciklopedija, t. 22, Boston, 1960, p. 116-120. 

bei gebėjimu suprasti ir skirtingos pasaulėžiūros žmogų. Man ypač 
buvo malonu, kad jis daugmaž pritarė mano truputį kitokiai mūsų 
XIX a. istorijos sampratai. 

Nepriklausoma Lietuva buvo išauginusi gražų būrį istorikų. 
Deja, iš jų jau tik vienas kitas dar tebetęsia jos tradicijas tiek čia 
išeivijoje, tiek Lietuvoje. 


Akiračiai, 1985, nr. 10(174), p. 12 

SU ISTORIKU JUOZU JAKŠTU 
ATSISVEIKINANT 


1989 m. liepos 31 d. mirė istorikas Juozas Jakštas, gimęs 1900 m. 
rugsėjo 9 d., taigi sulaukęs gražaus amželio. Karas ir antroji 
sovietinė Lietuvos okupacija daugelį Lietuvos istorikų išblaškė 
po platųjį pasaulį. Liko gerokai apnuogintos Kauno ir Vilniaus 
universitetų Lietuvos istorijos katedros. Tarp tokių su universitetu 
susijusių Ir pasitraukusių iš Lietuvos mokslininkų, be dr. Jakšto, 
dar buvo Adolfas Šapoka, Zenonas Ivinskis, Simas Sužiedėlis, 
Konstantinas Avižonis, Jonas Matusas, Pranas Čepėnas ir Vincas 
Trumpa. Be abejo, tai buvo nemažas nuostolis Lietuvos istorijos 
mokslui, ypač kad jie visi dar buvo gana jauni. 

Nors Jakštas, pirmiausia kaip lektorius, vėliau kaip vyresnysis 
asistentas ir Vilniaus universiteto docentas, dirbo Visuotinės 
istorijos katedroje, kuriai vadovavo garsusis prof. Leonas Kar- 
savinas, tačiau jo istorinių tyrinėjimų pagrindinis baras buvo 
Lietuvos istorija, jos viduramžių, arba pagoniškasis, laikotarpis. 
Užtat jis buvo vienas iš koautorių A. Šapokos redaguotos Lietuvos 
istorijos vadovėlio, kurio pastaruoju metu pasirodė labai dideliu 
tiražu naujas leidimas Lietuvoje ir kuris ištisai perspausdinamas 
mėnesiniame Kultūros bary žurnale. Tai retai spaudos istorijoje 
girdėtas atsitikimas. Jakštui tame vadovėlyje kaip tik priklauso 
pagoniškosios Lietuvos istorijos laikotarpis. 

Apie Lietuvos santykius su Vokiečių ordinu Vytenio ir Gedimino 
laikais Jakštas buvo parašęs daktarinę disertaciją, kuri tačiau buvo 

atmesta. Kadangi kai kurie Jakšto oponentai patys neturėjo dak- 
taro laipsnio, toks sprendimas daug kam atrodė mažų mažiausiai 
keistas. Tai buvo viena iš mūsų jaunojo Kauno universiteto ano- 
malijų. Nesėkmė privertė Jakštą persimesti į pasaulinę istoriją. 
Pastudijavęs porą metų Vienoje pas garsųjį ankstyvųjų viduramžių 
specialistą prof. A. Dopschą (1868-1953) Jakštas parašė darbą 
Vakarų krikščionių mintys apie Romos imperiją iki V amžiaus, 
už kurį jam buvo suteiktas Vytauto Didžiojo universiteto istorijos 
daktaro vardas (1938). 

Tarp stambesnių Jakšto studijų iš Lietuvos istorijos verta 
paminėti: Jogailos ir Vytauto kovos su Vokiečių ordinu (A. Ša- 
pokos redaguotoje monografijoje Jogaila), Naujausi Gedimino 
dinastijos kilmes tyrinėjimai (Lietuvos praeitis, t. 1, 1940), ku- 
rioje jis bandė įrodyti tos dinastijos kilmę ne iš Žemaitijos, bet 
iš Aukštaitijos. 

Nuo 1949 m. gyvendamas Klivlende, Jakštas, kiek sąlygos ir 
laikas leido, nemažai rašė įvairiais Lietuvos istorijos klausimais, 
buvo nuolatinis Lietuvių enciklopedijos bendradarbis, redagavo 
Lietuvių tautos praeitį (1971-1982), buvo Lietuvių istorijos drau- 
gijos pirmininkas (1971-1983), Lituanistikos instituto narys, 
skaitė paskaitas to Instituto ir Lietuvių katalikų mokslo akade- 
mijos suvažiavimuose. 

Ypač vertinga Jakšto monografija Dr. Jonas Šliūpas, jo raštai 
?7 tautinė veikla, kurią Akademinė skautijos leidykla išleido 1979 
m. Tai stambus 384 puslapių veikalas. Reikia tiesiog stebėtis, kaip 
objektyviai ir gerai Jakštas sugebėjo išanalizuoti ir parodyti tos 
labai kontroversiškos, bet kartu ir labai reikšmingos asmenybės 
gyvenimą ir darbus. 

Jakštas, kaip 1r kiti Lietuvos istorikai, baigę Nepriklausomos 
Lietuvos istorinę mokyklą, laikėsi objektyviosios, arba kritiško- 
sios, istorinės sampratos ir metodologijos. Jakštas dažnai mėgdavo 
kartoti vieno tos istorinės sampratos pradininkų vokiečių istoriko 
Leopoldo Rankės (1795-1886) žodžius: „Istorikas turi stengtis 
pavaizduoti praeities pasaulį tokį, koks jis iš tikrųjų buvo“ (w/e 

es wirklicb gewesen). Dar anksčiau panašią nuomonę pareiškė 
prancūzų prelatas ir rašytojas Fėnelonas (1651-1715): „Geras 
istorikas nepriklauso nei jokiam laikui, nei jokiam kraštui; nors 
jis ir myli savo tėvynę, tačiau jis jai niekuomet ir niekame nepa- 
taikauja.“ 

Praktiškai tas idealas sunkiai pasiekiamas. Dabar Lietuvoje 
vyksta didelis istorikų, ir ne tik istorikų, sukilimas prieš bandymą 
juos paversti vienos ideologijos ir vienos sovietinės valstybės 
tarnais. Truputį baugu, kad nusikratę vienos vergijos jie nepataptų 
perdėto patriotizmo ir ypač nacionalizmo tarnais. Istorija kartais 
prisiima tarnaitės vaidmenį, bet ne tos tarnaitės, kuri savo ponios 
padalkas neša, o tos, kuri su žiburiu rankoje jai kelią rodo. 

Dr. Jakštas kaip tik ir sugebėjo ir vieno, ir kito pavojaus išvengti. 
Geriausias to įrodymas - jo Do apie didįjį aušrininką 


Joną Šliūpą 
Akiračiai, 1989, nr. 10 (214), p. 9 

DANAI VASILIAUSKIENEI MUS PALIKUS 


1992 m. sausio 2 d. tyliai ir ramiai užmerkė akis Dana Vasiliaus- 
kienė. Paskutiniu metu Dana ir Gediminas Vasiliauskai gyveno 
nuošaliame didelių medžių apglobtame Raitvudo (Wrightwood) 
miestelyje San Bernardino kalnų pašlaitėje, maždaug už 100 mylių 
į šiaurės vakarus nuo Los Andželo. Seniau jie ilgus metus gyveno 
Antelopės slėnio Liucernos dykumoje. 

Tumėnaitė-Vasiliauskienė buvo labai stipraus charakterio ir 
drąsios minties žmogus. Jos tėvas Antanas Tumėnas (1880-1946) 
buvo žymus krikščionių demokratų politikas, kelių Ministrų 
Kabinetų narys, teisininkas, Kauno ir Vilniaus universitetų profe- 
sorius. Jis mirė 1946 m. Austrijoje ir palaidotas Vienoje. Ten 
nukeliavo ir a.a. Danos Vasiliauskienės urna su pelenais. 

Daugelį metų Vasiliauskienė dėstė vokiečių ir prancūzų kalbas 
Victorville kolegijoje. Buvo jau beveik parašiusi akademinį vokie- 
čių kalbos vadovą, tik liga neleido jo užbaigti. Būdama labai reikli 
sau ir kitiems, ji nėra daug parašiusi, tačiau ypač pasižymėjo 
minties aštrumu ir drąsa. Jai tikrai prie širdies buvo Horacijaus 
raginimas sapere aude (išdrįsk būti išmintingas). Paskutiniu metu 
ji parengė platesnę studiją apie Liūnės Sutemos poeziją, kuri turėtų 
būti kur nors išspausdinta. Vasiliauskienė buvo prancūzų filosofo 
egzistencialisto Jeano Paulio Sartre'o gerbėja, kurio bene pilnas 
raštų rinkinys puošė jos biblioteką. 

Gediminas ir Dana Vasiliauskai buvo dideli meno mėgėjai ir 
mecenatai. Jų pačių pastangomis pasistatytas namas Raitvudę yra 
lyg kokia meno galerija. Ypač jie vertino ir daug turi dailininko 
Vytauto Virkau darbų. Per anksti, Dana, išėjai iš mūsų, bet mes 
niekados Tavęs nepamiršime. Tavo drąsa ne kartą ir mus drąsino. 
Savo ir Tavo draugų vardu, įskaitant ir Akiračius, kurių bendra- 
darbė Tu buvai, reiškiu užuojautą Tavo gyvenimo draugui Gedi- 
minui Vasiliauskui, dukrai su šeima ir visiems artimiesiems. 


Akiračiai, 1992, nr. 2(236), p. 14 

SU ALGIRDU GREIMU ATSISVEIKINANT 


Dar, rodos, tik vakar ar užvakar su naujametiniais sveikinimais 
ir linkėjimais Algirdas savo lyg vištos koja iškeverzotais kalbos 
ženklais rašė: „Ponių apsuptas, pabaramas ir mylimas švenčiu 
šventes, kaip inkstas taukuose.“ O tos ponios ne bet kokios: sena 
jo bičiulė Aldona M. iš Niujorko ir buvusi jo studentė, dabar ir 
jo bendraautorė Teresa iš Anglijos, su kuria jis dar suspėjo sumai- 
nyti žiedus. Dedikuodamas jai savo veikalą Apie netobulumą, 
Greimas įrašė šiuos reikšmingus žodžius: „Teresai, jai ir su ja.“ 

Guodėsi tame laiške Algirdas: „Ko gero, dar praleisiu žiemą 
dorų lietuvių - nors jų ir nedaug —- džiaugsmui.“ Tuose meri- 
dijanuose gyvenantiems senesnio amžiaus žmonėms lenkai turi 
gerą pasakymą: „Kas praleido kovą, tas gyvens.“ Deja, Greimas 
nesulaukė nė kovo mėnesio (jis mirė vasario 27 d.), nė savo 75 
metų sukakties (jis buvo gimęs 1917 m. kovo 9 d.). 

O gaila. Jis buvo reikalingas ne tik tų kelių dorų lietuvių 
džiaugsmui, jis, gali sakyti, buvo reikalingas visiems, visam pasau- 
liui. Saulius Žukas, jo mokinys ir jo darbų tęsėjas, praėjusią vasarą 
lankėsi pas jį ir Literatūros ir meno korespondentui sakė: „Profe- 
sorius A. J. Greimas irgi neleidžia atsikvėpti. Mane seniai stebina 
jo veiklumas, energija, darbingumas |[...] Įtraukia jis į darbą ir su 
juo bendraujančius.“ Pats Greimas kartą pavadino save „biblio- 
tekos žiurke“. Užtenka pavartyti stambų jo Dictionnaire de 
Vancien francgais (Senosios prancūzų kalbos žodynas, 1968), kad 

visiškai neabejotum, koks milžiniškas darbas į jį sudėtas. O pana- 
šių veikalų prancūzų, lietuvių kalbom ir jų vertimų į daugelį kitų 
kalbų Greimas parašė visą glėbį. 

Tačiau Greimas nebuvo tik „bibliotekos žiurkė“. Jis nesitenkino 
vien tik lingvistiniais, semiotiniais 17 mitologiniais tyrinėjimais. Prie 
širdies jam buvo ir daug problemų, ypač susijusių su humanitarine 
kulrūra apskritai. Vienas pirmųjų jo rašto darbų prancūzų kalba 
buvo platoka Jurgio Baltrušaičio (sūnaus) knygos Le moyen ūge 
fantastigue (Fantastiškieji viduramžiai) recenzija, kuria žymus me- 
no istorikas buvo labai patenkintas. Pastaruoju metu Greimas 
daugiausia gilinosi į estetikos problemas, ką liudija ir jo studija 
Apie netobulumą. Jo iniciatyva 1992 m. rudenį šaukiamas tarptau- 
tinis kongresas Vilniuje, kurio tema bus „Kasdienybės estetika“. 
Nesunku įsivaizduoti, kaip labai iš visų kraštų susivažiavę moks- 
hininkai ten jo pasiges. Deja, jis tik spinduliuojančia dvasia galės 
tame kongrese dalyvauti ir dalyvaus. Labai gerai, kad „Vagos“ lei- 
dykla išleido mažesniuosius A. J. Greimo rašinius knygoje Iš arti ir 
iš toli (1991). Ją suredagavo, vertingais komentarais ir semiotinių 
terminų žodynėliu aprūpino Saulius Žukas. Ko ten skaitytojas tik 
neras? Tai tikras silva rerum (daiktų miškas), kaip mėgdavo pana- 
šius leidinius vadinti senesnieji rašytojai. Skaitant krinta į akis ypač 
du dalykai: Greimo sugebėjimas trumpai daug pasakyti. Pavyzdžiui, 
pusantro puslapio de Gaulle'o nekrologe randame ir tokį sakinį: 
„Jis nepamokys mūsų būti dideliais. Gal kartais jis galėtų mums 
padėti būti mažiau mažais.“ Arba priimant Kultūros fondo premiją 
už mokslinį veikalą jo pasakyta tik dviejų puslapių kalba, kurioje 
jis pavadino save „bibliotekos žiurke“. Tikrai garsus romėnų saty- 
rikas Plautas negalėtų pavadinti Greimo bomo multus et odiosus, 
arba įkyriu plepūnu. O tokių tarp mūsų nemaža. 

Labai įdomus bene paskutinis Greimo, Sauliaus Žuko ir kitų 
sumanymas pasidalyti naujausiomis ir kritiškomis pastabomis su 
besiblaškančiais Lietuvos intelektualais „Baltų lankų“ skiltyje 
Literatūros ir meno laikraštyje ir to paties vardo žurnale. Girdėti 
jau ir protesto balsų, ypač už Vytauto Landsbergio kritiką. 

Norėčiau šį nelabai tvarkingą nekrologą užbaigti savo asme- 
nišku intarpų. Nedažnai tekdavo su Algirdu susitikti ir Lietuvoje, 
ir Prancūzijoje, ir Amerikoje. Nedažnai ir laiškais pasikeisdavome, 
išskyrus šiuos paskutinius metus. Tačiau kartais daug žodžių ir 
nereikia, kad mintys ir jausmai lietųsi ta pačia srove. Turbūt mane 
su Algirdu daugiausia sieja trys dalykai: mes abu klausėmės ir 
žavėjomės prof. Leono Karsavino paskaitomis, mes abu nesvy- 
ruodami pasisakėme už prof. Stepono Kairio šūkį „Veidu į Lietu- 
vą“ ir mes abu mėgome... detektyvinius romanus. 

Poniai Teresai Greimienei ir visiems Algirdo Juliaus Greimo 
artimiesiems ir draugams reiškiu gilią užuojautą. 


Akiračiai, 1992, nr. 4(238), p. 15 

MILTONAS STARKUS (1925-1992) 


1992 m. balandžio 2 d. po ilgos ir sunkios ligos Santa Monikos 
šv. Jono ligoninėje nuo plaučių uždegimo mirė Miltonas Starkus 
(Milton Stark), lietuvių stambiosios prozos vertėjas į anglų kalbą. 
Gimęs 1925 m. spalio 12 d. Los Andžele, Miltonas savo vaikystę 
praleido Lietuvoje, kur lankė ir pradžios mokyklą. Tėvui anksti 
mirus, tolimesniu Miltono auklėjimu rūpinosi jo mama Bronė 
Valaitytė-Starkienė (1898-1990), aktyvi Los Andželo lietuvių 
veikėja, parapijos ALT'os ir BALF*o organizatorė. Jų rezidencija 
Ramiojo vandenyno pakraštyje - dažnų susibuvimų vieta. 1943 m. 
baigęs Marijanapolio akademiją, Starkus studijavo anglų kalbą 
ir literatūrą garsiajame UCLA universitete. 1950-1956 m. buvo 
Antano Skiriaus leidžiamo mėnesinio žurnalo Lietuvių dienos 
angliškosios dalies redaktorius. Gerai mokėdamas abi kalbas, M. 
Starkus į anglų kalbą išvertė Vinco Ramono romaną Kryžiai 
(1954), Jurgio Gliaudos Namai ant smėlio (1963), Liudo Dovy- 
dėno Broliai Domeikos (1976). Paskutinis jo darbas buvo Kazio 
Borutos Medinių stebuklų (Wooden Miracles) vertimas (1980), 
jOo paties puošniai išleistas su puikiomis V. K. Jonyno iliustra- 
cijomis. Gaila, tie jo vertimai nei lietuvių, nei amerikiečių spaudoje 
nebuvo pakankamai įvertinti. Dėl nesveikatos paskutiniais savo 
gyvenimo metais Starkus buvo beveik visiškai pasitraukęs iš lie- 
tuviškos visuomenės, tačiau daug skaitydamas ir akylai sekdamas 
Lietuvos ir Amerikos gyvenimą, dažnai savo laiškais reaguodavo 


462. 


į opesnius klausimus. Starkus buvo nuolatinis Akiračių skaitytojas. 
Savo ir Akiračių vardu reiškiu gilią užuojautą poniai Aldonai 
Kvedaraitei-Starkienei, kuri taip rūpestingai jį ir jo mamą slaugė. 


Akiračiai, 1992 „nr. 5(239), p. 14 

Kosciuška, Tadas, 53, 55, 218, 324 

Kossu-Aleksandravičius, Jonas -> Aistis, 
Jonas 

Kotovskis, Konstantinas, 44, 46, 48 

Kotryna II 127, 325 

Kozlovskis, Gr., 32 

Kraszewski, Jozef Ignacy, 198 

Krėvė, Vincas, 84, 203-210, 228-240, 
326, 328, 329, 360, 361, 415, 439 

Kriaučiūnas, Jonas, 191 

Kriaučiūnas, Petras, 316, 320 

Kristus 76, 91, 153, 163, 164, 166, 167, 
383, 417 

Krupavičius, Mykolas, 86, 269, 272, 
308-311, 335-345, 374, 375, 376, 
417, 443-447 

Krzywicki, Ludwik, 199, 200 

Kubala, Ludwik, 24 

Kubiliūnas, Petras, 284, 358 

Kučas, Antanas, 326, 404 

Kudaba, Česlovas, 117 

Kudirka, Simas, 83 

Kudirka, Vincas, 68, 69, 70, 72, 73, 76, 
196, 197, 199, 212, 244, 258, 260, 
298, 303, 313, 402, 406, 449, 450) 

Kudorovskis 46 
Kueng, Hans, 266 
Kulikauskas, Pranas, 249 
Kuprionis, Jonas, 337 
Kurauskas, Algirdas, 334 
Kurczewsk:, Jan, 46 
Kurmauskis 232 
Kurmauskytė, Ona, 232 
Kuzietis, Nikolajus (Nicolaus Cusamus), 
161, 163 
Kvieska, Vincas, 61 
Kviklys, Bronius, 409 


Lagerkvist, Par, 239 

Landsbergiai 288 

Landsbergis, Vytautas, 460 

Landsbergis-Žemkalnis, Vytautas, 13, 
288 

Laplace, Pierre Simon, 165, 394 

Lappo-Danilevskij, Aleksandr, 198, 200 

Lappo, Ivan, 101, 158, 235-237, 276, 
290, 424, 430 

Lastas, Adomas, 375 

Laurinavičius, Simonas, 213, 219, 222 

Laurinavičius, Vincentas, 219, 222 

Lazdynų Pelėda 196, 199, 254 

Lebedys, Jurgis, 66, 318 

Ledesma, Jokūbas, 318 

Lednickis, Vaclovas, 219 

Lefebvre, George, 262 

Lelevelis, Joachimas, 59, 95, 122, 146, 
221 

Lenin, Vladimir, 88, 168, 169, 192, 193 

Leonas X 265 

Leonas XIII 71, 72, 343 

Leopoldas 38 

Leskaitis, Stasys, 269, 416 

Lessing, Gotthold Ephraim, 67 

Lhommel, G., 18 

Lincoln, Abraom, 303 

Lindė-Dobilas, Julijonas, 88, 89 

Lipčiuvienė, Kotryna, 228 

Lipčiūtė-Gečienė, Julija, 226, 229 

Lisola, Franz Paul von, 27, 28, 30, 35, 
39 

Literskis, Vladas, 309, 311 

Liubavskij, Matvej, 101, 201, 202, 276, 
277,278; 289 

Liubomirskis (Lubomirski), Jurgis Se- 
bastianas, 25, 31, 35, 36, 39, 41, 43, 
49, 50 

Liudvikas XIV 8, 26, 27, 28, 29, 30, 38, 
41, 42 

Liudvikas XVI 93, 132 

Liudvikas iš Pakievės — Jucevičius, Liud- 
vikas 

Liūnė Sutema 457 

Loboika, Ivanas, 99, 231 

Lopacinskis, Jonas, 149 

Losskij, Nikolaj, 156, 163, 165 

Lozoraitis, Motiejus, 271 

Lozoraitis, Stasys, 271-273, 285, 307, 
443 

Lukšaitė, Ingė, 319 

Lukšienė, Meilė, 185, 187, 211, 242 

Lumbres, Antoine de, 17, 28, 29, 33,35, 
42, 49 

Luther, Martin, 264-267 


Maceina, Antanas, 337, 349, 350, 387- 
397 

Maciūnas, Vincas, 172, 174, 177, 193, 
206, 248, 326, 328, 331, 448 

Mackevičius, Antanas, 31, 102, 129, 137, 
257 

Mačiuliai 134, 230, 232 

Mačiulis, Aleksandras (Aleksius), 134, 
231, 232 

Mačiulis, Jonas > Maironis 

Maddox 83 

Maironis 68, 69, 71, 85, 92, 109, 134, 
138, 146, 171, 199, 205, 226-232, 
254, 313, 314, 316, 330, 331, 383, 
398, 407, 444, 448 

Mayern von Mayberg, Augustin, 47 

Makowski, Wacltaw, 197, 199 


Malachovskis, Vladislovas, 137 

Maldeikis, Petras, 335, 336, 337, 339, 
340, 341, 343, 344, 345 

Malinauskaitė (Šliūpienė-Eglė), Liuda, 
403, 410 

Marcinkevičius, Justinas, 220, 252 

Margalis (tikr. Šnapštys Juozas) 199 

Marx, Karl, 72, 85, 86, 171, 192, 193, 
199, 221, 249, 264, 407 

Masalskis, Ignotas Jokūbas, 147, 316, 
324, 325 

Masiliūnas, Kazimieras, 380 

Masiulis, Boleslovas Jonas, 284 

Matulaičiai 68 

Matulaitis, Jurgis, 313 

Matulaitis, Kazimieras Aloyzas, 324 

Matulaitis, Stasys, 197, 199 

Matulionis, Povilas, 66 

Matusas, Jonas, 118, 430, 454 

Mažvydas, Martynas, 267, 291, 294,313 

Mehring, Franz, 192, 197, 198 

Merkelis, Aleksandras, 81, 84, 85, 97, 
303-307 

Merkys, Antanas, 415 

Merkys, Vytautas, 13, 117, 122, 144, 
274, 276, 278, 279, 287, 288, 291, 
292, 400, 401 

Meškauskienė (Navikaitė), Michalina, 
209 

Miciūtė, Ona, 242 

Mickai-Mickevičiai 176 

Mickevičienė (Mickienė)-Didžiulytė, 
Vanda, 175, 176 

Mickevičius, Adomas, 59, 205, 213, 214, 
215, 216, 217, 218, 219, 220, 221, 
222, 223, 231, 244, 379 

Mickevičius-Kapsukas, Vincas —> Kap- 
sukas, Vincas 

Mieželaitis, Eduardas, 326 

Mikšas, Jurgis, 319 

Mikšys, Žibuntas, 372, 384 

Mikšytė, Regina, 320, 323 

Mikuckis, Stanislovas, 102 


Milevskis, Pranciškus, 214, 215 

Mitosz-Milašius, Oskaras, 379 

Mindaugas 208, 230, 243, 253, 288, 316, 
368, 369, 423, 433, 436 

Misiūnas, Romas, 263 

Miškinis, Antanas, 108 

Mykolaitis-Putinas, Vincas, 328, 329 

Mykolas Lietuvis 276 

Mockūnas, Liūtas, 14 

Moravskis, Alfonsas, 71 

Moravskis, Apolinaras, 213 

Moravskis, Stanislovas, 211-225 

Morkūnas, Mykolas, 398 

Mošcicki, Henryk, 101, 211, 223 

Muravjovai 135 

Muravjov, Michail, 100, 101, 106, 120, 
127,133, 154; 138;141, 142, 146, 
147, 148, 255, 378 


Nagius-Nagevičius, Vladas, 248 

Napoleonas 56, 63, 93, 161, 165, 245, 
246, 262, 263, 283, 381, 394 

Narbutas, Teodoras, 60, 63, 66, 137, 
241, 242, 244, 246, 288, 424 

Naruševičius, Aleksandras, 44 

Nazimov, Vladimir, 131, 133 

Nesterov 32 

Neveravičius, Fabijonas, 269 

Nezabitauskis, Kajetonas, 120 

Nėris, Salomėja, 326 

Nemčevskis, Zakarijas, 213 

Nietzsche, Friedrich, 392 

Niewiarowski, Stefan, 32, 46, 48 

Nikolajus I 95, 125, 130, 131, 145, 147, 
218, 219, 220 

Nikolajus II 184 

Nitaitė, Liudvika, -> Didžiulienė-Žmo- 
na, Liudvika 

Nyka-Niliūnas, Alfonsas, 108, 328 

Nornoy 291 

Novosilcev, Nikola;, 218, 219, 220, 222 

Novošinskis, Jonas, 46, 48 

Oborskis, Steponas, 47 
Obuchowicz, Michal Leon, 32 
Ochmanski, Jerzy, 69, 313, 322, 364 
Ogden, Schubert M., 166 

Oginskis, Aleksandras, 47 

Oginskis, Bogdanas, 179 

Oginskis, Mykolas Kleopas, 424 
Oleka-Žilinskas, Andrius, 333 
Olšauskas, Konstantinas, 78 
Onacevičius, Ignas, 59, 60, 122 
Ordin-Naščiokin, Afanasij, 29, 45, 47 
Orževskij, Piotr, 232 

Osinskis, Stanislovas, 40 
Ostrauskas, Kostas, 326 

Ovidijus 206 


Pabrėža, Jurgis Ambraziejus, 200 

Pacaitė, Ieva, 42 

Pacai: 8, 22, 23, 24,25, 50, 123, 316, 381 

Pacas, Kristupas, 20, 21, 23, 24, 25, 26, 
29, 33, 34, 35, 37, 38, 39, 40, 42, 
44.45, 47, 48, 49, 50 

Pacas, Mykolas, 25, 26, 48, 49, 50 

Pajaujis-Javis, Juozas, 357—-442, 447 

Pakarklis, Povilas, 293 

Pakštas, Kazys, 340 

Paleckis, Justinas, 344, 415, 439 

Palemonas 230 

Paltanavičius, Mikas, 173 

Paltarokas, Kazimieras, 342 

Paramskas, Balys, 448 

Parmenidas 396 

Pascal, Blaise, 416 

Pasekas, Jonas Chrizostomas, 17 

Paszkiewicz, Henryk, 278 

Paulius, šv., 156, 224, 265 

Pavalkytė, Joana, 71 

Perkevičaitė-Bitė, Gabrielė, 84, 170, 182, 
189, 194-201, 399, 407 

Petliukas (tikr. Petras Pundzevičius) 196 

Petrauskas, Kipras, 239 

Petrulis 175 

Pilsudski, Jozef, 65, 128 

Pietaris, Vincas, 151 

Pilypaitis, Jonas, 222 

Pyragius, Jonas, 347 

Pijus XI 343, 344 

Pietaris, Vincas, 196, 199, 413 

Plateris, Mykolas, 224 

Platonas 62, 333, 339 

Plautas (Plautus, Titus Maccius) 460 

Plechanov, Georgij, 192 

Plechavičius, Povilas, 269 

Pliaterytė, Emilija, 245 

Plotinas 153, 161, 163, 164 

Plutarchas 383 

Počobutas-Odlianickis, Jonas Vladislo- 
vas, 17, 34, 44, 45 

Podgėrski, August, 26 

Pokrovskij, Michail, 423 

Polubinskis, Aleksandras Hilaris, 49 

Poška, Dionizas, 64, 128, 200, 214, 231, 
246, 278 

Potapov, Aleksej, 131 

Potocki, Stanistlaw, 36, 39 

Požela, Vladas, 179, 182, 189, 193 

Prapuolenis, Kazimieras, 314-318, 323, 
325, 437 

Pšeciševskiai 150 

Pufendorf, S., 18 

Pušinis, Bronius, 181 

Puškin, Aleksandr, 219 

Putinas > Mykolaitis-Putinas, Vincas 

Putvinskis, Vladas, 84 

Puzinas, Įonas, 247-250, 253 

Puzinas, J. (Puzyna, Juozapas), 365 

Puziniene 250 


Račkauskas, Jeronimas, 125, 255 

Radauskas, Henrikas, 108, 110, 448 

Radvila, Boguslavas, 35, 37, 38, 39,47, 
49,50 | 

Radvila, Įonušas, 19, 20, 22, 23, 24 

Radvila, Mykolas, 47 

Radvilos 23, 24, 313 

Raila, Bronys, 209, 269 


Rakauskaitė, Marijona, 417 

Ralys, Jeronimas, 361 

Ramonas, Vincas, 311, 462 

Rankė, Leopoldas, 422, 436, 455 

Rastenis, Vincas, 283, 284, 332 

Raštikis, Stasys, 304, 305, 347, 358, 359 

Raucha 296 

Remeikis, Tomas, 273 

Rekašas 184 

Rembowski, Aleksander, 34 

Rėmeris 97 

Ribbentrop, Joachim von, 348 

Richelieu, Amand Jean du Plessis, 333 

Rickert, Heinrich, 161 

Rimka, Albinas, 337 

Rimski-Korsakov, Aleksandr, 224 

Riurikaičiai 329 

Robakas > Dembskis, Vladislovas 

Rogozinskis 199 

Romanas, Danielius, 247 

Rousseau, Jean Jacgues, 60 

Rosenberg, Alfred, 351, 355 

Romeris, Mykolas, 57, 84, 106, 147, 
160, 189, 210, 312, 323, 328, 401 

Rudis, Gediminas, 14 

Rūkas, Antanas, 269 

Rumiancev, Nikolaj, 99, 231 


Sakowicz, Adam Maciej, 25 

Salys, Antanas, 248, 275 

Sand, George, 382 

Sapalius, J. > Basanavičius, Jonas 

Sapiega 43 

Sapiega, Aleksandras, 47 

Sapiega, Leonas, 423 

Sapiega, Povilas Jonas, 19, 21, 23, 25, 
35, 37, 39, 40, 41, 42, 43, 47, 49, 
50, 123 

Sapiega, V., 47 

Sapiegos 24 

Sartre, Jean Paul, 396, 457 

Shakespeare, William, 75, 265 

Shaw, Bernard, 161 


Schiller, Friedrich, 228 

Schultze, Bernhard, 154, 163 

Sefer Gasi, aga, 30 

Senn, Alfred Erich, jaun., 385 

Sezemanas, Vasilis, 158, 417 

Sierakauskas, Zigmantas, 137 

Sinklair, Upton, 78 

Sirutavičius, Vladas, 185 

Skalicki, Jan, 297, 298 

Skarbek-Kruszewska-Nowodworska, 
S., 17, 40, 45, 49 

Skardžius, Pranas, 248, 329 

Sketerytė-Jablonskienė, Konstancija, 288 

Skipitis, Rapolas, 309, 341, 347, 376, 
377, 414 

Skirius, Antanas, 462 

Skirmuntaitė, Antanina, 201 

Skvireckas, Juozas, 74, 313, 314 

Sleževičius, Mykolas, 83, 339, 340, 376, 
412, 438 

Sliesoriūnas, Feliksas, 221 

Slovackis, Julius, 213 

Smalstys-Smolskis, Jurgis, 191 

Smetona, Antanas, 8, 72, 74, 80, 160, 
206, 284, 288, 303-307, 313, 315, 
327, 329, 333, 340, 341, 342, 343, 
344, 348, 353, 358, 373, 376, 409, 
436, 439, 441, 447 

Smolka, Stanislaw, 144 

Sniečkus, Antanas, 168, 445, 446 

Sobieskis, Jonas, 22 

Sokotowski, Wladislaw, 32 

Solovjov, Vladimir, 156, 163, 391 

Sommer, E.E, 155 

Sonda, Jackus, 330 

Spencer, Herbert, 400 

Spengler, Oswald, 91 

Sruoga, Balys, 229, 326-333, 375 

Sruogaitė-Bylienė, Dalia, 333 

Sruogienė, Vanda -—> Daugirdaitė-Sruo- 
gienė, Vanda 

Srakauskas, Juozapas, 138, 139, 256, 
290, 435-437 

Stalin, Josif, 88, 278, 292, 338, 348 

Stanevičius, Simonas, 57, 59, 64, 66, 128, 
227, 246, 280 

Stanka, Vladas, 448 

Starkienė (Kvederaitė), Aldona, 463 

Starkienė (Valaitytė), Bronė, 462 

Starkus, Miltonas, 462-463 

Steponas Batoras 214, 275 

Storimas 173 

Strazdas, Antanas, 227, 246 

Struve, Piotr, 183 

Stulginskis, Aleksandras, 86, 338, 340 

Sudolski, Zbigniew, 219 

Sugintas, Antanas, 330 

Sužiedėlis, Antanas, 452 

Sužiedėlis, Saulius, 452 

Sužiedėlis, Simas, 434, 451-453, 454 

Sviatopolk-Mirskij, Piotr, 70 

Sviatoslavas 365 

Šwidziūski, Karol, 34, 37, 44 

Szymanowska, Halina, 219 

Szymanovska, Marija, 215 

Szujski, J., 37 

Conos»eB, C.M., 32 


Šalkauskis, Stasys, 314, 344, 374, 389 

Šapoka, Adolfas, 20, 160, 248, 278, 
421-426, 430, 432, 433, 454, 455 

Šarmaitis, Romas, 169 

Šatrijos Ragana (tikr. Marija Pečkaus- 
kaitė) 196, 199, 254 

Šaulys, Jurgis, 169, 171, 172, 173, 174, 
175, 177, 178, 179, 180, 182, 184, 
185, 186, 187, 188, 189, 190, 191, 
192, 193, 194, 195, 197, 201, 272, 
274, 382 

Ščerbatovai, O ir S., 32 

Šeinius, Ignas, 115, 375 

Szembek, Jerzy Jozef Elizeusz, 315, 316 

Šemeta, Mykolas, 34 

Šidlauskaitė, Elena, 260 

Šidlauskas-Vilainis, Adomas, 226 

Šilingas, Stasys, 309, 374 

Šimkevičius (Szymkiewicz) 200 

Šimkus, Morkus, 362 

Šimutis, Leonardas, 340 

Škėma, Antanas, 332 

Škirpa, Kazys, 346-359 

Šlapelis, Jurgis, 200 

Šliogeris, Šliageris, Kazimieras, 175, 193 

Šliupasovas > Šliūpas, Jonas 

Šliūpas, Jonas, 59, 68, 116, 117, 122, 
136, 252, 254, 290, 312, 313, 320, 
398-410, 437, 455, 456 

Šliūpas, Kęstutis, 398 

Šliūpas, Rokas, 399 

Šliūpas, Vytautas, 398 

Šliūpavičius (Šliūpavičia), Aloyzas, 398, 
400, 402 

Šliūpienė, Vanda, 398 

Šmitas 184 

Šniukas, Domas, 88, 89 

Šultė, Simonas, 338 


Talmantas, Jurgis, 53 

Tamošaitis, Izidorius, 158 

Tarasenka, Petras, 248 

Tiškevičiai 123 

"Tiškevičius, Antanas, 150 

Tiškevičius, Mykolas, 276 

Tyla, Antanas, 1831 

Tocgueville, Alexis de, 213 

Toynbee, Arnold, 91 

Tolstoj, Lev, 88, 417 

"Tomas Akvinietis 114, 118, 161 

"Totas 29 

Totoraitis, Jonas, 132, 134, 136, 141, 
258, 361, 431 

Traidenis 436 

Tvardovskis, Juozapas, 218, 224 

Trockij, Lev, 439 

Trumpa, Vincas, 7-14, 23, 67, 107, 143, 
163, 202, 225, 263, 269, 336, 384, 
448, 454 

Tūbelis, Juozas, 175, 280, 284, 285, 358 

Tukididas 422 


Tumas-Vaižgantas, Juozas, 68, 70, 71, 
74-90, 95, 97, 124, 149, 196, 199, 
226, 303, 310, 320, 323, 330, 338, 
362, 372, 402, 408, 427, 429, 445 

Tumelis, Juozas, 274 

Tumėnas, Antanas, 457 

Tvarauskas, Mykolas, 403, 404 


Urbšys, Juozas, 272, 282, 284, 380 


Vaičekonis, Pranciškus, 118 

Vaičiulaitis, Antanas, 260 

Vairas-Račkauskas (Patriotas), Karolis, 
314 

Vaišvila, Ignas, 51, 61, 403 

Vaitkus, Mykolas, 259 

Valančius, Motiejus, 52, 54, 61, 64, 66, 
83, 95, 96, 104, 116-152, 170, 195, 


200, 225, 230, 231, 246, 253-258, - 


290, 313, 317, 341, 403 

Valiulis, Jurgis > Drunga, Karolis 

Valkiniškis, A., > Raila, Bronys 

Vanagaitis, Jonas, 199 

Vanagas, Vytautas, 117, 148 

Varnagiris, Antanas, 405 

Vasaitis, Jonas, 269 

Vasiliauskas (Vasys), Antanas, 278 

Vasiliauskas, Gediminas, 457, 458 

Vasiliauskienė (Tumėnaitė), Dana, 457— 
458 

Vavžeckis, Tomas, 218 

Vaza, Jonas Kazimieras, 18, 19, 21, 23, 
25, 30 

Vaza, Vladislovas, 18 

Verchovskoj, S., 391 

Velička, Domas, 320 

Venclova, Antanas, 75, 87, 209, 447 

Vergilijus 204 

Veriovkinas, Petras, 181 

Vėbra, Rimantas, 117 

Vienuolis, Antanas, 239, 320, 330, 331, 
375 

Vijūkas-Kojelavičius, Albertas, 63 


Vileišiai 68 

Vileišis, Jonas, 72, 73, 385 

Vileišis, Petras, 66, 191 

Vilkaitis, Jonas, 281, 330 

Virkau, Vytautas, 458 

Višinskis, Povilas, 68, 72, 73, 171, 187, 
254, 399 

Višteliauskas, Andrius, 73 

Vydūnas 303 

Vygovskis, Ivanas, 20 

Vytautas Didysis 7, 8, 63, 73, 230, 236, 
238, 246, 247, 251, 260, 262, 275, 
290, 296, 327, 363, 367, 380, 413, 
423, 424, 432, 455 

Vytenis 251, 454 

Voldemaras, Augustinas, 74, 80, 157, 
205, 206, 232, 248, 280, 284, 304, 
340, 341, 352, 358, 360-362, 376, 
378, 385, 414, 439 

Volkaitė-Kulikauskienė, Regina, 249 

Voltaire, Francois Marie Arouet, 60, 215 

Volteris, Eduardas, 248 


Walewski, A., 19 

Waliszewski, K., 17, 18 

Wallace 83 

Weber, Hugo, 322 

Wetter, A., 157 

Wetter, Gustav, 162, 163 

Weslawski, Samuel, 17, 18, 21, 24, 28, 
30, 32, 36, 47 

Wyszynski, Stefan, 445 

Wiodkowicz (Vladimiri), Paul, 369 

Wujek, Jakob, 318 

Wust, Peter, 389 


Zaborskaitė, Vanda, 135, 226, 229,232 
Zauerveinas, Jurgis, 281 

Zauniai 281 

Zaunius, Dovas, 280-286 

Zauniūtė, Morta, 195, 196, 201, 281 
Zavadskis, Juozapas, 121 

Zenkovskij, B., 153, 156, 163 

Zinkus, Jonas, 87, 169 
Zvieždovskis (Zwierzdowski), Liudvikas, 
137 


Žadeikis, Povilas, 348, 353 
Žeimavičius-Žeimys, Adomas, 323 
Želvys, Želvavičius, Juozapas, 196 
Žemaitė 196, 197, 199, 205, 254, 326 
Žemaitis —> Baranauskas, Antanas 
Žemelis, Henrikas, 12, 263-270, 297 

Žeromskis, Kazimieras Chvalibogas, 26, 
31, 32, 36, 39, 44, 45, 46, 47 

Žygimantas Augustas 64, 424, 432 

Žiugžda, Juozas, 95 

Žukas, Konstantinas, 357 

Žukas, Saulius, 13, 459, 460 

Žukauskas, Silvestras, 65 

Žukauskas-Vienuolis, Antanas —> Vie- 
nuolis, Antanas 

